(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΠΗ΄

Δευτέρα 27 Ιουλίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.
3. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων και αναφορών-ερωτήσεων:
 α) Προς τον Υπουργό Υγείας:
 i. με θέμα: «Καθυστέρηση στο Πρόγραμμα Ενεργειακής Αναβάθμισης Νοσοκομείων», σελ.
 ii. με θέμα: «Αποκλεισμένη η Ηλεία από τους σχεδιασμούς του Υπουργείου Υγείας», σελ.
 iii. με θέμα: «Οι Νοσηλευτικές Μονάδες Υγείας Ηλείας αποκλεισμένες από την προκήρυξη θέσεων για ειδικευμένους ιατρούς του κλάδου ΕΣΥ», σελ.
 iv. με θέμα: «Προβλέψεις και πρόνοιες με αφορμή την αύξηση κρουσμάτων COVID-19», σελ.
 v. με θέμα: «Εκτός λειτουργίας το ένα από τα δύο ακτινοθεραπευτικά μηχανήματα του Πανεπιστημιακού Γενικού Νοσοκομείου Λάρισας (ΠΓΝΛ)», σελ.
 vi. με θέμα: «Θα νοσηλευόσασταν σε ράντζο στο Αττικό εν μέσω πανδημίας, κύριε Υπουργέ;», σελ.
 vii. με θέμα: «Στήριξη των ψυχικά πασχόντων και όσων χρειάζονται ψυχολογική υποστήριξη», σελ.
 viii. με θέμα: «Λειτουργία Μονάδας Εντατικής Θεραπείας (ΜΕΘ) στο Γενικό Νοσοκομείο Κιλκίς», σελ.
 ix. με θέμα: «Εργαζόμενοι ορισμένου χρόνου στο Νοσοκομείο Δράμας», σελ.
 x. με θέμα: «Αναγκαία μια σύγχρονη και σοβαρή πολιτική ανάπτυξης της Δημόσιας Υγείας», σελ.
 β) Προς τον Υπουργό Εργασίας και Κοινωνικών Υποθέσεων:
 i. με θέμα: «Παράταση της συλλογικής συμβάσης εργασίας των οδηγών τουριστικών λεωφορείων Κρήτης με τους τουριστικούς πράκτορες και τους ιδιοκτήτες τουριστικών λεωφορείων»., σελ.
 ii. με θέμα: « Άμεση στήριξη των εργαζόμενων οδηγών τουριστικών λεωφορείων», σελ.
 iii. με θέμα: « Έκδοση υπουργικής απόφασης σύμφωνα με τη διάταξη της εύλογης αμφιβολίας (ν.4554/18) και στους μηχανικούς - παλιούς ασφαλισμένους που έχουν πλήρη ασφάλιση σε άλλο φορέα, πέραν του ΤΣΜΕΔΕ», σελ.
 iv. με θέμα: « Άμεση εφαρμογή των αποφάσεων της Ολομέλειας του Συμβουλίου της Επικρατείας για τα αναδρομικά των συνταξιούχων»., σελ.
 v. με θέμα: «Εξίσωση ορίων ηλικίας ανδρών-γυναικών για λήψη σύνταξης με ανήλικο παιδί (25ετία/2010)», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης και Επενδύσεων: «Διυπηρεσιακή Μονάδα Ελέγχου Αγοράς, ρύθμιση της οικονομικής δραστηριότητας, αντιμετώπιση του παράνομου εμπορίου, πρόστιμα για τη διακίνηση και εμπορία απομιμητικών/παραποιημένων προϊόντων, ρύθμιση θεμάτων για τη βιομηχανία, τις ιδιωτικές επενδύσεις, τις συμπράξεις δημοσίου και ιδιωτικού τομέα, την έρευνα, την καινοτομία και το Οικονομικό Επιμελητήριο Ελλάδος και λοιπές διατάξεις», σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας και Θρησκευμάτων: «Εκσυγχρονισμός της ιδιωτικής εκπαίδευσης και άλλες επείγουσες διατάξεις αρμοδιότητας Υπουργείου Παιδείας και Θρησκευμάτων», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α. , σελ.
ΑΘΑΝΑΣΙΟΥ Χ. , σελ.
ΒΙΤΣΑΣ Δ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.
ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΒΔΕΛΑΣ Α. , σελ.
ΑΘΑΝΑΣΙΟΥ Χ. , σελ.
ΒΙΛΙΑΡΔΟΣ Β. , σελ.
ΒΙΤΣΑΣ Δ. , σελ.
ΓΕΩΡΓΙΑΔΗΣ Σ. , σελ.
ΚΑΤΡΙΝΗΣ Μ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΜΑΝΩΛΑΚΟΥ Δ. , σελ.
ΜΠΟΥΚΩΡΟΣ Χ. , σελ.
ΜΠΟΥΡΑΣ Α. , σελ.
ΠΑΠΑΘΑΝΑΣΗΣ Ν. , σελ.
ΤΖΑΚΡΗ Θ. , σελ.

Β. Επί προσωπικού θέματος:
ΑΡΣΕΝΗΣ Κ. , σελ.
ΓΕΩΡΓΙΑΔΗΣ Σ. , σελ.
ΤΖΑΝΑΚΟΠΟΥΛΟΣ Δ. , σελ.

Γ. Επί των επικαίρων ερωτήσεων και αναφορών-ερωτήσεων:
ΑΓΑΘΟΠΟΥΛΟΥ Ε. , σελ.
ΑΡΣΕΝΗΣ Κ. , σελ.
ΒΡΟΥΤΣΗΣ Ι. , σελ.
ΓΡΗΓΟΡΙΑΔΗΣ Κ. , σελ.
ΔΕΛΗΣ Ι. , σελ.
ΗΓΟΥΜΕΝΙΔΗΣ Ν. , σελ.
ΚΑΛΑΜΑΤΙΑΝΟΣ Δ. , σελ.
ΚΑΤΡΙΝΗΣ Μ. , σελ.
ΚΕΓΚΕΡΟΓΛΟΥ Β. , σελ.
ΚΙΚΙΛΙΑΣ Β. , σελ.
ΜΕΪΚΟΠΟΥΛΟΣ Α. , σελ.
ΜΟΥΛΚΙΩΤΗΣ Γ. , σελ.
ΜΠΑΛΑΦΑΣ Ι. , σελ.
ΠΟΛΑΚΗΣ Π. , σελ.

Δ. Επί του σχεδίου νόμου του Υπουργείου Ανάπτυξης και Επενδύσεων:
ΑΡΣΕΝΗΣ Κ. , σελ.
ΒΕΣΥΡΟΠΟΥΛΟΣ Α. , σελ.
ΒΙΛΙΑΡΔΟΣ Β. , σελ.
ΒΛΑΧΟΣ Γ. , σελ.
ΓΕΩΡΓΑΝΤΑΣ Γ. , σελ.
ΓΕΩΡΓΙΑΔΗΣ Σ. , σελ.
ΔΗΜΑΣ Χ. , σελ.
ΚΑΒΒΑΔΑΣ Α. , σελ.
ΚΑΡΑΜΑΝΛΗ Ά. , σελ.
ΚΑΤΡΙΝΗΣ Μ. , σελ.
ΚΕΛΛΑΣ Χ. , σελ.
ΚΩΝΣΤΑΝΤΟΠΟΥΛΟΣ Δ. , σελ.
ΛΙΒΑΝΙΟΣ Θ. , σελ.
ΛΙΟΥΠΗΣ Α. , σελ.
ΜΑΝΩΛΑΚΟΥ Δ. , σελ.
ΜΑΡΑΒΕΓΙΑΣ Κ. , σελ.
ΜΠΟΥΚΩΡΟΣ Χ. , σελ.
ΜΠΟΥΤΣΙΚΑΚΗΣ Χ. , σελ.
ΟΙΚΟΝΟΜΟΥ Ι. , σελ.
ΠΑΝΑΓΙΩΤΟΠΟΥΛΟΣ Ν. , σελ.
ΠΑΠΑΗΛΙΟΥ Γ. , σελ.
ΠΑΠΑΘΑΝΑΣΗΣ Ν. , σελ.
ΠΑΦΙΛΗΣ Α. , σελ.
ΠΕΡΚΑ Θ. , σελ.
ΠΕΤΣΑΣ Σ. , σελ.
ΠΛΕΥΡΗΣ Α. , σελ.
ΣΚΟΝΔΡΑ Α. , σελ.
ΣΟΥΚΟΥΛΗ - ΒΙΛΙΑΛΗ Μ. , σελ.
ΣΠΑΝΑΚΗΣ Β. , σελ.
ΤΖΑΚΡΗ Θ. , σελ.
ΤΖΑΝΑΚΟΠΟΥΛΟΣ Δ. , σελ.
ΦΑΜΕΛΛΟΣ Σ. , σελ.
ΧΕΙΜΑΡΑΣ Θ. , σελ.
ΧΗΤΑΣ Κ. , σελ.
ΧΡΥΣΟΜΑΛΛΗΣ Μ. , σελ.

ΠΑΡΕΜΒΑΣΕΙΣ:
ΜΠΟΥΡΑΣ Α. , σελ.
ΤΣΙΠΡΑΣ Γ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΠΗ΄

Δευτέρα 27 Ιουλίου 2020

Αθήνα, σήμερα στις 27 Ιουλίου 2020, ημέρα Δευτέρα και ώρα 11.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 24-7-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΠΖ΄ συνεδριάσεώς του, της Παρασκευής 24 Ιουλίου 2020, σε ό,τι αφορά την ψήφιση στο σύνολο του σχεδίου νόμου «Απλούστευση πλαισίου άσκησης οικονομικών δραστηριοτήτων αρμοδιότητας Υπουργείου Αγροτικής Ανάπτυξης και Τροφίμων και άλλες διατάξεις»).

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Διυπηρεσιακή Μονάδα Ελέγχου Αγοράς, ρύθμιση της οικονομικής δραστηριότητας, αντιμετώπιση του παράνομου εμπορίου, πρόστιμα για τη διακίνηση και εμπορία απομιμητικών/παραποιημένων προϊόντων, ρύθμιση θεμάτων για τη βιομηχανία, τις ιδιωτικές επενδύσεις, τις συμπράξεις δημοσίου και ιδιωτικού τομέα, την έρευνα, την καινοτομία και το Οικονομικό Επιμελητήριο Ελλάδος και λοιπές διατάξεις».

Η Διάσκεψη των Προέδρων αποφάσισε στη συνεδρίασή της στις 23 Ιουλίου 2020 τη συζήτηση του νομοσχεδίου σε μία συνεδρίαση, ενιαία επί της αρχής, επί των άρθρων και των τροπολογιών.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα συνεφώνησε.

Τον λόγο ο εισηγητής της Νέας Δημοκρατίας κ. Χρήστος Κέλλας για δεκαπέντε λεπτά.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Κύριοι Υφυπουργοί, κυρίες και κύριοι συνάδελφοι, η Κυβέρνηση του Κυριάκου Μητσοτάκη εργάζεται αδιάκοπα προς την επίτευξη του στρατηγικού στόχου της ισχυρής και διατηρήσιμης ανάπτυξης, χτίζοντας με σταθερά βήματα μια Ελλάδα φωτεινή και αυτοδύναμη. Για αυτή την Ελλάδα οι Ελληνίδες και οι Έλληνες μας έδωσαν ισχυρή εντολή πριν από έναν χρόνο, την οποία, με επικεφαλής τον Πρωθυπουργό, τιμούμε, υλοποιώντας τις δεσμεύσεις μας ταχύτατα.

Η ανάπτυξη επιτυγχάνεται σε συνθήκες ασφάλειας. Παράλληλα με την εφαρμογή του προγράμματός μας, η Κυβέρνηση αντιμετώπισε με μεγάλη επιτυχία την αναπάντεχη πανδημία του κορωνοϊού και την κρίση που αυτή έχει προκαλέσει στην παγκόσμια οικονομία, καθώς και την πρωτοφανή επιθετικότητα της Άγκυρας, η οποία αποπειράθηκε να παραβιάσει τα σύνορά μας, εργαλειοποιώντας τις μεταναστευτικές ροές.

Προσθέτως, τις τελευταίες μέρες βρισκόμαστε εκ νέου αντιμέτωποι με την προσπάθεια της Τουρκίας να αμφισβητήσει τα κυριαρχικά μας δικαιώματα στο Αιγαίο, έπειτα από την επονείδιστη για την παγκόσμια κληρονομιά ενέργεια μετατροπής της Αγίας Σοφίας σε τέμενος. Και αυτή τη φορά, όμως, ο Πρωθυπουργός και η Κυβέρνηση, διά των Ενόπλων Δυνάμεων, αλλά και της διπλωματίας, προασπίζουν την εθνική μας ασφάλεια και κυριαρχία με αποφασιστικότητα και αποτελεσματικότητα. Δεν φοβόμαστε. Έχουμε εμπιστοσύνη στις δυνάμεις μας.

Πέραν της ασφάλειας, προϋπόθεση για την επίτευξη ισχυρής και βιώσιμης ανάπτυξης είναι η λειτουργική διασταύρωση πολιτικών με αναπτυξιακό πρόσημο, κάτι που επίσης έχει επιτύχει η Κυβέρνησή μας μέσω του Επιτελικού Κράτους, της μείωσης της φορολογίας, του επενδυτικού νόμου, της ψηφιακής διακυβέρνησης, των μέτρων για την αγροτική ανάπτυξη και άλλων νομοθετημάτων, τα οποία αναβάθμισαν αντίστοιχα δημόσιες πολιτικές.

Αναλόγως, με το παρόν σχέδιο νόμου το Υπουργείο Ανάπτυξης και Επενδύσεων φέρνει προς ψήφιση ένα συνεκτικό νομοθετικό πλαίσιο, που ως στόχο έχει την καλύτερη λειτουργία της αγοράς, τη στήριξη της εργασίας και της επιχειρηματικότητας και την ενίσχυση της έρευνας και της καινοτομίας αντίστοιχα, μέσα από τρία εναρμονισμένα σύνολα διατάξεων.

Στο πρώτο σύνολο ορίζεται η σύσταση ενός ισχυρού ελεγκτικού μηχανισμού, της Διυπηρεσιακής Μονάδας Ελέγχου της Αγοράς, της ΔΙΜΕΑ, η οποία θα διασφαλίζει την εύρυθμη λειτουργία της αγοράς και θα προστατεύει τα οικονομικά συμφέροντα των καταναλωτών και των επιχειρήσεων, αντιμετωπίζοντας το παράνομο εμπόριο προϊόντων και υπηρεσιών σε όλες του τις διαστάσεις. Με τη δημιουργία της ΔΙΜΕΑ θα εξαλειφθεί η αλληλεπικάλυψη αρμοδιοτήτων μεταξύ της Διεύθυνσης Ελέγχων και Παρατηρητηρίων της Γενικής Διεύθυνσης Αγοράς και του Συντονιστικού Κέντρου Εποπτείας Αγοράς και Αντιμετώπισης Παραεμπορίου και θα ενισχυθεί η προστασία των καταναλωτών και των επιχειρήσεων, με γνώμονα την ανταγωνιστικότητα της χώρας στο διεθνές περιβάλλον.

Τα στελέχη των δύο υφιστάμενων ελεγκτικών δομών θα στελεχώσουν τον εκτελεστικό βραχίονα της ΔΙΜΕΑ, η οποία θα υπάγεται απευθείας στον Υπουργό Ανάπτυξης και Επενδύσεων και ως έδρα της θα έχει τη Γενική Γραμματεία Εμπορίου και Προστασίας του Καταναλωτή. Με τη σύσταση της ΔΙΜΕΑ συγκροτείται ένας ελεγκτικός μηχανισμός που ως σκοπό έχει την ολοκληρωμένη προστασία της εσωτερικής αγοράς, την καταπολέμηση των παράνομων κυκλωμάτων εμπορίας και διακίνησης αγαθών και υπηρεσιών, την προστασία της διανοητικής ιδιοκτησίας, τη δημιουργία υπεραξίας των εμπορικών σημάτων, την αύξηση των οικονομικών μεγεθών των επιχειρήσεων, καθώς και την αύξηση των δημοσίων εσόδων.

Ειδικότερα, σε επιχειρησιακό επίπεδο η ΔΙΜΕΑ θα έχει τους ακόλουθους στόχους. Πρώτον, τη διενέργεια ελέγχων για την αντιμετώπιση του παράνομου εμπορίου, την καταπολέμηση φαινομένων παραπλάνησης των καταναλωτών, τη διαπίστωση παραβάσεων, τη σύνταξη εκθέσεων ελέγχου και την επιβολή των προβλεπόμενων κυρώσεων από τα όργανα της.

Δεύτερον, από κοινού με τη Γενική Διεύθυνση του ΣΔΟΕ, την εκπόνηση του εθνικού στρατηγικού σχεδίου για την αντιμετώπιση του παράνομου εμπορίου.

Τρίτον, τη συγκρότηση μικτών κλιμακίων ελέγχου σε τοπικό, περιφερειακό ή εθνικό επίπεδο και τον συντονισμό αυτών, με τη συμμετοχή του ΣΔΟΕ, της Δημοτικής Αστυνομίας, των υπηρεσιών του Υπουργείου Αγροτικής Ανάπτυξης και Τροφίμων και των εποπτευόμενων αυτού φορέων, του Σώματος Επιθεώρησης Εργασίας και των Διευθύνσεων Ελέγχου του Υπουργείου Υγείας, όταν προκύπτει αντικείμενο των δραστηριοτήτων τους.

Τέταρτον, την εκπόνηση μελετών, ερευνών και αναλύσεων για την αποτύπωση της κατάστασης της αγοράς και τη διατύπωση προτάσεων για τη βελτίωση της αποτελεσματικότητας των ελέγχων.

Πέμπτον, προς την εκπλήρωση της αποστολής της, η ΔΙΜΕΑ θα αναπτύξει στενή συνεργασία με την ΕΥΠ -την Εθνική Υπηρεσία Πληροφοριών- και την Εθνική Αρχή Διαφάνειας, ενώ προβλέπεται η συνεργασία της με τις αντίστοιχες υπηρεσίες των άλλων κρατών-μελών της Ευρωπαϊκής Ένωσης με διεθνείς οργανισμούς και κάθε φορέα του δημοσίου ή ιδιωτικού τομέα που δύναται να συμβάλλει στην αποστολή της.

Το νομοσχέδιο ρυθμίζει πλήρως την οργάνωση και στελέχωση της ΔΙΜΕΑ. Η διάρθρωσή της στο αυτοτελές Τμήμα Συντονισμού και Υποστήριξης, τη Διεύθυνση Διυπηρεσιακής Συνεργασίας για τον Έλεγχο της Αγοράς και τη Διεύθυνση Εποπτείας Ηλεκτρονικού Εμπορίου ανταποκρίνεται στις σύγχρονες επιχειρησιακές ανάγκες, συνθέτοντας ένα ευρύ φάσμα δυνατοτήτων, από τις χημικές αναλύσεις για τον έλεγχο του ελαιολάδου έως την επεξεργασία πληροφοριών για την ενίσχυση της ασφάλειας στις ηλεκτρονικές αγορές.

Πέραν των έμπειρων στελεχών τα οποία θα στελεχώσουν τη ΔΙΜΕΑ, προβλέπονται δέκα θέσεις υπαλλήλων των Σωμάτων Ασφαλείας της ΕΛΑΣ, δύο θέσεις στελεχών του Λιμενικού Σώματος και μία θέση υπαλλήλου του ΣΔΟΕ.

Για τη θέση του διοικητή ορίζεται ως προϋπόθεση επιχειρησιακή εμπειρία, ενώ προβλέπονται λεπτομερώς η επιμόρφωση και η εκπαίδευση των στελεχών, η εικοσιτετράωρη λειτουργία της υπηρεσίας, καθώς και τα πρόστιμα για τη διακίνηση και εμπορία απομιμητικών/παραποιημένων προϊόντων που υπόκεινται στον έλεγχο της.

Συνεπώς, η ΔΙΜΕΑ συνιστά ένα πλέγμα προστασίας και των καταναλωτών, αλλά και της αγοράς που βελτιώνει το επιχειρηματικό περιβάλλον και ενισχύει την αξιοπιστία της χώρας ως επενδυτικού προορισμού.

Και εδώ κάνω μια παρένθεση. Άκουσα κατά την επεξεργασία του νομοσχεδίου στις επιτροπές από τους συναδέλφους της Αντιπολίτευσης και ειδικότερα, από την κ. Τζάκρη, ότι είχαν έτοιμο σχέδιο για τον έλεγχο της αγοράς, το οποίο η Κυβέρνησή μας βρήκε στο συρτάρι.

Ακούστε. Πρόκειται για ένα επιχείρημα το οποίο ακούμε σε κάθε σχεδόν νομοθέτημα και άλλες φορές. Αυτό, λοιπόν, που γνωρίζω με βεβαιότητα εγώ και μπορώ σύμφωνα με τα επίσημα στοιχεία να σας πω, είναι ότι κατά τον ένα χρόνο διακυβέρνησης της Νέας Δημοκρατίας, συγκριτικά με την προηγούμενη χρονιά, οι έλεγχοι αυξήθηκαν κατά 600%, οι καταλογισμοί παραβάσεων κατά 323%, το ύψος των προστίμων κατά 470%, οι κατασχέσεις σε κιλά κατά 712% και οι κατασχέσεις σε τεμάχια κατά 1.135%.

Επομένως, δεν μπορώ να καταλάβω γιατί κρατήσατε ένα τέτοιο νομοσχέδιο στο συρτάρι σας επί τεσσεράμισι χρόνια και ποιος είναι, τέλος πάντων, αυτός που δεν σας αφήνει να το εφαρμόσετε.

Όμως, οι αριθμοί μιλούν από μόνοι τους. Είναι αμείλικτοι.

Κλείνω την παρένθεση και συνεχίζω.

Περαιτέρω, στο δεύτερο σύνολο διατάξεων στηρίζονται στοχευμένα η εργασία και η επιχειρηματικότητα. Πρωτίστως, σ' ό,τι αφορά τις ρυθμίσεις για το υπαίθριο εμπόριο και τις υπαίθριες αγορές, πρόκειται για ανθρώπους που στην πλειοψηφία τους είναι αυτοαπασχολούμενοι και με το νέο πλαίσιο καταχώρησης των δραστηριοτήτων τους θα είναι πιο προστατευμένοι, αφού τα έγγραφά τους θα ελέγχονται πιο άμεσα από τις αρχές, με αποτέλεσμα να διασφαλίζεται η καλύτερη λειτουργία των αγορών.

Προσθέτως, δίνεται η δυνατότητα σύστασης ΙΚΕ αποκλειστικά μέσω της Υπηρεσίας Μίας Στάσης. Και σε συνδυασμό με τη δυνατότητα της μικροχρηματοδότησης που θέσπισε πρόσφατα με νόμο η Κυβέρνησή μας, δίνεται η δυνατότητα σε συμπολίτες μας που δεν έχουν εργασία και βρίσκονται αντιμέτωποι με τον αποκλεισμό να καταστούν οικονομικά ενεργοί και να αποκτήσουν τη δική τους επιχείρηση. Δηλαδή η στόχευση των συγκεκριμένων διατάξεων είναι διττή, αφού στηρίζονται τόσο η εργασία όσο και η μικροεπιχειρηματικότητα.

Ανάλογη στόχευση έχουν και οι ρυθμίσεις για τα τεχνικά επαγγέλματα τα οποία επλήγησαν από την κρίση και τη μείωση της οικοδομικής δραστηριότητας τα προηγούμενα χρόνια. Οι ασκούντες επαγγελματικές δραστηριότητες υδραυλικών εγκαταστάσεων, χειρισμό μηχανημάτων έργου, εγκαταστάσεων υγρών και αερίων καυσίμων, βιομηχανικών εγκαταστάσεων και ηλεκτροσυγκολλήσεων, οξυγονοκολλήσεων, ψυκτικών εγκαταστάσεων και ηλεκτρολογικών εγκαταστάσεων υποχρεούνται κάθε οκταετία στην παροχή στοιχείων τα οποία τεκμηριώνουν υπηρεσία τουλάχιστον τριών ετών εντός οκταετίας ή στην υποβολή υπεύθυνων δηλώσεων καλής εκτέλεσης που τεκμηριώνουν μέσο ετήσιο κύκλο εργασιών εντός 8 ετών τουλάχιστον ίσο με το 60% του μέσου ετήσιου ατομικού διαθέσιμου εισοδήματός τους.

Σύμφωνα με τα στοιχεία των Ομοσπονδιών τους, πολλοί επαγγελματίες κινδυνεύουν να μην καλύψουν τους συγκεκριμένους στόχους. Αυτό θα έχει ως αποτέλεσμα την ανάκληση των αδειών τους. Γι’ αυτό με τις νέες ρυθμίσεις ορίζεται για τους μισθωτούς η μείωση τεκμηρίωσης εργασίας για δύο έτη αντί για τρία, ενώ για τους ελεύθερους επαγγελματίες προβλέπεται η υποβολή υπεύθυνων δηλώσεων καλής εκτέλεσης που τεκμηριώνουν μέσο ετήσιο κύκλο εργασιών τουλάχιστον ίσο με το 40% αντί για το 60%. Επιπλέον απλοποιείται η διαδικασία για την απόκτηση άδειας χειριστή μηχανήματος έργου.

Υποστηρικτική προς την εργασία θα πρέπει να λογίζεται και η διεύρυνση του προσανατολισμού των επιμελητηρίων και κυρίως η πιστοποίηση την οποία θα παρέχει το Τεχνικό Επιμελητήριο Ελλάδος δια της αναβάθμισης των δομών και των μηχανισμών πιστοποίησης, ώστε να ανταποκρίνονται στις συνθήκες της σύγχρονης αγοράς εργασίας. Ανάλογη προσαρμογή στις σύγχρονες συνθήκες επιφέρουν και οι αλλαγές στο Οικονομικό Επιμελητήριο Ελλάδος, οι οποίες προάγουν την περαιτέρω ερευνητική και επιστημονική ανάπτυξη και δραστηριότητα του φορέα.

Συγχρόνως με το δεύτερο σύνολο διατάξεων ενισχύεται η ευελιξία της οικονομικής δραστηριότητας και επιδιώκεται η αναθέρμανση της βιομηχανίας, ενώ παρέχονται και κίνητρα για επενδύσεις.

Τώρα όσον αφορά την ευελιξία, πέραν των διατάξεων για τη σύσταση ΙΚΕ, εισάγονται ρυθμίσεις που προβλέπουν τη συμμετοχή σε συλλογικά όργανα με ηλεκτρονικά μέσα και την αναβάθμιση του ολοκληρωμένου πληροφοριακού συστήματος άσκησης αδειοδοτήσεων και ελέγχων, μέσω του οποίου γνωστοποιούνται και κρίνονται οι οικονομικές δραστηριότητες. Στο φάσμα της εξυπηρέτησης οικονομικών δραστηριοτήτων εντάσσεται και η επικαιροποίηση των ρυθμίσεων για την εγκατάσταση γραφείων αλλοδαπών εμποροβιομηχανικών εταιρειών στη χώρα μας.

Σε σχέση με την αναθέρμανση της βιομηχανίας, αφ’ ενός προβλέπεται η παράταση της προθεσμίας ολοκλήρωσης της τεχνικής ανασυγκρότησης των ναυπηγοεπισκευαστικών δραστηριοτήτων έως 31-12-2021, στο πλαίσιο του στόχου που έχει θέσει η Κυβέρνηση για την αναγέννηση των ναυπηγείων μας, αφ’ ετέρου ορίζεται η Στρατηγική Έξυπνης Εξειδίκευσης για τη βιομηχανία για την περίοδο 2021 - 2027.

Τόσο από την Ευρωπαϊκή Επιτροπή όσο και από τα κράτη-μέλη έχουν προταχθεί ο ψηφιακός μετασχηματισμός της βιομηχανίας και η στήριξη των μικρομεσαίων επιχειρήσεων μέσω της έρευνας και της καινοτομίας. Η Γενική Γραμματεία Βιομηχανίας θα είναι αρμόδια για την υλοποίηση της στρατηγικής και τη διασφάλιση της συμμετοχικότητας της βιομηχανικής διακυβέρνησης.

Σ' ό,τι αφορά την προσέλκυση επενδύσεων, η παράταση των επενδυτικών σχεδίων, που υπήχθησαν στους αναπτυξιακούς νόμου, έως 31-12-2021, σε συνδυασμό με τις διατάξεις αναφορικά με την παροχή κινήτρων για στρατηγικές επενδύσεις μείζονος σημασίας για την εθνική οικονομία, διαμορφώνουν ένα αξιόπιστο πλαίσιο ανάπτυξης πολλαπλών οικονομικών δραστηριοτήτων. Σε αυτό το πλαίσιο εντάσσεται, σύμφωνα με τις προβλέψεις του νομοσχεδίου, και η αθλητική οικονομία με τη συμπερίληψη των αθλητικών εγκαταστάσεων στα καθεστώτα ενισχύσεων του αναπτυξιακού νόμου. Πρόκειται για μια ρύθμιση η οποία θα έχει πολλαπλά αναπτυξιακά οφέλη, ειδικότερα για τη νέα γενιά.

Το τρίτο σύνολο διατάξεων αφορά κυρίως νέες και νέους. Για την Κυβέρνησή μας η στήριξη της νέας γενιάς συνιστά εθνική υπόθεση. Προεκλογικά θέσαμε ως στόχο την αναστροφή του brain drain. Πέρα από τη διασφάλιση ενός καλού εκπαιδευτικού συστήματος, προϋπόθεση της αναστροφής είναι η διασύνδεση της έρευνας και της καινοτομίας με την αγορά εργασίας. Αυτό επιχειρούμε να κάνουμε πράξη, μέσα από τη στρατηγική του Υπουργείου Ανάπτυξης και τη Γενική Γραμματεία Έρευνας και Τεχνολογίας.

Στο παρόν σχέδιο νόμου ορίζονται, πρώτον, η τροποποίηση του Κώδικα Φορολογίας Εισοδήματος ώστε να εκπίπτει το 100% των δαπανών για επιστημονική έρευνα και, δεύτερον, η σύσταση του Εθνικού Μητρώου Νεοφυών Επιχειρήσεων στο οποίο θα εγγράφονται οι startups. Συνδυαστικά προβλέπεται η μείωση του φορολογητέου εισοδήματος, ανάλογα με την εισφορά σε νεοφυή επιχείρηση που είναι εγγεγραμμένη στο Εθνικό Μητρώο, καθώς και η φοροαπαλλαγή ή απαλλαγή από κράτηση ή ασφαλιστική εισφορά των υποτροφιών του ΕΛΙΔΕΚ. Πρόκειται για διατάξεις οι οποίες εμπλαισιώνουν άρρηκτα και αρμονικά την προσπάθεια της Κυβέρνησης να αναδείξει και να αξιοποιήσει τις πνευματικές δυνάμεις της χώρας.

Τέλος, κατ’ ακολουθία των τριών συνόλων, το νομοσχέδιο περιλαμβάνει δύο διακριτές ρυθμίσεις οι οποίες έχουν και ισχυρό αναπτυξιακό πρόσημο. Η πρώτη ρύθμιση αφορά το κεντρικό ηλεκτρονικό μητρώο δημοσίων συμβάσεων, διά της οποίας ενισχύεται η απορρόφηση των κονδυλίων της περιόδου 2014 - 2020. Η δεύτερη ρύθμιση προάγει την υλοποίηση νέων ή συνεχιζόμενων έργων ή μελετών από το εθνικό ή το συγχρηματοδοτούμενο σκέλος του Προγράμματος Δημοσίων Επενδύσεων στο πλαίσιο της ακολουθούμενης επενδυτικής και αναπτυξιακής πολιτικής της χώρας με πόρους που προέρχονται από την Ελληνική Εταιρεία Συμμετοχών και Περιουσίας Α.Ε..

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κυρίες και κύριοι συνάδελφοι, μετά τον επενδυτικό νόμο και την έναρξη των εργασιών στο Ελληνικό, έπειτα από δύο δεκαετίες παλινωδιών, το Υπουργείο Ανάπτυξης φέρνει ένα σχέδιο νόμου που φέρει τη σφραγίδα της Κυβέρνησης Μητσοτάκη. Δηλαδή έχει πραγματικά αναπτυξιακό περιεχόμενο και προσανατολισμό, διότι επιχειρεί στοχευμένα τη στήριξη επαγγελματιών, επιχειρήσεων και επενδύσεων, σε συνδυασμό με την ανάπτυξη επιστημονικών προτάσεων που συμβάλλουν στην ενίσχυση της ανταγωνιστικότητος της οικονομίας μας σε διαρκή και μακρόπνοη βάση, οδηγώντας τη χώρα στην εποχή της ισχυρής και διατηρήσιμης ανάπτυξης, στην εποχή δηλαδή της Νέας Δημοκρατίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει τον λόγο ο κ. Τζανακόπουλος για μία ερώτηση.

Παρακαλώ, κύριε Τζανακόπουλε, έχετε τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Γεωργιάδη, βλέπω εδώ ότι την Παρασκευή το βράδυ κατατέθηκαν δύο τροπολογίες από το Υπουργείο Ανάπτυξης. Η μεν μία έχει δεκαπέντε υποτροπολογίες στο εσωτερικό της.

Εν πάση περιπτώσει, εγώ καταλαβαίνω ότι η Βουλή πρόκειται να κλείσει την Παρασκευή και θέλετε να προχωρήσετε σε συγκεκριμένες ενέργειες. Θα δούμε, όμως, τις τροπολογίες, διότι, όπως καταλαβαίνετε, ούτε στις επιτροπές συζητήθηκαν ούτε καθ’ οιονδήποτε τρόπο ενημερωθήκαμε για την ουσία τους, όπως με ενημερώνει και η εισηγήτρια του ΣΥΡΙΖΑ, η κ. Τζάκρη.

Εγώ δεν θα μιλήσω για τις τροπολογίες που έχετε καταθέσει εσείς. Όμως, πρέπει να το διευκρινίσετε στο Σώμα, επειδή υπήρξε μια άτυπη ενημέρωση κατά τη διάρκεια της Διάσκεψης των Προέδρων την προηγούμενη εβδομάδα ότι αναμένονται δεκαεπτά τροπολογίες του Υπουργείου Οικονομικών και δέκα τροπολογίες του Υπουργείου Εργασίας.

Αν αυτό είναι στις προθέσεις της Κυβέρνησης, ελπίζω, για να μπορέσουμε να έχουμε και μια ομαλή συνεδρίαση, ότι αυτές οι τροπολογίες δεν θα έρθουν στη σημερινή συζήτηση, μέσα στο μεσημέρι, χωρίς να έχει τη δυνατότητα η Βουλή να ενημερωθεί αναλυτικά για το τι περιέχουν.

Θέλω, λοιπόν, διευκρίνιση από εσάς αν οι Υπουργοί Εργασίας και Οικονομικών προσανατολίζονται στην κατάθεση σήμερα αυτών των είκοσι επτά τροπολογιών ή κάποιων από αυτές.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Τζανακόπουλε.

Κύριε Υπουργέ, κάντε μια διευκρίνιση, για να προχωρήσουμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):**

Κατ’ αρχάς, αγαπητέ κύριε συνάδελφε, να ξεκαθαρίσω ότι όσον αφορά τη μία με τις πολλαπλές τροπολογίες του Υπουργείου Ανάπτυξης έχουν όλες συζητηθεί στις επιτροπές και στην πρώτη ανάγνωση και σε δεύτερη ανάγνωση. Έχω διαβάσει μία προς μία…

**ΘΕΟΔΩΡΑ ΤΖΑΚΡΗ:** Μία αναφορά κάνατε. Δεν τις φέρατε. Μας είπατε ότι θα φέρετε…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ένα λεπτό. Να είμαστε μεταξύ μας συνεννοημένοι. Υπάρχουν και Πρακτικά.

Διάβασα ένα προς ένα τα θέματα των τροπολογιών. Σας είπα ότι δεν μπορώ να σας καταθέσω, γιατί η Γενική Γραμματεία της Κυβέρνησης θέλει να μου περάσει και από τη ΓΔΟΥ και δεν είχαν περάσει ΓΔΟΥ. Τις λάβατε την Πέμπτη, όπως προβλέπει ο Κανονισμός και σήμερα θα τις συζητήσουμε αναλυτικά. Δεν υπάρχει μέσα σε αυτές τροπολογία με πολιτικό διακύβευμα μείζον. Είναι τεχνικού χαρακτήρα, αλλά δέχομαι να τις συζητήσουμε. Και εδώ κανένα πρόβλημα δεν υπάρχει. Δεν θα προκαλέσουν φασαρία αυτές οι τροπολογίες. Είναι τεχνικές.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν είναι αυτό το κρίσιμο…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η μία που την είχα πει, αλλά κατατέθηκε Παρασκευή, είναι του Υπουργείου Άμυνας, ως προς τη νέα τρίμηνη παράταση των ναυπηγείων Ελευσίνας. Δεν φαντάζομαι ότι υπάρχει άνθρωπος που δεν θέλει να ψηφίσουμε την τροπολογία. Είναι αδιανόητο.

Άρα, ως προς τις πολλές του Υπουργείου Αναπτύξεως, τα θέματα έχουν ανακοινωθεί και στην πρώτη ανάγνωση και στη δεύτερη ανάγνωση. Και εγώ θα προτιμούσα, κύριε Πρόεδρε, να είχαν κατατεθεί κανονικά με τη ΓΔΟΥ τους από την πρώτη επιτροπή. Όμως, επειδή είχαμε μαζική κατάθεση νομοσχεδίων στη Βουλή, το Γενικό Λογιστήριο του Κράτους δεν μπορούσε να βγάλει τη ΓΔΟΥ. Αλλά δεν είχαμε κάτι. Αυτά τα έχουμε πει.

Στο παρόν νομοσχέδιο σήμερα άλλες δεν πρόκειται να έρθουν. Μέσα στην εβδομάδα, προφανώς θα έρθουν κι άλλες τροπολογίες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Άρα, σήμερα δεν θα έρθουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την εισηγήτρια του ΣΥΡΙΖΑ, την κ. Θεοδώρα Τζάκρη.

**ΘΕΟΔΩΡΑ ΤΖΑΚΡΗ:** Κύριε Πρόεδρε, εγώ για να τοποθετηθώ επί των δεκαπέντε τροπολογιών, οι οποίες ανακοινώθηκαν ως τίτλοι -να το πω κατ’ αυτή την έννοια- στην προηγούμενη επεξεργασία του στις επιτροπές και δεν συζητήθηκαν ποτέ, ούτε είδαμε καν τα σώματα, θα χρειαστώ χρόνο. Το ζητώ προκαταβολικά και νομίζω το ίδιο θα κάνουν και οι λοιποί συνάδελφοι.

Κυρίες και κύριοι Βουλευτές, το παρεμπόριο στην Ελλάδα, όπως και η παραοικονομία στο σύνολό της, δεν προέκυψε συνεπεία της πρόσφατης δεκαετούς κρίσης. Είναι ένα φαινόμενο διαχρονικό και εμείς ως Κοινοβούλιο οφείλουμε να νομοθετούμε κατά τρόπο που να περιορίσουμε την αρνητική επίδρασή του στη δίκαιη οικονομική ανάπτυξη της χώρας. Έτσι, θα περίμενε κανείς το παρόν νομοσχέδιο να λαμβάνει υπ’ όψιν ότι το παραπάνω δεν αποτελεί συνέχεια της κοινωνικής διαβούλευσης, κύριοι συνάδελφοι, που είχε ξεκινήσει ο ΣΥΡΙΖΑ προκειμένου να φέρει προς ψήφιση ένα πλήρες και λειτουργικό σχέδιο νόμου. Όπως, όμως, έχω τονίσει σε όλες τις προηγούμενες συζητήσεις στις επιτροπές, η ΔΙΜΕΑ δεν έλαβε υπ’ όψιν της την προηγούμενη προεργασία και έτσι δεν μοιάζει ικανή να απαντήσει στην αντιμετώπιση ενός ζητήματος με το μέγεθος και την πολυπλοκότητα του παρεμπορίου.

Πρόκειται για μια οργανική μονάδα του Υπουργείου Ανάπτυξης, εξαρτημένη από τη βούληση του εκάστοτε Υπουργού. Οι αρμοδιότητες της νέας αυτής υπηρεσίας δεν είναι ξεκάθαρες. Το πλαίσιο συνεργασίας με άλλες υπηρεσίες δεν είναι σαφές, ενώ απουσιάζει και η πρόβλεψη για διυπουργική συνεργασία. Ουσιαστικά, πρόκειται για το απότοκο της σύνθεσης του ΣΥΚΕΑΑΠ, το οποίο –για να απαντήσω στον εισηγητή της Πλειοψηφίας- ιδρύθηκε με δικό σας νόμο το 2014 και μέχρι το 2016 είχε μηδενικούς ελέγχους. Μηδενικό. Ήταν δηλαδή ένα πτώμα. Πήραμε ένα πτώμα το 2016 και το απογειώσαμε, αγαπητέ κύριε συνάδελφε. Και αυτό προκύπτει από την απολογιστική έκθεση του 2018, όπου φαίνεται ότι την τριετία 2016 – 2017 - 2018 πραγματοποιήθηκαν περί τους εννιάμισι χιλιάδες αγορανομικούς ελέγχους στην αγορά, που μέχρι τότε δεν υπήρχε απολύτως τίποτα. Το ΣΥΚΕΑΑΠ ουσιαστικά αποκαθιστά η δομή που φέρνετε, που συμπτύσσεται με κάποιες ήδη υπάρχουσες δομές της Γενικής Γραμματείας Καταναλωτή. Δεν απλοποιείτε καν τις διαδικασίες και η ίδρυσή της σε καμμία περίπτωση δεν αποτελεί ένα ολιστικό σχέδιο για την αποτελεσματική πάταξη του παρεμπορίου.

Στο σύνολό του ο προτεινόμενος ελεγκτικός μηχανισμός δεν παρουσιάζει ολοκληρωμένο χαρακτήρα, δεν υποστηρίζεται από ένα ολοκληρωμένο πληροφοριακό σύστημα, αν και ισχυρίζεται ότι συντονίζει τον έλεγχο, δεν περιλαμβάνει μηχανισμούς και καινοτόμες διαδικασίες διενέργειας ελέγχων όπως αυτό της εποπτείας βάσει της εκτίμησης κινδύνου, των φύλλων ελέγχου, του προγραμματισμού, της λογοδοσίας, που απαιτεί ένα σύγχρονο αποτελεσματικό και αποδοτικό ενιαίο σύστημα εποπτείας προϊόντων που έχει ανάγκη η χώρα και η αγορά.

Το μόνο ενθαρρυντικό στοιχείο στο νομοσχέδιο για την προτεινόμενη νέα δομή εποπτείας της αγοράς είναι η αναφορά που γίνεται στο άρθρο 4 ότι η ΔΙΜΕΑ ορίζεται ως αρχή εφαρμογής εποπτείας και διαχείρισης για το πεδίο εποπτείας «Προστασία καταναλωτή και σύννομη ή προσήκουσα παροχή υπηρεσιών» σύμφωνα με διατάξεις του άρθρου 130 του ν.4512/2018. Κι αυτό, γιατί έτσι η νέα δομή θα ακολουθήσει τις γενικές αρχές για την άσκηση εποπτείας και θα υιοθετήσει τα καινοτόμα εργαλεία άσκησης ελέγχου και εποπτείας που εισήγαγε ο ν.4512/2018 του ΣΥΡΙΖΑ, όπως εποπτεία βάσει αξιολόγησης κινδύνου, χρήση φύλλων ελέγχου για τη διεξαγωγή ομοιόμορφων ελέγχων, νέο μοντέλο επιβολής κυρώσεων, σύστημα διαχείρισης καταγγελιών κ.λπ..

Ένα ακόμα προβληματικό σημείο της ΔΙΜΕΑ είναι η πιθανή αλληλεπικάλυψη αρμοδιοτήτων. Σε πολλές διατάξεις του νομοσχεδίου προβλέπεται ειδικότερη καθ’ ύλην αρμοδιότητα διαφόρων άλλων δημοσίων υπηρεσιών, Υπουργείων ή και ανεξάρτητων αρχών. Συνεπώς, ενυπάρχει ο κίνδυνος σύγχυσης, αλληλεπικάλυψης αλλά και ζητήματα νομιμότητας και ακυρότητας που επισημάνθηκαν από τους φορείς κατά την ακρόαση φορέων, όπως ο ΣΕΒ.

Πρέπει, επίσης, να αποσαφηνιστεί ρητά τι ισχύει και τι δεν ισχύει, τι καταργείται και τι εξαιρείται. Οι αρμοδιότητες της ΔΙΜΕΑ θα πρέπει να διευκρινιστούν αναλυτικά, ώστε να μην υπερκαλύπτουν τις αρμοδιότητες της Γενικής Γραμματείας Βιομηχανίας σχετικά με την εποπτεία της αγοράς και την αξιολόγηση της συμμόρφωσης των προϊόντων σύμφωνα με την εναρμονισμένη τεχνική νομοθεσία.

Ένα ακόμη σημείο στο οποίο θα ήθελα να σταθώ είναι η στελέχωση της νέας αυτής μονάδας. Ο παράγοντας εμπειρίας των στελεχών, που δεν υπάρχει στις διατάξεις του νομοσχεδίου, πρέπει να ληφθεί σοβαρά υπ’ όψιν κατά τη διαδικασία της επιλογής, διότι θεωρώ απαραίτητο στην υπηρεσιακή επιτροπή να αποσπαστούν δημόσιοι υπάλληλοι που να έχουν θητεύσει επιτυχώς σε όλο το φάσμα της κρατικής πολιτικής της αντιμετώπισης του παρεμπορίου και της παραοικονομίας. Έπειτα, είναι ανάγκη να εξειδικευθεί ένα ειδικό πλαίσιο πρόνοιας για το ωράριο και τις αμοιβές των στελεχών της διυπηρεσιακής επιτροπής και να εξασφαλιστούν εξαρχής όλα τα απαραίτητα μηχανοκίνητα και ψηφιακά μέσα που θα καταστήσουν τη μονάδα αυτή αποτελεσματική, πέρα και έξω από τη συμβατική γραφειοκρατική λειτουργία του κράτους και του δημοσίου.

Ολοκληρώνοντας, όσον αφορά την ίδρυση της ΔΙΜΕΑ, θα ήθελα να επαναλάβω την πρότασή μου να υπάρξει βαθμονόμηση της φύσης του οικονομικού και κοινωνικού εγκλήματος του παρεμπορίου. Διότι είναι άλλο πράγμα ένας υπερπολύτεκνος, ο οποίος πωλεί αγροτικά προϊόντα χωρίς άδεια έξω από τους χώρους των λαϊκών αγορών ή κατά μήκος του εθνικού και επαρχιακού οδικού δικτύου. Είναι άλλο πράγμα ένας πωλητής πλαστών βιομηχανικών προϊόντων που πωλεί τα προϊόντα του εντός ή εκτός των λαϊκών αγορών, ο οποίος αποτελεί μέρος κυκλώματος παρεμπορίας και παραποίησης εμπορικών σημάτων. Και φυσικά, είναι τελείως διαφορετικό πράγμα ο εντοπισμός παράνομων φορτίων καυσίμων, τσιγάρων, οινοπνευματωδών και άλλων προϊόντων υψηλού φορολογικού δείκτη.

Έτσι, λοιπόν, νομίζω ότι πρέπει να αποφευχθεί ο άσκοπος φόρτος εργασίας των στελεχών της μονάδας, να υπάρξει μέριμνα στο νομοσχέδιο περί της τάχιστης συγκεκριμενοποίησης ορισμένων κλιμάκων παρεμπορίου και παραοικονομίας. Συνδέω αυτά τα δύο πεδία, γιατί το παρεμπόριο σημαίνει διακίνηση τεράστιου όγκου μετρητών, τα οποία προφανώς διακινούνται εξωτραπεζικά και, όπως αποδεικνύουν σχετικές μελέτες, από κοινού με την αδήλωτη εργασία αγγίζουν το 30% περίπου του ΑΕΠ της χώρας.

Εκτός όμως από την ανάγκη ύπαρξης ενός σύγχρονου νομικού πλαισίου για το ηλεκτρονικό εμπόριο, το οποίο ανθεί στις μέρες μας, επισήμανα -και θα αναφερθώ σε αυτό- το χειμαζόμενο από την κρίση κλάδο του παρεμπορίου προϊόντων πνευματικής ιδιοκτησίας. Και έχω και εδώ να προτείνω κάτι. Μια από τις μεγαλύτερες πληγές σε διεθνές επίπεδο αποτελεί η παράνομη διακίνηση προϊόντων καλλιτεχνικής δημιουργίας. Και σε αυτό, ενώ το νομοσχέδιο αναφέρεται, εντούτοις δεν νομίζω ότι μπορεί να αντιμετωπιστεί ως πρόβλημα από την υπηρεσιακή μονάδα, αν δεν προβλέψουμε τη συγκρότηση ειδικής επιτροπής στην οποία θα συμμετέχουν αφ’ ενός η εταιρεία πνευματικών δικαιωμάτων των Ελλήνων δημιουργών, αφ’ ετέρου δε οι εκπρόσωποι των διεθνών παρόχων προϊόντων καλλιτεχνικής δημιουργίας. Για παράδειγμα, σήμερα υπάρχουν πλατφόρμες, οι οποίες, σε αντίθεση με τις μεγάλες διεθνείς πλατφόρμες, όπως η «AMAZON» ή το «SPOTIFY», δεν αποδίδουν νομίμως τις αμοιβές στους καλλιτέχνες με αποτέλεσμα μια αγνώστου ύψους, αλλά σε κάθε περίπτωση τεράστια σε έκταση φοροδιαφυγή και αποφυγή απόδοσης αμοιβών στους καλλιτέχνες. Είναι ένα πολύ ειδικό πεδίο το οποίο μας δείχνει, σε συνδυασμό με την επερχόμενη διόγκωση της τηλεργασίας κάθε είδους, τα αχαρτογράφητα όρια της φύσης και του οικονομικού αντικειμένου του παρεμπορίου και της παραοικονομίας.

Στην ουσία, όπως καταλαβαίνουμε όλοι, αυτό το νομοσχέδιο, το οποίο είχε τοποθετηθεί ως ύψιστη προτεραιότητα του ΣΥΡΙΖΑ, θα πρέπει να υπερβαίνει κατά πολύ τον εποπτικό χαρακτήρα που έχουν οι προτεινόμενες νομοθετικές ρυθμίσεις και να παραπέμπει σε ένα φιλόδοξο σύστημα ελέγχου, προστασίας κάθε πτυχής δημοσίου συμφέροντος που σχετίζεται με την κυκλοφορία του προϊόντος, δηλαδή με την ασφάλεια των καταναλωτών, την εθνική ασφάλεια ακόμα και τα δημόσια έσοδα.

Ο ΣΥΡΙΖΑ ζητά τη δημιουργία ενός σύγχρονου φορέα που θα φέρει πειστικά αποτελέσματα, που θα καταρτίζει συγκεκριμένο στρατηγικό πλάνο με δράσεις, βάσει πάντα των τελευταίων εξελίξεων, που θα εξειδικεύει το εθνικό στρατηγικό σχέδιο για την καταπολέμηση του παρεμπορίου και θα διεξάγει αυστηρούς ελέγχους με μικτά κλιμάκια, υπό συνθήκες πλήρους διαφάνειας, δημοσιεύοντας τα στοιχεία των ελέγχων σε μηνιαία βάση, ενός φορέα που θα λογοδοτεί και θα λειτουργεί με διαφάνεια και ακεραιότητα. Εν τέλει, ενός φορέα ικανού να προασπίσει το δημόσιο συμφέρον.

Κυρίες και κύριοι Βουλευτές, όσον αφορά τα προβλεπόμενα από τα άρθρα 23 και 24, που έχουν να κάνουν με τη συμμετοχή σε συλλογικά όργανα νομικών προσώπων ιδιωτικού δικαίου με ηλεκτρονικά μέσα και τη σύσταση ΙΚΕ μέσω ηλεκτρονικής υπηρεσίας αντίστοιχα, πιστεύω πως κινούνται στη σωστή κατεύθυνση και απαντούν στις διαμορφούμενες από τη σύγχρονη πραγματικότητα συνθήκες.

Εκεί που διαφωνούμε είναι στο άρθρο 25, που προβλέπεται η επανασύσταση πληροφοριακού συστήματος που παρέχει τις άδειες στις λαϊκές αγορές. Θα προκληθεί αχρείαστη αναταραχή με την ανάγκη επανεγγραφής και επανακαταχώρησης των ήδη αδειοδοτημένων εμπόρων στο νέο σύστημα, πολλώ δε μάλλον που νέα άδεια έχει να δοθεί από το 2018. Όλη αυτή η αναταραχή πρέπει να αποφευχθεί, αν αποφασίσετε να διατηρήσετε το υπάρχον σύστημα, επιφέροντας απλά κάποιες τεχνικές βελτιώσεις.

Θα ήθελα, όμως, κυρίες και κύριοι συνάδελφοι, να σχολιάσω για μία ακόμη φορά το πρόβλημα που προκύπτει από το άρθρο 30, το οποίο ορίζει το ΤΕΕ ως μοναδικό φορέα πιστοποίησης, αποκλείοντας άλλους επαγγελματικούς φορείς, όπως η ΓΣΕΒΕΕ, για παράδειγμα, της οποίας ο Αντιπρόεδρος ο κ. Βαργιάμης εδώ στη Βουλή διαμήνυσε πως ομολογουμένως υπάρχει σύγχυση ως προς τις πιστοποιήσεις ή η Ομοσπονδία Ανελκυστήρων. Επίσης, δεν είναι δυνατόν να πιστοποιούνται επαγγελματίες που έχουν ήδη πιστοποιηθεί, όπως για παράδειγμα ενεργειακοί επιθεωρητές. Η υποχρέωση πιστοποίησης ακόμη και ήδη πιστοποιημένων μηχανικών του Πολυτεχνείου, που πέντε χρόνια φοίτησης θεωρείτε ότι είναι κάτοχοι master, αποτελεί μέτρο επιβαρυντικό για την ίδια την κοινωνία, καθώς το κόστος πιστοποίησης των επαγγελματιών μετακυλίεται στην αγορά.

Η διάταξη αυτή θα λειτουργήσει επιβαρυντικά ως προς τον υγιή ανταγωνισμό και δικαίως εγείρει ερωτηματικά. Προτείνω να δοθεί η δυνατότητα και σε άλλους φορείς να μπορούν να πιστοποιηθούν από το ΕΣΥΔ για την πιστοποίηση επαγγελματιών, αλλά και να αναγνωριστούν, με βάση το νέο καθεστώς, όσοι επαγγελματίες έχουν λάβει ήδη πιστοποίηση, καθώς αυτό είναι το ορθό και το δίκαιο.

Κυρίες και κύριοι Βουλευτές, όπως είπα και στην επιτροπή, τα άρθρα 33 έως 35 αρμοδιότητας Γενικής Γραμματείας Βιομηχανίας κινούνται προς την ορθή κατεύθυνση.

Με το άρθρο 33 παρατείνεται η προθεσμία για τη γνωστοποίηση ή την έγκριση εγκατάστασης ή λειτουργίας των κέντρων αποθήκευσης και διανομής, δεδομένου ότι μέχρι σήμερα πάρα πολλά κέντρα αποθήκευσης και διανομής δεν έχουν ενταχθεί στο αδειοδοτικό πλαίσιο του ν.4302/2014 λόγω θεμάτων χωροθέτησής τους. Με τη διάταξη αυτή δίνεται η δυνατότητα προσαρμογής τους στο αδειοδοτικό πλαίσιο μέχρι το προβλεπόμενο διάστημα, χωρίς την επιβολή προστίμου.

Στο άρθρο 32 μετασχηματίζεται και εντάσσεται ως αποκεντρωμένη αυτοτελή λειτουργική μονάδα με διαχειριστική, οικονομική και λογιστική το «ΕΙΜ», το «ΕΣΥΔ Α.Ε.» και ο «ΕΛΟΤ Α.Ε.», κατόπιν, βέβαια, συμμόρφωσης και με την κοινοτική νομοθεσία και τις κοινοτικές επιταγές.

Στο άρθρο 33 παρατείνεται η προθεσμία των άρθρων 3982/11 και 4302/14 της τεχνικής ανασυγκρότησης των ναυπηγοεπισκευαστικών δραστηριοτήτων, λόγω κορωνοϊού. Θέλω να θυμίσω πως για τη Θεσσαλονίκη υπάρχει σχέδιο για το παραλιακό μέτωπο, το οποίο προβλέπει τη μετεγκατάστασή τους και στοχεύει στη δημιουργία μιας νέας ναυπηγοεπισκευαστικής ζώνης, όπου οι επιχειρήσεις θα λειτουργούν σε έναν οργανωμένο χώρο με καλύτερες εξυπηρετήσεις, πιο σοβαρές συνθήκες και σεβασμό στο περιβάλλον. Ελπίζω, λοιπόν, να μην μείνετε στην παράταση, αλλά να προωθήσετε το σχέδιο που εμείς συγκροτήσαμε, ώστε τα ναυπηγεία Θεσσαλονίκης να μεταβούν στη νέα εποχή.

Στο άρθρο 34 επαναδιατυπώνονται τα προεδρικά διατάγματα που έχουν εκδοθεί για τα επαγγέλματα του υδραυλικού, του ηλεκτρολόγου κ.λπ., για να εισαχθούν επί της ουσίας σε πέντε σελίδες νομοθέτησης τρεις μόνο αλλαγές: η κατάθεση της υπεύθυνης δήλωσης καλής εκτέλεσης στις αρμόδιες Αρχές, που γίνεται πλέον υποχρεωτική για τη σύνδεση της εκτελεσθείσας εγκατάστασης με τα δίκτυα κοινής ωφελείας, όπως η ΕΥΔΑΠ, το πιστοποιητικό υγείας από δημόσιο νοσοκομείο ή λοιπές υγειονομικές υπηρεσίες του δημοσίου για την αρτιμέλεια, την όραση και την ακοή του ενδιαφερόμενου και στο εξής, η παροχή στοιχείων που τεκμηριώνουν υπηρεσία τουλάχιστον δύο ετών εντός της οκταετίας ή δεύτερον, την υποβολή υπεύθυνων δηλώσεων καλής εκτέλεσης που τεκμηριώνουν μέσο ετήσιο κύκλο εργασιών εντός της οκταετίας, τουλάχιστον ίσο με το 40% του μέσου ετήσιου ατομικού διαθέσιμου εισοδήματος.

Όσον αφορά τις στρατηγικές επενδύσεις, παρατηρώ τα εξής: Δίνετε τη δυνατότητα σε στρατηγικές επενδύσεις να μην καταβάλουν φόρο εισοδήματος από τρία έως δεκαπέντε έτη, ανάλογα με τα ετήσια κέρδη ως του ποσού των 7,5 εκατομμυρίων. Δεν υπάρχουν πια τα όρια που υπήρχαν. Πλέον μπορούν με στρατηγικές επενδύσεις ταχείας αδειοδότησης με προϋπολογισμό 20 εκατομμυρίων να παίρνουν απαλλαγή 7,5 εκατομμυρίων.

Με τον δικό μας νόμο οι μεγαλύτερες επενδύσεις από 35 έως 100 εκατομμύρια έχαναν σταδιακά τη δυνατότητα φοροαπαλλαγής και επενδύσεις άνω των 100 εκατομμυρίων δεν είχαν απαλλαγή φόρου εισοδήματος, ενώ τώρα θα έχουν.

Προφανώς, δίνετε περισσότερες φορολογικές απαλλαγές σε λίγους, χωρίς καμμία κλιμάκωση και με αυτόν τον τρόπο μόνο πολύ λίγες επιχειρήσεις, τελικά, θα ωφεληθούν. Αυτό, βέβαια, δεν μας προκαλεί καμμία απολύτως εντύπωση. Ξέρουμε πως έχετε μια αδυναμία στους επιχειρηματικούς κολοσσούς. Θα ήταν, βέβαια, πιο συνετό να λειτουργείτε με γνώμονα το συμφέρον των πολλών και το δημόσιο συμφέρον εν γένει. Αλλά τι λέω; Ποτέ δεν σκεφτήκατε το δημόσιο συμφέρον. Γιατί να το κάνετε τώρα;

Για τον αναπτυξιακό νόμο, η ένταξη των γηπέδων ποδοσφαίρου, μπάσκετ, καθώς τένις και των κολυμβητικών δεξαμενών στον αναπτυξιακό νόμο, δεδομένου ότι προβλέπεται η χρηματοδότησή τους από το ΕΣΠΑ, δεν θεωρώ ότι πρέπει να είναι ζήτημα πρώτης προτεραιότητας σε μια εποχή που οι διαθέσιμοι οικονομικοί πόροι βαίνουν μειούμενοι. Εδώ φαίνεται να κάνετε κάτι αντίστοιχο με την ένταξη των εταιρειών courier στον αναπτυξιακό νόμο το καλοκαίρι του 2019 και ειλικρινά με κάνετε να αναρωτιέμαι για το κριτήριο βάσει του οποίου λειτουργείτε και αποφασίζετε.

Επίσης, με το άρθρο 5 της τροπολογίας ενισχύονται από τον αναπτυξιακό τα κλειστά πάρκινγκ και τα κέντρα αποκατάστασης. Επίσης, πάλι με την τροπολογία στο άρθρο 11, ενισχύονται αυτοί οι κωδικοί δραστηριότητας στα νησιά: το χονδρικό εμπόριο πετρελαίου για κινητήρες, συμπεριλαμβανομένων αυτών των σκαφών, το χονδρικό εμπόριο πετρελαίου θέρμανσης από μεταπωλητή και το χονδρικό εμπόριο υγραερίου εμφιαλωμένου ή μη.

Γιατί δεν ενισχύετε, κύριε Υπουργέ -σας το είπα και στη συζήτηση στην επιτροπή- μέσω ΕΣΠΑ τις επενδύσεις αυτές που είναι αμιγώς ιδιωτικές και επιλέγετε να επιβαρύνετε τον πεπερασμένο προϋπολογισμό του αναπτυξιακού; Γιατί, δηλαδή, αφαιρείτε τα χρήματα, για παράδειγμα, από την επαναλειτουργία των κρατικών ΚΕΘΥΑΠ προς όφελος των ιδιωτών που εκμεταλλεύονται με υπέρογκες χρεώσεις τους νοσηλευόμενους;

Η Νέα Δημοκρατία, τελικά, είναι το κόμμα των ιδιωτών που κάνουν μπίζνες με το κράτος; Τι αναπτυξιακό αποτύπωμα έχουν, παραδείγματος χάριν, τα πάρκινγκ και τα γήπεδα τένις, πολλώ δε μάλλον το χονδρικό εμπόριο πετρελαίου, το χονδρικό εμπόριο πετρελαίου θέρμανσης από μεταπωλητή και το χονδρικό εμπόριο υγραερίου, εμφιαλωμένου ή μη; Ειλικρινά απορώ.

Όσον αφορά, τώρα, τις παρατάσεις στον αναπτυξιακό, παρατάσεις στους αναπτυξιακούς δίνονται κατά κόρον. Θεωρώ υπερβολική την παράταση του αναπτυξιακού του 2004, δεκαέξι χρόνια μετά. Αντιθέτως, θεωρώ επιβεβλημένες τις παρατάσεις του αναπτυξιακού του 2011.

Κυρίες και κύριοι Βουλευτές, σε αυτό το σημείο θα ήθελα να σχολιάσω τις προβλέψεις του νομοσχεδίου για τις νεοφυείς επιχειρήσεις. Αρχικά φαίνεται πως για την ένταξη στο μητρώο προβλέπεται και μια θετική εισήγηση από επιτροπή αξιολόγησης. Έχει ανακοινωθεί από τον αρμόδιο Υφυπουργό ότι στις εταιρείες αυτού του μητρώου θα μοιραστούν χρήματα και μάλιστα, πολύ σημαντικά ποσά. Τίθενται, επομένως, κρίσιμα ερωτήματα ως προς τη διαφάνεια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Επιπλέον, δεν ορίζεται με σαφήνεια εντός του νόμου ποιες επιχειρήσεις δύναται να χαρακτηριστούν ως νεοφυείς. Κατά τη γνώμη μου, αυτό πρέπει να γίνει. Δεν γίνεται να αφεθεί η αρμοδιότητα απόφασης επί του χαρακτηρισμού μιας επιχείρησης στη διακριτική ευχέρεια ενός μόνο προσώπου, ενός Υπουργού ή μίας επιτροπής. Σε κάθε περίπτωση, η σύσταση μητρώου, δηλαδή μιας πλατφόρμας -αυτό το «Elevate Greece»-, δεν συνιστά ενίσχυση των νεοφυών επιχειρήσεων έντασης γνώσης και τεχνολογίας, ειδικά αν μοιράζει χρήματα σε ολίγους με αδιαφανείς διαδικασίες.

Σε αυτό έρχεται να προστεθεί και η πρόβλεψη του άρθρου 49 περί φορολογικών κινήτρων σε επενδυτικούς αγγέλους, όπου προβλέπουμε ότι δεν υπάρχει λεπτομερής και διαφανής ρύθμιση για τα κριτήρια που πρέπει να πληροί ένα φυσικό πρόσωπο επενδυτής, ώστε να μπορεί να εμπλέκεται επενδυτικά με τις επιχειρήσεις αυτές. Ποια αρχή είναι αυτή, τελικά, που θα ελέγχει και θα αποφαίνεται σχετικά με τα εχέγγυα και μάλιστα για φυσικά πρόσωπα, κύριε Υπουργέ;

Όλα τα παραπάνω θα έπρεπε να έχουν απαντηθεί στο νομοσχέδιο που μας παρουσιάζετε και μάλιστα, εξονυχιστικά σε αυτή τη συζήτηση, τώρα, σήμερα στην ολομέλεια. Και αυτή η βιασύνη, η προχειρότητα και η ανευθυνότητα εν γένει με την οποία αντιμετωπίσατε τη σύνταξη του παρόντος σχέδιο νόμου είναι αυταπόδεικτη. Φαίνεται και από τις δεκαπέντε τροπολογίες που εισήχθησαν σε αυτό, κυριολεκτικά την τελευταία στιγμή, χωρίς διαβούλευση στις αρμόδιες επιτροπές. Πλην, όμως, μεταξύ αυτών δεν συμπεριλαμβάνεται, κύριε Υπουργέ, η υποσχεθείσα τροπολογία για τους εργαζόμενους της «ΕΛΕΥΘΕΡΟΤΥΠΙΑΣ», για την οποία είχαν δεσμευτεί ότι θα έρθει σε ένα από τα νομοσχέδια που συζητάμε αυτή την εβδομάδα.

Αγγίζετε τα όρια της θεσμικής φαιδρότητας, μετατρέποντας, ουσιαστικά, ολόκληρο το νομοσχέδιο σε τροπολογία, πράγμα που σημαίνει είτε ότι είστε άσχετοι και πρόχειροι, είτε ότι κατά λάθος πήγατε να νομοθετήσατε σωστά και οι εργοδότες σας σάς μαζέψανε άρον άρον. Δεν έχετε αφήσει άρθρο του νομοσχεδίου για το οποίο να μην έχετε φέρει τροπολογίες. Δεν έχει κανένα νόημα να τις κατονομάσουμε, γιατί είναι εβδομήντα τέσσερις σελίδες, αλλά σε κάθε μία από αυτές τις τροπολογίες κρύβεται και ένα μνημειώδες ρουσφέτι. Ας τις δούμε μία-μία.

Ειλικρινά, κυρίες και κύριοι συνάδελφοι της Νέας Δημοκρατίας, σπάτε καθημερινά το παγκόσμιο ρεκόρ εντεταλμένης διακυβέρνησης. Είστε ο ορισμός της κυβέρνησης που διορίστηκε από επιχειρηματίες, και υλοποιεί αυθωρεί και παραχρήμα τις εντολές των εργοδοτών της. Μετά την πρώτη τροπολογία και την απόκτηση των δύο περιπολικών κατευθυνόμενων βλημάτων για το Πολεμικό Ναυτικό, με την οποία προφανώς και συμφωνούμε για λόγους εθνικού συμφέροντος, έρχεστε και φέρνετε μία τροπολογία απαλλαγή, δεύτερη σε πέντε μήνες, υπέρ των καναλαρχών.

Όχι μόνο τους χαρίσατε δεκάδες εκατομμύρια με το πρόσχημα της καμπάνιας «Μένουμε Σπίτι», όχι μόνο τους κηρύξατε πληττόμενους και αναλάβατε το μισθολογικό και ασφαλιστικό κόστος του προσωπικού τους, όχι μόνο τους χαρίσατε τη μισή προκαταβολή φόρου, όχι μόνο μεταθέσατε όλες τις φορολογικές τους υποχρεώσεις για έξι μήνες και τους χαρίσατε 20 εκατομμύρια από τη δόση των αδειών και του 2020, έρχεστε τώρα με αυτή την τροπολογία και τους απαλλάσσετε από τις οφειλές τους στην ουσία. Και το κόστος αυτό ακολούθως το χαρίζετε στη «DIGEA» και το μετακυλύετε και στον κρατικό προϋπολογισμό. Είστε η μόνη κυβέρνηση που δεν έχετε μόνο κρατική τηλεόραση που την έχετε μεταλλάξει σε ιδιωτικό σας γενίτσαρο, αλλά έχετε πέντε κανάλια δήθεν ιδιωτικά, τα οποία, όμως, λειτουργούν δημοσία δαπάνη. Τέτοια τηλεόραση ούτε επί Σοβιετίας. Στην ουσία πληρώνει ο ελληνικός λαός για την παραπληροφόρηση του, γιατί επί της ουσίας γι’ αυτό πρόκειται.

Εμείς, κύριε Υπουργέ, καταγγέλλουμε και καταψηφίζουμε αυτήν την κατάπτυστη τροπολογία, αλλά καταγγέλλουμε και σας, γιατί προσβάλλετε τη δημοκρατία φέρνοντας ένα νομοσχέδιο που θεωρητικά προστατεύει τα δημόσια οικονομικά.

Πάμε τώρα στο άρθρο 2 της τροπολογίας για τη διασφάλιση της ομαλής παροχής καθολικών ταχυδρομικών υπηρεσιών. Δεν μας εξηγείτε γιατί κάνετε και δεύτερο δώρο στους κολλητούς σας με τις εταιρείες ταχυμεταφορών, που τις βαφτίσατε πληττόμενες την περίοδο που κατέγραφαν το μεγαλύτερο τζίρο στην ιστορία τους και ζούσαν τον χρυσό αιώνα του Περικλή. Στην ουσία δεν φτάνει που τους ευεργετήσατε ως πληττόμενους, έρχεστε και τους κάνετε και αυτούς τροφίμους του δημοσίου ταμείου, επικαλούμενοι εξαιρετικές συνθήκες που συνεπάγονται αυξημένο κόστος –παίρνω την έκφραση από το κείμενο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, είστε στα δεκαεννιά λεπτά. Θα σας δώσω άλλα δύο λεπτά χρόνο να φτάσετε στα είκοσι ένα λεπτά, για να ολοκληρώσετε.

(Θόρυβος στην Αίθουσα)

**ΘΕΟΔΩΡΑ ΤΖΑΚΡΗ:** Εντάξει, θα ολοκληρώσω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν πειράζει, κύριε Πρόεδρε.

**ΘΕΟΔΩΡΑ ΤΖΑΚΡΗ:**  Και δεν θα προλάβω, κύριε Πρόεδρε, να σχολιάσω όλες τις τροπολογίες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα βρείτε μετά χρόνο.

Συνεχίστε, σας παρακαλώ.

**ΘΕΟΔΩΡΑ ΤΖΑΚΡΗ:** Κύριε Υπουργέ, σοβαρολογείτε; Με όλα τα αεροπλάνα να πετούν, όλα τα καράβια να ταξιδεύουν, πλήττεται ο τομέας των ταχυδρομικών υπηρεσιών; Όχι μόνο το καταγγέλλουμε και το καταψηφίζουμε, αλλά σας απευθύνουμε εκ νέου μια αυστηρή προειδοποίηση. Θα λογοδοτήσετε για αυτή τη λεηλασία του δημόσιου χρήματος, γιατί περί αυτού πρόκειται.

Για να καταλάβουν όλοι τι εννοώ, ας πάμε στην τροπολογία του άρθρου 10 για τον θεσμό του ανεξάρτητου μηχανικού, όπου πάτε αναδρομικά στον ν.4062/2012 περί του θεσμού του ανεξάρτητου μηχανικού και προστίθεται στο εκεί άρθρο 6 το 6Α. Και έρχεστε με αυτήν την τροπολογία και τι μας λέτε; Ειδικά για το Ελληνικό, όπου ορίσατε Υφυπουργό τον υπάλληλο της επενδύτριας εταιρείας, μετά τη μεταβίβαση του 100% της εταιρείας «ΕΛΛΗΝΙΚΟ Α.Ε.», όλες οι εργασίες υλοποιούνται με δαπάνες των φορέων των προηγούμενων εδαφίων και κατά παρέκκλιση κάθε άλλης διάταξης. Συγκεκριμένα οι μελέτες που είναι αναγκαίες για την εκτέλεση των έργων υποδομής εκτελούνται από μελετητές που επιλέγει ο εργολάβος και οι μελέτες ελέγχονται και εγκρίνονται από ανεξάρτητο μηχανικό, δηλαδή, από άνθρωπο του εργολάβου. Γιατί εργολάβος που διόρισε Υπουργό υπάλληλο του, που γκρεμίζει τα ακίνητα για τριάμισι χρόνια με δαπάνες του δημοσίου, ας το παραδεχτούμε ότι έχει την ισχύ να επιλέξει και τον ανεξάρτητο μηχανικό.

Εν ολίγοις, αν προσθέσουμε ότι η ίδια τροπολογία δίνει υπερεξουσίες στον εργολάβο και για την εκτέλεση και για την επίβλεψη και για την παραλαβή των εργασιών, τότε είστε Κυβέρνηση βγαλμένη από τη «Φίνος Φιλμ», όπου πρωταγωνιστούσαν μεσίτες που πουλούσαν οικόπεδα με φως, νερό, τηλέφωνο στον αιγιαλό σε ιδιώτες που έκαναν ό,τι ήθελαν και κατέστρεψαν το παραλιακό μέτωπο της χώρας.

Το κερασάκι στην τούρτα είναι ότι στο εδάφιο δ΄ της τροπολογίας υποχρεώνετε και τις δημόσιες υπηρεσίες να παραλάβουν αναντίρρητα οτιδήποτε φτιάξει ο εργολάβος με τη σύμπραξη του ανεξάρτητου μηχανικού. Εδώ δεν έχουμε ανεξάρτητη κυβέρνηση να αντισταθεί στην εργολαβική αυθαιρεσία και θα βρούμε ανεξάρτητο μηχανικό!

Κυρίες και κύριοι συνάδελφοι, στάθηκα μόνο στην τροπολογία επί του άρθρου 10, γιατί…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, ολοκληρώστε σας παρακαλώ.

**ΘΕΟΔΩΡΑ ΤΖΑΚΡΗ:** Ολοκληρώνω, κύριε Πρόεδρε. Ένα λεπτό θα μου δώσετε για να ολοκληρώσω. Δεν έχει νόημα να κυνηγιόμαστε για ένα λεπτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε πάρει επιπλέον εξήμισυ λεπτά χρόνου.

**ΘΕΟΔΩΡΑ ΤΖΑΚΡΗ:** Στάθηκα μόνο στην τροπολογία επί του άρθρου 10, γιατί είκοσι μέρες μετά το σόου που κάνατε στο Ελληνικό, γκρεμίζοντας δημοσία δαπάνη τρία κτίρια μόλις, χθες η κ. Λάτση αποχώρησε και επίσημα ως «LAMDA DEVELOPMENT» από την επένδυση του Ελληνικού και θα δούμε τελικά από ποιον θα αντικατασταθεί. Το θέμα χρήζει διερεύνησης. Ήδη, όμως, έχουν υπάρξει τα πρώτα τροχιοδεικτικά –να το πω με αυτήν την έννοια- δημοσιεύματα.

Στο σημείο αυτό και για όσους δεν το γνωρίζουν, υπενθυμίζουμε ότι η επένδυση δεν υπάρχει, καθώς οι τίτλοι δεν έχουν καν μεταβιβαστεί και εν τέλει, δεν συντρέχουν πια και οι λόγοι για τους οποίους το δημόσιο πούλησε για λίγα ευρώ το στρέμμα το ακριβότερο οικόπεδο της χώρας.

Αφήνω για το τέλος, γιατί δεν προλαβαίνω να τις σχολιάσω όλες, την ασυλία που δίνετε με το άρθρο 4, στους προέδρους, αντιπροέδρους και τα μέλη του ΔΣ της εταιρείας που μισθώνει τις εγκαταστάσεις στο Πλατύ και στις Σέρρες και στα SPV της Ελληνικής Βιομηχανίας Ζάχαρης, τους οποίους απαλλάσσετε τώρα και για ζητήματα μη καταβολής αποζημιώσεων απόλυσης για τους εκατόν τρεις εργαζομένους αυτής.

Να θυμίσω ότι τα μέλη του διοικητικού συμβουλίου της εκμισθώτριας εταιρείας, πριν τη συμφωνία εξυγίανσης και βάσει προηγούμενου νόμου σας, δεν ευθύνονταν ούτε για πράξεις και παραλείψεις, όπως πράξη μη καταβολής χρεών προς το δημόσιο. Αυτό θα πει προστασία των ιδιωτών επενδυτών! Μα, έτσι γίνομαι κι εγώ επενδύτρια, κύριε Υπουργέ. Αν με απαλλάξετε από κάθε ευθύνη στο δημόσιο, στους ιδιώτες για την καταβολή αποζημιώσεων, ο καθένας μας μπορεί να γίνει επενδυτής σε αυτή τη χώρα. Γιατί δεν μας το είπατε πιο μπροστά;

Με λίγα λόγια, κυρίες και κύριοι συνάδελφοι, μας είχατε δώσει πολλούς λόγους να καταψηφίσουμε αυτό το νομοσχέδιο-παρωδία, σήμερα προσθέσατε άλλους εβδομήντα τέσσερις, όσες είναι και οι σελίδες των ρουσφετολογικών τροπολογιών, οι οποίες στην ουσία συγκροτούν ένα νέο νομοσχέδιο, στο οποίο δεν έχει γίνει η παραμικρή διαβούλευση.

Καταψηφίζουμε επί της αρχής το νομοσχέδιο αυτό και επειδή σας έχουμε ικανούς να ξευτιλίσετε πολλές φορές ακόμη τη δημοκρατία μας, ευχόμαστε να φύγετε το συντομότερο, μήπως και μείνει τίποτα όρθιο σε αυτή τη χώρα που την έχετε μετατρέψει σε προσωπικό σας τηλεοπτικό σταθμό και σε προσωπικό σας ταμείο. Κερδίσατε βέβαια το δικαίωμα να νομοθετείτε αυτοδύναμα, λέγοντας ψέματα σε όλους, αλλά ξεχάσατε πως το ψέμα έχει κοντά ποδάρια. Και η αλήθεια των πράξεών σας θα διερευνηθεί εξαντλητικά και θα είναι και η καταστροφή σας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, τον λόγο για ένα λεπτό σας παρακαλώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός έχει τον λόγο για ένα λεπτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα τα εξηγήσω αναλυτικά στην ομιλία μου μετά. Απλώς, δύο σχόλια σε όσα είπε η κυρία συνάδελφος, για να μην γίνονται παρεξηγήσεις στο Σώμα.

Ως προς την ασυλία, στο διοικητικό συμβούλιο, στους προέδρους και τους αντιπροέδρους στην Ελληνική Βιομηχανία Ζάχαρης, δεν δίνουμε, κυρία συνάδελφε, καμμία ασυλία στον επενδυτή. Ο επενδυτής λέγεται Καραθανάσης, έχει νοικιάσει τα εργοστάσια και αυτός δεν έχει καμμία ασυλία. Έχει συμφωνία με την τράπεζα και την ΕΒΖ.

Η ασυλία που δίνουμε είναι στα μέλη του διοικητικού συμβουλίου της Ελληνικής Βιομηχανίας Ζάχαρης. Σημειώστε ότι ήταν μέλη που διορίσατε εσείς - είναι του ΣΥΡΙΖΑ, δεν έχουμε αλλάξει κανέναν- και την ασυλία που λέτε ότι δώσαμε με προηγούμενο νόμο μας, την είχατε δώσει εσείς με τον νόμο της Ελληνικής Βιομηχανίας Ζάχαρης.

Και τι έγινε; Ο νόμος που είχε ψηφίσει ο ΣΥΡΙΖΑ, έδινε ασυλία μέχρι την έκδοση δικαστικής αποφάσεως και εμείς την επεκτείνουμε μέχρι την ολοκλήρωση του νομοσχεδίου. Με συγχωρείτε, κύριε Πρόεδρε, αλλά δεν μπορώ να ακούω τέτοια πράγματα εδώ πέρα. Δεν είναι ωραίο να γίνεστε ρεζίλι στη Βουλή. Αυτό είναι ρεζίλι που κάνετε. Είναι οι δικοί σας άνθρωποι. Θέλετε να μην το ψηφίσετε; Αν ο ΣΥΡΙΖΑ δεν ψηφίσει την τροπολογία θα την αποσύρω. Εάν ο ΣΥΡΙΖΑ δεν ψηφίσει την τροπολογία για την ασυλία των μελών του διοικητικού συμβουλίου της Ελληνικής Βιομηχανίας Ζάχαρης, θα αποσύρω την τροπολογία και ας πάνε οι άνθρωποι στα δικαστήρια. Δικοί σας άνθρωποι είναι, αφού θέλετε να τους τρέχετε, ας τους τρέχετε.

Ως προς το Ελληνικό, θα τα εξηγήσω μετά εν ηρεμία. Βλέπω τη συνάδελφό μας, την κ. Πέρκα που χαμογελάει πονηρά και σωστά κάνει, γιατί είναι μια απαραίτητη τροπολογία για να τρέξει γρήγορα το έργο. Άρα, μη μαλώνουμε στα αυτονόητα και μη γίνεστε ρεζίλι στη Βουλή.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Απ’ ό,τι καταλαβαίνω, κύριε Υπουργέ, αν πει ο ΣΥΡΙΖΑ ότι…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αν ο ΣΥΡΙΖΑ δηλώσει μέχρι τέλους ότι διαφωνεί με την τροπολογία, θα την αποσύρω και θα τρέχουν στα δικαστήρια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, μια νέα εξέλιξη.

Ο κ. Μιχαήλ Κατρίνης έχει τον λόγο από το Κίνημα Αλλαγής.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, τη στιγμή που οι εκτιμήσεις συγκλίνουν σε μία ύφεση που θα φτάσει το 10% για το 2020, ο δείκτης οικονομικού κλίματος σύμφωνα με το ΙΟΒΕ μειώθηκε κατά 1% και κατά 1,1% τον Ιούνιο, εν αντιθέσει με την αύξηση 8,8% κατά μέσο όρο στην Ευρωζώνη, οι μικρομεσαίες επιχειρήσεις, οι επαγγελματίες και οι έμποροι θα υποστούν μείωση τζίρου 50 δισεκατομμύρια ευρώ το τρέχον έτος, η ανεργία θα ξεπεράσει το 20% και μία στις τρεις επιχειρήσεις απειλούνται με λουκέτο με βάση την έρευνα της ΓΕΣΕΒΕ, οι Υπουργοί της Κυβέρνησης αλληλοσυγχαίρονται για τα μέτρα που πήραν και τα δισεκατομμύρια που μοίρασαν στα λόγια, αλλά δεν έφτασαν ποτέ μα ποτέ στην πλειοψηφία των επιχειρήσεων.

Ο κ. Γεωργιάδης εξήρε τη βελτίωση της θέσης της χώρας από την 35η θέση στην 29η το 2019 στον δείκτη των άμεσων ξένων επενδύσεων με βάση την έρευνα της «ERNST YOUNG», ενώ και η αποτίμηση του Υπουργείου μιλάει για έγκριση τριακοσίων ενενήντα εννέα επενδύσεων συνολικού ύψους 5 δισεκατομμυρίων ευρώ.

Αξίζει να σημειωθεί ότι σύμφωνα με την ίδια έρευνα και σε σχέση με την Ευρώπη το ποσοστό των άμεσων ξένων επενδύσεων στη χώρα μας παραμένει δυσανάλογα μικρό τόσο σε σχέση με τον πληθυσμό μας όσο και σε σχέση με το Ακαθάριστο Εθνικό Προϊόν. Είναι σαφές ότι οι επενδύσεις δεν θα έρθουν μόνο με την απλοποίηση του χαρακτηρισμού ενός σχεδίου ως στρατηγική επένδυση, όπως προβλέπεται στο άρθρο 43, ούτε με τις παρατάσεις των αναπτυξιακών νόμων των άρθρων 40 και 42 του παρόντος νόμου, ούτε βεβαίως με τις φωτογραφικές διατάξεις των άρθρων 29 και 31 αλλά και τις ασύνδετες μεταξύ τους διατάξεις που περιέχονται στην τροπολογία που κατατέθηκε Παρασκευή βράδυ.

Επίσης, δεν προσφέρεται για πανηγυρισμούς το ότι στην έρευνα της EY μειώνεται το ποσοστό όλων όσοι εκτιμούν ότι η εικόνα της χώρας ως πιθανού επενδυτικού προορισμού έχει βελτιωθεί με κύρια προβλήματα τη γραφειοκρατία, το διοικητικό περιβάλλον, τη φορολογία και την πρόσβαση σε χρηματοδότηση. Είναι διαχρονικό πρόβλημα της ελληνικής οικονομίας, κάτι που επιβεβαιώνει και η έρευνα SAFE της Τράπεζας της Ελλάδος με την Ελλάδα να παραμένει στη χαμηλότερη θέση της Ευρωπαϊκής Ένωσης στην ικανοποίηση αιτημάτων δανεισμού των επιχειρήσεων. Επιχειρήσεις από τις οποίες δεν θα κουραστώ να το λέω, επτά στις δέκα αποκλείστηκαν εξαρχής από τα εργαλεία ρευστότητας με τα αυστηρά τραπεζικά κριτήρια τα οποία υιοθέτησε η Κυβέρνηση. Θυμίζω ότι σύμφωνα με τα στοιχεία της Τράπεζας της Ελλάδος το 55% των μη εξυπηρετούμενων δανείων στο τέλος του 2019 αφορούσε την επιχειρηματική πίστη, καθιστώντας την προκαταβολή το μοναδικό αποτελεσματικό εργαλείο ρευστότητας στην πραγματική οικονομία. Στο ΤΕΠΙΧ ΙΙ και το Ταμείο Εγγυοδοσίας το πραγματικό ποσοστό ικανοποίησης των αιτημάτων δεν ξεπερνά το 20%. Μιλάμε για επιχειρήσεις που πληρούσαν όλες τις προϋποθέσεις ένταξης δημιουργώντας ένα χρηματοδοτικό κενό που φτάνει ως και τα 10 δισεκατομμύρια ευρώ. Αξίζει δε να σημειωθεί ότι ακόμα και την αποζημίωση των 800 ευρώ, η οποία διαφημίστηκε όσο κανένα άλλο μέτρο, σύμφωνα με την επίσημη απάντηση του Υπουργείου Ανάπτυξης την έλαβαν λιγότεροι από το 60% των οκτακοσίων χιλιάδων επαγγελματιών επιχειρηματιών και εμπόρων. Το νούμερο αυτό ανακοινώθηκε ως περίμετρος κάλυψης του επαγγελματικού κόσμου στο μέτρο που ανακοίνωσε η κυβέρνηση τον Απρίλιο σε σχέση με την αποζημίωση των 800 ευρώ.

Σε τέσσερις μέρες για πρώτη φορά, κυρίες και κύριοι συνάδελφοι, μετά από δέκα χρόνια σε αυτή τη χώρα λήγει η προστασία πρώτης κατοικίας, η αναστολή πλειστηριασμών την ίδια στιγμή που οι πλέον συντηρητικές εκτιμήσεις μιλούν για αύξηση των κόκκινων δανείων 7 με 10 δισεκατομμύρια την επόμενη διετία.

Σ’ όλα, λοιπόν, τα ασφυκτικά προβλήματα του εμπορικού κόσμου έρχεται να προστεθεί ο αθέμιτος ανταγωνισμός που δημιουργεί το παρεμπόριο που αποτελεί έναν ανασταλτικό παράγοντα στην τόνωση της εγχώριας επιχειρηματικότητας και στην προσπάθεια επιβίωσης χιλιάδων μικρομεσαίων επιχειρήσεων με τον ΟΟΣΑ να έχει κρούσει τον κώδωνα του κινδύνου για τις συνέπειες στην πραγματική οικονομία και τη χώρα μας να κατατάσσεται στις δέκα πρώτες θέσεις της Ευρωπαϊκής Ένωσης όσον αφορά τις επιπτώσεις του παραεμπορίου στην οικονομία.

Συζητάμε, λοιπόν, ένα νομοσχέδιο σκούπα με διατάξεις ασύνδετες μεταξύ τους, διατάξεις που διοργανώνουν υφιστάμενες δομές που έχουν φέρει αντικειμενικά αποτελέσματα, παρατείνουν προθεσμίες τροποποιούν διαδικασίες αναστέλλουν πρόστιμα πάντα στο πλαίσιο του φιλοεπενδυτικού αφηγήματος της Κυβέρνησης το οποίο όμως απ’ ό,τι φαίνεται δεν στηριζόταν και δεν στηρίζεται σε αρχές και κανόνες. Είναι μια νομοθετική πρωτοβουλία που στερείται στρατηγικού στόχου και πιθανόν να προκαλέσει περισσότερα προβλήματα από αυτά που φιλοδοξεί να λύσει αφού το ζητούμενο -και νομίζω σε αυτό θα συμφωνήσουν όλοι στην Αίθουσα- είναι οι επιχειρήσεις να αποφεύγουν διπλούς και τριπλούς ελέγχους για παρεμφερές ελεγκτικό αντικείμενο. Είναι ένα σχέδιο νόμου που προβλέπει στελέχωση δομών μέσω αποσπάσεων, πρακτική που ως σήμερα, όπου έχει εφαρμοστεί δεν έχει αποδώσει αποτελέσματα σε όποιες περιπτώσεις έχει υιοθετηθεί.

Αξιολογήθηκαν άραγε οι υφιστάμενες δομές και κρίθηκαν ανεπαρκείς; Χρειαζόταν αλήθεια να ξεκινήσει κάτι από την αρχή; Έχουμε ένα πρόσφατο νόμο τον 4512/2018 πάνω στον οποίον θα μπορούσατε και να χτίσετε αλλά και να τον ενισχύσετε. Πάνω σε αυτόν τον νόμο βασίζεται το περιεχόμενο των διατάξεων του πρώτου άρθρο της τροπολογίας 419. Ένα νόμο που έφερε αποτελέσματα στο πεδίο της εφαρμογής, όπως αποδεικνύει η δημοσιοποίηση της δραστηριότητας της Γενικής Γραμματείας Εμπορίου και Προστασίας του Καταναλωτή. Αύξηση ελέγχων, αύξηση κατασχέσεων, αύξηση προστίμων, αποτελεσματική παρουσία υπηρεσιών εν μέσω της πανδημίας. Εμείς το είπαμε και το ξαναλέμε ότι έγινε δουλειά. Το αναγνωρίσαμε ότι υπήρχε αποτελεσματικότητα. Κι όλα αυτά παρά την αποδυνάμωση των ελεγκτικών μηχανισμών τα τελευταία χρόνια.

Ήταν πράγματι αναγκαίο ένα καινούριο νομοσχέδιο και ένα νέο όργανο; Εμάς πάντως δεν μας πείσατε, κύριε Υπουργέ. Εξάλλου και η ΕΣΕΕ αποδίδει την έξαρση του παρεμπορίου στην ατελή εφαρμογή του πλαισίου και όχι στο πλαίσιο αυτό καθαυτό. Δημιουργείτε έναν μηχανισμό που δεν φαίνεται να ακολουθεί καμμία από τις σύγχρονες δομές και αρχές δημόσιας διοίκησης και εποπτείας.

Ρωτήσαμε στην επιτροπή αλλά το αναφέρουμε και σήμερα: πείτε μας ποιο υπόδειγμα από άλλη ευρωπαϊκή χώρα χρησιμοποιείτε ως υπόδειγμα αναφοράς για την δομή την οποία δημιουργείτε. Την ίδια στιγμή που μιλάτε για αναγκαιότητα ενοποίησης των μηχανισμών ελέγχου για την πάταξη του παραεμπορίου και τον έλεγχο διακίνησης προϊόντων, εξαιρείτε τα προϊόντα που υπάγονται στον ειδικό φόρο κατανάλωσης και στα οποία παρατηρείται κατ’ εξοχήν λαθρεμπόριο και παρεμπόριο, τα οποία παραμένουν στην ευθύνη της ΑΑΔΕ. Εξαιρείτε φυτοφάρμακα και ζητήματα που άπτονται της αρμοδιότητας του Υπουργείου Αγροτικής Ανάπτυξης και την ίδια στιγμή αναβαθμίζεται το τμήμα χημικών αναλύσεων για τον έλεγχο του ελαιολάδου και μόνο. Τελείως αντιφατική λογική και με αυτόν τον τρόπο αναιρείται τη βασική αρχή του νομοσχεδίου περί ύπαρξης μιας μόνο ελεγκτικής αρχής, ενώ απουσιάζει η καταγραφή όλων των δομών εποπτείας στον κυβερνητικό μηχανισμό. Και δεν αναφέρομαι μόνο στο μηχανισμό του Υπουργείου Ανάπτυξης και Επενδύσεων. Συστήνετε μια υπηρεσία η οποία καταπολεμά τα πάντα. Ανταγωνιστικότητα, τα παράνομα κυκλώματα, την προστασία διανοητικής ιδιοκτησίας, την υπεραξία εμπορικών σημάτων, επικαλύπτοντας ακόμα και αρμοδιότητες του ΕΦΕΤ. Και όλα αυτά βέβαια πάντα υπό τις οδηγίες του Υπουργού με τον διοικητή που δημιουργείτε να διαθέτει την απόλυτη εξουσία. Δημιουργεί, νομίζω, έναν εύλογο προβληματισμό ως προς το τι μπορεί να συνεπάγεται αυτή η άμεση εξάρτηση από τον εκάστοτε Υπουργό.

Οι έλεγχοι και η καταστολή είναι σαφώς απαραίτητοι. Δεν μπορεί όμως η πολιτική για την πάταξη του παραεμπορίου να εξαντλείται μόνο σ’ αυτό. Είναι ένα φαινόμενο σύνθετο, ένα φαινόμενο διεθνές που εντείνεται στα χρόνια της κρίσης και δεν ξέρω αν το παραεμπόριο ευνοεί τη λαθρομετανάστευση, όπως είπατε, κύριε Υπουργέ, στην επιτροπή ή συμβαίνει το αντίστροφο. Φαίνεται όμως ότι και εδώ, όπως και συνολικά, το ενδιαφέρον της Κυβέρνησης το μονοπωλεί καταστολή. Απαιτείται συνολικός σχεδιασμός και ολοκληρωμένη αντίληψη. Χρειάζεται μία εκστρατεία διαπαιδαγώγησης καταναλωτών η οποία όμως δεν θα εξαντλείται στη στοχοποίηση όλων όσοι ασκούν το παρεμπόριο σε ένα πλαίσιο κοινωνικού αυτοματισμού, αλλά απαιτείται μια στρατηγική που θα στοχεύει στην απονομιμοποίηση της δραστηριότητας του παρεμπορίου στη συνείδηση των πολιτών ως μια δραστηριότητα που στερεί έσοδα από την εθνική οικονομία πλήττει την υγιή παραγωγή και το εμπόριο και διακινεί προϊόντα χαμηλής ποιότητας που είναι συχνά πολύ επικίνδυνα για την υγεία. Μια εκστρατεία που θα ευαισθητοποιεί και θα ενημερώνει τους καταναλωτές. Μια καμπάνια που θα ξεκινά από τα σχολεία, θα αγκαλιάζει μαζικούς φορείς και θα εκπαιδεύει την υπεύθυνη καταναλωτική στάση με συμμάχους πάντα τους πολίτες σ’ αυτή την προσπάθεια.

Θολά σημεία παραμένουν το πώς θα εξοικειωθεί η νέα μονάδα με τις αρμοδιότητες που τους ανατίθενται, η διασφάλιση της συνέχειας της λειτουργίας του ελέγχου και της εποπτείας της αγοράς, ενώ το πεδίο εφαρμογής της νέας δομής δεν έχει ούτε σαφή στόχευση, ούτε ακριβή οριοθέτηση αρμοδιοτήτων, κάτι το οποίο επισημάνθηκε και στην ακρόαση από πάρα πολλούς φορείς.

Δεν ξεκαθαρίζετε αρμοδιότητες ούτε με την τροπολογία που εισάγετε. Αντίθετα αναθέτετε την εποπτεία των βιομηχανικών προϊόντων ξεκάθαρα στην ΔΙΚΑΠΕΠ. Δεν κάνετε όμως το ίδιο για τη ΔΙΜΕΑ για την οποία εξακολουθεί να μην είναι απολύτως ξεκάθαρο ποιος κάνει τι.

Σχετικά με τα έξοδα καταστροφής κατασχεθέντων προϊόντων που θα επιβαρύνουν τον δικαιούχο, χρειάζεται να επισημάνουμε ότι είμαστε σε μία εποχή που η έννοια του παραεμπορίου έχει διευρυνθεί και δεν μιλάμε πλέον μόνο για τσάντες και γυαλιά. Η παράνομη διακίνηση οπτικοακουστικού περιεχομένου, παράνομων λογισμικών και εξοπλισμών αποκωδικοποίησης γιγαντώνονται, ενώ σε άλλες χώρες σε αυτές τις κατηγορίες ήδη λαμβάνονται μέτρα.

Με αυτή την έννοια θεωρούμε ότι πρέπει να ληφθεί σοβαρά υπ’ όψιν η επισήμανση της ένωσης σηματούχων εταιρειών για τη διεύρυνση της έννοιας του δικαιούχου στο άρθρο 18, με στόχο και την αύξηση των εσόδων για το ελληνικό δημόσιο.

Κυρίες και κύριοι συνάδελφοι, το νομοσχέδιο περιλαμβάνει και αρκετές θετικές διατάξεις. Ενδεικτικά θα αναφέρω μερικές, όπως τα φορολογικά κίνητρα για τις δαπάνες επιστημονικής και τεχνολογικής έρευνας, αλλά και τη δημιουργία εθνικού μητρώου νεοφυών επιχειρήσεων.

Είναι ιδιαίτερα κρίσιμη η στήριξη από τους «επενδυτικούς αγγέλους» για την ίδρυση και λειτουργία μιας νεοφυούς επιχείρησης. Προσφέρουν χρηματοδότηση, κατευθυντήριες γραμμές αλλά και δικτύωση. Χρειάζεται όμως ιδιαίτερη προσοχή στις στρεβλώσεις, να μην βρεθούμε με «επενδυτικούς αγγέλους», οι οποίοι θα ξεπλένουν εκατομμύρια σε εικονικές νεοφυείς επιχειρήσεις και νομίζω ότι ο αρμόδιος Υφυπουργός θα λάβει τη μέριμνα, ώστε να μην δούμε τέτοια φαινόμενα και γεγονότα.

Σε σωστή κατεύθυνση κινούνται και οι διατάξεις για τη ρύθμιση επαγγελματικών δικαιωμάτων, αφού λαμβάνουν υπ’ όψιν τα σύγχρονα δύσκολα οικονομικά δεδομένα και διευκολύνουν και τις διαδικασίες, ενώ θετική είναι και η διάταξη για τη σύσταση ΙΚΕ μέσω ηλεκτρονικής υπηρεσίας μιας στάσης.

Για τη στρατηγική έξυπνης εξειδίκευσης δεν αρκεί μόνο να συμφωνήσουμε. Είναι αναγκαίο να διαμορφωθεί κατάλληλο περιβάλλον, ώστε να μπορέσει η στρατηγική αυτή να αποδώσει με προσωπικό υψηλής εξειδίκευσης αλλά και ψηφιακά εργαλεία.

Για το άρθρο που αφορά στο Οικονομικό Επιμελητήριο συμφωνούμε, με την επισήμανση να του ανατεθεί η πιστοποίηση νέων ειδικοτήτων και περαιτέρω επιμόρφωση οικονομολόγων που θα επιλέξουν κάποιες από τις καινούργιες ειδικότητες που έχουν ήδη δρομολογηθεί, ενώ υπάρχει ένας προβληματισμός για τα άρθρα 27 και 28 και τις ποινές που προβλέπονται, κύριε Υπουργέ, κάτι που διατυπώθηκε και νομίζω διατυπώθηκε με έντονο τρόπο και στην ακρόαση φορέων από τους εκπροσώπους της επιμελητηριακής κοινότητας.

Όσον αφορά το άρθρο 30, θεωρούμε ότι για τις διαδικασίες διαπίστευσης και πιστοποίησης θα πρέπει μαζί με το ΤΕΕ να συμπεριλαμβάνεται στη διαδικασία και η ΕΕΤΕΜ με φορείς του δημοσίου και ευρύτερου δημοσίου τομέα, αλλά και ερευνητικά και εκπαιδευτικά ιδρύματα, ακριβώς όπως προβλέπεται στο άρθρο 23 του νόμου ν.4233/2014, χωρίς διαδικασίες και λεπτομέρειες σχετικά με την πιστοποίηση και ο οποίος παρ’ ότι ψηφίστηκε με ευρύτατη συναίνεση, δυστυχώς, τα προηγούμενα χρόνια δεν εφαρμόστηκε. Ρώτησα μάλιστα τον Πρόεδρο του ΤΕΕ ο οποίος μου απάντησε ότι δεν ισχύει αυτός ο νόμος, ότι είναι κάτι καινούργιο.

Θεωρώ λοιπόν ότι πρέπει να επανέλθουμε στις αρχές του νόμου του 2014 και μαζί με το Τεχνικό Επιμελητήριο και η ΕΕΤΕΜ και οι υπόλοιποι φορείς από κοινού να αναλαμβάνουν και τη διαπίστευση και την πιστοποίηση των επαγγελματιών.

Τέλος, είναι σαφές ότι στηρίζουμε κάθε μέτρο που δίνει ανάσα στη ναυπηγική βιομηχανία, όπως με το άρθρο 33 αλλά και την τροπολογία 411 για το πρόγραμμα ναυπήγησης των δύο πυραυλάκατων που διαρκεί αισίως δώδεκα χρόνια. Προκύπτουν όμως εύλογα ερωτήματα. Ποιο είναι το κόστος που έχει δαπανηθεί μέχρι σήμερα για την υλοποίηση της σύμβασης και ποιο θα είναι το τελικό εκτιμώμενο κόστος; Υπάρχει σαφές και συγκεκριμένο χρονοδιάγραμμα; Υπάρχει δέσμευση, κύριε Υπουργέ, από το νέο ιδιοκτήτη για την έγκαιρη και ομαλή ολοκλήρωση του συγκεκριμένου προγράμματος; Θα είναι αυτή άραγε η τελευταία παράταση ή σύντομα θα κληθούμε και πάλι στη Βουλή να ψηφίσουμε καινούργια;

Εμείς ως Κίνημα Αλλαγής προφανώς στηρίζουμε τα εθνικά συμφέροντα και την ενίσχυση της εθνικής άμυνας, με όρους όμως διαφάνειας και ελέγχου και επιμένουμε στη διασφάλιση του ανθρώπινου δυναμικού και την ανάγκη καταβολής δεδουλευμένων στους εργαζόμενους, ένα πολύτιμο ανθρώπινο δυναμικό, με παγκόσμια αναγνώριση και εμβέλεια, στο οποίο σήμερα που μιλάμε οφείλονται σχεδόν 20 εκατομμύρια. Και γι’ αυτό ακριβώς πρόσφατα, μαζί με τον συνάδελφο Βασίλη Κεγκέρογλου και Δημήτρη Κωνσταντόπουλο και άλλους Βουλευτές του Κινήματος Αλλαγής καταθέσαμε συγκεκριμένη ερώτηση και περιμένουμε συγκεκριμένες απαντήσεις στα ερωτήματα που θέτουμε.

Όσον αφορά την τροπολογία 418, ορθώς παρατείνεται η καταβολή του 50% του τέλους για την «DIGEA». Εμείς το είχαμε ζητήσει εδώ και πάρα πολύ καιρό να υπάρχει αυτή η ελάφρυνση στα περιφερειακά μέσα ενημέρωσης, τα οποία αρχικά εξαιρέθηκαν, όπως επίσης ζητήσαμε να υπάρχει και η κατανομή, όπως προβλέπεται, του 30% της διαφημιστικής δαπάνης στα περιφερειακά μέσα μαζικής ενημέρωσης, κάτι που δυστυχώς ουδέποτε εφαρμόστηκε, όπως φάνηκε και από τη δημοσιοποίηση της λίστας Πέτσα.

Όσον αφορά την τροπολογία 419, η οποία κατατέθηκε τελευταία στιγμή, περιλαμβάνει πάρα πολλές διατάξεις. Ουσιαστικά είναι πέντε τροπολογίες στη συσκευασία της μίας. Έχει άρθρα τα οποία είναι θετικά, όπως είναι το άρθρο 3, κύριε Υπουργέ, για την παράταση της λειτουργίας φαρμακαποθηκών, στην οποία δυστυχώς ο Δήμος Αθηναίων έκανε τον ρόλο του Πόντιου Πιλάτου δημιουργώντας προβλήματα στην επιχειρηματικότητα και αναγκάζοντας την Κυβέρνηση και εσάς να φέρετε αυτή τη διάταξη.

Σωστή είναι η διάταξη στο άρθρο 4 που παρατείνει το καθεστώς για τις διοικήσεις της Ελληνικής Βιομηχανίας Ζάχαρης, όπως επίσης στο άρθρο 10 για το Ελληνικό που νομίζω ότι ούτως η άλλως θα πρέπει να ενισχύσουμε ανάλογες πρωτοβουλίες. Ωστόσο, κύριε Υπουργέ, περιλαμβάνει και φωτογραφικές διατάξεις της τελευταίας στιγμής, που δημιουργούν ερωτηματικά για τη σκοπιμότητα, γι’ αυτό και θα τοποθετηθούμε στη δευτερολογία.

Κυρίες και κύριοι συνάδελφοι, η Κυβέρνηση θα πρέπει να εντάξει την αντιμετώπιση του παραεμπορίου σε μια συνολική στρατηγική και μια οργανωμένη αντίληψη και για την οικονομία αλλά και για την κοινωνία. Μεμονωμένα βήματα όπως το παρόν νομοσχέδιο, παρά τις όποιες καλές προθέσεις μπορεί να έχει, δεν οδηγούν σε απαιτούμενα αποτελέσματα, ειδικά όταν δεν διασφαλίζονται στοιχεία ανεξαρτησίας. Η δε πολυπλοκότητα και καμμία σύνδεση των διατάξεων που συγκροτούν αυτό το νομοσχέδιο δεν μας επιτρέπουν να υπερψηφίσουμε το παρόν σχέδιο νόμου.

Οι επαγγελματίες, οι έμποροι και οι επιχειρηματίες που άντεξαν μετά από δέκα χρόνια κρίσης αντιμετωπίζουν και τις συνέπειες της κρίσης αλλά και τις συνέπειες της αναποτελεσματικότητας της Κυβέρνησης. Η ατολμία και η αδυναμία σας να στηρίξετε ανθρώπους της αγοράς δεν καλύπτεται από τον επικοινωνιακό ορυμαγδό των επαναλαμβανόμενων ανακοινώσεων και ίσως αποδειχθεί μοιραία για πάρα πολλούς από αυτούς.

Εμείς, στο Κίνημα Αλλαγής, με υπεύθυνο τρόπο έγκαιρα σας επισημάναμε και τις αστοχίες και προτείναμε λύσεις για τη στήριξη της αγοράς, των επαγγελματιών, των επιχειρήσεων και των εμπόρων και σας καλούμε έστω και αυτή τη στιγμή να αλλάξετε ρότα, να αναθεωρήσετε τη στρατηγική σας και να ενσκήψετε πάνω στα πραγματικά προβλήματα των επαγγελματιών, οι οποίοι απευθύνουν έκκληση για την επιβίωσή τους και, δυστυχώς, δεν βλέπουν καμμία ανταπόκριση.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα η κ. Μανωλάκου, με μια άνεση χρόνου.

**ΔΙΑΜΑΝΤΩ ΜΑΝΩΛΑΚΟΥ:** Είναι ένα νομοσχέδιο κομμένο και ραμμένο στις ανάγκες για επιπλέον κερδοφορία στους επιχειρηματικούς ομίλους. Και δεν φτάνει το νομοσχέδιο με τα εξήντα άρθρα, αλλά προκλητικά υπάρχει μία τροπολογία που ουσιαστικά αντιστοιχεί σε ένα μίνι νομοσχέδιο, αφού περιέχει δεκαπέντε άρθρα σε 74 σελίδες και τα φέρατε χωρίς συζήτηση, να μην ακουστεί τίποτε. Υπάρχουν δηλαδή δεκαπέντε διαφορετικές τροπολογίες σε συσκευασία της μίας.

Δίνετε και εκεί προκλητικές χορηγίες στους επιχειρηματικούς ομίλους. Εντάσσετε στον αναπτυξιακό νόμο και νέους τομείς, για να εξασφαλίσουν τζάμπα χρήμα από τα λεφτά του λαού σε όποιον θέλει να φτιάξει χώρους στάθμευσης ή κέντρα αποθεραπείας και αποκατάστασης ΑΜΕΑ, αντί το ίδιο το κράτος να τις φτιάξει και να είναι δωρεάν για τους ασφαλισμένους. Ακόμα και αποθήκες καυσίμων στα νησιά θα τις φτιάξουν με τζάμπα χρήμα και θα πουλάνε στο δημόσιο καύσιμα –ποιοι;- αυτοί που το 2014 η κυβέρνηση τους απάλλαξε από ένα τεράστιο πρόστιμο και έγραφαν οι εφημερίδες. Συνεχίζετε να τους ταΐζετε προνόμια και τσάμπα χρήμα.

Και βέβαια, πριν στεγνώσει η απαίτηση του Συνδέσμου Ελλήνων Βιομηχάνων, όπως διατυπώθηκε στη συζήτηση στην επιτροπή, για αύξηση του ανώτατου ορίου ενίσχυσης ανά επενδυτικό σχέδιο, το διπλασιάσατε, το πήγατε 100% επάνω, από 5 εκατομμύρια σε 10 εκατομμύρια.

Όμως, τα νήπια της προσχολικής αγωγής τα στοιβάζετε σε ανθυγιεινά κοντέινερς, τόσο εσείς όσο και οι προηγούμενοι που το αποφάσισαν. Επίσης, ιδιωτικοποιείτε επτακόσια εξήντα στρέμματα φιλέτου με βιτρίνα τον Δήμο Θερμαϊκού και τα πανεπιστήμια της περιοχής.

Επίσης, παρατείνετε την ασυλία της διορισμένης διοίκησης της Βιομηχανίας Ζάχαρης -ναι, ήταν του ΣΥΡΙΖΑ- για να μη μπορούν οι εργαζόμενοι να διεκδικήσουν τα δεδουλευμένα τους. Προχθές μου έλεγε εργαζόμενος ότι πήγε δικαστικά να διεκδικήσει τα δικαιώματά του και απορρίφθηκε λόγω ασυλίας της διοίκησης. Βλέπετε, για ό,τι είναι αντιλαϊκό έχετε συνέχεια οι κυβερνήσεις της Νέας Δημοκρατίας και η προηγούμενη του ΣΥΡΙΖΑ, πάτε παρέα.

Οι εργαζόμενοι στη Βιομηχανίας Ζάχαρης έχουν να πληρωθούν πάνω από δέκα μήνες. Σκεφτήκατε πώς ζουν; Τελικά είστε ψυχοπονιάρηδες μόνο για τις αχόρταγες ορέξεις του Συνδέσμου Ελλήνων Βιομηχάνων και συνολικά των επιχειρηματικών ομίλων. Ο υπόλοιπος κόσμος ας πεθάνει.

Και εδώ που τα λέμε, δεν θα μπορούσε να λείπει από νομοσχέδιο του Υπουργείου Ανάπτυξης το Ελληνικό, μία τροπολογία ακόμα. Φροντίζετε θέσπιση ειδικής νομοθεσίας για παράκαμψη των όποιων γενικών διατάξεων που ισχύουν για όλους, ώστε να παρακαμφθούν τα όποια πιθανά εμπόδια για τη νέα πόλη μέσα στην πόλη του Ελληνικού. Με λίγα λόγια, η Κυβέρνηση της Νέας Δημοκρατίας έρχεται να καθαρίσει ακόμα περισσότερο το τοπίο για λογαριασμό του επενδυτή σε σχέση με τα αναγκαία έργα υποδομής που περιλαμβάνει η επένδυση, ορίζοντας τώρα και τον θεσμό του ανεξάρτητου μηχανικού.

Είναι προκλητικό ότι υποχρεώνετε το δημόσιο να παραλαμβάνει τα διάφορα έργα εντός προθεσμίας δεκαπέντε ημερών. Διαφορετικά αν δεν τα παραλάβει, θεωρείται ότι τα παραλαμβάνει σιωπηρά. Ντροπή, ούτε στοιχειώδης έλεγχος!

Όμως, και στο νομοσχέδιο με τα εξήντα άρθρα δημιουργείτε μία αυτοτελή υπηρεσία, τη ΔΙΜΕΑ, που υπάγεται απευθείας στον Υπουργό -στον όποιο Υπουργό, δεν το λέω μόνο για εσάς- με δικό της καθεστώς διοικητικής λειτουργίας και οικονομικής διαχείρισης. Θα λειτουργεί αυτόνομα αφαιρώντας αντικείμενα και δυνατότητες δράσης από άλλες υπηρεσίες. Ωστόσο, όποια δομή και να έχει θα αντιμετωπίσει προβλήματα με επικαλύψεις μεταξύ ελεγκτικών αρχών και υπηρεσιών, με τον αποσπασματικό σχεδιασμό των έλεγχων, χωρίς τη χρήση ολοκληρωμένων συστημάτων και κριτηρίων, με βάση το ρίσκο και τη στοχοθεσία, την ανομοιογένεια των ελεγκτικών προτύπων, τους μειωμένους ανθρώπινους οικονομικούς πόρους και ένα σωρό άλλα θέματα.

Η ΔΙΜΕΑ θα λειτουργεί όλο το εικοσιτετράωρο, οι εργαζόμενοι θα δουλεύουν νυχτερινά, αργίες και πρέπει να ισχύει η εργατική νομοθεσία με μόνιμες άδειες και ρεπό που δικαιούνται. Όμως, μέσα από τα στοιχεία του Γενικού Λογιστηρίου του Κράτους υπάρχει αμφιβολία, υπάρχει ερωτηματικό εάν αυτό θα καλύπτεται. Στην ουσία, πρόκειται για εναρμονισμένη προσαρμογή στις ανάγκες του αστικού κράτους για να εξασφαλίζονται οι απαραίτητοι όροι του δήθεν ισότιμου ανταγωνισμού σε καπιταλιστικές επιχειρήσεις.

Αν και η πάταξη του παρεμπορίου προπαγανδίζεται πολλές φορές από τις κυβερνήσεις ως η σανίδα σωτηρίας για τις επιχειρήσεις των μικρεμπόρων, στην πράξη πρόκειται για κοροϊδία. Γι’ αυτό το φαινόμενο αναπαράγεται συνεχώς. Ποτέ δεν χτυπήθηκε η ρίζα, δηλαδή οι μεγάλες εταιρείες-όμιλοι που έχουν και κράτη πίσω τους, αλλά μόνο η μαρίδα του παρεμπορίου. Άλλωστε, σε καμμία περίπτωση τέτοιου είδους έλεγχοι δεν αναιρούν τους βασικούς νόμους της ελεύθερης αγοράς, την κυριαρχία των μεγαλύτερων επιχειρήσεων έναντι των μικρότερων, τον καπιταλιστικό δηλαδή ανταγωνισμό που οδηγεί στο μεγάλο ψάρι να τρώει το μικρό και ούτε αναιρούν τις γενικότερες αντιλαϊκές πολιτικές. Αντίθετα, πολλές φορές και οι ίδιοι οι αυτοαπασχολούμενοι μικρέμποροι μπορούν να μετατρέπονται σε θύματα αυτού του ελέγχου, αφού στην πράξη αυτοί οι μηχανισμοί ασκούν όλη τους την αυστηρότητα στους μικρούς, ενώ οι μεγαλύτερες επιχειρήσεις τη σκαπουλάρουν με ασήμαντα ποσά.

Κερδισμένοι από το σχέδιο νόμου είναι οι μεγάλοι όμιλοι και χαμένα βέβαια τα εργατικά λαϊκά στρώματα. Αυτή είναι η όλη φιλοσοφία και ιδεολογία σας. Η προστασία των καταναλωτών από το παρεμπόριο είναι προσχηματική. Από το πρώτο άρθρο κάνετε λόγο καθαρά και αποκαλυπτικά για υπεραξία εμπορικών σημάτων και για αύξηση φορολογικών εσόδων συγκαλύπτοντας ποιος πληρώνει την υπεραξία των σημάτων και την αύξηση των φορολογικών εσόδων.

Παράλληλα, η αναφορά σε μεγέθυνση των επιχειρήσεων φανερώνει πως ο αποτελεσματικότερος στόχος του νομοσχεδίου θα είναι η μεγαλύτερη επιτάχυνση της συγκέντρωσης επιχειρήσεων, δηλαδή η περαιτέρω καταστροφή αυτοαπασχολούμενων και μικρών επιχειρήσεων.

Επίσης, η ιδιαίτερη προσήλωση σε πνευματικά δικαιώματα φανερώνει και τον αντιδραστικό χαρακτήρα του νομοσχεδίου, αφού πρακτικά μιλάει για μέτρα στήριξης της κερδοφορίας των πολυεθνικών επιχειρήσεων του λογισμικού, των επιχειρήσεων ταινιών κ.λπ..

Ορισμένα άρθρα είναι ιδιαίτερα αποκαλυπτικά, όπως το άρθρο 46. Τεράστια και προκλητική η φοροαπαλλαγή για ομίλους και για δαπάνες επιστημονικής και τεχνολογικής έρευνας, 100% υπεραπόσβεση, δηλαδή για 100 ευρώ δαπάνη, 200 ευρώ απαλλαγή εισοδήματος από τον φόρο. Και σας ρωτάμε: Ποιος έχει δυνατότητες έρευνας; Μόνο οι επιχειρηματικοί όμιλοι. Τελικά υλοποιείτε ακριβώς αυτές τις απαιτήσεις που έχει εκφράσει ο Σύνδεσμος Ελλήνων Βιομηχάνων και ανοίγετε τον δρόμο για νέες νόμιμες φοροαπαλλαγές των ομίλων με αγορά πνευματικής ιδιοκτησίας, ενώ μπαίνετε ακόμα και σε άλλους κλάδους, όπως με την ιδιωτικοποίηση στον αθλητισμό. Βέβαια, ο στόχος της Κυβέρνησης δεν είναι να αναπτύξει τον αθλητισμό και να δημιουργήσει συνθήκες πρόσβασης στον πληθυσμό, ώστε να έχει οφέλη από τη σωματική άσκηση -όχι, βέβαια-, αλλά να διευκολύνει και να απλοποιήσει ακόμα περισσότερο τη διείσδυση του κεφαλαίου στον τομέα του αθλητισμού, αξιοποιώντας τη μαζικότητα, τη δημοφιλία και τη λαϊκότητα των αθλημάτων.

Προκλητικό, όμως, και το άρθρο 43. Καταργείτε ό,τι ισχύει σήμερα για τον στοιχειώδη υπολογισμό της φορολογικής απαλλαγής και θα καθορίζεται με υπουργική -ναι, με υπουργική απόφαση, κάτι που αποτελεί πρόκληση- απόφαση, όταν φοροληστεύετε τη φτωχολογιά.

Επεμβαίνετε, όμως, και στο Τεχνικό και Οικονομικό Επιμελητήριο. Ανατίθεται στο ΤΕΕ η αρμοδιότητα της πιστοποίησης προσώπων. Βέβαια, η ιστορία των πιστοποιήσεων επαγγελματικής επάρκειας δεν είναι καινούργια. Αποτελεί δομική επιλογή της Ευρωπαϊκής Ένωσης στα πλαίσια της απελευθέρωσης της κίνησης προσώπων, υπηρεσιών και κεφαλαίων, δηλαδή του Μάαστριχτ. Και δεν είναι μόνο το Μάαστριχτ, αλλά και η Μπολόνια. Και όλα αυτά, προκειμένου να εξυπηρετηθεί η ανταγωνιστικότητα και η κερδοφορία του κεφαλαίου υποβαθμίζοντας τα πτυχία και εντάσσοντας τη διαχρονική απαίτηση για πλήρη αποσύνδεση πτυχίου και επαγγέλματος και επαγγελματικών δικαιωμάτων.

Η δημιουργία μητρώου στοχεύει ακριβώς σε αυτήν την κατεύθυνση. Δεν είναι τυχαίο ότι το αγωνιστικό συνδικαλιστικό κίνημα εναντιώθηκε στην ίδρυση μητρώου, απέτρεψε την εφαρμογή του και αποκάλυψε την προσπάθεια της Κυβέρνησης να υποβαθμίσει τα πτυχία και να καθιερώσει τις κάθε είδους πιστοποιήσεις, να κατακερματίσει τις ειδικότητες των τεχνικών και να προωθήσει την περαιτέρω συγκέντρωση των τεχνικών έργων στις μεγάλες τεχνικές εταιρείες. Αυτός είναι ο στόχος.

Ταυτόχρονα, με το συγκεκριμένο άρθρο υποβαθμίζονται τα πτυχία στο πλαίσιο της Διά Βίου Μάθησης, καθιερώνονται πιστοποιήσεις και καταρτίσεις που υποβαθμίζουν την Τεχνική Επαγγελματική Εκπαίδευση και ενισχύεται η περαιτέρω συγκέντρωση των τεχνικών έργων. Και μετά, «μπλοκάκι» οι μηχανικοί!

Τα ίδια κάνετε και στο Οικονομικό Επιμελητήριο. Προωθείτε τη σύμπραξή του με νομικά πρόσωπα ιδιωτικού δικαίου σε τομείς της αρμοδιότητάς του για έργα ή παροχή υπηρεσιών. Δηλαδή, ανοίγετε τον δρόμο σύμπραξης με ιδιωτικά κέντρα ή εταιρείες για την υλοποίηση προγραμμάτων κατάρτισης οικονομολόγων που χρηματοδοτούνται από το ΕΣΠΑ, που σημαίνει ότι θα μπουν εταιρείες στη διαχείριση αυτών των προγραμμάτων, αλλά και στην πιστοποίηση των οικονομολόγων μαζί με το Οικονομικό Επιμελητήριο, αν και υπάρχει αρνητική πείρα στο Επιμελητήριο από τη λειτουργία ενός αμαρτωλού ΚΕΚ που έκλεισε.

Επιπλέον, ανοίγει τον δρόμο για τη λειτουργία του Οικονομικού Επιμελητηρίου με ιδιωτικοοικονομικά κριτήρια και την παράδοση υπηρεσιών τους σε ιδιωτικές εταιρείες που θα έχουν πρόσβαση στα μητρώα των μελών, στα μητρώα λογιστών-φοροτεχνικών και στην έκδοση αδειών λογιστών-φοροτεχνικών στα ψηφιακά δεδομένα, στα αρχεία, στην ψηφιακή υπογραφή και σε ένα σωρό άλλα. Δηλαδή, τα προσωπικά δεδομένα πάνε περίπατο!

Ιδιωτικοποιείτε υπηρεσίες του Οικονομικού Επιμελητηρίου για να κερδίσουν οι εταιρείες από τα προγράμματα και τη σύμπραξη μαζί του. Αποτελούν ένα βήμα στις κατευθύνσεις της Μπολόνια, ώστε το Επιμελητήριο να πιστοποιεί δεξιότητες επαγγελματικών δικαιωμάτων. Υποβαθμίζετε ακόμα περισσότερο τους τίτλους σπουδών από ανώτατα ιδρύματα. Εισάγετε αλλαγές στα πειθαρχικά συμβούλια που θα κρίνουν με βάση τον Κώδικα Δεοντολογίας των λογιστών και τους αντιλαϊκούς νόμους που δένουν χειροπόδαρα αυτοαπασχολούμενους και μισθωτούς λογιστές. Αυτό κάνετε.

Τι άλλο κάνετε σ’ αυτό το νομοσχέδιο; Δημιουργείτε Ηλεκτρονικό Μητρώο σε επιχειρήσεις υπαίθριου εμπορίου.

Εμείς λέμε ότι σε καμμία περίπτωση δεν πρέπει να αξιοποιηθεί για νέα χαράτσια και πιστοποιήσεις, όπως επίσης και για τον αποκλεισμό μιας σειράς μικροεπιχειρήσεων υπαίθριου εμπορίου που σήμερα λειτουργούν με προσωρινή άδεια. Μην τους κυνηγάτε!

Επίσης, βάζετε προϋποθέσεις άσκησης επαγγέλματος για τους υδραυλικούς, για τους χειριστές μηχανημάτων, κ.λπ.. Το παρουσιάζετε, μάλιστα, ότι είναι υπέρ των επαγγελματιών.

Εμείς σας το λέμε. Διαφωνούμε εξαρχής με τον θεσμό ανανέωσης της επαγγελματικής δραστηριότητας, γιατί το πτυχίο πρέπει να είναι η μόνη προϋπόθεση ακριβώς γι’ αυτή την άδεια.

Έρχομαι τώρα στο θέμα της έρευνας και στα άρθρα του. Βλέπω ότι δεν μιλάει κανένα από τα άλλα κόμματα, γιατί στο πλαίσιο των καπιταλιστικών σχέσεων παραγωγής το βασικό κίνητρο της επιστημονικής έρευνας δεν είναι ίδια καθαυτή η παραγωγή ή η ανάπτυξη νέας επιστημονικής γνώσης για τις ανάγκες της κοινωνίας. Το κυρίαρχο που δεσπόζει είναι η συμβολή της επιστημονικής έρευνας στην αύξηση της κερδοφορίας και της ανταγωνιστικής θέσης των διαφόρων μονοπωλιακών ομίλων.

Αυτό, όμως, δηλαδή η υπαγωγή της επιστημονικής έρευνας στις ανάγκες διευρυμένης αναπαραγωγής του κεφαλαίου αποτελεί τελικά και εμπόδιο, φραγμό, στη δυναμική ανάπτυξη της επιστημονικής έρευνας. Δηλαδή, την ίδια στιγμή που αναπτύσσονται ραγδαία και επαναστατικοποιούνται σε σχέση με το παρελθόν τα μέσα παραγωγής, την ίδια στιγμή που αναβαθμίζονται οι υλικές συνθήκες για την ανάπτυξη της επιστήμης και της τεχνολογίας, βλέπουμε να δυναμώνει γύρω μας η σχετική στασιμότητα σε σχέση με το τι θα μπορούσε να παραχθεί ποιοτικά και ποσοτικά, εάν δεν υπήρχε το εμπόδιο, το καπιταλιστικό κέρδος, σαν βασικό κίνητρο. Δηλαδή, αν το κίνητρο ήταν η ικανοποίηση των λαϊκών αναγκών, η ανάπτυξη της επιστημονικής έρευνας θα ήταν πολύ μεγαλύτερη. Σήμερα, έχει βεβαίως αναπτυχθεί η επιστήμη και η τεχνολογία, αλλά ο άνθρωπος ζει μέσα σε φτώχεια και μιζέρια, αφού το διαρκές ζητούμενο για το κεφάλαιο είναι πώς η έρευνα και η τεχνολογία θα ενσωματωθούν πιο αποτελεσματικά στο σύστημα εκμετάλλευσης και της καπιταλιστικής κερδοφορίας και στη μεγαλύτερη εκμετάλλευση των εργαζομένων.

Αυτή τη λογική έχουν και τα άρθρα. Μπορεί στην τροπολογία να εξαιρείτε από το ενιαίο μισθολόγιο ερευνητές σε προγράμματα μη χρηματοδοτούμενα από τον κρατικό προϋπολογισμό. Όμως, αυτό δεν συνεπάγεται αναγκαστικά αυξήσεις, αλλά μπορεί να οδηγεί και σε μείωση αμοιβών. Η ουσία είναι η ύπαρξη σύμβασης εργασίας για όλους τους εργαζόμενους στα ερευνητικά κέντρα που θα ανταποκρίνεται στις σύγχρονες ανάγκες τους και θα διασφαλίζει πλήρως τα εργασιακά ασφαλιστικά δικαιώματά τους.

Πρέπει και αυτά να ληφθούν υπ’ όψιν, όπως και οι παρατηρήσεις για τη βελτίωση της βιβλιοθήκης του Εθνικού Ιδρύματος Ερευνών. Αυτά ειπώθηκαν και στην επιτροπή και ζητάμε μέχρι την τελευταία στιγμή να ληφθούν υπ’ όψιν.

Όμως, σε ό,τι αφορά το Εθνικό Μητρώο Νεοφυών Επιχειρήσεων, τα κριτήρια θα θεσπιστούν με υπουργική απόφαση. Δηλαδή, το σχεδιάζετε ως ένα αποφασιστικό εργαλείο για την περαιτέρω προώθηση της καπιταλιστικής επιχειρηματικής λειτουργίας στον χώρο.

Επίσης, είναι πρόκληση να βάζετε στον ΕΛΙΑΜΕΠ δικαιούχο στη χρηματοδότηση που είναι μία απαράδεκτη ρύθμιση. Δίνετε ζεστό χρήμα σε έναν φορέα πλήρως ενταγμένο στους μηχανισμούς των ιμπεριαλιστικών επιτελείων και τους πολιτικούς σχεδιασμούς της αστικής τάξης. Ο λαός μας δεν έχει τίποτε θετικό για τη ζωή του και τις ανάγκες του να περιμένει από αυτό!

Ταυτόχρονα, προκλητικό είναι και το ότι κόβετε 150.000 ευρώ που έπαιρνε από τη γενική γραμματεία κάθε χρόνο το Ινστιτούτο Έρευνας Βυζαντινού Πολιτισμού του Πανεπιστημίου Πελοποννήσου, χωρίς να διασφαλίζεται η χρηματοδότησή του από οπουδήποτε αλλού, από άλλες πηγές. Είναι άδικο από τη στιγμή που με ειδικό λογαριασμό επιδοτείται το ΕΛΙΑΜΕΠ, να κόβετε από το Ινστιτούτο Έρευνας του Βυζαντινού Πολιτισμού.

Όπως καταλαβαίνετε, έχουμε χίλιους δυο λόγους –και πολλούς δεν προλαβαίνουμε να τους πούμε- που καταψηφίζουμε αυτό το αντιλαϊκό νομοσχέδιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει από την Ελληνική Λύση ο κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Κυρίες και κύριοι συνάδελφοι, κύριοι Βουλευτές, σχετικά με το Ελληνικό που ανέφερε ο εισηγητής της Νέας Δημοκρατίας, η πώληση 8,9 εκατομμυρίων μετοχών της «LAMDA DEVELOPMENT» από την κ. Μαριάννα Λάτση αμέσως μετά την πώληση των ομολόγων από την εταιρεία για τη χρηματοδότηση του εγχειρήματος δεν είναι σίγουρα μία θετική εξέλιξη.

Όσον αφορά τις τροπολογίες, για να είμαστε δίκαιοι, πράγματι ενημερωθήκαμε από τον Υπουργό στην τελευταία επιτροπή –αν και όχι γι’ αυτή που μοιάζει με νομοσχέδιο- ενώ εμείς θα τοποθετηθούμε στη δευτερολογία μας.

Όπως τονίσαμε στην επιτροπή, πρόκειται για ένα ακόμη σχέδιο νόμου- συνονθύλευμα χωρίς αρχή και τέλος. Θεωρητικά διαπραγματεύεται την ανάπτυξη, όταν το μόνο που αναπτύσσεται στην Ελλάδα είναι η παραγωγή νομοσχεδίων, ενώ τεκμηριώνει ότι η Κυβέρνηση δεν έχει σχέδιο, καθώς επίσης πως γίνεται προσπάθεια αποπροσανατολισμού των Ελλήνων με μια επίπλαστη αισιοδοξία που δεν τεκμηριώνεται από κανέναν απολύτως οικονομικό δείκτη.

Υποθέτουμε, πάντως, ότι αποκαλείται νομοσχέδιο για το παραεμπόριο, επειδή το συγκεκριμένο θέμα αφορά τα πρώτα είκοσι δύο από τα εξήντα πέντε συνολικά άρθρα του. Συμπεριλαμβάνει, βέβαια, και μια άλλη διάσταση αναπτυξιακή, όπως ορισμένες ρυθμίσεις «Υπηρεσιών Μίας Στάσης» στο άρθρο 26, από τις πολλές που έχουν δρομολογηθεί έως σήμερα, χωρίς όμως να συνοδευτούν από επενδύσεις.

Συνεχίζοντας, υπάρχουν κάποιες διατάξεις περί σχεδιασμού της επιχειρηματικής πολιτικής στη βιομηχανία στο άρθρο 36, διευκολύνσεις για την καινοτομία και την έρευνα για νεοφυείς εταιρείες-start ups, καθώς επίσης «επενδυτικοί άγγελοι» στα άρθρα 46, 47 και 49. Οι «άγγελοι», όμως, αυτοί δεν πρόκειται να διώξουν τους κακούς «δαίμονες» της ελληνικής οικονομίας, δηλαδή την έλλειψη χρηματοδότησης, οράματος και σωστού σχεδιασμού ενός νέου οικονομικού μοντέλου που έχει απόλυτη ανάγκη η Ελλάδα.

Από την άλλη πλευρά, τόσο όσον αφορά τα μέρη του νομοσχεδίου με τις διατάξεις περί στρατηγικού σχεδιασμού ή καινοτομίας όσο και τα υπόλοιπα, συμπεριλαμβάνεται ένας απίστευτος αριθμός ρυθμίσεων και τροπολογιών χωρίς καμμία συνεκτική λογική, γεγονός που σημαίνει πως εξυπηρετούνται συγκεκριμένα αιτήματα ή και συμφέροντα χωρίς καν επεξεργασία.

Για παράδειγμα, βλέπουμε ρυθμίσεις για το ΤΕΕ, το Οικονομικό Επιμελητήριο, τον ΕΛΟΤ, υδραυλικούς, ασανσέρ, μετατάξεις υπαλλήλων κ.ο.κ., ακόμη και για τα ενοίκια που πληρώνει το Υπουργείο Ανάπτυξης στο τελευταίο, όχι όμως για τα κοινόχρηστα. Με απλά λόγια, μας θύμισε emails που στέλνονται από την αγορά και μετατρέπονται απευθείας σε νόμους, ενώ αν νομίζει το Υπουργείο πως αυτή είναι η συνταγή της ανάπτυξης μιας χώρας, δυστυχώς κάνει μεγάλο λάθος.

Το αποκορύφωμα είναι, βέβαια, το άρθρο 52 που δρομολογεί μια σκανδαλώδη ρύθμιση χρηματοδότησης του ΕΛΙΑΜΕΠ από το Ελληνικό Ίδρυμα Έρευνας και Καινοτομίας, από το ΕΛΙΔΕΚ, όπως θα καταθέσουμε στα Πρακτικά μαζί με τη μνημειώδη απάντηση του Υπουργού στην ερώτησή μας. Αυτό και μόνο δεν μας επιτρέπει την ψήφιση του νομοσχεδίου, αφού θέλουμε να παραμένουμε συνεπείς στη στάση μας, αν και υπάρχουν πολλοί άλλοι λόγοι για την καταψήφισή του.

Δεν το περιμέναμε πάντως από τον Υπουργό, ο οποίος ασφαλώς γνωρίζει τον ρόλο τού ΕΛΙΑΜΕΠ, έχοντας τη γνώμη ότι μπορεί μεν να λέει ό,τι θέλει, αλλά όχι να το χρηματοδοτούμε επιλεκτικά, ειδικά υπό τις άθλιες οικονομικές συνθήκες που βιώνουμε.

Όσο και να προσπαθούμε με καλοπροαίρετη και εποικοδομητική διάθεση, όπως πάντα, δεν καταλαβαίνουμε τον σκοπό του σχεδίου νόμου που, όπως αναφέραμε, στο πρώτο μέρος, με τα άρθρα 1 ως 22, φαίνεται να έχει στόχο την επίλυση του προβλήματος του παραεμπορίου.

Εν προκειμένω, το παραεμπόριο περιλαμβάνει προϊόντα που κινούνται χωρίς τα νόμιμα παραστατικά και χωρίς καταβολή φόρων, ενώ είναι συνήθως αντίγραφα - προϊόντα, μια μαύρη αγορά δηλαδή, με μέγεθος, κατά τον Πρόεδρο του ΕΒΕΠ, ύψους 15 δισεκατομμυρίων ευρώ ετησίως, όπου μόνο το δημόσιο χάνει πάνω από 4 δισεκατομμύρια ευρώ έσοδα.

Εντούτοις, υπάρχει νομοθεσία και δεν χρειάζονταν τόσα πολλά επιπλέον. Αρκεί να εφαρμοζόταν. Και αυτό αποτελεί βασική πληγή της χώρας μας, δηλαδή η εφαρμογή των νόμων. Εάν, βέβαια, βοηθήσει η Διυπηρεσιακή Μονάδα Ελέγχου Αγοράς, η ΔΙΜΕΑ, που αναφέρεται ως αντικαταστάτης του ΣΥΚΕΑΑΠ, θα ήταν ευχής έργον, αν και δεν το πιστεύουμε.

Αφήνοντας τις ρυθμίσεις του δεύτερου κεφαλαίου του πρώτου μέρους, τα άρθρα 23 ως 28 που θεωρούμε διαδικαστικά, το δεύτερο μέρος, με τα άρθρα 29 ως 45, αφορά τον στρατηγικό σχεδιασμό και την επιχειρηματικότητα.

Το σημαντικότερο πιστεύουμε πως είναι το άρθρο 36, όπου ορίζεται ο στρατηγικός σχεδιασμός για τους επιχειρηματικούς τομείς, αυτό δηλαδή που αποκαλεί Στρατηγική Έξυπνης Εξειδίκευσης ή «RIS3» και το οποίο θα έχει ειδικό βάρος, όσον αφορά τις επενδύσεις, στο πλαίσιο των ευρωπαϊκών διαρθρωτικών και επενδυτικών ταμείων της περιόδου 2021 - 2027, ειδικότερα όσον αφορά την παραγωγική ανασυγκρότηση, την προώθηση της βιομηχανικής έρευνας και μετάβασης, την ενίσχυση της ανάπτυξης και της επιχειρηματικότητας, τη στήριξη της βιομηχανίας και των μικρομεσαίων επιχειρήσεων, τα οποία θα δρομολογηθούν από τη Γενική Γραμματεία Βιομηχανίας με σχετικές εισηγήσεις στον Υπουργό. Το σημαντικότερο εδώ θεωρείται το ποιοι ακριβώς θα είναι αυτοί οι τομείς.

Σύμφωνα με όσα ισχύουν έως τώρα, με βάση την Εθνική Στρατηγική Έρευνας και Καινοτομίας για την Έξυπνη Εξειδίκευση από το 2014 έως το 2020 και το ΦΕΚ 1826, 2Β από τις 27-8-2015 που θα καταθέσουμε τις τέσσερις πρώτες σελίδες του στα Πρακτικά, οι κατευθύνσεις για έρευνα στα πλαίσια του «RIS3» είναι οι εξής: αγροτοδιατροφή, υγεία, τεχνολογίες πληροφορικής και επικοινωνιών, ενέργεια, περιβάλλον και βιώσιμη ανάπτυξη, μεταφορές και εφοδιαστική αλυσίδα, υλικά κατασκευών, πολιτισμός, τουρισμός, πολιτιστικές και δημιουργικές βιομηχανίες.

Τα επαναλαμβάνουμε εδώ για να μην αναφερόμαστε απλά σε διαδικασίες, αλλά στο ποιο είναι το ζητούμενο αυτών των διαδικασιών, αυτό που πρέπει να μας ενδιαφέρει. Καλύπτουν, αλήθεια, αυτοί οι τομείς τις ανάγκες της Ελλάδας; Η δρομολόγησή τους πρόκειται να αλλάξει κάτι; Και αν ναι, σε τι; Αυτές πάντως ήταν περίπου οι κατευθύνσεις της μελέτης της «MCKINSEY», όπως επίσης της Θεσμικής Αναπτυξιακής Στρατηγικής 2021 του ΣΥΡΙΖΑ, στον τομέα της ανάπτυξης. Με απλά λόγια, τουρισμός, μεταφορές, ενέργεια και κάποιες μορφής πρωτογενής τομέας, όπου όμως διαπιστώνοντας τη σχετική αδιαφορία διαχρονικά, θεωρούμε πως πρόκειται ξανά για κάτι προσχηματικό.

Εμείς, η Ελληνική Λύση, υποστηρίζουμε τη μεταποίηση γενικά τόσο όσον αφορά τις μικρομεσαίες επιχειρήσεις όσο και τη βιομηχανία, κυρίως όμως στον πρωτογενή τομέα, τη φαρμακοβιομηχανία, την αμυντική βιομηχανία και τα ναυπηγεία, τα οποία είναι απαράδεκτο να βρίσκονται σε αδράνεια.

Τα άρθρα 46 ως 50 περιλαμβάνουν κάποιες διατάξεις που θεωρείται ότι προωθούν την έρευνα και τις νεοφυείς επιχειρήσεις, ενώ τα υπόλοιπα αυτού του μέρους είναι σχετικά αδιάφορα, εκτός φυσικά από το άρθρο 52 για το ΕΛΙΑΜΕΠ που προαναφέραμε. Παρέχεται η δυνατότητα έκπτωσης των δαπανών για έρευνα στις επιχειρήσεις, όπως επίσης εκπτώσεις για τους «επενδυτές αγγέλους».

Οφείλουμε, όμως, να διευκρινίσουμε ότι οι «άγγελοι» κατά τους Αμερικανούς, τους πρώτους διδάξαντες στον χώρο των νεοφυών επιχειρήσεων, είναι αυτοί που επενδύουν σε μία νεοφυή εταιρεία στα πρώτα στάδια, όταν πρόκειται για παράδειγμα για έναν νέο μηχανικό με μια νεωτεριστική ιδέα που υπόσχεται μελλοντικά κέρδη.

Εν προκειμένω, το θέμα δεν είναι αν θα τους παρασχεθούν φορολογικά κίνητρα, αλλά αν θα υπάρχουν κανονικοί επενδυτές, επειδή σύμφωνα με το αμερικανικό μοντέλο, οι «άγγελοι» μεταπωλούν το ποσοστό τους όταν η νεοφυής εταιρεία έχει μεγαλώσει αρκετά σε μια εταιρεία ή σε ένα επενδυτικό κεφάλαιο, δηλαδή σε ένα venture capital, σημειώνοντας πως τα venture capitals διακρίνονται σε αυτά που επενδύουν σε μικρές ή σε μεγάλες νεοφυείς επιχειρήσεις. Σε κάθε περίπτωση, το τελικό ζητούμενό τους είναι να πουλήσουν σε μικροεπενδυτές, εάν η νεοφυής εταιρεία εισαχθεί στο χρηματιστήριο και σε κάποια άλλη εταιρεία που τη θέλει.

Όταν, όμως, στην Ελλάδα δεν υπάρχει ουσιαστικά χρηματιστήριο, ούτε ιδιωτικά κεφάλαια, ούτε επιχειρήσεις για να αξιοποιήσουν αυτές τις νεοφυείς εταιρείες, ακόμη χειρότερα όταν δεν υπάρχουν αναπτυξιακές προοπτικές στο τέλμα που έχουμε οδηγηθεί από όλες τις κυβερνήσεις μας τουλάχιστον μετά το 2010, τότε δεν μπορούν να υπάρξουν «άγγελοι», πόσο μάλλον να έλθουν από το εξωτερικό.

Προηγούνται, λοιπόν, άλλα προβλήματα που πρέπει να επιλυθούν, προτού συμβούν αυτά που θέλει να δρομολογήσει το νομοσχέδιο στον συγκεκριμένο τομέα.

Για να τεκμηριώσουμε τη θέση μας, σύμφωνα με στοιχεία της «Marathon Venture Capital», που ερεύνησε τις χρηματοδοτήσεις σε ελληνικές νεοφυείς εταιρείες, δηλαδή σε κάθε τεχνολογική εταιρεία με Έλληνα ιδρυτή, μεταξύ των ετών 2010 και 2018 επενδύθηκαν μόλις 540 εκατομμύρια σε εκατόν εξήντα επτά νεοφυείς εταιρείες, με προσωπικό στην Ελλάδα, όπως θα καταθέσουμε φυσικά στα Πρακτικά.

Πρόκειται για πολύ μικρά μεγέθη, ενώ ορισμένες από αυτές τις εταιρείες χρηματοδοτήθηκαν από κοινοτικά προγράμματα, όπως από το «JEREMIE» των 150 εκατομμυρίων ευρώ και από το «EQUIFUND», που το διαδέχτηκε με 410 εκατομμύρια ευρώ.

Επομένως, δεν μπορεί να είναι η απάντηση που αναζητείτε στα προβλήματα της οικονομίας και της ανεργίας των νέων, όπου, αν θεωρήσουμε πως σε κάθε νεοφυή εταιρεία, ειδικά στα πρώτα χρόνια, απασχολούνται τρία έως τέσσερα άτομα και αυτά όχι με σταθερή αμοιβή, πρόκειται για μερικές εκατοντάδες απασχολουμένους, που δεν μειώνουν την ανεργία ούτε φυσικά στηρίζουν την οικονομία.

Στο Ισραήλ, σε μια οικονομία σχεδόν διπλάσιου μέγεθος από τη δική μας, με 375 δισεκατομμύρια δολάρια ΑΕΠ σε σχέση με τα 200 δισεκατομμύρια της Ελλάδας, όταν βέβαια το 2000 είχαμε το ίδιο ΑΕΠ, μόνο το 2018, σε έναν μόνο χρόνο, επενδύθηκαν 6,47 δισεκατομμύρια δολάρια σε νεοφυείς εταιρείες, όπως καταθέσουμε επίσης στα Πρακτικά.

Πολλές δε από αυτές τις ισραηλινές εταιρείες εισάγονται σε αμερικανικά χρηματιστήρια ή πωλούνται εκεί, σημειώνοντας πως στο Ισραήλ υπάρχουν έξι χιλιάδες νεοφυείς εταιρείες, έξι χιλιάδες start-ups, κάτι που αποτελεί το υψηλότερο ποσοστό διεθνώς, όπως θα καταθέσουμε στα Πρακτικά.

Από την άλλη πλευρά, το ποσόν με το οποίο στηρίζεται η έρευνα στην Ελλάδα ανέρχεται στο 1,2% περίπου του ΑΕΠ μας ή στα 2,1 δισεκατομμύρια ευρώ με στοιχεία της EUROSTAT, πολύ χαμηλότερο του 2,2%, που είναι ο μέσος όρος στην Ευρωπαϊκή Ένωση. Υπολείπεται δε σημαντικά από το αντίστοιχο σε προοδευμένες τεχνολογικά χώρες, όπως είναι η Γερμανία, με 3,%, η Ιαπωνία με 3,5% ή βέβαια, το Ισραήλ με 4,2%.

Επομένως, η Ελλάδα δεν μπορεί να παρακολουθήσει τις εξελίξεις, παρά το ότι οι Έλληνες έχουν πολύ μεγάλες δυνατότητες.

Ένα ακόμη μειονέκτημά μας είναι το ότι οι ελληνικές εταιρείες είναι γενικά μικρότερου μεγέθους και χαμηλότερης προστιθέμενης αξίας. Η ελληνική μεταποίηση εμφανίζει μεγάλο αριθμό μικρομεσαίων επιχειρήσεων που απασχολούν τον μεγαλύτερο αριθμό των εργαζομένων, το 86% του συνόλου έναντι 67% στην Ευρωπαϊκή Ένωση. Με στοιχεία δε του ΙΟΒΕ, το 69,5% των μεταποιητικών επιχειρήσεων έχει τζίρο, δυστυχώς, κάτω από 150.000 ευρώ, ενώ το 87% του συνόλου απασχολούν μόλις έως τέσσερα άτομα.

Κάτω από αυτές τις προϋποθέσεις είναι δύσκολο να πραγματοποιηθούν επενδύσεις στην έρευνα, οι οποίες στη Γερμανία προέρχονται κυρίως από τον ιδιωτικό τομέα.

Σε ορισμένα επιμέρους άρθρα, αφού αναφερθήκαμε εκτενώς σε όλα στις επιτροπές, μεταξύ των οποίων στο σοβαρότατο θέμα του ΕΛΟΤ, που ελπίζουμε να το λύσει η Κυβέρνηση, θα πούμε τα εξής. Στο άρθρο 16 είναι εσφαλμένη η διάταξη στο τέλος. Η χώρα προέλευσης των προϊόντων πρέπει να απαιτείται σε κάθε περίπτωση, ακόμη και για προϊόντα που προέρχονται από χώρες της Ευρωπαϊκής Ένωσης, αφ’ ενός μεν στο πλαίσιο ενίσχυσης των ελληνικών προϊόντων, αφ’ ετέρου, επειδή πρέπει να γνωρίζουν οι καταναλωτές τη χώρα προέλευσης των προϊόντων που αγοράζουν.

Δεν φτάνει, όμως, μόνο αυτό, αλλά θα πρέπει να αναφέρονται και τα συστατικά τους. Το να αγοράζουμε ζάχαρη που γράφει πως συσκευάζεται στην Ελλάδα για ένα σουπερμάρκετ -θυμίζω εδώ ότι η Ελληνική Βιομηχανία Ζάχαρης έχει μετατραπεί σε χονδρέμπορο πλέον- αλλά όχι από ποια χώρα προέρχεται, είναι απαράδεκτο για τον καταναλωτή που είναι συνειδητός και θέλει να αγοράζει ελληνικά.

Έχουμε την άποψη, όμως, πως αντιδρούν οι χώρες του Βορρά, αφού οι Γερμανοί ή οι Ιταλοί θα θέλουν να πωλούν ελληνικό ελαιόλαδο, συσκευασμένο στη Γερμανία ή στην Ιταλία, ως ιταλικό ή γερμανικό. Συμβαίνει, άλλωστε και δεν είναι σωστό να το επιτρέπουμε. Για παράδειγμα, η Γερμανία μάς έχει ξεπεράσει όσον αφορά τις εξαγωγές της στη Μεγάλη Βρετανία στο ελαιόλαδο, κάτι που βέβαια είναι πάρα πολύ παράδοξο. Στις Ηνωμένες Πολιτείες, πάντως, για παράδειγμα, πρέπει να γράφεται η προέλευση του προϊόντος, όχι μόνο η συσκευασία.

Στο άρθρο 49, όπου πρόκειται στην ουσία για κάλυψη της μισής επένδυσης από το κράτος, υπάρχουν σοβαροί φόβοι ξεπλύματος μαύρου χρήματος και φοροδιαφυγής, όπως το παράδειγμα που αναφέραμε στο νομοσχέδιο για την εταιρική διακυβέρνηση, όπου μια νεοφυής εταιρεία ξεκινάει σήμερα, ζητάει κάποια κεφάλαια με ένα business plan, υπερκαλύπτεται πολλές φορές, οι μέτοχοι παίρνουν τα χρήματα και εξαφανίζονται. Έτσι έχουν ξεπλυθεί πάρα πολλές φορές, στο εξωτερικό βέβαια, χρήματα, σημειώνοντας πως οι αποτιμήσεις σε περιπτώσεις μη εισηγμένων εταιρειών βασίζονται σε παραδοχές και σε εκτιμήσεις που δεν μπορεί κανένας να κρίνει αντικειμενικά.

Θα συνεχίσουμε με το άρθρο 62, το οποίο αφορά το πού και πώς μπορεί να διαθέτει το ελληνικό δημόσιο τα ποσά που λαμβάνει ως μέρισμα από το υπερταμείο των ξένων που έχει ως θυγατρικές του το ΤΑΙΠΕΔ, την ΕΤΑΔ, τα ακίνητα δηλαδή του δημοσίου και το ΤΧΣ, όλες τις μεγάλες τράπεζες, στο οποίο μεταφέρθηκε ό,τι έχουμε και δεν έχουμε, ενώ η ίδρυσή του υπήρχε ως υποχρέωση στο έγκλημα του τρίτου μνημονίου, που συνυπέγραψαν τα τρία μεγάλα κόμματα, ο ΣΥΡΙΖΑ, η Νέα Δημοκρατία και το Κίνημα Αλλαγής, που πολύ συχνά προσποιείται ότι δεν γνώριζε τίποτα.

Το μόνο που έχουμε να σημειώσουμε εδώ είναι πως το μέρισμα που θα δοθεί στο δημόσιο το 2020 είναι μόλις 42 εκατομμύρια ευρώ, ενώ τα υπόλοιπα από το ξεπούλημα θα τα κρατήσει για την υλοποίηση της επενδυτικής του πολιτικής. Πρόκειται ειλικρινά για τον απόλυτο εμπαιγμό των Ελλήνων.

Έως τώρα, πάντως, το ξεπούλημα δεν έχει αποφέρει πάνω από 6 δισεκατομμύρια ευρώ, ενώ δεν συμβάλλει καθόλου στην ανάπτυξη ούτε φυσικά υπάρχουν σχέδια για κάτι τέτοιο, ενώ βέβαια δεν έχει μειωθεί το χρέος μας, το δημόσιο χρέος, παρά το ξεπούλημα το οποίο αυξάνεται συνεχώς.

Πρόκειται κυριολεκτικά για ένα έγκλημα εις βάρος των παιδιών μας, εις βάρος των μελλοντικών γενεών, ενώ ασφαλώς θα πρέπει να τιμωρηθούν παραδειγματικά οι υπεύθυνοι και θα τιμωρηθούν κάποια στιγμή.

Θα κλείσουμε με το άρθρο 63 και με την ένστασή μας στην παράγραφο 2, όπου απαιτείται προσκόμιση φορολογικής και ασφαλιστικής ενημερότητας για την είσπραξη χρημάτων από τα επιχειρησιακά προγράμματα του ΕΣΠΑ, από το Επιχειρησιακό Πρόγραμμα Αλιείας και Θάλασσας, καθώς επίσης από το Πρόγραμμα Αγροτικής Ανάπτυξης.

Πώς θα συμβαίνει, αλήθεια, κάτι τέτοιο, όταν η συντριπτική πλειοψηφία των επιτηδευματιών λόγω της οικονομικής κρίσης και του ιού τώρα, έχουν οφειλές στην εφορία και στα ασφαλιστικά ταμεία;

Συμφωνούμε με το ότι ένα μικρό ποσοστό από αυτά που εισπράττουν να παρακρατείται από τα ταμεία, αλλά πώς θα εισπράξουν αφ’ ενός μεν για να κινηθούν στην αγορά, αφ’ ετέρου, για να έχουν κάποια προοπτική ανάπτυξης και να είναι σε θέση να αποπληρώσουν τις οφειλές τους; Δεν υπάρχει τέτοιος τρόπος.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μάλιστα, κύριε Υπουργέ. Έχετε τον λόγο για ένα λεπτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θέλω τον λόγο μόνο για να μη δημιουργούνται στην Αίθουσα και κυρίως, στο πανελλήνιο παρεξηγήσεις για μια υπόθεση που μπορεί από πίσω της να κρύβει και χρηματιστηριακά παιγνίδια για τις περιουσίες άλλων ανθρώπων.

Η απόφαση της κ. Μαριάννας Λάτση να πουλήσει τις μετοχές της στην εταιρεία «LAMDA DEVELOPMENT» είναι γνωστή στους επενδυτικούς κύκλους εδώ και πάρα πολλούς μήνες. Δεν έχει απολύτως καμμία σχέση με την εξέλιξη του έργου στο Ελληνικό. Αποτελεί ζήτημα ενδοοικογενειακής συμφωνίας για το ποιο μέλος της οικογένειας παίρνει τι από την περιουσία τους στο πέρασμα της επόμενης γενεάς. Η μία πλευρά της οικογένειας πήρε ένα κομμάτι, τη ναυτιλία, η άλλη πλευρά της οικογένειας πήρε τις επενδύσεις στα ακίνητα.

Άρα, αυτό που είπατε στην αρχή όσον αφορά στην απόφαση της κ. Μαριάννας Λάτση να πουλήσει μετοχές στο Ελληνικό σε σχέση -δεν έκανε αυτό, έκανε στη «LAMDA DEVELOPMENT»- με την εξέλιξη του έργου, κύριε συνάδελφε, δεν έχει απολύτως καμμία σχέση.

Αντιθέτως, η κ. Λάτση -κατά τη γνώμη μου σωστά- ως δείγμα εμπιστοσύνης και υποστήριξής της στο έργο περίμενε να ολοκληρωθούν όλες οι διαδικασίες καίτοι η απόφαση έχει ληφθεί πολλούς μήνες πριν.

Η εταιρεία «LAMDA DEVELOPMENT» έχει μαζέψει ως γνωστόν τον μήνα Δεκέμβριο το σύνολο της αυξήσεως του μετοχικού κεφαλαίου για το έργο του Ελληνικού, ήτοι άνω των 650 εκατομμυρίων ευρώ, με υπερκάλυψη τέσσερις φορές. Πριν από λίγες μέρες το ομόλογο, το λεγόμενο «λαϊκό ομόλογο» που έβγαλε, υπερκαλύφθηκε δύο φορές και η χρηματοδότηση με δάνεια από τις ελληνικές τράπεζες έχει ήδη υπογραφεί εδώ και αρκετούς μήνες. Το σύνολο της χρηματοδοτήσεως του έργου στο Ελληνικό σήμερα είναι εξασφαλισμένο στα ταμεία της εταιρείας προς δαπάνη για την υλοποίηση του έργου. Όσα είπατε είναι τελείως έξω από την πραγματικότητα. Το έργο πάει πάρα πολύ καλά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Κυρίες και κύριοι συνάδελφοι, μισό λεπτό να σας ενημερώσω. Τον λόγο τώρα έχει από το ΜέΡΑ25 ο συνάδελφος κ. Αρσένης. Αμέσως μετά τον λόγο θα λάβει ο Υφυπουργός κ. Παπαθανάσης. Στη συνέχεια θα μιλήσουν τέσσερις Βουλευτές και ο κ. Δήμας, ο Υφυπουργός. Μέχρι στιγμής είμαστε σε αυτή τη διαδικασία.

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριοι Υπουργοί, συζητάμε για ένα νομοσχέδιο, αλλά η καρδιά της υπόθεσης εδώ πέρα είναι μια κυβέρνηση, η οποία έχει ορίσει τρεις εμβληματικές επενδύσεις: Σκουριές, πετρέλαια, Ελληνικό. Έναν χρόνο μετά έχουμε μηδενικές εξελίξεις σε αυτή την επένδυση της καταστροφής στο Ελληνικό, τις τρεις κατεδαφίσεις που θα συζητήσουμε εκτενώς στη συνέχεια. Έχουμε τις Σκουριές να έχουν ακυρωθεί στην πράξη στο Συμβούλιο της Επικρατείας και τις εξορύξεις και από κυβερνητικά χείλη πλέον να είναι όχι στις καλένδες, αλλά σε άγνωστο χρονικό ορίζοντα.

Αυτή είναι η ουσία του τι συζητάμε σήμερα. Και λέω ότι είναι η ουσία, διότι βλέπουμε ότι ο κ. Γεωργιάδης, παρά το ότι δύο φορές ήρθε να μας παρουσιάσει τις τροπολογίες που θα έφερνε και τις δύο φορές -δεν μας έφερε γραπτές βέβαια και τις έφερνε την τελευταία στιγμή στην Ολομέλεια- ξέχασε τη σχετική τροπολογία για το Ελληνικό.

Πάμε, όμως, να δούμε και το νομοσχέδιο πριν ξαναγυρίσουμε στο Ελληνικό. Έχουμε τη δημιουργία ενός νέου φορέα που θα κυνηγάει θεωρητικά το παρεμπόριο, ενός φορέα που για ακόμη μία φορά είναι υποστελεχωμένος και δεν έχει καμμία δυνατότητα, όπως εμείς το βλέπουμε, όπως ακούστηκε και στη διαβούλευση, να εστιάζει στις εισαγωγές, στην αποθήκευση των προϊόντων παρεμπορίου, όπου και είναι η μεγάλη ιστορία. Είναι ένα φορέας που, όπως έχουμε καταγγείλει ξανά και ξανά, θα κυνηγάει κυρίως τους μικροπωλητές, αυτούς που είναι εύκολο να δαιμονοποιήσει, όταν η ουσία του παρεμπορίου είναι οι εισαγωγές και η αποθήκευση.

Στη συνέχεια, με το ίδιο νομοσχέδιο η Κυβέρνηση φέρνει ειδικές διατάξεις για στρατηγικούς επενδυτές, οι οποίοι θα έχουν διάφορα δικαιώματα, πέρα από τις φοροαπαλλαγές, επί της δημόσιας περιουσίας. Ο φορέας που δημιουργείται για το παρεμπόριο -κάτι που μας θυμίζει ξανά και ξανά τους νόμους που φέρνει η Κυβέρνηση σε αυτή τη Βουλή- μπορεί να έχει έναν ιδιώτη διοικητή, ο οποίος δεν έχει τα τυπικά προσόντα, δηλαδή «Απαραίτητη προϋπόθεση για την τοποθέτησή του…» -όπως διαβάζω επί λέξει- «…είναι η επιχειρησιακή του εμπειρία στην οργάνωση, στον συντονισμό και στην εκτέλεση ευρείας κλίμακας επιχειρήσεων ελέγχου». Απουσιάζουν, δηλαδή, όλα τα τυπικά προσόντα που υπάρχουν κανονικά σε αντίστοιχες θέσεις στο δημόσιο.

Στο νομοσχέδιο αυτό απαλλάσσονται από την εγγραφή στο ΓΕΜΗ τα γραφεία αλλοδαπών εταιρειών, που εγκαθίστανται στην Ελλάδα σύμφωνα με διατάξεις αναπτυξιακού νόμου της χούντας, έχουμε κρατικές ενισχύσεις σε ιδιωτικές αθλητικές εγκαταστάσεις, δημόσιο το χρήμα, ιδιωτικά τα κέρδη για ακόμη μία φορά. Αυτοί οι στρατηγικοί επενδυτές, που δεν κατονομάζονται, θα έχουν ένα ειδικό καθεστώς για τις παραχωρήσεις ακινήτων και πολλά ακόμα πράγματα όσον αφορά την τεχνική εκπαίδευση. Όπως, όμως, διαπιστώνει το Τεχνικό Επιμελητήριο, όσον αφορά την πιστοποίηση απουσιάζουν όλοι αυτοί οι φορείς που προσφέρονται, όπως είπατε και κατά τη διαβούλευση, να συμμετέχουν -από τη ΓΣΕΒΕΕ μέχρι όλες τις κλαδικές ομοσπονδίες- και έχουν την τεχνική εμπειρία, πραγματικά, για να μπορούν να εξετάσουν τις δεξιότητες. Στην πράξη, δηλαδή, και στο τρίτο αυτό το κομμάτι απαξιώνεται όλη η τεχνική εκπαίδευση.

Πάμε, όμως, λίγο στο Ελληνικό. Έχουμε αυτή την τροπολογία, την οποία και πάλι δεν την είχατε ανακοινώσει, κύριε Υπουργέ, παρ’ όλο που μας είχατε πει ότι θα μας ανακοινώνατε όλες τις τροπολογίες και θα δίνατε χρόνο για να μην αιφνιδιαστούμε. Μας είχατε πει ότι τις καταθέτετε γιατί σας κρατάει η κεντρική κυβέρνηση, το γραφείο του Πρωθυπουργού, αν κατάλαβα καλά, γιατί θέλει να υπάρχει τεχνικός έλεγχος πριν μας παραδοθούν. Μας τα φέρνετε τελευταία στιγμή, συν μία τροπολογία για το Ελληνικό, η οποία περιλαμβάνει αυτό το ανεπίτρεπτο, δηλαδή ότι υπάρχει ένας ιδιώτης μηχανικός ο οποίος μπορεί να εποπτεύει την υλοποίηση των έργων και την τήρηση της νομοθεσίας και αν για τον ιδιώτη αυτό - θεωρητικά ανεξάρτητο μηχανικό- ακόμα και για την επιλογή του και τους όρους ανεξαρτησίας διαφωνήσει η πολεοδομία, θα πρέπει να πάει σε διεθνή διαιτησία.

Προσθέτετε και κάτι πάρα πολύ ουσιαστικό, ότι μετά από ένα μικρό χρονικό διάστημα και για τα δημόσια έργα που συμπεριλαμβάνονται αν δεν τα εγκρίνει η πολεοδομία και οι υπηρεσίες, αυτόματα θεωρείται ότι έχουν παραληφθεί και ότι είναι σωστά. Έτσι, λοιπόν, λιθαράκι, λιθαράκι χτίζετε την κρατικοδίαιτη αυτή επένδυση του Ελληνικού.

Θέλω, όμως, να πάω και σε ένα άλλο θέμα, αν θέλετε πολιτισμού. Βγαίνοντας από την πρώτη συνεδρίαση των επιτροπών, κύριε Υπουργέ, κάνατε κάτι που ήταν ανεπίτρεπτο για Υπουργό, για Βουλευτή, αλλά και για άνθρωπο. Μου είπατε ότι κακώς είπα ότι έγινε με δημόσια χρηματοδότηση, γιατί κάνατε σύμβαση με τη «LAMDA DEVELOPMENT» για την κατεδάφιση των τριών αυτών κτηρίων.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Σωστά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Χαίρομαι που ακούτε.

Και μου είπατε ότι γι’ αυτό δεν έγινε διαγωνισμός για την επιλογή της εταιρείας που θα κάνει την κατεδάφιση και γι’ αυτό επιλέχθηκε η «INTRAKAT». Όταν σας έκανα την πάρα πολύ απλή ερώτηση «πώς, όταν εκκρεμούν τρεις προσφυγές στο Συμβούλιο Επικρατείας, προχωράτε σε σύμβαση με την εταιρεία, ενώ δεν έχει αποφασίσει ακόμα το δικαστήριο αν μπορεί να το κάνει το έργο;», για το αν θα αναλάβει τελικά, αν θα γίνει μεταβίβαση του Ελληνικού στη «LAMDA DEVELOPMENT», μου απαντήσατε με μία φρασεολογία που δεν ανταποκρίνεται στη Βουλή, με βρισιές...

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εγώ;

**ΚΡΙΤΩΝ - ΗΛΙΑΣ ΑΡΣΕΝΗΣ:** Το αρνείστε; Ήταν Βουλευτές παρόντες, κύριε Υπουργέ. Με βρισιές. Και αν δεν το πείτε δημόσια, θα το περιγράψω εγώ στο Σώμα στη δευτερολογία μου.

Είπατε συγκεκριμένα ότι δεν δίνετε καμμία σημασία, με μια φρασεολογία όμως διαφορετικού επιπέδου, στους πολίτες που προσφεύγουν στο Συμβούλιο της Επικρατείας και επειδή ακριβώς δεν δίνετε καμμία σημασία γι’ αυτό κα θα κάνετε όλη αυτή τη διαδικασία με νόμο.

Επειδή εδώ πέρα δεν είναι ένας χώρος όπου ο κάθε πολίτης που εκλέγεται θα δείξει το χαμηλότερο δυνατό επίπεδο δημόσιου διαλόγου, επειδή μπορεί αυτή η Κυβέρνηση να εκφοβίζει τους πολίτες καθημερινά και επειδή κανείς δεν είναι σε επίπεδο να κάνει μπούλινγκ σε συναδέλφους, θα ήθελα πρώτα να ζητήσετε δημοσίως συγγνώμη. Και θα ήθελα να έχετε το πολιτικό θάρρος -για να μη χρειαστεί να το κάνω εγώ- να πείτε ακριβώς την υβριστική σας φρασεολογία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν θυμάμαι καμμία.

**ΚΡΙΤΩΝ - ΗΛΙΑΣ ΑΡΣΕΝΗΣ:** Δεν θυμάστε καμμία! Είχαμε συναδέλφους παρόντες.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Απολύτως καμμία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, συνεχίστε.

Κύριε Υπουργέ, θα μιλήσετε μετά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Για την ακρίβεια, είπατε ότι «τους γράφετε» όλους αυτούς τους πολίτες.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ποτέ δεν έχω πει τέτοια πράγματα. Είστε συκοφάντης. Υπάρχουν Πρακτικά στη Βουλή.

**ΚΡΙΤΩΝ - ΗΛΙΑΣ ΑΡΣΕΝΗΣ:** Λυπάμαι που το αρνείστε. Δεν έχετε καν το πολιτικό θάρρος να το δεχθείτε δημόσια. Χαίρομαι, όμως, που με αυτή την άρνησή σας δεσμεύεστε να μην το επαναλάβετε. Γιατί αν δεν μπορείτε να το υπερασπίσετε δημόσια, μην το κάνετε και ιδιωτικά, κύριε Υπουργέ. Αυτό είναι πάρα πολύ σημαντικό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα απαντήσω μετά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Γιατί το γεγονός ότι είμαστε εδώ πέρα μια Βουλή, η οποία εκτός από ένα νομοσχέδιο περνάει φωτογραφικές διατάξεις για το Ελληνικό και την «LAMDA DEVELOPMENT» και το γεγονός ότι εμείς σας καταγγέλλουμε σε αυτό, δεν μπορεί να αποτελεί βάση να χάνουμε κάθε πολιτικό πολιτισμό και να δεχόμαστε χυδαίες επιθέσεις από Υπουργούς, που πρέπει να είναι πρότυπο του αντίθετου.

Κύριε Παπαθανασίου, νομίζω, ήσασταν και εσείς παρών στη συζήτηση, όπως και άλλοι συνάδελφοι.

Ευχαριστώ πολύ.

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Παπαθανάσης είναι το επίθετό μου, όχι Παπαθανασίου.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, θέλω τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Λίγα λόγια για την ουσία και μία δήλωση για τη συκοφαντία.

Πάμε στην ουσία. Και ο ΣΥΡΙΖΑ και το ΜέΡΑ25 και άλλοι ψεύδονται διαρκώς στα κανάλια. Εσείς είπατε ψέματα στη Βουλή ότι το ελληνικό δημόσιο πληρώνει τις κατεδαφίσεις. Αντί να έρθετε εδώ και να ζητήσετε συγγνώμη εσείς για το ότι είπατε ψέματα στη Βουλή ότι το ελληνικό δημόσιο πληρώνει τις κατεδαφίσεις, έχετε το θράσος να κατηγορείτε εμένα για χυδαιότητα.

Για ό,τι είπατε, κύριε, να ξέρετε ότι στη Βουλή τηρούνται Πρακτικά. Φέρτε μου τα Πρακτικά στα οποία καταγράφεται αυτό που είπατε. Εάν δεν έχετε Πρακτικά για να το αποδείξετε, είστε κοινός συκοφάντης. Αναμένω τα Πρακτικά, αλλιώς λυπούμε παρά πολύ θα έχουμε κακά ξεμπερδέματα, και δεν το θέλω αυτό με συναδέλφους. Θα φέρετε τα Πρακτικά της Βουλής όπου εγώ έχω χυδαιολογήσει απέναντί σας. Εάν δεν έχετε, παρακαλώ πολύ να ζητήσετε συγγνώμη και από εμένα και από τον κ. Παπαθανάση.

Πάμε τώρα στην ουσία, τι σας είπα, για να το καταλάβετε γιατί, ίσως, καμμία φορά, άμα μιλάμε γρήγορα, δεν καταλαβαινόμαστε. Είπατε και επαναλάβατε: «Πώς γίνεται η «LAMDA DEVELOPMENT» να πληρώνει τις κατεδαφίσεις, ενώ εκκρεμούν ακόμα στα δικαστήρια οι δικές σας -μεταξύ των τριών είστε και εσείς προσωπικά προσφεύγων, μαζί με άλλους πολίτες, κατά της επενδύσεως στο Ελληνικό, ως έχετε δικαίωμα- προσφυγές;». Και αυτό που σας εξήγησα και σας το ξαναλέω είναι, γιατί η εταιρεία αναλαμβάνει το ρίσκο. Γιατί η εταιρεία αναλαμβάνει το ρίσκο; Γιατί έχει νομικούς συμβούλους οι οποίοι διαβάζουν τις προσφυγές σας και μπορούν να κρίνουν κατά πόσο αυτές οι προσφυγές είναι βάσιμες και άρα αναλόγως να πείσουν το διοικητικό συμβούλιο της εταιρείας αν αξίζει να πάρουν ή όχι ένα ρίσκο.

Στην προκειμένη περίπτωση η εταιρεία «LAMDA DEVELOPMENT», χωρίς κανένα ρίσκο του ελληνικού δημοσίου, έχει ξεκινήσει και ξοδεύει εκατομμύρια ευρώ στο Ελληνικό, ενώ πράγματι δεν έχει γίνει ακόμη η μεταβίβαση. Εάν υποτεθεί ότι κάποια από αυτές τις προσφυγές ευδοκιμεί και σταματά η μεταβίβαση, αυτός που χάνει χρήματα δεν είναι το ελληνικό δημόσιο, αλλά χάνει χρήματα ο επενδυτής, ο οποίος με δικά του χρήματα έχει γκρεμίσει αυτά τα αυθαίρετα, τα οποία έχουν κριθεί αυθαίρετα από το ελληνικό δημόσιο και εις άλλη περίπτωση θα έπρεπε το ελληνικό δημόσιο να τα γκρεμίσει με δικά του λεφτά.

Άρα, έχουμε πετύχει μια συμφωνία όπου το ελληνικό δημόσιο λαμβάνει μηδέν ρίσκο. Έρχεται ένας ιδιώτης τού πληρώνει τις κατεδαφίσεις που θα έπρεπε να κάνει μόνο του το δημόσιο. Γιατί το κάνει αυτό ο ιδιώτης επενδυτής; Γιατί θεωρεί τις προσφυγές σας -για να σας το πω με πολιτικό πολιτισμό- νομικά έωλες. Αυτό σας είπα και αυτό σας εξήγησα.

Για όλα τα υπόλοιπα παρακαλώ πολύ να μου ζητήσετε συγγνώμη από του Βήματος, εκτός αν έχετε Πρακτικά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο Υφυπουργός, ο κ. Νικόλαος Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Υφυπουργός Ανάπτυξης και Επενδύσεων):** Ευχαριστώ, κύριε Πρόεδρε.

Για οικονομία του χρόνου δεν θα αναφερθώ πάλι σε αυτά τα οποία ειπώθηκαν από τον κ. Αρσένη. Συντάσσομαι ακριβώς με αυτά τα οποία είπε ο Υπουργός μου, ο κ. Γεωργιάδης.

Κυρίες και κύριοι Βουλευτές, με το παρόν νομοσχέδιο συνεχίζεται το μεταρρυθμιστικό έργο της Κυβέρνησης, το οποίο ξεκίνησε τον Ιούλιο του 2019. Και, παρά τις αντίξοες συνθήκες που προκύπτουν από το μεγάλο πρόβλημα της πανδημίας, συνεχίζουμε με το συντονισμό και με την πολύ σκληρή δουλειά που κάνει στο Υπουργείο ο Υπουργός, ο κ. Γεωργιάδης, με τους συναδέλφους μου, τον κ. Δήμα και τον κ. Τσακίρη, ακριβώς την εντολή αυτή που μας έδωσε ο Πρωθυπουργός, δηλαδή να «τρέξουμε» τις μεταρρυθμίσεις με στόχο την ανάπτυξη, την κοινωνική συνοχή και τη θωράκιση των θέσεων εργασίας. Δεν θέτουμε απλώς στόχους, αλλά θέλουμε -και αυτό κάνουμε πράξη-να τους υλοποιούμε με ταχύτατα βήματα.

Εδώ θέλω να σταθώ και να αναφερθώ σε όλα τα μεγάλα έργα τα οποία είχαν κολλήσει και τα οποία ξεκολλήσαμε σε πολύ γρήγορο χρόνο. Δεν είναι μόνο το Ελληνικό. Το λέω επειδή αναφέρθηκε το Ελληνικό. Είναι πολλά έργα. Θέτουμε στόχους, οι οποίοι ακριβώς έχουν αυτό το μεταρρυθμιστικό χαρακτήρα. Και αυτή ακριβώς είναι η ουσία του νομοσχεδίου που έχετε ενώπιον σας και που είναι προς ψήφιση σήμερα στη Βουλή.

Αυτό το οποίο θέλουμε να κάνουμε είναι να δώσουμε λύσεις στην εποπτεία της αγοράς, στη ρύθμιση της οικονομικής δραστηριότητας και κυρίως στην αντιμετώπιση του παράνομου εμπορίου. Ταυτόχρονα, στη συνέχεια ρυθμίζουμε θέματα, που έρχονται σε συνέχεια του νόμου «Επενδύω στην Ελλάδα», που αφορούν βιομηχανία, ιδιωτικές επενδύσεις, συμπράξεις δημοσίου και ιδιωτικού τομέα, την έρευνα και την καινοτομία και άλλες διατάξεις.

Ξεκινώντας, το παρόν νομοσχέδιο δημιουργεί μία Διυπηρεσιακή Μονάδα Ελέγχου της Αγοράς, δηλαδή έναν ενοποιημένο και ισχυρό μηχανισμό, που παρέχει ένα πλέγμα προστασίας για τη διασφάλιση των κανόνων του υγιούς ανταγωνισμού στο πεδίο της αγοράς, των καταναλωτικών συμφερόντων. Πρόκειται κατ’ ουσία για μια υπηρεσία συνέχεια της υφιστάμενης δομής, που είναι κατ’ ουσία η δομή η οποία αντιμετώπισε εν μέσω της κρίσης όλο το κομμάτι, όχι μόνο του παρεμπορίου, αλλά ταυτόχρονα και της εναρμονισμένης πρακτικής και της αισχροκέρδειας. Ενισχύουμε, λοιπόν, μία δομή η οποία με επιτυχία πέρασε ακριβώς μέσα από αυτή την κρίση και που κατάφερε να κρατήσει σε λειτουργία την αγορά με τον καλύτερο τρόπο.

Έτσι, λοιπόν, αφ’ ενός με το συγκεκριμένο νομοσχέδιο ενισχύουμε την κουλτούρα της διυπηρεσιακής αυτής συνεργασίας όλων των κρατικών αρχών -γιατί εδώ έχουμε πολλές κρατικές αρχές που συλλειτουργούν μέσα στη διυπηρεσιακή αυτή μονάδα- εξοικονομώντας πόρους, και αφ’ ετέρου -και κυρίως- εξασφαλίζουμε την αποτελεσματικότερη προστασία των οικονομικών συμφερόντων των καταναλωτών.

Η σύσταση αυτής της υπηρεσίας έρχεται πράγματι να προσθέσει σε όλα αυτά τα θετικά αποτελέσματα ένα νέο μοντέλο διοίκησης, που επιλέξαμε να ακολουθήσουμε, ένα νέο μοντέλο διοίκησης το οποίο αφ’ ενός λαμβάνει όλες αυτές τις θετικές εμπειρίες, που είχαμε από τη λειτουργία του ΣΥΚΕΑΑΠ και αφ’ ετέρου προσθέτει πολύ σύγχρονα εργαλεία για να μπορέσουμε να αντιμετωπίσουμε τη δυσκολία και την ταχύτητα με την οποία αναπτύσσεται η παράνομη οικονομία.

Επειδή αναφέρθηκε στη Βουλή και στις επιτροπές το τι ακριβώς συνέβη από τη λειτουργία αυτού του συντονιστικού οργάνου, θέλω να σας πω ότι τα στατιστικά δείχνουν ότι η σύγκριση μεταξύ Ιουλίου 2018 έως Ιούνιο 2019, όπου είχαμε τρεις χιλιάδες εννιακόσιους ελέγχους, ήρθε να καλυφθεί από τον Ιούλιο του 2019 έως τον Ιούνιο του 2020 με είκοσι επτά χιλιάδες ελέγχους. Δηλαδή, από τη λειτουργία και τον τρόπο που λειτουργήσαμε το όργανο αυτό, είχαμε περίπου 600% αύξηση των ελέγχων. Και αυτό είναι αυτό που σας είπα νωρίτερα, δηλαδή η εμπειρία η οποία κερδήθηκε μέσα από αυτή τη λειτουργία, δηλαδή τη συλλειτουργία δύο υπηρεσιών. Ταυτόχρονα, ανακαλύψαμε και τα σημαντικά προβλήματα που προκύπτουν από την ταυτόχρονη λειτουργία δύο υπηρεσιών μέσα σε ένα Υπουργείο.

Σε αυτό το πλαίσιο με τη νέα μονάδα δίνεται η δυνατότητα συμμετοχής όλων των υπαλλήλων και του προσωπικού που λειτούργησαν στο συντονιστικό όργανο και ταυτόχρονα, στην υπηρεσία του Υπουργείου μέσα σε ένα όργανο. Διορθώνουμε παραλείψεις και παθογένειες ετών και ταυτόχρονα πλέον καλύπτουμε με τον καλύτερο δυνατό τρόπο την εποπτεία της αγοράς.

Η νέα δομή έχει υιοθετήσει τις βέλτιστες διεθνείς πρακτικές και κυρίως συστήνει το μοναδικό σημείο διαχείρισης πληροφορίας για το παράνομο εμπόριο και την προστασία της διανοητικής ιδιοκτησίας. Αυτό συντελείται με τρεις διευθύνσεις, αυτή του συντονισμού και διοικητικής υποστήριξης, της διεύθυνσης διυπηρεσιακής συνεργασίας για τον έλεγχο της αγοράς και τη διεύθυνση διαχείρισης δεδομένων στατιστικής επεξεργασίας και εποπτείας του ηλεκτρονικού εμπορίου. Για πρώτη φορά, δηλαδή, δημιουργείται ψηφιακό σύστημα συλλογής και διαχείρισης δεδομένων που θα παρέχει πληροφορίες για θέματα παράνομης διακίνησης και θα συμβάλλει κατ’ ουσίαν στην πάταξη του παράνομου εμπορίου, φυσικού και ηλεκτρονικού.

Επίσης, για πρώτη φορά καλύπτεται η ανάγκη ανάλυσης στατιστικών στοιχείων, κάτι που είναι απαραίτητο, για να μπορέσουμε να κυνηγήσουμε το οργανωμένο έγκλημα. Και είναι αυτά τα στοιχεία τα οποία αποτελούν το σύγχρονο μάνατζμεντ, το οποίο απαιτείται για λειτουργία ενός τέτοιου φορέα.

Επίσης, σημαντικό στοιχείο στη λειτουργία του νέου φορέα είναι η δυνατότητα ανταλλαγής πληροφοριών με άλλες υπηρεσίες, όπως η Εθνική Υπηρεσία Πληροφοριών, η Εθνική Αρχή Διαφάνειας, η Γενική Διεύθυνση Καταναλωτή του Υπουργείου, η Επιτροπή Ανταγωνισμού, οι υπηρεσίες της Ευρωπαϊκής Ένωσης αλλά και άλλες υπηρεσίες άλλων κρατών κατόπιν διακρατικών συμφωνιών. Αντιλαμβάνεστε, λοιπόν, το μέγεθος της πληροφορίας, το οποίο μπορεί να συλλέγεται και να λειτουργεί κάτω από ένα τέτοιο ενοποιημένο όργανο.

Έτσι, λοιπόν, δεν αναβαθμίζουμε απλά ελεγκτικές δομές. Υιοθετούμε μια σκληρή αποτρεπτική γραμμή για όσους επιχειρούν να επενδύσουν σε παράνομες εμπορικές πρακτικές, σε πρακτικές που βάλλουν κατά της διανοητικής ιδιοκτησίας. Έτσι, λοιπόν, από την ψήφιση του παρόντος νομοσχεδίου, στα εκδιδόμενα τιμολόγια -και εδώ έχουμε μία σημαντική διαφοροποίηση- θα αναγράφεται η ονομασία του εμπορικού σήματος. Με αυτόν τον τρόπο διευκολύνεται το έργο του ελεγκτικού μηχανισμού ως προς τον εντοπισμό των απομιμητικών προϊόντων και προστατεύεται κατ’ ουσίαν η υπεραξία του εμπορικού σήματος. Και αυτό είναι μια μεγάλη τομή που φέρνουμε, καθότι, όπως γνωρίζετε, το εμπορικό σήμα είναι μια άλλη σημαντική αξία, που, εάν δεν διαφυλαχθεί, υπάρχει σοβαρή απώλεια εσόδων και θέσεων.

Επίσης, σε όσους διακινούν άνω των τριών χιλιάδων τεμαχίων θα κατάσχεται ακόμα και το μέσο διακίνησης. Να πούμε, όμως, ότι κοστίζει στην Ευρώπη αυτή τη στιγμή το παρεμπόριο. Το παρεμπόριο κοστίζει στην Ευρώπη 48 δισεκατομμύρια, δηλαδή περίπου το 7,4% του συνόλου των πωλήσεων σε ευρωπαϊκό επίπεδο και περίπου οκτακόσιες χιλιάδες θέσεις εργασίας, ενώ για την Ελλάδα αυτό αντιστοιχεί σε 1,3 δισεκατομμύρια και είκοσι πέντε χιλιάδες θέσεις εργασίας. Κατ’ ουσίαν, αν αυτό το μεταφράσετε, θα δείτε ότι 123 ευρώ φεύγουν από τις τσέπες της κάθε μιας και του καθενός κάθε χρόνο, έσοδα δηλαδή τα οποία αντιστοιχούν σε κάθε πολίτη, τα οποία πηγαίνουν στο παράνομο εμπόριο.

Το Υπουργείο Ανάπτυξης και Επενδύσεων και η Γενική Γραμματεία Εμπορίου και Προστασίας του Καταναλωτή αναδεικνύουν την ανάγκη για ουσιαστική μεταρρύθμιση των δομών και αντιμετωπίζουν την πάταξη του παράνομου εμπορίου αφ’ ενός ως ζήτημα εθνικής ασφάλειας αφ’ ετέρου ως αναπτυξιακή πολιτική. Δημιουργούμε έτσι έναν ευέλικτο ελεγκτικό μηχανισμό που θα προάγει τη νομιμότητα και την υγιή επιχειρηματικότητα, κυρίως θα θωρακίζει τις θέσεις εργασίας που αφαιρούνται από αυτή την παράνομη πράξη.

Όμως, συνεχίζοντας την ανάλυση του παρόντος νομοσχεδίου, θέλω να αναφέρω ότι ένα σημαντικό κομμάτι που λειτούργησε κατά τη φάση της κρίσης του COVID-19 είναι η βιομηχανική παραγωγή. Αυτή στήριξε τη ροή των προϊόντων, την προμήθεια των αγαθών και κυρίως τη μη έλλειψη των προϊόντων από την αγορά. Να σημειώσουμε ότι η βιομηχανική παραγωγή αυξήθηκε το Μάρτιο στην Ελλάδα κατά 1,9%, ενώ έπεσε σε ευρωπαϊκό επίπεδο. Τον Απρίλιο εν μέσω της πανδημίας σημειώθηκε σε σχέση με το Μάρτιο μια πτώση 9%, ενώ η αντίστοιχη πτώση στην Ευρώπη μεσοσταθμικά ήταν 17% και παραδείγματος χάριν, στη Γαλλία 20%, στη Γερμανία 21% και στην Πορτογαλία 18%. Αυτό τι αποδεικνύει; Αποδεικνύει κατ’ ουσίαν την αντοχή και πόσο ανθεκτική και προσαρμοστική είναι η βιομηχανία μεταποίησης στην Ελλάδα και αυτό σαφώς αυτό δεν έγινε έτσι απλά. Το Υπουργείο μας και τα συναρμόδια Υπουργεία απλοποίησαν τις διαδικασίες, έκοψαν την γραφειοκρατία και έτσι έδωσαν μια μεγάλη ώθηση στη βιομηχανία να τροποποιήσει τις γραμμές παραγωγής και να καλύψει τις πρώτες ανάγκες της πατρίδας μας.

Με το παρόν νομοσχέδιο, λοιπόν, συνεχίζουμε τη δουλειά του: «Επενδύω στην Ελλάδα» με άρθρα και διατάξεις για την ενίσχυση της επιχειρηματικότητας, της μεταποίησης και την αύξηση των επενδύσεων. Συγκεκριμένα και πολύ γρήγορα θα σας πω ότι πλέον οι ΙΚΕ μπορούν να συστήνονται ηλεκτρονικά. Αυτό μας ανεβάζει και κάποιες θέσεις στο Doing Business περιορίζοντας σημαντικά τις γραφειοκρατικές χρονοβόρες διαδικασίες. Αίρονται διοικητικές ασάφειες αδειοδότησης μονάδων παραγωγής ισοτόπων ραδιοφαρμάκων, μιας οικονομικής δραστηριότητας υψηλής προστιθέμενης αξίας και εξειδίκευσης. Δίνεται ξανά στον ΕΛΟΤ η δυνατότητα καθιέρωσης σημάτων πιστοποίησης. Σαφώς και ενισχύεται επίσης ο ρόλος του ΤΕΕ ως συμβούλου του κράτους. Δίνεται μια σειρά παρατάσεων προθεσμιών σε διάφορους κλάδους και συγκεκριμένα, στα κέντρα αποθήκευσης και διανομής, για να προσαρμοστούν στο αδειοδοτικό πλαίσιο του ν.4302, στις επιχειρήσεις του μεταποιητικού κλάδου και της εφοδιαστικής αλυσίδας και στις ναυπηγοεπισκευαστικές δραστηριότητες για την ολοκλήρωση της τεχνικής τους ανασυγκρότησης. Ταυτόχρονα, συστήνεται ενιαίο μητρώο ανελκυστήρων υπό την εποπτεία της Γενικής Γραμματείας Βιομηχανίας, κάτι που είναι πολύ αναγκαίο καθότι μόνο περίπου το 50% των ανελκυστήρων είναι καταγεγραμμένοι στην πατρίδα μας, με ότι σημαίνει αυτό για την ασφάλεια των συμπολιτών μας. Διευκολύνεται η ολοκλήρωση έργων υποδομής υφιστάμενων βιομηχανικών περιοχών που βρίσκονται σε προχωρημένο στάδιο ανάπτυξης. Διευκολύνεται η σύζευξη του συστήματος του συστήματος έρευνας και καινοτομίας με το παραγωγικό σύστημα της χώρας και ταυτόχρονα, η Γενική Γραμματεία Βιομηχανίας αναλαμβάνει το συντονισμό κατάρτισης και εξειδίκευσης στρατηγικής, έξυπνης εξειδίκευσης για τη βιομηχανία και τις μικρομεσαίες επιχειρήσεις.

Κυρίες και κύριοι Βουλευτές, ήρθαμε αντιμέτωποι με μια πρωτόγνωρη υγειονομική κρίση που έπληξε την εθνική οικονομία και αυτό το οποίο απαιτείται από εμάς είναι να κινηθούμε γρήγορα με ταχύτητα, ώστε να φέρουμε τη χώρα μας στο σημείο της επιτάχυνσης, που ήταν πριν από την παρουσία αυτής της κρίσης. Έχουμε και ήμασταν παράδειγμα προς μίμηση για τους χειρισμούς και τις πολύ γρήγορες αποφάσεις που έλαβε ο Πρωθυπουργός μας σε όλη την Ευρωπαϊκή Ένωση και στην παγκόσμια κοινότητα. Παρείχαμε, λοιπόν, πολύ γρήγορα χρηματοδοτικά εργαλεία για την ενίσχυση της ρευστότητας των επιχειρήσεων, ασφαλιστικές ελαφρύνσεις, φορολογικά κίνητρα, ενώ παράλληλα θωρακίσαμε τις θέσεις εργασίας. Ήταν, όμως, αναπόφευκτο να πληγεί η αγορά, γεγονός που καθιστά σήμερα ακόμη πιο επιτακτική την ανάγκη εποπτείας και θωράκισης της.

Το Υπουργείο ανάπτυξης, όλοι εμείς ακολουθούμε πιστά την εντολή του πρωθυπουργού που δεν είναι άλλη από το να δημιουργήσουμε μια Ελλάδα φιλική προς την επιχειρηματικότητα, μια Ελλάδα που δέχεται τις επιχειρήσεις και δεν φοβίζει τους τους επιχειρηματίες, τους επαγγελματίες, γιατί είναι αυτό που χρειαζόμαστε. Είμαστε μπροστά στη μεγάλη πρόκληση της εποχής αφ’ ενός να διασφαλίσουμε τις θέσεις εργασίας για τις νέες και τους νέους της πατρίδας μας και αφ’ ετέρου να φέρουμε πίσω ένα μεγάλο κομμάτι και ακόμη, αν μπορούμε, όλους αυτούς τις νέες και τους νέους, που έφυγαν από την πατρίδα μας, διότι αυτός είναι στόχος και αυτό θα το πετύχουμε με τη σκληρή δουλειά και με τη βούλησή μας να μπορέσουμε να δημιουργήσουμε μία χώρα φιλική πραγματικά προς την επιχειρηματικότητα και την κοινωνική συνοχή.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, μας ενημέρωσε ο κ. Αρσένης ότι θα αναλάβει και τον ρόλο του Κοινοβουλευτικού Εκπροσώπου. Παράλληλα, όπως έχει τη δυνατότητα, μας ζήτησε να πάρει τον λόγο αμέσως.

Άρα, κύριε Αρσένη, έχετε τον λόγο τώρα ως Κοινοβουλευτικός Εκπρόσωπος.

(Θόρυβος στην Αίθουσα)

Κύριοι συνάδελφοι, είχα ζητήσει να μιλήσουν τέσσερις Βουλευτές και ο Υπουργός. Όμως, ο Κανονισμός είναι Κανονισμός. Κύριε Βλάχο, το ξέρετε. Μου έστειλε μόλις πριν λίγο η Κοινοβουλευτική Ομάδα του ΜέΡΑ25 ότι αναλαμβάνει Κοινοβουλευτικός Εκπρόσωπος. Θέλει να μιλήσει ως Κοινοβουλευτικός Εκπρόσωπος. Μίλησε νωρίτερα ως εισηγητής. Έχει αυτή τη δυνατότητα. Από τη στιγμή που θέλει να την αξιοποιήσει, θα την αξιοποιήσει. Κατανοώ, αλλά δεν μπορώ να κάνω κάτι άλλο.

Κύριε συνάδελφε, έχετε τον λόγο για δώδεκα λεπτά.

**ΚΡΙΤΩΝ.-.ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε. Θα πάρω πάρα πολύ λίγο χρόνο, κύριε Πρόεδρε.

Κύριοι συνάδελφοι, μην ανησυχείτε. Μίλησα μόνο τέσσερα λεπτά από την πρωτολογία, που ξέρετε ότι κανονικά είναι πάρα πολύ περισσότερος ο χρόνος. Και θα μπορούσα να πάρω τον λόγο επί προσωπικού. Απλώς, προτίμησα να πάρω τον λόγο ως Κοινοβουλευτικός.

Κύριε Υπουργέ, επειδή αρνείστε ότι έγινε η συζήτηση, αν και περιγράψατε ότι έγινε συζήτηση, αρνείστε ότι χρησιμοποιήσατε τη φρασεολογία. Δεν έχω πρόβλημα, αν το αρνείστε. Χαίρομαι, πάρα πολύ καλά.

Αυτό που θέλω να είναι ξεκάθαρο είναι ότι δεν είναι μόνο αυτό που λέμε σε αυτή την Αίθουσα στο μικρόφωνο. Ο πολιτισμός είναι και το πώς μιλάμε έξω από την Αίθουσα. Αυτό θέλω να είναι ξεκάθαρο. Οπότε, επειδή επαναλήφθηκε μια αντίστοιχη κατάσταση, πολύ πιο ήπια, και στην επόμενη συνεδρίαση, θέλω να είναι πάρα πολύ ξεκάθαρο ότι αυτά δεν θα συνεχίσουν. Αυτό.

Ευχαριστώ πολύ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Με συγχωρείτε, πρώτα από όλα δεν υπάρχει τίποτα να επαναληφθεί, γιατί τίποτα δεν έγινε από όσα υπονοεί ο κ. Αρσένης. Αντιθέτως, εγώ χαίρομαι που τα παίρνει πίσω, από ό,τι κατάλαβα. Είπατε ότι χαίρεστε που αυτά δεν συνέβησαν.

Στην ουσία, όμως, κύριε συνάδελφε -με συγχωρείτε πάρα πολύ και καλύτερα να έρθετε ξανά και να πάρετε τον λόγο επί προσωπικού τώρα, είπατε ψέματα στη Βουλή, εντός Πρακτικών -όχι εκτός Πρακτικών, γιατί Πρακτικά δεν φέρατε, από ό,τι κατάλαβα- ότι το ελληνικό δημόσιο πλήρωσε και πληρώνει για τις κατεδαφίσεις στο Ελληνικό. Για να πάρετε, λοιπόν, τον λόγο επί προσωπικού και δημόσια, λέω εάν δεν φέρατε χαρτί που αποδεικνύει αυτό, που είπατε στη Βουλή των Ελλήνων και εάν δεν ζητήσετε συγγνώμη, εφόσον δεν έχετε τέτοιο χαρτί, είστε ψεύτης. Σας δίνω, λοιπόν, την ευκαιρία να πάρετε τον λόγο επί προσωπικού και να υποστηρίξετε το επιχείρημά σας.

Είπατε ότι το ελληνικό δημόσιο πληρώνει τις κατεδαφίσεις. Σας είπα ότι ψηφίσαμε νόμο και έγινε σύμβαση μεταξύ της «ΕΛΛΗΝΙΚΟ Α.Ε.» και της εταιρείας «LAMDA DEVELOPMENT». Τις κατεδαφίσεις τις πληρώνει η εταιρεία «LAMDA DEVELOPMENT». Και αν θέλετε και την τεχνική εταιρεία που έχει αναλάβει, λέγεται «INTRAKAT». Είναι ιδιοκτησία της οικογενείας Κόκκαλη. Μπορείτε να πάρετε τηλέφωνο και τον κ. Κόκκαλη, συνάδελφό σας στην Ευρωβουλή, να σας ενημερώσει σχετικά. Είναι Ευρωβουλευτής του ΣΥΡΙΖΑ.

Άρα, λοιπόν, σας κατηγορώ εντός Πρακτικών, εάν δεν το πάρετε πίσω, ότι είστε ψεύτης. Και πάρτε τον λόγο επί προσωπικού.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Αρσένη, κάποια στιγμή πρέπει να το λήξουμε το θέμα, όμως, για να μπορέσουμε να προχωρήσουμε τη διαδικασία. Παρακαλώ, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Πρόεδρε, η συζήτηση δεν είναι για να φτάσουμε σε ένα τέτοιο επίπεδο αντιπαραθέσεων στη Βουλή. Η συζήτηση είναι ακριβώς για να αποφευχθούν τέτοια φαινόμενα στο μέλλον.

Κύριε Υπουργέ, έκανα λάθος όταν είπα ότι στο Ελληνικό γίνονται οι κατεδαφίσεις με χρήματα του ελληνικού δημοσίου. Αυτό ισχύει. Θέλετε να δούμε, όμως, τι έγινε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Αρσένη, κοιτάξτε, δεν μπορεί να γίνει μια τέτοια διαδικασία. Πήρατε τον λόγο ως Κοινοβουλευτικός Εκπρόσωπος. Τον είχατε πάρει ως εισηγητής.

**ΚΡΙΤΩΝ - ΗΛΙΑΣ ΑΡΣΕΝΗΣ:** Μια στιγμή, όμως…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** …(Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό. Δεν θα τελειώσουμε ποτέ, κύριε Τζανακόπουλε. Δεν θα τελειώσουμε ποτέ.

(Θόρυβος στην Αίθουσα)

Παρακαλώ, κύριε Αρσένη, συνεχίστε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Πώς μπορεί να φανταστεί κανείς ότι θα γινόταν αλλιώς, παρά με χρήματα του ελληνικού Δημοσίου, όταν εκκρεμούν στο Συμβούλιο Επικρατείας τρεις ενστάσεις. Ποια είναι η νομιμότητα που μια κυβέρνηση κάνει σύμβαση με την εταιρεία που είναι υπό αίρεση στο Συμβούλιο της Επικρατείας αν θα πάρει το έργο; Με ποια νομιμότητα κάνετε τη σύμβαση αυτή και μάλιστα, βέβαια, όπως μου είπατε σε εκείνη τη συζήτηση -παρακάμπτω την υπόλοιπη φρασεολογία- «Γι’ αυτό τα έφερα εγώ με νόμο»; Με ποια νομιμότητα, λοιπόν, κινείται αυτή η Κυβέρνηση, όταν στον άνθρωπο ο όποιος δεν ξέρουμε αν θα πάρει το Ελληνικό, γιατί πάρα πολύ απλά υπάρχουν τόσες ενστάσεις, αυτή τη στιγμή δίνεται σύμβαση για να ξεκινήσει τα έργα με πλάγια οδό; Αυτό καταγγέλλω. Αρνηθείτε το.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, να απαντήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, πραγματικά να είναι το τελευταίο. Δεν μπορεί να συνεχιστεί αυτό.

Σας ακούμε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε συνάδελφε, είστε Βουλευτής του ελληνικού Κοινοβουλίου. Προσπαθήστε να αρθείτε στο ύψος αυτού του αξιώματος. Ρωτάτε τη Βουλή με ποια νομιμότητα ισχύει ένας νόμος. Ο νόμος, κύριε, από την ώρα που ψηφίζεται στη Βουλή, ισχύει. Ο μόνος τρόπος για να μην ισχύσει είναι εάν ένα δικαστήριο τον κρίνει αντισυνταγματικό. Σε πάσα άλλη περίπτωση και μέχρι να κριθεί αντισυνταγματικός ο νόμος, ισχύει κανονικά. Γιατί ο νόμος -προσέξτε, τη φράση- είναι αναγκαστικά νόμιμος.

Άρα, λοιπόν, με ρωτάτε με ποια νομιμότητα έγινε η σύμβαση. Με τον νόμο που ψηφίσαμε. Χαίρομαι που επιτέλους αναγνωρίζετε το λάθος σας και το ψέμα που είπατε στην επιτροπή. Ελπίζω να μην επαναληφθεί σε κανένα κανάλι. Σας έχω ακούσει να το λέτε και σε κανάλια. Χαίρομαι, λοιπόν, που συμφωνήσαμε ότι τα πληρώνει η «LAMDA DEVELOPMENT» και όχι για το ελληνικό δημόσιο.

Ως προς ουσία, σας εξήγησα ότι είναι μία εξαιρετικά επικερδής συμφωνία για το ελληνικό δημόσιο, διότι το ελληνικό δημόσιο έχει κηρύξει αυθαίρετα μία σειρά κτισμάτων. Εάν δεν πλήρωνε τα έξοδα η ιδιωτική εταιρεία «LAMDA DEVELOPMENT», θα έπρεπε να πληρώσει τα έξοδα ο Έλληνας φορολογούμενος. Στην προκειμένη περίπτωση, ένας ιδιώτης αναλαμβάνει έξοδα, που θα έπρεπε να βαρύνουν τον Έλληνα φορολογούμενο και το ρίσκο το αναλαμβάνει εξ ολοκλήρου ο ιδιώτης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Συνεχίζουμε με τους συναδέλφους Βουλευτές. Τον λόγο έχει η κ. Σκόνδρα Ασημίνα από τη Νέα Δημοκρατία για επτά λεπτά.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υπουργέ, κύριοι Υφυπουργοί, αξιότιμε κυρίες και κύριοι συνάδελφοι, πριν από οτιδήποτε άλλο, θέλω να συγχαρώ δημόσια τον Υπουργό Ανάπτυξης και Επενδύσεων κ. Άδωνι Γεωργιάδη και το επιτελείο του για το τεράστιο έργο, που έχουν επιτελέσει στον τομέα ευθύνης τους, προσηλωμένοι πάντα στις μεταρρυθμίσεις και στο αναπτυξιακό πρόγραμμα της παράταξής μας και του Πρωθυπουργού μας, του Κυριάκου Μητσοτάκη. Σε αυτά, δηλαδή, ακριβώς που έχει ανάγκη η πατρίδα μας.

Στον διεθνή πίνακα ανταγωνιστικότητος η Ελλάδα καταγράφει άνοδο εννέα θέσεων, την καλύτερη τα τελευταία δέκα χρόνια. Στον πλέον αξιόπιστο παγκόσμιο δείκτη άμεσων ξένων επενδύσεων η χώρα μας ανέβηκε έξι θέσεις, καταλαμβάνοντας την εικοστή ένατη θέση, την καλύτερη εδώ και έντεκα χρόνια. Στην έκθεση της «Ernst & Young» καταγράφεται στην επιθυμία ξένων επενδυτών η εντυπωσιακή μεταβολή από τη θέση είκοσι έξι στη θέση εννέα για μελλοντικές επενδύσεις. Αδιάψευστοι μάρτυρες, βεβαίως, το Ελληνικό, η Κασσιόπη, η προσπάθεια στα ναυπηγεία και ένας πολύ μεγάλος κατάλογος που ακολουθεί.

Πρέπει, όμως, να λάβουμε υπ’ όψιν μας σοβαρά ότι αυτά επιτεύχθηκαν παρά τις πολλές αντιξοότητες που προέκυψαν για τη χώρα μας μέσα σε αυτό το διάστημα· την παγκόσμια πανδημία και το τρίμηνο lockdown, την κρίση στον Έβρο και τις γενικευμένες προκλήσεις με τη γείτονα. Δεν κατάφεραν, όμως, να αποπροσανατολίσουν και να αποσυντονίσουν τον κ. Γεωργιάδη ούτε καν οι μετωπικές αλλά και παράπλευρες βρώμικες επιθέσεις, «NOVARTIS» και όλα τα υπόλοιπα, που τον είχαν στο επίκεντρο, στοχοποιημένο πάντα από την Αντιπολίτευση, που ποντάρει να πλήξει τον ίδιο βεβαίως, αλλά και την Κυβέρνηση του Κυριάκου Μητσοτάκη.

Υπουργέ, να θυμάστε, όμως, πάντα ότι το δέντρο που έχει καρπούς χτυπάνε.

Κυρίες και κύριοι συνάδελφοι, οι βασικοί στόχοι προσέλκυσης νέων επενδύσεων και δημιουργίας θέσεων εργασίας είναι γνωστό ότι αποτυπώνονται διαχρονικά στις δεσμεύσεις της Νέας Δημοκρατίας.

Σήμερα, το Υπουργείο Ανάπτυξης εισάγει στην Ολομέλεια ένα νομοσχέδιο το οποίο, μεταξύ των άλλων, υλοποιεί και αυτούς τους στόχους.

(Στο σημείο αυτό, την Προεδρική Έδρα καταλαμβάνει ο Β΄ Αντιπρόεδρος της Βουλής κ**. ΧΑΡΑΛΑΜΠΟΣ ΑΘΑΝΑΣΙΟΥ**)

Είναι σημαντικά και θετικά τα αντανακλαστικά του Υπουργείου να συμπεριληφθούν διατάξεις που στοχεύουν στη διευκόλυνση της εύρυθμης λειτουργίας της αγοράς, μετά τα νέα δεδομένα που δημιούργησε η πανδημία.

Το σχέδιο νόμου για την ίδρυση της Διυπηρεσιακής Μονάδας Ελέγχου της Αγοράς καλύπτει ένα ευρύ φάσμα. Χαρακτηριστικά αναφέρω τη δημιουργία της «Υπηρεσίας Μίας Στάσης» για στρατηγικές επενδύσεις, τη νέα μονάδα για την αντιμετώπιση και την καταπολέμηση του παράνομου εμπορίου, την επιβολή αυστηρών προστίμων για τη διακίνηση και εμπορία απομιμήσεων και παραποιημένων προϊόντων, αλλά και ρυθμίσεις θεμάτων για τη βιομηχανία, τις ιδιωτικές επενδύσεις, τις συμπράξεις δημοσίου και ιδιωτικού τομέα και την απλοποίηση ίδρυσης επιχειρήσεων. Περιλαμβάνει, επίσης, πολύ σοβαρές ρυθμίσεις που τακτοποιούν οι τροπολογίες που το συνοδεύουν.

Αξιότιμοι συνάδελφοι, χωρίς να εισέλθω σε πολλές λεπτομέρειες, μιας και ο εισηγητής μας έχει καλύψει όλο το εύρος του νομοσχεδίου, θα σταθώ σε κάποια βασικά σημεία, τα οποία, όμως, έχουν ιδιαίτερη πολιτική σημασία, αφού καταδεικνύουν με τον πιο σαφή τρόπο τις ουσιώδεις διαφορές μεταξύ της δικής μας διακυβέρνησης απέναντι στα εμπόδια που εσείς της Αντιπολίτευσης θέσατε και κόστισαν στην Ελλάδα πολλά χαμένα δισεκατομμύρια και πολλές χαμένες ευκαιρίες.

Δημιουργούμε, λοιπόν, ένα ευέλικτο περιβάλλον για στρατηγικές επενδύσεις, απλοποιώντας τις διαδικασίες αδειοδότησης, προσελκύοντας με τον τρόπο αυτό ευκολότερα επενδυτικούς φορείς. Ταυτόχρονα, εισάγονται ρυθμίσεις για να υπάρξει επιτάχυνση των σχετικών διοικητικών διαδικασιών για την έκδοση των αδειών ή εγκρίσεων για κάθε τομέα οικονομικής δραστηριότητας. Δημιουργούνται προϋποθέσεις μεγαλύτερης ευελιξίας πλαισίου παροχής φορολογικών κινήτρων σε στρατηγικές επενδύσεις. Δεδομένης της σημασίας τους για την ανάπτυξη της οικονομίας, δίνεται η δυνατότητα αξιοποίησης του συνόλου των κατηγοριών ενισχύσεων του γενικού απαλλακτικού κανονισμού.

Ταυτόχρονα, εισάγουμε μέτρα για την αποτελεσματικότερη αξιοποίηση των πάσης φύσεως ακινήτων που ανήκουν στο δημόσιο σε νομικά πρόσωπα δημοσίου ή ιδιωτικού δικαίου και σε ΟΤΑ. Για την πραγματοποίηση στρατηγικών επενδύσεων δίνεται πλέον η δυνατότητα υλοποίησης επενδύσεων ανεξαρτήτως του ιδιοκτησιακού καθεστώτος αυτών.

Σε ό,τι αφορά το παρεμπόριο, με τη δημιουργία της νέας μονάδας για την καταπολέμησή του, τη Διυπηρεσιακή Μονάδα Ελέγχου Αγοράς, αντικαθίσταται το συντονιστικό κέντρο εποπτείας αγοράς και αντιμετώπισης παρεμπορίου. Διευρύνονται οι αρμοδιότητες και δεν θα αφορά μόνο τις περιπτώσεις του παρεμπορίου, αλλά και τον ευρύτερο έλεγχο της ορθής λειτουργίας της αγοράς. Στο πεδίο των αρμοδιοτήτων της θα είναι οι πάσης φύσεως έλεγχοι σε κάθε στάδιο διακίνησης και εμπορίας προϊόντων και υπηρεσιών, τόσο κατά την παραγωγή, εισαγωγή, διακίνηση, αποθήκευση, όσο και κατά τη διάθεση των προϊόντων και την παροχή υπηρεσιών στην αγορά, διασφαλίζοντας τον υγιή ανταγωνισμό.

Για να αντιμετωπισθούν οι πολύπλοκες παράνομες πρακτικές στο παρεμπόριο και να προστατευθούν οι καταναλωτές αποτελεσματικά, προβλέπεται η δυνατότητα απόσπασης στη ΔΙΜΕΑ υπαλλήλων του Σώματος Δίωξης Οικονομικού Εγκλήματος, της Γενικής Διεύθυνσης Τελωνείων, καθώς και υπαλλήλων της ΕΛ.ΑΣ και του Λιμενικού Σώματος.

Επίσης, δύναται η άρση του φορολογικού και τραπεζικού απορρήτου, αλλά και συνεργασία με την Εθνική Υπηρεσία Πληροφοριών.

Κλείνοντας, θα σταθώ στην απλούστευση λειτουργίας των εταιριών, ανάγκη που δημιούργησε η παγκόσμια πανδημία. Εισάγονται ρυθμίσεις για την απλοποίηση ίδρυσης ιδιωτικών κεφαλαιουχικών επιχειρήσεων, με τη δυνατότητα να συστήνονται αποκλειστικά ηλεκτρονικά. Έτσι μειώνεται ο χρόνος και η γραφειοκρατία στη σύσταση αυτής της μορφής επιχειρήσεων της πλέον ευέλικτης μορφής. Αντίστοιχα, προβλέπεται η εξ αποστάσεως με τη χρήση ηλεκτρονικών μέσων διενέργεια των γενικών συνελεύσεων των ανωνύμων εταιρειών.

Κυρίες και κύριοι συνάδελφοι, όλα τα παραπάνω καταδεικνύουν με τον πιο εμφαντικό τρόπο ότι η Κυβέρνηση του Κυριάκου Μητσοτάκη όχι μόνο επιζητά την προσέλκυση επενδύσεων και αξιοποίησης της δημόσιας περιουσίας, αλλά θέτει και συγκεκριμένα βήματα στην κατεύθυνση επίτευξης αυτών των στόχων. Σε αυτή την πορεία έχουμε μαζί μας όλες εκείνες τις δημιουργικές δυνάμεις που μάχονται για την ανάπτυξη της ελληνικής αγοράς και της εθνικής μας οικονομίας, που μάχονται για την παραγωγή πλούτου, κάτι που εσείς βεβαίως μισείτε και απεύχεστε, αλλά εμείς προχωράμε και προχωράμε δυναμικά.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε την κ. Σκόνδρα.

Παρακαλείται τώρα ο κ. Γεώργιος Παπαηλιού, ομιλητής από τον ΣΥΡΙΖΑ, να λάβει τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, η αποτελεσματική λειτουργία της αγοράς με όρους υγιούς ανταγωνισμού προϋποθέτει και τη λειτουργία αποτελεσματικών ελεγκτικών μηχανισμών, ώστε να εκλείψουν φαινόμενα παρεμπορίου, παράνομων εμπορικών πρακτικών και παραοικονομίας εν γένει.

Επί διακυβέρνησης ΣΥΡΙΖΑ ενισχύθηκαν οι ελεγκτικοί μηχανισμοί. Μέσω του συντονιστικού κέντρου εποπτείας αγοράς και αντιμετώπισης παραεμπορίου, που με το υπό κρίση νομοσχέδιο καταργείται και της διυπουργικής - διυπηρεσιακής επιτροπής η οποία θα αναλάμβανε τη σχεδίαση και την εκτέλεση μεικτών ελέγχων, τον συντονισμό των επιμέρους ελεγκτικών μηχανισμών και τον απολογισμό του έργου τους, θα εξελίσσονταν σε ανεξάρτητη αρχή με λογοδοσία στο Υπουργείο Οικονομικών. Αντ’ αυτού, με το υπό κρίση νομοσχέδιο ιδρύεται η ΔΙΜΕΑ, μία οργανική μονάδα του Υπουργείου Ανάπτυξης, εξαρτημένη από τη βούληση του εκάστοτε Υπουργού, που ως κατώτερη των πραγματικών αναγκών, δεν θα είναι σε θέση να ανταποκριθεί στη συνθετότητα πάταξης του παραεμπορίου και της παραοικονομίας εν γένει.

Ας σημειωθεί ότι αυτά επισημάνθηκαν και από τους φορείς, που ανέφεραν μάλιστα ότι δεν είναι σαφείς οι αρμοδιότητες της νέας υπηρεσίας, με αποτέλεσμα κατά τους ελέγχους να υπάρχει κίνδυνος αλληλοεπικαλύψεων. Είναι ελλιπής η διυπηρεσιακή συνεργασία, η οποία είναι απολύτως αναγκαία για να λειτουργήσει σωστά μια τέτοια υπηρεσία και εν τέλει, αυτή ομοιάζει με παράρτημα αστυνομικής υπηρεσίας. Ακόμη και με τις περιφερειακές υπηρεσίες δεν είναι σαφές, πως θα γίνεται η επικοινωνία και η συνεργασία, κάτι πολύ σημαντικό όταν πρόκειται για ελέγχους.

Έρχομαι τώρα στην περίφημη τροπολογία των δεκαπέντε άρθρων - υπό-τροπολογιών. Σε αυτή περιλαμβάνονται και διατάξεις, που αφορούν τις στρατηγικές επενδύσεις. Η προχειρότητα και η έλλειψη γενικότερου σχεδιασμού για την ανάπτυξη προκύπτει από το γεγονός ότι γίνονται διορθώσεις στον πρόσφατα ψηφισμένο σχετικό νόμο. Στις διορθώσεις αποτυπώνεται επιβεβαιούμενος και ο γενικότερος προσανατολισμός της οικονομικής πολιτικής της Κυβέρνησης της Νέας Δημοκρατίας.

Κυρίες και κύριοι συνάδελφοι, αυτός ο σχεδιασμός αποτυπώνεται και στο σχέδιο ανάπτυξης της ελληνικής οικονομίας, της επιτροπής Πισσαρίδη, που παρουσιάστηκε από την Κυβέρνηση σε στενό κύκλο και αποσκοπεί στη συγκέντρωση των οικονομικών δραστηριοτήτων στους ολίγους, στους μεγάλους και τους ισχυρούς και ταυτόχρονα στην αγνόηση, στην υποβάθμιση, στην απαξίωση της μικρομεσαίας επιχειρηματικότητας, που αποτελεί και τη ραχοκοκαλιά της ελληνικής οικονομίας.

Αυτό επιβεβαιώνεται και από τις αντιδράσεις των εκπροσώπων της μικρομεσαίας επιχειρηματικότητας, της ΓΣΕΒΕΕ και άλλων φορέων. Αυτή η μικρομεσαία επιχειρηματικότητα τίθεται στο στόχαστρο, με σκοπό να την ακυρώσει.

Στον πυρήνα αυτού του σχεδίου βρίσκονται φορολογικές ρυθμίσεις προς όφελος του πλούτου, η πλήρης ελαστικοποίηση της εργασίας και η μετάβαση σε ένα ασφαλιστικό τύπου Πινοσέτ, καθώς και η ενίσχυση επενδύσεων που αγνοούν την ελληνική οικονομική πραγματικότητα και τα συγκριτικά πλεονεκτήματα της χώρας.

Στον επενδυτικό νόμο εντάσσεται η χρηματοδότηση και ενίσχυση κέντρων αποθεραπείας και αποκατάστασης, στεγών υποστηριζόμενης διαβίωσης ατόμων με αναπηρία, τουριστικών καταλυμάτων, όπως και εγκαταστάσεων αγροτουρισμού και οινοτουρισμού, εγκαταστάσεων ειδικής τουριστικής υποδομής. Καλά όλα αυτά. Ο μονομερής προσανατολισμός, όμως, προς τις τουριστικές δραστηριότητες είναι εσφαλμένος όπως και η υγειονομική κρίση αποδεικνύει αφού αυτές πρέπει να συνοδεύονται εξίσου με παραγωγικές δραστηριότητες του πρωτογενούς τομέα και της μεταποίησης.

Σε αυτές τις επενδύσεις, μετά τις υπηρεσίες ταχυδρομικών πρακτορείων, τις υπηρεσίες διανομής εφημερίδων και περιοδικών, τις υπηρεσίες ντελίβερι και ραδιοτηλεοπτικών προγραμμάτων, που είχαν θεσπιστεί από την κυβέρνηση της Νέας Δημοκρατίας, με το υπό κρίση νομοσχέδιο προστίθενται τα γήπεδα ποδοσφαίρου, μπάσκετ, τένις και οι χώροι στάθμευσης. Έτσι, επιβεβαιώνεται το γεγονός ότι η Κυβέρνηση δεν έχει -και άρα δεν υλοποιεί- κάποιο ολοκληρωμένο πρόγραμμα παραγωγικής ανάπτυξης, ανασυγκρότησης με επενδύσεις που να χαρακτηρίζονται από υψηλή προστιθέμενη αξία και εξωστρέφεια και συνακόλουθα να οδηγούν στην αναβάθμιση της χώρας και στο διεθνή καταμερισμό εργασίας. Αντίθετα, επιστρέφει στην ενίσχυση συγκεκριμένων κατεστημένων συμφερόντων βάσει των αιτημάτων συγκεκριμένων επενδυτών. Εξάλλου, αυτοί φωτογραφίζονται και σε αυτού του είδους τις επενδύσεις που ενισχύονται.

Η καθήλωση σε λογικές του παρελθόντος με αναπτυξιακή στρατηγική νεοφιλελεύθερου προσανατολισμού, μείωση φορολόγησης, απεριόριστη ιδεοληπτική εμμονή χωρίς προστατευτικό φίλτρο προς τους ισχυρούς της ιδιωτικής πρωτοβουλίας, επίκληση της ανάγκης για μεταρρυθμίσεις, που στην πραγματικότητα είναι αντιμεταρρυθμίσεις, θα έχει μια μεσομακροπρόθεσμα αρνητική επίδραση στη χώρα και μάλιστα τώρα που σε διεθνές επίπεδο απαξιώνονται τέτοιου είδους επιλογές και πολλές κυβερνήσεις επενδύουν στις δημόσιες επενδύσεις.

Κυρίες και κύριοι συνάδελφοι, μέσω του συνδυασμού της προηγμένης οικονομίας, της γνώσης και της μείωσης των ανισοτήτων διασφαλίζεται ολοκληρωμένη ανάπτυξη.

Η Κυβέρνηση της Νέας Δημοκρατίας φαίνεται να απομακρύνεται προς άλλες δοκιμασμένες και στο παρελθόν αποτυχημένες κατευθύνσεις. Η ανάπτυξη μέσω της μείωσης των φόρων καταργείται προς όφελος των ολίγων ισχυρών. Ενισχύονται οι μεγάλες επενδύσεις περιορίζοντας τα περιθώρια για ενίσχυση πολλών επιχειρήσεων, αφού οι πόροι για τα κίνητρα είναι πεπερασμένοι. Η ενίσχυση της οικοδομής αποκλειστικά, η υπέρ-προβολή της «επένδυσης» στο Ελληνικό με πολυτελείς κατοικίες, ξενοδοχεία, καζίνο, εμπορικά κέντρα -ως μιας εμβληματικής επένδυσης που ήδη έχει γίνει «ανέκδοτο» θα έλεγα- η επίμονη αντιμετώπιση του τουρισμού ως της βαριάς βιομηχανίας της χώρας, σε συνδυασμό με πολιτικές εξυπηρετήσεων των επενδυτών, είναι μια πολιτική απάντηση για το χθες όχι για το αύριο. Οι επενδυτές ξέρουν και πρέπει να ανταποκριθούνε σε ό,τι ζητήσουν. Αυτό λέτε κύριοι της Νέας Δημοκρατίας.

Στον αντίποδα η αναπτυξιακή στρατηγική της διακυβέρνησης ΣΥΡΙΖΑ, παρ’ ότι αυτή εκπονήθηκε και δρομολογήθηκε την περίοδο των μνημονίων, έχει άλλη κατεύθυνση. Μετά τα περιφερειακά, αναπτυξιακά συνέδρια, που πραγματοποιήθηκαν και μετά τη διαβούλευση με κόμματα, την τοπική αυτοδιοίκηση, την οργανωμένη επιχειρηματικότητα και φορείς, η κυβέρνηση του ΣΥΡΙΖΑ είχε εκπονήσει και δρομολογήσει το σχέδιο εθνικής αναπτυξιακής στρατηγικής το οποίο προωθούσε ταυτόχρονα τις τρεις διαστάσεις της ανάπτυξης -την οικονομική την κοινωνική και την περιβαλλοντική- σηματοδοτώντας με αυτόν τον τρόπο τη μετάβαση σε μία ολοκληρωμένη προσέγγιση της αναπτυξιακής πολιτικής.

Σε αυτό το πλαίσιο υπήρχε συγκεκριμένη στρατηγική, σχετικά με το είδος των επενδύσεων που είναι αναγκαίες για μία βιώσιμη μεσο-μακροχρόνια ανάπτυξη της χώρας και είχαν θεσμοθετηθεί και τα ανάλογα εργαλεία, όπως ο αναπτυξιακός νόμος, ο νόμος για τις στρατηγικές επενδύσεις κ.λπ..

Ένα τέτοιο σχέδιο, κυρίες και κύριοι συνάδελφοι, μπορεί να καταστήσει την Ελλάδα ελκυστική για αξιόλογες επενδύσεις, ώστε να υπάρξει και ανάπτυξη και εξαγωγές και απασχόληση και έτσι να μη χαθεί για την πατρίδα μας η δυνατότητα συμμετοχής της στη συντελούμενη τέταρτη βιομηχανική επανάσταση.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Αθανάσιος Λιούπης από τη Νέα Δημοκρατία καλείται στο Βήμα.

**ΑΘΑΝΑΣΙΟΣ ΛΙΟΥΠΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, η επιχειρηματικότητα και η ανάπτυξη είναι στο επίκεντρο και σήμερα. Η πάταξη του παρεμπορίου είναι μια βασική παράμετρος για την ανάπτυξη του επιχειρείν, ειδικά στην κρίσιμη οικονομική περίοδο που ζούμε. Το Υπουργείο Ανάπτυξης ήδη έχει κάνει μεγάλη πρόοδο σε αυτό το κομμάτι. Τα στατιστικά στοιχεία που έδωσε πρόσφατα ο Υπουργός, είναι εντυπωσιακά. Την πρώτη χρονιά διακυβέρνησης της χώρας από τη Νέα Δημοκρατία αυξήθηκαν οι έλεγχοι κατά 600% και βεβαιώθηκαν πρόστιμα ύψους 2.200.000 ευρώ έναντι μόλις 390.000 ευρώ την προηγούμενη χρονιά. Προφανώς αυτά τα νούμερα μεταφράζονται σε νόμιμες δουλειές, σε εισόδημα, σε ευημερία, σε ανάπτυξη.

Η νέα μονάδα ελέγχου της αγοράς, η ΔΙΜΕΑ, που συστήνεται με το σημερινό νομοσχέδιο, στοχεύει στον καλύτερο συντονισμό και την περαιτέρω εντατικοποίηση των ελέγχων στον χώρο του εμπορίου. Μεταξύ άλλων η ΔΙΜΕΑ ελέγχει τα παραστατικά των προϊόντων, επιλαμβάνεται σε περιστατικά παραπλάνησης καταναλωτών, αναλαμβάνει τη συγκρότηση και τον συντονισμό μικτών κλιμακίων ελέγχου σε τοπικό, περιφερειακό και εθνικό επίπεδο.

Ο ρόλος της ΔΙΜΕΑ επεκτείνεται και στην κατάρτιση του εθνικού στρατηγικού σχεδίου και προγραμματισμού για την αντιμετώπιση του παράνομου εμπορίου σε συνεργασία με τη Γενική Διεύθυνση του Σώματος Δίωξης Οικονομικού Εγκλήματος. Από τις βασικές λειτουργίες της νέας μονάδας είναι και η συλλογή όλων των στοιχείων που αφορούν το παράνομο εμπόριο και πραγματοποιείται μέσω ηλεκτρονικών καταστημάτων.

Εκτός της ΔΙΜΕΑ, θα λειτουργεί ψηφιακό σύστημα διαχείρισης των δεδομένων. Στο πλαίσιο αυτό προβλέπεται η καταγραφή εξαιρετικά χρήσιμων στατιστικών στοιχείων και εξίσου σημαντική σύνταξη αναφορών. Με τις αναφορές αυτές θα συγκεκριμενοποιούνται οι βραχυπρόθεσμοι και μακροπρόθεσμοι στόχοι στον αγώνα της καταπολέμησης του παραεμπορίου και της στήριξης των καταναλωτών.

Η κυκλοφορία απομιμητικών προϊόντων είναι ένα τεράστιο ζήτημα που προκαλεί μεγάλες απώλειες εσόδων στις νόμιμες επιχειρήσεις. Στο παρόν νομοσχέδιο καταγράφονται αναλυτικά τα πρόστιμα που επιβάλλονται από τη ΔΙΜΕΑ στην περίπτωση απομιμητικών ή παραποιημένων προϊόντων.

Στο δεύτερο κεφάλαιο του νομοσχεδίου περιλαμβάνονται ρυθμίσεις που ενισχύουν γενικότερα την επιχειρηματικότητα και την εργασία. Η απλοποίηση και επιτάχυνση των διαδικασιών είναι για άλλη μια φορά το ζητούμενο και επιτυγχάνεται μέσω της επέκτασης της ψηφιοποίησης. Πλέον η σύσταση μιας ιδιωτικής κεφαλαιουχικής εταιρείας γίνεται αποκλειστικά ηλεκτρονικά, μέσω της ηλεκτρονικής «Υπηρεσίας Μίας Στάσης». Επιπλέον, η αδειοδότηση αλλά και η επιβολή προστίμων στους επαγγελματίες των υπαίθριων αγορών, γίνεται μέσω του ΟΠΣΑΑ ηλεκτρονικά και είναι το πληροφοριακό σύστημα περιφερειακής αυτοδιοίκησης.

Το νομοσχέδιο περιλαμβάνει και πλήθος διατάξεων που βελτιώνουν το ελληνικό επενδυτικό περιβάλλον. Παρατείνεται ως το τέλος του 2021 η προθεσμία για την τεχνική ανασυγκρότηση των ναυπηγικών δραστηριοτήτων. Έτσι, θα δοθεί ο κατάλληλος χρόνος για την αναζωογόνηση των ελληνικών ναυπηγείων.

Η στρατηγική έξυπνης εξειδίκευσης για τη βιομηχανία και τις μικρομεσαίες επιχειρήσεις για το διάστημα 2021 - 2027 αφορά στην ενίσχυση της έρευνας και της καινοτομίας στους τομείς αυτούς με προγράμματα ΕΣΠΑ και υπό τον συντονισμό της Γενικής Γραμματείας Βιομηχανίας. Στοχεύοντας και πάλι στην ενίσχυση των επενδύσεων παρατείνεται έως το τέλος του 2021 η προθεσμία για την ολοκλήρωση των επενδυτικών σχεδίων από τις εταιρείες που έχουν υπαχθεί σε αναπτυξιακούς νόμους. Μάλιστα, εντάσσονται στους αναπτυξιακούς νόμους και οι αθλητικές εγκαταστάσεις, ώστε να δοθούν σοβαρά κίνητρα για την ώθηση του αθλητισμού.

Τέλος, στο σημερινό νομοσχέδιο δίνεται ιδιαίτερη βαρύτητα στην ανάπτυξη της έρευνας και της καινοτομίας. Ειδικότερα με το άρθρο 6 της τροπολογίας 419 εξαιρούνται από το ενιαίο μισθολόγιο οι ερευνητές και μέλη ΔΕΠ για την απασχόλησή τους σε ερευνητική δραστηριότητα. Δίνεται έτσι ένα ισχυρό κίνητρο σε αυτούς, που θέλουν να παράξουν γνώση μέσω της έρευνας, να παραμείνουν στην Ελλάδα και να αποτελέσουν μέρος μιας νέας δημιουργικής εποχής.

Συνοψίζοντας, το σημερινό νομοσχέδιο έχει έναν ξεκάθαρο και πολύπλευρο αναπτυξιακό προσανατολισμό. Η νέα ΔΙΜΕΑ επιλύει τα προβλήματα αλληλοκάλυψης αρμοδιοτήτων, που υπήρχαν μέχρι σήμερα στον τομέα αυτόν και αποτελεί το εργαλείο στήριξης των επιχειρήσεων και προστασίας του καταναλωτή.

Κλείνοντας, η Κυβέρνηση έχει θέσει πολύ ψηλά τον πήχη της καταπολέμησης του παραεμπορίου με άμεσα και αποδοτικά μέτρα. Ενδεικτικά, την περασμένη εβδομάδα μόλις σε μια μέρα και μόνο στον Βόλο κατασχέθηκαν τρεισήμισι χιλιάδες είδη παραεμπορίου.

Οι επιχειρηματίες γνωρίζουν πια ότι η Κυβέρνηση και όλος ο δημόσιος μηχανισμός βρίσκονται δίπλα τους με κάθε τρόπο. Γνωρίζουν ότι το δημόσιο δεν είναι αντίπαλός τους, αλλά σύμμαχος και καταλύτης στην επιτυχία τους. Γιατί αυτή είναι η πολιτική μας. Εμείς στηρίζουμε έμπρακτα το επιχειρείν και κατ’ επέκταση τη δημιουργία νέων θέσεων εργασίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε και για την τήρηση του χρόνου. Πάντοτε είστε περιεκτικός στον λόγο και σύντομος.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Καλείται τώρα στο Βήμα ο Βουλευτής της Νέας Δημοκρατίας κ. Γεώργιος Βλάχος.

Μετά τον κ. Βλάχο να ετοιμάζεται ο Υφυπουργός κ. Γεωργαντάς για την τροπολογία και αμέσως μετά ο Υφυπουργός κ. Δήμας.

Ορίστε, κύριε Βλάχο, έχετε τον λόγο.

**ΓΕΩΡΓΙΟΣ ΒΛΑΧΟΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, θέλω να δώσω ιδιαίτερη βαρύτητα και σημασία στον κορμό του νομοσχεδίου το οποίο συζητάμε, που είναι η Διυπηρεσιακή Μονάδα Ελέγχου της Αγοράς, μια πρωτοβουλία που έρχεται να βάλει τάξη στη σύγχυση αρμοδιοτήτων που υπάρχει σήμερα, να προστατεύσει την αγορά, την επιχειρηματικότητα, τον καταναλωτή και άρα, επιτέλους, να γίνονται ουσιαστικοί έλεγχοι και όχι μόνο, αλλά και επεξεργασία στατιστικών στοιχείων και εποπτεία του ηλεκτρονικού εμπορίου.

Έως τώρα λειτουργούσαν δύο φορείς: η διεύθυνση ελέγχου και παρατηρητηρίων του Υπουργείου Ανάπτυξης και το συντονιστικό κέντρο εποπτείας της αγοράς για την αντιμετώπιση του παραεμπορίου. Η σύγχυση ήταν δεδομένη. Το μπλέξιμο των αρμοδιοτήτων ήταν επίσης δεδομένο. Βεβαίως, γίνονταν έλεγχοι. Μάλιστα, πρέπει να επισημάνουμε ότι το 2020 οι έλεγχοι, συγκριτικά με το παρελθόν, ήταν πολύ περισσότεροι. Όμως, τα προβλήματα στους ελεγκτικούς φορείς υπήρχαν και δεν ήταν αρκετή η πολιτική βούληση για τους ελέγχους.

Σήμερα αυτή η πολιτική βούληση εκδηλώνεται με την κατάθεση του νομοσχεδίου με τη δημιουργία ενός ενιαίου φορέα ελέγχων, της ΔΙΜΕΑ. Επειδή, όμως, ακούστηκε από συνάδελφό της αντιπολίτευσης, ότι για τη Νέα Δημοκρατία φαίνεται πως η προστασία του καταναλωτή δεν είναι σημαντική -δηλαδή αμφισβήτησε την πολιτική βούληση της Νέας Δημοκρατίας- θα πρέπει να θυμίσω σε όλες τις πτέρυγες τη διαχρονική στάση της Νέας Δημοκρατίας για την προστασία του καταναλωτή, όπως η δημιουργία της Γενικής Γραμματείας Καταναλωτή, ο Συνήγορος του Καταναλωτή, το «1520», η υπηρεσία ελέγχων αγοράς, είναι αποφάσεις σημαντικές σε κρίσιμες στιγμές που συνδέθηκαν με τη Νέα Δημοκρατία.

Αυτές είτε δημιουργήθηκαν επί Νέας Δημοκρατίας όπως το «1520» με τον παριστάμενο σήμερα συνάδελφο και τότε Γενικό Γραμματέα Καταναλωτή, τον Γιάννη Οικονόμου, που του έδωσε ζωή και ουσιαστικά έγινε ο αριθμός προστασίας του κάθε πολίτη είτε πραγματικά δραστηριοποιήθηκαν, ενεργοποιήθηκαν επί Νέας Δημοκρατίας με κάποιους άλλους φορείς που είχαν δημιουργηθεί.

Αποκορύφωμα αυτών ήταν η ΥΠΕΑ, η υπηρεσία προστασίας αγοράς, η οποία δημιουργήθηκε το 2009 ως αναγκαιότητα και είναι κάτι ανάλογο με τη ΔΙΜΕΑ που γίνεται σήμερα για την εποχή εκείνη. Επικεφαλής ήταν πολιτικό πρόσωπο, ειδικός γραμματέας, και όταν η Νέα Δημοκρατία έφυγε από τη διακυβέρνηση το 2009, το ΠΑΣΟΚ που ήρθε στην κυβέρνηση κατάργησε την ΥΠΕΑ. Δεν χρειαζόταν να γίνεται έλεγχος στην αγορά!

Μη μας κάνετε, λοιπόν, κριτική σήμερα και αμφισβητείτε την πολιτική βούληση να παρέμβουμε. Και τι έκανε στη θέση της; Μια διεύθυνση στο Υπουργείο Εμπορίου, στο Υπουργείο Ανάπτυξης, μια διεύθυνση που μάλλον είναι αυτή που καταργείτε σήμερα, κύριε Υπουργέ. Αυτή πρέπει να είναι. Και γιατί την καταργείτε; Γιατί προφανώς ήταν αναποτελεσματική. Και γιατί ήταν αναποτελεσματική; Γιατί λίγα χρόνια, αφού δεν δούλεψε, χρειάστηκε να δημιουργηθεί αυτό το συντονιστικό κέντρο που και αυτό σήμερα συγχωνεύεται. Αυτή ήταν η πραγματικότητα. Αυτή ήταν η πραγματικότητα η οποία έγινε τότε.

Εμείς, λοιπόν, κυρίες και κύριοι συνάδελφοι, λέμε ότι προφανώς η αγορά είναι ελεύθερη, με την έννοια ότι δεν γίνονται παρεμβάσεις στις τιμές. Λειτουργεί η προσφορά και η ζήτηση. Άλλο, όμως, ελεύθερη αγορά και άλλο ασύδοτη αγορά. Και για να μην είναι ασύδοτη η αγορά, προφανώς γίνονται έλεγχοι. Δεν θα γίνουν έλεγχοι ποτέ για τις τιμές, γιατί αυτό δεν είναι εφικτό. Μπορούν όμως να γίνουν χίλιοι δυο άλλοι έλεγχοι που μπορεί να καταλήξουν και στις τιμές. Αυτό ήταν, αν θέλετε, πάντα το κυρίαρχο στοιχείο στη Νέα Δημοκρατία.

Θα μπορούσαμε, λοιπόν, να πούμε ότι εμείς διαχρονικά δώσαμε πολύ μεγάλη σημασία, γιατί εμείς συνδυάζουμε αυτό που λέμε ανάπτυξη της ιδιωτικής πρωτοβουλίας, αλλά και την ενίσχυση του κοινωνικού κράτους. Αυτό είναι ο κοινωνικός φιλελευθερισμός και ό,τι άλλο θέλετε να μας προσάψετε σαν κατηγορία πέφτει στο κενό, γιατί σήμερα μιλούν οι αποφάσεις και σήμερα αυτή η Κυβέρνηση είναι που φέρνει τη δημιουργία ενός νέου, ενός ουσιαστικού ελεγκτικού μηχανισμού.

Και επειδή από την Αντιπολίτευση ακούστηκαν απόψεις, όπως ότι το παραεμπόριο είναι φαινόμενο διαχρονικό, να σας πω ότι αυτό το ξέρουμε. Προφανώς, είναι διαχρονικό φαινόμενο και άρα πρέπει να χτυπηθεί. Ακούστηκε επίσης, ότι και οι νόμιμοι παρεκτρέπονται καμμιά φορά και ότι υπάρχουν έμποροι δύο ταχυτήτων. Προφανώς, είναι σωστά όλα αυτά, αλλά το νομοσχέδιο μας λέτε στη συνέχεια έπρεπε να λάβει υπ’ όψιν του τα ανωτέρω και να συνεχίσει την κοινωνική διαβούλευση που άρχισε ο ΣΥΡΙΖΑ.

Ποια ήταν η κοινωνική διαβούλευση; Πού οδήγησε η κοινωνική διαβούλευση; Είχατε έτοιμο το νομοσχέδιο; Γιατί δεν το φέρατε να το ψηφίσετε; Κατ’ αρχάς, αυτό το νομοσχέδιο που ψηφίζουμε, όπως ελέχθη πολύ καλά από την πολιτική ηγεσία του Υπουργείου -δεν θυμάμαι ποιος συγκεκριμένα το είπε- ούτε το 5% δεν είναι εκείνης της διαβούλευσης που κάνατε τότε.

Όμως, ακόμα πιο πέρα, ακούστηκε ότι τελικά το νομοσχέδιο που εμείς φέρνουμε είναι πρόχειρο, ανεπαρκές, ανίκανο να ρυθμίσει την πολυπλοκότητα και τις δυσκολίες του παραεμπορίου. Και τι αντιπροτείνει ο ΣΥΡΙΖΑ; Ακούστε. Να προγραμματίσει, λέει, μια διυπουργική επιτροπή η οποία θα αναλάμβανε τη σχεδίαση και την εκτέλεση μεικτών ελέγχων, με στόχο η διυπουργική να καταστεί στη συνέχεια ανεξάρτητη αρχή που θα λογοδοτεί στο Υπουργείο Οικονομικών.

Κατ’ αρχάς, οι ανεξάρτητες αρχές δεν λογοδοτούν. Είναι ανεξάρτητες αρχές από μόνες τους. Δεύτερον, αν θέλεις να μην υπάρχει έλεγχος, φτιάχνεις μια ανεξάρτητη αρχή να μην κάνει τίποτε. Γιατί μας λέτε ότι η ΔΙΜΕΑ -κι εσείς το λέτε ως κατηγορία- είναι εξαρτημένη με τη βούληση του εκάστοτε Υπουργού. Μα, αυτό θέλαμε κι εμείς. Υπάρχει κάποιος άλλος από την πολιτική ηγεσία από τον Υπουργό και τους Υφυπουργούς που μπορεί να καταθέσει στην περίοδο διακυβέρνησής του την πολιτική του βούληση να γίνουν έλεγχοι; Αυτός είναι που πρωτοστατεί και σ’ αυτόν πρέπει να είναι η αρμοδιότητα και αυτός πρέπει να έχει την ευθύνη γιατί στο τέλος-τέλος αυτός κρίνεται, όχι η ανεξάρτητη αρχή. Οι πολίτες ποιον θα ψάξουν να αναζητήσουν ευθύνες; Προφανώς, τον Υπουργό και την κυβέρνηση. Αυτό, λοιπόν, κάνουμε σήμερα.

Και όσον αφορά σ’ αυτή την επιτροπή που λέτε, τη διυπουργική, που θα αναλάβει τις δράσεις κ.λπ., έρχεστε μετά σε κάποια άλλη φάση της ομιλίας σας και την απαξιώνετε λέγοντας το εξής: «Όπως αντιλαμβάνεστε, δεν είναι δυνατόν ένα όργανο που ενδέχεται να πραγματοποιήσει έλεγχο σε πεδία, όπως παραεμπόριο υποδημάτων, ένδυσης, μετά από κατεπείγουσα πληροφορία…θα πρέπει να περιμένει δύο και τρεις μέρες για υπηρεσιακές εγκρίσεις μετακίνησης, κάλυψης εξόδων και της απαιτούμενης αστυνομικής συνδρομής». Μα, με αυτό απαξιώνετε αυτό που είπατε, παραδεχόμενοι ουσιαστικά ότι εμείς θα περιμένουμε μια διυπουργική, που θα είναι μέσα σε ένα πλέγμα γραφειοκρατίας, σύγχυσης αρμοδιοτήτων και αναποτελεσματικότητας, να αλλάξει τα δεδομένα στην αγορά. Άρα, είστε εκτός πραγματικότητας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, σας παρακαλώ, κύριε συνάδελφε.

**ΓΕΩΡΓΙΟΣ ΒΛΑΧΟΣ:** Τελειώνω, κύριε Πρόεδρε.

Και επειδή επικαλεστήκατε ότι επί ημερών σας έγιναν έλεγχοι, έγιναν εκεί που δεν μπορούσατε να κάνετε διαφορετικά, διότι ουσιαστικά δεν πιστεύετε τον ελεγκτικό τομέα. Και επειδή δεν τον πιστεύετε, δεν μπορείτε και να τον υπηρετήσετε.

Σήμερα, λοιπόν, αν πραγματικά κάτι έχει αλλάξει, δεν σας απομένει παρά μόνο να ψηφίσουμε όλοι μαζί τη δημιουργία αυτής της νέας ελεγκτικής μονάδας με την ελπίδα και την ευχή ότι θα είναι αποτελεσματική προς όφελος της ελληνικής κοινωνίας. Όμως, στο τέλος-τέλος, ακόμα κι αν παρουσιαστεί και κάποια αδυναμία, εδώ είμαστε για να κάνουμε αλλαγές. Την αναγκαιότητα, όμως, πρέπει να τη συμφωνήσουμε σήμερα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε, κύριε Βλάχο.

Τον λόγο έχει τώρα ο Υφυπουργός Ψηφιακής Διακυβέρνησης κ. Γεωργαντάς για να αναπτύξει την τροπολογία.

Ορίστε, κύριε Υφυπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Ευχαριστώ, κύριε Πρόεδρε.

Κυρίες και κύριοι συνάδελφοι, θα αναπτύξω το δεύτερο άρθρο της τροπολογίας με γενικό αριθμό 418 και ειδικό 25 που αναφέρεται στη δυνατότητα να λάβουν αποζημίωση τα «Ελληνικά Ταχυδρομεία Α.Ε.» για τη ζημία που έχουν υποστεί λόγω της πανδημίας.

Τα «Ελληνικά Ταχυδρομεία Α.Ε.» ως φορέας παροχής της καθολικής ταχυδρομικής υπηρεσίας, δηλαδή με ένα έργο το οποίο είναι υποχρεωμένα να διεκπεραιώνουν σ’ όλη την ελληνική επικράτεια, έχουν υποστεί, δυστυχώς, ζημία και αυτά λόγω της πανδημίας. Αυτή η ζημία είναι σε διάφορα επίπεδα. Για παράδειγμα, έχει σχέση με το προσωπικό που αναγκάστηκαν να προσλάβουν για να καλύψουν τα κενά από τις τετρακόσιες πενήντα περίπου άδειες ειδικού σκοπού ή από τους υπαλλήλους της που ανήκαν σε ευπαθείς ομάδες, με τα ειδικά εφόδια που έπρεπε να έχουν για τους ταχυδρόμους οι οποίοι έβγαιναν και πήγαιναν στις οικίες των συμπολιτών μας, αλλά και με τη μείωση του αντικειμένου η οποία υπήρξε κατ’ αυτήν την περίοδο και η οποία συνεχίζεται, καθώς μεγάλο μέρος του πληθυσμού δεν χρησιμοποίησε κάποιες από τις υπηρεσίες του, ειδικά για τις πληρωμές στις ταχυδρομικές υπηρεσίες, αλλά τον ηλεκτρονικό τρόπο πληρωμής.

Όλα αυτά δημιούργησαν ένα μεγάλο κόστος για τα «Ελληνικά Ταχυδρομεία Α.Ε.», τα οποία από την άλλη καλούνται να εκπληρώσουν με τον καλύτερο τρόπο τον σκοπό τους και τον προορισμό τους, σχετικά με την καθολική ταχυδρομική υπηρεσία. Οπότε, με αυτήν την τροπολογία δίνουμε τη δυνατότητα να ζητηθεί η αποζημίωση, αλλά υπό τον όρο βεβαίως της έγκρισης αυτής από την Ευρωπαϊκή Επιτροπή. Οι όροι και οι προϋποθέσεις για την αποζημίωση αυτή θα διευκρινιστούν με κοινή υπουργική απόφαση που θα ακολουθήσει και βεβαίως με ανεξάρτητο πιστοποιημένο φορέα, ο οποίος και θα την προσδιορίσει.

Νομίζω, λοιπόν, ότι ακριβώς επειδή ο σκοπός είναι να μπορέσουν τα «Ελληνικά Ταχυδρομεία Α.Ε.» να συνεχίσουν να παράσχουν σε όλη την ελληνική επικράτεια την καθολική ταχυδρομική υπηρεσία, πρέπει να υπερψηφιστεί από το Σώμα αυτή η τροπολογία που δίνει τη δυνατότητα καλύψεως αυτής της ζημίας που έγινε την περίοδο της πανδημίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Τον λόγο έχει τώρα ο κ. Χρίστος Δήμας, Υφυπουργός Ανάπτυξης και Επενδύσεων.

Ορίστε, κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Ανάπτυξης και Επενδύσεων):** Ευχαριστώ, κύριε Πρόεδρε.

Κυρίες και κύριοι Βουλευτές, η Ελλάδα υστερεί σε δαπάνες έρευνας και ανάπτυξης συγκριτικά με τα υπόλοιπα κράτη της Ευρωπαϊκής Ένωσης. Εάν δείτε τα στοιχεία του 2017 και του 2018, θα διαπιστώσετε ότι η Ελλάδα βρίσκεται στην εικοστή θέση από τα είκοσι οκτώ κράτη-μέλη της Ευρωπαϊκής Ένωσης εκείνη τη χρονική στιγμή.

Για την ακρίβεια, η Ελλάδα δαπανά το 1,13% του ΑΕΠ σε έρευνα και ανάπτυξη, όταν ο ευρωπαϊκός μέσος όρος είναι στο 2,07% και ο στόχος για το 2020 είναι το 3%. Και το ερώτημα είναι το εξής: Θέλουμε να αυξήσουμε τις δαπάνες έρευνας και ανάπτυξης στη χώρα; Εμείς θέλουμε και γι’ αυτό φέρνουμε κιόλας το άρθρο 46 στον συγκεκριμένο νόμο, όπου υπερτριπλασιάζουμε το ποσοστό υπερ-έκπτωσης των δαπανών για τις επιχειρήσεις οι οποίες επενδύουν στην έρευνα και την ανάπτυξη.

Θέλουμε να επαναπατρίσουμε κάποιους από τους επιστήμονές μας οι οποίοι έχουν φύγει στο εξωτερικό, ναι ή όχι; Εάν το θέλουμε, υπερψηφίζουμε τη διάταξη. Εάν δεν το θέλουμε, δεν ψηφίζουμε τη διάταξη.

Όμως, δεν ισχυριζόμαστε ότι με τη συγκεκριμένη διάταξη λύνουμε όλα τα προβλήματα στο θέμα της διαρροής των εγκεφάλων. Σκεφτείτε, όμως, ότι τον Ιούλιο του 2019, όταν ανέλαβε αυτή η Κυβέρνηση, η γενική γραμματεία έρευνας και τεχνολογίας εξέταζε τις υποβολές των προτάσεων των εταιρειών που επενδύουν στην έρευνα και την ανάπτυξη του έτους 2016. Καμμία επιχείρηση δεν μπορεί να βασιστεί στο κράτος, όταν το κράτος αργεί τρία χρόνια να απαντήσει εάν οι δαπάνες που υποβάλλονται πιστοποιούνται ως δαπάνες έρευνας και ανάπτυξης. Γι’ αυτόν τον σκοπό κιόλας αλλάζουμε τη διαδικασία, δίνουμε τη δυνατότητα σε ορκωτούς ελεγκτές να προχωρήσουν πολύ πιο γρήγορα τη διαδικασία και αν το κράτος δεν απαντήσει εντός έξι μηνών, τότε οι δαπάνες αυτές λογίζονται ως δαπάνες έρευνας και ανάπτυξης. Επίσης, ακριβώς επειδή βρισκόμαστε στο 2020, οι αιτήσεις θα υποβάλλονται πλέον ηλεκτρονικά και όχι με χαρτί και με φακέλους.

Εκτός, όμως, από την συγκεκριμένη διάταξη, θέλω να αναφερθώ και στο άρθρο 47. Άκουσα από την Αντιπολίτευση για τα κριτήρια εισόδου των νεοφυών επιχειρήσεων στο Εθνικό Μητρώο Νεοφυών Επιχειρήσεων, στο «ELEVATE GREECE», όπου πράγματι λέει ότι αυτά καθορίζονται μετά από κοινή υπουργική απόφαση του Υπουργού Οικονομικών και του αρμόδιου για την έρευνα και τεχνολογία Υφυπουργού Ανάπτυξης, αλλά μετά από γνώμη που έχει δώσει το ΕΣΕΤΕΚ, το Εθνικό Συμβούλιο Έρευνας, Τεχνολογίας και Καινοτομίας.

Θέλω να σας διαβάσω λίγο από τα πρακτικά του ΕΣΕΤΕΚ -τα οποία και θα καταθέσω στα Πρακτικά- πριν από λίγες μέρες, όπου υπάρχει μια ομόφωνη απόφαση, σχετικά με το ποια είναι τα κριτήρια ένταξης στο Εθνικό Μητρώο Νεοφυών Επιχειρήσεων. Διαβάζω: «Ο σκοπός του μητρώου είναι η χαρτογράφηση, η παρακολούθηση, η στατιστική και ποιοτική ανάλυση του συγκεκριμένου πεδίου της επιχειρηματικότητας και η εν συνεχεία χρήση του για την εφαρμογή πολιτικών, που στόχο έχουν να παρέχουν κίνητρα και διευκολύνσεις σε ομάδες νεοφυών επιχειρήσεων.

Δικαίωμα εγγραφής στο μητρώο έχουν οι κεφαλαιουχικές επιχειρήσεις της νομικής μορφής ΙΚΕ, ΕΠΕ, Α.Ε. ή αντίστοιχων μορφών σε άλλα κράτη. Εξαιρούνται μονοπρόσωπες ΙΚΕ και μονοπρόσωπες ΕΠΕ».

Και συνεχίζω με τις προϋποθέσεις εγγραφής: «Προκειμένου οι ενδιαφερόμενες επιχειρήσεις να εγγραφούν στο ως άνω ειδικό μητρώο, απαιτείται να πληρούνται σωρευτικά οι κάτωθι προϋποθέσεις επιλεξιμότητας: Πρώτον, να διαθέτουν νομική προσωπικότητα με έδρα στην ελληνική επικράτεια ή να διατηρούν θυγατρική εταιρεία ή υποκατάστημα στην Ελλάδα, εφόσον η έδρα βρίσκεται στην αλλοδαπή, άρα να έχουν ελληνικό ΑΦΜ.

Δεύτερον, να μην έχουν ξεπεράσει τα οκτώ έτη συμπληρωμένης λειτουργίας από τη σύστασή τους, πριν την ημερομηνία υποβολής της αίτησης ένταξης στο μητρώο.

Τρίτον, να απασχολούν λιγότερους από διακόσιους πενήντα εργαζομένους σε ετήσιες μονάδες εργασίας κατά την τελευταία διαχειριστική χρήση, όπως καταγράφεται στο πληροφοριακό σύστημα «ΕΡΓΑΝΗ» του Υπουργείου Εργασίας και Κοινωνικών Υποθέσεων.

Τέταρτον, ο ετήσιος κύκλος εργασιών να μην υπερβαίνει τα 50 εκατομμύρια ευρώ, όπως καταγράφεται στις οικονομικές καταστάσεις της τελευταίας διαχειριστικής χρήσης.».

Πάμε, όμως, λίγο στο πώς ακριβώς θα γίνεται η αξιολόγηση των αιτήσεων. Συνεχίζω να διαβάζω:

«Η αξιολόγηση των αιτήσεων και η εφαρμογή των κριτηρίων υπαγωγής θα πραγματοποιείται από την επιτροπή αξιολόγησης του Εθνικού Μητρώου Νεοφυών Επιχειρήσεων, η οποία συστήνεται με απόφαση του γενικού γραμματέα έρευνας και τεχνολογίας. Οι εν λόγω αξιολογητές προτείνεται να επιλεγούν, σύμφωνα με την επαγγελματική τους εμπειρία σε αξιολογήσεις αντίστοιχων καινοτόμων επιχειρήσεων και να έχουν βαθιά κατανόηση της δυνητικής εξέλιξης των επιχειρήσεων αυτών.

Αντικείμενο της επιτροπής αξιολόγησης και εποπτείας του Εθνικού Μητρώου Νεοφυών Επιχειρήσεων είναι η εξακρίβωση ότι η επιχείρηση πληροί δύο βασικά κριτήρια αξιολόγησης. Το πρώτο κριτήριο είναι η καινοτομία, όπου για τους όρους της παρούσης, ο όρος «καινοτομία» προσδιορίζεται από τα ακόλουθα χαρακτηριστικά: Να υπάρχει τεχνολογική καινοτομία στο προϊόν, την υπηρεσία ή και να υπάρχει ένα καινοτόμο επιχειρηματικό μοντέλο πάνω σε πρόσφατη (νέα) τεχνολογία.

Ταυτόχρονα, να υπάρχουν λίγοι ανταγωνιστές (αντίστοιχες νεοφυείς επιχειρήσεις ή πολύ λίγες μεγάλες). Διευκρινίζεται ότι στην παρούσα, ο όρος «ανταγωνιστές» αφορά επιχειρήσεις που προτείνουν λύσεις με παρόμοια πλεονεκτήματα και όχι γενικά όσες απευθύνονται στην ίδια αγορά.

Καινοτόμες χαρακτηρίζονται και οι επιχειρήσεις που η κύρια δραστηριότητά τους είναι ερευνητική με σκοπό την παραγωγή πνευματικής ιδιοκτησίας με προοπτικές εμπορικής αξιοποίησης».

Το δεύτερο κριτήριο, εκτός από την καινοτομία, είναι οι προοπτικές ταχείας κλιμάκωσης του μεγέθους των πωλήσεων στην παγκόσμια αγορά, δηλαδή το «scalability». Δεν θα μπω στις λεπτομέρειες. Θα σας πω ότι υπάρχει και διαδικασία ταχείας εγγραφής, ειδικότερα για τις επιχειρήσεις «Spin-Off», τους τεχνοβλαστούς των ερευνητικών κέντρων ή για όσες επιχειρήσεις έχουν χρηματοδοτηθεί και άρα έχουν περάσει από αξιολόγηση από το πρόγραμμα «ΟΡΙΖΟΝΤΑ» της Ευρωπαϊκής Ένωσης ή όσους έχουν ενεργό δίπλωμα ευρεσιτεχνίας, πατέντα κατοχυρωμένη.

Καταθέτω στα Πρακτικά το πρακτικό από το ΕΣΕΤΕΚ.

(Στο σημείο αυτό ο Υφυπουργός Ανάπτυξης και Επενδύσεων κ. Χρίστος Δήμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το μόνο το οποίο θέλω να πω είναι ότι ο λόγος για τον οποίον προχωρούμε στην ίδρυση του Μητρώου Νεοφυών Επιχειρήσεων -το εξήγησα και στις επιτροπές- είναι διότι δεν υπάρχει ένας ορισμός για τις νεοφυείς επιχειρήσεις αποδεκτός πουθενά στον κόσμο. Δεν ανακαλύπτουμε την πυρίτιδα. Είδαμε βέλτιστες πρακτικές άλλων χωρών τις οποίες προσαρμόζουμε στις ανάγκες που έχει η χώρα. Άρα, το να συμπεριλάβουμε ακριβή ορισμό του τι είναι «νεοφυής επιχείρηση», όπως κάποιοι από σας τονίσατε ότι πρέπει να κάνουμε, δεν είναι εφικτό, καθώς δεν υπάρχει κοινά αποδεκτός ορισμός για τις νεοφυείς επιχειρήσεις.

Ας αναφερθούμε, όμως, στο άρθρο 54 για το Εθνικό Ίδρυμα Ερευνών. Θέλω να σας διαβάσω μία νομοτεχνική βελτίωση, την οποία και θα μοιράσουμε στη συνέχεια. Είναι ένα αίτημα που έκανε στην επιτροπή κατά την ακρόαση των φορέων ο πρόεδρος των εργαζομένων του Εθνικού Ιδρύματος Ερευνών. Άρα, προστίθεται στο άρθρο 59 του ν.4623/2019, παράγραφοι 17 έως 23, στην παράγραφο 17 μετά το β΄ και μία περίπτωση γ΄, ότι δηλαδή «είναι υπεύθυνη για την εξασφάλιση ροής επιστημονικών πληροφοριών στους ερευνητές των ινστιτούτων του ΕΙΕ και για την υποστήριξη των ερευνητικών δράσεών τους και τη διάδοση των ερευνητικών αποτελεσμάτων τους, σύμφωνα με τις αρχές της επιστήμης. Για τον σκοπό αυτό συνεργάζεται στενά με όμορες βιβλιοθήκες ακαδημαϊκών και ερευνητικών φορέων».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κλείνοντας -ένα λεπτό χρειάζομαι- θέλω να αναφερθώ στην υπουργική τροπολογία και στο άρθρο 6, όπου έχουμε μία σημαντική εξέλιξη. Είναι η εξαίρεση από το ενιαίο μισθολόγιο για το προσωπικό το οποίο απασχολείται σε έργα, προγράμματα, τα οποία χρηματοδοτούνται αποκλειστικά από διεθνείς ή ιδιωτικούς πόρους. Το ενιαίο μισθολόγιο διαχειρίζεται, ουσιαστικά, μισθολογικά τα χρήματα του ελληνικού δημοσίου από τον προϋπολογισμό ή από το Πρόγραμμα Δημοσίων Επενδύσεων. Στην έρευνα, όμως, έχουμε καταφέρει πολλά ερευνητικά κέντρα, ακόμα και ΑΕΙ, να μπορούν να προσελκύουν χρήματα είτε ευρωπαϊκά, είτε άλλους διεθνείς πόρους ή ακόμα και ιδιωτικούς πόρους. Το να εξαναγκάζουμε το προσωπικό το οποίο απασχολείται σε αυτά τα προγράμματα να μπαίνει στο ενιαίο μισθολόγιο είναι τουλάχιστον οξύμωρο. Γι’ αυτό, αλλάζουμε την κατάσταση, αλλάζουμε τον νόμο της προηγούμενης κυβέρνησης και δίνουμε πολύ μεγαλύτερη ευελιξία στα ερευνητικά κέντρα και ένα σημαντικό μισθολογικό κίνητρο για τους ερευνητές οι οποίοι θα απασχολούνται σ’ αυτά τα προγράμματα.

Στο άρθρο 7 έχουμε ένα σημαντικό βήμα για το «Thess-INTEC», το επιχειρηματικό πάρκο 4ης γενιάς Θεσσαλονίκης, όπου ιδρύεται μία κοινωφελής εταιρεία μη κερδοσκοπικού χαρακτήρα όσον αφορά τους μετόχους της, η «Εταιρεία Ανάπτυξης του Επιχειρηματικού Πάρκου Θεσσαλονίκης».

Στο άρθρο 13 υπάρχει μία συμπληρωματική παρέμβαση στην εμβληματική μας δράση για τον κορωνοϊό, όπου διασφαλίζουμε τη δυνατότητα πρόσβασης των ερευνητικών κέντρων και των ΑΕΙ που συμμετέχουν στην εμβληματική δράση, στα δεδομένα που περιέχονται στο εθνικό μητρώο ασθενών από τον κορωνοϊό και θετικά δείγματα από όλα τα εργαστήρια που πραγματοποιούν διάγνωση.

Αυτό ήταν ένα αίτημα το οποίο είχαν οι ερευνητές και οι φορείς αυτής της εμβληματικής δράσης, για την οποία είμαστε πολύ περήφανοι και θεωρούμε ότι είναι πολύ σημαντικό και το μήνυμα ότι το σύνολο σχεδόν των φορέων που ασχολούνται με την έρευνα στη χώρα ενώνονται για έναν πολύ σημαντικό σκοπό, για να βγάλουν καλά και ενθαρρυντικά αποτελέσματα για τη χώρα μας.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Καλείται τώρα στο Βήμα η Βουλευτής της Νέας Δημοκρατίας κ. Σούκουλη.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, όπως γνωρίζετε, η Κορινθία τις τελευταίες μέρες βίωσε μία τεράστια καταστροφή τόσο του φυσικού της πλούτου, όσο και ολόκληρων περιουσιών συμπολιτών μας και θα ήθελα να ευχαριστήσω από το Βήμα της Βουλής και τις γυναίκες και τους άντρες του Πυροσβεστικού Σώματος, την Αστυνομία, τον Στρατό, αλλά και τους εθελοντές μας. Ξέρετε, στην Κορινθία έχουμε μία τεράστια δύναμη εθελοντών που έδωσαν όλοι μαζί μία τιτάνια μάχη στην πύρινη λαίλαπα, ώστε να μη θρηνήσουμε ανθρώπινες ζωές.

Βέβαια, χάθηκαν περιουσίες και ένα μεγάλο κομμάτι του δάσους μας και η περιοχή έχει κηρυχθεί ήδη σε κατάσταση εκτάκτου ανάγκης. Οπότε είναι η ώρα της πολιτείας να σταθεί και με αποτελεσματικότητα και με ταχύτητα δίπλα σ’ όλους αυτούς τους ανθρώπους που έχασαν τις περιουσίες τους, αλλά και να αποκαταστήσουμε τη φυσική καταστροφή.

Όσον αφορά στο νομοσχέδιο, καλούμαστε να τοποθετηθούμε επί ενός νομοσχεδίου που απαντά αποτελεσματικά σε μία χρόνια μάστιγα της ελληνικής οικονομίας. Ερχόμαστε να δώσουμε μία ακόμα απάντηση στο φαινόμενο της εμπορευματοποιημένης παραοικονομίας που αφαιρεί εισοδήματα από το ελληνικό κράτος και θέσεις εργασίας από τους πολίτες και δημιουργεί έναν αθέμιτο ανταγωνισμό για τις μικρομεσαίες –και όχι μόνον- επιχειρήσεις και, μάλιστα, τις επιχειρήσεις που την τελευταία δεκαετία έχουν βιώσει μία απίστευτη οικονομική κρίση και πασχίζουν να επιβιώσουν, καθώς επίσης και μία κρίση που έφερε και η σημερινή πανδημία.

Παράλληλα, όμως, ερχόμαστε να νομοθετήσουμε διατάξεις ιδιαίτερα σημαντικές για την αναμόρφωση του παραγωγικού μας μοντέλου, να δημιουργήσουμε δηλαδή ένα καινοτόμο και ιδιαίτερα φιλικό νομοθετικό πλαίσιο για την προώθηση της έρευνας και της καινοτομίας, ώστε να αντιμετωπίσουμε τη χρόνια υστέρηση της χώρας στον τομέα αυτό, διότι η οικονομική και κοινωνική υπεραξία που παράγεται από τον συγκεκριμένο τομέα δράσης θα συμφωνήσετε όλοι ότι είναι αντιστρόφως ανάλογη με τις παραγωγικές δεξιότητες που έχει το εξαιρετικό εγχώριο επιστημονικό μας προσωπικό. Δυστυχώς, αρκετές φορές βλέπουμε αυτές τις δεξιότητες να χρησιμοποιούνται και να αναγνωρίζονται εκτός συνόρων της χώρας μας.

Αυτό πρέπει να αλλάξει και αλλάζει. Συγκεκριμένα και όσον αφορά στο παραεμπόριο, το Υπουργείο Ανάπτυξης και η Κυβέρνηση δεν περίμενε, φυσικά, το νομοσχέδιο για να προχωρήσει στην πάταξη αυτής της μορφής εγκληματικότητας, όπως ορθά τη χαρακτήρισε ο Υφυπουργός κ. Παπαθανάσης. Δεν περιμέναμε μέχρι σήμερα για να διεκδικήσουμε τα περίπου 1,3 δισεκατομμύρια ευρώ που χάνονται από τα ταμεία του ελληνικού κράτους ούτε τις είκοσι πέντε χιλιάδες θέσεις εργασίας που χάνονται από τη λειτουργία του παραεμπορίου.

Στον πρώτο χρόνο της διακυβέρνησής μας –το ακούσατε και νωρίτερα από τον αρμόδιο Υφυπουργό- αυξηθήκαν οι έλεγχοι κατά 600%, κατά 372% οι κατασχέσεις και κατά 140% τα πρόστιμα σε σχέση με το αντίστοιχο χρονικό διάστημα που φυσικά ήταν η προηγούμενη κυβέρνηση, η δική σας, αγαπητοί συνάδελφοι του ΣΥΡΙΖΑ.

Η δημιουργία της Διυπηρεσιακής Μονάδας Ελέγχου Αγοράς κινείται στην κατεύθυνση της ενοποίησης των ελεγκτικών υπηρεσιακών μονάδων για επιχειρησιακή ευελιξία, για την καταπολέμηση των αγκυλώσεων της γραφειοκρατικής διαδικασίας και για την αποφυγή επικαλύψεων των διαφόρων αρμοδιοτήτων.

Δίνουμε στη συγκεκριμένη μονάδα έναν καθαρό στρατηγικό στόχο που είναι η προστασία της υγιούς και της νόμιμης επιχειρηματικότητας. Δίνουμε τα εφόδια για την επιτυχία επιχειρησιακών δράσεων με πρώτο εχέγγυο τη δημιουργία στελεχών άρτια εκπαιδευμένων για το έργο που πρέπει να επιτελέσουν και, βέβαια, προχωρούμε σε σοβαρή καταγραφή και ανάλυση των ελεγκτικών δεδομένων, ώστε η πραγματική απεικόνιση του προβλήματος να μας επιβοηθά στη διαδικασία λήψης ακόμα πιο αποτελεσματικών μελλοντικών μέτρων για την πάταξη του συγκεκριμένου φαινομένου.

Πρέπει να περάσουμε ένα έμπρακτο μήνυμα στην ελληνική κοινωνία και αυτό ακριβώς πράττουμε. Η χώρα έχει ανάγκη από αποτελεσματικούς ελεγκτικούς μηχανισμούς, που θα λειτουργούν με διαφάνεια και νομιμότητα και δεν υπάρχει ούτε λεπτό για χάσιμο.

Θα ήθελα τώρα να περάσω στο κομμάτι του νομοσχεδίου που θεωρώ κομβικής σημασίας για την ανόρθωση και την αναδιάρθρωση του παραγωγικού μας μοντέλου. Η μετάβαση από μια οικονομία έντασης εργασίας σε μια οικονομία έντασης γνώσης είναι μια μεταστροφή που επιθυμεί το ελληνικό κράτος και έχει επενδύσει η ελληνική οικογένεια. Το επιστημονικό προσωπικό μας, ως κύριος φορέας της συγκεκριμένης μεταστροφής, έχει την επάρκεια να υλοποιήσει τον στρατηγικό μας στόχο για τη δημιουργία ενός οικοσυστήματος καινοτόμων ιδεών, υπηρεσιών, προϊόντων, που θα διαχυθούν στην ελληνική οικονομία και θα προσθέσουν σημαντική υπεραξία τόσο στην αύξηση του ΑΕΠ της χώρας όσο και στην αύξηση καλύτερα πληρωμένων θέσεων εργασίας.

Σήμερα κάνουμε ένα ακόμη σταθερό βήμα προς αυτή την κατεύθυνση, δίνοντας ουσιαστικά κίνητρα στον ιδιωτικό τομέα να αυξήσει τις επενδύσεις, ιδιαίτερα στην έρευνα και την τεχνολογία, καθιστώντας τη χώρα ως έναν σημαντικό περιφερειακό πόλο προσέλκυσης, ακόμη και ξένων επενδύσεων.

Μετά από τη θεσμοθέτηση του Εθνικού Συμβουλίου Έρευνας, Τεχνολογίας και Καινοτομίας, μετά από τη δημιουργία της πρώτης «Πολιτείας Καινοτομίας», μετά από τη δημιουργία «Τεχνολογικού Πάρκου 4ης γενιάς» στη Θεσσαλονίκη, ερχόμαστε να υπερτριπλασιάσουμε το ποσοστό υπερέκπτωσης δαπανών για επιχειρήσεις που επενδύουν στην έρευνα και την τεχνολογία από το 30% έως το 100%.

Απλοποιούμε τις κοστοβόρες, για τις επιχειρήσεις, γραφειοκρατικές αγκυλώσεις, δίνοντας εναλλακτικούς τρόπους πιστοποίησης δαπανών και μάλιστα, ηλεκτρονικά.

Αυτό, όμως, που πραγματικά δείχνει τη βούληση της Κυβέρνησης και του Υπουργείου να χαρακτηριστεί η χώρα ως ένα περιφερειακό κέντρο έρευνας και τεχνολογίας, είναι η δημιουργία του μητρώου νεοφυών επιχειρήσεων. Διότι, πώς να υιοθετήσεις αποτελεσματικές πολιτικές σε έναν τομέα δράσης, όταν δεν γνωρίζεις καν τους συμμετέχοντες; Πώς να επενδύσει κάποιος χωρίς να έχει εικόνα των χαρακτηριστικών του οικοσυστήματος που θέλει να επενδύσει;

Το «Elevate Greece» θα μετεξελιχθεί σε πύλη εισόδου και μετάβασης στη νέα εποχή στήριξης της νεοφυούς επιχειρηματικότητας, αλλά και σε πηγή δημιουργίας ανταγωνιστικού πλεονεκτήματος για ολόκληρη την ελληνική οικονομία σ’ έναν τομέα που τα προηγούμενα χρόνια είχε μείνει πάρα-πάρα πολύ πίσω. Να γνωρίζετε ότι, όταν το στίγμα είναι καθαρό, όταν το πλαίσιο είναι φιλικό, θα έρθουν και οι επενδυτικοί «άγγελοι» να εκμεταλλευτούν τα νέα φορολογικά κίνητρα που δίνει αυτό το νομοσχέδιο.

Εμείς, στην Κορινθία, είμαστε ιδιαίτερα χαρούμενοι, γιατί αυτό το στρατηγικό άλμα έχει τη σφραγίδα ενός Κορίνθιου πολιτικού, του Υφυπουργού κ. Χρίστου Δήμα, με τον οποίο μας συνδέει η κοινή προσπάθεια και η κοινή αγωνία ανόρθωσης της χώρας, αλλά και της Κορινθίας μας και είμαι σίγουρη ότι μαζί θα τα καταφέρουμε.

Επίσης, είμαι σίγουρη -και τελειώνω, κύριε Πρόεδρε- ότι το σημερινό νομοσχέδιο ανοίγει καινούργιους ορίζοντες, ιδιαίτερα για τους νέους ανθρώπους, που οραματίζονται να ζήσουν και να δημιουργήσουν εδώ, στο σπίτι μας, στην Κορινθία μας, στα Γιάννενα, στην Κρήτη, στη Λάρισα, στη Μεσσηνία, στην Ελλάδα μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κυρία Σούκουλη.

Η κ. Άννα Καραμανλή από τη Νέα Δημοκρατία έχει τον λόγο.

**ΑΝΝΑ ΚΑΡΑΜΑΝΛΗ:** Ευχαριστώ, κύριε Πρόεδρε.

Πρώτα απ’ όλα, θα ήθελα να ευχαριστήσω τον Υπουργό κ. Άδωνι Γεωργιάδη για την αποτελεσματική του βοήθεια, ώστε να βρεθεί λύση στη διαπραγμάτευση μεταξύ του Ναυτικού Ομίλου Καλαμακίου, ενός ιστορικού ναυταθλητικού σωματείου με το ΤΑΙΠΕΔ, την ΕΤΑΔ και τον «ΑΚΤΟΡΑ», για την ανανέωση της παραμονής του ομίλου στις εγκαταστάσεις του για τα επόμενα τρία χρόνια.

Κύριε Υπουργέ, χρησιμοποιεί αυτές τις εγκαταστάσεις από το 1947. Είναι ένας όμιλος με παρελθόν, παρόν και μέλλον, από τον οποίο βγαίνουν ακόμα και τώρα Ολυμπιονίκες, παγκόσμιοι πρωταθλητές και πρωταθλητές Ευρώπης και σας ευχαριστώ θερμά.

Στο υπό συζήτηση σχέδιο νόμου, θεσπίζεται ένας ενοποιημένος και ισχυρός ελεγκτικός μηχανισμός, η Διυπηρεσιακή Μονάδα Ελέγχου Αγοράς, που υπάγεται απευθείας στον Υπουργό Ανάπτυξης και Επενδύσεων. Πρόκειται για μια ισχυρή, ευέλικτη μονάδα, που στην ατζέντα της θα έχει την πάταξη του εγκλήματος του παράνομου εμπορίου, την υγιή επιχειρηματικότητα, την αύξηση των δημοσίων εσόδων, την προστασία των καταναλωτών.

Ας δούμε τα δεδομένα που ισχύουν. Η παράνομη διακίνηση και εμπορία αγαθών στην Ευρωπαϊκή Ένωση κοστίζει 48 δισεκατομμύρια ευρώ, δηλαδή το 7,4% του συνόλου των πωλήσεων σε ευρωπαϊκό επίπεδο. Όταν κάποιος αγοράζει ένα απομιμητικό προϊόν, κάποιος χάνει τη θέση εργασίας του. Η επιλογή προϊόντος από παραεμπόριο κοστίζει στον καθένα μας ετησίως 123 ευρώ από την απώλεια δημοσίων εσόδων.

Οι συνέπειες του φαινομένου στην αγορά εργασίας, σύμφωνα με τα στοιχεία της Ευρωπαϊκής Ένωσης, αριθμούνται σε απώλεια περίπου οκτακοσίων χιλιάδων θέσεων εργασίας. Για την Ελλάδα, εκτός της απώλειας εσόδων, η συνέπεια είναι ότι το παραεμπόριο οδηγεί στην απώλεια εικοσιπέντε χιλιάδων θέσεων εργασίας.

Πρέπει, επίσης, να αναλογιστούμε ότι η Ελλάδα βρίσκεται στο σταυροδρόμι Ευρώπης, Αφρικής και Ασίας, κάτι το οποίο κάνει ακόμη πιο ευάλωτα τα θαλάσσια, αλλά και τα χερσαία σύνορα στις ροές παράνομων προϊόντων. Δυστυχώς, έχουμε όλοι εικόνες παραεμπορίου στο κέντρο της Αθήνας και στα νότια, όπου εγώ πολιτεύομαι, αλλά και σε πόλεις και γειτονιές ανά την επικράτεια.

Οι ανάγκες για αποτελεσματικές δράσεις απέναντι στα κυκλώματα του παράνομου εμπορίου είναι πιο μεγάλες από ποτέ. Στο πλαίσιο ανάληψης τέτοιων αποτελεσματικών δράσεων απέναντι στα κυκλώματα του παράνομου εμπορίου συστήνεται η Διυπηρεσιακή Μονάδα Ελέγχου Αγοράς, που αποτελεί έναν ενοποιημένο ελεγκτικό μηχανισμό, έτσι ώστε να αποφευχθεί σύγχυση αρμοδιοτήτων διάσπαρτων ελεγκτικών μηχανισμών, με στόχους μεταξύ άλλων τη διενέργεια ελέγχων για την αντιμετώπιση του παράνομου εμπορίου, την καταπολέμηση φαινομένων παραπλάνησης των καταναλωτών σε όλα τα στάδια της διακίνησης και εμπορίας αγαθών, καθώς και την παροχή υπηρεσιών, τη διαπίστωση παραβάσεων, τη σύνταξη των σχετικών εκθέσεων ελέγχου και την επιβολή των προβλεπόμενων κυρώσεων από τα όργανά της, την εκπόνηση από κοινού με τη γενική διεύθυνση του Σώματος Δίωξης Οικονομικού Εγκλήματος, του Εθνικού Στρατηγικού Σχεδίου και Προγραμματισμού για την αντιμετώπιση του παράνομου εμπορίου, τη συγκρότηση μικτών κλιμακίων ελέγχου σε τοπικό, περιφερειακό ή εθνικό επίπεδο και τον συντονισμό αυτών με τη συμμετοχή της γενικής διεύθυνσης του Σώματος Δίωξης Οικονομικού Εγκλήματος, της Δημοτικής Αστυνομίας, των υπηρεσιών του Υπουργείου Αγροτικής Ανάπτυξης και Τροφίμων και των εποπτευόμενων αυτού φορέων, του Σώματος Επιθεώρησης Εργασίας και των διευθύνσεων ελέγχου του Υπουργείου Υγείας, όταν προκύπτει αντικείμενο των αρμοδιοτήτων τους, την εκπόνηση μελετών, ερευνών και αναλύσεων για την αποτύπωση της κατάστασης αγοράς, αλλά και τη διατύπωση προτάσεων για τη βελτίωση της αποτελεσματικότητας των ελέγχων.

Προς την εκπλήρωση της αποστολής της, η ΔΙΜΕΑ αναπτύσσει στενή συνεργασία τόσο με τις προαναφερθείσες υπηρεσίες και την ΑΑΔΕ όσο και με την Εθνική Υπηρεσία Πληροφοριών και την Εθνική Αρχή Διαφάνειας.

Επιπλέον, προβλέπεται η συνεργασία της με τις αντίστοιχες υπηρεσίες των υπόλοιπων κρατών-μελών της Ένωσης, με διεθνείς οργανισμούς και με κάθε φορέα του δημοσίου ή του ιδιωτικού φορέα, ο οποίος δύναται να συνδράμει στην αποστολή της.

Η συνεργασία είναι το κλειδί και πρέπει να διαφωτίσει το κράτος, τις επιχειρήσεις, την κοινωνία και προφανώς, όλους εμάς, όλους ως πολίτες, που έχουμε πετύχει πολλά περισσότερα μέσα από τη συνεργασία, ειδικά στην περίοδο της πανδημίας.

Πρέπει να επισημανθεί πλέον πως κάθε είδους εμπορεύματα τα οποία διακινούνται στην αγορά με οποιονδήποτε τρόπο και τα οποία είτε είναι πειρατικά, είτε συνιστούν παράνομη παραποίηση ή απομίμηση προϊόντων, είτε κυκλοφορούν κατά παράβαση της κείμενης φορολογικής νομοθεσίας, είτε αυτός που τα διαθέτει δεν κατέχει την απαιτούμενη άδεια ή τα νόμιμα παραστατικά, κατάσχονται και καταστρέφονται με κάθε πρόσφορο τρόπο.

Χαρακτηριστικό της πρόθεσης της Κυβέρνησής μας για την πάταξη του φαινομένου του παραεμπορίου είναι πως τα στοιχεία δείχνουν ένταση των ελέγχων το τελευταίο έτος. Οι έλεγχοι για το παραεμπόριο από τις υπηρεσίες που εποπτεύει η γενική γραμματεία καταναλωτή του Υπουργείου Ανάπτυξης την περίοδο Ιούλιος 2018-Ιούλιος 2019 ανήλθαν σε τρεις χιλιάδες εννιακόσιους σαράντα. Οι έλεγχοι την περίοδο Ιούλιος 2019-Ιούλιος 2020 ανήλθαν σε είκοσι επτά χιλιάδες πεντακόσιες δεκαεννέα, δηλαδή αύξηση 598,5% στους ελέγχους. Από τον Ιούλιο του 2019 μέχρι σήμερα έχουν κατασχεθεί εκατόν πενήντα χιλιάδες απομιμητικά προϊόντα και έχουν επιβληθεί πρόστιμα άνω του 1 εκατομμυρίου ευρώ.

Το νομοσχέδιο περιλαμβάνει, επίσης, διατάξεις σχετικές με τη στήριξη της εργασίας και της επιχειρηματικότητας, όπως την ηλεκτρονική καταχώρηση των αδειών υπαίθριου εμπορίου, την απλοποίηση της ίδρυσης μιας ιδιωτικής κεφαλαιουχικής επιχείρησης, που θεωρείται η πλέον ευέλικτη μορφή επιχείρησης, μέσω της «Υπηρεσίας Μιας Στάσης», την καλύτερη λειτουργία των επιμελητηρίων και τη διεύρυνση των δραστηριοτήτων τους.

Λαμβάνονται μέτρα για την αναθέρμανση των οικονομικών δραστηριοτήτων και την προώθηση επενδύσεων, όπως με την παράταση της προθεσμίας ολοκλήρωσης της τεχνικής ανασυγκρότησης των ναυπηγοεπισκευαστικών δραστηριοτήτων, τόσο με το άρθρο 33 όσο και με την τροπολογία 4/11, τη στρατηγική έξυπνης εξειδίκευσης για τη βιομηχανία για την περίοδο 2021-2027, την παροχή κινήτρων για τις στρατηγικές επενδύσεις, την παράταση έως 31-12-2021 των επενδυτικών σχεδίων που υπήχθησαν στους αναπτυξιακούς νόμους, καθώς και την ανάπτυξη της αθλητικής οικονομίας με την ένταξη των αθλητικών εγκαταστάσεων στον αναπτυξιακό νόμο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

Τέλος, σε σχέση με την ενίσχυση της έρευνας και της καινοτομίας μέσα από φορολογικά και διοικητικά μέτρα συντίθεται ένα εναρμονισμένο σύνολο διατάξεων για τη βιώσιμη ανάπτυξη και την ανάσχεση τού brain drain. Ειδικότερα, συστήνεται το Εθνικό Μητρώο Νεοφυών Επιχειρήσεων στο οποίο θα εγγράφονται οι start-ups έπειτα από αξιολόγηση, ενώ προβλέπεται η μείωση του φορολογητέου εισοδήματος ανάλογα με την εισφορά σε νεοφυή επιχείρηση που είναι εγγεγραμμένη στο μητρώο. Ακόμη ορίζεται η φοροαπαλλαγή καθώς και η απαλλαγή από κράτηση ή ασφαλιστική εισφορά των υποτροφιών του ΕΛΙΔΕΚ.

Προς την κατεύθυνση της ανάπτυξης της έρευνας κινούνται και οι διατάξεις που αφορούν στο οικονομικό επιμελητήριο. Στο νομοσχέδιο προβλέπεται ότι αυξάνεται το ποσοστό έκπτωσης των δαπανών επιστημονικής και τεχνολογικής έρευνας και εκπίπτει από το φορολογητέο εισόδημα το 50% της εισφοράς σε νεοφυή επιχείρηση.

Η παροχή ισχυρότερων φορολογικών κινήτρων για έρευνα και ανάπτυξη μέσω της αύξησης του επιπλέον ποσοστού φορολογικής έκπτωσης από 30% ως 100% αναμένεται να βελτιώσει την επίδοση της χώρας μας στους σχετικούς δείκτες, να δώσει ώθηση στην ερευνητική δραστηριότητα των επιχειρήσεων και να περιορίσει το φαινόμενο του brain drain με τη δημιουργία ποιοτικών θέσεων εργασίας.

Η παροχή ισχυρότερων φορολογικών κινήτρων θα βοηθήσει και στην προσέλκυση άμεσων ξένων επενδύσεων στη χώρα, καθώς διεθνείς όμιλοι εταιρειών θα αυξήσουν την ερευνητική τους δραστηριότητα στην Ελλάδα, η οποία πραγματοποιείται μέσω θυγατρικών ή συνδεδεμένων εταιρειών στο πλαίσιο συμβάσεων υπηρεσιών έρευνας και ανάπτυξης που έχουν συναφθεί μεταξύ της ελληνικής εταιρείας και της συνδεδεμένης με αυτή εταιρείας.

Συμπερασματικά, πρόκειται για ένα νομοσχέδιο με ισχυρό αναπτυξιακό πρόσημο, το οποίο αφ’ ενός μεν συμβάλλει στη διασφάλιση της λειτουργίας της αγοράς και στην προστασία των καταναλωτών και αφ’ ετέρου υποστηρίζει αυτοαπασχολούμενους, επαγγελματίες και επιχειρήσεις, βελτιώνοντας τη θέση της χώρας μας σε σχέση με το επιχειρείν και ενισχύοντας τη διεθνή ανταγωνιστικότητά της.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Σωκράτης Φάμελλος από τον ΣΥΡΙΖΑ έχει τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, έχουμε σήμερα προς συζήτηση ένα νομοσχέδιο του Υπουργείου Ανάπτυξης από μια Κυβέρνηση η οποία δεν έχει στρατηγική ανάπτυξης.

Το νομοσχέδιο αυτό έρχεται να επιβεβαιώσει τη σοβαρή αυτή στρατηγική αδυναμία της Κυβέρνησης και ειδικότερα της πολιτικής ηγεσίας του Υπουργείου αυτού, μιας και από τις πρώτες κινήσεις που έκαναν οι πολιτικά υπεύθυνοι της Νέας Δημοκρατίας ήταν να καταργήσουν την αναπτυξιακή στρατηγική της χώρας και να προβούν σε μια σειρά ρυθμίσεων που έχουν δημιουργήσει ανασφάλεια στην αγορά, όπως η μη ρύθμιση για τα κόκκινα δάνεια ή ρυθμίσεις οι οποίες καθυστερούν πάρα πολύ, όπως το ΤΕΠΙΧ.

Υπάρχει γενικότερα ένα αλαλούμ στην οικονομία και στα υγειονομικά πρωτόκολλα, ιδιαίτερα στα θέματα τουρισμού και εστίασης, που έχουν οδηγήσει σοβαρούς φορείς, όπως η Γενική Συνομοσπονδία Μικρομεσαίων Επιχειρήσεων, Επαγγελματιών και Βιοτεχνών να πουν ότι οδηγούμαστε σε ένα πογκρόμ κατά της μικρομεσαίας επιχειρηματικότητας και του ιδιωτικού τομέα, σ’ ένα σοβαρό πρόβλημα που δεν μπορεί να λυθεί με την ανεπάρκεια των μέτρων της Κυβέρνησης.

Και αυτό, ξέρετε, έρχεται σε πλήρη αντίθεση με μέτρα που βλέπουμε το τελευταίο διάστημα να προωθούνται εν κρυπτώ και ταχύτατα, όπως αυτή η απίστευτη υπουργική απόφαση που βγήκε χωρίς να τη γνωρίζουν οι δήμοι, χωρίς να τη γνωρίζει ο χώρος του περιβάλλοντος, σχετικά με την παραχώρηση του δημόσιου χώρου των πλατειών και των ελεύθερων χώρων των δήμων στις διαφημιστικές εταιρείες, κατά παράβαση οποιουδήποτε μέτρου, ορίου ύψους, ορίου πλήθους, μορφής, κάτι που αποδεικνύει ποια είναι η διάθεση αυτού του πράσινου Πρωθυπουργού που έχουμε, που είναι τα συμφέροντα των διαφορετικών εταιρειών και όχι τα συμφέροντα των πολιτών, των ποδηλατών, των ΑΜΕΑ, των δήμων, του δημόσιου χώρου και του ελεύθερου χώρου.

Όμως, η απόδειξη της ανεπάρκειας και της υποκρισίας της Κυβέρνησης στα θέματα επιχειρηματικότητας προκύπτουν και από το συγκεκριμένο νομοσχέδιο.

Περίπτωση πρώτη: Τροπολογία Παρασκευή μεσάνυχτα, όπως συνήθως κάνει ο κ. Χατζηδάκης -δεν έχετε την προτεραιότητα αυτή, κύριε Γεωργιάδη- εβδομήντα τεσσάρων σελίδων, μέσα στην οποία υπάρχουν ρυθμίσεις και για το Ελληνικό. Νομίζω ότι η ρύθμιση για το Ελληνικό είναι μια ξεκάθαρη απόδειξη της ανεπάρκειας και της υποκρισίας της Κυβέρνησης και του Υπουργού.

Προσέξτε: Στις 11 Ιουνίου του 2019 ο κ. Μητσοτάκης ζήτησε μία βδομάδα μετά τις εκλογές για να λύσει όλα τα θεσμικά προβλήματα στο Ελληνικό. Εδώ φαίνεται ότι υπάρχει ένα πρόβλημα αριθμητικής. Η μία βδομάδα έχει γίνει πενήντα πέντε. Ερχόμαστε, λοιπόν, σήμερα πενήντα πέντε εβδομάδες μετά, για μία ακόμη ρύθμιση θεσμική του ανεξάρτητου μηχανικού που δεν είναι και τίποτε φοβερό, διότι ο ανεξάρτητος μηχανικός υπάρχει στα έργα παραχώρησης εδώ και δεκαπέντε χρόνια τουλάχιστον στην Ελλάδα -το θυμάμαι εγώ από την επαγγελματική μου εμπειρία-, για να θεσμοθετήσουν κάτι το οποίο δεν θα είναι το τελευταίο.

Είναι η ένατη τροπολογία η οποία έρχεται, πέρα από τα θεσμικά εργαλεία που απαιτούνταν και καθυστέρησαν λόγω ανεπάρκειας και ελλιπούς γνώσης του αντικειμένου να τα θεσπίσουν. Κι έβαλαν μέσα για τη μαρίνα, τις θέσεις στάθμευσης, το δημόσιο χώρο, τα ύψη κτηρίων τα οποία είναι χαριστικά προς την απέναντι μεριά -να τα λέμε αυτά-, εις βάρος, αν θέλετε, πιθανά του δημόσιου χώρου, της ποιότητας, της αισθητικής, αλλά και της ίδιας της ανάπτυξης και του υγιούς ανταγωνισμού.

Έρχονται, λοιπόν, πενήντα πέντε εβδομάδες μετά να αποδείξουν ότι ήταν ψέμα αυτό που είπε ο κ. Μητσοτάκης για τη μία εβδομάδα, όπως προφανώς ψέμα ήταν και οι μπουλντόζες μέχρι το τέλος του 2019 του κ. Γεωργιάδη. Όμως, τα ψέματα του κ. Γεωργιάδη τα έχουμε συνηθίσει. Δεν θα πούμε πάρα πολλά.

όμως, προσέξτε ότι εντός των ρυθμίσεων του ανεξάρτητου μηχανισμού τοποθετείται ανεξάρτητος μηχανικός μετά από τις κατεδαφίσεις. Μπαίνει ένα ερώτημα. Γιατί δεν είχαμε πριν από τις κατεδαφίσεις ανεξάρτητο μηχανικό; Αλλά φτάσανε σε σημείο με άλλη νομική αφέλεια να νομοθετήσουν για τη διανομή και τα συμβολαιογραφικά μετά από τις κατεδαφίσεις ή μετά, τουλάχιστον, από τις πρώτες κατεδαφίσεις, τις οποίες κατ’ εξαίρεση νομοθέτησαν για να κατεδαφιστούν, ενώ πήραν την αρμοδιότητα από το Υπουργείο Περιβάλλοντος για να γίνει πράξη κήρυξης του κατεδαφιστέου από το Υπουργείο Ανάπτυξης. Νέες αρμοδιότητες. Προφανώς μετά από τις μπουλντόζες, ήθελε να έχει και την αρμοδιότητα της κατεδάφισης ο ίδιος ο κ. Γεωργιάδης.

Όμως, το ερώτημα είναι το εξής: Για ποιον λόγο στο άρθρο της τροπολογίας ο ανεξάρτητος μηχανικός αναλαμβάνει αρμοδιότητες των δημοσίων υπηρεσιών και εκδίδει και βεβαίωση περαίωσης του έργου; Δεν θα το κάνουν αυτό οι υπηρεσίες οι οποίες έχουν τον αντίστοιχο βραχίονα για τα αντίστοιχα έργα; Διότι μιλάμε για σοβαρά έργα του δημόσιου τομέα από τη μετατόπιση και υπογειοποίηση της λεωφόρου Ποσειδώνος μέχρι τα θέματα των ρεμάτων και του οδικού δικτύου. Μάλιστα, αν καθυστερήσουν πάνω από δεκαπέντε μέρες οι υπηρεσίες, το έργο θεωρείται ότι έχει παραληφθεί εις βάρος των συμφερόντων του δημόσιου τομέα και του δημοσίου συμφέροντος.

Και προσέξτε, στην τροπολογία γράφει ότι οι αρμόδιες υπηρεσίες οφείλουν να συνδράμουν με όλες τους τις δυνάμεις τον ανεξάρτητο μηχανικό και όχι αυτό που ξέρουμε στην τεχνική επιστήμη, δηλαδή ο ανεξάρτητος μηχανικός να στηρίζει με όλες του τις δυνάμεις τις υπηρεσίες γιατί πληρώνεται γι’ αυτό. Έχουν, που λέει, σηκωθεί τα πόδια να χτυπήσουν το κεφάλι.

Και, βέβαια, σ’ αυτήν την τροπολογία προσπαθούν πρακτικά να λύσουν θέματα νομιμότητας που δημιουργούν οι ίδιοι με τις ανεπάρκειές τους, αλλά και με την υποκρισία τους, γιατί λέγανε ότι για όλα αυτά φταίει ο ΣΥΡΙΖΑ. Και τώρα, για να κρύψουν ότι δεν θα έφταιγε ο ΣΥΡΙΖΑ, αλλά ο λάθος νόμος που έκανε ο κ. Σαμαράς για το Ελληνικό που διορθώθηκε επί κυβέρνησης ΣΥΡΙΖΑ και δημιουργήθηκαν και οι δημόσιοι χώροι και η παραλία και η πρόσβαση αυτή για τους κατοίκους και τους δήμους της περιοχής, έρχονται και τροποποιούν τα πάντα. Ακόμη και τη διαδικασία που είχε το τεχνικό επιμελητήριο για την πλατφόρμα τακτοποίησης αυθαιρέτων ώστε να γίνουν κατεδαφίσεις, δεν την χρησιμοποίησαν. Πήγαν κατ’ εξαίρεση για τα αυθαίρετα.

Αυτά όλα είναι τα μαγικά, τα οποία γίνονται ανάποδα από οτιδήποτε προβλέπει το θεσμικό πλαίσιο. Και σας βεβαιώ, ότι θα έρθουν ξανά στη Βουλή και για άλλη τροπολογία για τον συμβολαιογράφο και την πράξη διανομής. Δεν ξέρω αν θα βάλουν ανεξάρτητο συμβολαιογράφο ή κάτι άλλο που θα φανταστεί ο κ. Γεωργιάδης για να καλύψει τις δικές του ανεπάρκειες. Πάντως, εδώ θα είμαστε. Και δέκατη τροπολογία θα έρθει για το Ελληνικό και αυτό το σίριαλ θα έχει συνέχεια.

Όμως, αυτό που είναι σοβαρό, είναι τι παιχνίδια παίζονται με το μετοχικό κεφάλαιο, με τη χρηματιστηριακή αξία και με την αξία της υποδομής. Διότι βλέπουμε εδώ κι έναν χρόνο να παίζεται ένα «γαϊτανάκι», όπου η Κυβέρνηση δημιουργεί θετικές ειδήσεις, κατά παράβαση, βέβαια, νομοθεσιών, με νέα νομοθεσία, χωρίς να έχει ξεκινήσει το έργο, χωρίς το δημόσιο να έχει πάρει ούτε 1 ευρώ που θα τελείωνε τέλος του 2019 με το πρόγραμμα της κυβέρνησης του ΣΥΡΙΖΑ, χωρίς να έχουν εκχωρηθεί διαδικασίες. Έφυγαν, όμως, οι επενδυτές από το Κατάρ, έφυγαν οι επενδυτές από την Κίνα, φεύγει ένα μέλος της οικογένειας Λάτση από το μετοχικό κεφάλαιο.

Και ρωτάμε: Έχει μετρηθεί η επίπτωση της υπεραξίας που δίνουν οι χρηματιστηριακές κινήσεις και άρα η απώλεια ουσιαστικής αναπτυξιακής προσόδου για το ελληνικό δημόσιο και την κοινωνία; Εμείς θέλουμε οι επενδύσεις να έχουν αποτέλεσμα για την κοινωνία, την εργασία, τους εργαζόμενους και τους δήμους και όχι να τα εκμεταλλεύονται κάποιοι με «φούσκες», όπως είναι το real estate, τα χρηματιστήρια, και όχι πραγματικό προϊόν στην Ελλάδα. Αυτή είναι η απουσία του πραγματικού αναπτυξιακού σχεδίου από την πλευρά της πολιτικής ηγεσίας του Υπουργείου Ανάπτυξης, που δεν έχει αναπτυξιακό σχέδιο και είναι πολύ πίσω από τις ανάγκες της Ελλάδας και γι’ αυτό θα έχει σοβαρά προβλήματα και στο να διαχειριστεί το θέμα του Ταμείου Ανάκαμψης της Ευρωπαϊκής Ένωσης.

Εκτός, όμως, από το Ελληνικό, οφείλω να πω ότι στοιχεία ανεπάρκειας υπάρχουν και σε άλλα ζητήματα. Πρώτον, στο θέμα του τεχνικού επιμελητηρίου και της πιστοποίησης επαγγελμάτων. Χωρίς ένα ολοκληρωμένο πλαίσιο πιστοποίησης επαγγελμάτων και αρμοδιοτήτων, έρχεται με μία αποσπασματική και όχι συνολική ρύθμιση -που είναι πιθανώς πρόχειρη και ίσως χαριστική και για πολιτικά στελέχη που έχει η Νέα Δημοκρατία στον χώρο- και, πέραν του ότι δεν λύνει το πρόβλημα με τους άλλους κλάδους -και θα το βρούμε αυτό, κύριε Πρόεδρε, μπροστά μας-, έχουμε επίσης το ζήτημα ότι εισάγει για τους Έλληνες μηχανικούς διπλωματούχους πενταετούς φοίτησης με αναγνωρισμένο μάστερ, νέα διαδικασία επανεξέτασης, άρα νέο κόστος και νέο περιορισμό ανταγωνισμού, έτσι ώστε η αγορά να έχει λιγότερους ενεργειακούς επιθεωρητές, με υψηλότερο κόστος και λόγω του κόστους εξετάσεων. Αυτό συμφέρει τον ελεύθερο ανταγωνισμό; Ευνοεί τον πολίτη, τον κατασκευαστή ή τον μηχανικό; Όχι. Είναι εις βάρος και των επιστημόνων και της επιχειρηματικότητας και των πολιτών. Και όμως η Κυβέρνηση αυτή του κρατικοδίαιτου παρασιτικού καπιταλισμού -και όχι του ελεύθερου ανταγωνισμού-, εισάγει και αυτή τη ρύθμιση, χωρίς να έχει κανένα σχέδιο για το τι θα κάνουμε.

Το ίδιο έγινε και με τα ναυπηγεία της Θεσσαλονίκης. Ενώ από το 1972 υπήρχαν ναυπηγεία χωρίς άδεια χρήσης και ενώ οι κυβερνήσεις του δικομματισμού έκαναν νομικό πλαίσιο το 1997 - 1998 για τις άδειες εγκαταστάσεως, έφτασε το 2017, που αναλάβαμε εμείς την επίλυση του θέματος, να μην έχει κανένα υπόβαθρο σχεδιασμού η περιοχή. Και τότε εμείς κάναμε δύο μεταρρυθμιστικές τομές, πολύ μακριά από τις ικανότητες του Υπουργείου του κ. Γεωργιάδη: Πρώτον, γενικό πολεοδομικό σχέδιο για την περιοχή για να έχει χρήσεις γης και, δεύτερον, τον νόμο για τον αιγιαλό, για να υπάρχει η δυνατότητα αδειοδότησης-παραχώρησης. Και ενώ έμενε μόνο μία παράταση στις άδειες των ναυπηγείων για να βγάλουν άδεια οι επαγγελματίες εκεί, και ενώ εδώ και έναν χρόνο έχει γίνει σύσκεψη στην Περιφέρεια Κεντρικής Μακεδονίας και έλεγαν στους ανθρώπους της δουλειάς ότι θα κάνει νομοθετική ρύθμιση το Υπουργείο, έρχεται ένα χρόνο μετά να δώσει παράταση απλά στη σύνταξη των μελετών. Αυτή είναι η «μεγάλη», «φοβερή» μεταρρυθμιστική τομή; Έναν χρόνο μετά να δώσετε μία παράταση και ενώ για έναν χρόνο δεν είχαν άδεια τα ναυπηγεία στη Θεσσαλονίκη -που έχει τουλάχιστον έναν πολύ σημαντικό αλιευτικό και παραγωγικό στόλο- και δεν είχαν πού να πάνε στη Βόρεια Ελλάδα συνολικά, όλοι οι παραγωγοί και επαγγελματίες και του αλιευτικού στόλου και των υδατοκαλλιεργειών; Αυτή είναι, αν θέλετε, η έννοια για την επιχειρηματικότητα που έχει η Νέα Δημοκρατία.

Κύριε Πρόεδρε, νομίζω ότι κλείνω με κάτι που ενδιαφέρει και εσάς και λόγω της προηγούμενης θητείας σας.

Ευτυχώς σε κάποια κομμάτια της δικαιοσύνης υπάρχουν ελεύθερα μυαλά και τίμιοι άνθρωποι. Και ήρθαν τελικά δύο βουλεύματα δύο Συμβουλίων Πλημμελειοδικών το 2165 και το 2147 να μας πουν ότι η διάταξη που έφερε αυτή η Κυβέρνηση με τροπολογία στον κώδικα για να έχουν αμνηστία οι τραπεζίτες όταν δίνουν δάνεια κατά παράβαση των κανόνων νομιμότητας και ιδιαίτερα κατά παράβαση του δημοσίου συμφέροντος, του μεροκάματου των πολιτών που είναι στις τράπεζες και είπαν ότι είναι αντισυνταγματική, αντίκειται στην Ευρωπαϊκή Σύμβαση Δικαιωμάτων του Ανθρώπου, δημιουργεί ανισοτιμία, όπως επίσης άδικη και περίεργη ήταν η πράξη νομοθετικού περιεχομένου, που δεν έδωσε παράταση στις συγκεκριμένες προθεσμίες εγκλήσεων. Άρα, εντός της πανδημίας κάποιοι έσβησαν, έδωσαν αμνηστία σε δάνεια με αέρα. Τα δάνεια με αέρα δόθηκαν. Εδώ, στη Βουλή ειπώθηκε ότι οι κυβερνήσεις Νέας Δημοκρατίας και ΠΑΣΟΚ έδιναν δάνεια με αέρα. Και έχουμε σήμερα μία πράξη που αποδεικνύει ότι αυτή η Κυβέρνηση θέτει εμπόδια στη δίωξη και στην τιμωρία στελεχών που παραβιάζουν τον νόμο. Το έκανε και ευτυχώς σήμερα αυτό το κουβάρι ξετυλίγεται και χαλάει η εικόνα η δική σας γιατί οι δικαστικές αποφάσεις βεβαιώνουν ότι η Κυβέρνηση δεν προνοεί για το κράτος δικαίου, κάτι που χρειάζεται η επιχειρηματικότητα. Ούτε μεταρρυθμιστικές τομές ούτε κράτος δικαίου. Μόνο ρουσφέτια τα οποία γίνονται και με το κάλυμμα της νομοθέτησης εις βάρος της ανάγκης της πατρίδας μας να έχει δουλειά και προκοπή. Αυτή είναι η Δεξιά. Εις βάρος της προκοπής, εις βάρος της δουλειάς, εις βάρος του μεροκάματου. Όλα αυτά με μία προοδευτική διακυβέρνηση στη χώρα μας θα ανατραπούν.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Μέχρι να δώσω τον λόγο στον κ. Χήτα και επειδή αναφερθήκατε και σε μένα, κύριε Φάμελλε, να σας πω ότι πράγματι υπάρχουν αντιφατικές αποφάσεις πάνω στα ζητήματα αυτά, όπως υπήρχαν και σε πάρα πολλούς νόμους όλων των κυβερνήσεων. Αυτό οφείλεται στο ότι δεν υπάρχει συνταγματικό δικαστήριο στη χώρα για να κρίνει τη συνταγματικότητα, ούτως ώστε να υπάρχει μία ενιαία ρύθμιση. Είναι διάχυτος και παρεμπίπτων ο συνταγματικός έλεγχος. Θα δούμε τι θα πουν για όλα τα θέματα αυτά ο Άρειος Πάγος και το Συμβούλιο της Επικρατείας όσον αφορά στη συνταγματικότητα της συγκεκριμένης διάταξης.

Τον λόγο έχει ο Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ.

Κύριοι Υπουργοί, θα κάνω κάποια σχόλια στο ξεκίνημα για το νομοσχέδιο το οποίο κουβεντιάζουμε σήμερα και θα προτιμούσα να βλέπουμε την ουσία.

Λέμε σήμερα, ότι το νομοσχέδιο προσπαθεί να καταπολεμήσει το παραεμπόριο. Να πούμε δυο πράγματα έτσι απλά για να καταλάβει ο κόσμος τι γίνεται. Δημιουργείτε, λοιπόν, μια νέα υπηρεσιακή μονάδα ελέγχου αγοράς, λες και δεν έχουμε αρκετούς ελεγκτικούς μηχανισμούς.

Κύριε Γεωργιάδη, θέλω να ομολογήσω ότι είστε από τους πλέον εργατικούς Υπουργούς και είστε και ένας άνθρωπος ο οποίος βγαίνει μέσα από την αγορά, μέσα από το εμπόριο. Είστε ένας άνθρωπος ο οποίος ξέρει, δεν είναι «μυρωδιάς», που λέμε, γνωρίζει τι γίνεται. Αλήθεια, έχετε την αίσθηση ότι η αγορά ή το παραεμπόριο ή όλο αυτό που συμβαίνει εκεί έξω σήμερα, θα καταπολεμηθεί με αυτό που θα ψηφιστεί σήμερα; Δηλαδή, το πρόβλημα στην Ελλάδα μας ποιο είναι; Ότι δεν υπήρχε μέχρι σήμερα η υπηρεσιακή μονάδα ελέγχου αγοράς; Δεν υπήρχαν άλλοι τρόποι ελέγχου; Υπήρχαν πάρα πολλοί. Και οικονομικοί και οι δημοτικές αρχές και η αστυνομία και τα πάντα, για να μπορέσουμε να ελέγξουμε.

Το πρόβλημα δεν είναι η έλλειψη ελεγκτικών μηχανισμών, κύριε Υπουργέ. Το πρόβλημα είναι η πραγματική βούληση για ουσιαστικούς ελέγχους. Κάποια στιγμή σας είδα, βγήκατε έξω, κυνηγούσατε κάποιους ανθρώπους, εντοπίσατε κάποιες αποθήκες με προϊόντα -«μαϊμούδες». Αυτά, όμως, κάπου σταμάτησαν στην πορεία.

Θέλω, λοιπόν, να πω -και αυτό εντάσσεται σε μία σειρά νομοθετημάτων στην Ελλάδα- το εξής: Ήρθε τις προάλλες ένας νόμος για τις διαδηλώσεις, για παράδειγμα, λες και περίμενε η χώρα μας το 2020, να έρθει ο νόμος του Χρυσοχοΐδη, ο καινούριος, για να τελειώνουμε με δαύτους. Βούληση πρέπει να υπάρχει. Νόμους έχουμε, ελεγκτικούς μηχανισμούς έχουμε. Βούληση να πολεμήσουμε το κακό χρειάζεται, όποιο κακό προκύπτει ανά πάσα στιγμή.

Είναι γεμάτοι, κύριε Υπουργέ, οι δρόμοι με λαθρομετανάστες. Τους βλέπετε. Πωλούν προϊόντα δεξιά και αριστερά, μπροστά από τα σπίτια και τα μαγαζιά των ανθρώπων. Εντατικοποιήστε τους ελέγχους. Αυστηροποιήστε τις κυρώσεις. Γίνετε περισσότερο αυστηροί. Μην φοβάστε κανέναν από δω, από τα αριστερά. Δεν πρόκειται να σας πει κανείς, τίποτα. Ο Έλληνας και η Ελληνίδα θέλουν νόμο και τάξη, να εφαρμόζονται για να μπορέσουν να λειτουργήσουν.

Επίσης, κύριε Υπουργέ, είναι δυνατόν ο Υπουργός να διορίζει τον διοικητή; Τι είναι αυτό το πράγμα ακριβώς για να το καταλάβουμε; Ο Υπουργός θα διορίζει τον διοικητή, που μπορεί να είναι και ένας ιδιώτης ή όπως εσείς τον χαρακτηρίζετε; Για να καταλάβω πραγματικά τι γίνεται.

Ο Πρόεδρός μας έχει τονίσει πάρα πολλές φορές από το Βήμα αυτό και από όπου του δίνεται η δυνατότητα, την τεράστια σημασία που δίνουμε στην πρωτογενή παραγωγή για την οικονομία της Ελλάδας. Δείτε, όμως, τι κάνετε τώρα εσείς. Η δημιουργία ενός βιώσιμου περιβάλλοντος, γιατί πρέπει να δημιουργήσουμε ένα βιώσιμο περιβάλλον για τους αγρότες, ένα βιώσιμο περιβάλλον για τους αλιείς, ένα βιώσιμο περιβάλλον για τους κτηνοτρόφους μας, είναι το άμεσο ζητούμενο, κύριε Υπουργέ. Και έρχεστε σήμερα εσείς εδώ και αντί να λύσουμε κάποια προβλήματα για τους ανθρώπους αυτούς, βάζετε μια δαιδαλώδη διαδικασία με υποχρεωτική προσκόμιση αποδεικτικών φορολογικής και ασφαλιστικής ενημερότητας, που ουσιαστικά τους πετάτε έξω τους περισσότερους απ’ αυτούς .Αυτό είναι λάθος.

Έρχομαι σε ένα άλλο κομμάτι του νομοσχεδίου σας, κύριε Υπουργέ και κύριοι Υπουργοί. Θα σας διαβάσω κάποιες δηλώσεις. Φεβρουάριος 2020: Πιστεύω ότι πρέπει να πούμε ξεκάθαρα στους Τούρκους ότι η προσφυγή στη Χάγη θα δώσει αξιόπιστη και οριστική λύση. Ακούστε, κύριοι συνάδελφοι. Φεβρουάριος του 2020 επίσης: Η διαδικασία για πιθανή προσφυγή στη Χάγη σχετικά με την υφαλοκρηπίδα και την ΑΟΖ μπορεί να είναι επωφελής στο πλαίσιο μιας ευρύτερης πολυδιάστατης στρατηγικής, Γεώργιος Παπανδρέου. Η πρώτη δήλωση ήταν Ντόρα Μπακογιάννη, Ροζάκης, Ιούλιος του 2020, για το Καστελόριζο: Απομονωμένο από τη Ρόδο είναι κοντά στις τουρκικές ακτές. Τα δέκα ναυτικά μίλια είναι η ιδανική λύση. Μάλιστα. Θάνος Ντόκος, Γενάρης του 2020: Τα ιδρύματα Σόρος και Ροκφέλερ είναι οι χρηματοδότες του ΕΛΙΑΜΕΠ. Φεβρουάριος του 2020: Εφόσον ανακαλυφθούν σημαντικά κοιτάσματα στο Αιγαίο ή στην Ανατολική Μεσόγειο τότε θα μπορούσε η Ελλάδα να διαπραγματευθεί μία συμφωνία συνεκμετάλλευσης με ποσοστά που να καθοριστούν σύμφωνα με τα συμφωνηθέντα θαλάσσια σύνορα.

Ακούστε, κυρίες και κύριοι συνάδελφοι. «Η λογική των Πρεσπών δέχτηκε ένα προσωρινό πλήγμα από την άσκηση βέτο από τη Γαλλία στην έναρξη ενταξιακών διαπραγματεύσεων μεταξύ Ευρωπαϊκής Ένωσης και Βόρειας Μακεδονίας». Κλείνω για το οικολογικό μνημόνιο. «Θα πρέπει να ζήσουμε με αυτήν την πραγματικότητα μέχρι να την ακυρώσουν». Αυτές όλες είναι δηλώσεις στελεχών του ΕΛΙΑΜΕΠ.

Και έρχεστε σήμερα, κύριε Υπουργέ, εσείς -που γνωρίζω ποια είναι η θέση σας και γνωρίζει πρώτος από όλους ο Πρόεδρός μας, όπως και οι υπόλοιποι- με το άρθρο 52 και τον καθορισμό του ΕΛΙΑΜΕΠ ως δικαιούχου χρηματοδότησης. Πώς γίνεται αυτό; Αυτούς θα χρηματοδοτήσετε, κύριε Υπουργέ; Αυτούς, με τις δηλώσεις αυτές που σας διάβασα πριν από λίγο, οι οποίες βγήκαν από ελληνικά στόματα, που ζητάνε συνεκμετάλλευσή, που λένε ότι το Καστελόριζο είναι απομονωμένο, ότι το ΕΛΙΑΜΕΠ το χρηματοδοτεί ο Σόρος, ο Ροκφέλερ; Αυτές οι δηλώσεις είναι του ΕΛΙΑΜΕΠ. Και για αυτό το ΕΛΙΑΜΕΠ βάζετε εσείς τους φορολογούμενους Έλληνες να επιβαρυνθούν για να τους χρηματοδοτούνε. Χρηματοδοτείτε εσείς τον ΕΛΙΑΜΕΠ.

Νομίζω ότι στην τοποθέτησή σας μετά θα πρέπει να πάρετε θέση για αυτό. Και αν όχι, να το αποσύρετε. Δεν υπάρχει πιο λογικό από αυτό, να αποσύρετε το άρθρο 52 για το ΕΛΙΑΜΕΠ συγκεκριμένα. Όλοι ξέρουμε ότι προτείνουν στο ΕΛΙΑΜΕΠ τη συνεκμετάλλευση με τους Τούρκους. Το λένε οι ίδιοι. Δεν το λέμε εμείς. Δεν παραφράζω. Δεν μεταφράζω. Απλά μεταφέρω δικές τους τοποθετήσεις. Είναι κρίμα.

Χαίρομαι που σε αυτό το χρονικό σημείο είναι εδώ και ο Υπουργός Εθνικής Άμυνας και τα ακούει αυτά. Έχει μια πολύ δύσκολη επιχείρηση και αποστολή όλο αυτό το χρονικό διάστημα.

Όμως, δεν μπορεί η Ελλάδα να είναι στα «κόκκινα» κι εμείς να χρηματοδοτούμε το ΕΛΙΑΜΕΠ που είναι υπέρ της συνεκμετάλλευσης, και όχι μόνο, και παραδέχεται ότι είναι χρηματοδότης του ο Σόρος, ο Ροκφέλερ και όλοι οι υπόλοιποι. Ε, λοιπόν, αποδείξτε ως Κυβέρνηση ότι εσείς δεν είστε μ’ αυτούς και είστε με τη λογική ότι δεν παραχωρούμε ούτε μία σπιθαμή ούτε ένα βότσαλο από τα ελληνικά μας χωρικά ύδατα!

Ταυτόχρονα, κύριε Υπουργέ, ενώ χρηματοδοτείτε το ΕΛΙΑΜΕΠ -που σας έδειξα για άλλη μια φορά και φρεσκάρισα τη μνήμη των Ελλήνων για το τι είναι ο ΕΛΙΑΜΕΠ- και την ώρα που Ερντογάν κάνει τζαμί την Αγία Σοφία, σπεύδετε να καταργήσετε την επιχορήγηση της γενικής γραμματείας έρευνας και τεχνολογίας για το Ινστιτούτο Έρευνας Βυζαντινού Πολιτισμού. Είναι εκατόν πενήντα χιλιάδες ευρώ, κύριε Υπουργέ. Για μας, για τον καθένα από μας εδώ είναι πολλά. Αλλά για το Ινστιτούτο Έρευνας Βυζαντινού Πολιτισμού 150.000 ευρώ ετησίως! Τώρα μας πιάσανε οι οικονομίες; Τώρα, που η Ελλάδα περνάει αυτή την κρίση; Που κάθε τι, κάθε σημάδι που μπορούμε να δείξουμε, κάθε ηθικό πλεονέκτημα που μπορούμε να έχουμε γιατί η τόνωση ηθικού του ελληνικού λαού μετράει. Είναι εκατόν πενήντα χιλιάδες ευρώ. Και δίνουμε λεφτά στο ΕΛΙΑΜΕΠ!

Πάμε τώρα σε κάποια άλλα θέματα. Γκάφα! Κύριε Παναγιωτόπουλε, δεν ξέρω βέβαια πώς έγινε αυτό, αλλά χειρότερο timing για να κάνουμε τη γκάφα αυτή τη χθεσινή δεν υπήρχε. Αναφέρομαι σε αυτό με τη NAVTEX που έβγαλαν.

Χθες το απόγευμα, λοιπόν, το ΑΠΕ μετέδωσε το εξής. Να τονίσω και να υπογραμμίσω ότι το Αθηναϊκό Πρακτορείο Ειδήσεων είναι στο χαρτοφυλάκιο του ίδιου του Πρωθυπουργού πλέον. Από τη μέρα που ψηφίστηκε εδώ το πρώτο νομοσχέδιο του επιτελικού κράτους το Αθηναϊκό Πρακτορείο Ειδήσεων έχει περάσει στο χαρτοφυλάκιο του Πρωθυπουργού. Χθες το απόγευμα, λοιπόν, το ΑΠΕ μετέδωσε ότι πάμε NAVTEX στο Καστελόριζο. Βγήκε αυτή η είδηση. Λίγες ώρες μετά η Κυβέρνηση και το Πεντάγωνο διαψεύδουν την είδηση. Είπαν ότι NAVTEX εκδόθηκε από το Πολεμικό Ναυτικό, αλλά για το Λιμενικό Σώμα.

Δεν νομίζω ότι περιποιούν τιμή αυτά για το Πολεμικό μας Ναυτικό. Και δεν είναι η πρώτη φορά που κάνουμε τέτοιες γκάφες. Εγώ δεν θα πω «κάνετε» γιατί τέτοια θέματα αφορούν όλους μας, θα πω «κάνουμε». Σε θέματα τέτοια είμαστε όλοι μέσα. Όπως πριν από λίγους μήνες, αν θυμάστε, με το «ΓΙΑΒΟΥΖ» που από τη μία λέγατε ότι παγώνουμε τον διάλογο για τα μέτρα οικοδόμησης εμπιστοσύνης, τα περίφημα ΜΟΕ, και μετά από λίγο τα ξεπαγώνατε. Δεν ξέραμε τελικά αν τα παγώνουμε ή αν τα ξεπαγώνουμε. Κάνουμε τέτοια. Τώρα αυτό ή δείχνει τρικυμία εν κρανίω ή δείχνει αστοχίες της ελληνικής διπλωματίας, οι οποίες αποκαλύπτονται η μία μετά την άλλη. Δυστυχώς. Γιατί έχουμε αποδείξει εμπράκτως ότι σε τέτοιου είδους θέματα πρέπει να είμαστε όλοι ενωμένοι και να προσέχουμε πάρα πολύ καλά τι κάνουμε.

Πάμε τώρα, κύριε Υπουργέ, κύριε Παναγιωτόπουλε, στην αποκλιμάκωση που είχαμε στο Αιγαίο τις τελευταίες ώρες. Δεν υπάρχει Έλληνας και Ελληνίδα που να μην ένιωσε μια ανακούφιση από αυτό. Δεν υπάρχει άνθρωπος Έλληνας πολίτης ή Ελληνίδα που να θέλει πόλεμο, πρέπει να είναι τρελός ή ψυχοπαθής. Όλοι θέλουμε την ειρήνη.

Η Κυβέρνηση, όμως, κύριε Υπουργέ, σ’ αυτό το παιχνίδι «σκάκι-κινήσεων», έσπευσε να ανακοινώσει αποκλιμάκωση. Εμείς το κάναμε ως Ελλάδα αυτό πρώτα, ανακοινώσαμε αποκλιμάκωση, ακόμα και τη στιγμή που ο Ερντογάν επέμενε και απειλούσε ανοικτά με πόλεμο. Είναι απαράδεκτο -είναι η δική μας άποψη-, την αποκλιμάκωση να την ανακοινώνει η Ελλάδα και όχι η Τουρκία.

Εδώ πάνω δημιουργούνται και κάποια ερωτήματα ξέρετε. Ποιος την ενημέρωσε την Ελλάδα; Υπάρχει μυστική διπλωματία, ναι ή όχι; Εμείς θα το ρωτάμε συνέχεια. Υπάρχει μυστική συνεννόηση με τις Ηνωμένες Πολιτείες και με τη Γερμανία που οδήγησε και στην ακύρωση της συμφωνίας για τη «Belharra» με τη Γαλλία;

Προειδοποιούμε όχι τη Νέα Δημοκρατία, αλλά την Κυβέρνηση, να μην συμμετέχει σε οποιοδήποτε τραπέζι την οδηγήσουν είτε οι Ηνωμένες Πολιτείες είτε η Γερμανία. Υπό την απειλή των όπλων δεν υπάρχει διάλογος παρά μόνο εκβιασμός. Διάλογος άνευ όρων ισοδυναμεί αυτόματα με γκριζάρισμα του Αιγαίου.

Ο Κυριάκος Βελόπουλος το λέει σε όλους τους τόνους γι’ αυτό και το τονίζουμε: Σύσκεψη πολιτικών Αρχηγών τώρα. Καλές είναι οι κατ’ ιδίαν συναντήσεις, αλλά η σύσκεψη των πολιτικών Αρχηγών θα καθορίσει την εθνική γραμμή απέναντι στην Τουρκία, μια απόφαση που αφορά όλους, που αφορά στην πατρίδα μας, φανερά, χωρίς μυστικές συνεννοήσεις και διπλωματίες.

Θα κάνω ένα ακόμη σχόλιο πολύ γρήγορα. Δεν θα μπορούσα να μην αναφερθώ σ’ αυτό σήμερα. Η Ελληνική Λύση με ευρύ κλιμάκιο πέντε Βουλευτών βρέθηκε δίπλα στους κατοίκους της Κορινθίας το Σαββατοκύριακο. Γιατί θεωρούμε ότι η θέση η δική μας είναι έξω, εκεί, κοντά στον κόσμο, στην κοινωνία, στους ανθρώπους, στους Έλληνες πολίτες. Για ακόμη μία φορά η πολιτεία δεν ήταν σε θέση -να μου πεις πόσο μπορεί κάποιος να τα βάλει με τα φυσικά φαινόμενα- να εμποδίσει να χαθούν περιουσίες, οι οποίες παραδόθηκαν στις φλόγες. Ευτυχώς δεν θρηνήσαμε ανθρώπινες ζωές.

Όμως, προειδοποιούμε την Κυβέρνηση της Νέας Δημοκρατίας, πρώτον, να αποζημιώσει άμεσα τους πληγέντες και, δεύτερον, να μην τολμήσει να εκχωρήσει σε οποιοδήποτε επιχειρηματικό όμιλο την καμένη γη για να φυτευτούν την επόμενη μέρα κιόλας ανεμογεννήτριες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω με ένα πολύ σημαντικό για εμάς θέμα, το οποίο, δυστυχώς, οι υπόλοιποι και τα μέσα ενημέρωσης το έχουν βάλει στην άκρη, εμείς καθόλου. Συνεχίζεται η εισβολή, κύριε Γεωργιάδη, των λαθρομεταναστών. Ξέρω ότι και σε αυτό το θέμα είστε ιδιαίτερα ευαίσθητος,. Μιλάμε για εισβολή. Δεν ξέρω από πού αντλεί την αισιοδοξία του ο κ. Μηταράκης. Πραγματικά δεν γνωρίζω. Τα στοιχεία και τα γεγονότα δείχνουν άλλα πράγματα.

Καθημερινά έχουμε εισβολή και στον Έβρο και στα νησιά. Και αφού μπαίνουν στη χώρα -ακούστε τώρα εδώ- έπειτα μπαίνουν στα σπίτια του κόσμου, στις αυλές, στα σχολεία, στις εκκλησίες, αφοδεύουν, ουρούν -τα βλέπουμε- καταστρέφουν, κλέβουν, λεηλατούν, σφάζουν ζώα, την περιουσία του κόσμου καθημερινά.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Κλείνω με αυτό, κύριε Πρόεδρε. Ακούστε μας. Αυτό έρχεται να προστεθεί με μια έκθεση της FRONTEX η οποία βγήκε πριν από λίγα λεπτά. Τι λέει, λοιπόν, αυτή η έκθεση της FRONTEX, η οποία είναι μεγάλη. Είναι μακροσκελής η ανακοίνωση, αλλά εγώ θα εστιάσω απλώς σε δύο σημεία. Λέει ότι αυξάνονται πάλι οι ροές μεταναστών στην Ειδομένη. Αφού φθάσουν στην Ελλάδα -ακούστε τα λέει η FRONTEX αυτά- συγκεντρώνονται σε κάποια μέρη συγκεκριμένα στην Εγνατία Οδό. Ακούστε, κύριοι Βουλευτές. Οι διακινητές, οι επιτήδειοι, τους προσεγγίζουν στο σημείο αυτό γιατί είναι εύκολη η προσέγγισή τους εκεί πέρα. Άλλοι τους διακινούν σε δημόσιους τόπους. Δηλαδή, δίνουν ραντεβού σε πλατείες, δίνουν ραντεβού σε πάρκα, σε μικρά εστιατόρια που είναι ιδιοκτήτες Πακιστανοί και από εκεί ξεκινάει το «delivery». Παραδίδονται στην Αστυνομία. Παίρνουν τα χαρτιά νομιμότητας για κάποιους μήνες. Και η ζωή συνεχίζεται.

Αυτό θα είναι το μεγαλύτερο πρόβλημα που θα αντιμετωπίσει η Κυβέρνησή σας για τους επόμενους μήνες που έρχονται. Ακούστε μας. Σας το έχουμε ξαναπεί. Εδώ και ενάμιση μήνα το έχουμε καταθέσει. Και θα τα δώσω και πάλι στα Πρακτικά, κύριε Γεωργιάδη, φέρει την υπογραφή των επιστημόνων μας και του Κυριάκου Βελόπουλου. Είναι η πρόταση προμελέτης κατασκευής δομών προσωρινής φιλοξενίας παράνομων μεταναστών σε ακατοίκητα νησιά. Περιγράφει με ποιον τρόπο μπορούμε να τους μεταφέρουμε εκεί, για ένα χρονικό διάστημα μέχρι να απελαθούν οι παράνομοι, μέχρι να βγουν οι άδειες τους, το άσυλο τους όσοι δικαιούνται και οι υπόλοιποι να φύγουν. Περιγράφει πως μπορούμε με λίγα χρήματα, πολύ λιγότερα από αυτά που ξοδεύουμε τώρα, να τους εγκαταστήσουμε εκεί για συγκεκριμένο χρονικό διάστημα με υγειονομική περίθαλψη, με δομές σίτισης και τα λοιπά.

Εδώ είναι η μελέτη. Θα την καταθέσω στα Πρακτικά, κύριε Υπουργέ, με την ελπίδα πραγματικά, επειδή γνωρίζω ότι δεν αφήνετε τίποτα να πέσει κάτω, να σας κινήσει το ενδιαφέρον να της ρίξετε μια ματιά.

Σας ευχαριστώ πολύ.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ο Υπουργός Άμυνας, ο κ. Παναγιωτόπουλος, ζήτησε τον λόγο για να υποστηρίξει την τροπολογία που κατέθεσε.

Ορίστε, κύριε Υπουργέ, έχετε το λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε.

Δεν ήρθα εδώ για να συμβάλω στην εκτροπή της συζήτησης από τη συζήτηση νομοσχεδίου του Υπουργείου Ανάπτυξης σε αμιγώς αμυντικά θέματα. Ήρθα εδώ για να υποστηρίξω μια τροπολογία που έχει να κάνει -και ο Υπουργός Ανάπτυξης το γνωρίζει πολύ καλά, αφού συμβάλλει στη μεγάλη προσπάθεια για την επόμενη μέρα των Ναυπηγείων Ελευσίνας- με την αμυντική θωράκιση της χώρας.

Οφείλω, όμως, ένα πολύ σύντομο σχόλιο στον προλαλήσαντα συνάδελφο, ο οποίος απ’ όλη αυτήν την τεράστια κινητοποίηση των Ενόπλων Δυνάμεων και ειδικά του Πολεμικού Ναυτικού, την ταχύτατη και αποτελεσματικότατη και εκ του αποτελέσματος επιτυχημένη κινητοποίηση, κράτησε μόνο τη NAVTEX που ανακοινώθηκε εσφαλμένως τελικά, όπως προέκυψε, χθες το βράδυ. Ανακοινώθηκε ότι το Ναυτικό εκδίδει NAVTEX για ασκήσεις με πραγματικά πυρά στο Καστελόριζο, ενώ στην πραγματικότητα επρόκειτο για μία NAVTEX που εξέδωσε η αρμόδια υπηρεσία, να εγκρίνει η Υδρογραφική Υπηρεσία που υπάγεται στο ΓΕΝ, αλλά το Λιμενικό αιτήθηκε. Αφορούσε μία άσκηση με περιορισμένης εμβέλειας πραγματικά πυρά στην περιοχή εκείνη, εντός των χωρικών μας υδάτων. Αυτό εκτιμήθηκε ότι θα εκλαμβανόταν ως αμφιλεγόμενο μήνυμα. Η NAVTEX εξεδόθη μετά από συνεννόηση σε χαμηλότερο επίπεδο, χωρίς να γνωρίζουν τίποτα οι ηγεσίες ούτε του Υπουργείου Ναυτιλίας ούτε του Λιμενικού -έτσι γίνεται συνήθως- ούτε φυσικά η στρατιωτική ηγεσία των Ενόπλων Δυνάμεων και εμείς. Έγινε η σχετική διόρθωση και η αποκλιμάκωση, η οποία είχε ήδη ξεκινήσει να εξελίσσεται, ολοκληρώθηκε.

Η αποκλιμάκωση θα έλεγα ότι είναι κάτι το οποίο όλοι ευχόμαστε, ιδίως σε περιόδους υψηλής έντασης. Όταν δύο στόλοι έρχονται ο ένας απέναντι στον άλλον, είναι μια περίοδος έντασης. Προέκυψε, όμως, λόγω της αποφασιστικής στάσης της ελληνικής Κυβέρνησης και της στρατιωτικής ηγεσίας και των Ενόπλων Δυνάμεων, που κινητοποιήθηκαν ταχύτατα, για να λάβουν θέσεις προκειμένου να υπερασπιστούν τα κυριαρχικά δικαιώματα της χώρας μας. Και ως τέτοια πρέπει να την εκλαμβάνουμε και να χαιρόμαστε γι’ αυτό.

Από εδώ και πέρα, ελπίζω ότι δεν θα έχουμε νέου τύπου κλιμακώσεις. Επειδή, όμως, κανείς δεν ξέρει με τον απρόβλεπτο γείτονα, γι’ αυτόν το λόγο το Πολεμικό Ναυτικό, οι Ένοπλες Δυνάμεις -οφείλονται πολλά εύσημα στο Πολεμικό Ναυτικό για τον τρόπο που λειτούργησε- παραμένουν σε εγρήγορση, σε επαγρύπνηση, όπως πάντα.

Έρχομαι, λοιπόν, μια και μιλάμε για το Πολεμικό Ναυτικό στην τροπολογία που εισάγουμε σήμερα και ζητάμε την υπερψήφιση της από το Σώμα, με γενικό αριθμό 411 και ειδικό 23 της 20/7/2020. Αφορά στο πρόγραμμα ναυπήγησης των δύο πυραυλακάτων νούμερο 6 και 7, τύπου ΡΟΥΣΣΕΝ του Πολεμικού Ναυτικού που βρίσκονται στα ναυπηγεία Ελευσίνας. Στην ουσία, πρόκειται για μία ακόμα τρίμηνη παράταση του προγράμματος που έχει συναφθεί χάρη στην από 4-12-2015 τριμερή συμφωνία μεταξύ των ναυπηγείων Ελευσίνας, του Πολεμικού Ναυτικού και των εργαζομένων στα ναυπηγεία Ελευσίνας για την επιτυχή ολοκλήρωση αυτού του ναυπηγικού έργου. Παρατείνεται το χρονοδιάγραμμα κατασκευής των τορπιλακάτων για τρεις μήνες, μέχρι 30 Σεπτεμβρίου του 2020, ώστε να αποδοθούν το ταχύτερο δυνατό στο Πολεμικό Ναυτικό για πλήρη επιχειρησιακή εκμετάλλευση. Καταλαβαίνουμε όλοι, ιδίως μετά τα τεκταινόμενα τελευταίων ημερών, γιατί υπάρχει κατεπείγουσα ανάγκη το Πολεμικό Ναυτικό να ενισχυθεί, όσο το δυνατόν εντατικότερα γίνεται, με μέσα τα οποία έχει απόλυτη ανάγκη.

Οι τελευταίες, λοιπόν, δύο πυραυλάκατοι τύπου ΡΟΥΣΣΕΝ, που είναι υπό ναυπήγηση στα ναυπηγεία Ελευσίνας, πλέον μπαίνουν στο τελικό στάδιο της ναυπήγησής τους. Η έκτη αύριο θα παραδοθεί στο Πολεμικό Ναυτικό. Έχει ήδη παραδοθεί στο Πολεμικό Ναυτικό, αλλά αύριο θα διεξαχθεί η τελετή ονοματοδοσίας αυτής, προκειμένου, σιγά-σιγά και αφού διεξαχθούν οι τελευταίες δοκιμές στα οπλικά συστήματα, να ενταχθεί πλέον στην επιχειρησιακή δυνατότητα και δομή του Πολεμικού Ναυτικού. Η επόμενη και τελευταία, η νούμερο 7, θα καθελκυστεί, θα πέσει στο νερό πιθανότατα μέσα στον Αύγουστο. Ορίζεται αυτό στην τροπολογία που έρχεται προς ψήφιση. Απομένουν κάποιες εργασίες αρκετών μηνών, προκειμένου να ολοκληρωθεί και αυτή. Όμως, από τη στιγμή που ένα πλοίο του Πολεμικού Ναυτικού καθελκύεται, μπαίνουμε πλέον και επίσημα στο τελικό στάδιο της ναυπήγησής του. Έτσι, λοιπόν, μπαίνει ένα τέλος σε μία διαδικασία ναυπήγησης πλοίων του Πολεμικού Ναυτικού που είχε γίνει πραγματικά το γεφύρι της Άρτας για πολλούς λόγους.

Χάρη και στην πολύ εντατική προσπάθεια του υπουργού Ανάπτυξης, που κάθεται δίπλα μου, αλλά και στη δική μας πίεση, μία συνδυασμένη πίεση, αυτή τη στιγμή βρίσκεται στην τελική ευθεία και η διαδικασία για την αλλαγή ιδιοκτησιακού καθεστώτος στα ναυπηγεία Ελευσίνας. Δεν είναι εύκολη υπόθεση, διότι υπάρχουν ανειλημμένες υποχρεώσεις, υπάρχουν χρέη, υπάρχει και μία διαδικασία μεταβίβασης των μετοχών στο δυνητικό αλλά πιθανότατο πλέον επενδυτή που είναι η ΟΝΕΧ, που έχει αποδείξει τη δυνατότητά της να εκτελεί ναυπηγικό έργο στο Νεώριο Σύρου και ενδιαφέρεται εδώ και πολύ καιρό για τα ναυπηγεία Ελευσίνας. Βρισκόμαστε τελική φάση αυτής της διαδικασίας.

Η τρίμηνη παράταση, που δώσαμε την προηγούμενη φορά που ήρθαμε εδώ, είχε -θα έλεγα- διττό σκοπό: αφ’ ενός να ασκηθεί πίεση στην ιδιοκτησία του ναυπηγείου, προκειμένου να προχωρήσει γρήγορα το ναυπηγικό έργο δύο τορπιλακάτων, που έχει απόλυτη ανάγκη το Πολεμικό Ναυτικό και οι Ένοπλες Δυνάμεις, αφ’ ετέρου να κινηθεί γρήγορα, το ταχύτερο δυνατόν και ο ενδιαφερόμενος επενδυτής, έτσι ώστε να ολοκληρωθούν οι διαδικασίες και να μπει στα ναυπηγεία Ελευσίνας, σηματοδοτώντας και την επόμενη μέρα, που προβλέπω ότι θα είναι πάρα πολύ ενδιαφέρουσα, αφού προτάσεις για συμπαραγωγές ελληνικών πλοίων με εταιρείες του εξωτερικού, με ναυπηγικούς οίκους του εξωτερικού υπάρχουν ήδη στο τραπέζι και νομίζω ότι θα μας απασχολήσουν πολύ εντατικά στο επόμενο διάστημα. Τις έχουμε ανάγκη πραγματικά, γιατί έτσι κατ’ αυτόν τον τρόπο τονώνεται -το καταλαβαίνετε όλες και όλοι- και η ναυπηγοεπισκευαστική βιομηχανία στη χώρα μας, κάτι που η χώρα μας έχει απόλυτη ανάγκη.

Επομένως, με την τροπολογία αυτή συνεχίζεται το ναυπηγικό έργο για την πυραυλάκατο υπ’ αριθμόν 7. Όπως σας είπα, βάσει διάταξης που περιλαμβάνεται σ’ αυτή την τροπολογία, η καθέλκυση αυτής θα πρέπει να εκτελεστεί εντός μηνός από την έναρξη ισχύος του υπό συζήτηση σχεδίου νόμου. Για την ολοκλήρωση αυτού του ναυπηγικού έργου απαιτείται παράταση του προγράμματος, τρεις μήνες επιπλέον, χρηματοδότηση 3.375.000 ευρώ επιπλέον. Όπως καταλαβαίνετε, είναι το κόστος μισθοδοσίας, το κόστος των υλικών και το υπόλοιπο λειτουργικό κόστος του ναυπηγείου.

Το αξιόμαχο των ενόπλων δυνάμεων καθώς και το υψηλό επίπεδο της αποτρεπτικής τους ικανότητας είναι δεδομένα. Αποδεικνύονται καθημερινά. Αποδείχτηκαν, θα έλεγα, στον απόλυτο βαθμό τις μέρες που μας πέρασαν. Αυτή η ρύθμιση θα τονώσει ακόμα περισσότερο τις σημαντικές αυτές παραμέτρους. Θεωρώ ότι το Πολεμικό Ναυτικό έχει απόλυτη ανάγκη αυτές τις δυο πυραυλακάτους. Αυτές τις μέρες θα δεχθεί με ικανοποίηση στις τάξεις του την υπ’ αριθμόν 6 και θα μπει στην τελική ευθεία της ναυπήγησης της και η πυραυλάκατος υπ’ αριθμόν 7.

Παράλληλα, για να μην το ξεχνάμε και αυτό, η τρίμηνη παράταση θα δώσει ένα τέλος στις ανησυχίες των εργαζομένων. Γιατί εύλογα, όσο είναι στην τελική φάση, αλλά δεν ολοκληρώνεται η διαδικασία μεταβίβασης των Ναυπηγείων Ελευσίνας στον νέο επενδυτή, όπως καταλαβαίνετε αυτό αντιμετωπίζεται με κάποια αμφιβολία από τους εργαζόμενους οι οποίοι ήρθαν, όταν είδαν φως σ’ αυτήν την υπόθεση και δούλεψαν ακόμα πιο εντατικά στα δύο αυτά πλοία.

Θέλουμε να περάσουμε, λοιπόν, το μήνυμα μέσα απ’ αυτή την νέα τρίμηνη παράταση. Βλέπετε, επιλέγουμε πολύ σύντομα διαστήματα παρατάσεων. Είχαμε προηγουμένως τα εξάμηνα και τα εξάμηνα δεν έφερναν αποτέλεσμα, γιατί δημιουργούσαν ένα αίσθημα ότι απλά παρατείνεται το καθεστώς χωρίς να αλλάζει τίποτα σ’ αυτό. Αυτή η πίεση με το μικρότερο διάστημα, τα τρίμηνα, απέδωσε. Επομένως, και σε αυτό το τρίμηνο θεωρώ ότι εκτός από το ναυπηγικό έργο που θα ολοκληρωθεί, θα ολοκληρωθούν και οι διαδικασίες. Ξέρω ότι ο Άδωνις Γεωργιάδης εργάζεται νυχθημερόν, προκειμένου αυτές να ολοκληρωθούν και να πάμε στην επόμενη μέρα των Ναυπηγείων Ελευσίνας.

Στο μεταξύ το Πολεμικό Ναυτικό θα έχει την ικανοποίηση να δεχθεί στις τάξεις του την έκτη πυραυλάκατο, σχεδόν ολοκληρωμένη, όπως σας είπα. Σύντομα θα καταστεί και επιχειρησιακά έτοιμη. Και η έβδομη, όπως σας είπα, βλέπει ήδη την τελική ευθεία της ναυπήγησης της.

Προφανώς, είναι επωφελής αυτή η τροπολογία και απόλυτα προς το συμφέρον των Ενόπλων Δυνάμεων της χώρας. Θα τονωθούν οι δυνατότητες του Πολεμικού Ναυτικού. Όμως, κυρίως, θα πάμε σε μία επόμενη μέρα κατ’ επέκταση για την ναυπηγοεπισκευαστική βιομηχανία, όταν με το καλό προκύψει χωρίς αμφιβολία επόμενη μέρα των Ναυπηγείων Ελευσίνας.

Γι’ αυτόν το λόγο ζητώ από το Σώμα να υποστηρίξει και να υπερψηφίσει αυτήν την τροπολογία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο ζήτησε ο Κοινοβουλευτικός Εκπρόσωπος του ΣΥΡΙΖΑ για δύο λεπτά. Ορίστε, κύριε Τζανακόπουλε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, ευχαριστώ.

Κύριε Υπουργέ της Εθνικής Άμυνας, από τη μεριά τη δική μας γνωρίζετε πολύ καλά ότι δεν επενδύουμε στην εθνική πλειοδοσία σε στιγμές που είναι εξαιρετικά ευαίσθητες και οι οποίες απαιτούν λεπτές ισορροπίες και σοβαρότητα.

Θέλω, λοιπόν, να σας ρωτήσω ευθέως αν αυτό που είπατε στην αρχή της τοποθέτησής σας το είπατε εν τη ρύμη του λόγου σας ή αν το εννοείτε, σε μία στιγμή που η ένταση στο Αιγαίο, λόγω της τουρκικής προκλητικότητας, έχει αγγίξει το ζενίθ και τη στιγμή που χρειάζεται απόλυτη συνεννόηση, σοβαρότητα, στρατηγική και στενή παρακολούθηση των όσων συμβαίνουν στο Αιγαίο: Ότι η ηγεσία των Ενόπλων Δυνάμεων, πολιτικοί και στρατιωτικοί, και το Μέγαρο Μαξίμου δεν γνώριζε ότι στην περιοχή του Καστελόριζου εκδόθηκε NAVTEX για άσκηση με πραγματικά πυρά από το Ελληνικό Λιμενικό.

Θέλω, παρακαλώ, να σας δώσω τη δυνατότητα να ξανατοποθετηθείτε επί αυτού. Διότι αν ισχύουν αυτά που μας είπατε στην τοποθέτησή σας, τα πράγματα είναι εξαιρετικά επικίνδυνα για τον τρόπο με τον οποίο διαχειρίζεστε μια κρισιακή κατάσταση, κύριε Υπουργέ. Θέλετε να μας πείτε ότι την ώρα που συμβαίνουν όλα αυτά στο Αιγαίο κάποιες υπηρεσίες, χωρίς τη γνώση της πολιτικής ηγεσίας, εκδίδουν NAVTEX και οι Υπουργοί της Κυβέρνησης κάνουν αμέριμνοι τις τριήμερες ή διήμερες διακοπές τους; Και ο κ. Μητσοτάκης χρησιμοποιεί τα ελικόπτερα του Ελληνικού Στρατού για να πηγαινοέρχεται από την Πάρο στην Επίδαυρο και από την Επίδαυρο στην Πάρο; Αυτό μας είπατε; Ελπίζω να το διαψεύσετε. Ελπίζω.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για ένα λεπτό.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Πολύ σύντομα. Η έκδοση οποιασδήποτε NAVTEX, ξέρετε, δεν αφορά μόνο φρεγάτες. Οι NAVTEX μπορούν να αφορούν και οποιοδήποτε σκάφος -οποιοδήποτε σκάφος-, ακόμα και ένα φουσκωτό του Λιμενικού Σώματος. Είναι μία τυπική διαδικασία, η οποία δεν υπόκειται στην έγκριση των υψηλότερων κλιμακίων της στρατιωτικής και πολιτικής ηγεσίας.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Το ξέρατε;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Από τη στιγμή, λοιπόν…

**ΘΕΟΔΩΡΑ ΤΖΑΚΡΗ:** …(Δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου):** Γιατί διακόπτετε; Μπορείτε να μου πείτε γιατί διακόπτετε; Ο Υπουργός δεν σας διέκοψε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Από τη στιγμή, λοιπόν, που περιήλθε εις γνώσιν μας αυτή η πληροφορία, έγιναν οι διορθωτικές κινήσεις. Αυτό είναι όλο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Την αποσύρατε;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Τη NAVTEX; Όχι, γιατί δεν πραγματοποιήθηκε. Θα μπορούσε να παραταθεί ή οτιδήποτε. Αυτό είναι όλο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** …(Δεν ακούστηκε)

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Δεν μπορεί η στρατιωτική ή η πολιτική ηγεσία να γνωρίζει κάθε στάδιο μιας τυπικής διαδικασίας που διεξάγεται μεταξύ κατωτέρας, αν θέλετε, βαθμίδας της ιεραρχίας.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** …(Δεν ακούστηκε)

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Αρκετά. Μην διακόπτετε, σας παρακαλώ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Από τη στιγμή, λοιπόν, που περιήλθε εις γνώσιν μας…

**ΠΡΟΕΔΡΕΥΩΝ (Χαράλαμπος Αθανασίου):** Είναι μεγάλη τροπολογία, δύσκολη. Την ανέπτυξε ο Υπουργός. Απαντήσατε. Ζητήσατε διευκρινίσεις. Τελείωσε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** …έγινε η σχετική διορθωτική κίνηση. Και αυτό είναι όλο. Η αποκλιμάκωση, θα έλεγα, ότι ολοκληρώθηκε.

Θα ήταν ένα πρόβλημα την ώρα που αποκλιμακώνουν δύο στόλοι και αποχωρούν από κάποιες θέσεις, τις οποίες καταλάμβαναν τόσο καιρό -να το πω έτσι-, αν εκδιδόταν μία NAVTEX. Αυτό, ξέρετε, όμως, γινόταν ή γινόταν κατά πάγια τακτική στο παρελθόν.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αυτές τις ημέρες…

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Αυτές τις ημέρες, ναι.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Απίστευτα πράγματα.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Έγινε η διορθωτική κίνηση. Αφορούσε μία πολύ ήσσονος σημασίας δραστηριότητα. Λύθηκε κάθε παρεξήγηση. Αυτό είναι όλο.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Δώσατε τις διευκρινίσεις, κύριε Υπουργέ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Δεν νομίζω…

(Θόρυβος από την πτέρυγα του ΣΥΡΙΖΑ)

Δεν νομίζω ότι από όλη αυτή…

**ΘΕΟΔΩΡΑ ΤΖΑΚΡΗ:** Σοβαρά μιλάτε;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρία Τζάκρη, σας παρακαλώ.

Κύριε Υπουργέ, μισό λεπτό. Πράγματι, ήταν μια τροπολογία αρκετά σοβαρή και επείγουσα. Την ανέπτυξε ο Υπουργός. Ζητήσατε διευκρινίσεις και δίνει τις διευκρινίσεις. Αφήστε να τελειώσουμε.

Ελάτε, κύριε Υπουργέ.

**ΘΕΟΔΩΡΑ ΤΖΑΚΡΗ:** Οι απαντήσεις σας μας έχουν αφήσει ξερούς.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Δεν νομίζω ότι από όλα αυτά που διημείφθησαν αυτές τις ημέρες, από όλη αυτή την τεράστια κινητοποίηση που πραγματοποιήθηκε, από όλο αυτό που απέδειξαν οι Ένοπλες Δυνάμεις της χώρας, ακολουθώντας οδηγίες της Κυβέρνησης όλο αυτό το διάστημα, αυτό που θα πρέπει να κρατήσουμε είναι αυτό από το οποίο τώρα εσείς γαντζώνεστε, για να μας πείτε ότι όλο αυτό το πράγμα δεν έφερε το επιδιωκόμενο αποτέλεσμα.

(Θόρυβος από την πτέρυγα του ΣΥΡΙΖΑ)

Λοιπόν, συνεχίζουμε την επαγρύπνηση και προσέχουμε.

**ΔΙΟΝΥΣΙΟΣ ΧΑΤΖΗΔΑΚΗΣ:** Ξέρετε τι είναι η NAVTEX;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Προφανώς, δεν ξέρουν.

**ΘΕΟΔΩΡΑ ΤΖΑΚΡΗ:** Σοβαρά;

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε. Κύριε Χατζηδάκη, σας παρακαλώ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Μην εξανίστανται από πατριωτικό οίστρο τώρα!

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ. Δεν είναι θέματα αντιπαλότητας αυτά.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Αυτό που θέλω να πω, επίσης…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Από τύχη δεν έγινε θερμό επεισόδιο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Όχι από τύχη. Από έγκαιρη παρέμβαση.

**ΠΡΟΕΔΡΕΥΩΝ (Χαράλαμπος Αθανασίου):** Έδωσε τις διευκρινίσεις ο Υπουργός.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Αυτό που θέλω να πω, επίσης…

**ΠΡΟΕΔΡΕΥΩΝ (Χαράλαμπος Αθανασίου):** Αφήστε τον Υπουργό να τελειώσει. Δεν είναι σωστό αυτό που κάνετε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** …αυτό που κρατάω από όλο αυτό είναι ότι δυστυχώς παρουσιάστηκε μία εσφαλμένη εικόνα, ότι το Ναυτικό εξέδωσε NAVTEX κ.λπ., κ.λπ..

Δεν ήταν το Ναυτικό. Ήταν το Λιμενικό! Αυτό σας λέω!

**ΘΕΟΔΩΡΑ ΤΖΑΚΡΗ:** …(Δεν ακούστηκε)

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Δεν ξέρω γιατί αυτός που αναπαρήγαγε αυτή την είδηση δεν φρόντισε, ασκώντας υπεύθυνα τη δουλειά του, να δει, να επιβεβαιώσει κατά πόσον το Ναυτικό είχε εκδώσει τη NAVTEX και όχι το Λιμενικό, εν προκειμένω, κατά πάγια διαδικασία. Δεν ξέρω και δεν θέλω να μπω σε αυτήν την κουβέντα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Πόσο υπεύθυνοι είστε που δεν ξέρετε…

(Θόρυβος από την πτέρυγα του ΣΥΡΙΖΑ)

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Σε κάθε περίπτωση, όμως, αυτό που βγήκε προς τα έξω δημιούργησε την εσφαλμένη εντύπωση. Μετά από τις παρεμβάσεις που έγιναν, εν πάση περιπτώσει, διόρθωσαν το θέμα. Ως εκεί.

Κρατήστε, λοιπόν, από όλα αυτά που διημείφθησαν τις περασμένες ημέρες όλη αυτή η τεράστια κινητοποίηση, που εκ του αποτελέσματος υπερασπίστηκε τα κυριαρχικά δικαιώματα της χώρας, χάρη στην κινητοποίηση του Πολεμικού Ναυτικού και όλα τα άλλα, νομίζω, είναι -θα έλεγα- μόνο πρόσφορα για κομματική εκμετάλλευση, πολιτική εκμετάλλευση, μικροπρεπή κιόλας.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αλήθεια;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Αλήθεια.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Μαραβέγιας έχει τον λόγο.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, να ρωτήσουμε κάτι τον κύριο Υπουργό;

**ΠΡΟΕΔΡΕΥΩΝ (Χαράλαμπος Αθανασίου):** Οι Κοινοβουλευτικοί Εκπρόσωποι στην κυρίως ομιλία σας θα πείτε όλες τις αντιρρήσεις που έχετε κατά της διάταξης αυτής.

**ΜΙΧΑΗΛ ΚΑΤΡΙΝΗΣ:** Για την τροπολογία θέλω.

**ΠΡΟΕΔΡΕΥΩΝ (Χαράλαμπος Αθανασίου):** Τώρα δίδονται μόνο διευκρινίσεις επί της τροπολογίας. Εδόθησαν οι διευκρινίσεις από τον Υπουργό.

Ελάτε, κύριε Μαραβέγια, έχετε τον λόγο.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, την προηγούμενη εβδομάδα ο Κυριάκος Μητσοτάκης επέστρεψε στην Αθήνα με ένα πακέτο ευρωπαϊκών χρηματοδοτήσεων που ξεπερνά τα 70 δισεκατομμύρια ευρώ για την επόμενη επταετία. Πρόκειται για τεράστια επιτυχία, ένα μέγεθος προφανές για τη χώρα, που, όπως τόνισε ο Πρωθυπουργός, θα διαχειριστούμε με ευθύνη και σύνεση για την παραγωγική ανασυγκρότηση της πατρίδας μας.

Φυσικά, όλα αυτά δεν τα είπε μόνο ο Πρωθυπουργός. Υπάρχουν σε επίσημα ανακοινωθέντα των ευρωπαϊκών θεσμών και δόθηκαν αναλυτικά, γιατί αποτελούν μέρος μιας ιστορικής συμφωνίας που ήταν αποτέλεσμα μιας πανευρωπαϊκής διαπραγμάτευσης, μιας δύσκολης διαπραγμάτευσης που αφορούσε προφανώς όλα τα κράτη-μέλη της Ευρωπαϊκής Ένωσης και είχε ως σκοπό την επανεκκίνηση της Ευρώπης μετά το παγκόσμιο οικονομικό σοκ της πανδημίας.

Εδώ τελειώνει η πραγματικότητα και αρχίζει, δυστυχώς, η αντιπολιτευτική κριτική κατά τον ΣΥΡΙΖΑ. Τι είχε, λοιπόν, να πει ο ΣΥΡΙΖΑ για αυτήν την τεράστια αναπτυξιακή ώθηση των πάνω από 70 δισεκατομμυρίων ευρώ για τη χώρα μας;

Πρώτα από όλα, για τον ΣΥΡΙΖΑ δεν υπάρχουν τα εν λόγω 70 δισεκατομμύρια. Υπάρχει, υποτίθεται, κάποιο άλλο ποσό, δήθεν πολύ μικρότερο από ό,τι ανακοινώθηκε. Θα επανέλθω σε λίγο στο τι ακριβώς φαντάζεται ως ΣΥΡΙΖΑ, γιατί πρόκειται για ένα άλλο σύμπτωμα.

Προς το παρόν, θα μείνω στην άρνηση να δεχθεί την αδιαμφισβήτητη πραγματικότητα, των πάνω από 70 δισεκατομμυρίων ευρώ, που παίρνει η χώρα μας από ευρωπαϊκά κονδύλια. Τι υποδηλώνει το σύμπτωμα της επαναλαμβανόμενης άρνησης;

Θα χρησιμοποιήσω λίγο από την ιατρική ιδιότητα και θα θυμίσω ότι η ψυχολογία ορίζει τις λεγόμενες διασχιστικές διαταραχές. Η αίσθηση, δηλαδή, που έχει ένας ασθενής της μη πραγματικότητας του περιβάλλοντός του. Το έχουμε ξαναδεί πολλές φορές να συμβαίνει κι εδώ στη Βουλή, με αφορμή διάφορες, αναντίρρητα, θετικές κυβερνητικές πρωτοβουλίες και μέτρα. Για παράδειγμα το είδαμε στους τρεις μήνες της υγειονομικής κρίσης, όταν ο ΣΥΡΙΖΑ δεν πίστευε ότι εγκρίνονταν από τη Νέα Δημοκρατία αρκετά χρήματα για τους πληγέντες. Το είχαμε ξαναζήσει, όταν η Κυβέρνηση Μητσοτάκη έκανε οριζόντιες μειώσεις στον ΕΝΦΙΑ. Μείωνε τον φόρο εισοδήματος και αφαιρούσε το βάρος του τέλους επιτηδεύματος από τους αγρότες. Τότε ο ΣΥΡΙΖΑ έλεγε πως οι μειώσεις αφορούσαν τους πολύ πλούσιους και ότι ο μηδενισμός του τέλους επιτηδεύματος είναι μία πρόσκαιρη στάχτη στα μάτια των αγροτών.

Κάποιος, βέβαια, θα μπορούσε να ονομάσει τη στάση αυτή, απλά αντιπολιτευτική μιζέρια και να πει ότι ο ΣΥΡΙΖΑ επανήλθε στις τακτικές του 2012. Στην Ελλάδα, εξάλλου, κάθε κόμμα μπορεί να λέει ό,τι θέλει. Όταν, όμως, μιλάμε για την Ευρωπαϊκή Ένωση, προφανώς, τα άλλα κράτη-μέλη ακούνε τι λέμε. Γι’ αυτό και παρακολουθούν τον δημόσιο διάλογο που τα αφορά, αφού συμμετέχουν στον ευρωπαϊκό προϋπολογισμό. Ακούνε για παράδειγμα τον κ. Χαρίτση για λαθροχειρία 70 δισεκατομμυρίων, καταγγέλλοντας ότι κακώς προστίθενται τα πάνω από 38 δισεκατομμύρια των κονδυλίων του νέου ΕΣΠΑ και του Προγράμματος Αγροτικής Ανάπτυξης.

Ας κάνουμε, όμως, προς στιγμή τη χάρη στον κ. Χαρίτση και ας υποθέσουμε ότι δεν υπάρχουν τα 38 δισεκατομμύρια του νέου ΕΣΠΑ και του Προγράμματος Αγροτικής Ανάπτυξης. Μπαίνουμε, λοιπόν, στον εικονικό σας κόσμο και διαβάζουμε πως ερμηνεύουν οι κύριοι Κάτσης και Πολάκης της κατανομή των κονδυλίων ανάκαμψης. Γράφουν, λοιπόν, στο διαδίκτυο «αποτυχία Μητσοτάκη, πήρε μόλις 52% σε επιχορηγήσεις και 48% σε δάνεια από το ευρωπαϊκό ταμείο. Γι’ αυτούς, δεν έχει σημασία η πραγματική κατανομή που δίνει η αριθμητική 61% για επιχορηγήσεις και 39% για δάνειο.

Κύριε Υπουργέ, η ανάπτυξη βέβαια, εκτός από τα κονδύλια, στηρίζεται και στις πολιτικές για την αξιοποίησή τους. Εδώ ακριβώς το συζητούμενο νομοσχέδιο έρχεται να διευρύνει τις δυνατότητες επενδύσεων σε νέους τομείς στους οποίους θα ήθελα να αναφερθώ.

Το άρθρο 42 για την ενίσχυση των επενδύσεων σε μηχανολογικό εξοπλισμό είναι εξαιρετικά σημαντικό για τη στήριξη της βιομηχανικής παραγωγής. Έτσι, για επενδυτικά σχέδια που έχουν ήδη εγκριθεί, μπορεί να αναθεωρηθεί το κόστος τους, χωρίς αλλαγή της συνολικής κρατικής ενίσχυσης, προκειμένου να αγοραστούν μηχανήματα νέας τεχνολογίας. Με αυτόν τον τρόπο, οι βιομηχανικές μονάδες θα είναι σε θέση να αναπροσαρμόσουν την παραγωγική τους διαδικασία στα γοργά μεταβαλλόμενα διεθνή δεδομένα και να βελτιώσουν την παραγωγικότητά τους.

Με το άρθρο 43 δίνεται σειρά κινήτρων για την πραγματοποίηση στρατηγικών επενδύσεων. Πρώτα από όλα, φορολογικών, προκειμένου να μπορούν να αξιοποιήσουν το σύνολο των προβλέψεων του γενικού απαλλακτικού κανονισμού.

Ένα ακόμη πολύ σημαντικό κίνητρο είναι η δυνατότητα εγκατάστασης στρατηγικών επενδύσεων επί δημοσίων ακινήτων. Η διάταξη αυτή αφορά, αφ’ ενός, την αποτελεσματικότερη αξιοποίηση των πάσης φύσεως ακινήτων που ανήκουν στο δημόσιο και αφ’ ετέρου, την προσέλκυση νέων στρατηγικών επενδυτών με την πρόβλεψη η δημοπράτηση των ακινήτων να έπεται του χαρακτηρισμού του επενδυτικού σχεδίου ως στρατηγικής επένδυσης.

Η διάταξη αυτή έρχεται σε συνέχεια παρεμφερούς άρθρου νομοσχεδίου του Υπουργείου Αγροτικής Ανάπτυξης, που ψηφίσαμε την περασμένη εβδομάδα, που αφορούσε και τις στρατηγικές επενδύσεις.

Τέλος, επειδή η αδειοδότησή τους με τον ταχύτερο και απλούστερο δυνατό τρόπο είναι κρίσιμης σημασίας παράμετρος για την υλοποίησή τους, με άλλη διάταξη του άρθρου 43, η αρμοδιότητα έκδοσης αδειών ή εγκρίσεων στρατηγικών επενδύσεων, δύναται να ασκείται κατ’ επιλογή του φορέα της επένδυσης, είτε από την οικεία αρχή είτε από τον Υπουργό Ανάπτυξης και Επενδύσεων.

Στο ίδιο μήκος κύματος είναι και τα άρθρα 46 και 47 που δίνουν φορολογικά κίνητρα για την έρευνα, ανάπτυξη τεχνολογιών και τη δημιουργία start up επιχειρήσεων. Μόνο για την τεχνολογική έρευνα παρέχεται νέα αύξηση της φορολογικής έκπτωσης δαπανών από 30% στο 100%.

Κύριε Πρόεδρε, κλείνοντας θέλω να επισημάνω τη σημασία της υπουργικής τροπολογίας που συμπεριλαμβάνει στον αναπτυξιακό νόμο τη δυνατότητα χρηματοδότησης επενδυτικών σχεδίων, δημιουργίας κέντρων αποθεραπείας αποκατάστασης και στεγών υποστηριζόμενης διαβίωσης ΑΜΕΑ. Γνωρίζουμε ως υγειονομική την έλλειψη, ειδικά στην περιφέρεια, τέτοιων δομών και την προστιθέμενη αξία τους, όχι μόνο για τους ωφελούμενους, ασθενείς ή ΑΜΕΑ, αλλά και για τις οικογένειές τους. Πρόκειται για ένα μέτρο, τόσο αναπτυξιακό και κυρίως κοινωνικό, που δείχνει ακόμη μια φορά ότι η Κυβέρνηση βρίσκεται δίπλα στους Έλληνες και αφουγκράζεται καθημερινά τις κοινωνικές ανάγκες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εμείς σας ευχαριστούμε, κύριε συνάδελφε.

Ο κ. Μπουκώρος έχει ζητήσει τον λόγο.

Ορίστε, κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, μόνο τρία λεπτά θα χρησιμοποιήσω από τα δώδεκα που δικαιούμαι. Θέλω να πω ότι είναι διάχυτη, πλέον, η εντύπωση στην Αίθουσα, ότι ορισμένες πολιτικές δυνάμεις δυσανασχετούν για το γεγονός ότι καταγράφεται –περιμένουμε, βέβαια, να δούμε- μια αποκλιμάκωση στο Αιγαίο και στην Ανατολική Μεσόγειο. Είναι οι ίδιες δυνάμεις οι οποίες έσπευσαν σε μία απίστευτη αναπαραγωγή του tweet της Τουρκικής Πρεσβείας στην Ουάσιγκτον, σύμφωνα με το οποίο το σεισμογραφικό Reis της Τουρκίας κατευθυνόταν προς την περιοχή της NAVTEX.

Δεν μπορούμε να αντιληφθούμε όσοι πραγματικά αγωνιζόμαστε για την ισχύ της χώρας, αλλά και για την ειρήνη στην περιοχή, πώς μπορούν να υπάρχουν δυνάμεις στη χώρα, οι οποίες προσπαθούν να πιαστούν από λεπτομέρειες σε ένα πολύ σοβαρό πλαίσιο που υφίσταται αυτήν την ώρα στις ελληνοτουρκικές σχέσεις, για να δημιουργήσουν εντυπώσεις ή να αναπαραγάγουν, ακόμη και μέρος της προπαγάνδας και αυτό συμβαίνει και σε πολιτικούς, συμβαίνει και σε μέσα ενημέρωσης.

Η Νέα Δημοκρατία καλεί για μία ακόμη φορά σε ψυχραιμία, ετοιμότητα, αποφασιστικότητα. Και ένα επιχειρησιακό έγγραφο, το οποίο μόλις έγινε αντιληπτό, αποσύρθηκε, δεν σκιάζει την εικόνα που έδειξε η χώρα που προκάλεσε μία στρατιωτική κινητοποίηση πλήρη, απέδειξε μία ετοιμότητα στον μέγιστο βαθμό και κατόρθωσε ο Πρωθυπουργός και η Κυβέρνηση να κινητοποιήσει όλες τις διεθνείς δυνάμεις, οι οποίες κατέστησαν σαφές ότι η τουρκική προκλητικότητα δεν μπορεί να συνεχίζεται στο Αιγαίο και στην Ανατολική Μεσόγειο. Ας είμαστε όλοι πιο ψύχραιμοι, πιο σοβαροί και ας μην προκαλούμε ρήγματα στο εσωτερικό για μικροκομματικά οφέλη. Αυτό θέλει να δηλώσει η Νέα Δημοκρατία.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ο Υφυπουργός Εσωτερικών κ. Λιβάνιος, έχει τον λόγο, για να δώσει κάποιες πολύ σύντομες διευκρινίσεις και αμέσως μετά θα δώσω τον λόγο στον κ. Καββαδά.

Ορίστε, κύριε Υφυπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Ευχαριστώ, κύριε Πρόεδρε.

Θεωρώ ότι κάποιες απαντήσεις πρέπει να δίνονται και πρέπει να δίνονται εδώ στην Αίθουσα της Ολομέλειας και αφορά μία αναφορά που έγινε από την πλευρά του ΣΥΡΙΖΑ σχετικά με την υπουργική απόφαση για τις διαφημίσεις και ένα σκόπιμο όργιο παραπληροφόρησης και σκόπιμο όργιο εκμετάλλευσης ανθρώπων, οι οποίοι έχασαν τη ζωή τους άδικα.

Η Κυβέρνηση έκανε κάτι πάρα πολύ απλό. Εν αντιθέσει, με την προηγούμενη κυβέρνηση, νομοθέτησε και βάζει μία τάξη στο καθεστώς της υπαίθριας διαφήμισης και γι’ αυτό και κάποιοι ενοχλήθηκαν.

Τι είχε κάνει η προηγούμενη κυβέρνηση; Ερωτήματα φιλοσοφικού επιπέδου. Ρωτάει, λοιπόν, τότε η Κυβέρνηση το Νομικό Συμβούλιο του Κράτους, «Μπορούμε να νομοθετήσουμε;» Και η απάντηση είναι: βεβαίως μπορείτε, αλλά το Νομικό Συμβούλιο του Κράτους δεν μπορεί να σας πει να νομοθετήσει η Κυβέρνηση.

Εμείς, λοιπόν, είδαμε αυτή την εκκρεμότητα και πήγαμε να βάλουμε μία τάξη, έχοντας τρεις άξονες.

Ο πρώτος άξονας. Σεβασμός στις διεθνείς συμβάσεις, τις οποίες είναι υποχρεωμένη η χώρα να τηρεί έτσι και αλλιώς και εννοώ τη Σύμβαση της Βιέννης, η οποία το 2014 ενσωματώθηκε και στο Ελληνικό Δίκαιο με τον ν.4255, αν δεν κάνω λάθος.

Δεύτερον, σεβασμό στον Κώδικα Οδικής Κυκλοφορίας. Ρητή αναφορά για πρώτη φορά σε υπουργική απόφαση ότι οι διατάξεις του Κώδικα Οδικής Κυκλοφορίας ισχύουν για την υπαίθρια διαφήμιση. Τι σημαίνει αυτό πρακτικά; Δύο πράγματα. Λυπάμαι που δεν είναι κάποιος από την πτέρυγα του ΣΥΡΙΖΑ εδώ.

Πρώτον, καμμιά διαφήμιση πλέον σε πεζοδρόμια. Είμαστε η πρώτη Κυβέρνηση που νομοθέτησε με αυτό κάτι που έπρεπε να είχε γίνει τουλάχιστον πριν δέκα χρόνια.

Δεύτερον, σεβασμός στις διαφημίσεις στις στάσεις λεωφορείων με έναν άξονα. Την προστασία του οδηγού. Τι κάναμε; Όπου υπάρχουν μεγάλα κυκλοφοριακά όρια άνω των εβδομήντα χιλιομέτρων δεν επιτρέπεται κάθετη διαφήμιση καθόλου. Όπου είναι μικρότερα των εβδομήντα χιλιομέτρων τα όρια ταχύτητας επιτρέπεται μόνο από την πλευρά αντίθετης κυκλοφορίας. Είδα κάποια ανησυχούντα σωματεία που φρόντισαν στην ιστοσελίδα τους να ανεβάσουν φωτογραφίες νεκρών συμπολιτών μας λέγοντας ότι θα δώσουμε και πινακίδες ακόμα και στην Κηφισίας. Αναρωτιέμαι αν υπάρχει οδηγός που θα δει στο απέναντι ρεύμα της Κηφισίας πινακίδα και θα κινδυνεύσει η ζωή του.

Οφείλουμε να πούμε και δυο ακόμα πράγματα. Βάλαμε συγκεκριμένα όρια και στους πεζόδρομους και στις πλατείες. Επιτρέπουμε πινακίδες με συγκεκριμένους όρους μεταξύ των οποίων να μην ενοχλείται η ορατότητα των περιοίκων, η θέα των καταστημάτων, οι βιτρίνες, η εμπορική ζωή. Άρα εκ των πραγμάτων, καταλαβαίνετε ότι αυτό αποκλείει ένα μεγάλο αριθμό πεζοδρόμων της Αθήνας. Βάζουμε υποχρεωτικό φωτισμό στις πινακίδες ενάμιση μέτρο πέριξ αυτής. Βάζουμε τη δυνατότητα για κουμπί άμεσης ανάγκης ειδοποίησης-κλήσης Αστυνομίας, που είναι πολύ σημαντικό και του 112 δηλαδή του ευρωπαϊκού αριθμού του κέντρου βοηθείας. Προσαρμοζόμαστε σε μια πραγματικότητα την οποία κάποιοι δεν ήθελαν κι έκρυβαν το κεφάλι, γιατί κάποιους μάλλον βολεύει και κάποιους δεν βολεύει. Αν είναι αυτός τρόπος νομοθέτησης, να το γνωρίζουμε.

Εισάγουμε με κανόνες και νόμους την ψηφιακή διαφήμιση, όπως γίνεται σε όλη την ευρωπαϊκή χώρα. Κλείνοντας, πραγματικά λυπάμαι γιατί ο ΣΥΡΙΖΑ έσπευσε να σπεκουλάρει σε θανάτους ανθρώπων από τροχαία ατυχήματα. Είναι τόσο υποκριτική αυτή η στάση για τις πινακίδες που αναρωτιέμαι το εξής. Όταν γεμίζουν την Αθήνα με «σάντουιτς» στις κολόνες, δεν αποσπάται η προσοχή των οδηγών ή επειδή βλέπουν το πρόσωπο του Αρχηγού τους αγαλλιάζει η ψυχή των οδηγών και δεν αποσπάται η προσοχή τους; Όταν γεμίζουν την Αθήνα με αεροπανό καλώντας μας σε κομματικές εκδηλώσεις δεν αποσπάται η προσοχή των οδηγών ή επειδή είναι κομματική εκδήλωση αριστερής κατεύθυνσης αγαλλιάζει η ψυχή των οδηγών και δίνουν μεγαλύτερη προσοχή;

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Υπουργέ.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Ολοκληρώνω, κύριε Πρόεδρε.

Τέλος, όταν υπάρχουν ακόμα αφίσες που έχουν φωτογραφίες πολιτικών Αρχηγών από ομιλίες στις εκλογές ενοχλούνται ή δεν ενοχλούνται και κρύβονται πίσω από διάφορες φωνές;

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Καββαδάς έχει τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Κύριοι Υπουργοί, κυρίες και κύριοι συνάδελφοι, το υπό ψήφιση σχέδιο νόμου του Υπουργείου Ανάπτυξης και Επενδύσεων έχει στόχο να αναβαθμίσει τις υπηρεσίες ορθής λειτουργίας της αγοράς και να θέσει τις βάσεις για την αποτελεσματικότερη αντιμετώπιση του παράνομου εμπορίου. Προστατεύει και στηρίζει τους ελεύθερους επαγγελματίες, τους εμπόρους και τους καταστηματάρχες. Δημιουργεί τις προϋποθέσεις που θα βοηθήσουν τους επιχειρηματίες να επενδύσουν με ταχύτητα και ασφάλεια στην χώρα μας, δημιουργώντας νέες θέσεις εργασίας. Το παρεμπόριο, η μαύρη εργασία και η φοροδιαφυγή είναι σύνθετα προβλήματα και η αναγκαιότητα επίλυσης αυτών των προβλημάτων είναι σήμερα πιο επιτακτική από ποτέ. Αυτός είναι ο λόγος που στήνεται η νέα μονάδα ελέγχου αγοράς υπαγόμενη απευθείας στον Υπουργό. Η διασύνδεση της υπηρεσίας αυτής με την Ανεξάρτητη Αρχή Δημοσίων Εσόδων, με τη Δίωξη Οικονομικού Εγκλήματος αλλά και με την Εθνική Υπηρεσία Πληροφοριών αναβαθμίζει τον τρόπο λειτουργίας των διαθέσιμων ελεγκτικών μηχανισμών και οδηγεί στην αποτελεσματικότερη πάταξη της παραβατικότητας.

Κυρίες και κύριοι Βουλευτές, τα στατιστικά στοιχεία που παρέθεσε ο Υπουργός αποδεικνύουν του λόγου το αληθές και είναι συντριπτικά. Από τον Ιούλιο του 2019 οπότε και αναλάβαμε την διακυβέρνηση του τόπου πραγματοποιήθηκαν περισσότεροι από είκοσι εφτά χιλιάδες έλεγχοι. Διαπιστώθηκαν παραπάνω από δυο χιλιάδες οκτακόσιες παραβάσεις και επιβλήθηκαν πρόστιμα της τάξεως των 2.200.000 ευρώ. Με άλλα λόγια οι έλεγχοι που πραγματοποιήθηκαν στην αγορά αυξήθηκαν κατά 600% και το ύψος προστίμων κατά 469%. Μέσα σε ένα χρόνο έχουμε δώσει τα πρώτα δείγματα γραφής της πολιτικής μας και συνεχίζουμε αποφασισμένοι να ενισχύσουμε την εύρυθμη λειτουργία της αγοράς και να επαναφέρουμε την εθνική οικονομία σε ταχύτερους ρυθμούς ανάπτυξης.

Στηρίζουμε την καινοτομία και συστήνουμε το Εθνικό Μητρώο Νεοφυών Επιχειρήσεων, ώστε να γνωρίζουμε ανά πάσα ώρα και στιγμή το είδος και το μέγεθος των Start-Ups που δραστηριοποιούνται στη χώρα μας. Παρέχουμε φορολογικά κίνητρα σε νέους επενδυτές. Και βέβαια απλοποιούμε τη διαδικασία αδειοδότησης των στρατηγικών επενδύσεων, προκειμένου να δώσουμε την επιθυμητή επιτάχυνση στην οικονομική δραστηριότητα. Στο σημείο αυτό θέλω να κάνω μια ιδιαίτερη αναφορά στο άρθρο 43 του νομοσχεδίου με το οποίο τροποποιείται το άρθρο 18 του ν.4608/2019. Ένα άρθρο που δημιούργησε μεγάλα προβλήματα και προσκόμματα στις στρατηγικές επενδύσεις.

Με το άρθρο αυτό ολοκληρώνεται ένας κύκλος τριών συνολικά νομοθετικών ρυθμίσεων τις οποίες είχα την τιμή να προωθήσω και να επεξεργαστώ από κοινού με το Υπουργείο Ανάπτυξης και τον ίδιο τον Υπουργό, κ. Άδωνι Γεωργιάδη. Οφείλω, κύριε Υπουργέ, να σας ευχαριστήσω προσωπικά και δημόσια διότι με τη δική σας βοήθεια γίνεται πράξη μια προεκλογική δέσμευση που είχα δώσει στον λαό της Λευκάδας. Η δέσμευση ότι θα προχωρήσει και θα πάρει σάρκα και οστά η επένδυση της μαρίνας στο Βλυχό. Είναι μια εμβληματική επένδυση για ένα έργο πνοής για το νησί μου ύψους 70 εκατομμυρίων ευρώ που περιλαμβάνει οκτακόσιες θέσεις ελλιμενισμού, χερσαίες εγκαταστάσεις, ξενοδοχείο, καταστήματα, χώρους αναψυχής και πρασίνου η οποία θα αποτελέσει μοχλό ανάπτυξης για την περιοχή.

Αυτό το έργο, κύριε Υπουργέ, φέρει και τη δική σας σφραγίδα. Και μια και είστε μισός Λευκαδίτης πρέπει να είστε διπλά ικανοποιημένος. Χωρίς τη δική σας βοήθεια η επένδυση αυτή δεν θα μπορούσε να πραγματοποιηθεί, κύριε Υπουργέ. Δεν θα εγκρινόταν ποτέ από την διυπουργική επιτροπή, της οποίας προεδρεύετε, ως στρατηγική. Δεν θα πήγαινε ποτέ με fast-track διαδικασίες και το πιθανότερο είναι ότι θα έχει την τύχη τόσων άλλων επενδύσεων που ναυάγησαν γιατί οι πολυετείς καθυστερήσεις έδιωξαν τους επενδυτές. Με τη δική σας βοήθεια ψηφίσαμε τον περασμένο Οκτώβριο την πρώτη τροποποίηση που μείωνε τα όρια πάνω από τα οποία μπορούσε να θεωρηθεί μια επένδυση στρατηγική από τα 100 εκατομμύρια ευρώ στα 40 εκατομμύρια ευρώ. Ανοίξατε, έτσι, τον δρόμο για να προχωρήσει η επένδυσή μας αλλά και δεκάδες άλλες σε όλη την Ελλάδα ως στρατηγικές. Η πολιτική ηγεσία του Υπουργείου Ανάπτυξης αποδεικνύει και σήμερα ότι διαθέτει τόλμη και αποφασιστικότητα φέρνοντας και τις δύο επιπλέον τροποποιήσεις που είχαμε συζητήσει τον περασμένο Οκτώβριο.

Με αυτές τις τροποποιήσεις πρώτον, μπορεί να χαρακτηριστεί μια επένδυση στρατηγική ακόμα και αν πρόκειται να υλοποιηθεί σε δημόσια περιουσία. Μέχρι σήμερα με τον ν.4608/2019 που ψηφίστηκε τον Απρίλιο 2019 από την κυβέρνηση του ΣΥΡΙΖΑ, αν ένας δήμος ήθελε να κάνει μια στρατηγική επένδυση μπορούσε να την κάνει μόνο στη δική του ιδιωτική περιουσία. Οπότε τώρα μια στρατηγική επένδυση θα μπορεί να αναπτυχθεί και σε δημόσια περιουσία, αυτό είναι ένα μεγάλο βήμα κάτι που ουσιαστικά ανοίγει τον δρόμο σε δημόσιους φορείς και κυρίως στην τοπική αυτοδιοίκηση, να προχωρήσουν σε στρατηγικές επενδύσεις.

Δεύτερον, η συνολική έγκριση της επένδυσης από τη διυπουργική επιτροπή προηγείται της διαγωνιστικής διαδικασίας. Δηλαδή, η επένδυση υπάγεται στις ευεργετικές διατάξεις του νόμου για τις στρατηγικές επενδύσεις. Βγαίνουν πρώτα όλες οι άδειες και οι μελέτες που χρειάζονται και μετά γίνεται ο διαγωνισμός για να αναδειχθεί ο ανάδοχος.

Αυτό σημαίνει ότι ο δικαιούχος του έργου, που στη δική μας συγκεκριμένη περίπτωση είναι ο Δήμος Λευκάδας, μπορεί να διαπραγματευτεί οικονομικά πιο συμφέρουσα συμφωνία με τον ανάδοχο στη διαγωνιστική διαδικασία, αφού θα έχει στα χέρια του μια ολοκληρωμένη στρατηγική επενδυτική πρόταση.

Κυρίες και κύριοι Βουλευτές, η χώρα από τον Ιούλιο του 2019 κοιτάζει μπροστά, προχωρά με άλλες ταχύτητες. Υπάρχει μια αδιαμφισβήτητη δυναμική που, παρά την πρόσκαιρη ανάσχεσή της από την πανδημία, πρέπει να απελευθερωθεί και να ενισχυθεί. Αυτός είναι ο δικός μας στόχος, η επιστροφή μέσα στο 2021 σε ισχυρούς και βιώσιμους ρυθμούς ανάπτυξης. Η Κυβέρνηση και ο Πρωθυπουργός Κυριάκος Μητσοτάκης διαμόρφωσαν μια νέα σχέση εμπιστοσύνης με τους πολίτες. Η νέα αυτή σχέση αποτελεί το πιο πολύτιμο κεφάλαιο στην αναπτυξιακή προσπάθεια της χώρας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε τον κ. Καββαδά και για την τήρηση του χρόνου.

Τον λόγο έχει τώρα ο κ. Γιάννης Οικονόμου από τη Νέα Δημοκρατία. Αμέσως μετά θα μιλήσει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης.

Ορίστε, κύριε Οικονόμου.

**ΙΩΑΝΝΗΣ ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το παραεμπόριο συνιστά ένα μείζον οικονομικό και κοινωνικό πρόβλημα, που προκαλεί ραγδαία απαξίωση των προϊόντων πλήττοντας και τους καταναλωτές και τις επιχειρήσεις. Μελέτες και εκτιμήσεις που έχουν γίνει κατά καιρούς μιλούν για απώλειες λόγω του παρεμπορίου στην αγορά από 15 μέχρι 20 δισεκατομμύρια, ενώ τα έσοδα που χάνει το κράτος αγγίζουν τα 3 με 4 δισεκατομμύρια ετησίως και ταυτόχρονα πολλές νόμιμες επιχειρήσεις αντιμετωπίζουν προβλήματα, βάζουν λουκέτο, με αποτέλεσμα να έχουμε και ανεργία.

Η Ελλάδα, σύμφωνα με έρευνες του ΟΟΣΑ, είναι κόμβος για δύο από τις βασικές δέκα κατηγορίες προϊόντων απομίμησης που διοχετεύονται στην ευρωπαϊκή αγορά, κάτι που έχει –πάλι σύμφωνα με τις ίδιες μελέτες- ως αποτέλεσμα την απώλεια γύρω στις είκοσι τέσσερις χιλιάδες θέσεις εργασίας κάθε χρόνο.

Τρίτο κομμάτι, όσον αφορά τη χώρα από την οποία προέρχονται τα περισσότερα παραποιημένα προϊόντα στην Ευρώπη, σύμφωνα με μελέτες που έγιναν το 2013, η χώρα αυτή ήταν η Κίνα και το αναφέρω γιατί ήταν πάνω από τα 2/3 του συνόλου του προϊόντων παρεμπορίου που κατάσχονταν στα σημεία εισόδου στην Ευρωπαϊκή Ένωση. Το αναφέρω γιατί λόγω της ειδικής σχέσης που έχει η χώρα μας με την Κίνα, σε ό,τι αφορά το λιμάνι του Πειραιά, χρήζει ιδιαίτερης προσοχής η κατάσταση αυτή. Να προσθέσουμε βέβαια ότι έχουν κάνει πρόοδο οι κινεζικές αρχές, από το 2013 και μετά, στον εντοπισμό τέτοιων παραβατικών συμπεριφορών.

Κατόπιν όλων αυτών, είναι απολύτως ξεκάθαρο νομίζω, κυρίες και κύριοι συνάδελφοι, το πόσο ουσιαστική είναι η παρέμβαση του Υπουργείου Ανάπτυξης για τη λειτουργία της αγοράς, για τη θωράκιση του υγιούς ανταγωνισμού, για την προστασία των εσόδων του κράτους, αλλά και για την προστασία του καταναλωτή με τη δημιουργία ενός μηχανισμού σαν τη ΔΗΜΕΑ, που αξιοποιεί τις καλές πρακτικές και τα πολύ καλά αποτελέσματα που μέχρι στιγμής διάφορες δομές ελέγχου είχαν επιτύχει, αλλά ταυτόχρονα αντιμετωπίζει τις στρεβλώσεις, ενισχύεται και αναβαθμίζεται.

Κύριε Υπουργέ, τρία είναι τα μεγάλα στάδια του παραεμπορίου, όπως πολύ καλά γνωρίζετε: οι πύλες εισόδου στη χώρα, η παράνομη διανομή και η λιανική πώληση στο πεζοδρόμιο. Η δημιουργία της ΔΗΜΕΑ είναι ένα πολύ σημαντικό βήμα, είναι ένα εργαλείο, που όμως χρειάζεται και τον απαραίτητο επιχειρησιακό σχεδιασμό και κυρίως χρειάζεται την έμφαση, την προσοχή των ανθρώπων που θα ασκούν τα καθήκοντά τους εκεί, έτσι ώστε να λαμβάνεται υπ’ όψιν το σύνολο της πληροφόρησης και να δίνεται έμφαση στην αυστηρή εφαρμογή των προβλέψεων του νόμου και όχι στο ξεχείλωμα των προθεσμιών, όπως πολλές φορές συνέβαινε στο παρελθόν, έτσι ώστε να πετύχουμε ακόμα πιο σημαντικά αποτελέσματα από αυτά που συστηματικά πετυχαίνουμε, όπως ανέφερα και το τελευταίο διάστημα.

Όμως, κύριε Υπουργέ, το οργανωμένο εμπόριο εκτός από τα προβλήματα που του προκαλεί το παρεμπόριο αντιμετωπίζει και άλλες δυσκολίες, οι περισσότερες από τις οποίες είναι παράπλευρες απώλειες της πανδημίας του κορωνοϊού. Οι επιχειρήσεις έμειναν κλειστές για πάρα πολύ μεγάλο χρονικό διάστημα, οι καταναλωτές είναι πάρα πολύ επιφυλακτικοί και συγκρατημένοι στις αγορές και στις κινήσεις τους. Έχουμε και την αβεβαιότητα για το τι θα ακολουθήσει. Πολλές δραστηριότητες, οι οποίες δημιουργούσαν τζίρο, έχουν περιοριστεί ή ανασταλεί.

Χρειάζονται, λοιπόν, οι εμπορικές επιχειρήσεις στήριξη, στήριξη στη ρευστότητα, στήριξη σαν κι αυτή που τους έχουμε δώσει με την επιστρεπτέα προκαταβολή, με τα χρηματοδοτικά εργαλεία που λειτουργούν με την εγγύηση του κράτους και που το Υπουργείο σας από την πρώτη στιγμή έθεσε σε λειτουργία.

Μια τέτοια στήριξη, κύριε Υπουργέ, θα μπορούσε να ήταν και η θεσμοθέτηση ενός ειδικού ακατάσχετου τροφοδότη λογαριασμού για τις επιχειρήσεις. Υπάρχει για τους ιδιώτες και τα φυσικά πρόσωπα, δεν υπάρχει για τις επιχειρήσεις. Πρόκειται για ένα θέμα που έχω θέσει μέσω του κοινοβουλευτικού ελέγχου και στο Υπουργείο σας και στο Υπουργείο Οικονομικών που είναι περισσότερο ή αποκλειστικά αρμόδιο γι’ αυτό, με ερώτηση την 1η Ιουνίου.

Χρειάζεται η θεσμοθέτηση αυτού του λογαριασμού, έτσι ώστε να έχουν τη δυνατότητα οι επιχειρήσεις να χρησιμοποιούν τα χρήματα αυτά για την καταβολή της μισθοδοσίας, για να πληρώνουν τις υποχρεώσεις τους στο δημόσιο, για να πληρώνουν τους προμηθευτές τους, να μην εγκλωβίζονται σε έναν φαύλο κύκλο που θα συσσωρεύει ακόμα μεγαλύτερες υποχρεώσεις και χρέη. Και αν κανείς αντιληφθεί ότι λόγω της πανδημίας του κορωνοϊού η χρήση μετρητών γίνεται ολοένα και περισσότερο και οι καταναλωτές χρησιμοποιούν πιο πολύ χρεωστικές και πιστωτικές κάρτες, καταλαβαίνει πόσο πολύ πιο σημαντική και επιτακτική γίνεται πλέον η ανάγκη θεσμοθέτησης ενός τέτοιου ακατάσχετου λογαριασμού που θα συνδέεται και με αυτόν τον τρόπο πληρωμής.

Θέλω, κύριε Υπουργέ, τέλος να κάνω μια αναφορά στο άρθρο 43 του σχεδίου νόμου, που αποτελεί κατά τη γνώμη μου ένα ακόμα πολύ θετικό βήμα από την πλευρά της Κυβέρνησης στο αναπτυξιακό και επενδυτικό πλαίσιο. Μιλώ για τη δυνατότητα υλοποίησης επενδύσεων στα ακίνητα του δημοσίου και των ΟΤΑ, που αφορούν σημαντικά αναπτυξιακά έργα, τοπικού χαρακτήρα όχι τόσο εθνικού, με βάση το μοντέλο που εφαρμόζεται για στρατηγικές επενδύσεις. Αυτό είναι πολύ σημαντικό βήμα.

Όμως, μετά από αυτό το βήμα, κύριε Υπουργέ, χρειάζεται πολλή δουλειά και μεγάλη προσπάθεια για να αντιμετωπίσουμε τα εμπόδια και τον παραλογισμό που κυριαρχούν σε ό,τι αφορά την αξιοποίηση μιας σειράς τέτοιων ακινήτων που σχετίζονται με το δημόσιο ή με τους Οργανισμούς Τοπικής Αυτοδιοίκησης και θα μπορούσαν να είναι σημαντικοί αναπτυξιακοί πόλοι για την ελληνική οικονομία στην περιφέρεια. Βρίσκονται όμως σε αδράνεια ή υποαποδίδουν.

Για παράδειγμα, στη Φθιώτιδα τέτοιες περιπτώσεις είναι τα ιαματικά λουτρά Υπάτης. Πρόσφατα καταφέραμε επιτέλους, μετά από μεγάλη πίεση, να ανοίξει το θεραπευτήριο στην Υπάτη. Όμως, το υπόλοιπο οικόπεδο εξακολουθεί να παραμένει σε πλήρη απαξίωση, όπως σε απαξίωση βρίσκονται και τα λουτρά στο Πλατύστομο. Δεν είναι καλή η κατάσταση ούτε στη λουτρόπολη των Καμένων Βούρλων. Πρόσφατα χαρακτηρίστηκε ιαματική. Το μεγάλο οικόπεδο του ΕΟΤ εκεί, πάνω στη θάλασσα, βρίσκεται σε πλήρη απαξίωση.

Για τις Θερμοπύλες τι να πω; Τα είπα και στην επιτροπή. Από όλα τα πράγματα και από όλες τις επιλογές του κόσμου που έχουμε να κάνουμε σε εκείνο το μέρος που συνδυάζει και την ιστορικότητα αλλά και τα ιαματικά, η ελληνική πολιτεία επέλεξε να εγκαταστήσει εκεί τη δομή φιλοξενίας των μεταναστών. Μακριά από μένα κάθε ρατσιστικό υπονοούμενο ή οποιαδήποτε νύξη ότι δεν πρέπει να έχουμε δομές που να φιλοξενούνται οι άνθρωποι όπως πρέπει και όπως προκύπτει από τις διεθνείς υποχρεώσεις της χώρας. Όμως, δεν ήταν αυτή η πρώτη επιλογή που θα έπρεπε να κάνουμε εκεί.

Και φυσικά υπάρχει και η Πανελλήνια Έκθεση Λαμίας. Η προηγούμενη κυβέρνηση μάς κληροδότησε πολλά προβλήματα στην αλλαγή του καινούργιου φορέα και περιμένουμε, κύριε Υπουργέ, τον Σεπτέμβριο τις παρεμβάσεις του Υπουργείου που θα μπορέσουν να κάνουν αξιοποιήσιμο και τον πόρο αυτόν.

Υπάρχουν λοιπόν ζητήματα, κύριε Υπουργέ, κυρίες και κύριοι συνάδελφοι, σε ό,τι αφορά τη λειτουργία, τη φιλοσοφία, τη στρατηγική και την αποτελεσματικότητα φορέων που εμπλέκονται με την αξιοποίηση αυτών των ακινήτων και βεβαίως και του ΤΑΙΠΕΔ. Αυτή η στρατηγική και η φιλοσοφία, τουλάχιστον σε ό,τι αφορά την περιοχή μου, είναι απολύτως προβληματική. Και μιλώ για φιλοσοφία και στρατηγική γιατί και φυσικά έχουν πολύ μεγάλη σημασία για τη χώρα εμβληματικές επενδύσεις όπως αυτή του Ελληνικού που έχει απασχολήσει και απασχολεί πολλές φορές απ’ ό,τι φαίνεται αυτήν την Αίθουσα.

Όμως, εξίσου σημαντικές, κύριε Υπουργέ, είναι και οι επενδύσεις που χρειάζεται η ελληνική περιφέρεια, επενδύσεις που θα καλύψουν το παραγωγικό και αναπτυξιακό κενό χρόνων, επενδύσεις που θα δημιουργήσουν δορυφορικά καινούργιες επενδύσεις και θέσεις εργασίας και που θα φέρουν φρέσκο χρήμα που τόσο πολύ λείπει από την περιφερειακή Ελλάδα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Οικονόμου.

Ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης έχει τον λόγο.

Στη συνέχεια θα δώσω τον λόγο στον Υφυπουργό κ. Πέτσα για να υποστηρίξει μία τροπολογία.

Ορίστε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Δεν μπορώ, κύριε Οικονόμου, παρά να μπω στον πειρασμό γιατί είμαι Φθιωτός. Και επειδή την ξέρουμε πολύ καλά την περιοχή και τις τεράστιες δυνατότητες που έχει, μια και μιλήσατε για τα ιαματικά λουτρά, ήθελα να σας κάνω μια απλή ερώτηση: Ποιος κυβερνά την Ελλάδα όλα αυτά τα χρόνια; Εσείς και το ΠΑΣΟΚ και ο ΣΥΡΙΖΑ. Έτσι δεν είναι; Σε ποιον απευθύνεται το ερώτημα γιατί είναι παρατημένα όλα; Σε εμάς;

Εμείς καταθέσαμε ολοκληρωμένη πρόταση σε ημερίδα που έγινε στα Καμένα Βούρλα -ήμουν Βουλευτής Φθιώτιδας τότε- για τα συγκριτικά πλεονεκτήματα και του τι πρέπει να γίνει. Τελικά γιατί εγκαταλείφθηκαν; Για να τα δώσετε τσαμπέ στους ιδιώτες. Και εκεί που τα δώσατε –θα με ακούσετε, τα ξέρω τα θέματα καλά- στο Πλατύστομο, τι έγινε; Ρήμαξαν, για να μη χρησιμοποιήσω άλλες εκφράσεις, γιατί το πρόβλημα δεν είναι ότι ο τάδε επιχειρηματίας είναι απατεώνας και ο άλλος είναι καλύτερος.

Γιατί, λοιπόν, όλο αυτό το χρήμα που ως Κυβέρνηση σχεδιάζετε να το δώσετε τσάμπα στους επιχειρηματίες -και ξέρουμε πώς τα παίρνουν, δίνετε το 60%, βάζουν και 20% τεχνογνωσία και τελικά βγαίνουν και κερδισμένοι- δεν το δίνετε, γιατί δηλαδή δεν κάνετε δημόσιες επενδύσεις από το Πρόγραμμα Δημοσίων Επενδύσεων σε ένα ενιαίο σχέδιο που ξεκινάει από την Παλαιοβράχα -δεν τα ξέρουν οι υπόλοιποι, αλλά εσείς τα ξέρετε και δεν εννοώ προσωπικά, αλλά γενικότερα- την Υπάτη, τα Καμένα Βούρλα και συνεχίζει και απέναντι στην Εύβοια; Μιλάμε για όλη αυτή τη φλέβα που φτάνει στην Ικαρία. Γιατί δεν το κάνετε αυτό; Γιατί δεν τα φτιάχνετε από το Πρόγραμμα Δημοσίων Επενδύσεων; Είναι και τα «Θερμοπύλεια», όπου κάποτε θέλατε να βάλετε εκτροφείο κροκοδείλων -να τα πω και αυτά, για να υπάρχει και λίγο χιούμορ στη Βουλή- και έγινε χαμός. Γιατί όλα αυτά;

Εμείς είχαμε προτείνει ένα ενιαίο σχέδιο για όλη την περιοχή. Γιατί αυτά δεν τα υλοποιήσατε και τα παρατήσατε όλοι σας και τώρα λέτε «αφού τα παράτησε το κράτος, να τα δώσουμε στους ιδιώτες»; Και πώς θα τα δώσετε στους ιδιώτες; Πώς; Με 60% και 70% επιδότηση. Από πού; Από τα λεφτά του ελληνικού λαού. Αυτό είναι ένα παράδειγμα. Και το λέω, επειδή τυχαίνει να είμαστε από τον ίδιο τον νομό.

Για να μην συνεχίσω με τις αναπτυξιακές δυνατότητες, όπως είναι η «ΛΑΡΚΟ», να μην πω για τα Μεταλλεία, να μην πω για το χρώμιο, να μην πω για πολλά πράγματα, τα οποία τα δίνετε δώρα με τη συμφωνία, γιατί ακούγονται κάτι για «Μιωνήδες», αλλά δεν ξέρω αν ισχύουν ή όχι.

Ένα από τα μεγαλύτερα συγκριτικά πλεονεκτήματα που έχει η Ελλάδα σε όλη την Ευρώπη είναι η παραγωγή του νικελίου και η δυνατότητα παραγωγής και ανοξείδωτου χάλυβα, αλλά και η αξιοποίηση του κοβαλτίου που σήμερα είναι πρώτο σε ζήτηση σε παγκόσμιο επίπεδο, γιατί είναι το βασικό υλικό για τις μπαταρίες.

Το δεύτερο σχόλιο δεν ήθελα να το κάνω, αλλά επειδή είχαμε τη NAVTEX και όλα τα υπόλοιπα -και αναφέρομαι και στη Νέα Δημοκρατία και στον ΣΥΡΙΖΑ- ήθελα να σας πω το εξής: Καλά, δεν κοιτάτε τα χάλια σας; Τα χάλια σας δεν τα κοιτάτε απέναντι στον ελληνικό λαό που έχετε εναποθέσει την κυριαρχία και την ανεξαρτησία της Ελλάδας στους Αμερικάνους, το ΝΑΤΟ και την Ευρωπαϊκή Ένωση, οι οποίοι σφυρίζουν αδιάφορα; Δεν κοιτάτε τα χάλια σας που κάθε φορά οι μεν λέτε να γίνει έκτακτη σύνοδος και οι άλλοι λέτε ότι τα διασφαλίσατε και όλοι σφυρίζουν αδιάφορα, γιατί τα συμφέροντά τους είναι διαφορετικά; Ο ελληνικός λαός είναι αυτός που θα τα υπερασπίσει, κάτι που σας έχουμε ξαναπεί.

Και έρχομαι και σε ένα τρίτο σχόλιο. Απευθύνω ένα ερώτημα προς όλους σας: Με ποιο κόμμα από την Τουρκία έχετε σχέση; Κύριε Γεωργιάδη, απαντήστε μου αν ξέρετε, αλλιώς να ρωτήσετε το Υπουργείο Εξωτερικών. Ποιο είναι το αδερφό σας κόμμα ή τέλος πάντων το πιο φιλικό σας κόμμα στην Τουρκία; Για εσάς του ΣΥΡΙΖΑ ποιο είναι;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Το HDP.

**ΑΘΑΝΑΣΙΟΣ ΠΑΦΙΛΗΣ:** Μπράβο! Τους υπόλοιπους δεν τους ρωτάω, γιατί μπορεί να μην έχουν.

Για πείτε μας, ποιο κόμμα βγήκε στην Τουρκία μέσα σε συνθήκες τρομοκρατίας και διώξεων και είπε ότι η Αγιά Σοφιά είναι παγκόσμιο πολιτιστικό μνημείο και λοιπά και λοιπά; Ποιος;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** To HDP!

**ΑΘΑΝΑΣΙΟΣ ΠΑΦΙΛΗΣ:** Το Κομμουνιστικό Κόμμα Τουρκίας! Και δεν βγήκε κανένα από τα κανάλια -ακόμα και η Κυβέρνηση θα έπρεπε, βγάζοντας σπυράκια μεν, να το πει- να πει ότι να, υπάρχει και ένα κόμμα που είναι αντίθετο.

Και έρχομαι στο νομοσχέδιο. Έχουμε ένα νομοσχέδιο με δεκαπέντε τροπολογίες, δύο στην οικονομική συσκευασία του ενός. Συνηθισμένη τακτική! Τα έχετε κάνει όλοι! Και όποιος κάνει κριτική σ’ αυτό, θα πρέπει να πάει στον καθρέφτη και να γυρίσει πίσω. Και εννοώ και τον ΣΥΡΙΖΑ και το ΠΑΣΟΚ παλιά. Εδώ πέρασε ένα μνημόνιο και το κατάπιαμε και δεν καταπίνεται κιόλας, γιατί ήταν χιλιάδες σελίδες.

Όμως, δεν είναι αυτό το θέμα. Το ερώτημα είναι το εξής: Είναι πρόχειρο το νομοσχέδιο; Δεν έχει αναπτυξιακή στρατηγική η Νέα Δημοκρατία; Γιατί αυτή είναι η κριτική που γίνεται και από τον ΣΥΡΙΖΑ και από το ΚΙΝΑΛ. Εμείς διαφωνούμε ριζικά, όπως διαφωνούσαμε και παλαιότερα που έλεγε η Νέα Δημοκρατία ότι ο ΣΥΡΙΖΑ δεν έχει αναπτυξιακή στρατηγική. Έχει αναπτυξιακή στρατηγική με προβλήματα -εντάξει, κάθε κυβέρνηση μπορεί να έχει και αδυναμίες και να τις διορθώνει- αλλά έχει σαφέστατη, μα σαφέστατη στρατηγική για την καπιταλιστική ανάκαμψη και την καπιταλιστική ανάπτυξη. Όλες οι κυβερνήσεις!

Περιληπτικά, για να καταλαβαίνει και ο κόσμος: Πώς μεταφράζεται αυτό; Μεταφράζεται στο ότι γδέρνουμε τον κόσμο, του μαζεύουμε τα πάντα κόβοντας μισθούς κ.λπ., κόβοντας ασφαλιστικά, συντάξεις, αυξάνοντας τη φορολογία, μαζεύουμε το χρήμα, τον ιδρώτα του και το αίμα του, εκμεταλλευόμαστε όλα τα λαϊκά στρώματα και φτιάχνουμε το ταμείο και χρηματοδοτούμε τους επαγγελματικούς ομίλους που θα φέρουν την ανάπτυξη. Θα πω και άλλα μετά. Αυτά είναι τα αρχικά.

Ταυτόχρονα, κάνουμε -όλες οι κυβερνήσεις- ασύλληπτες φοροαπαλλαγές. Στο 20% η φορολογία για τον μισθωτό των 12.000 ευρώ και των 15.000 ευρώ, από το 15% πήγαν στο 10% επί ΣΥΡΙΖΑ τα διανεμόμενα κέρδη, το καθαρό κέρδος και από 10% στο 5% η Νέα Δημοκρατία. Φοβερό μέτρο, ε; Για να γίνει ανάπτυξη! Φοβερό! Είναι πάμφτωχοι όλοι! Τι να σας πω; Έχουν πεθάνει της πείνας! Μαζεύουμε τρόφιμα για να ταΐσουμε όλα τα μεγαθήρια που ξοδεύουν σε ένα βράδυ όσα κοστίζουν δέκα ζωές των εργαζομένων.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής, κ. **ΑΘΑΝΑΣΙΟΣ ΜΠΟΥΡΑΣ**)

Το δεύτερο είναι ότι φτιάχνουμε και ένα νομικό οπλοστάσιο «νόμιμο», αντιλαϊκό με εργασιακές σχέσεις γαλέρας και με μισθούς πείνας, ώστε να μεγαλώνει η εκμετάλλευση των εργαζομένων και να αυξάνεται η κερδοφορία του κεφαλαίου.

Γιατί, κυρίες και κύριοι, όσο κι αν σφυρίζετε αδιάφορα, κέρδος δεν βγαίνει από την εξυπνάδα. Κέρδος βγαίνει από τη ληστρική εκμετάλλευση της υπεραξίας που παράγουν οι εργαζόμενοι. Παράγουν 100 και παίρνουν 10, μην πω και λιγότερο.

Όμως, δεν φτάνουν όλα αυτά, αλλά παραχωρούμε αέρα, γη και θάλασσα, δηλαδή τη δημόσια περιουσία του ελληνικού λαού, για να κάνουν επενδύσεις. Εσείς του ΣΥΡΙΖΑ δεν τα κάνατε αυτά; Για ποια καρτέλ μιλάτε; Εδώ δώσατε όλη την Ελλάδα στο υπερταμείο και τώρα μιλάτε και από πάνω; Θα πω τι λέτε, όμως, γιατί είστε και ειλικρινείς πια. Ειδικά ο κ. Φάμελλος ήταν ειλικρινέστατος, όπως και ένας άλλος συνάδελφος που δεν θυμάμαι το όνομά του.

Έτσι λοιπόν θα γίνουν, λέει, οι επενδύσεις, θα δημιουργηθούν θέσεις εργασίας και θα ζήσουμε όλοι καλά και εμείς καλύτερα. Αμ δε! Η ζωή αποδεικνύει ακριβώς τα αντίθετα. Είναι μύθος, απάτη, πλύση εγκεφάλου προς τους εργαζόμενους. Η κερδοφορία των ομίλων στηρίζεται όλο και περισσότερο στην πιο σκληρή -γιατί είναι και σε άλλες συνθήκες ο καπιταλισμός- και αυξημένη εκμετάλλευση, και μάλιστα πολύπλευρη, των εργαζομένων.

Ερώτημα: Υπάρχουν στρατηγικές διαφορές σ’ αυτή τη Βουλή; Ναι, είναι μία. Το ΚΚΕ και οι υπόλοιποι. Και το λέμε ωμά. Όλα τα άλλα κόμματα συντάσσονται με τη στρατηγική που στηρίζεται στο ότι ο μοχλός ανάπτυξης της κοινωνίας είναι οι κεφαλαιοκράτες και όχι οι εργάτες, οι εργαζόμενοι. Εδώ έχουμε βαρεθεί να ακούμε τη λέξη «επιχειρηματικότητα», έχουμε βαρεθεί να ακούμε ποιος είναι πιο ωραίος και ποιος σερβίρει καλύτερα μέτρα για να αναπτυχθεί η επιχειρηματικότητα. Για πείτε μας, δουλεύει τίποτα χωρίς εργάτη, χωρίς εργαζόμενους; Ας πάει ο καπιταλιστής να τα δουλέψει. Δεν μπορεί να κάνει τίποτα!

Εσείς, λοιπόν, έχετε αυτή τη φιλοσοφία. Αυτή τη φιλοσοφία έχετε ως κυβερνήσεις. Το ίδιο και η Νέα Δημοκρατία, η οποία είναι συνεπής στις αρχές της, κάτι που της αναγνωρίζουμε. Μάλιστα, πολλές φορές είναι και πιο ωμή και πιο γρήγορη, αν θέλετε. Και εκεί ακριβώς υπάρχει και η μεγάλη ζήλεια από τον ΣΥΡΙΖΑ. Μεγάλη ζήλεια, γιατί δεν πρόλαβε να τα κάνει εκείνος. Εδώ έκανε τον Τραμπ καλό και τώρα βγαίνετε και εσείς και του έχετε δώσει τη μισή Ελλάδα. Τη στιγμή που το Υπουργείο Εξωτερικών -για να πω και για κάτι άλλα- δηλώνει για αμφισβητούμενα ύδατα, την ίδια στιγμή -πού είναι ο κ. Παναγιωτόπουλος;- κοκορεύεστε και καμαρώνετε σαν γύφτικα σκεπάρνια -και να μην πω κι άλλα και με παρεξηγήσουν- που έρχονται οι φονιάδες στην Αλεξανδρούπολη. Τέτοιοι είστε! Εσείς ανοίξατε τον δρόμο! Αλήθεια, πώς δεν πήγατε να πείτε ότι ήταν δικό σας και ότι δεν έγινε επί Νέας Δημοκρατίας και ότι εσείς ανοίξατε τον δρόμο της –πώς τη λένε;- «πολύπλευρης» εξωτερικής πολιτικής;

Επομένως πού είναι η κριτική; Ίδια είναι η στρατηγική! Η στρατηγική είναι το ποιος υπηρετεί καλύτερα την καπιταλιστική ανάπτυξη. Εδώ ακριβώς γίνεται ο καβγάς και οι επιμέρους κριτικές. Στα στρατηγικά δεν μιλάει κανένας. Χαρακτηριστικό παράδειγμα είναι η έρευνα. Άκρα του τάφου σιωπή!

Κύριε Γεωργιάδη, θα σας πω στο τέλος τι πρέπει να κάνετε, για να μην το πω από τώρα.

Αυτά που λέμε εμείς είναι υπερβολές; Μήπως είμαστε τίποτα κολλημένοι που δεν βλέπουμε πώς εξελίσσεται η κοινωνία-παράδεισος; Πραγματικά παράδεισος! Άνθρωποι πεθαίνουν κατά χιλιάδες από την πείνα και με τον κορωνοϊό έχουν φτάσει σε πάνω από μισό εκατομμύριο, και δεν ξέρουμε τι άλλο θα γίνει, και όλοι κοιτάνε το κέρδος.

Και άλλοι ζουν με κότερα, βίλες, κ.λπ., αξίας όσο έχει μία χώρα πενήντα εκατομμυρίων. Έχω στοιχεία και αν θέλετε, μπορώ να σας τα φέρω. Αυτή είναι η κοινωνία σας.

Ας ξεκινήσουμε, λοιπόν, με τα λογικοφανή. Τι λέτε; Λέτε για πάταξη παραεμπορίου. Μάλιστα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα μία ανοχή.

Κατ’ αρχάς, να σας πούμε κάτι. Όπου υπάρχει εμπόριο –και ξέρετε τι είναι το εμπόριο- υπάρχει και παρεμπόριο και είναι συμπληρωματικό στο εμπόριο. Δεν είναι αντίθετο με το εμπόριο. Για να το πω κι από την αρχή, ποιος τα παράγει, αλήθεια, όλα αυτά που πωλούνται λαθραία, όπως λέτε; Παίρνει κι ο κόσμος τίποτα φθηνά εν τω μεταξύ, για να μπορέσει να τα βγάλει πέρα, γιατί δεν μπορεί να παίρνει ούτε Αρμάνι ούτε ξέρω πώς τα λένε αυτά που δεν μπορεί να τα ζυγώσει σε όλη του τη ζωή.

Όμως, για πείτε μου, ποιος τα παράγει αυτά τα προϊόντα του παρεμπορίου, οι μικροπωλητές;

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Η κομμουνιστική Κίνα!

**ΑΘΑΝΑΣΙΟΣ ΠΛΕΥΡΗΣ:** Οι Κινέζοι!

**ΑΘΑΝΑΣΙΟΣ ΠΑΦΙΛΗΣ:** Η Κίνα είναι δική σας και σας τη χαρίζουμε. Η Κίνα είναι δική σας και της έχετε πουλήσει όλο τον Πειραιά. Οπότε, αυτά αλλού!

Τι λέτε εσείς τώρα; Λέτε «Θα δημιουργήσουμε όρους ισότιμου ανταγωνισμού…» –δήθεν, λέμε εμείς- «…ανάμεσα στις καπιταλιστικές επιχειρήσεις».

Εδώ υπάρχει στρατηγική διαφωνία του ΣΥΡΙΖΑ. Τι είπε ένας Βουλευτής του ΣΥΡΙΖΑ; Εμείς, λέει, θα κάνουμε αποτελεσματική λειτουργία της αγοράς για να υπάρχει υγιής ανταγωνισμός. Άλλαξε τη σειρά των λέξεων!

Κύριε Γιώργο Τσίπρα, επειδή με κοιτάτε, υπάρχει υγιής ανταγωνισμός; Εσείς και ο Πύρρος Δήμας μπορείτε να σηκώσετε το ίδιο βάρος; Τα μονοπώλια με τους ψιλικατζήδες και τους μικρομεσαίους μπορούν να ανταγωνιστούν ποτέ; Κοροϊδεύετε τον κόσμο! Θύματα είναι κι αυτοί! Αυτό, λοιπόν, είναι το μοτίβο.

Στην πράξη, όμως, την πληρώνουν οι φουκαράδες, αυτοί που πάνε να βγάλουν ένα μεροκάματο, αφορολόγητο μεν, αλλά κανένας πλούσιος μικροπωλητής δεν υπάρχει από αυτούς τους λαθραίους! Τους μεγάλους δεν τους πειράζετε. Στην καλύτερη περίπτωση θα μπει κανένα πρόστιμο υψηλό. Και δεν τους πειράζετε, γιατί πίσω είναι μονοπώλια, πολυεθνικές και κράτη. Δεν είναι κράτος, δεν είναι μόνο οι Κινέζοι, είναι κι άλλοι πολλοί. Από πού έρχονται αυτά, από ποια λιμάνια, από ποιες χώρες; Έρχονται από την Ευρωπαϊκή Ένωση, παίρνουν την πιστοποίηση και τα περνάνε. Θα τους πειράξετε αυτούς; Όχι! Όχι, δεν πρόκειται να τους πειράξετε!

Ταυτόχρονα, λέτε ότι θα σωθούν οι μικροεπιχειρηματίες. Καλά, ο αντίπαλος των μικροεπιχειρηματιών και των μαγαζιών είναι το παρεμπόριο; Σε ποιους τα λέτε αυτά; Από πού συντρίβονται οι μικροί; Καταστρέφονται από την κυριαρχία των μεγαλύτερων. Δεν υπάρχει υγιής ανταγωνισμός! Έλεος δηλαδή! Μη μας κοροϊδεύετε! Το ίδιο είναι τα μεγαθήρια και τα μονοπώλια, το ίδιο είναι και οι μικροεπιχειρηματίες; Το ίδιο είναι τα σούπερ μάρκετ που είναι πολυεθνικά τα περισσότερα, το ίδιο είναι ο μανάβης της γειτονιάς ή ο μπακάλης; Μπορεί ποτέ να ανταγωνιστεί ένας μικρός, ακόμα και τώρα που έχουν γίνει τα βιολογικά ποιοτικά και της μόδας, κ.λπ. και να βγάλει σοβαρό εισόδημα με τα μεγαθήρια που κλείνουν χωράφια, εκτάσεις ολόκληρες; Όχι, δεν μπορεί! Κοροϊδεύετε, λοιπόν, τον κόσμο, όταν λέτε όλα αυτά.

Το θέμα, μάλιστα, δεν είναι οργανωτικό. Τώρα συγκεντρώνονται πιο πολύ στον Υπουργό. Υπάρχουν τεράστια προβλήματα. Τα είπε η Διαμάντω Μανωλάκου, η εισηγήτριά μας. Ποιους εξυπηρετεί, λοιπόν και αυτή η περιβόητη διακήρυξη «Θα τσακίσουμε το παρεμπόριο»; Εξυπηρετεί τους μεγάλους. Αυτούς θα εξυπηρετήσετε.

Δεύτερη πλευρά, επιστήμη και τεχνολογική έρευνα: προκλητικές φοροαπαλλαγές για ομίλους στις δαπάνες. Ξοδεύει 100 και φοροαπαλλάσσεται με 200. Σε ποιον εργαζόμενο το κάνετε αυτό; Σε ποιον «κομπιουτερά» το κάνετε που είναι αστέρι και παίρνει εφτά κατοστάρικα και βγάζει όλα αυτά τα προγράμματα της τεχνολογίας; Σ’ αυτούς τι κάνετε;

Τα λέω, Υπουργέ και βγείτε να μου απαντήσετε. Όλοι αυτοί που φτιάχνουν τα προγράμματα και είναι αστέρια πραγματικά και έξυπνοι, πόσα λεφτά παίρνουν; Παίρνουν 700, 800, 1.000, 1.200 ευρώ; Σε ορισμένες πολυεθνικές, διευθυντικά στελέχη μπορεί να πάρουν και περισσότερα, γιατί δεν είναι και χαζός ο καπιταλισμός. Από ένα σημείο και μετά φοβούνται μην πάει σε άλλη εταιρεία.

Για πείτε μας τώρα, λοιπόν, ποιος απαλλάσσεται φορολογικά, οι μικροί ερευνητές ή τα μεγάλα μονοπώλια; Ποιος μπορεί να κάνει έρευνα, ο επιστήμονας στο σπίτι του; Και μας λέτε επιχειρήματα τώρα εδώ ότι θα αναπτυχθεί η έρευνα και θα έρθουν πίσω αυτοί που έφυγαν! Αλήθεια; Πώς θα έρθουν; Με τι εργασιακές σχέσεις; Εξαιρούμε, λέει, από το ενιαίο μισθολόγιο αυτούς που δεν έχουν κρατικά προγράμματα, δηλαδή από τον προϋπολογισμό. Και ποιος σας είπε ότι άμα έρθουν εδώ θα πάρουν μεγαλύτερο μισθό; Γιατί, θα έχουν συλλογικές συμβάσεις; Ζούγκλα υπάρχει παντού! Υπάρχουν ατομικές συμβάσεις εργασίας, εκμετάλλευση σκληρή και στυγνή.

Γιατί, λοιπόν, δεν χρηματοδοτείτε μαζικά τα πανεπιστήμια, κ.λπ., όχι για να τα δώσουν στους ιδιώτες, αλλά για να αναπτύξουν την έρευνα και την τεχνολογία; Δεν το κάνετε, ακριβώς γιατί η επιστήμη και η νέα τεχνολογία στον καπιταλισμό είναι στην υπηρεσία του κέρδους και αν προχωράει η τεχνολογία μπροστά, μπορεί να μας πουν όλοι μαζί εδώ «Ξέρετε, μέσα από αυτόν τον ανταγωνισμό αναπτύσσεται και η επιστήμη και η τεχνολογία και, άρα, πάμε καλά».

Βεβαίως, αναπτύσσεται –και αυτό θέλει συζήτηση, γιατί δεν αναπτύσσεται σε τομείς που αφορούν τη ζωή του ανθρώπου- και κάνει πρόοδο και αυτό είναι αντικειμενικό, αλλά σ’ αυτήν την πρόοδο ο ένας τρώει ψωμοτύρι κι ο άλλος τρώει σολωμό και μαύρο χαβιάρι! Δηλαδή, εισπράττουν αυτές οι εταιρείες.

Τρίτη πλευρά, ένταξη στον αναπτυξιακό νόμο για νέους τομείς. Δωρεάν χρήμα δηλαδή. Πόσο;

Κύριε Γεωργιάδη, πόσο είναι; Μέχρι 40%, 50%, 60%, 70%; Έχω χάσει τον λογαριασμό. Μάλιστα! Σε ποιους;

Πρώτον, αποθήκες καυσίμων σε νησιά: Θα βγάλουμε μία ανακοίνωση στους βενζινάδες να πούμε να πάνε να φτιάξουν αποθήκες καυσίμων. Ποιοι θα τα φτιάξουν αυτά; Εφοπλιστές και αυτοί που έχουν το χρήμα! Δεν φτάνει που έχουν αμύθητα ποσά και αμύθητες περιουσίες, τους δίνετε τσάμπα! Από πού; Από το πορτοφόλι σας; Όχι! Από του ελληνικού λαού και των ευρωπαϊκών λαών, αν υπάρχουν προγράμματα, χώροι στάθμευσης.

Και εκεί που είναι το απαύγασμα είναι που άκουσα έναν από τον Βόλο της Νέας Δημοκρατίας που μίλαγε και λέω «Έλεος! Υπάρχει και ένα όριο, ένα όριο απανθρωπιάς». Μικρό, τέλος πάντων είναι ανεκτικό, αλλά μεγάλο δεν είναι. Τους χρηματοδοτείτε να φτιάξουν κέντρα αποκατάστασης, για τα ΑΜΕΑ δηλαδή. Ναι; Γιατί; Είναι καπιταλιστές και θέλουν να τα κάνουν; Ας πάνε να τα κάνουν. Γιατί αυτά τα χρήματα δεν τα δίνετε για να γίνουν δημόσια και δωρεάν; Τι σημαίνει «ιδιωτικός τομέας»; Σημαίνει ότι εκμεταλλεύεται τα ανθρώπινα προβλήματα. Αυτό θα κάνει και το απέδειξε στον κορωνοϊό. Το απέδειξε ο ιδιωτικός σας τομέας και η βασιλεία του καπιταλισμού στον κορωνοϊό! Όλες οι κλινικές, χρήμα! Όλα τα κανάλια, χρήμα, για να διαφημίσουν το «Προσέξτε να μην πεθάνετε»! Τόσο βάρβαρο είναι το σύστημά σας και αυτό κάνετε κι εδώ. Ποιους εξυπηρετεί; Τους επενδυτές. Ποιος θα φτιάξει τέτοια κέντρα αποκατάστασης; Και τους πληρώνετε και από πάνω; Δεν ντρέπεστε λίγο; Δεν ντρέπεστε! Και μιλάτε σ’ αυτούς τους ανθρώπους που έχουν προβλήματα; Ξέρετε πώς ζουν; Τώρα, τα παιδιά είναι εκτός σχολείων. Τι κάνετε γι’ αυτό; Δεν τα δέχονται γιατί είναι προβληματικές ομάδες. Και είναι όντως! Τι έχει κάνει το κράτος σας το βάρβαρο;

Έχει κάνει κι άλλα! Έχει δεσμεύσει τον πατέρα και τη μάνα για να μπορούν να φροντίζουν το παιδί τους. Και τώρα του λέτε «Επειδή εμείς δεν φτιάχνουμε, πηγαίνετε στον ιδιωτικό τομέα». Πού θα τα βρουν, για να πάνε να πληρώσουν; Ακόμα κι αν πάρετε από τον ΕΟΠΥΥ και πληρώσετε, τίνος είναι τα λεφτά; Είναι των υπόλοιπων εργαζομένων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε ένα λεπτό.

Θα ήθελα να πω και κάτι ακόμα. Γιατί αυξάνετε το ανώτατο ποσό ενίσχυσης από πέντε σε δέκα εκατομμύρια; Γιατί; Θα δώσετε, δηλαδή, διπλάσια λεφτά για να γίνουν επενδύσεις. Καλά, με τον καπιταλισμό δεν είστε; Να πάρουν το ρίσκο. Να πείτε «Τίποτα. Άμα θες, πήγαινε και κάνε επένδυση».

Εμείς δεν συμφωνούμε, γιατί αυτό δεν υπάρχει. Κι εδώ θα απαντήσουμε και στον κ. Φάμελλο που έφυγε. Εμείς, λέει, δεν είμαστε με τον κρατικοδίαιτο καπιταλισμό, αλλά με τον ελεύθερο ανταγωνισμό. Προσπέρασμα από τα δεξιά με χίλια στη Νέα Δημοκρατία! Με χίλια κυριολεκτικά!

**ΓΕΩΡΓΙΟΣ ΤΣΙΠΡΑΣ:** Από τα δεξιά…

**ΑΘΑΝΑΣΙΟΣ ΠΑΦΙΛΗΣ:** Κύριε Τσίπρα, δεν είστε με τον κρατικοδίαιτο; Γιατί μειώσατε τη φορολογία στους επιχειρηματίες; Γιατί φτιάξατε αναπτυξιακό νόμο με 60% επιδότηση; Αυτό δεν είναι κρατικοδίαιτος; Τι είναι; Είναι «διαστημικοδίαιτος», από το διάστημα;

Εσείς δεν τα κάνατε αυτά; Δεν δώσατε χίλια κίνητρα; Δεν δώσατε δημόσια περιουσία; Αυτό δεν είναι κρατικοδίαιτο; Τι είναι, δηλαδή; Καπιταλισμός χωρίς κράτος καπιταλιστικό δεν στέκεται και αυτό είναι ιστορικά αποδεδειγμένο.

Ελληνικό, λοιπόν. Κύριε Γεωργιάδη, θα σας κάνω μία πρόταση. Δεν φωνάζετε τους εκπροσώπους του ΣΥΡΙΖΑ και του ΚΙΝΑΛ να κάνετε μια μαραθώνια κλειστή συνεδρίαση χωρίς κινητά και με απόρρητο, να τα συμφωνήσετε, γιατί τελικά το θέαμα είναι γελοίο; Μαζί το ψηφίσατε το Ελληνικό και τώρα ποιο είναι το θέμα; Αν η Λάτση έδωσε και πού τις μετοχές ή αν τις έδωσε ο Μήτσος στον Θανάση! Αυτό είναι το μεγάλο ερώτημα! Και η ουσιαστική κριτική ποια είναι; Αφήστε τα αυτά τα κόλπα. Επιχειρηματικοί όμιλοι, όπως και στη Θεσσαλονίκη και αλλού. Με άλλους κάνατε εσείς κονέ, με άλλους κάνει η Νέα Δημοκρατία. Αυτό γίνεται. Να μην φωνάξουμε και τον Μπίμπι, με την εντολή που κάνατε και εκεί!

Επομένως, καθίστε και βρείτε τα γιατί στρατηγικά συμφωνείτε σε όλα. Ο λαός έχει και άλλη διέξοδο και όσο πιο γρήγορα τη συνειδητοποιήσει τόσο το καλύτερο γι’ αυτόν. Το σύστημα σάπισε. Το σύστημα πεθαίνει αντικειμενικά και πεθαίνει και τους ανθρώπους και το θέμα της ανατροπής και της αλλαγής είναι στην ημερήσια διάταξη για να υπάρξει ένα σύστημα που θα κινείται με ένα μόνο νόμο: όχι το βάρβαρο καπιταλιστικό κέρδος, αλλά τις ανθρώπινες ανάγκες. Αυτό είναι ο σοσιαλισμός.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ναι, κύριε Υπουργέ, έχετε τον λόγο.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δύο πράγματα. Πρώτον, καταθέτω στο Σώμα τις νομοτεχνικές, ώστε να έχετε τον χρόνο να τις δείτε. Είναι τελείως τεχνικού χαρακτήρα.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων – Άδωνις Γεωργιάδης καταθέτει τις προαναφερθείσες νομοτεχνικές βελτιώσεις οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

ΝΑ ΜΠΟΥΝ ΟΙ ΣΕΛΙΔΕΣ 225-229

(ΑΛΛΑΓΗ ΣΕΛΙΔΑΣ)

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και** **Επενδύσεων):**Να πω επίσης στον κ. Παφίλη ότι συμφωνούμε απολύτως. Δύο δρόμους έχει η ζωή: καπιταλισμός και κομμουνισμός. Εμείς είμαστε με τον καπιταλισμό υπερήφανα και καθαρά. Εσείς με τον κομμουνισμό. Κανένα πρόβλημα. Όλοι οι άλλοι είναι «in between».

Ευχαριστώ πολύ.

**ΑΘΑΝΑΣΙΟΣ ΠΑΦΙΛΗΣ:** Δυο πόρτες έχει!

**ΠΡΟΕΔΡΕΥΩΝ (Αθανάσιος Μπούρας):** Κύριε Παφίλη, θέλετε να τοποθετηθείτε;

**ΑΘΑΝΑΣΙΟΣ ΠΑΦΙΛΗΣ:** Δέκα δευτερόλεπτα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Κύριε Γεωργιάδη, δύο δρόμους έχει. Ο ένας είναι στην κόλαση, ο καπιταλισμός. Ο άλλος είναι στον παράδεισο!

**ΠΡΟΕΔΡΕΥΩΝ (Αθανάσιος Μπούρας):** Κύριε Τζανακόπουλε, αν μου επιτρέπετε να δώσω τον λόγο για δύο, τρία λεπτά για μία τοποθέτηση για την τροπολογία στον κ. Πέτσα και αμέσως μετά να πάρετε τον λόγο. Συμφωνείτε;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο, προκειμένου να τοποθετηθείτε για την με γενικό αριθμό 418 και ειδικό 25 τροπολογία.

**ΣΤΥΛΙΑΝΟΣ ΠΕΤΣΑΣ (Υφυπουργός στον Πρωθυπουργό):** Ευχαριστώ, κύριε Πρόεδρε.

Πρόκειται για μία τροπολογία που αφορά τις ρυθμίσεις για τους παρόχους περιεχομένου επίγειας ψηφιακής τηλεοπτικής ευρυεκπομπής ελεύθερης λήψης εθνικής και περιφερειακής εμβέλειας, δηλαδή για τους εθνικής και περιφερειακής εμβέλειας τηλεοπτικούς σταθμούς.

Από την πρώτη στιγμή της πανδημίας του κορωνοϊού η Κυβέρνηση κινήθηκε γρήγορα προκειμένου να αντιμετωπίσει τις υγειονομικές και οικονομικές συνέπειες της απρόβλεπτης, εξωγενούς και παγκόσμιας αυτής κρίσης. Τα καλά μέχρι στιγμής αποτελέσματα της χώρας μας στην αντιμετώπιση της πανδημίας σε σχέση με άλλες χώρες οφείλονται στην ατομική ευθύνη και τη συλλογική ωριμότητα, την πειθαρχία και ομοψυχία των Ελλήνων απέναντι στον κοινό εχθρό, τον κορωνοϊό, και στις γρήγορες και ορθές αποφάσεις της Κυβέρνησης με βάση τις εισηγήσεις των ειδικών.

Το σχέδιο της Κυβέρνησης αναπτύχθηκε σε τρεις άξονες: πρώτον στην αποτελεσματική ανάσχεση της διασποράς του ιού, δεύτερον στη δραστική ενίσχυση του συστήματος υγείας και, τρίτον, στη στήριξη των επιχειρήσεων και των εργαζομένων που πλήττονται.

Μέσα, λοιπόν, σε αυτές τις δύσκολες και απαιτητικές συνθήκες για την ελληνική οικονομία δεν αφήσαμε εκτός στήριξης και τον κλάδο των μέσων μαζικής ενημέρωσης. Η πανδημία έπληξε ιδιαιτέρως τα πανελλαδικά και περιφερειακά κανάλια, καθώς η βασικότερη πηγή εσόδων τους, η διαφήμιση, περιορίστηκε πάρα πολύ, με αποτέλεσμα να διακυβεύεται η βιωσιμότητα των επιχειρήσεων αυτών.

Με την παρούσα τροπολογία, λοιπόν, η Κυβέρνηση στοχεύει την μερική έστω εξισορρόπηση των απωλειών που προκάλεσε η πανδημία. Και το κάνουμε αυτό διότι η πρωταρχική μας επιδίωξη, όπως ανέφερα ήδη, είναι η βιωσιμότητα των τηλεοπτικών επιχειρήσεων και η διατήρηση των θέσεων εργασίας σε αυτές. Με το άρθρο 43 της από 1ης Μαΐου 2020 πράξης νομοθετικού περιεχομένου που κυρώθηκε με το άρθρο 2 του ν.4690/2020 δώσαμε τη δυνατότητα στα πανελλαδικά και περιφερειακά κανάλια να καταβάλλουν στον πάροχο δικτύου, τη «DIGEA», την οφειλόμενη αμοιβή για την παροχή των υπηρεσιών της μειωμένη κατά το ήμισυ για τους κρίσιμους μήνες Μάρτιο, Απρίλιο και Μάιο, προκειμένου να διασφαλίσουμε τη στήριξη της επιχειρηματικότητας και της βιώσιμης και ομαλής λειτουργίας τους.

Mε την ίδια διάταξη ορίστηκε ρητά ότι από 1 Μαΐου έως 31 Αυγούστου 2020 η «DIGEA» δεν επιτρέπεται να αναστέλλει ή να διακόπτει την παροχή υπηρεσιών λόγω οφειλών στους τηλεοπτικούς σταθμούς που έχουν καταβάλει το ήμισυ της μηνιαίας αμοιβής της για τους προαναφερθέντες τρεις μήνες. Έτσι για το χρονικό διάστημα του lockdown η Κυβέρνηση έδωσε τη δυνατότητα στις επιχειρήσεις αυτές να μειώσουν ένα μέρος των λειτουργικών τους δαπανών αντισταθμίζοντας κάπως την απώλεια διαφημιστικών εσόδων.

Έκτοτε τέθηκαν υπ’ όψιν της Κυβέρνησης αιτήματα από ενδιαφερόμενους φορείς για παράταση της χορηγηθείσας διευκόλυνσης και κατατέθηκαν σχετικές ερωτήσεις και επίκαιρες ερωτήσεις στη Βουλή από εκπροσώπους πολλών Κοινοβουλευτικών Ομάδων. Ενδεικτικά αναφέρω του ΣΥΡΙΖΑ, της Ελληνικής Λύσης και του ΚΙΝΑΛ. Όπως είχα δηλώσει και στις απαντήσεις μου στο πλαίσιο του ανωτέρω κοινοβουλευτικού ελέγχου, τυχόν υποβολή αιτήματος θα αξιολογηθεί αφού εξεταστούν απολογιστικά τα οικονομικά στοιχεία της χρήσης του ανωτέρω δικαιώματος.

Εξετάσαμε, λοιπόν, αν και σε τι βαθμό αξιοποιήθηκε το δικαίωμα αυτό και διαπιστώσαμε ότι για τους τρεις μήνες το σύνολο των τηλεοπτικών σταθμών εντάχθηκαν στην ανωτέρω ρύθμιση. Λαμβάνοντας υπ’ όψιν τα οικονομικά στοιχεία, αλλά και τα σχετικά αιτήματα προχωράμε με την παρούσα τροπολογία στην παράταση του δικαιώματος καταβολής μειωμένης κατά ποσοστό 50% της μηνιαίας αμοιβής στην «DIGEA» και για τους μήνες Ιούνιο και Ιούλιο. Αντίστοιχα παρατείνεται έως τις 30 Οκτωβρίου 2020 η αναστολή του δικαιώματος της «DIGEA» να αναστέλλει ή να διακόπτει την παροχή υπηρεσιών λόγω οφειλών σε τηλεοπτικά κανάλια τα οποία έχουν κάνει χρήση του δικαιώματος αυτού.

Αξιότιμες κυρίες και κύριοι Βουλευτές, σύμφωνα με τα διαθέσιμα στοιχεία η μείωση της διαφημιστικής δαπάνης μετά το ξέσπασμα της πανδημίας άγγιξε το 30%, ενώ εκτιμάται ότι δύσκολα το ποσοστό αυτό θα ανακάμψει σε προ κορωνοϊού επίπεδα μέχρι το τέλος του έτους.

Πρόκειται επομένως για μία πρωτοβουλία που εντάσσεται στο πλαίσιο της σημαντικής προσπάθειας που καταβάλλει από την πρώτη στιγμή η Κυβέρνηση για την ενίσχυση της επιχειρηματικότητας και της ανάπτυξης της ελληνικής οικονομίας. Θέλουμε η έξοδος από την πρωτόγνωρη κρίση την οποία αντιμετωπίζουμε, να γίνει με τις λιγότερες δυνατές απώλειες για τους εργαζόμενους, την οικονομία και το κοινωνικό σύνολο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς τον κύριο Υπουργό.

Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ, ο κ. Δημήτριος Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κύριε Πρόεδρε.

Κάθε τοποθέτηση Υπουργού στη σημερινή συζήτηση είναι και ένα «διαμάντι». Θέλω να ξεκινήσω από τα αδιανόητα που άκουσα και ακούσαμε όλοι -και ακόμα και οι Βουλευτές της Νέας Δημοκρατίας από ό,τι είδα, από τις εκφράσεις των προσώπων τους έμειναν ενεοί- από τον Υπουργό Εθνικής Άμυνας, τον κ. Παναγιωτόπουλο. Και μία και είναι εδώ ο Κυβερνητικός Εκπρόσωπος ενδεχομένως στη συνέχεια να πάρει τον λόγο να μας πει την άποψη της Κυβέρνησης συλλογικά σε σχέση με όλα τα τραγελαφικά -στην κυριολεξία, τραγελαφικά-, αλλά ταυτόχρονα και επικίνδυνα, που διημείφθησαν εχθές με τις περιβόητες πια NAVTEX του Λιμενικού.

Ο κ. Παναγιωτόπουλος ήρθε σήμερα ενώπιον του Σώματος και με μία ασύγγνωστη αφέλεια δήλωσε ότι η πολιτική και στρατιωτική ηγεσία της χώρας, σε μία συνθήκη κλιμακούμενης έντασης στο Αιγαίο, δεν γνώριζε ότι το Ελληνικό Λιμενικό εξέδωσε NAVTEX για άσκηση με πραγματικά πυρά στο Καστελόριζο. Πρόκειται για τραγελαφικές καταστάσεις. Πρόκειται για επικίνδυνες καταστάσεις. Πρόκειται για καταστάσεις οι οποίες αποδεικνύουν -ακούστε το, κύριοι Υπουργοί- ότι εδώ δεν έχουμε μία Κυβέρνηση η οποία μπορεί να αρθεί στο ύψος των περιστάσεων. Έχετε μαζευτεί και παίζετε την Κυβέρνηση! Στην κυριολεξία.

Δεν είναι δυνατόν σε μία στιγμή που στο Αιγαίο αντιμετωπίζουμε αυτού του τύπου τις προκλήσεις και βρισκόμαστε σε μία εξαιρετικά λεπτή ισορροπία, να έρχεται εδώ ο Υπουργός Εθνικής Άμυνας και να μας λέει ότι δεν γνώριζε πως το Ελληνικό Λιμενικό εξέδωσε NAVTEX για άσκηση με πραγματικά πυρά στο Καστελόριζο, στο σημείο δηλαδή εκείνο όπου εντοπίζεται η κρίση όλων των τελευταίων ημερών.

Αυτό δεν είναι σοβαρή Κυβέρνηση, κυρίες και κύριοι Υπουργοί. Δεν γνώριζε βέβαια ο Υπουργός Εθνικής Άμυνας τα όσα έκανε το Λιμενικό, δεν τα γνώριζε η στρατιωτική ηγεσία. Φαντάζομαι όμως ότι δεν τα γνώριζε γιατί ασχολιόταν με τη δέσμευση των τριών στρατιωτικών ελικοπτέρων για να πηγαινοέρχεται ο κ. Μητσοτάκης από την Πάρο στην Επίδαυρο και από την Επίδαυρο στην Πάρο και δεν ξέρω πού αλλού πήγε.

Με αυτά ασχολούσασταν εχθές και όχι με την κρίση και τον τρόπο αντιμετώπισής της στο Αιγαίο. Σοβαρευτείτε πριν η κατάσταση γίνει πολύ επικίνδυνη.

Ζήτημα δεύτερο. Η παγκόσμια οικονομική κρίση επιδεινώνεται. Σήμερα διάβασα σε δημοσίευμα του «BLOOMBERG» ότι η τιμή του χρυσού έχει σπάσει το ιστορικό ρεκόρ που έφτασε το 2011. Βρίσκεται κοντά στα 1.950 δολάρια η ουγκιά και συνεχίζεται. Αυτό τι σημαίνει; Αυτό σημαίνει ότι ήδη οι διεθνείς αγορές αρχίζουν και ασκούν την πειθαρχική τους εξουσία στην παγκόσμια οικονομία, έτσι ώστε να μειώσουν τις κρατικές δαπάνες διότι δήθεν η αύξηση των κρατικών δαπανών θα μπορούσε να προκαλέσει στασιμοπληθωρισμό. Αυτή είναι η ιδέα στη βάση της οποίας επιχειρούν οι αγορές να καθοδηγήσουν τις διάφορες οικονομίες.

Και μέσα σε αυτή τη συνθήκη, η Κυβέρνηση Μητσοτάκη επί της ουσίας αποδέχεται τον εκβιασμό των αγορών. Και ενώ πανηγυρίζει για δήθεν 72 δισεκατομμύρια ενισχύσεων στην ελληνική οικονομία, αποδεικνύεται -και σήμερα έχουμε και δημοσίευμα από την «Εφημερίδα των Συντακτών» που αποκαλύπτει την έκθεση του Bruegel- ότι όχι δεν είναι 72 δισεκατομμύρια, δεν είναι 52, δεν είναι 32, δεν είναι 19, αλλά ότι είναι 16,69 δισεκατομμύρια. Και αυτό χωρίς να υπολογίσουμε την πρόταση της Κομισιόν που ήταν 23 δισεκατομμύρια. Και πανηγυρίζετε για την εξαιρετική επιτυχία της διαπραγμάτευσης του κ. Μητσοτάκη, ο οποίος διαπραγματεύτηκε κατά τη διάρκεια της τετραήμερης Συνόδου Κορυφής κάνοντας συνάντηση με έναν Ευρωπαίο ηγέτη!

Και δεν χρειάστηκε καν να χρησιμοποιήσει και τα άπταιστα αγγλικά του. Διότι με τον έναν αυτό ηγέτη που συναντήθηκε κατά τη διάρκεια της υπερήφανης διαπραγμάτευσής του δεν χρειαζόταν να μιλήσει αγγλικά. Ήταν ό κ. Αναστασιάδης από την Κύπρο.

Λοιπόν, αυτή ήταν η διαπραγμάτευσή σας: 16,69 δισεκατομμύρια χωρίς να υπολογίζουμε το επιπρόσθετο βάρος για το ελληνικό δημόσιο χρέος και την εξυπηρέτησή του που προκύπτει από τον επιπρόσθετο δανεισμό της ελληνικής οικονομίας για να συμμετέχει στο ευρωπαϊκό σχέδιο. Αυτή ήταν η επιτυχία σας.

Και σαν να μην έφταναν όλα αυτά, ο τρόπος με τον οποίο σχεδιάζετε να δαπανήσετε αυτά τα χρήματα είναι στη βάση μιας έκθεσης, της έκθεσης Πισσαρίδη, η οποία επαναλαμβάνει όλο το «μάντρα» της πολιτικής του Διεθνούς Νομισματικού Ταμείου, για να μιλήσουμε και για οικονομική στρατηγική και για το αν υπάρχουν συγκρουόμενες οικονομικές και πολιτικές στρατηγικές εντός του καπιταλισμού και εντός συσχετισμών δύναμης.

Λέω λοιπόν ότι είναι το ίδιο η στρατηγική Πισσαρίδη, Μητσοτάκη, Γεωργιάδη, Πέτσα και λοιπών η οποία λέει «Εκκαθαρίζω όλες τις δυσκαμψίες της αγοράς εργασίας». Δυσκαμψίες της αγοράς εργασίας ξέρετε τι ονομάζουν οι νεοφιλελεύθεροι. Δυσκαμψίες της αγοράς εργασίας ονομάζουν τα εργασιακά δικαιώματα. «Μειώνω τους μισθούς, απορρυθμίζω το Εργατικό Δίκαιο, διαλύω τις συλλογικές διαπραγματεύσεις, περνάω την πολιτική της εκ περιτροπής εργασίας και δίνω σήμα σε όλη την ιδιωτική οικονομία να πετσοκόψει μισθούς, να σταματήσει την πληρωμή υπερωριών και άρα, να δημιουργήσει όρους ευνοϊκούς για το επενδυτικό περιβάλλον». Αυτή είναι η στρατηγική Πισσαρίδη. «Την ίδια στιγμή την κοινωνική ασφάλιση τη δίνω βορά στα ιδιωτικά συμφέροντα». Κεφαλαιοποιητικό σύστημα, δεύτερος πυλώνας και διάφορα άλλα τα οποία θα τα συζητήσουμε όταν, εν πάση περίπτωση, η Κυβέρνηση αποδεχθεί να την παρουσιάσει αυτή τη στρατηγική.

Παρ’ όλα αυτά, η λογική είναι σαφής, η στρατηγική στόχευση είναι σαφής και είναι η συντριβή της εργασίας για να στήσουμε το μεγάλο επενδυτικό σχέδιο του κ. Μητσοτάκη που είδαμε πώς δούλεψε στο πρώτο εξάμηνο της διακυβέρνησής σας, όταν οδηγήσατε την ελληνική οικονομία σε ύφεση 0,9% πριν από τον κορωνοϊό. Και είναι μέσα ακριβώς σε αυτό το φόντο που η Κυβέρνηση ψάχνει και ευκαιρίες για χατίρια, δωράκια και δουλειές.

Αυτό το νομοσχέδιο είναι ακριβώς μια τέτοια ευκαιρία. Επί της ουσίας του νομοσχεδίου δεν έχω πολλά να πω, διότι εντάσσεται στη λογική με την οποία νομοθετεί η Κυβέρνηση από τον Ιούλιο του 2019 και μετά. Ποια είναι αυτή λογική; «Διαλύουμε οποιαδήποτε διοικητική δομή έχει να παρουσιάσει συγκεκριμένα αποτελέσματα για να την αντικαταστήσουμε με μια νέα διοικητική δομή που θα έχουμε υπό τον πλήρη έλεγχό μας». Ασφυκτικός δηλαδή έλεγχος του συνόλου της δημόσιας διοίκησης στο πλαίσιο ενός αυταρχικού, ολοκληρωτικού, νεομητσοτακικού καθεστώτος.

Διότι το ενιαίο συντονιστικό των ελέγχων, το οποίο είχε συσταθεί το 2014 με έναν νόμο της τότε κυβέρνησης, δεν λειτούργησε ποτέ. Καταφέραμε να το λειτουργήσουμε για να μπορέσουμε να ελέγξουμε τις συνθήκες στην ελληνική οικονομία από το 2016 και μετά. Και πραγματικά, αυτό το ενιαίο συντονιστικό με συγκροτημένους όρους, με διυπουργική συνεργασία, με συνεργασία των διαφορετικών δομών της δημόσιας διοίκησης έχει σήμερα να παρουσιάσει αποτελέσματα. Και τι έρχεται σήμερα να κάνει το Υπουργείο Οικονομίας; Να το καταργήσει για να φτιάξει μια άλλη δομή. Αν μπορέσει κάποιος να μου το εξηγήσει αυτό, θα ήμουν ευγνώμων.

Αλλά αυτό είναι, αν θέλετε, ένα γενικό συμπέρασμα από τον τρόπο με τον οποίο νομοθετεί αυτή η Κυβέρνηση. Το ένα από τα μείζονα θέματα είναι οι δουλειές και τα χατίρια για τα οποία έκανα λόγο προηγουμένως. Ξεκινάμε. Κύριε Γεωργιάδη, να σας κάνω μια πολύ απλή ερώτηση για το Ελληνικό.

Θα μας πείτε σε ποια εταιρία, σε ποιο fund -γιατί το είπατε ότι μεταβίβασε η εταιρεία της κ. Λάτση τις μετοχές της από τη «LAMDA DEVELOPMENT» σε κάποια εταιρεία, σε κάποιο fund- τις μεταβίβασε; Το γνωρίζετε; Διότι τα δημοσιεύματα μιλούν για επενδυτική εταιρεία στην οποία εκτελεστικό μέλος είναι ο αδερφός του κ. Ζαββού, του Υφυπουργού Οικονομικών.

Αν δεν μπορείτε εσείς ή δεν μπορείτε να τον πάρετε ένα τηλέφωνο, να έρθει εδώ ο κ. Ζαββός να μας πει αν όντως ο αδερφός του είναι εκτελεστικό μέλος, είναι πρόεδρος της εταιρείας στην οποία μεταβιβάστηκαν οι μετοχές της εταιρείας της κ. Λάτση. Είναι κρίσιμο αυτό. Εδώ δεν μιλάμε για χατίρι. Εδώ μιλάμε για δουλειές με φούντες, εδώ μιλάμε για επικίνδυνες καταστάσεις, μιλάμε για σύγκρουση συμφερόντων καραμπινάτη.

Και να μας απαντήσετε, κύριε Γεωργιάδη, αν αληθεύει ότι στο διοικητικό συμβούλιο αυτής της εταιρείας είναι μέλος του και ο αδερφός του πρώην Πρωθυπουργού, του κ. Σαμαρά. Κύριε Πέτσα, εσείς το γνωρίζετε; Και φυσικά, η μυστικοσύμβουλος του κ. Μητσοτάκη, η κ. Ξαφά. Αληθεύουν τα δημοσιεύματα που έχουν έρθει στην επιφάνεια ότι η συναλλαγή αφορά αυτή τη συγκεκριμένη εταιρεία; Καταλαβαίνετε το μέγεθος; Καταλαβαίνετε το μέγεθος του σκανδάλου;

Πάμε παρακάτω. Άρθρο 10, η συνέχεια με το Ελληνικό. Τα είπε και η εισηγήτρια του ΣΥΡΙΖΑ. Πρόκειται για μια διάταξη που στην πραγματικότητα, επειδή ακριβώς δεν έχετε τη δυνατότητα να εκκινήσετε το έργο, υποχωρείτε κάθε φορά σε κάθε νέο εκβιασμό ή τα βρίσκετε με κάθε νέα απαίτηση του επενδυτή.

Τι θέλει τώρα ο επενδυτής; Να ορίζει ο ίδιος τον μηχανικό που θα ελέγχει το έργο, που θα ελέγχει ακόμα και την παράδοση του έργου και η δημόσια διοίκηση αναντίρρητα να αποδέχεται όλα τα αποτελέσματα του ανεξάρτητου μηχανικού ο οποίος θα κάνει τους συγκεκριμένους ελέγχους.

Εδώ το κρίσιμο δεν είναι κυρίως η συγκεκριμένη διάταξη. Είναι ένα μοτίβο, είναι μια μήτρα, ένα pattern στη βάση του οποίου προσπαθείτε να βρείτε μια ισορροπία για να εκκινήσει ένα έργο το οποίο υποσχόσασταν ότι θα εκκινήσει σε μια βδομάδα. Έχουν περάσει πενήντα πέντε, ακόμα δεν έχει εκκινήσει. Κοροϊδεύετε και τον κόσμο, γκρεμίζοντας πέντε αυθαίρετα και μετά, μαζεύοντας μπουλντόζες και γυρίζοντας σπίτι σας.

Και ποιο είναι αυτό το pattern, ποια είναι αυτή η μήτρα των συνεννοήσεων; Ακριβώς επειδή έχετε δώσει υποσχέσεις για κάτι το οποίο τελικά δεν ευδοκιμεί, υποχωρείτε σε κάθε νέα απαίτηση του επενδυτή. Ό,τι θέλει ο επενδυτής σε βάρος του δημοσίου συμφέροντος, σε βάρος των συμφερόντων του ελληνικού λαού. Όλα θα τα κάνουμε.

Δεν πάει έτσι. Κάποια στιγμή πρέπει -σας το ξαναλέω- να σοβαρευτείτε, ως Κυβέρνηση.

Επίσης, για το άρθρο 11 -το είπε και κ. Παφίλης προηγουμένως- τι κάνετε; Εντάσσετε στον αναπτυξιακό νόμο τη δυνατότητα εφοπλιστών και πετρελαιοειδών να φτιάχνουν αποθήκες πετρελαίου σε άγονα νησιά. Μάλιστα. Άλλο, λοιπόν, ένα χατίρι.

Θα μας πείτε ποιες εταιρείες εμπλέκονται στη συγκεκριμένη δραστηριότητα, τα ονόματα των εταιρειών και τα ονόματα των ιδιοκτητών; Διότι κάτι μου λέει ότι το άρθρο 10 και το άρθρο 11, Ελληνικό και αποθήκες πετρελαίου ένταξης στον αναπτυξιακό νόμο, δεν συνορεύουν μόνο αριθμητικά.

Χατίρια, λοιπόν και δουλειές. Και άλλη μια δουλειά και άλλο ένα χατίρι από τον κ. Πέτσα, μετά τα 20 εκατομμύρια, τα οποία δεν μας εξήγησε ακριβώς με ποια κριτήρια τα μοίρασε στα μέσα μαζικής ενημέρωσης.

Έχετε μια ευκαιρία, κύριε Πέτσα -δεν σας βλέπουμε και συχνά στη Βουλή- να μας πείτε εδώ ποια είναι τα κριτήρια στη βάση των οποίων επιλέξατε να μοιράσετε τα 20 εκατομμύρια στα μέσα μαζικής ενημέρωσης; Δηλαδή, πώς καταλήξαμε το 99% της χρηματοδότησης, που στη συνέχεια επιστράφηκε κιόλας από κάποιους, να πηγαίνει σε συμπολιτευόμενα μέσα και το 1% της χρηματοδότησης να πηγαίνει σε μέσα που σας ασκούν κριτική; Τόσο πολύ φοβάστε την κριτική; Αυτό είναι ένδειξη πολιτικής και ιδεολογικής αδυναμίας.

Δηλαδή, αυτή η προσπάθεια να δημιουργήσετε το νέο μητσοτακικό καθεστώς είναι όχι μόνο στη δημόσια διοίκηση, όχι μόνο στο επίπεδο αυτού του πολιτικού βούρκου που έχετε δημιουργήσει όλο το τελευταίο διάστημα, όχι μόνο στο επίπεδο της καταστολής κάθε διαφορετικής άποψης στον δρόμο, όπου οποιοσδήποτε τολμά να αμφισβητήσει τον κ. Μητσοτάκη, θα οδηγείται στη φυλακή, στο κρατητήριο, θα δέρνεται, θα βασανίζεται -έχει κάνει διάφορα ωραία εκεί ο κ. Χρυσοχοΐδης, που τιμούν την Ελληνική Δημοκρατία-, αλλά έχετε φτιάξει και ένα αδιανόητο καθεστώς σιωπής σε όλα τα μέσα μαζικής ενημέρωσης. Τα ταΐζετε και έρχεστε σήμερα εδώ να μας πείτε ότι θα τα ταΐσετε λίγο παραπάνω, γιατί υπέστησαν ζημίες από την κρίση του κορωνοϊού. Επομένως βρίσκετε την ευκαιρία να δώσετε και κάτι παραπάνω.

Είστε βουτηγμένοι μέχρι τον λαιμό στις δουλειές και τα χατίρια. Και ξέρετε πώς αποδεικνύεται αυτό; Εγώ θα σας πω το εξής. Πριν από κάποιο καιρό είχε γίνει μια συζήτηση εδώ, στην οποία πάλι λέγατε ότι ο ΣΥΡΙΖΑ σκανδαλολογεί, λέει διάφορα πράγματα τα οποία δεν έχουν καμμία σχέση με την πραγματικότητα κ.λπ. κ.λπ., ξέρετε σε σχέση με ποιο θέμα, κύριοι της Κυβέρνησης; Σε σχέση με τη δυνατότητα που δώσατε στις τράπεζες να καθαρίσουν διάφορες υποθέσεις αεροδανείων και θαλασσοδανείων, πώς; Λέγοντας ότι πλέον η κακουργηματική απιστία στην περίπτωση των τραπεζών και των θαλασσοδανείων θα διώκεται μόνο υπό την προϋπόθεση ότι η διοίκηση της τράπεζας θα κάνει έγκληση.

Σας είπαμε τότε ότι αυτό είναι κατάφωρα αντισυνταγματικό, ότι αυτό στην πραγματικότητα το μόνο το οποίο κάνει είναι ότι δημιουργεί επίσης μια συνθήκη όπου «Γιάννης κερνάει, Γιάννης πίνει», δηλαδή η τράπεζα θα εγκαλέσει τον εαυτό της για το γεγονός ότι έχει εκδώσει θαλασσοδάνεια. Σας λέγαμε ότι αυτά τα πράγματα δεν γίνονται, είναι αντισυνταγματικά. Πάτε να καλύψετε υποθέσεις. Πάτε να δημιουργήσετε όρους, αν θέλετε, τεράστιας, εγκληματικού χαρακτήρα συγκάλυψης με αυτό που κάνετε. Μας λέγατε η σκανδαλολογία του ΣΥΡΙΖΑ, ο ΣΥΡΙΖΑ που βλέπει φαντάσματα και διάφορα τέτοια και ότι όλα αυτά γίνονται για να μπορέσουν να αντιμετωπίσουν οι τράπεζες το πρόβλημα των κόκκινων δανείων. Άσχετα πράγματα!

Έχουμε σήμερα, πριν από λίγες μέρες, δύο βουλεύματα του συμβουλίου πλημμελειοδικών, που τι λένε; Ότι αυτού του τύπου οι ρυθμίσεις παραβιάζουν κατάφωρα το Σύνταγμα και πρέπει να ακυρωθούν. Έρχεται πια όχι ο ΣΥΡΙΖΑ, όχι το ΜέΡΑ25, όχι το ΚΚΕ, αλλά το συμβούλιο πλημμελειοδικών και σας λέει «σταματήστε να κάνετε δουλειές, σοβαρευτείτε».

Λοιπόν, τα πράγματα είναι σε όλα τα πεδία πάρα πολύ σοβαρά. Το μόνο που δεν είναι σοβαρό είναι αυτή η Κυβέρνηση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Να δώσω τον λόγο τώρα στον Υπουργό κ. Πέτσα.

**ΣΤΥΛΙΑΝΟΣ ΠΕΤΣΑΣ (Υφυπουργός στον Πρωθυπουργό):** Ευχαριστώ, κύριε Πρόεδρε.

Δύο-τρία σημεία θέλω να επισημάνω, ως απάντηση σε όσα είπε ο κ. Τζανακόπουλος.

Κατ’ αρχάς, κύριε Τζανακόπουλε, δεν παίζουμε την κυβέρνηση. Είμαστε Κυβέρνηση και αυτό το βλέπει ο ελληνικός λαός καθημερινά και αποτυπώνεται παντού, σε όλες τις μετρήσεις της κοινής γνώμης, ποσοτικές και ποιοτικές. Όποιον και να ρωτήσετε στον δρόμο πιστώνει στην Κυβέρνηση του Κυριάκου Μητσοτάκη ότι έχει αντιμετωπίσει δύσκολα πράγματα και τα κατάφερε και αυτό αποτυπώνεται στην εθνική αυτοπεποίθηση που νιώθει σήμερα ο Έλληνας.

Αντίθετα, ξέρω κάποιες άλλες κυβερνήσεις που έπαιζαν, που νόμιζαν ότι θα σκίσουν τα μνημόνια με έναν νόμο και ένα άρθρο και κόστισαν στον ελληνικό λαό πάνω από 100 δισεκατομμύρια και έφεραν και νέα μνημόνια και παρέτειναν την έξοδο της ελληνικής κοινωνίας από τα αδιέξοδα των μνημονίων.

Επίσης, ξέρω κάποιες άλλες κυβερνήσεις που έπαιζαν με photoshop πάνω σε φωτιές, σε έναν πίνακα, σε μια συνέντευξη Τύπου, ενώ είχαν καεί εκατόν δύο άνθρωποι. Αυτοί έπαιζαν τότε την κυβέρνηση. Τώρα έχουμε Κυβέρνηση!

Όσον αφορά στα θέματα της πολιτικής και ιδεολογικής αδυναμίας, νομίζω ότι πρέπει να κοιταχτείτε στον καθρέφτη.

Όσον αφορά το θέμα του δημοσιεύματος σήμερα για την κατανομή των χρημάτων, ναι, κάνουν και λάθη και τα 16,69 δισεκατομμύρια που αναφέρατε είναι λάθος. Είναι σαφές σε σχέση με την κατανομή. Πρόκειται για 19 δισεκατομμύρια και 13 δισεκατομμύρια δάνεια. Είναι σύνολο 32 δισεκατομμύρια όσον αφορά το Ταμείο Ανάκαμψης. Συνολικά δεν αμφισβητούνται τα 72 δισεκατομμύρια, γιατί όταν κάποιοι κόστιζαν πάνω από 100 δισεκατομμύρια στον ελληνικό λαό, κάποιοι έφερναν 72 δισεκατομμύρια στον ελληνικό λαό.

(Θόρυβος από την πτέρυγα του ΣΥΡΙΖΑ)

Μπορεί να μη σας αρέσει, αλλά θα το ακούσετε.

Όσον αφορά το θέμα των συναντήσεων, δεν πιστεύω ότι αναπαράγετε fake news. Αν δείτε την ίδια την εφημερίδα, τον ίδιο τον πίνακα που δημοσιεύει για ποιους ηγέτες, με ποιον άλλον ηγέτη συναντήθηκαν, αναφέρει «prior to the meeting», «πριν από το Ευρωπαϊκό Συμβούλιο». Συναντήθηκε με τον κ. Αναστασιάδη, βεβαίως, εδώ στην Αθήνα.

Κατά τη διάρκεια του Ευρωπαϊκού Συμβουλίου μπορείτε να αναζητήσετε τις καθημερινές πληροφορίες και να δείτε όλες τις φωτογραφίες που είναι ο Κυριάκος Μητσοτάκης με όλους τους ηγέτες, επιτελώντας τον ρόλο που πρέπει να παίζει ένας σοβαρός Έλληνας Πρωθυπουργός, ένας Πρωθυπουργός ο οποίος ξέρει πώς να συζητήσει και να διεκδικήσει τα δικαιώματα για τους Έλληνες πολίτες, αλλά και για τους Ευρωπαίους πολίτες, και να γεφυρώνει χάσματα και να είναι σε όλες τις σημαντικές συναντήσεις και να φέρνει αποτέλεσμα.

Όσον αφορά, επίσης, τα τελευταία στοιχεία τα οποία αναφέρατε σχετικά με το τι κάνουμε για τα μέσα ενημέρωσης, μου κάνει εντύπωση για τη συγκεκριμένη τροπολογία, γιατί, όπως είπα και στη δική μου τοποθέτηση για την υποστήριξη της τροπολογίας, και ο ΣΥΡΙΖΑ έχει ζητήσει να παραταθεί αυτό το ζήτημα και άλλα πολιτικά κόμματα το έχουν θέσει εδώ και εγώ έχω τοποθετηθεί επανειλημμένα στο παρελθόν.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, πριν πάρετε τον λόγο -τον οποίο έχετε, βέβαια- θα μου επιτρέψετε, ως Βουλευτής της Δυτικής Αττικής, να σας ευχαριστήσω για τη με αριθμό 411 και ειδικό 23 τροπολογία, με την οποία τακτοποιείται το θέμα της πληρωμής των εργαζομένων στα ναυπηγεία Ελευσίνος.

Ταυτόχρονα θα ήθελα να σας ευχαριστήσω και για την οριστική διευθέτηση του θέματος επίλυσης της ιδιοκτησίας των ναυπηγείων Ελευσίνας, έτσι ώστε αυτό το σημαντικό εργαλείο για την ανάπτυξη της χώρας να αποκτήσει την κανονικότητά του.

Τώρα έχετε τον λόγο, κύριε Υπουργέ.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, με συγχωρείτε. Να επισημάνω ένα τεχνικό ζήτημα για να λυθεί όσο θα μιλάει ο κύριος Υπουργός. Μας έχετε δώσει μόνο τις μονές σελίδες από τις νομοτεχνικές βελτιώσεις. Δώστε μας και τις ζυγές, σας παρακαλώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κυρία Μανωλάκου, έγινε κάποιο λάθος στην εκτύπωση. Σε λίγο, μέχρι να τελειώσει η ομιλία του κυρίου Υπουργού, θα έχετε πάρει τα σωστά.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πάρα πολύ, κύριε Πρόεδρε. Ευχαριστώ πάρα πολύ και για τα καλά σας λόγια για το θέμα των ναυπηγείων της Ελευσίνας. Θα αναφερθώ εκτενώς σε αυτά κατά τη διάρκεια της ομιλίας μου.

Πριν δώσω απαντήσεις, να πω ένα θέμα που έχει σημασία. Είναι τεχνικής φύσεως. Θα κάνω δεκτές τρεις βουλευτικές τροπολογίες.

Η πρώτη είναι του κ. Βασίλη Οικονόμου με θέμα: «Παράταση αναστολής πλειστηριασμών πυρόπληκτων στον Δήμο Ραφήνας και Μαραθώνος». Αφορά τους πυρόπληκτους από το Μάτι και τους δίνουμε έναν χρόνο ακόμα παράταση.

Η δεύτερη είναι του κ. Πλεύρη. Την είχαμε αναφέρει στην επιτροπή. Δεν προλάβαμε να πάει ΓΔΟΥ, για αυτό την κάναμε βουλευτική. Έχει να κάνει με τη δυνατότητα να μπορεί να ορίζεται διευθύνων σύμβουλος στην Ελληνική Αναπτυξιακή Τράπεζα και στην «Ελληνική Αναπτυξιακή Τράπεζα Επενδύσεων Α.Ε.» και δημόσιος υπάλληλος, εφόσον πληροί τα σχετικά κριτήρια. Με τον ισχύοντα νόμο δεν μπορούσε δημόσιος υπάλληλος να πάρει αυτή τη θέση. Εμείς κρίνουμε ότι πρέπει να επιτρέπεται και στους δημοσίους υπαλλήλους, για λόγους ίσης αντιμετώπισης, εφόσον επιθυμούν και βάζουν υποψηφιότητα και πληρούν τα κριτήρια που βάζουμε, να μπορούν να παίρνουν αυτή τη θέση.

Η τρίτη τροπολογία την οποία κάνουμε δεκτή είναι του κ. Βασιλείου - Πέτρου Σπανάκη και αφορά στην παράταση κάποιων προθεσμιών και άρση της ανάκλησης επαγγελματικών αδειών υπαίθριου εμπορίου για κοινωνικούς λόγους, σε σχέση με τους εργαζόμενους στις λαϊκές αγορές.

Αυτές οι τρεις βουλευτικές τροπολογίες γίνονται δεκτές. Να πω και τους αριθμούς για τα Πρακτικά. Του κ. Σπανάκη είναι Β426/30. Του κ. Πλεύρη είναι 423 και ειδικός αριθμός 27. Και του κ. Βασιλείου Οικονόμου είναι 424 και ειδικός αριθμός 28. Αυτές οι τρεις τροπολογίες γίνονται δεκτές και μπαίνουν μέσα στο σχέδιο νόμου. Παρακαλώ πολύ τις καταθέτω στα Πρακτικά.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τις προαναφερθείσες τροπολογίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα πάμε λίγο στις απαντήσεις. Ξεκινάω με τον κ. Τζανακόπουλο. Σας άκουγα, κύριε Τζανακόπουλε, που λέγατε για το ότι η Κυβέρνηση Μητσοτάκη υποχωρεί στον εκβιασμό των αγορών. Κάνατε μία ανάλυση για το πώς οι αγορές με την άνοδο του χρυσού, τεχνητή προφανώς για εσάς, προσπαθούν να εκβιάσουν τις κυβερνήσεις και μία από τις κυβερνήσεις οι οποίες υφίστανται και είπατε «αποδέχονται αυτόν τον εκβιασμό» είναι η Κυβέρνηση του κ. Μητσοτάκη.

Θέλω να είμαι ειλικρινής μαζί σας, κύριε Τζανακόπουλε. Έχετε δίκιο. Έχετε δίκιο! Και να πω και γιατί. Όταν ανέλαβε το Μέγαρο Μαξίμου ο κ. Μητσοτάκης, έψαξε να δει πού άφησε ο κ. Τσίπρας το περίφημο «νταούλι» με το οποίο θα ήλεγχε τις αγορές. Όσο και να έψαξε, όμως, αυτό το «νταούλι» δεν ευρέθη πουθενά.

Άρα, για να επανέλθω στον πραγματικό κόσμο, όταν εδώ ως Κοινοβουλευτικός Εκπρόσωπος εκφράζεις ένα κόμμα του οποίου ο Πρόεδρος και Πρωθυπουργός έχει πει αυτή την απίστευτη ανοησία και μετά έχει κάνει την κωλοτούμπα του αιώνα, τώρα να προκαλείς για τον Μητσοτάκη για το αν υποχωρεί στις αγορές πάει πολύ!

Λοιπόν, το μάθατε με τον πικρό τρόπο ότι, ναι, «νταούλια» για τις αγορές δεν υπάρχουν. Και πράγματι, κύριε Τζανακόπουλε, η Κυβέρνησή μας με υπευθυνότητα έχει καταφέρει να κρατήσει τα επιτόκια δανεισμού του ελληνικού δημοσίου στα χαμηλότερα επίπεδα από τη ίδρυση του νεοτέρου ελληνικού κράτους, πολύ χαμηλότερα από ό,τι μας τα παραδώσατε. Αυτό σημαίνει λιγότερα τοκοχρεολύσια για τον ελληνικό λαό και λιγότερο βάρος στο δημόσιο χρέος από ό,τι επί ΣΥΡΙΖΑ.

Να πω και για το Ελληνικό. Δεν έχω καθίσει να ενημερωθώ, για να είμαι απολύτως ειλικρινής, για τις λεπτομέρειες, πού πούλησε η κ. Λάτση τις μετοχές της. Θα το πληροφορηθώ, όμως. Να μου κάνετε μια γραπτή ερώτηση. Δεν συνηθίζω να παίρνω τηλέφωνα σε χρηματιστηριακά γραφεία για να μαθαίνω. Αν θέλετε, πάρτε εσείς τηλέφωνο. Οι πωλήσεις των μετοχών της κ. Λάτση, δηλαδή της ιδιωτικής της περιουσίας, γίνονται μέσω των χρηματιστηριακών γραφείων. Είναι ιδιωτική της περιουσία και την πουλά όπου θέλει. Έτσι δουλεύει στον καπιταλισμό το σύστημα, που και μιλάγαμε προηγουμένως με το Κομμουνιστικό Κόμμα Ελλάδος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Άλλο ρώτησα. Έχετε κάνει ένα μικρό λάθος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ξαναλέω: Το πού θα πουλήσει η κ. Λάτση τις μετοχές της είναι δικός της λογαριασμός, όχι κυβερνητικό ζήτημα. Τελεία.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν είναι τελεία!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τελεία! Επειδή αναφέρετε μόνο το όνομα του κ. Στέλιου Ζαββού, φαντάζομαι, καλώς γνωρίζετε…

**ΓΕΩΡΓΙΟΣ ΤΣΙΠΡΑΣ:** Του Σαμαρά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα πω και για τον Σαμαρά.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, μη διακόπτετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Φαντάζομαι καλώς γνωρίζετε ότι ο κ. Στέλιος Ζαββός είναι πολύ γνωστός θεσμικός επενδυτής και έκανε σειρά επενδύσεων στην Ελλάδα και επί κυβέρνησης Αλέξη Τσίπρα. Δεν κατάλαβα; Τώρα σας πείραξε ο Στέλιος Ζαββός; Όταν ερχόταν εδώ και έκανε επενδύσεις επί Τσίπρα, ήταν καλός ο Στέλιος Ζαββός; Άρα αφήστε σε εμένα…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Άρα ξέρεις.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν το γνωρίζω σας είπα. Είπα δεν το γνωρίζω. Είπατε το όνομα.

Όσον αφορά το όνομα Αλέξανδρος Σαμαράς, έλεγα να το αφήσω αλλά αφού το επανάφερε ο κ. Γεώργιος Τσίπρας, για να μην το ξεχάσω, θα σας πω το εξής. Ήμασταν εδώ στη Βουλή την περασμένη Τετάρτη που ακούσαμε την περιγραφή τού πώς οι Εισαγγελείς Ντζούρας, Μανώλης και Τουλουπάκη, σε συνεργασία με τον κ. Παπαγγελόπουλο, όπως σας κατηγορούμε, δηλαδή με την κυβέρνηση Τσίπρα, ενώ ο κ. Αλέξανδρος Σαμαράς ήταν σε κέντρο αποκατάστασης για την υγεία του, πήγαν και του σπάσανε εξευτελιστικά τη θυρίδα, καταπατώντας κάθε όριο αξιοπρέπειας. Πράξη για την οποία η κ. Τουλουπάκη ήδη είναι κατηγορούμενη.

Άρα, λοιπόν, εσύ όταν λες το όνομα Σαμαράς, θα πλένεις το στόμα σου με οινόπνευμα πρώτα. Εσύ ειδικά, Τζανακόπουλε!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Σιγά!

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, μη διακόπτετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Για τα υπόλοιπα θα τα δούμε πόσο μπλεγμένος ήσουν, γιατί είμαστε ακόμα στην αρχή της ιστορίας και της διερευνήσεως. Γέλα τώρα. Μετά θα σε δούμε. Λες και δεν ξέρουμε εμείς ποιος οργανώνει τη σκευωρία και ότι ήσουν μέσα. Δεν το ξέρουμε, τώρα περιμένουμε να το μάθουμε! Τώρα που ξεκίνησε η έρευνα, θα τα δούμε όλα και σε ποιον θα κοπούν τα γελάκια, κύριε Τζανακόπουλε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Έχεις χάσει την ψυχραιμία σου.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κλείνουμε τώρα εδώ και πάμε λίγο στο νομοσχέδιο.

Άκουσα από πλείονες του ενός συναδέλφους του ΣΥΡΙΖΑ ότι η Κυβέρνησή μας δεν έχει κανένα αναπτυξιακό σχέδιο -νομίζω το είπε και ο φίλτατος κ. Κατρίνης- και ότι δεν ξέρουμε πού πάμε, ότι πάμε στο άγνωστο με βάρκα την ελπίδα και διάφορα άλλα.

Έχω πει ότι η πολιτική, και δη σε αυτούς τους τομείς, είναι κατ’ εξοχήν εφαρμοσμένη τέχνη. Δεν είναι θεωρία. Ωραία είναι η θεωρία, τα «νταούλια» και τα άλλα που λέγαμε πριν, αλλά αυτά είναι μόνο για σόου. Η ουσία στην πολιτική είναι τι ψάρια πιάνεις, τι αποτελέσματα φέρνεις. Πάμε να δούμε, λοιπόν, έναν χρόνο μετά τι κάναμε στο Υπουργείο Ανάπτυξης. Είμαστε στον χρόνο και μπορούμε να κάνουμε έναν μίνι απολογισμό:

Εννέα θέσεις άνοδος στον διεθνή πίνακα ανταγωνιστικότητας. Η καλύτερη θέση της Ελλάδας εδώ και έντεκα χρόνια. Στις άμεσες ξένες επενδύσεις στην εικοστή ένατη θέση από την τριακοστή πέμπτη, στην καλύτερη θέση που βρέθηκε η Ελλάδα εδώ και δεκατέσσερα χρόνια. Μάλιστα, η «ERNST & YOUNG» προβλέπει ότι τα επόμενα χρόνια, και ιδιαίτερα, αγαπητέ Νίκο, στη βιομηχανία, οι προοπτικές ανόδου της Ελλάδας είναι εξαιρετικά σημαντικές. Στα έργα ΣΔΙΤ από τον Global Reconstruction Fund, που είναι ο μεγαλύτερος οργανισμός παγκοσμίως που μετράει τα έργα ΣΔΙΤ για τον Οργανισμό Ηνωμένων Εθνών, η Ελλάδα κατέλαβε για το έτος 2019 τη δεύτερη θέση στον κόσμο. Άρα έχουμε συν εννέα στην ανταγωνιστικότητα, συν έξι από τις άμεσες ξένες επενδύσεις, δεύτερη στον κόσμο στα έργα ΣΔΙΤ. Αυτά έχει κάνει το Υπουργείο Ανάπτυξης αυτόν τον έναν χρόνο.

Και αν το θέλετε και σε συγκεκριμένα έργα, επειδή άκουσα διάφορους, μεταξύ αυτών και τον κ. Αρσένη, και άλλους που λέγανε «τι φέρατε;», πάμε να τα δούμε ένα-ένα με τη σειρά:

Κασσιόπη. Ξεκίνησαν οι μπουλντόζες και το έργο ήδη ξεκινάει, έχει αρχίσει δηλαδή. Είναι ένα έργο το οποίο τρεις κυβερνήσεις προσπαθούσαν να το βάλουν μπρος. Και η δική σας, του κ. Τσίπρα, ιδιαίτερα ασχολήθηκε χωρίς να τα καταφέρει.

Σώσαμε την «CRETA FARM», με παρέμβαση προσωπική δική μου πέρσι το καλοκαίρι, όταν όλοι λέγατε εδώ ότι κακώς ενεπλάκην και ότι η εταιρεία θα σκάσει στα χέρια μου. Η «CRETA FARM» στο διάστημα αυτό ιδιωτικοποιήθηκε, άλλαξε, για να το πω σωστά, ιδιοκτήτη. Διασώθηκαν οι θέσεις εργασίας και τα παραγόμενα προϊόντα της είναι πάλι στα ράφια των σουπερμάρκετ.

Η «LANDIS+GYR», η μεγαλύτερη ξένη επένδυση 2020 στην Ελλάδα. Άμεση ξένη επένδυση. Τεράστιος ελβετικός όμιλος, που μας επέλεξε μεταξύ πολλών άλλων χωρών που έδιναν υποψηφιότητα για να πάρουν το εργοστάσιο. Το πήγαμε στην Κόρινθο, αγαπητέ κύριε Δήμα, και φτιάχνουμε εκατοντάδες νέες θέσεις εργασίας.

«MIRUM HELLAS», μισό δισεκατομμύριο. Κάναμε τα εγκαίνια με τον κ. Παπαθανάση πριν από δύο εβδομάδες. «KILADA HILLS», άλλο μισό δισεκατομμύριο.

Σώσαμε την Ελληνική Βιομηχανία Ζάχαρης, που είχαμε και τη σύγκρουση με την κ. Τζάκρη στην αρχή. Δεν έχω ακόμα απάντηση για το αν θα ψηφίσετε ή όχι την τροπολογία, για να την αποσύρω ή όχι. Δεν άκουσα κάτι από τον κ. Τζανακόπουλο. Περιμένω μια ρητή δήλωση.

**ΘΕΟΔΩΡΑ ΤΖΑΚΡΗ:** Εγώ θα σας απαντήσω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ωραία. Η τροπολογία, αν δεν ψηφιστεί από τον ΣΥΡΙΖΑ, αποσύρεται. Το ξεκαθαρίζω.

Θυμίζω ότι η συγκεκριμένη εταιρεία μάς παρεδόθη με τους τευτλοπαραγωγούς έξω από το Υπουργείο Ανάπτυξης να μας λένε ότι μας υπεσχέθη ο κ. Τσίπρας και ο κ. Πιτσιόρλας ότι, εφόσον σπείρουμε τους καρπούς, θα ξέρει το κράτος που θα πάρει τα ζαχαρότευτλα. Είχαμε μείνει όλοι ενεοί. Βρήκαμε τελικώς επενδυτή.

Πάμε στα ναυπηγεία τώρα. Να πω κι εδώ για τη συγκεκριμένη, για να ξέρουμε. Ολοκληρώσαμε τη μεταβίβαση στο Νεώριο Σύρου, που, ναι μεν είχε ξεκινήσει επί ΣΥΡΙΖΑ, αλλά, ως γνωστόν, είχε παντελώς κολλήσει. Άλλωστε, γι’ αυτό έχει δώσει σειρά συνεντεύξεων ο ιδιοκτήτης κ. Ξενοκώστας. Και καταφέραμε να κάνουμε τα εγκαίνια και της οριστικής μεταβίβασης του ναυπηγείου και της πληρωμής όλων των δεδουλευμένων των εργαζομένων τον Νοέμβριο.

Και σήμερα είμαι στην ευχάριστη θέση να σας πω ότι πριν από περίπου είκοσι πέντε λεπτά, μου ανακοίνωσαν ότι όλοι οι παλαιοί ιδιοκτήτες που είχαν συμφωνήσει -ήτοι εκπροσωπούνται στο 53,46% του μετοχικού κεφαλαίου της «ΝΕΩΡΙΟΝ Α.Ε.» που είναι η ιδιοκτήτης εταιρεία των ναυπηγείων Ελευσίνας- υπέγραψαν στον συμβολαιογράφο τη μεταβίβαση των μετοχών τους στην ενδιάμεση εταιρεία των συμφερόντων «ΟΝΕΧ», για να γίνει μεταβίβαση στον νέο ιδιοκτήτη μετά την ολοκλήρωση της σχετικής διαδικασίας.

Είμαστε σε πάρα πολύ καλό δρόμο. Ψηφίσαμε την τρίμηνη παράταση, ακριβώς γιατί υπάρχει σχέδιο. Αλλιώς, δεν θα ψηφίζαμε. Σύμφωνα με αυτό το σχέδιο έχει ήδη ξεκινήσει η διαδικασία τού duediligence, που ζήτησε ο αμερικανικός διακυβερνητικός επενδυτικός οργανισμός DFC. Αυτό το duediligence δεν θα κρατήσει λιγότερο από εξήντα μέρες. Στόχος μας είναι να έχει τελειώσει μέχρι τέλος του χρόνου, οπότε και θα πάμε στο δικαστήριο να κάνουμε την αίτηση υπαγωγής στο άρθρο 106 β και δ, να πληρωθούν οι εργαζόμενοι τα δεδουλευμένα τους και να περάσει το ναυπηγείο Ελευσίνας στη διαχείριση της εταιρείας «ΟΝΕΧ» κατά το πρότυπο που έγινε στο ναυπηγείο Σύρου, που βεβαίως, είναι πολύ, πολύ μικρότερο σε σχέση με της Ελευσίνας. Άρα βρήκαμε επενδυτή να βοηθήσει τον ενδιαφερόμενο επενδυτή για τη διαχείριση του ναυπηγείου, να έχει τα χρήματα, για να γίνει από τη μεταβίβαση.

Υπενθυμίζω ότι και εδώ σε πολιτικό επίπεδο και η προηγούμενη Κυβέρνηση είχε αποφασίσει τα ναυπηγεία Ελευσίνας να μεταφερθούν στην εταιρεία «ΟΝΕΧ» και μάλιστα με ένα συμφωνητικό που είχε υπογραφεί και από τον κ. Τσίπρα, τον τότε Πρωθυπουργό, αλλά δεν είχε βρεθεί τότε η χρηματοδότηση του συγκεκριμένου έργου. Την εξασφαλίσαμε κατόπιν αιτήματος και του κυρίου Πρωθυπουργού στον Λευκό Οίκο στον Πρόεδρο Τραμπ, στις δικές μας συνομιλίες με τον ομόλογό μου Γουίλμπουρ Ρος, στις δικές μας με τον κ. Παπαθανάση συνομιλίες στο DFC και είμαι στην ευχάριστη θέση να πω ότι είμαστε πολύ κοντά ένα όνειρο και ένα πρόβλημα δεκαετιών να βρει τη λύση του και, επιτέλους, η ελληνική ναυπηγική βιομηχανία να πάρει ξανά μπρος και να παράσχει πολλές θέσεις εργασίας.

Και κλείνω με το Ελληνικό, για να μπω και στο νομοσχέδιο, κυρίες και κύριοι συνάδελφοι. Έφυγε ο κ. Φάμελλος, αλλά δεν πειράζει. Είναι εδώ η κ. Πέρκα, που το ξέρει καλύτερα από όλους το θέμα. Ξέρετε, εμένα μου αρέσει η πολιτική να έχει γενναιότητα και να αναγνωρίζουμε ο ένας τι κάνει ο άλλος. Και είπα από την πρώτη στιγμή -επειδή σας βλέπω- ότι η κ. Πέρκα έπαιξε καθοριστικό ρόλο, για να ξεκολλήσει το Ελληνικό. Της απονέμω για άλλη μια φορά δημοσίως τα εύσημα γι’ αυτό. Προφανώς, δεν κατάφερε να το βάλει μπρος. Ήταν πιο δύσκολο για εκείνη. Το λέω ότι ήταν πιο δύσκολο, γιατί ήταν από ένα κόμμα και μια κυβέρνηση όπου στο Ελληνικό ήταν σαν τον Ιανό, είχανε δύο πρόσωπα: οι μισοί το θέλανε, οι άλλοι μισοί δεν το θέλανε. Εγώ είχα πιο εύκολη δουλειά, γιατί είχα έναν Πρωθυπουργό από πίσω που έσπρωχνε και μια κοινωνία και ένα κόμμα που ήθελαν να το κάνουμε όσο το δυνατόν πιο γρήγορα.

Αλλά επειδή μου λέτε συνέχεια για τις δηλώσεις μου και τις δηλώσεις του Μητσοτάκη για τη μια εβδομάδα, για να δούμε, λοιπόν, τις δηλώσεις:

26-10-2017, Αλέκος Φλαμπουράρης: «Η επένδυση στο Ελληνικό δεν έχει κολλήσει. Δεν μπορεί απλώς να τρέξει πιο γρήγορα.».

Το καταθέτω για τα Πρακτικά.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μου έχει πει ο κ. Φάμελλος εκατόν εβδομήντα φορές: «Ο Γεωργιάδης είπε ότι θα ξεκινήσει το Ελληνικό, μόλις θα πάρουν την εξουσία, και ο Μητσοτάκης είπε σε μια εβδομάδα.». Σπίρτζης για Ελληνικό: «Το 2018 θα παραχωρηθεί στον επενδυτή.». Φύγατε τον Ιούλιο του 2019 και δεν είχατε παραδώσει, φυσικά, απολύτως τίποτα.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι είπε ο Μητσοτάκης στ’ αλήθεια για το Ελληνικό; Ιδού η δήλωση του Κυριάκου Μητσοτάκη ως υποψήφιου Πρωθυπουργού τότε. Είπε ο Μητσοτάκης για το Ελληνικό: «Την πρώτη εβδομάδα διακυβέρνησης της Νέας Δημοκρατίας θα ξεμπλοκάρει η επένδυση.». Ούτε ότι θα μπουν μπουλντόζες είπε ούτε ότι θα γίνει μεταβίβαση, όπως ψευδώς λέτε. Είπε ότι θα ξεμπλοκάρει η επένδυση.

Το καταθέτω για τα Πρακτικά κι αυτό.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξεμπλόκαρε την πρώτη εβδομάδα; Την πρώτη μέρα ξεμπλόκαρε, όταν μας φώναξε μαζί με τον κ. Παπαθανάση στο Μέγαρο Μαξίμου, μας ανέθεσε να αναλάβουμε αυτή την επένδυση και φωνάξαμε στο γραφείο μας τον Διευθύνοντα Σύμβουλο της «LAMDA», κ. Οδυσσέα Αθανασίου. Ήταν το πρώτο επίσημο δελτίο Τύπου του Υπουργείου Ανάπτυξης.

Υπενθυμίζω ότι την Παρασκευή προ των εκλογών η εταιρεία «LAMDA» είχε βγάλει δελτίο Τύπου ότι αποχωρεί από την επένδυση στο Ελληνικό, εάν δεν ακυρωνόταν η τότε κοινή υπουργική απόφαση που είχε εκδώσει η κυβέρνηση ΣΥΡΙΖΑ, κυρία Πέρκα, σύμφωνα με την οποία το Υπουργείο Πολιτισμού θα μπορούσε να παρεμβαίνει σε κάθε στάδιο της επενδύσεως, σε κάθε τούβλο που θα έμπαινε πάνω σε άλλο τούβλο. Και τότε είχε πει η εταιρεία «ΕΛΛΗΝΙΚΟ Α.Ε.» ότι αποχωρεί από την επένδυση.

Τρεις μέρες μετά, όχι μια εβδομάδα, η εταιρεία «LAMDA» με επίσημη δήλωσή της είπε ότι επανέρχεται στην επένδυση και προχωρά κανονικά. Άρα αυτό που είπε ο Μητσοτάκης έγινε ακριβώς πραγματικότητα, ακόμη γρηγορότερα από τη μία εβδομάδα.

Και τώρα, τι είχα πει εγώ στις 2-9-2019. Γίναμε Κυβέρνηση τον Ιούλιο του 2019. «Από το νέο έτος μπαίνουν οι μπουλντόζες στο Ελληνικό.». Παίρνετε μία δήλωσή μου, κύριοι, που είχα κάνει στις προγραμματικές δηλώσεις, που είχα πει ότι ο στόχος είναι να μπουν οι μπουλντόζες μέχρι το τέλος του χρόνου και αυτή μου κοπανάτε συνέχεια.

Καταθέτω το σχετικό έγγραφο για τα Πρακτικά.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πράγματι, στις προγραμματικές δηλώσεις αυτός ήταν ο στόχος. Έναν μήνα μετά, μόλις είδαμε την πολυπλοκότητα του έργου, είπαμε: «Τέλος του χρόνου ο στόχος, αρχές του 2020 θα μπει η μπουλντόζα.».

Αυτό το έχω πει πάνω από χίλιες φορές έκτοτε. Ποια είναι η καθυστέρηση, εάν την πούμε καθυστέρηση, που υπέστημεν; Όταν λέμε αρχές του 2020, νομίζαμε ότι θα μας δώσετε τον Ιανουάριο και τον Φεβρουάριο. Πολύ ωραία. Και μπήκαν τον Ιούνιο. Να δεχθώ, λοιπόν, ότι πέσαμε έξω τέσσερις μήνες, κύριε Κατρίνη. Θα έρθω αμέσως μετά σε αυτό.

**ΓΕΩΡΓΙΟΣ ΤΣΙΠΡΑΣ:** Δεν έχουν μπει ακόμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τέσσερις μήνες. Γιατί, κύριε Κατρίνη μου, τέσσερις μήνες; Μήπως στο ενδιάμεσο υπήρχε μια δικαστική διαμάχη δύο εταιρειών, που δεν έχει σε αυτό προφανώς καμμία σχέση και κανέναν έλεγχο η Κυβέρνηση; Μήπως στο ενδιάμεσο είχαμε κορωνοϊό με καραντίνα; Ε, νομίζω ότι θα μας πιστώσετε…

**ΜΙΧΑΗΛ ΚΑΤΡΙΝΗΣ:** Η διαμάχη των εταιρειών δεν έχει σχέση με αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Με συγχωρείτε, κύριε Κατρίνη, αλλά μάλλον δεν το έχετε καταλάβει διόλου, όσον αφορά τη διαμάχη των εταιρειών. Ευτυχώς που είναι εδώ η κ. Πέρκα. Βάσει του νόμου για το Ελληνικό, η μεταβίβαση των μετοχών μπορεί να γίνει μόνο αφού θα έχει ολοκληρωθεί ο διαγωνισμός με το καζίνο. Δεν μπορεί πριν.

**ΜΙΧΑΗΛ ΚΑΤΡΙΝΗΣ:** Δεν έγινε η μεταβίβαση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ξαναλέω, η μεταβίβαση των μετοχών δεν μπορεί να γίνει πριν ολοκληρωθεί η διαδικασία του καζίνου. Άρα η δικαστική διαμάχη για το καζίνο ήταν ο πυρήνας του έργου. Χωρίς το καζίνο, δεν υπάρχει Ελληνικό.

Πότε αποφάσισε η «LAMDA» να βάλει τις μπουλντόζες για την κατεδάφιση των αυθαιρέτων και να πληρώσει, που εξηγούσα προηγουμένως στον κ. Αρσένη; Όταν εξεδόθη από το Συμβούλιο της Επικρατείας η ακύρωση της αιτήσεως αναστολής των ασφαλιστικών μέτρων της εταιρείας «HARD ROCK», όταν δηλαδή οι νομικοί της «LAMDA» είπαν ότι πλέον αισθανόμαστε ασφαλείς έχοντας κερδίσει την πρώτη επιτροπή, τη δεύτερη επιτροπή, την τρίτη επιτροπή και το Συμβούλιο της Επικρατείας, τώρα έχουμε μεγάλη εμπιστοσύνη, μπορούμε να πάμε να πληρώσουμε και να βάλουμε τις μπουλντόζες.

Άρα, πριν βγει η απόφαση του Συμβουλίου της Επικρατείας, δεν μπορούσαν να μπουν οι μπουλντόζες. Γι’ αυτό είχε σχέση, κύριε Κατρίνη που βιάζεστε, ο διαγωνισμός για το Ελληνικό και η διαμάχη των δύο εταιρειών με αυτή την ολιγόμηνη καθυστέρηση. Άρα, παρακαλώ πολύ, εάν θέλετε να με κατηγορήσετε, να με κατηγορήσετε για πραγματικά γεγονότα.

**ΜΙΧΑΗΛ ΚΑΤΡΙΝΗΣ:** Δεν είναι έτσι ακριβώς. Θα απαντήσουμε μετά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πάμε τώρα, κυρία Πέρκα, μιας και εσείς μείνατε να υπερασπιστείτε την τιμή της επενδύσεως για το εάν έχουν ξεκινήσει τα έργα ή όχι.

Ασφαλώς και τα έργα έχουν ξεκινήσει. Αντί να αντιδικούμε στη Βουλή, δεν έχουμε παρά να πάρουμε όσοι δεν το πιστεύουμε το αυτοκίνητό μας…

**ΘΕΟΠΙΣΤΗ (ΠΕΤΗ) ΠΕΡΚΑ:** Δεν είναι έτσι. Το δημόσιο…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μην κουνάτε το κεφάλι. Δεν σας πρέπει εσάς.

**ΘΕΟΠΙΣΤΗ (ΠΕΤΗ) ΠΕΡΚΑ:** Εντάξει. Θα μιλήσω μετά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εάν περνάς από την παραλιακή Δευτέρα με Παρασκευή, βλέπεις τη διαφορά διά γυμνού οφθαλμού. Τη βλέπεις τη διαφορά. Για ποιον λόγο τη βλέπεις; Ποια είναι η διαφωνία; Ότι δεν έχει γίνει η μεταβίβαση των μετοχών. Μα, το είπαμε: Η μεταβίβαση των μετοχών θα γίνει, όταν εκδοθεί η οριστική απόφαση του Συμβουλίου της Επικρατείας. Πότε προβλέπεται; Θεωρητικά θα μπορούσε και στην επόμενη ολομέλεια του Συμβουλίου της Επικρατείας, που είναι στα μέσα Σεπτεμβρίου. Εφόσον εκδοθεί η απόφαση του Συμβουλίου της Επικρατείας, θα γίνει η μεταβίβαση. Μπορώ εγώ ως Υπουργός Ανάπτυξης να παρέμβω στο Συμβούλιο της Επικρατείας και να καθορίσω πότε θα βγάλει και ποια απόφαση; Προφανώς και όχι. Παπαγγελόπουλος είμαι; Γεωργιάδης είμαι. Άρα, λοιπόν, θα περιμένω να αποφασίσει το δικαστήριο. Αυτή είναι η σωστή απάντηση.

Μόλις αποφασίσει, έχουμε μια σχετική αισιοδοξία για το τι θα γίνει; Βεβαίως και έχουμε. Γιατί έχουμε; Γιατί μέχρι τώρα αυτή η υπόθεση έχει κριθεί στην επιτροπή διενέργειας του διαγωνισμού, στην Ανωτάτη Επιτροπή Παιγνίων, στην Ανωτάτη Αρχή Διοικητικών Προσφυγών και σε επίπεδο ασφαλιστικών μέτρων στο Σ.τ.Ε.. Θα ήταν οξύμωρο και αντιφατικό να έρθει η ολομέλεια του Σ.τ.Ε. και να πει ξαφνικά κάτι ανάποδο. Όμως, δεν αποκλείεται. Έχει δικαίωμα να το κάνει. Άρα πρέπει να περιμένουμε. Αυτή είναι η απάντηση.

Άρα και το Ελληνικό ξεκίνησε και είναι εκεί και προχωρά. Γιατί, εάν είχε γίνει, κυρίες και κύριοι συνάδελφοι, η μεταβίβαση των μεριδίων, δεν θα ξεκίναγε το Ελληνικό από τις κατεδαφίσεις; Την άλλη μέρα, μόλις θα έπαιρνε το ελληνικό δημόσιο τα μερίδια, θα πήγαιναν να βάλουν έναν ουρανοξύστη στη μέση; Πρώτα θα γκρεμίσουν αυτά που είναι να γκρεμίσουν, μετά θα καθαρίσουν τον χώρο, μετά θα αρχίσουν να σκάβουν. Εμείς κερδίσαμε χρόνο, λοιπόν, πήγαμε γρηγορότερα.

Τώρα εδώ δέχομαι δύο ειδών κριτικές. Γιατί πήγατε γρηγορότερα, λέει ο κ. Αρσένης, και δεν περιμένατε τις αποφάσεις του Συμβουλίου της Επικρατείας επί των προσφυγών των υπολοίπων; Δεν λέμε τώρα του καζίνου.

Θέλω εδώ να δώσω άλλη μία απάντηση, που δεν έδωσα το πρωί. Φαντάζεστε, κυρίες και κύριοι συνάδελφοι, να περίμεναν οι κυβερνήσεις να ξεκινήσει μια επένδυση, όταν θα τελείωναν όλες οι τυχόν προσφυγές όποιου, που ήταν αντίθετος σε μία επένδυση, πήγαινε να καταθέσει προσφυγή;

**ΘΕΟΠΙΣΤΗ (ΠΕΤΗ) ΠΕΡΚΑ:** Στη σύμβαση είναι αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Στη σύμβαση δύναται η εταιρεία να περιμένει. Δεν είναι υποχρεωτικό, έχει δικαίωμα να περιμένει η εταιρεία.

**ΘΕΟΠΙΣΤΗ (ΠΕΤΗ) ΠΕΡΚΑ:** Όχι, κύριε Υπουργέ, λάθος κάνετε. Θα μιλήσω μετά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η εταιρεία, λοιπόν, ξεκαθάρισε ότι η μόνη απόφαση του Σ.τ.Ε. που την αφορά και περιμένει είναι το καζίνο. Για ποιον λόγο το καζίνο; Γιατί έχει πολύ μεγάλο οικονομικό ενδιαφέρον. Αυτό που υπονόησε το πρωί ο κ. Αρσένης θα ήταν ότι θα είχαμε μια κυβέρνηση που θα έλεγε, οποτεδήποτε κάποιος αντιδρά σε μία επένδυση και κάνει μια προσφυγή στο Συμβούλιο της Επικρατείας, θα περιμένουμε να εκδικαστεί η προσφυγή του, μόλις θα τελείωνε η προσφυγή του, θα πήγαιναν σε επόμενο να κάνει προσφυγή, μετά ένας τρίτος επόμενος και στον αιώνα τον άπαντα θα περίμεναν όλες οι επενδύσεις πότε θα τελειώσουν όλοι οι πολίτες αυτής της χώρας τις προσφυγές.

**ΘΕΟΠΙΣΤΗ (ΠΕΤΗ) ΠΕΡΚΑ:** Απαράδεκτο. Αυτό υπογράψατε, όμως.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Προφανώς, κύριε Αρσένη, αυτό δεν θα μπορούσε να γίνει.

Πριν πάω στα του νομοσχεδίου, θέλω να πω το εξής. Είναι λυπηρό ότι δεν έχετε μάθει ακόμα το πώς λειτουργεί η Βουλή. Κάνατε κάτι που έβλαψε και το κόμμα σας και εσάς. Εφόσον θέλατε να μου απαντήσετε το πρωί, δεν χρειαζόταν να δηλωθείτε ως Κοινοβουλευτικός Εκπρόσωπος, να μιλήσετε ενάμισι λεπτό επί του προσωπικού και να χάσει το κόμμα σας το δικαίωμα παρεμβάσεως Κοινοβουλευτικού Εκπροσώπου. Θα σηκώνατε το χέρι σας, θα ζητούσατε τον λόγο επί προσωπικού, θα μου απαντούσατε κατά τον ίδιο ακριβώς τρόπο και θα είχε το κόμμα σας δώδεκα λεπτά, για να μιλήσει για το νομοσχέδιο, εφόσον έχει τόσο μεγάλη αντίθεση σε αυτά που κάνουμε. Ο τρόπος που χειριστήκατε τον δικό σας χρόνο, εντελώς λανθασμένα, αντιπαραγωγικώς και βλαπτικώς για το κόμμα σας, δείχνει ότι δυστυχώς δεν έχετε καταλάβει ακόμα τίποτα από το πώς λειτουργούν πράγματα σε αυτόν τον πλανήτη. Είστε εκτός τόπου και χρόνου.

Πάμε τώρα να πούμε λίγα λόγια για το νομοσχέδιο, για να απαντήσω και σε αυτά που έχουν ακουστεί.

Όπως είπα πριν, η πολιτική είναι εφαρμοσμένη τέχνη, δεν είναι θεωρία, είναι το τι κάνεις.

Μιλάμε για το παραεμπόριο. Από τον Ιούλιο του 2018 μέχρι τον Ιούνιο του 2019 έγιναν τρεις χιλιάδες εννιακόσιοι σαράντα έλεγχοι, επί κυβέρνησης ΣΥΡΙΖΑ. Από τον Ιούλιο του 2019 μέχρι τον Ιούνιο του 2020, επί Κυβέρνησης Κυριάκου Μητσοτάκη, έγιναν είκοσι χιλιάδες διακόσιοι εβδομήντα οκτώ έλεγχοι. Από τρεις χιλιάδες εννιακόσιοι σαράντα έγιναν είκοσι χιλιάδες διακόσιοι εβδομήντα οκτώ. Δεν λέω τα υπόλοιπα νούμερα, γιατί είναι εξίσου καταιγιστικά.

Το καταθέτω για τα Πρακτικά.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι θα πει αυτό; Ότι η Κυβέρνησή μας έδειξε από την αρχή πάρα πολύ μεγάλη φροντίδα και πολύ μεγάλο ενδιαφέρον στο να πατάξουμε το παραεμπόριο. Πράγματι, τα αποτελέσματα στον πραγματικό κόσμο ως προς τη μάχη μας κατά του παραεμπορίου αυτόν τον έναν χρόνο είναι εντυπωσιακά. Αισθάνομαι εξαιρετικά υπερήφανος γι’ αυτό που έχουμε κάνει. Θέλω από του Βήματος της Βουλής να ευχαριστήσω ιδιαίτερα τον αρμόδιο Υφυπουργό κ. Παπαθανάση για αυτή τη μεγάλη επιτυχία, τον αρμόδιο Γενικό Γραμματέα κ. Σταμπουλίδη για αυτή τη μεγάλη επιτυχία και τον επιχειρησιακό Διευθυντή κ. Μελισσινό για αυτή τη μεγάλη επιτυχία. Το γεγονός ότι δουλέψαμε ομαδικά, με τόσο μεγάλη αφοσίωση, για να επιτύχουμε αυτόν τον σημαντικό σκοπό, είναι μεγάλος έπαινος για την Κυβέρνησή μας, για την Ελλάδα σ’ αυτή δύσκολη εποχή.

Το παραεμπόριο -εδώ, δυστυχώς, άκουσα τον κ. Αρσένη περίπου να υπερασπίζεται τους μικροπωλητές που κάνουν αυτή τη δουλειά- αποτελεί μια από τις μεγαλύτερες πληγές, τόσο κατά των δημοσίων εσόδων, με απώλεια δισεκατομμυρίων σε φόρο προστιθέμενης αξίας κάθε χρόνο, όσο και στα ασφαλιστικά ταμεία, καθώς οι εργαζόμενοι στο κύκλωμα αυτό είναι ανασφάλιστοι, με δισεκατομμύρια εισφορές οι οποίες χάνονται από τα ασφαλιστικά ταμεία, όσο φυσικά και στην ίδια την αγορά και τον ανταγωνισμό της, καθώς επιχειρήσεις νόμιμες που πληρώνουν ενοίκια, ασφαλιστικές εισφορές και φόρους πρέπει να ανταγωνιστούν ανθρώπους οι οποίοι δεν έχουν απολύτως κανένα έξοδο και ζουν μόνο λάθρα, λαθραία, από το λαθρεμπόριο και το παραεμπόριο.

Οφείλω να πω ότι σ’ αυτό πρέπει να προσθέσουμε επιπλέον τη μεγάλη απάτη της κλοπής πνευματικής ιδιοκτησίας, όταν τα παραγόμενα από το παραεμπόριο προϊόντα αντιγράφουν -τα κοινώς προϊόντα «μαϊμού», όπως έχουμε συνηθίσει να τα λέμε- παραβιάζοντας κάθε έννοια πνευματικής ιδιοκτησίας των ανθρώπων που έχουν ξοδέψει χρόνο, χρήμα και κόπο, για να παραγάγουν τέτοιου είδους αυθεντικά προϊόντα.

Άρα το παραεμπόριο είναι εν τω συνόλω μια τεράστια ζημιά και ερχόμαστε σήμερα εδώ και τι λέμε; Φθάσαμε από τις τρεις χιλιάδες εννιακόσιους σαράντα ελέγχους, κύριε Βιλιάρδε, στις είκοσι χιλιάδες διακόσιους εβδομήντα οκτώ και φθάσαμε στα πρόστιμα 600% πάνω και στις κατασχέσεις 1.000% πάνω.

Κάναμε τα όρια που αυτός ο διοικητικός μηχανισμός μπορούσε να κάνει. Αυτό όμως δεν είναι αρκετό. Χρειαζόμαστε να κάνουμε περισσότερα. Και για να κάνουμε περισσότερα χρειαζόμαστε συνένωση των υπηρεσιών, τη δυνατότητα να έχουμε μεγαλύτερη επιχειρησιακή ετοιμότητα και μεγαλύτερη ταχύτητα και περισσότερα μέσα. Αυτό ακριβώς κάνει αυτό το νομοσχέδιο. Αυξάνει τις επιχειρησιακές μας δυνατότητες, ώστε ερχόμενος του χρόνου εδώ να σας πω: Ιούλιος του 2020 με Ιούνιο του 2021, όχι είκοσι χιλιάδες έλεγχοι, αλλά διακόσιοι χιλιάδες έλεγχοι. Αυτή θα ήταν μία πολύ μεγάλη επιτυχία. Αυτό θέλουμε να κάνουμε, λοιπόν. Δεν καταλαβαίνω πώς μπορεί κάποιος στα σοβαρά να διαφωνεί σε αυτό.

Θα κερδίσουν και οι δικοί σας ψηφοφόροι, αν πατάξουμε το παραεμπόριο. Θα κερδίσουν και οι δικοί σας άνθρωποι, αν πατάξουμε το παραεμπόριο. Θα κερδίσει όλη η Ελλάδα, αν πατάξουμε το παραεμπόριο. Δεν μπορεί να διαφωνούμε σε αυτό. Και δεν μπορώ να ακούω επιχειρήματα, όπως: «Κυνηγάτε τους μικροπωλητές.».

Ακούστηκαν διάφορα για τη μετανάστευση, ότι και εκεί δεν έχουμε σχέδιο. Με συγχωρείτε, αγαπητέ από την Ελληνική Λύση –δεν θυμάμαι το επώνυμο του συναδέλφου, ο οποίος ήταν πολύ αξιοπρεπής-, αλλά είπατε ότι δεν έχουμε σχέδιο στη μετανάστευση. Εδώ, πια, χάνουμε κάθε αίσθηση επαφής με την πραγματικότητα. Ξέρετε πόση είναι η μείωση των λαθρομεταναστευτικών ροών το τελευταίο εξάμηνο; Είναι άνω του 92%. Η χρονιά 2019 - 2020 είναι 92% κάτω. Συγγνώμη, αν είχαμε σχέδιο, τι θα κάναμε δηλαδή; Δεν περνάει βάρκα. Δεν περνάει κανένας από τον Έβρο. Έχουμε ασφαλίσει παντελώς τα σύνορα. Και ποια είναι τώρα η κριτική; Επιταχύνατε, λέει, διαδικασίες παροχής ασύλου. Μα, δεν ξέρετε ότι για να επιταχυνθούν οι απελάσεις οι οποίες πάλι ξεκίνησαν τώρα, πριν από λίγες μέρες, βάσει του Διεθνούς Δικαίου πρέπει πρώτα να έχεις εξετάσει το αίτημα παροχής ασύλου; Αν δεν έχεις εξετάσει το αίτημα παροχής ασύλου, δεν μπορείς να κάνεις απέλαση. Το ότι αυξάνεται η ταχύτητα εξέτασης των αιτημάτων παροχής ασύλου είναι ο μοναδικός τρόπος για να απελάσεις όλους τους λαθρομετανάστες. Αντί, λοιπόν, να πείτε ένα μπράβο που η Κυβέρνησή μας πραγματικά βάζει σε τάξη αυτό το θέμα και παράγει πραγματικά αποτελέσματα έρχεστε πάλι να γκρινιάξετε, έτσι απλώς για να γκρινιάξετε.

Άκουσα –δεν θυμάμαι πάλι ποιος το είπε, ίσως πάλι κάποιος συνάδελφος από την Ελληνική Λύση- μια κριτική προς το Υπουργείο Ανάπτυξης, τώρα που πήραμε, λέει, την αρμοδιότητα του Αθηναϊκού Πρακτορείου Ειδήσεων, της ΕΡΤ κ.τ.λ., θα έπρεπε να κοιτάξουμε πώς παρουσιάζονται διάφορες ειδήσεις. Πρέπει να το ξεκαθαρίσω αυτό, γιατί έχει υπάρξει πολύ και στο διαδίκτυο.

Δεν έχει πάρει το Υπουργείο Ανάπτυξης καμμία αρμοδιότητα επί όλων αυτών των οργανισμών. Σύμφωνα με νόμο του ΣΥΡΙΖΑ επί του κ. Γιάννη Δραγασάκη, τον Νοέμβριο του 2019 πέρασε η αρμοδιότητα του ΓΕΜΗ αυτών των ΔΕΚΟ στον έλεγχο του Υπουργείου Ανάπτυξης μαζί με το Γενικό ΓΕΜΗ. Άρα, λοιπόν, η μόνη μεταβολή που έχει γίνει είναι ότι το ΓΕΜΗ του Υπουργείου Ανάπτυξης συμπεριλαμβάνει πια και τις ΔΕΚΟ. Δεν έχουμε πάρει καμμία αρμοδιότητα επί των ΔΕΚΟ ούτε και θέλουμε να έχουμε. Το ξεκαθαρίζω. Άρα να τελειώσει και αυτό.

Έρχομαι λίγο στην κριτική που ακούστηκε για τους αναπτυξιακούς νόμους και το άνοιγμα –αν θέλετε- των περισσότερων κλάδων της οικονομίας να παίρνουν χρήματα ή επιδοτήσεις -φορολογικές ελαφρύνσεις είναι το πιο σωστό- από τον αναπτυξιακό νόμο.

Κατ’ αρχάς, να πω το εξής προς τη συμπαθεστάτη κ. Μανωλάκου και στον κ. Παφίλη που μίλησε προηγουμένως: Επειδή ακριβώς μιλάτε για ένα άλλο σύστημα –και εκεί η διαφωνία μας είναι καθαρή-, τουλάχιστον να εξηγήσω πώς λειτουργεί το δικό μας σύστημα, για να μη χάνουμε τον χρόνο μας με διαφωνίες χωρίς λόγο.

Είπατε –ο κ. Παφίλης συγκεκριμένα- ότι οι αναπτυξιακοί νόμοι ενθαρρύνουν την κρατικοδίαιτη επιχειρηματικότητα. Αυτό δεν ισχύει. Οι αναπτυξιακοί νόμοι υπάρχουν σε όλες τις χώρες της Ευρώπης και σε όλες τις χώρες του καπιταλισμού. Ενισχύουν τον ανταγωνισμό μεταξύ των κρατών ως προς την προσέλκυση επενδύσεων.

Αν δεν το έχουμε καταλάβει εδώ, όταν λέμε ότι ανεβήκαμε έξι θέσεις στις άμεσες ξένες επενδύσεις επί Κυριάκου Μητσοτάκη, ανεβήκαμε έξι θέσεις στις άμεσες ξένες επενδύσεις, γιατί γίναμε περισσότερο ελκυστικοί για επενδύσεις. Διότι δεν ανταγωνιζόμαστε μόνο τον εαυτό μας. Ανταγωνιζόμαστε και τις άλλες χώρες. Άρα, λοιπόν, για να μπορούμε να ανταγωνιστούμε και τις άλλες χώρες, θα πρέπει να έχουμε κίνητρα. Μέσα στην Ευρωπαϊκή Ένωση αυτά τα κίνητρα έχουν εξισορροπηθεί μέσα από τον κεντρικό πίνακα κρατικών ενισχύσεων που εκδίδει η Ευρωπαϊκή Επιτροπή.

Γιατί τώρα μπορούμε και βάζουμε περισσότερους κλάδους, όπως βάλαμε εδώ στον παρόντα νόμο, τα κέντρα πάρκινγκ ή τα κέντρα αποκατάστασης κ.τ.λ.; Διότι λόγω του COVID μάς έδωσε για πρώτη φορά η Ευρωπαϊκή Επιτροπή το περιθώριο να αυξήσουμε κατά πολύ τα περιθώρια των κρατικών ενισχύσεων. Συγκεκριμένα, στον κύκλο της μικρής και μικρομεσαίας επιχειρηματικότητας από τα 500 εκατομμύρια το πήγαμε στα 2 δισεκατομμύρια. Άρα έχουμε πολύ περισσότερο περιθώριο παροχής κινήτρων. Εφόσον έχουμε πολύ περισσότερο περιθώριο, τετραπλάσιο περιθώριο παροχής κινήτρων κατόπιν της αδείας που λάβαμε από την Ευρωπαϊκή Επιτροπή λόγω των έκτακτων συνθηκών, δεν έχουμε κανέναν λόγο να αφήνουμε απ’ έξω κλάδους της οικονομίας, που -αν θέλετε- σε ένα προηγούμενο καθεστώς, όπου είχαμε μικρότερο περιθώριο και δεν έφταναν για όλους οι κρατικές ενισχύσεις, ήμασταν αναγκασμένοι να πηγαίνουμε και να κόβουμε και να ράβουμε και να βγάζουμε κάποιον για να βάλουμε κάποιον άλλο. Τώρα μας έχει δώσει η Ευρωπαϊκή Επιτροπή μεγαλύτερα περιθώρια κρατικών ενισχύσεων και άρα μπορούμε να εντάξουμε περισσότερους κλάδους. Είμαι εδώ ανοιχτός, αν κάποιοι συνάδελφοι έχουν να προτείνουν και άλλους κλάδους που δεν έχουμε σκεφτεί να τους εντάξουμε. Διότι εδώ ο σκοπός μας είναι να αξιοποιήσουμε αυτή την περίοδο για να βάλουμε περισσότερο κόσμο να βρει δουλειά. Δεν μπορείτε να λέτε ταυτόχρονα, όπως είπε ο κ. Τζανακόπουλος, ότι υπάρχει μια διεθνής κρίση που εντείνεται και θα έρθει κι εδώ και ταυτόχρονα να λέτε ότι ενώ υπάρχει διεθνής κρίση μη βάζεις και άλλον κλάδο στον αναπτυξιακό νόμο, ενώ μπορείς. Αυτό είναι παράλογο. Πρέπει να συμφωνούμε στα βασικά. Θέλουμε περισσότερες δουλειές; Αν το θέλουμε στα αλήθεια, θέλουμε περισσότερους κλάδους στον αναπτυξιακό, όχι λιγότερους, εφόσον –επαναλαμβάνω- έχουν αυξηθεί τα όρια. Αν είχαν μειωθεί τα όρια, να καταλάβω μια τέτοια κριτική.

Έρχομαι λίγο στις τροπολογίες. Ποια ήταν η κριτική που ασκήθηκε και από την κ. Μανωλάκου; Την αναφέρω ξεχωριστά, γιατί της έχω πολύ σεβασμό. Εγώ ήρθα στις επιτροπές. Διάβασα τα θέματα των τροπολογιών. Σωστά. Δεν κατέθεσα τα κείμενα των τροπολογιών. Έχετε απόλυτο δίκιο. Είπα –και έψαξα να δω αν είναι γραμμένο στα Πρακτικά- ότι δεν μπορώ να καταθέσω τα κείμενα των τροπολογιών, διότι η Γενική Γραμματεία της Κυβέρνησης δεν θέλει να το κάνουμε αυτό πριν πάρουμε ΓΔΟΥ. Και σας είπα ότι αυτό θα το πάρουμε μέχρι την Πέμπτη το βράδυ, για να προλάβουμε να καταθέσουμε τις τροπολογίες για να έρθουν στα e-mail σας. Αυτό που σας είπα, αυτό ακριβώς έγινε. Δέχομαι την κριτική ότι εφόσον δεν είχατε τα κείμενα –μπορεί να έγινε μια παρεξήγηση με εμάς και την κ. Τζάκρη το πρωί, να δεχθώ ότι είναι ευθύνη της ταχύτητας, μπορεί να έγινε και λάθος, να μην αδικούμε και καταστρέφουμε ανθρώπους χωρίς λόγο- μπορεί να διέλαθε κάποια τροπολογία, γιατί μέσα στον γενικό φόρτο δεν διαβάστηκε σωστά. Δεν ήταν η πρόθεσή μας να κοροϊδέψουμε κανέναν. Τις είχα διαβάσει στις επιτροπές και στην πρώτη ανάγνωση ως θέματα και στη δεύτερη ανάγνωση. Τις ξαναδιαβάζω, λοιπόν, τώρα.

Πού μπορεί από όλες αυτές να υπάρχει κάποια διαφωνία; Θα μπορούσε να υπάρχει διαφωνία στην εξαίρεση από το ενιαίο μισθολόγιο των μελών ΔΕΠ και ερευνητών. Μπορεί κάποιος από εσάς να διαφωνεί με αυτό. Για ποιον λόγο το κάνουμε; Για να μπορέσουμε να έχουμε αυτό που λέμε ότι είναι ο γενικός μας σκοπός, δηλαδή περισσότερη έρευνα στην Ελλάδα. Και θα μου επιτρέψετε εδώ να πω ένα εύγε στον Χρίστο Δήμα. Το νομοσχέδιο αυτό –και πρέπει να το πούμε και να ακουστεί- έχει πάρα πολύ σημαντικές διατάξεις για την έρευνα και την καινοτομία στην Ελλάδα. Έχει ίσως τις πιο σημαντικές διατάξεις για την έρευνα και την καινοτομία στην Ελλάδα των τελευταίων δεκαετιών.

Αντί να λέμε διαρκώς όλοι ότι η Ελλάδα έχει την τελευταία ή την προτελευταία θέση και να κλαίμε τον μακαρίτη, εμείς λέμε πάμε να δούμε τώρα πώς θα το διορθώσουμε.

Το άρθρο για τις υπεραποσβέσεις όταν πρόκειται για δαπάνες στην έρευνα και την τεχνολογία είναι ένα άρθρο που έχει ως στόχο να προσελκύσει πολλές τέτοιου τύπου επενδύσεις στην Ελλάδα. Θα σας πω ένα παράδειγμα: Για το επενδυτικό clawback που ψηφίσαμε τον Σεπτέμβριο, το λέω στην κ. Τζάκρη, γιατί μπορεί να έχει ασχοληθεί κι εκείνη, είχατε κάνει –θυμάμαι- μια μελέτη για το φάρμακο. Εμείς παραλάβαμε μία μελέτη από μία επιτροπή που είχε συστήσει ο προκάτοχός μου, ο κ. Δραγασάκης, που πρότεινε το επενδυτικό clawback ως ένα από τα εργαλεία. Πήραμε τη μελέτη αυτή και την κάναμε νόμο του κράτους. Έχουμε ήδη τα πρώτα αποτελέσματα. Πενήντα πέντε εκατομμύρια ευρώ επενδύσεις έγιναν το 2019 λόγω του επενδυτικού clawback, που δεν θα γίνονταν. Θα κάνουμε τώρα και μεγαλύτερο το ποσό, πάνω από εκατό εκατομμύρια, για το 2020, για να έχουμε περισσότερες θέσεις εργασίας στην Ελλάδα.

Μα, δεν θέλουμε να έχουμε έρευνα και τεχνολογία; Αυτό δεν λέμε; Ε, αυτό κάνουμε, λοιπόν. Φέρνουμε μέσα εδώ πράγματα που θα ευνοήσουν την έρευνα και την τεχνολογία. Έτσι, λοιπόν, η εξαίρεση από το ενιαίο μισθολόγιο μελών ΔΕΠ και ερευνητών είναι για να προσελκύσεις ανθρώπους με μεγάλες δεξιότητες που θα συμμετάσχουν σε αυτά τα ερευνητικά προγράμματα. Γιατί κακά τα ψέματα, κύριε Βιλιάρδε. Με ενιαίο μισθολόγιο δεν βρίσκεις τους καλύτερους ερευνητές. Τι να κάνουμε τώρα; Αν δεν θέλετε, μην το ψηφίσετε.

Προσπαθώ να σκεφτώ αν υπάρχει κάτι άλλο που θα έχετε διαφωνία. Στον ανεξάρτητο μηχανικό για το Ελληνικό, που έχετε διαφωνία, θα περιμένω με αγωνία να ακούσω την κ. Πέρκα. Ακούστε, το έργο ξεκίνησε. Επειδή ξεκίνησε το έργο, σημαίνει ότι σταμάτησε το ενδιαφέρον και η φροντίδα της Κυβερνήσεως; Βεβαίως και όχι. Το έργο αυτό είναι το μεγαλύτερο εθνικό, αναπτυξιακό project που έχει γίνει τις τελευταίες δεκαετίες στην Ελλάδα. Είναι το σύνολο της επενδύσεως άνω των 8 δισεκατομμυρίων. Μπορείτε να αντιληφθείτε την πολυπλοκότητα αυτού του έργου; Θα έχουμε ασταμάτητα προβλήματα που θα βρίσκουμε στην πορεία. Σας το λέω από τώρα. Θα έχουμε διαρκώς νέες τροπολογίες και θα λύνουμε νομοθετικά οτιδήποτε πρέπει να λυθεί νομοθετικά.

Ερώτηση: Αυτό το κάνω πρώτος εγώ, κυρία Πέρκα; Η προηγούμενη κυβέρνηση δεν έκανε το ίδιο πράγμα; Βεβαίως και καλώς το κάνατε. Όπου υπάρχει πρόβλημα, εφόσον αποδέχεσαι ότι αυτό είναι ένα μεγάλο εθνικό σου σχέδιο, το οποίο θέλεις να το διαφημίσεις στο εξωτερικό για το πόσο ικανή χώρα είσαι για να κάνεις πράγματα, είναι ηλίου φαεινότερο ότι θα σε πάρω και θα το φροντίζεις. Ο ανεξάρτητος μηχανικός καθόλου δεν θα έπρεπε να σας προβληματίζει. Το αντίθετο. Τι κάνει; Διασφαλίζει κατά το διάστημα της παραλαβής των έργων ότι τα έργα αυτά έχουν τακτική αρτιότητα, που θα έπρεπε να σας ενδιαφέρει εσάς να μας ζητήσετε να το κάνουμε. Δεν έπρεπε να μας λέτε «το καταψηφίζω». Θα έπρεπε να μου πείτε τόσον καιρό γιατί δεν το έχω κάνει. Αυτή θα ήταν η σωστή κριτική. Βεβαίως, ταυτόχρονα, ναι, κύριε Τζανακόπουλε, βοηθάει στην επιτάχυνση της γραφειοκρατίας. Σας έφερα τον κ. Φλαμπουράρη εδώ που παραπονιόταν το 2017 ότι η γραφειοκρατία για το έργο είναι πάρα πολύ βαριά και καθυστερεί. Ωραία, λοιπόν. Αφού συμφωνείτε κι εσείς ότι ήταν βαριά η γραφειοκρατία και συμφωνούμε κι εμείς ότι είναι βαριά η γραφειοκρατία, να μην κάνουμε τίποτα για να τη λύσουμε; Μόλις ερχόμαστε να τη λύσουμε, ενώ μου λέτε ότι είναι βαριά η γραφειοκρατία, λέτε «όχι» στον ανεξάρτητο μηχανικό. Δεν γίνεται έτσι.

Η νομοτεχνική προσαρμογή του άρθρου 40. Το 12, το άρθρο-τροπολογία –το λέω για να μη δημιουργηθούν παρεξηγήσεις- είναι μια νομοτεχνική αλλαγή σε νόμο του ΣΥΡΙΖΑ, όπου εκ νομοτεχνικού λάθους δεν είχε επικαιροποιηθεί ο πίνακας των συνεργαζομένων φορολογικά κρατών. Αυτό τι πρόβλημα δημιουργεί; Επειδή έχει μείνει ο παλιός πίνακας, ο προ του 2012, εταιρείες που συμμετέχουν σήμερα σε δημόσιους διαγωνισμούς κινδυνεύουν να αποκλειστούν για τυπικούς λόγους, διότι έχουν κάποιους αφανείς ή εμφανείς μετόχους που είναι σε χώρες που πλέον είναι φορολογικά συνεργάσιμες. Τι κάνουμε μ’ αυτό; Παίρνουμε τον νέο πίνακα του ’18 και τον επικαιροποιούμε στον νόμο. Γιατί να μην το ψηφίσει αυτό κάποιος; Πρέπει να είναι κακόβουλος για να μην το ψηφίσει, να θέλει να κοπεί κάποιος από έναν διαγωνισμό χωρίς λόγο.

Τι άλλο μπορεί να σας πειράζει απ’ όλα αυτά; Δεν βλέπω κάτι. Πάμε στην παράταση ασυλίας μελών του Δ.Σ. για να το ξαναπούμε. Όσον αφορά τις φαρμακαποθήκες το έχουμε εξηγήσει. Αν δεν ψηφιστεί αυτό το άρθρο, κλείνουν πάρα πολλές φαρμακαποθήκες εκεί που είναι, σε περιοχές όπου έχει αλλάξει ο πολεοδομικός κανονισμός. Ο επαναχαρακτηρισμός βιομηχανικών κέντρων πάλι είναι πάρα πολύ τυπικό θέμα για να προχωράνε οι επενδύσεις.

Τα του ΕΣΠΑ θα τα πει ο κ. Τσακίρης. Θα αναφερθεί σε κάποιες λίγες τεχνικές βελτιώσεις του ΕΣΠΑ. Να πω στον κ. Τσακίρη ότι αυτός είναι στην πραγματικότητα ο εισηγητής του άρθρου για την Ελληνική Αναπτυξιακή Τράπεζα και μπράβο, κύριε Τσακίρη, που σκεφτήκατε ότι μπορεί να υπάρχουν και ικανοί δημόσιοι υπάλληλοι που μπορούν να παίξουν αυτόν τον ρόλο και σας το λέω εγώ που είμαι αναφανδόν υποστηρικτής του ιδιωτικού τομέα, αλλά εμένα μου αρέσουν οι ίσες ευκαιρίες και οι ίσοι κανόνες. Γιατί κάποιος, ας πούμε, να καταψηφίσει τη δυνατότητα να μπορεί και ένας δημόσιος υπάλληλος, εφόσον έχει τα προσόντα, να πάρει μια τέτοια ανώτατη θέση; Τι είναι οι δημόσιοι υπάλληλοι; Παιδιά κατώτερου Θεού; Πολύ καλώς έκανε ο κ. Τσακίρης και εισηγήθηκε τη σχετική νομοθεσία.

Νομίζω ότι έχω πει όλα τα βασικά. Θα κλείσω. Thess-Intec. To ξέρετε. Είναι πολύ σημαντικό. Παίρνει σάρκα και οστά μια δέσμευση του κυρίου Πρωθυπουργού από τη ΔΕΘ που το παρακολουθεί ο κ. Δήμας από πάνω.

Έχουμε αύξηση του ποσού ενίσχυσης ανά υποβαλλόμενο επενδυτικό σχέδιο, από τα πέντε εκατομμύρια στα δέκα εκατομμύρια. Και αυτό πάλι στην ίδια λογική εντάσσεται, εφόσον έχουμε περισσότερα χρήματα. Πριν, που έπρεπε να μοιράσουμε λιγότερα χρήματα, αναγκαστικά πιέζαμε όλα τα όρια και πιέζαμε τους κλάδους, γιατί είχαμε το όριο των πεντακοσίων εκατομμυρίων για τη μικρή και μικρομεσαία επιχειρηματικότητα. Εφόσον τώρα αυτό το όριο τετραπλασιάστηκε για το έτος 2020, πρέπει να προλάβουμε να πετύχουμε επενδυτικά σχέδια που θα ενταχθούν σ’ αυτόν τον νόμο εντός των προθεσμιών.

Να σας πω ότι ο τρέχων κύκλος λήγει στις 31 Ιουλίου για τη μικρή και μικρομεσαία επιχειρηματικότητα. Δεν θα δοθεί παράταση, αλλά αυτομάτως από την 1η Αυγούστου θα ξεκινήσει νέος ίδιος κύκλος. Για ποιον λόγο δεν θα δοθεί παράταση; Για να ξεκινήσει η αξιολόγηση των προηγούμενων προτάσεων και να μην καθυστερούν αυτοί που κατέθεσαν ήδη, να τελειώσει η μοριοδότηση που γι’ αυτό μπορεί να κάνουμε, όπως ξέρετε, και έξι και επτά και οκτώ μήνες. Άρα, για να πάμε πιο γρήγορα, λέμε ότι, αντί να δώσουμε παράταση, σπάσαμε το ένα δισεκατομμύριο σε δύο πεντακοσάρια και όποιος προλαβαίνει και πάει και καταθέτει την αίτησή του στον αναπτυξιακό νόμο θα ενταχθεί πάρα πολύ γρήγορα, για να μπορέσει γρήγορα να ξεκινήσει την επένδυσή του, γρήγορα να βρει ο κόσμος δουλειά, γρήγορα να πάρει εμπρός η οικονομία σε μια εξαιρετικά δύσκολη χρονιά. Αυτό είναι όλο.

**ΠΡΟΕΔΡΕΥΩΝ (Αθανάσιος Μπούρας):** Και μ’ αυτό ολοκληρώστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και** **Επενδύσεων):** Κλείνω, κύριε Πρόεδρε. Αυτό είναι το τελευταίο. Το λέω απλώς και μόνο για να λυθεί το πρωινό.

Παράταση ασυλίας μελών Δ.Σ. της «ΕΒΖ Α.Ε.». Θέλω να το εξηγήσω ξανά, γιατί εδώ έχω πει …

**ΑΘΑΝΑΣΙΟΣ ΠΛΕΥΡΗΣ:** Θα το ψηφίσει ή όχι ο ΣΥΡΙΖΑ;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και** **Επενδύσεων):** Θα μας το πει η κ. Τζάκρη.

Θέλω να το ξεκαθαρίσω. Εμείς ξεκινάμε να βρούμε λύση στο θέμα της ΕΒΖ. Πράγματι είναι το θέμα της ΕΒΖ μεταξύ της Τράπεζας Πειραιώς, δηλαδή της Intrum τώρα, που είναι ο βασικός πιστωτής της ΕΒΖ, του Διοικητικού Συμβουλίου της ΕΒΖ και του επενδυτού, του κ. Καραθανάση. Προσφέραμε στον κ. Καραθανάση τις καλές μας υπηρεσίες. Δεν εμπλέκεται το κράτος στη συμφωνία. Η συμφωνία είναι μεταξύ του πιστωτή, που είναι η τράπεζα, του διοικητικού συμβουλίου και του επενδυτού που έχει νοικιάσει τις εγκαταστάσεις στις Σέρρες και στο Πλατύ. Πολύ ωραία. Στην αρχή η συμφωνία είχε μπει υπό την αίρεση ότι αυτό το επενδυτικό σχήμα θα εγκριθεί από το δικαστήριο κατά το πλαίσιο της αίτησης υπαγωγής στο άρθρο του νόμου 106β. Πράγματι το δικαστήριο επικύρωσε τη συμφωνία και ενέκρινε το σχέδιο εξυγίανσης. Σύμφωνα με τον νόμο του ΣΥΡΙΖΑ του 2018, είχε προβλεφθεί η ποινική ασυλία για τα μέλη του διοικητικού συμβουλίου μέχρι την έκδοση της δικαστικής αποφάσεως. Ήλθαν τώρα οι άνθρωποι αυτοί.

Κάνω μια παρένθεση. Εμείς δεν έχουμε αλλάξει το διοικητικό συμβούλιο. Έχουμε αφήσει το ίδιο. Έχουμε καλή συνεργασία μαζί τους. Δεν θέλουμε να φανεί ότι έχουμε κάποιου είδους κομματική διάθεση. Είναι εν εξελίξει σχέδιο. Αυτοί «τρέχουν» αυτό το πράγμα εδώ και μερικά χρόνια. Δεν θέλαμε να πάμε βιαίως και να πούμε «σας βγάζουμε για να βάλουμε άλλους». Δεν έχουμε τέτοιο πρόβλημα.

Μας είπαν οι άνθρωποι αυτοί: «Μα τώρα που προχωράει το σχέδιο, αν δεν επεκταθεί η ασυλία μέχρι την εφαρμογή της δικαστικής αποφάσεως, στο ενδιάμεσο εμείς είμαστε «στον αέρα».». Σε τι είμαστε «στον αέρα»; Σε αγωγές από τον ΕΦΚΑ, σε αγωγές από πιστωτές κ.ο.κ..

Άρα τι είπαμε; Παρατείνουμε την ασυλία τους μέχρι την εφαρμογή της δικαστικής αποφάσεως, όπου μετά πια θα έχει και νέο επενδυτή όλο το σχήμα και θα πάει παρακάτω.

Δεν βλέπω για ποιον λόγο ο ΣΥΡΙΖΑ δεν θα έχει τη διάθεση να υπερψηφίσει αυτή τη διάταξη. Ειλικρινά δεν μπορώ να το καταλάβω. Λέει: «Θα θέλατε να αφήνουμε τους ανθρώπους να τους τρέχουν για χρέη της ΕΒΖ, που κυνηγάνε την ΕΒΖ εδώ και δεκαετίες;». Λέει: «Θα ευθύνεται ο νυν πρόεδρος της ΕΒΖ ή ο νυν αντιπρόεδρος της ΕΒΖ για τον ΕΦΚΑ που χρωστάει η ΕΒΖ εδώ και τριάντα χρόνια;».

Δεν καταλαβαίνω γιατί πρέπει να τους αφήσουμε ακάλυπτους. Πιστεύω ότι πρέπει να τους δώσουμε αυτό το εργαλείο και αυτή την ασυλία. Θα ήθελα πάρα πολύ τη γνώμη και του ΣΥΡΙΖΑ, διότι εγώ άκουσα εδώ πέρα –και έμεινα έκπληκτος- ότι βεβαίως αν έχει να κάνει με επενδύσεις, ξέρω κι εγώ.

Τονίζω ότι η ασυλία δεν αφορά στον επενδυτή, δηλαδή στον κ. Καραθανάση. Δεν έχει καμμία σχέση ο επενδυτής μ’ αυτό το άρθρο. Αφορά στο νυν Διοικητικό Συμβούλιο της Ελληνικής Βιομηχανίας Ζάχαρης, όπως είχε οριστεί από την προηγούμενη κυβέρνηση. Παρακαλώ πολύ, θέλω σ’ αυτό μια καθαρή απάντηση από τον ΣΥΡΙΖΑ.

Ευχαριστώ πολύ, κύριε Πρόεδρε. Συγγνώμη για το ότι υπερέβην λίγο τον χρόνο, αλλά έπρεπε να δοθούν όλες οι απαντήσεις.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Θα το εξηγήσω εγώ, γιατί πράγματι είδα διαμαρτυρίες απ’ όλες τις πλευρές.

Πρώτον, ο Υπουργός είχε προφανώς την ανοχή του Προεδρείου. Εγώ δεν αντέδρασα ούτε στους Κοινοβουλευτικούς Εκπροσώπους που πήραν αρκετά παραπάνω χρόνο, γιατί οι Κοινοβουλευτικοί Εκπρόσωποι εκφράζουν συνολικά ο καθένας το κόμμα του και μάλιστα –έτσι λέει ο Κανονισμός- εκπροσωπούν τον Πρόεδρό τους, ο οποίος είναι το άλφα και το ωμέγα για κάθε κόμμα. Το ίδιο και ο Υπουργός. Εγώ παρακολουθώ. Δεν είμαι στατικός, είμαι δυναμικός πάνω στην Έδρα και παρακολουθώ και μέτρησα ότι ο περισσότερος χρόνος ομιλίας του κυρίου Υπουργού καταναλώθηκε σε απαντήσεις οι οποίες δόθηκαν στα ερωτήματα που κυρίως έθεσαν συνάδελφοι Βουλευτές και Κοινοβουλευτικοί Εκπρόσωποι. Να μην πω ονόματα που έλεγαν «κύριε Υπουργέ, μετά να μου απαντήσετε». Δεν μπορεί να μην απαντάει ο Υπουργός.

Άρα, λοιπόν, το Προεδρείο σέβεται και δείχνει μεγαλύτερη ανοχή απ’ όσο πρέπει τόσο στους Υπουργούς όσο και στους Κοινοβουλευτικούς Εκπροσώπους.

Αυτή τη στιγμή, πριν δώσω τον λόγο στον κ. Μπουκώρο για μια μικρή παρέμβαση που θέλει να κάνει, θα δώσω τον λόγο στον Κοινοβουλευτικό Εκπρόσωπο του ΣΥΡΙΖΑ, τον κ. Τζανακόπουλο, επί προσωπικού. Προηγείται το προσωπικό.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Πρόεδρε, θα ήθελα κι εγώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Αρσένη, θέλετε τον λόγο επί προσωπικού;

**ΚΡΙΤΩΝ - ΗΛΙΑΣ ΑΡΣΕΝΗΣ:** Μάλιστα.

**ΠΡΟΕΔΡΕΥΩΝ (Αθανάσιος Μπούρας):** Θα σας δώσω μετά τον λόγο.

Κύριε Τζανακόπουλε, εξηγήστε μας σε τι έγκειται το προσωπικό για ένα λεπτό.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Το να κάνει κανείς στρατηγική συζήτηση με τον κ. Γεωργιάδη είναι απολύτως αδύνατον και αυτό αποτελεί κοινό τόπο για όλες τις πτέρυγες του Κοινοβουλίου.

Δεν αισθάνεται άνετα στο σύμπαν των εννοιών και, ακριβώς επειδή δεν αισθάνεται άνετα στο σύμπαν των εννοιών, επιχειρεί πάντοτε να κατεβάσει το επίπεδο της συζήτησης στο πεδίο της εξυπνάδας που καταλαβαίνει το κοινό του. Με αυτή την έννοια, νομίζω ότι παρέλκει να συνεχιστεί το ζήτημα αυτό.

Σε σχέση με τις απειλές, διότι ξεστόμισε και κάποιες απειλές ο Υπουργός που υπερκοστολόγησε το Lucentis, σε μας, στον ΣΥΡΙΖΑ, ο άνθρωπος ο οποίος έβαλε την υπογραφή του σε δελτίο τιμών φαρμάκων που υπερκοστολογούσε το Lucentis και αν δεν είχε παραγραφεί το αδίκημα της απιστίας, θα είχε καταδικαστεί για κακούργημα, ήρθε εδώ...

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Δεν το αλλάξατε.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε. Πρέπει να ακουστεί. Κάθε άποψη θα ακούγεται χωρίς διακοπές.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Το έχει πει και ο ίδιος, το έχει ομολογήσει. Η απιστία έχει παραγραφεί.

Ο άνθρωπος, λοιπόν, που θα είχε καταδικαστεί για κακούργημα, αν δεν είχε παραγραφεί το αδίκημα το οποίο τέλεσε και το οποίο έχει ομολογήσει στην τηλεόραση, ήρθε εδώ να μας απειλήσει.

Κοιτάξτε, όταν χάνει την ψυχραιμία του ο κ. Γεωργιάδης, είναι επίσης κοινός τόπος σε όλες τις πτέρυγες του Κοινοβουλίου ότι γίνεται διασκεδαστικός. Επομένως δεν μπορώ παρά να αντιμετωπίσω τις απειλές του ως αυτό ακριβώς που είναι, ως κωμωδία.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, αλλά μην ανοίξουμε τη συζήτηση, γιατί περιμένουν πολλοί και η Αίθουσα δεν μπορεί να κρατήσει και πολύ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κατ’ αρχάς, ξεκινώντας από τα εύκολα, όσον αφορά το Lucentis, η Ολομέλεια ήταν παρούσα όταν ο κ. Πολάκης παραδέχθηκε ότι επί τεσσεράμισι χρόνια τιμολογούσαν το Lucentis με τον ίδιο ακριβώς τρόπο από σεβασμό στην υπουργική μου απόφαση. Τιμή στο Lucentis με τη νέα υπουργική απόφαση δεν πρόλαβα να βγάλω, καθώς η υπουργική απόφαση εξεδόθη τον Ιούνιο του 2013 και μετά από λίγες μέρες έφυγα από το Υπουργείο. Τιμή με τη νέα υπουργική απόφαση βγήκε τον Νοέμβριο του 2014 από τον επόμενο Υπουργό. Όμως, με τον ίδιο τρόπο τιμή έβγαλε ο Πολάκης επί τεσσεράμισι χρόνια. Και του Πολάκη η απιστία δεν έχει παραγραφεί, κύριε Τζανακόπουλε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Μέσα θα ήσουν.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το «μέσα θα ήσουν» μου το λέτε για να το ακούσω.

Ακούστε, πράγματι τη βραδιά που πήγατε στον Άρειο Πάγο για να στήσετε μαζί με τους άλλους σκευωρία «NOVARTIS» προφανώς νομίζατε –τώρα που γελάτε- ότι είστε και δικαστής και βγάζετε απόφαση και με καταδικάζετε κιόλας. Προλάβατε στη Βουλή να πείτε, όχι μόνο ότι είμαι ένοχος απιστίας, αλλά θα έμπαινα και φυλακή. «Τζανακόπουλος αρχιδικαστής»! Αυτό είναι το επεισόδιο που ακούμε σήμερα. Το αφήνω, όμως, και πάω στην ουσία.

Σας κατηγορώ, κύριε Τζανακόπουλε, πέραν όλων των άλλων, για ρατσισμό. Δεν κατάλαβα. Τι έχουν οι δικοί μου ψηφοφόροι και είναι κατώτεροι των άλλων και τους αρέσουν οι εξυπνάδες; Είπατε: «Απευθύνεται στους δικούς σας ψηφοφόρους, που τους αρέσουν οι εξυπνάδες.».

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Γιατί δεν μου κάνεις προανακριτική; Οι υπογραφές πού είναι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ρατσιστής είστε, κύριε; Χωρίζετε τους ανθρώπους στο ποιοι είναι οι ικανότεροι και ποιοι είναι λιγότερο ικανοί;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ακροδεξιοί είναι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ρατσιστής είσαι, Τζανακόπουλε; Σε καταλάβαμε, κύριε Τζανακόπουλε, ποιος πραγματικά είσαι.

Εγώ, λοιπόν, δεν ξεχωρίζω τους ψηφοφόρους. Σέβομαι όλους τους ψηφοφόρους. Και αυτούς που ψηφίζουν εμένα, που ευτυχώς για την πολιτική μου σταδιοδρομία είναι πολλές δεκάδες χιλιάδες σε κάθε εκλογική αναμέτρηση, εβδομήντα χιλιάδες στην τελευταία, αλλά και αυτούς που ψηφίζουν εσάς. Προφανώς κάνουν κάποιο λάθος, αλλά μέσα στη ζωή επιτρέπεται και το σφάλμα.

Η ουσία, όμως, παραμένει. Η έρευνα της σκευωρίας «NOVARTIS» από την ελληνική δικαιοσύνη τώρα ξεκινά και κάποιος κ. Τζανακόπουλος είχε πάει το βράδυ πριν έρθει ο φάκελος στη Βουλή σε κάποια κ. Δημητρίου. Τα άλλα θα τα δείξει η ανάκριση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Αθανάσιος Μπούρας):** Κύριε Αρσένη, εξηγήστε σε ένα λεπτό σε τι έγκειται το προσωπικό, αλλιώς επί γενικών πολιτικών θεμάτων θα πάρετε τον λόγο ως Κοινοβουλευτικός Εκπρόσωπος.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Το προσωπικό έγκειται στις κατηγορίες του κ. Γεωργιάδη και τις αναφορές για την κατανόηση του Κανονισμού και γι’ αυτό θέλω να αναρωτηθώ πραγματικά.

Ο κ. Γεωργιάδης, ο οποίος παραβιάζει διαρκώς τον Κανονισμό της Βουλής, που στην επιτροπή μπορεί να δίνει τον λόγο στους Βουλευτές, που εδώ πέρα θα μιλήσει μετά από κάθε ομιλητή, που θα πάρει τον λόγο αντί για δεκαοκτώ για σαράντα λεπτά, που έχει φέρει εδώ πέρα σε αυτή τη Βουλή, σε κάθε νομοσχέδιο, μια φωτογραφική τροπολογία εκπρόθεσμη –και μάλιστα σε άσχετα νομοσχέδια- πάντα, σταθερά, σε κάθε νομοσχέδιο που αφορά το Ελληνικό και κάνει το παράνομο νόμιμο, μας ζητάει τον λόγο, σε εμένα και στο ΜέΡΑ25, επειδή χρησιμοποιούμε λίγο χρόνο, επειδή σεβόμαστε τους πολίτες;

Κύριε Γεωργιάδη, ο δικός μας ο κόσμος κυριαρχείται από την έννοια του σεβασμού προς τη ζωή και τους άλλους ανθρώπους. Ο δικός σας κόσμος κυριαρχείται από την έννοια της εξυπηρέτησης των συμφερόντων των λίγων σε βάρος των πολλών. Αυτή είναι η δικιά μας εικόνα.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο, αλλά να μη συνεχίσουμε τον διάλογο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα πω κάτι τελευταίο. Τα άλλα τα είπαμε το πρωί.

Ακούστε, κύριε Αρσένη. Εμείς κατεβήκαμε στις εκλογές λέγοντας ότι θέλουμε να επιταχύνουμε το Ελληνικό. Εσείς κατεβήκατε στις εκλογές λέγοντας ότι δεν θέλετε να γίνει το Ελληνικό. Το ποιος από τους δυο μας έλαβε περισσότερες ψήφους νομίζω ότι το ξέρουμε. Αν κάποιος δεν σέβεται στην Αίθουσα αυτό που θέλει η πλειοψηφία, δηλαδή οι πολλοί, είστε προφανώς εσείς, ενώ ξέρετε ότι η μεγάλη πλειοψηφία πια του ελληνικού λαού -και το ίδιο έκανε ο ΣΥΡΙΖΑ ως κυβέρνηση-, τα δύο μεγαλύτερα κόμματα της Ελλάδας και το ΠΑΣΟΚ που είχε πρωτοξεκινήσει, δηλαδή ένα ποσοστό του εκλογικού σώματος άνω του 80% επιθυμεί να τελειώσει η επένδυση στο Ελληνικό.

Εσείς προσωπικά έχετε πάει με προσφυγές στο Συμβούλιο της Επικρατείας, για να σταματήσετε με νύχια και με δόντια την επένδυση. Άρα το ποιος εξυπηρετεί τα συμφέροντα των πολλών στην Αίθουσα το ξέρουμε πολύ καλά, γιατί μετρηθήκαμε στις εκλογές. Εμείς των πολλών και εσείς των λίγων. Μη μας κάνετε και μάθημα, λοιπόν.

**ΠΡΟΕΔΡΕΥΩΝ (Αθανάσιος Μπούρας):** Για να μην υπάρξει καμμία παρεξήγηση, δίνω τον λόγο τώρα για μια μικρή παρέμβαση δύο, τριών λεπτών στον Κοινοβουλευτικό Εκπρόσωπο της Νέας Δημοκρατίας, τον κ. Μπουκώρο. Έχει ζητήσει τον λόγο για την τοποθέτησή του συνολικά ως Κοινοβουλευτικός Εκπρόσωπος, ο Κοινοβουλευτικός Εκπρόσωπος του Κινήματος Αλλαγής, ο συνάδελφος κ. Δημήτρης Κωνσταντόπουλος.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Εσείς, κύριε Βιλιάρδο, ζητάτε τον λόγο επί προσωπικού;

**ΒΑΣΙΛΕΙΟΣ ΒΙΛΙΑΡΔΟΣ:** Απουσιάζει ο συνάδελφος.

**ΠΡΟΕΔΡΕΥΩΝ (Αθανάσιος Μπούρας):** Επί προσωπικού μόνο μπορεί να δοθεί. Ο συνάδελφος το τι είπε...

**ΒΑΣΙΛΕΙΟΣ ΒΙΛΙΑΡΔΟΣ:** Ο Κοινοβουλευτικός μας Εκπρόσωπος λείπει αυτή τη στιγμή. Είπε κάτι ο κ. Γεωργιάδης, απλά ήθελα να δώσω μια πολύ μικρή απάντηση, του ενός λεπτού.

**ΠΡΟΕΔΡΕΥΩΝ (Αθανάσιος Μπούρας):** Δεν μπορείτε να πάρετε τον λόγο. Δεν μπορείτε. Λυπάμαι. Δεν είστε και Κοινοβουλευτικός Εκπρόσωπος. Είστε εισηγητής. Μετά ως εισηγητής θα πείτε για ένα λεπτό αυτό που θέλετε.

Κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, ευχαριστώ. Κατ’ αρχάς, δεν θα αξιοποιήσω όλο τον χρόνο, παρ’ ότι βάσει του Κανονισμού δικαιούμαι εννέα ακόμη λεπτά. Θα ήθελα, όμως, να επισημάνω ορισμένα πράγματα, γιατί η κυνικότητα με την οποία υιοθετούνται τα fake news και αραδιάζονται τα ψέματα στην Αίθουσα μου προκαλεί εντύπωση. Και βεβαίως το ότι λέγονται από την Αξιωματική Αντιπολίτευση είναι -αν θέλετε- ένα γεγονός που δεν θα πρέπει να προξενεί εντύπωση. Αν κάποιοι άλλοι με την ίδια κυνικότητα προσπαθούσαν να διαστρεβλώνουν την εικόνα σε αυτή την Αίθουσα, ενδεχομένως και να γινόταν πιστευτή. Επειδή είναι πρόσφατος ο κυβερνητικός βίος της Αξιωματικής Αντιπολίτευσης, μάλλον δεν χρειάζεται και να απαντηθούν όλα όσα υιοθετούνται και αναπαράγονται κατ’ αυτόν τον τρόπο.

Τα λέω αυτά, κύριε Πρόεδρε, διότι εδώ επιχειρήθηκε να παρουσιαστεί ότι στη Σύνοδο Κορυφής ο Πρωθυπουργός πήγε, έμεινε άπραγος, πήρε ό,τι του έδωσαν και επέστρεψε στην Ελλάδα. Έγινε προσπάθεια να παρουσιαστεί ότι συναντήθηκε μόνο με τον κ. Αναστασιάδη ο Πρωθυπουργός της χώρας. Λες και δεν είδαμε τη συνάντησή του στο περιθώριο με τον κ. Μακρόν, λες και δεν είδαμε τη συνάντησή του στην τριμερή με τους κορυφαίους ηγέτες της Ευρωπαϊκής Ένωσης, λες και δεν είδαμε τη συνάντησή του και τη διαπραγμάτευσή του με τους πέντε ηγέτες της Νοτίου Ευρώπης, οι οποίοι ήταν στους οκτώ που προκάλεσαν το αντικείμενο της Συνόδου Κορυφής και πίεσαν για γενναίες αποφάσεις, λες και όλα έγιναν με αυτόματο πιλότο και τα 32 δισεκατομμύρια ευρώ, συν τα 40 δισεκατομμύρια ευρώ του Κοινοτικού Πλαισίου Στήριξης, έρχονται με αυτόματο πιλότο.

Και η νέα αγροτική ενίσχυση έρχεται με αυτόματο πιλότο, λες και δεν συζητούσαμε τα τρία χρόνια του ΣΥΡΙΖΑ ότι, λόγω της αποχώρησης της Μεγάλης Βρετανίας και του αιτήματος των ανατολικών χωρών για ενισχύσεις πρώτης ταχύτητας, υπάρχει σοβαρός κίνδυνος να μειωθεί η ΚΑΠ και η ενιαία ενίσχυση προς τους αγρότες από τα 2,1 στο 1,7 δισεκατομμύριο ευρώ. Λες και όλα έγιναν με αυτόματο πιλότο. Λες και μόνο ο κ. Τσίπρας ξέρει να διαπραγματεύεται στις Συνόδους Κορυφής και να περνάει τις θέσεις του.

Αυτό είναι μια απόλυτη διαστρέβλωση της πραγματικότητας, κυρίες και κύριοι συνάδελφοι. Και λυπάμαι που το λέω, αλλά, ενώ προσποιείστε τη σοβαρή Αντιπολίτευση και ισχυρίζεστε ότι συμμετέχετε ιδιαίτερα στις δύσκολες καταστάσεις στη δημιουργία αρραγούς εσωτερικού μετώπου, θέλετε να κρυφτείτε και η χαρά δεν σας αφήνει. Από τη μια, τι κάνατε στον Έβρο; Κάνατε μια απίστευτη αναπαραγωγή fake news ότι παραχωρήσαμε εθνικό έδαφος. Επειδή είχε πέσει η στάθμη του Έβρου, κάνατε μια απίστευτη παραγωγή, με κανάλια επικοινωνίας προσκείμενα σε εσάς, πολιτικά στελέχη να αναπαράγουν και να δείχνουν σε μια ξέρα τους Τούρκους στρατοχωροφύλακες και να λέτε ότι παραχωρήσαμε και δεκατέσσερα στρέμματα εθνικού εδάφους! Λες και πήρατε τη μεζούρα και τα μετρήσατε!

Τι έγινε στη συνέχεια με τον κορωνοϊό; Δεν πέρασε λίγος καιρός και ενώ την αρχή ποιήσατε την ανάγκη φιλότιμο και συμφωνήσατε με την αντιμετώπιση της πανδημίας, άρχισαν οι επιθέσεις στους αρχιτέκτονες υλοποίησης του σχεδίου και λέω για τον κ. Χαρδαλιά και τον κ. Τσιόδρα. Ήταν καθημερινές οι επιθέσεις σας στους ανθρώπους που υλοποίησαν ένα σχέδιο το οποίο ήταν από τα πιο πετυχημένα στον κόσμο.

Και τι κάνετε στη συνέχεια; Ενώ λέτε ότι θα συμβάλετε, έρχεστε να ενοχοποιήσετε την Κυβέρνηση για το οικονομικό αποτύπωμα της πανδημίας. Το μόνο που δεν μας είπατε είναι ότι κατασκευάσαμε τον ιό στο υπόγειο του Μαξίμου!

Και ενώ λέτε ότι βάλατε πλάτη, η χαρά και πάλι δεν σας αφήνει. Περιμένετε μια καταστροφή από το οικονομικό αποτύπωμα της πανδημίας για να την πιστώσετε στην Κυβέρνηση, αλλά ούτε αυτή έρχεται, γιατί η συμφωνία γίνεται στη Σύνοδο Κορυφής, γιατί η Κυβέρνηση διαθέτει ακόμα πολεμοφόδια, γιατί η Κυβέρνηση έχει να ανακοινώσει πενήντα εννιά μέτρα ανακούφισης.

Δηλαδή τι κάνετε; Στην τιτάνια προσπάθεια που κάναμε στον Έβρο, περιμένετε να γίνει η στραβή.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Μπουκώρο. Δεν είναι παρέμβαση αυτή. Θα τοποθετηθείτε επί του συνόλου;

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, σας υπενθυμίζω ακριβώς ότι κάνω χρήση του χρόνου μου ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Αθανάσιος Μπούρας):** Είχατε πει για μια μικρή παρέμβαση.

**ΧΡΗΣΤΟΣ ΜΠΟΥΚΩΡΟΣ:** Οπότε, συνεχίζω.

Τι κάνετε, κυρίες και κύριοι συνάδελφοι της Αντιπολίτευσης; Περιμένετε στα μεγάλα θέματα πότε θα τύχει η στραβή της Κυβέρνησης, στη βάρδιά μας. Όμως εμείς δεν είμαστε βαρδιάνοι της διακυβέρνησης. Είμαστε 24/7! Άλλοι είναι βάρδια και είπαν: «Τι να κάνεις; Μια αστραπή στη βάρδια ήταν.». Δεν το αντιμετωπίζουμε έτσι εμείς.

Περιμένετε, λοιπόν, να στραβώσει στον Έβρο. Περιμένετε να στραβώσει στον κορωνοϊό. Περιμένετε να στραβώσει στα οικονομικά ζητήματα του κορωνοϊού. Περιμένετε να στραβώσει η δουλειά στο Αιγαίο και στην Ανατολική Μεσόγειο και σε ό,τι βγαίνει στην επικαιρότητα. Μα, δεν σας αφήνει η χαρά. Δείτε τις τοποθετήσεις σας. Δείτε τις δηλώσεις σας.

Κι όμως. Μια Κυβέρνηση που εργάζεται με σύστημα και με σχέδιο, μπορεί να αντιμετωπίζει δυσκολίες οι οποίες ήταν πρωτοφανείς για το 2020, αλλά δεν μιλάει για στραβές. Κάνει το καθήκον της. Δεν αποποιείται των ευθυνών της, λέγοντας «μην τύχει σε εμένα». Δεν το είπε κανένας Υπουργός και κυρίως δεν το είπε ο Πρωθυπουργός Κυριάκος Μητσοτάκης αυτό.

Γι’ αυτό θα ήταν καλύτερο, αν πράγματι θέλετε να πείσετε ότι μεταλλάσσεστε σε σοβαρή Αντιπολίτευση, στα μεγάλα και καίρια να συμβάλλετε με ειλικρίνεια, ναι, με κριτική και με προτάσεις, όχι να υιοθετούμε την κάθε ανεύθυνη πληροφορία, όπως άκουσα από κάποια στελέχη προχθές το βράδυ, εν όψει του Σαββατοκύριακου, να υιοθετείται το tweet της τουρκικής πρεσβείας στην Ουάσιγκτον ότι βγαίνει το σεισμογραφικό. Αυτό κάνετε συνεχώς!

**ΘΕΟΠΙΣΤΗ (ΠΕΤΗ) ΠΕΡΚΑ:** Ποιος το έκανε αυτό; Γιατί λέτε ψέματα;

**ΧΡΗΣΤΟΣ ΜΠΟΥΚΩΡΟΣ:** Φίλοι σας, πάντως, το κάνανε, όχι δικοί μας φίλοι.

Θέλω να πω, αν πράγματι επιθυμείτε να πείσετε ότι ασκείτε εποικοδομητικά τον ρόλο της Αξιωματικής Αντιπολίτευσης, ρόλο που σας έταξε ο ελληνικός λαός και δεν είναι λίγος, πιστέψτε με, πρέπει να πείθετε και όχι με κάθε ευκαιρία να υιοθετείτε ό,τι προκαλεί ρωγμές στο εσωτερικό μέτωπο, ιδιαίτερα κάτω από τέτοιες περιστάσεις, κυρίες και κύριοι συνάδελφοι.

Για το νομοσχέδιο, βεβαίως, τα είπαν και οι Βουλευτές, τα είπε και ο Υπουργός. Αλήθεια, ισχυρίζεστε με σοβαρότητα ότι κάνατε πιο φιλοεπενδυτική και πιο αναπτυξιακή πολιτική τα τεσσεράμισι προηγούμενα χρόνια; Στα σοβαρά το ισχυρίζεστε αυτό;

Εγώ δεν θα σας πω ποιες ήταν οι εκτιμήσεις των διεθνών οργανισμών και της Ευρωπαϊκής Ένωσης για τους ρυθμούς ανάπτυξης πριν αναλάβετε την εξουσία. Αυτές ήταν κάποιες εκτιμήσεις. Εγώ θα ανακαλέσω στη μνήμη σας τι γράφατε κάθε χρόνο στον ετήσιο προϋπολογισμό, δηλαδή για το ποιοι θα είναι οι ρυθμοί ανάπτυξης την επόμενη χρονιά. Και πείτε μου μια χρονιά που επαληθεύσατε τις δικές σας εκτιμήσεις, μία από τα τεσσεράμισι χρόνια που κυβερνήσατε. Ούτε μία! Ούτε στο 50% των εκτιμήσεών σας δεν κινηθήκατε! Καμμία χρονιά από τα τέσσερα χρόνια και έξι μήνες που κυβερνήσατε! Καμμία απολύτως χρονιά!

Κι έρχεστε σήμερα να πείτε στην Κυβέρνηση εδώ, που έχει να αντιμετωπίσει την έξαρση των λειτουργικών, που αντιμετώπισε την κρίση στον Έβρο, που αντιμετώπισε την πρωτοφανή πανδημία του κορωνοϊού, αν η ύφεση θα είναι 7% και 8%. Λες και δεν έχει μεγαλύτερη σημασία το γενικότερο σχέδιο, η βελτίωση της εικόνας της χώρας, η άνοδος της θέσης της χώρας σε όλους τους παγκόσμιους αξιόπιστους δείκτες μέτρησης για την απόδοση και κυρίως για τις προοπτικές που έχει η ελληνική οικονομία.

Δεν σας παρακινεί την περιέργεια το γεγονός ότι, παρ’ ότι υπάρχει πρωτοφανής παγκόσμια κρίση εξαιτίας του κορωνοϊού, υπάρχουν εκτιμήσεις για βαθιά ύφεση σε ολόκληρη την Ευρωπαϊκή Ένωση, τα επιτόκια προς τη χώρα, όποτε και αν αυτή βγει στις αγορές, μένουν καθηλωμένα σε ιστορικό χαμηλό; Δεν σας απασχολεί; Δεν σας προβληματίζει αυτό; Λέτε οι αγορές να έγιναν φιλεύσπλαχνες και να θέλουν να χάσουν χρήματα εις όφελος της Ελλάδος; Δεν σας απασχολεί; Δεν είναι δείκτης εμπιστοσύνης αυτός; Δεν είναι δείκτης αξιοπιστίας;

Αν θέλετε να ακούσετε, όχι τον Κοινοβουλευτικό Εκπρόσωπο, αλλά έναν απλό Βουλευτή, πραγματικά, επειδή ο ρόλος της Αξιωματικής Αντιπολίτευσης είναι σοβαρός σε ένα δημοκρατικό κοινοβουλευτικό πολίτευμα, αντί να προσποιείστε ότι σοβαρεύεστε, αντί να προσποιείστε ότι έχετε καταλάβει τα λάθη σας εξαιτίας των οποίων ο ελληνικός λαός σάς έταξε στη νέα θέση την οποία σας έταξε, καλό θα ήταν να δείτε σοβαρότερα τον ρόλο σας και πράγματι να διατυπώσετε θέσεις τεκμηριωμένες και να πάψετε να αρκείστε στις εύκολες εντυπώσεις.

Ενώ κατηγορείτε την ελληνική Κυβέρνηση για κυριαρχία στα μέσα ενημέρωσης και για πολιτική εντυπώσεων, εσείς σπεύδετε πρώτοι να υιοθετήσετε ό,τι πιο εντυπωσιακό και ταυτόχρονα πιο ψευδές. Σας ανέφερα πέντε-έξι παραδείγματα για τα κορυφαία ζητήματα. Υπάρχουν δεκάδες άλλα για τα μικρότερα.

Θα έλεγα, λοιπόν, κύριε Πρόεδρε, κλείνοντας, ότι σήμερα η συζήτηση που έγινε στο πλαίσιο της συζήτησης αυτού του νομοσχεδίου του Υπουργείου Ανάπτυξης κατέδειξε ένα και μόνο έλλειμμα: το έλλειμμα της Αξιωματικής Αντιπολίτευσης να αρθεί στο ύψος των περιστάσεων.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ πολύ.

Απλά επειδή κάποιοι συνάδελφοι που μπήκαν τώρα παρεξήγησαν, να πω ότι ο κ. Μπουκώρος, ενώ ζήτησε μικρή παρέμβαση, έκανε την τοποθέτησή του και τον ευχαριστούμε, μάλιστα, διότι έδωσε χρόνο που δεν υπάρχει.

Θα σας πω γιατί δεν υπάρχει και κάνω παράκληση θερμή, αν μπορούμε από εδώ και πέρα, να βοηθήσουμε τη διαδικασία, έτσι ώστε να τελειώσουμε νωρίτερα, γιατί υπάρχουν δεκαπέντε επίκαιρες ερωτήσεις και αυτή την κοινοβουλευτική περίοδο -όλοι είστε μάρτυρες- απαντώνται στο σύνολό τους και θα πάμε τα μεσάνυχτα.

Τον λόγο έχει τώρα ο Κοινοβουλευτικός Εκπρόσωπος του Κινήματος Αλλαγής, ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, πριν περάσω στο νομοσχέδιο, θα ήθελα να αναφερθώ λίγο στην παρούσα συγκυρία. Οι ημέρες που διανύουμε σίγουρα είναι κρίσιμες για όλους. Εν τοις πράγμασι, φαίνεται ότι η ένταση στο Αιγαίο κλιμακώνεται, με το σαφές μήνυμά μας προς την Τουρκία, με την υπεύθυνη δική μας στάση και με την παρέμβαση της Ευρωπαϊκής Ένωσης, καθώς επίσης και με την υπεύθυνη στάση της Γαλλίας. Μάλιστα, δεν μπορώ να μην αναφερθώ στην ξεκάθαρη θέση των Γάλλων, του Προέδρου Μακρόν, σε ό,τι αφορά το Διεθνές Δίκαιο και ότι τα σύνορα της Ελλάδος είναι σύνορα της Ευρώπης. Ας μην ξεχνάμε, αγαπητοί συνάδελφοι, τη διαχρονική φιλία με τους Γάλλους στο πνεύμα της ισονομίας, της ισοπολιτείας και των θεμελιωδών αξιών της δημοκρατίας, γιατί αυτή είναι η αλήθεια και θα πρέπει να λέγεται.

Ωστόσο, αγαπητοί συνάδελφοι, η τουρκική επιθετικότητα και η προκλητικότητα παραμένει. Και γι’ αυτό, θα έλεγα, αυτές τις μέρες δεν είναι θετικό να έχουμε ιδιαίτερες εντάσεις, κορώνες και πολιτικές αντιπαραθέσεις που δεν τιμούν κανέναν. Γι’ αυτό, αγαπητοί συνάδελφοι, θα πρέπει επίσης να τονίσουμε ότι δεν πρέπει να εφησυχάζουμε.

Ακούμε από τον Πρόεδρο της Τουρκίας Ερντογάν να επισημαίνει με κάθε τρόπο ότι περιφρονεί τους διεθνείς κανόνες, ότι περιφρονεί το δίκαιο της θάλασσας, ότι περιφρονεί το διεθνές Δίκαιο και μάλιστα, θα έλεγα, με τη μετατροπή της Αγίας Σοφίας σε τζαμί προκάλεσε όχι μόνο τους Έλληνες και τον Ελληνισμό, αλλά και την παγκόσμια πολιτιστική κοινότητα.

Δεν σεβάστηκε και βεβήλωσε ένα μνημείο παγκόσμιας πολιτιστικής κληρονομιάς και φυσικά το σύμβολο της Ορθοδοξίας. Ανοίγει συνεχώς ζητήματα που έχουν κλείσει εδώ και εκατό χρόνια και συγκεκριμένα έχουν κλείσει με τη συνθήκη της Λωζάνης. Αμφισβητεί κυριαρχικά δικαιώματα και εργαλειοποιεί ανθρωπιστικά ζητήματα, υπονομεύοντας όχι μόνο τις σχέσεις Ελλάδος και Τουρκίας, αλλά και τις σχέσεις Τουρκίας και Ευρωπαϊκής Ένωσης. Η πολιτική του ρητορική πλήττει την ασφάλεια και τη σταθερότητα στην ευρύτερη περιοχή της Μεσογείου. Αναγορεύει τον εαυτό σου σε σουλτάνο, εμμένοντας στην αποκαθήλωση του κεμαλισμού, καθώς φυσικά και του κοσμικού κράτους, οδηγώντας δηλαδή την Τουρκία στο να γίνει η Μέκκα του ισλαμισμού, με ό,τι αυτό φυσικά συνεπάγεται.

Γι’ αυτό, αγαπητοί συνάδελφοι, χρειάζεται ένας εθνικός σχεδιασμός -και εδώ πρέπει να επιμείνουμε- με εθνική στρατηγική, που θα υπηρετηθεί από όλους. Εδώ να τονίσω ότι οι τετ α τετ συναντήσεις του Πρωθυπουργού με τους πολιτικούς Αρχηγούς είναι καθαρά ενημερωτικές και όχι φυσικά θεσμικές. Η Αντιπολίτευση και η Συμπολίτευση πρέπει να εκπληρώσουν τον ακέραιο θεσμικό τους ρόλο και να στείλουμε φυσικά ένα μήνυμα ηχηρό, ένα μήνυμα εθνικής ομοψυχίας μέσα από τη σύγκληση του Συμβουλίου Πολιτικών Αρχηγών, δηλαδή, να θέσουμε επιτέλους μια εθνική κόκκινη γραμμή. Δεν διεκδικούμε τίποτα, δεν παραχωρούμε τίποτα, δεν παραχωρούμε, φυσικά, τα κυριαρχικά μας δικαιώματα και ένα μήνυμα προς την άλλη πλευρά: ότι αν απλώσει δάχτυλο, θα χάσει το χέρι. Αγαπητοί συνάδελφοι, ως Έλληνες οφείλουμε ενωμένοι να ορθώσουμε το ανάστημά μας.

Κυρίες και κύριοι συνάδελφοι, έρχομαι σε ένα άλλο θέμα των ημερών, την εξέλιξη της πανδημίας στη χώρα. Τα κρούσματα είναι σταθερά και ανοδικά καθημερινώς και οι επιστήμονες έχουν αρχίσει να κρούουν και πάλι τον κώδωνα του κινδύνου. Κατά τη διάρκεια του lockdown τα μηνύματα ενημέρωσης για την πανδημία ήταν καθημερινώς στα κανάλια και φυσικά η ενημέρωση πολλαπλή. Μάλιστα, θα ήθελα να συμφωνήσω με πολλούς συναδέλφους ότι η ενημέρωση πρέπει να γίνει ξανά καθημερινή. Άλλωστε το να υπάρχει καθημερινή ενημέρωση και συνεχής υπενθύμιση για την πρόληψη, είναι βασικό μέσο αντιμετώπισης του κορωνοϊού, ώστε να εντρυφήσει ο κάθε πολίτης στον ορατό κίνδυνο της πανδημίας και έτσι να διασφαλίσουμε τη δημόσια υγεία, προστατεύοντας φυσικά κατ’ επέκταση και την οικονομία, ώστε εν κατακλείδι να μην εκτροχιαστεί η κατάσταση, να μην αποτραπεί ο σχεδιασμός και όλες αυτές οι μεγάλες θυσίες του ελληνικού λαού πάνε χαμένες.

Έρχομαι, αγαπητοί συνάδελφοι στο παρόν νομοσχέδιο.

Ο εισηγητής μας, ο συνάδελφος κ. Μιχάλης Κατρίνης, διεξοδικά, τεκμηριωμένα αναφέρθηκε ενδελεχώς στο νομοσχέδιο και στα άρθρα του. Όλοι βέβαια συμφωνούμε, χωρίς περιστροφές ότι το παραεμπόριο συνιστά μείζον οικονομικό και κοινωνικό πρόβλημα, υποβαθμίζοντας φυσικά την ποιότητα των προϊόντων, απαξιώνοντας τα ίδια τα προϊόντα και καταλύοντας θα έλεγα, πνευματικά δικαιώματα και πλήττοντας ταυτόχρονα καταναλωτές και επιχειρήσεις. Κυρίως, αγαπητοί συνάδελφοι, πλήττει τις μικρομεσαίες επιχειρήσεις που αποτελούν τη ραχοκοκαλιά της οικονομίας μας.

Πρέπει, λοιπόν, να ξεκαθαρίσουμε όλοι ότι το παραεμπόριο αποτελεί μάστιγα της εποχής μας στην οικονομία και την επιχειρηματικότητα. Δεν είναι απλά μια δραστηριότητα, που αρχίζει και τελειώνει με την παραβίαση μιας συναλλακτικής φορολογικής νομοθεσίας. Είναι ένα σύγχρονο φαινόμενο που συνδέεται άμεσα με το πρόβλημα της παραοικονομίας, δεδομένου μάλιστα ότι ξεκινά εκεί που παρουσιάζονται οι μεγάλες ευκαιρίες παράνομων κερδών.

Ιδιαίτερα, αγαπητοί συνάδελφοι, στη σημερινή εποχή της παγκοσμιοποίησης και των ψηφιακών δυνατοτήτων οι ευκαιρίες αυτές είναι πάμπολλες. Γνωρίζουμε ότι υπάρχουν ιστοσελίδες παράνομες και ηλεκτρονικές αγορές, που διακινούν παραποιημένα προϊόντα, που επωφελούνται, δηλαδή, όχι μόνο από τις πωλήσεις αλλά και από τις διαφημίσεις. Πρέπει, λοιπόν, να απαντήσουμε και να είμαστε ξεκάθαροι ότι υπάρχουν και οι τρόποι και τα μέσα να τους εντοπίσουμε. Μάλιστα, εκτιμάται ότι μόνο από τον ΦΠΑ και τους λοιπούς διαφυγόντες έμμεσους φόρους, οι απώλειες ανέρχονται περίπου στα 3,5 με 4 δισεκατομμύρια ετησίως, ενώ ταυτόχρονα σε ετήσια βάση η χώρα χάνει περίπου 15 - 20 δισεκατομμύρια και περίπου είκοσι πέντε χιλιάδες θέσεις εργασίας. Και λέω εκτιμάται, διότι καμμία αρμόδια υπηρεσία δεν μπορεί να αποτυπώσει σε αριθμητικά μεγέθη το ύψος του παραεμπορίου σήμερα στην Ελλάδα.

Στο πλαίσιο αυτό η σύσταση διυπηρεσιακής μονάδας ελέγχου αγοράς, δυνητικά θα μπορούσε να είναι σε ένα σωστό βήμα, εφόσον βέβαια το βήμα αυτό είχε προκύψει μέσα από μια συστηματική συνεργασία, με τους αρμόδιους φορείς, ώστε να έχουν εντοπιστεί τα προβλήματα και να έχουν δοθεί λύσεις και απαντήσεις, ώστε να προταθούν και μέσα καταπολέμησης.

Κύριε Υπουργέ, το Κίνημα Αλλαγής πιστεύει ότι χρειαζόταν μεγαλύτερη διαβούλευση και περισσότερος διάλογος, τόσο με τους παραγωγικούς φορείς όσο και με τους συνδικαλιστικούς εκπροσώπους. Και τούτο διότι σήμερα νομοθετικό πλαίσιο υπάρχει, έλεγχοι διενεργούνται, προϊόντα κατάσχονται, πρόστιμα επιβάλλονται. Και εδώ, ερωτώ, αυτά τα πρόστιμα πληρώνονται; Δεν έχουμε εικόνα. Μάλιστα σε αυτό θα έπρεπε να απαντήσει και η προηγούμενη κυβέρνηση ΣΥΡΙΖΑ-ΑΝΕΛ. Επί κυβερνήσεως ΣΥΡΙΖΑ-ΑΝΕΛ το παραεμπόριο γιγαντώθηκε. Γι’ αυτό και χρειάζεται λίγο σκληρή αυτοκριτική.

Αγαπητοί συνάδελφοι, αν σήμερα συζητούσαμε ένα νομοθετικό πλαίσιο αποκλειστικά για το παραεμπόριο, για τη στρατηγική αντιμετώπιση αυτής της μάστιγας που ταλανίζει την οργανωμένη εμπορική επιχείρηση, το πιθανότερο ήταν να συμφωνήσουμε όλοι. Πάρα ταύτα βλέπουμε ένα νομοσχέδιο που έρχεται ως σκούπα και παρεμπιπτόντως συστήνει ένα νέο όργανο, με αρμοδιότητα την αντιμετώπιση του παραεμπορίου. Αυτό όμως, αγαπητοί συνάδελφοι, δεν δημιουργεί τις προϋποθέσεις για συνολική και γενναία αντιμετώπιση του προβλήματος και συγκεκριμένα του προβλήματος που υπονομεύει τη νόμιμη επιχειρηματικότητα και την καθαρά λειτουργία της αγοράς. Ας μην ξεχνάμε ότι ταυτόχρονα με το παραεμπόριο και με πυρήνα αυτό παρατηρείται ανάπτυξη και άλλων μορφών παραβατικότητας, όπως διακίνηση ναρκωτικών, μαστροπεία, διαρρήξεις, ληστείες και άλλες ποινικά κολάσιμες πράξεις.

Ωστόσο, ξαναλέω ότι το φαινόμενο αυτό είναι σύνθετο και απαιτεί σύνθετες λύσεις και όχι απλά ένα νέο όργανο που συγκεντρώνει τη θεσμική μνήμη κάποιων διευθύνσεων ή υπηρεσιών του Υπουργείου. Δηλαδή, εδώ λέτε, κύριε Υπουργέ, ότι φέρνετε ρυθμίσεις για να τελειώνουμε με το παραεμπόριο που είναι και άποψη των πολλών. Αν ρωτήσετε τους πολίτες αυτό θα σας πουν «Τελειώστε με το παραεμπόριο». Πότε; Χθες! Όχι σήμερα. Στην πραγματικότητα δεν μπαίνετε στα ενδότερα του προβλήματος.

Με τα δεδομένα αυτά η νέα υπηρεσία ΔΙΜΕΑ, δεν θα έχει τα προσδοκώμενα αποτελέσματα. Και τούτο φυσικά, όταν δεν έχει σαφή στόχευση και οριοθέτηση των αρνητικών αρμοδιοτήτων, όταν δεν είναι ξεκάθαρες οι αρμοδιότητες των επιμέρους υπηρεσιών και των ελεγκτών, όταν δεν διευκρινίζεται η διαδικασία βεβαίωσης παραβάσεων και επιβολής κυρώσεων.

Και, μάλιστα, εδώ, κύριε Υπουργέ και αγαπητοί συνάδελφοι, ούτε προβλέπεται ή προβλέπονται δέκα στελέχη Σωμάτων Ασφαλείας με απευθείας υπαγωγή από τον Υπουργό που παραπέμπει στη γνωστή λογική των αποσπάσεων. Τα συμπεράσματα εδώ δικά σας.

Κυρίες και κύριοι συνάδελφοι, η αντιμετώπιση του παραεμπορίου απαιτεί κατάλληλα συντονισμένη στρατηγική με τη συμμετοχή επιστημόνων με γνώση των ιδιαιτεροτήτων των τομέων του εμπορίου και φυσικά και των υποκλάδων αλλά και κατάλληλα εκπαιδευμένο στελεχικό δυναμικό που θα επιφορτιστεί να συμβάλλει στη στρατηγική καταπολέμηση του παραεμπορίου.

Χρειάζεται, αγαπητοί συνάδελφοι, μια εκστρατεία διαπαιδαγώγησης των καταναλωτών και των πολιτών για να αποκτήσουν, δηλαδή, οι πολίτες φορολογική συνείδηση και συνέπεια και να εδραιωθεί, δηλαδή, στη συλλογική συνείδηση της κοινωνίας μας. Πόσο πρακτική είναι αυτή η παραβατική περιθωριακή δραστηριότητα τόσο για την αγορά όσο και για το κοινωνικό σύνολο;

Ωστόσο, με το παρόν νομοσχέδιο, αγαπητοί συνάδελφοι, φαίνεται ότι η Κυβέρνηση, θα έλεγα, προσχηματικά και παρεμπιπτόντως θέλει να στηρίξει την οργανωμένη εμπορική επιχείρηση καθώς και τη μεσαία μικρή επιχείρηση που πέρασε, θα έλεγα, μια σκληρή δεκαετή κρίση και σήμερα βιώνει τα αποτελέσματα της πανδημίας.

Είναι ορατό ότι χρειάζονταν και χρειαζόταν από πλευράς Κυβέρνησης μια πιο κάθετη και εμπεριστατωμένη λύση. Να θυμίσω ότι η Κυβέρνηση εξαίρεσε το λιανεμπόριο από την επέκταση της μείωσης του ενοικίου. Στο ΤΕΠΙΧ II εξαντλήθηκαν τα κονδύλια και το σύνολο των μικρομεσαίων επιχειρήσεων του λιανεμπορίου θα έλεγα ότι είναι εκτός.

Να σας θυμίσω ότι στο Ταμείο Εγγυοδοσίας είναι αυστηρότατοι οι όροι χορήγησης των νέων δανείων που στη συντριπτική τους πλειοψηφία εξυπηρετούν τις μεγάλες επιχειρήσεις και σε καμμία περίπτωση, κύριε Υπουργέ, τις μικρομεσαίες, τις μικρές και πολύ μικρές οι οποίες για μια ακόμη φορά έμειναν στην τύχη τους. Και τούτο διότι ζητούνται υψηλές διασφαλίσεις και εξασφαλίσεις με αποτέλεσμα να μένουν όλες οι μικρές επιχειρήσεις εκτός χρηματοδότησης.

Έρχομαι σε ένα άλλο σοβαρό ζήτημα που αφορά τις επιταγές. Χορηγήσατε εβδομήντα πέντε ημέρες αναστολής εγγραφής στον «ΤΕΙΡΕΣΙΑ» από την 1η Ιουλίου του 2020. Μάλιστα, αφορά μόνο τις επιταγές του τουρισμού, δηλαδή των ξενοδοχείων, των τουριστικών γραφείων και πρακτορείων και φυσικά των εποχικών καταστημάτων.

Εδώ, αγαπητοί συνάδελφοι, εξαιρέθηκαν οι επιχειρήσεις του τριτογενούς τομέα που θεωρούνται εποχικές, συμπεριλαμβανομένων και των εμπορικών -αυτό πρέπει να ρυθμιστεί, κύριε Υπουργέ, αυτό δείτε το- αλλά και επιχειρήσεις των υπόλοιπων κλάδων που έχουν πληγεί βαθύτατα από την πανδημία αυτή. Όλες αυτές οι επιχειρήσεις αφέθηκαν στην τύχη τους. Δηλαδή, δεν υπάρχει καμμία πρόβλεψη για τις επιταγές τους από την 1η Ιουνίου και εφεξής.

Εδώ, κύριε Υπουργέ, θα πρέπει να ξεκαθαριστεί ότι αφού επιχειρήσεις έκλεισαν ή τέθηκαν εκτός λειτουργίας με εντολή του κράτους σε τρίμηνη υποχρεωτική αργία λόγω του κορωνοϊού είναι ανέφικτο να τους ζητάμε να ανταποκριθούν στις υποχρεώσεις τους σαν να μην έχει συμβεί, δηλαδή, τίποτα.

Υγιείς επιχειρήσεις, αγαπητοί συνάδελφοι και κύριοι Υπουργοί, θα βρεθούν καταχωρισμένες στον «ΤΕΙΡΕΣΙΑ». Είναι χρέος της πολιτείας να βρει τον τρόπο να τις στηρίξει.

Επίσης, κύριε Υπουργέ, τα μικροδάνεια έως 25.000 ευρώ φαίνεται να έρχονται μετά τον Δεκέμβριο. Γιατί; Πώς, λοιπόν, θα αντέξουν οι επιχειρήσεις σε αυτό το περιβάλλον να λειτουργούν, να πληρώνουν ενοίκιο, να πληρώνουν τους προμηθευτές και τους εργαζόμενους;

Περιμέναμε, κύριε Υπουργέ, το παρόν νομοσχέδιο να είναι περισσότερο στοχευμένο στη στήριξη της οργανωμένης εμπορικής επιχείρησης και περισσότερο προσανατολισμένο προς την καθοριστική αντιμετώπιση του παραεμπορίου. Γι’ αυτό και δεν μπορούμε φυσικά να συναινέσουμε στην υποβάθμιση του φαινομένου που ταλανίζει την αγορά, ούτε στην απαξίωση των νόμιμων μικρομεσαίων επιχειρήσεων.

Γι’ όλα τα παραπάνω, λοιπόν, δεν συμφωνούμε με το παρόν νομοσχέδιο και δεν μπορούμε φυσικά να το υπερψηφίσουμε, παρ’ ότι συμφωνούμε με αρκετά άρθρα και διατάξεις, άρθρα και διατάξεις που θα ψηφίσουμε, όπως, είναι το Μητρώο Νεοφυών Επιχειρήσεων, όπως η ηλεκτρονική σύσταση του ΙΚΕ μέσα από την «Υπηρεσία μιας Στάσης», όπως τα κίνητρα για δαπάνες σε έρευνα και ανάπτυξη, όπως οι διατάξεις για τη χορήγηση παράτασης των προθεσμιών για την τεχνική ανασυγκρότηση των ναυπηγείων, καθώς και άλλες διατάξεις στις οποίες αναφερθήκαμε ενδελεχώς και αναλυτικά στις επιτροπές.

Σας καλούμε, κύριοι Υπουργοί, να λάβετε υπ’ όψιν τις παρατηρήσεις, τις επισημάνσεις και τις προτάσεις μας που αναλυτικά, διεξοδικά και τεκμηριωμένα έθεσε ο εισηγητής μας κ. Κατρίνης και να τις κάνετε πράξη. Άλλωστε, αντιπολίτευση δεν σημαίνει ένα στείρο «όχι».

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Επειδή έρχονται συνάδελφοι και Υπουργοί που αναφέρονται στον κοινοβουλευτικό έλεγχο, ενημερώνω ότι η έναρξη του κοινοβουλευτικού ελέγχου θα γίνει τουλάχιστον μετά από μία ώρα. Δεν μπορεί να γίνει νωρίτερα γιατί υπάρχει ακόμα ο Υφυπουργός Οικονομικών κ. Βεσυρόπουλος, ο οποίος θα τοποθετηθεί επί φορολογικών άρθρων που αναφέρονται στο νομοσχέδιο, στον οποίο και δίνω αμέσως τον λόγο.

Θα παρακαλέσω τους εναπομείναντες συναδέλφους -και ιδιαίτερα της Νέας Δημοκρατίας- αν μπορέσουν να περιοριστούν, γιατί είναι πέντε από τη Νέα Δημοκρατία και μόνο η κ. Πέρκα από τον ΣΥΡΙΖΑ. Παρακαλώ να περιορίσετε από τώρα τις τοποθετήσεις σας.

Κύριε Υπουργέ, έχετε τον λόγο. Σας δίνω πέντε λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο του Υπουργείου Ανάπτυξης αποτελεί έναν ακόμη κρίκο στην αλυσίδα των νομοθετικών πρωτοβουλιών της Κυβέρνησης που έχουν ως στόχο να προσδώσουν δυναμική στην ελληνική οικονομία.

Το φορολογικό νομοσχέδιο που θα ψηφιστεί την Τετάρτη κινείται κι αυτό στην ίδια κατεύθυνση. Έχει ξεκάθαρη αναπτυξιακή στόχευση. Τα προηγούμενα χρόνια η φορολογική πολιτική είχε έναν ακραίο εισπρακτικό χαρακτήρα. Εμείς πιστεύουμε ότι η φορολογική πολιτική πρέπει να έχει αναπτυξιακή διάσταση και το κάνουμε πράξη.

Ακόμη και στην παρούσα δύσκολη συγκυρία η δημιουργία δημοσιονομικού χώρου αξιοποιείται στην κατεύθυνση της μείωσης των φόρων. Είναι δεδομένο ότι οι επιπτώσεις της πανδημίας έχουν επηρεάσει την οικονομία. Λειτούργησαν ανασχετικά απέναντι στην αναπτυξιακή δυναμική που είχε αναπτύξει η ελληνική οικονομία. Αυτή τη δυναμική θέλουμε να αναδείξουμε ξανά, να την ενισχύσουμε ακόμα περισσότερο μέσα από τολμηρές νομοθετικές παρεμβάσεις που καθιστούν την Ελλάδα μια φιλική χώρα προς τις επενδύσεις.

Αναμφίβολα η διάταξη του νομοσχεδίου που συζητάμε σήμερα σχετικά με τη δημιουργία «Υπηρεσίας μιας Στάσης» για τις στρατηγικές επενδύσεις η οποία θα παρεμβαίνει στην κατεύθυνση της απλοποίησης των διαδικασιών αδειοδότησης δημιουργεί ένα ελκυστικό πλαίσιο για την ανάπτυξη επενδυτικών πρωτοβουλιών. Το ίδιο ισχύει και για την απλοποίηση της ίδρυσης ιδιωτικών κεφαλαιουχικών επιχειρήσεων η οποία θα μπορεί πλέον να γίνεται ηλεκτρονικά.

Στην κατεύθυνση της ταχύτερης και αποτελεσματικότερης αξιοποίησης ακινήτων του δημοσίου, των οργανισμών τοπικής αυτοδιοίκησης, των νομικών προσώπων δημοσίου ή ιδιωτικού δικαίου παρέχεται η δυνατότητα υλοποίησης επενδύσεων ανεξαρτήτως του ιδιοκτησιακού καθεστώτος. Δημιουργείται ένα νέο κανονιστικό πλαίσιο για τη διαδικασία δημοπράτησης των δημόσιων ακινήτων, στα οποία μπορούν να πραγματοποιηθούν στρατηγικές επενδύσεις. Η Κυβέρνηση είναι αποφασισμένη να αντιπαρατεθεί αποφασιστικά στις γραφειοκρατικές αγκυλώσεις και κατεστημένες νοοτροπίες που κρατούσαν τη χώρα στο χθες.

Κυρίες και κύριοι συνάδελφοι, έλαβα τον λόγο για να αναφερθώ κυρίως σε τέσσερα άρθρα του νομοσχεδίου που εμπίπτουν στις αρμοδιότητες του Υπουργείου Οικονομικών. Αναφέρομαι στα άρθρα 46, 48, 49 και 53.

Το άρθρο 46 είναι πολύ σημαντικό. Αποτυπώνει την αντίληψη και τη θεώρηση της Κυβέρνησης για το μέλλον. Ενισχύονται τα φορολογικά κίνητρα στις επιχειρήσεις για την πραγματοποίηση δαπανών που σχετίζονται με την ερευνητική δραστηριότητα. Οι δαπάνες αυτές πρόκειται πλέον να μειώνουν τα ακαθάριστα έσοδα μιας επιχείρησης προσαυξημένες κατά 100% από 30% που είναι σήμερα.

Στόχος μας είναι να ενισχυθεί η ερευνητική δραστηριότητα η οποία αποτελεί αναγκαία συνθήκη για να ενισχυθούν παράλληλα η ανταγωνιστικότητα και η ανάπτυξη.

Το άρθρο 48 σχετίζεται με τη δημιουργία της Διυπηρεσιακής Μονάδας Ελέγχου Αγοράς. Σύμφωνα με τις διατάξεις του νομοσχεδίου η νέα αυτή μονάδα θα μπορεί να λαμβάνει στοιχεία από τη φορολογική αρχή με ασφαλιστικές δικλίδες για τη διαφύλαξη των πληροφοριών και του απορρήτου.

Το άρθρο 49 περιέχει διατάξεις που στοχεύουν στην ενίσχυση των νεοφυών επιχειρήσεων. Όλοι γνωρίζουν ότι το ξεκίνημα μιας νεοφυούς επιχείρησης αποτελεί ένα δύσκολο στάδιο. Η Κυβέρνηση επιδιώκει να διευκολύνει τη δημιουργία αυτών των επιχειρήσεων παρέχοντας φορολογικά κίνητρα σε φυσικά πρόσωπα που τοποθετούν κεφάλαια σε νεοφυείς επιχειρήσεις. Ένας φορολογούμενος που εισφέρει κεφάλαια σε μια νεοφυή επιχείρηση, που είναι εγγεγραμμένη στο Εθνικό Μητρώο Νεοφυών Επιχειρήσεων της Γενικής Γραμματείας Έρευνας και Τεχνολογίας του Υπουργείου Ανάπτυξης και Επενδύσεων, θα εκπίπτει το 50% του ποσού αυτού από το φορολογητέο εισόδημά του.

Η έκπτωση θα γίνεται αναλογικά ανά κατηγορία εισοδήματος και για το φορολογικό έτος εντός του οποίου πραγματοποιήθηκε η εισφορά. Και φυσικά τίθενται ασφαλιστικές δικλίδες για όσους επιχειρήσουν να εκμεταλλευτούν τη συγκεκριμένη διάταξη, καθώς η εισφορά θα γίνεται μέσω κατάθεσης σε τραπεζικό λογαριασμό.

Τέλος, μια ακόμη διάταξη που αποτυπώνει την πρόθεση της Κυβέρνησης να ενισχύσει την ερευνητική δραστηριότητα είναι το άρθρο 53 του νομοσχεδίου. Συγκεκριμένα, προβλέπεται η απαλλαγή από οποιονδήποτε φόρο, κράτηση ή ασφαλιστική εισφορά των υποτροφιών που χορηγεί το Ελληνικό Ίδρυμα Έρευνας και Καινοτομίας. Ουσιαστικά, αποκαθιστούμε την έννοια της ισονομίας, αφού η συγκεκριμένη απαλλαγή ισχύει και για τις υποτροφίες που χορηγούνται από τους ειδικούς λογαριασμούς κονδυλίων έρευνας των ΑΕΙ.

Κυρίες και κύριοι συνάδελφοι, είναι δεδομένο ότι οι νομοθετικές παρεμβάσεις και πρωτοβουλίες της Κυβέρνησης δεν σταματούν εδώ. Παράλληλα με τις θεσμικές παρεμβάσεις που στοχεύουν στην ενίσχυση της αναπτυξιακής διαδικασίας υπάρχουν και παρεμβάσεις που στοχεύουν στην άμεση ενίσχυση και ανακούφιση πληττόμενων κλάδων και ομάδων. Κανείς δεν μένει αβοήθητος σε αυτή τη δύσκολη συγκυρία. Διαμορφώνουμε τις προϋποθέσεις για να επιστρέψει η χώρα σε δυναμικούς ρυθμούς ανάπτυξης μέσα στο 2021. Οι προσδοκίες μας δεν συνιστούν ευχολόγιο αλλά στηρίζονται σε ρεαλιστικά δεδομένα. Ο Κυριάκος Μητσοτάκης δεν έχει κερδίσει τυχαία την αποδοχή και την εμπιστοσύνη της πλειοψηφίας του ελληνικού λαού, απέδειξε έμπρακτα ότι διαθέτει σχέδιο και αποφασιστικότητα. Έχουμε μια ισχυρή και αδιαμεσολάβητη σχέση με τη μεγάλη πλειοψηφία των πολιτών που αποτελεί το πιο πολύτιμο κεφάλαιο στην εθνική προσπάθεια για την ανάκαμψη της οικονομίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Υπουργό, γιατί ήταν συγκεκριμένος στον χρόνο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ, κύριε Πρόεδρε.

Λοιπόν, είναι fake news όλα όσα ακούστηκαν περί Στέλιου Ζαββού, Αλέξανδρου Σαμαρά και Μιράντας Ξαφά. Ποια είναι η πραγματικότητα;

Υπάρχει ένα ελβετικό fund που λέγεται«BREVANHOWARD». Μέσα σε αυτό το ελβετικό fund υπάρχει ένας Έλληνας, δεν ξέρω αν πρέπει να πω το όνομά του, δεν είναι κρυφό, Νάτσης λέγεται, μόνιμος κάτοικος Ελβετίας. Αυτό το fund «BREVAN HOWARD» αγόρασε ένα κομμάτι των μετοχών της κ. Μαριάννας Λάτση. Aπ’ ότι φαίνεται έχουν μπει ήδη δύο άλλα fund του εξωτερικού, που επίσης αγόρασαν τις μετοχές αυτές της κ. Λάτση, δεν ξέρω αν έχουν πουληθεί ήδη όλες ή μένει κάποιο υπόλοιπο.

Τώρα αυτός ο Έλληνας, που είναι συνιδρυτής και συνιδιοκτήτης του ελβετικού fund «BREVAN HOWARD», έχει βάλει χρήματα ο ίδιος σε ένα ελληνικό fund που λέγεται «ORILINA». Σε αυτό το fund το ελληνικό, το «ORILINA» στο διοικητικό συμβούλιο είναι ο κ. Στέλιος Ζαββός, ο κ. Αλέξανδρος Σαμαράς, η κ. Μιράντα Ξαφά. Το «ORILINA» δεν έχει αγοράσει μετοχές της κ. Λάτση. Ένας από τους επενδυτές του «ORILINA», που έχει ένα ξεχωριστό δικό του fund στην Ελβετία, με το fund στην Ελβετία έχει αγοράσει τμήμα των μετοχών της κ. Λάτση. Ο ίδιος έχει τοποθετήσει μέρος των χρημάτων του σε ένα ελληνικό fund, στο οποίο συμμετέχει ο κ. Στέλιος Ζαββός, η κ. Μιράντα Ξαφά, ο κ. Αλέξανδρος Σαμαράς ως μέλη του διοικητικού συμβουλίου. Το τονίζω και αυτό. Ξέρω ότι δεν είμαστε όλοι ειδικοί στα οικονομικά εδώ, αλλά τουλάχιστον ο κ. Τζανακόπουλος καταλαβαίνει. Είναι, προφανώς, στον καπιταλισμό άλλο πράγμα μέλος του διοικητικού συμβουλίου και άλλο πράγμα ιδιοκτήτης του fund. Το λέω για να μη γίνει καμμία παρεξήγηση.

Άρα, fake news, καμμία σχέση ο κ. Στέλιος Ζαββός, ο κ. Αλέξανδρος Σαμαράς και η κ. Μιράντα Ξαφά με τις μετοχές της κ. Μαριάννας Λάτση στο Ελληνικό, για να μη δημιουργούνται παρεξηγήσεις.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Πλεύρης και θα τον παρακαλέσω να δώσει το παράδειγμα. Θα βάζω έξι λεπτά για να υπάρχει ειδοποίηση και τουλάχιστον να μην υπερβείτε τα επτά.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, χαίρομαι που μετά από τρεις ώρες μιλάει Βουλευτής πάλι στο Κοινοβούλιο, γιατί μέχρι στιγμής ήταν μόνο Υπουργοί και Κοινοβουλευτικοί Εκπρόσωποι για το τρίωρο που προηγήθηκε. Οπότε μάλλον θα έπρεπε και την αυστηρότητά σας να την επιδεικνύεται -όχι εσείς, αναφέρομαι στο Προεδρείο ως Προεδρείο- στους χρόνους όσων μιλούν εκτός καταλόγου.

Κύριοι συνάδελφοι, σήμερα συζητάμε ένα σημαντικό νομοσχέδιο και ειδικά για όσους βρισκόμαστε στο κέντρο της Αθήνας και βρισκόμαστε στην Α΄ Περιφέρεια Αθηνών αντιλαμβανόμαστε ότι το παραεμπόριο είναι ένα από τα βασικά προβλήματα που μας απασχολεί και απασχολεί τους επιχειρηματίες. Με έκπληξη άκουσα την Αριστερά, ειδικά το ΜέΡΑ25 και το Κομμουνιστικό Κόμμα Ελλάδας εμμέσως πλην σαφώς να λένε ότι με την πάταξη του παραεμπορίου προσπαθούμε να βοηθήσουμε τις μεγάλες επιχειρήσεις.

Μα, είναι δυνατόν να μην αντιλαμβάνονται οι συνάδελφοι αυτοί πώς λειτουργεί η οικονομία; Προφανέστατα μια μεγάλη επιχείρηση και μια επώνυμη μάρκα που στοιχίζει πάρα πολύ δεν κινδυνεύει από αυτόν ο όποιος βρίσκεται στον δρόμο. Αυτός ο οποίος βρίσκεται στον δρόμο κατά βάση πλήττει αυτόν που έχει κατάστημα, πουλάει σε κανονικές χαμηλές τιμές και έρχεται να πουλήσει ακόμα φθηνότερα. Για να το πούμε απλά, ένας που θα πάει να πάρει μια τσάντα 500 ευρώ δεν θα πάει να πάρει μια με 15 ευρώ που θα δει κάτω στον δρόμο. Ένας όμως που είναι να πάρει μια τσάντα με 20 και 25 ευρώ μπορεί να πάει και να ψωνίσει από το παραεμπόριο.

Τι γίνεται τώρα, επειδή βρισκόμαστε στον πραγματικό κόσμο; Στον πραγματικό, λοιπόν, κόσμο είχαμε το παράδειγμα της διακυβέρνησης του ΣΥΡΙΖΑ και τώρα έχουμε το παράδειγμα της διακυβέρνησης της Νέας Δημοκρατίας και σας φέρανε τα στοιχεία, τα οποία είναι αμείλικτα, γιατί κατά βάση είτε από ανικανότητα είτε από ιδεολογική προσέγγιση να μην τους πολυενοχλούμε, είχατε τρεις χιλιάδες ελέγχους σε έναν χρόνο όταν αυτή τη στιγμή η ηγεσία, ο Άδωνις Γεωργιάδης, ο αρμόδιος Υπουργός, ο κ. Παπαθανάσης και ο Γενικός Γραμματέας ο αρμόδιος που κάνει έναν πολύ μεγάλο αγώνα και ο κ. Σταμπουλίδης έρχονται και σας φέρνουν είκοσι επτά χιλιάδες ελέγχους με 589% πάνω έλεγχοι και 789% παραπάνω στα ποσά τα οποία έχει καταλογίσει και έχει εισπράξει το κράτος.

Και επειδή ειπώθηκε το αν πρέπει ή δεν πρέπει και πόσο αυστηρό είναι το πλαίσιο να σας ενημερώσω ότι όπως βλέπετε και στο συγκεκριμένο νομοσχέδιο για πρώτη φορά έρχεται η δυνατότητα να κατάσχεται και το όχημα που μεταφέρει τα απομιμητικά προϊόντα, διότι σκοπός είναι να υπάρχει μια συνολική παρέμβαση που να πατάξει το παραεμπόριο.

Αφού, λοιπόν, το Υπουργείο με την ηγεσία του ήρθε και έφερε αποτέλεσμα, διότι προφανέστατα το να έχεις κάνει δέκα φορές παραπάνω ελέγχους απ’ ότι έκαναν οι προηγούμενοι είναι ένα αποτέλεσμα, είδε τα προβλήματα τα οποία έχουν δημιουργηθεί και έρχεται με ένα συνολικό νομοσχέδιο και με τη βοήθεια των ενοποιήσεων διαδικασιών και φορέων να δημιουργηθεί ο συγκεκριμένος φορέας που θα μπορέσει να είναι πολύ πιο αποτελεσματικός στην άμεση πάταξη του παραεμπορίου. Και τη διαφορά ήδη, όσοι κινούμαστε στην πόλη της Αθήνας, τη βλέπουμε και την πάταξη του παραεμπορίου και παράλληλα το ότι άλλαξε το πλαίσιο του ασύλου και δόθηκε η δυνατότητα να μπορεί να βρίσκεται η αστυνομία.

Ο ΣΥΡΙΖΑ είχε κάνει την ΑΣΟΕΕ ένα ολόκληρο παραεμπόριο, το οποίο λειτουργούσε με την ευλογία του ΣΥΡΙΖΑ, διότι δεν μπορούσε να μπει μέσα η αστυνομία, καθόταν από μέσα αυτός που πουλούσε και είχε τον πάκο του μπροστά από τα κάγκελα της ΑΣΟΕΕ και μιλούσαμε για άσυλο.

Άρα, από τη μια πλευρά με όλη αυτή την αλλαγή του πλαισίου, ώστε να μην υπάρχουν θύλακες παρανομίας και από την άλλη πλευρά με τους πολύ πιο επισταμένους ελέγχους σε όλο το πλαίσιο και με τα πολύ περισσότερα αποτελέσματα, καταφέραμε να δημιουργήσουμε ένα καλύτερο πλαίσιο και τώρα με το νέο αυτό νομοθετικό πλαίσιο φιλοδοξούμε ότι θα μπορέσουμε να είμαστε από τις χώρες που θα έχει τα καλύτερα δυνατά αποτελέσματα στην πάταξη του παραεμπορίου, που βοηθάει τον έμπορο, ειδικά τον έμπορο στην Αθήνα που κάτω από πολύ δύσκολες συνθήκες δραστηριοποιείται. Και σε αυτόν τον Αθηναίο πολίτη και στον έμπορο αλλάξαμε και το πλαίσιο με τις πορείες, προκειμένου να μπορεί η επιχειρηματικότητα και ειδικά η επιχειρηματικότητα που έχει να κάνει με το λιανεμπόριο να τονωθεί.

Παράλληλα, σε αυτό το πλαίσιο κάνει δεκτή ο Υπουργός μια τροπολογία, την οποία έχω προτείνει και έχει να κάνει στην πραγματικότητα με την αλλαγή του τρόπου ορισμού των διευθυνόντων συμβούλων στην Ελληνική Αναπτυξιακή Τράπεζα και στην Ελληνική Αναπτυξιακή Τράπεζα Επενδύσεων. Και, πράγματι, πρέπει να δίνεται η δυνατότητα και στους δημόσιους λειτουργούς και στους δημοσίους υπαλλήλους με τους ίδιους όρους και με τα ίδια προσόντα να μπορούν να καταλαμβάνουν θέσεις στις συγκεκριμένες τράπεζες. Είναι ένα πλαίσιο ισονομίας, διότι όταν έχεις καλό στελεχικό δυναμικό, το οποίο μπορείς να αξιοποιήσεις και από τον δημόσιο τομέα και έχει αυτά τα προσόντα θα πρέπει να τους δίνεις τις δυνατότητες.

Κύριε Πρόεδρε, ήμουν και σύντομος στον χρόνο και με αυτές τις σκέψεις ψηφίζουμε το νομοσχέδιο και ευχαριστώ και τον κύριο Υπουργό που δέχτηκε την τροπολογία.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ καιεγώ τον κ. Πλεύρη και για το ότι έδωσε παράδειγμα αποδεχόμενος ταυτόχρονα τις παρατηρήσεις προς το Προεδρείο.

Δίνω τον λόγο αμέσως στον κ. Χρυσομάλλη, Βουλευτή της Νέας Δημοκρατίας, με την παράκληση να είναι και αυτός συντομότερος από τον κ. Πλεύρη.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Κύριε Πρόεδρε, κυρίες και κύριοι Βουλευτές, «η πολιτική δεν είναι ποιητικός ιδεαλισμός, αντίθετα είναι ρεαλιστική σοφία της καθημερινότητας», για να επικαλεστώ και τον νομπελίστα Μαχφούζ. Πρέπει να ασκείται με ρεαλισμό και να διαμορφώνεται με βάση τις ανάγκες που καλείται να καλύψει.

Αυτό ακριβώς κάνει η πολιτική ηγεσία του Υπουργείου Ανάπτυξης με το σημερινό νομοσχέδιο, εισάγοντας μία σειρά διατάξεων που στόχευση έχουν να βελτιώσουν περισσότερο τη λειτουργία της αγοράς, να βελτιώσουν το επενδυτικό κλίμα, την εικόνα και τη θελκτικότητα της χώρας ως προς τους επενδυτές. Γνωρίζετε όλοι ότι οι επενδύσεις είναι απολύτως αναγκαίες για τη χώρα και πρέπει να είναι πρώτο μας μέλημα, πρώτη μας προτεραιότητα.

Στη συζήτηση στην επιτροπή δεν κατάλαβα πού διαφωνεί ο ΣΥΡΙΖΑ. Ψέλλισε ένα επιχείρημα ότι «αυτά τα είχαμε κι εμείς ετοιμάσει, δεν προλάβαμε να τα ψηφίσουμε». Φυσικά μόλις το 5% είχαν ετοιμάσει. Κι έτσι, όμως, γιατί δεν τα ψηφίζουν;

Λένε κάποιοι ότι επί της ουσίας είναι ένα τεχνικό ή διεκπεραιωτικό σχέδιο νόμου. Για μένα αυτή η πρωτοβουλία του Υπουργείου Ανάπτυξης που συζητούμε σήμερα νομίζω ότι είναι στον πυρήνα, στην ουσία της αναπτυξιακής πολιτικής που πρεσβεύει η Νέα Δημοκρατία και η Κυβέρνηση του Κυριάκου Μητσοτάκη μέσα στο πλαίσιο της φιλελεύθερης οικονομίας. Είναι ένα σχέδιο νόμου μακριά από παρεμβάσεις στην αγορά και την ελεύθερη οικονομία, προσφέρει λύσεις και εργαλεία, με στόχο να προσελκύσει και να ενισχύσει επενδύσεις, να βελτιώσει το επιχειρηματικό κλίμα και κυρίως να αναδείξει τον ρόλο του κράτους ως δημιουργού ίσων ευκαιριών και παράλληλα ελεγκτή των οικονομικών προσπαθειών.

Όλες αυτές οι στοχεύσεις του Υπουργείου και στα προηγούμενα νομοσχέδια δεν είναι τυχαίο ότι μέσα σε έναν χρόνο έχουν φέρει απτά αποτελέσματα. Άνοδος εννέα θέσεων για τη χώρα μας στον διεθνή πίνακα ανταγωνιστικότητας, την καλύτερη θέση στην τελευταία δεκαετία. Και μόλις προχθές άνοδος έξι θέσεων στον παγκόσμιο δείκτη άμεσων ξένων επενδύσεων, στην εικοστή ένατη θέση για το 2019 που είναι η καλύτερη θέση για τη χώρα μας εδώ και έντεκα χρόνια.

Δεν είναι τυχαία η πρόοδος αυτή ούτε συγκυριακή μέσα σ’ αυτό το δύσκολο διεθνές περιβάλλον. Είναι αποτέλεσμα σκληρής δουλειάς και αφοσίωσης σε έναν στόχο. Εργαζόμαστε σκληρά για το καλό της πατρίδας για να έρθουν επενδύσεις και επενδυτές.

Σε αυτή τη λογική γίνεται και η θεσμοθέτηση στη Διυπηρεσιακής Μονάδας Ελέγχου της Αγοράς. Έρχεται να δημιουργήσει έναν οργανισμό-«ομπρέλα», ο οποίος θα αναλάβει να καταπολεμήσει τη μάστιγα του παραεμπορίου. Δίνει νέα μέσα και εργαλεία στον ελεγκτικό μηχανισμό, υποστηρίζει αρτιότερα το έργο και προσφέρει τη δυνατότητα περισσότερων, ακριβέστερων και επιτυχέστερων ελέγχων.

Η αλήθεια είναι πως διακρίνω ότι ο ΣΥΡΙΖΑ δεν θέλει να καταπολεμηθεί το παραεμπόριο. Αρέσει το παραεμπόριο στον ΣΥΡΙΖΑ. Γιατί; Νομίζω για τους ίδιους λόγους που του αρέσουν τα παραμάγαζα, τα παραδικαστικά, το παρακράτος. Το έχουμε κατανοήσει όλοι. Να το ξέρετε, όμως, για όλα θα σας ταράξουμε στη νομιμότητα! Έτσι και για το παραεμπόριο. Σας το είπε και ο Υπουργός, 600% περισσότεροι έλεγχοι τον τελευταίο χρόνο, 1200% αυξημένα τα πρόστιμα και συνεχίζουμε και στ’ άλλα αργότερα.

Άλλες διατάξεις του σημερινού νομοσχεδίου που περιλαμβάνουν, επίσης, πρακτικές ρυθμίσεις που θα βελτιώσουν την καθημερινότητα των ελεύθερων επαγγελματιών και των μικροεπιχειρηματιών είναι η παροχή κινήτρων για στρατηγικές επενδύσεις, η παράταση ως το τέλος του 2021 των επενδυτικών σχεδίων που υπήχθησαν στους αναπτυξιακούς νόμους, αλλά και η ένταξη των εθελοντικών εγκαταστάσεων στα καθεστώτα ενισχύσεων του αναπτυξιακού νόμου. Όλες αυτές προσφέρουν ουσιαστικές δυνατότητες για ανάπτυξη, με θετικό πρόσημο για την οικονομία και την εργασία.

Εξίσου σημαντική είναι και η στρατηγική έξυπνης εξειδίκευσης για τη βιομηχανία μας στο πλαίσιο των ευρωπαϊκών διαρθρωτικών και επενδυτικών ταμείων για την περίοδο 2021 - 2027, που θα οδηγήσει στην ενίσχυση της καινοτομίας και της εξειδίκευσης, κάτι που το έχει τόσο ανάγκη η βιομηχανική παραγωγή στο νέο ψηφιακό περιβάλλον.

Πρέπει να κάνουμε ειδική μνεία στην παράταση προθεσμίας ολοκλήρωσης τεχνικής ανασυγκρότησης των ναυπηγοεπισκευαστικών δραστηριοτήτων, καθώς και τη σχετική τροπολογία της συνέχισης των πληρωμών προς τα ναυπηγεία Ελευσίνας για την παράδοση των πυραυλακάτων. Είναι κρίσιμη για τα εθνικά μας συμφέροντα η αναγέννηση των ναυπηγείων μας και το κατανοούμε όλοι, ειδικά αυτές τις μέρες.

Τέλος, οι ρυθμίσεις για την έρευνα και την καινοτομία έρχονται να δώσουν πραγματικά κίνητρα για την αναστροφή του brain drain στη χώρα μας. Η έκπτωση σε ποσοστό 100% των δαπανών επιστημονικής και τεχνολογικής έρευνας από το 30% που ισχύει σήμερα, η δημιουργία του Εθνικού Μητρώου Νεοφυών Επιχειρήσεων, των start-up όπως μας αρέσει να τις λέμε και λέγονται, η παροχή φορολογικών και επενδυτικών κινήτρων σε αυτές, ακόμα και η απαλλαγή από κράτηση ασφαλιστική εισφορά των υποτροφιών του Ελληνικού Ιδρύματος Έρευνας και Καινοτομίας, αποτελούν ένα πολύ δυνατό εφαλτήριο για να δούμε θετικές εξελίξεις την καινοτομία από ελληνικά μυαλά.

Εδώ πρέπει να εξάρουμε την προσπάθεια του αρμόδιου Υφυπουργού και να τον παροτρύνουμε να συνεχίσει να δίνει κίνητρα στον τομέα αυτό, ελπίζοντας ότι πολύ σύντομα, κύριε Υφυπουργέ, θα ακούμε για τα αποτελέσματα των καινοτόμων ερευνών των Ελλήνων επιστημόνων όχι από κάποια μακρινή χώρα, αλλά από εδώ, απ’ τον τόπο μας.

Μετά από τεσσεράμισι χρόνια, κυρίες και κύριοι Βουλευτές, επιτέλους εδώ κι έναν χρόνο η χώρα μας διαθέτει επιτέλους μια πολιτική ηγεσία με σχέδιο, πυγμή και αποφασιστικότητα να διεκδικήσει όσα δικαιούται ο τόπος και ο ελληνικός λαός. Με αποφασιστικότητα που δεν λυγίζει μπροστά σε απειλές και κομπορρημοσύνη, με συγκεκριμένα και συντονισμένα βήματα αντιμετωπίζει κάθε απειλή και διαμορφώνει το μέλλον του τόπου με τον καλύτερο δυνατό τρόπο.

Σε αυτούς τους δύσκολους καιρούς είναι προς όφελος της χώρας πάνω απ’ όλα -και σκεφτείτε το αυτό- να αφήσετε κατά μέρος το κενό περιεχομένου αντιπολιτευτικό σας μένος και αντικειμενικά να στηρίξετε τις καλές προσπάθειες της Κυβέρνησης του Κυριάκου Μητσοτάκη, όπως η σημερινή που εισηγείται το Υπουργείο Ανάπτυξης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς τον κ. Χρυσομάλλη.

Καλώ στο Βήμα τον κ. Χριστόφορο Μπουτσικάκη από τη Νέα Δημοκρατία.

Θα ήταν παράλειψη μου, κύριε Υπουργέ, αν στην προσπάθεια για όσα είπατε για τα ναυπηγεία Ελευσίνας δεν ευχαριστήσω και δεν επαινέσω τον καθημερινό σας συνεργάτη στην υπόθεση αυτή, τον Υφυπουργό κ. Παπαθανάση.

Ορίστε, κύριε Μπουτσικάκη, έχετε τον λόγο.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα βάζουμε ένα τέλος στο παραεμπόριο. Σήμερα συστήνουμε τη Διυπηρεσιακή Μονάδα Ελέγχου της Αγοράς, τη ΔΙΜΕΑ. Αυτή η νέα δομή σταματά τη σύγχυση ως προς την ερμηνεία και την εφαρμογή του νόμου.

Επιταχύνουμε και βελτιώνουμε τους ελέγχους, δημιουργούμε έναν ισχυρό και αποτελεσματικό ελεγκτικό μηχανισμό για την εντατικοποίηση και τον συντονισμό των ελέγχων της αγοράς, για την πάταξη της παράνομης διακίνησης και εμπορίας αγαθών, προϊόντων και υπηρεσιών, για τη διασφάλιση των δικαιωμάτων των καταναλωτών, για την προστασία των εμπορικών σημάτων και της πνευματικής ιδιοκτησίας, για τη στήριξη της επιχειρηματικότητας και για την αύξηση και των δημοσίων εσόδων, όπως επίσης και για την ενίσχυση της εθνικής ασφάλειας με την καταπολέμηση των παράνομων κυκλωμάτων.

Η πρωτοβουλία αυτή του Υπουργείου Ανάπτυξης και Επενδύσεων είναι εξαιρετικά σημαντική. Η αντιμετώπιση του παράνομου εμπορίου επηρεάζει άμεσα το σύνολο των κοινωνικών και οικονομικών ομάδων. Είναι η προϋπόθεση για την εύρυθμη λειτουργία της αγοράς, αφού η νέα μονάδα θα ερευνά και θα ελέγχει όλα τα στάδια της διακίνησης, εμπορίας και διάθεσης των προϊόντων και των υπηρεσιών, από την παραγωγή μέχρι το τέλος, από την τήρηση της νομοθεσίας κατά την άσκηση εμπορικής δραστηριότητας μέχρι την καταπολέμηση των φαινομένων της παραπλάνησης των καταναλωτών.

Κυρίες και κύριοι συνάδελφοι, σύμφωνα με την τελευταία έκθεση του Γραφείου Διανοητικής Ιδιοκτησίας της Ευρωπαϊκής Ένωσης, η απώλεια εσόδων για τα κράτη-μέλη από τη φορολογία και την εισφοροδιαφυγή ανέρχεται ετησίως στα 15 δισεκατομμύρια ευρώ. Στην Ελλάδα μόνο η αξία της απώλειας των πωλήσεων ανέρχεται στα 320 εκατομμύρια ευρώ, 85 εκατομμύρια παραπάνω από την προηγούμενη εκτίμηση. Συγχρόνως εκτιμάται ότι περισσότερο από είκοσι πέντε χιλιάδες θέσεις εργασίας χάνονται στη χώρα μας.

Τον τελευταίο χρόνο η Κυβέρνηση της Νέας Δημοκρατίας τετραπλασίασε τους ελέγχους, εξαπλασίασε τα προϊόντα που κατέσχεσε και εξιχνιάσθηκαν τα αδικήματα αυτά. Όμως χρειάζεται να γίνουν πολύ περισσότερα. Χρειαζόμαστε αυτή τη νέα δομή, η οποία ξεκινάει άμεσα τη λειτουργία της, μια δομή που θα έχει στη διάθεσή της το κατάλληλο ρυθμιστικό πλαίσιο και όλα τα αναγκαία εφόδια για να μπορεί να παράγει αποτελέσματα.

Θα συνεργάζεται στενά με την ΑΑΔΕ, με την Εθνική Αρχή Διαφάνειας, ακόμα και με την Εθνική Υπηρεσία Πληροφοριών, καθώς και με όλες τις αντίστοιχες υπηρεσίες της Ευρωπαϊκής Ένωσης. Επιπλέον, θα μπορεί να συνεργάζεται με όλους τους διεθνείς οργανισμούς καθώς και με κάθε φορέα του δημοσίου και του ιδιωτικού τομέα.

Από την Αντιπολίτευση ακούσαμε και πάλι στην επιτροπή αυτό το γνωστό «το είχαμε έτοιμο εμείς και δεν προλάβαμε». Τεσσεράμισι χρόνια, κυρίες και κύριοι συνάδελφοι της Αντιπολίτευσης, τίποτα δεν προλάβατε. Ίσως, λέω, ίσως, αν δεν ασχολούσασταν με αυτά που βλέπουν το φως της δημοσιότητας τον τελευταίο καιρό, να προλαβαίνατε να κάνετε κάτι για αυτή τη χώρα.

Το νομοσχέδιο που συζητάμε σήμερα είναι ένα ισχυρό αναπτυξιακό εργαλείο. Δεν είναι μόνο η πάταξη του παραεμπορίου, για την οποία μιλήσαμε όλοι, το νομοσχέδιο αυτό ενισχύει συνολικά την εργασία, την έρευνα και την καινοτομία. Θα σταθώ ιδίως στο Εθνικό Μητρώο Νεοφυών Επιχειρήσεων. Εκεί θα εγγράφονται οι start-up επιχειρήσεις μετά από αξιολόγηση και θα έχουν μείωση φόρων ανάλογα με την εισφορά στην αντίστοιχη επιχείρηση. Έτσι δίνουμε ουσιαστικά κίνητρα για την ανάπτυξη της επιχειρηματικότητας του μέλλοντος. Έτσι οι νέοι θα μπορούν να μείνουν και να δημιουργούν εδώ, έτσι θα μπορούν να επιστρέψουν και όσοι αναγκάστηκαν να φύγουν στα χρόνια της κρίσης. Γιατί δυστυχώς, κυρίες και κύριοι συνάδελφοι, το brain drain ήταν από τις σημαντικότερες και τις πιο σοβαρές επιπτώσεις της οικονομικής κρίσης.

Την προηγούμενη δεκαετία σχεδόν μισό εκατομμύριο Έλληνες έφυγαν από τη χώρα μας, ως επί το πλείστον νέοι επιστήμονες και επαγγελματίες με αυξημένα προσόντα. Σε αυτούς τους ανθρώπους θα ήθελα να αποταθώ. Τώρα που επιτέλους έχουμε μια αξιόπιστη κυβέρνηση, τώρα που όλοι μαζί, κοινωνία και κράτος, χτίζουμε μια νέα κανονικότητα, τώρα που η οικονομία αναπτύσσεται, παρά την πανδημία, με τα χρήματα που αντλήσαμε και εξασφαλίσαμε από το Ταμείο Ανάκαμψης, είμαστε έτοιμοι να μεταμορφώσουμε τη χώρα. Τώρα όσοι αναγκαστήκατε να φύγετε από τη χώρα μας, από την πατρίδα σας, έχετε την επιλογή να γυρίσετε και να δημιουργήσουμε όλοι μαζί μια νέα Ελλάδα. Μαζί θα χτίσουμε την Ελλάδα του αύριο, το δικό σας αύριο και το αύριο των παιδιών σας!

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μπουτσικάκη.

Τώρα δίνω τον λόγο στην κ. Πέρκα από τον ΣΥΡΙΖΑ, η οποία είναι και η μόνη εκ των έξι τελευταίων ομιλητών που στο όνομά της έγινε επανειλημμένως αναφορά, θετική κατά την άποψή μου, από τον κύριο Υπουργό. Επομένως έχετε τον λόγο. Φροντίστε να είστε όσο το δυνατόν πιο σύντομη. Γιατί για θετικό έργο μίλησε ο Υπουργός.

Ορίστε, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Εκ των προτέρων ζητάω μια μικρή ανοχή, ακριβώς επειδή έγιναν πολλές αναφορές.

Ξεκινάω λέγοντας ότι δεν περίμενα να ακούσω κάποια από αυτά που ακούστηκαν στην Αίθουσα για μία διακυβέρνηση από ένα κόμμα που έβγαλε τη χώρα από τα μνημόνια, στα οποία εσείς τη βάλατε, που η διαφθορά ήταν μέθοδος διακυβέρνησης, που μιλάμε για χαμηλά επιτόκια ενώ δεν είχε ρυθμιστεί καν το χρέος. Λίγο πιο σοβαρά και με μεγαλύτερο σεβασμό! Επίσης, ειδικά είναι ντροπή να λέτε ότι επιδιώκουμε την καταστροφή της χώρας για να επιβεβαιωθούμε. Λάθος κάνετε. Εμείς είμαστε από τα νεανικά μας χρόνια στον δρόμο, υπερασπιζόμαστε τους κοινωνικούς αγώνες για αυτή τη χώρα, χωρίς να έχουμε στο μυαλό μας καμμία διακυβέρνηση.

Πάω, λοιπόν, όμως, στο Ελληνικό, γιατί είναι πολύ χαρακτηριστικό και θα αναφερθώ μόνο σε αυτό. Μάλλον δεν προλαβαίνω να πω περισσότερα για το νομοσχέδιο, αλλά δεν έχει σημασία, γιατί είναι πολύ χαρακτηριστικό. Πώς γίνονται οι επενδύσεις, πώς τις αντιλαμβάνεστε τις επενδύσεις σ’ αυτή τη χώρα; Εγώ λέω: σε ένα θολό τοπίο, χωρίς εργαλεία, με μία εξάρτηση των επενδυτών από την κάθε κυβέρνηση, για να γίνεται και η σχετική συναλλαγή. Και γιατί το λέω αυτό; Πρώτον, ο κ. Μητσοτάκης είπε ότι σε μια βδομάδα -σωστά- θα ξεμπλοκάρει το Ελληνικό. Πέρα από την ερώτηση «πού είχε μπλοκάρει;», την οποία θα απαντήσω στη συνέχεια, είναι δυνατόν ο μέλλων Πρωθυπουργός της χώρας να μην ξέρει τις απαιτήσεις της νομοθεσίας και της διοίκησης; Ήταν αφελέστατο αυτό που έκανε.

Θα αρχίσω εξιστορώντας πολύ περιληπτικά από την αρχή την ιστορία. Το 2001 άδειασε το οικόπεδο, έφυγε το αεροδρόμιο. Ξέρετε πότε έγινε ο διαγωνισμός; Το 2011. Μέχρι τότε απαξιώθηκε ο χώρος. Και ξέρετε πότε υπογράφηκε η σύμβαση; Το 2014, παραμονές των εκλογών που κέρδισε ο ΣΥΡΙΖΑ, στο πόδι, γιατί αυτή τη σύμβαση παραχώρησης, κύριε Υπουργέ, αναγκαστήκαμε να τη βελτιώσουμε πάρα πολύ και μάλιστα ήταν επ’ ωφελεία του ελληνικού δημοσίου το ότι αυξήσαμε το μητροπολιτικό πάρκο για τους δημόσιους κοινόχρηστους χώρους, το ότι φροντίσαμε να παραχωρήσουμε κατά προτεραιότητα τη δημιουργία του πάρκου -πρώτα θα γίνει το πάρκο και μετά όλα τα άλλα-, ανοιχτό πάρκο και στους όμορους δήμους αλλά και προς τη θάλασσα και όχι όπως προβλεπόταν στο εγκεκριμένο master plan του 2014 σαν μία εσωτερική αυλή ενός περίκλειστου χώρου από μπετόν, χωρίς πρόσβαση.

Με τροποποιητική σύμβαση, επομένως, διαμορφώνεται ένας μεγάλος πράσινος χώρος, που θα είναι κοινόχρηστος και ανοιχτός, το πάρκο εύκολα προσβάσιμο, ανεμπόδιστη η χρήση του αιγιαλού και της παραλίας, διότι δίνεται το ελεύθερο μέτωπο της παράκτιας ζώνης, το ένα τρίτο είναι αδόμητο, χωρίς χρήσεις εμπορίου και αναψυχής, έχουμε αύξηση επομένως του πρασίνου, άνοιγμα πράσινου χώρου προς τη θάλασσα, σύνδεση με μέσα σταθερής τροχιάς, ποδηλατόδρομους και πεζόδρομους, μείωση της δόμησης.

Επίσης 1,5 εκατομμύριο περισσότερες επενδύσεις σε έργα υποδομής, που δεν προβλεπόταν, και εμπροσθοβαρώς. Στην πρώτη πενταετία το 67% αυτού του ποσού πρέπει να έχει υλοποιηθεί. Έγιναν διαπραγματεύσεις, ούτως ώστε να μείνουν κάποιοι κρίσιμοι φορείς και να τακτοποιηθούν εντός του οικοπέδου, όπως είναι τα ΑΜΕΑ, το FIR , η ΕΜΥ, το Αθλητικό Κέντρο Αγίου Κοσμά. Και όλα αυτά προς το δημόσιο συμφέρον και το συμφέρον των κατοίκων της περιοχής.

Είπε, όμως, ο κύριος Υπουργός και βεβαίως συμφωνώ απολύτως: απαράδεκτη αναβλητική αίρεση η δικαστική ωρίμανση. Απαράδεκτη. Ναι, κύριε Υπουργέ, αλλά η δική σας Κυβέρνηση την υπέγραψε. Γιατί ήταν στην αρχική σύμβαση αυτή η αναβλητική αίρεση, μαζί με τις υπόλοιπες δέκα. Η μη τροποποίηση των αναβλητικών αιρέσεων αποτελούσε προαπαιτούμενη δράση της ελληνικής κυβέρνησης στο πλαίσιο της συμφωνίας με τους θεσμούς. Δεν μπορούσαμε να αλλάξουμε τις αναβλητικές αιρέσεις, πολλές εκ των οποίων ήταν απαράδεκτες, όπως αυτή.

Για να δούμε όμως τις κάναμε εμείς από τις έντεκα αναβλητικές αιρέσεις:

Κύρωση της σύμβασης από το ελληνικό Κοινοβούλιο τον Σεπτέμβρη του 2016. Θα τα καταθέσω στο τέλος.

Έγκριση του σχεδίου ολοκληρωμένης ανάπτυξης με προεδρικό διάταγμα, το οποίο προηγουμένως είχε επεξεργαστεί και εγκρίνει το Συμβούλιο Επικρατείας.

Θέση σε ισχύ νομοθετικής πράξης με την οποία συστήνεται ο φορέας διαχείρισης κοινοχρήστων του μητροπολιτικού πόλου. Εδώ έχουμε την ίδρυση, τη σύσταση, τον εσωτερικό κανονισμό λειτουργίας.

Έκδοση αποφάσεων του Σ.τ.Ε., προηγούμενες. Η παράδοση του ακινήτου ελεύθερο από κατοχή τρίτων σε ποσοστό 95%. Υπήρχαν μέσα εξήντα εννέα φορείς οι οποίοι έπρεπε από το 2012 να έχουν φύγει. Τους βγάλαμε σε ποσοστό 95%.

Η θέσπιση από το ελληνικό δημόσιο γενικού νομοθετικού πλαισίου για χορήγηση αδειών λειτουργίας του καζίνο. Ακούστε τώρα. Λέμε ότι έχει μείνει ο διαγωνισμός για το καζίνο. Δεν είναι απλό πράγμα να κάνεις έναν διαγωνισμό που είναι παγκόσμια πρωτοτυπία λόγω ακριβώς της αρχικής σύμβασης και να πρέπει να περιλαμβάνεται στον διαγωνισμό που κάνει το δημόσιο κι η εμπορική πολιτική του επενδυτή η οποία, αν δεν γίνει αποδεκτή, μπορεί να τιναχθεί στον αέρα ο διαγωνισμός. Τον κάναμε τον διαγωνισμό και τον κάναμε καλά. Εδώ είναι και το teaser, όπως φαίνεται και εδώ είναι και η προκήρυξη του διαγωνισμού.

Εκδόθηκε η ΚΥΑ του πάρκου, το οποίο είπαμε ότι είναι το πρώτο που πρέπει να γίνει -αυτή εδώ είναι η ΚΥΑ του πάρκου- και βεβαίως οι υπόλοιπες ΚΥΑ που απομένανε είχαν ήδη τύχει της επεξεργασίας των υπηρεσιών και είχαν έρθει στο κεντρικό συμβούλιο διοίκησης με προσχέδιο, υπήρχε πρόταση. Τι έμενε δηλαδή; Έμενε να τελειώσει ο διαγωνισμός που εμείς είχαμε βγάλει και να βγουν και αυτές οι δύο ΚΥΑ και να περάσουμε στη διανομή, όπου είχαν γίνει και εκεί προπαρασκευαστικές ενέργειες.

Θα μείνω λίγο, όμως, στις απαράδεκτες αναβλητικές αιρέσεις. Και ο διεθνής διαγωνισμός για το καζίνο είναι απαράδεκτη αναβλητική αίρεση, γιατί ενέχει και μία επισφάλεια. Όπως είπα, αν δεν γίνει δεκτή ή αν η αγορά δεν ενδιαφέρεται, δεν θα άλλαζαν χέρια ποτέ οι μετοχές, γιατί ήταν αναβλητική αίρεση. Αλλά η πιο υπερβολική προφανώς είναι η αίρεση που αφορά τη δικαστική ωρίμανση. Μη ύπαρξη εκκρεμούς αίτησης ακύρωσης οποιασδήποτε διοικητικής πράξης εκ των παρατιθέμενων. Μια, δύο, τρεις, τέσσερις.

Εδώ επειδή, κύριε Υπουργέ, λέτε -και σας άκουσα το πρωί να το λέτε- ότι έχει ξεκινήσει το Ελληνικό, το οποίο αμφισβητούμε, το ελληνικό δημόσιο έχει υποχρέωση να κάνει τις αναβλητικές αιρέσεις. Την επένδυση θα την κάνει ο επενδυτής. Άρα δεν έχει ξεκινήσει. Είναι οι fake μπουλντόζες. Το έχουμε αναλύσει αυτό. Εγώ δεν λέω ότι είναι δημόσιο χρήμα. Φαίνεται ότι είναι δωρεά -δεν ξέρω με ποια διαδικασία βέβαια- για να δείξουμε επικοινωνιακά ότι κάτι γίνεται.

Εγώ, όμως, ρωτάω: Έχετε εξασφαλίσει έγγραφη παραίτηση της «LAMDA DEVELOPMENT» απαίτηση πλήρωσης αυτής της αναβλητικής αίρεσης; Μάλλον φαίνεται ότι υποχωρεί, γιατί αλλιώς πώς θα ξεκινήσει; Εάν επιμένει ο επενδυτής σε αυτή την πλήρωση της αίρεσης, μπορεί να μην ξεκινήσει το έργο ποτέ, όποτε του αρέσει. Διότι θα λέει για τα δικαστήρια ότι ξέρετε πόσο αργούν. Εάν όμως -όπως λέτε- ξεκινάει κι άρα έχει υποχωρήσει, πρέπει να έχετε έγγραφη, γιατί ξέρετε ότι αλλάζουν οι κυβερνήσεις, μπορεί να είμαστε εμείς.

Μπορεί να το βασανίσαμε το έργο. Κι εγώ βασανίστηκα, κύριε Υπουργέ, όχι άδικα. Έτσι έχει η ασφάλεια δικαίου για μία επένδυση κι έτσι είναι προς όφελος του δημοσίου. Όταν πας να κάνεις με ΠΝΠ χωροταξία και με τροπολογία τη διαχείριση κοινοχρήστων, τότε και καλά δεν γίνεται και προς το δημόσιο συμφέρον δεν είναι και πέφτουν στο Σ.τ.Ε..

Θα πω κάτι και για τις τροπολογίες τώρα. Κατ’ αρχάς έχετε κάνει καμμιά δεκαριά τροπολογίες. Είναι αυτό που λέω ότι θέλετε να τα λύσετε όλα τάχα γρήγορα και γίνονται χειρότερα. Στην τελευταία τροπολογία για τη διανομή ακινήτου, στην αιτιολογική έκθεση παρέμεινε ότι ο αιγιαλός και η παραλία συμπεριλαμβάνονται στο δικαίωμα μονομερούς σύστασης πράξεων κανονισμών ή περιορισμών. Αδύνατον! Βεβαίως η διάταξη το δικαίωμα δεν το αναφέρει. Ξέρουμε όμως καλά ότι όταν υπάρχει ένα θέμα ερμηνείας του νόμου, κάποιος θα ανατρέξει στην αιτιολογική έκθεση.

Είναι τρεις ΠΝΠ ή η διάταξη ή για τα κοινόχρηστα, για τα κοινωφελή, για απεριόριστο χρόνο και άγνωστο χρονικό διάστημα στη «LAMDA DEVELOPMENT», φέρατε και μία για να το διορθώσετε και μετά ήρθε και τρίτη για να διορθωθούν οι άλλες δύο Ήταν ένα θέμα αυτό.

Όσο αφορά τώρα για τον ανεξάρτητο μηχανικό. Είναι μία πρακτική που η δική σας Κυβέρνηση είχε ξανακάνει για τις συμβάσεις παραχώρησης. Μπορεί να βοηθάει κιόλας, αλλά δεν είναι αυτό το θέμα. Όχι όμως να ζητάτε τεκμαρτή έγκριση από τις υπηρεσίες. Αυτό είναι απαράδεκτο! Τα έργα που πρόκειται να γίνουν είναι πάρα πολύ σοβαρά. Μπορεί να διακυβεύεται και η δημόσια ασφάλεια. Μιλάμε για μεγάλα έργα. Ναι μεν ο ανεξάρτητος μηχανικός, αλλά δεν μπορεί να μην τυγχάνει της έγκρισης των αρμοδίων υπηρεσιών και να τους λέτε ότι εάν σε δεκαπέντε μέρες δεν το έχετε εξετάσει και εγκρίνει, παραλαμβάνεται. Τι «παραλαμβάνεται»;

Εντάξει είπαμε το δημόσιο το βγάζετε από παντού, αλλά αυτό είναι πολύ σοβαρό θέμα. Τουλάχιστον μπορούσατε να προβλέψετε ανακοπή της αυτοδίκαιης παραλαβής εάν έχουν επισημανθεί ουσιώδεις παραλείψεις εντός δεκαπέντε ημερών.

Και θα πω κάτι τελευταίο, γιατί μας είχε απασχολήσει και τότε. Αυτός ο ανεξάρτητος μηχανικός από ποιον πληρώνεται; Από τον επενδυτή. Έτσι γίνεται και στις συμβάσεις παραχώρησης. Ελέγχων και ελεγχόμενος δηλαδή, εδώ υπάρχει κι ένα τέτοιο θέμα. Ποιανού το χατίρι θα κάνει;

Τέλος πάντων, δεν έχω πολύ χρόνο ακόμα.

**ΠΡΟΕΔΡΕΥΩΝ (Αθανάσιος Μπούρας):** Δεν έχετε καθόλου χρόνου.

Φροντίστε να το συμμαζέψετε και να τελειώσετε.

**ΘΕΟΠΙΣΤΗ (ΠΕΤΗ) ΠΕΡΚΑ:** Πέρα από τη δωρεά -και εντάξει όλος ο κόσμος έχει καταλάβει τι γίνεται- εδώ όμως η νομιμοποίηση των αυθαιρέτων γίνεται με βάση το περίγραμμα των κτηρίων, δηλαδή την κάλυψη κι όχι τη δόμηση. Αν σκεφτούμε ότι αυτή η επένδυση έχει βάθος εικοσαετίας και το Γραφείο Ελληνικού είναι απ’ έξω απ’ αυτές τις εγκρίσεις, ποιος θα ελέγχει αυτά τα τετραγωνικά μέτρα δόμησης που εμείς κερδίσαμε και υπάρχουν πια στην τελική σύμβαση;

Τέλος πάντων, σε κάθε περίπτωση, εμείς αυτή την επένδυση προσπαθήσαμε να τη βελτιώσουμε. Σεβαστήκαμε τη φυσική και πολιτιστική κληρονομιά και πάντα με καθαρή σχέση με τον επενδυτή, όπου κάθε μεριά αναγνωρίζει τις δεσμεύσεις και τις υποχρεώσεις της. Γιατί έτσι προχωρούν οι επενδύσεις που εξυπηρετούν την κοινωνία και την πραγματική οικονομία.

(Στο σημείο αυτό η Βουλευτής κ. Θεοπίστη (Πέτη) Πέρκα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Πέρκα.

Τον λόγο έχει ο κύριος Υπουργός. Όμως να μη δημιουργήσουμε…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ούτως ή άλλως η κ. Πέρκα μού είναι πάρα πολύ συμπαθής και δεν έχουμε ζητήματα προσωπικά εδώ.

Απλώς να εξηγήσω ορισμένα πράγματα και για τα Πρακτικά και για τον ελληνικό λαό, αλλά και για έναν καλόπιστο κοινοβουλευτικό διάλογο.

Πρώτα απ’ όλα πράγματι έχετε απόλυτο δίκιο ότι επί μια δεκαετία και πλέον η περιοχή απαξιώθηκε και έμεινε παντελώς αναξιοποίητη. Προφανώς σε αυτό έχουν ευθύνη, καμμία αντίρρηση, όσοι κυβέρνησαν και η δική μου παράταξη και το ΠΑΣΟΚ που κυβέρνησε, όπως και τα διάφορα κινήματα που ήταν στους δρόμους και ήθελαν να γίνει μόνο πάρκο και τίποτα άλλο.

Γιατί εγώ ήμουν σε αυτό το Κοινοβούλιο Βουλευτής -δεν ήσασταν τότε Βουλευτής- όταν για πρώτη φορά ο Υπουργός ΠΕΧΩΔΕ της κυβέρνησης του Κώστα Καραμανλή, ο κ. Σουφλιάς, είχε έρθει εδώ και είχε μιλήσει για την ανάγκη αξιοποίησης του χώρου του Ελληνικού. Και μάλιστα είχε προτείνει τότε να γίνουν κάποιες πολυτελείς κατοικίες από τα έσοδα των οποίων θα μπορούσε να χρηματοδοτηθεί η συντήρηση του πάρκου. Όταν το είπε αυτό εδώ ο Γιώργος Σουφλιάς, το τι έγινε στο Κοινοβούλιο από την Αριστερά δεν φαντάζεστε! Άρα έχετε κι εσείς το μερίδιο της ευθύνης στην απαξίωση, γιατί ήσασταν σε όλα αρνητικοί.

Ποιο ήταν το αρχικό σας σχέδιο; Να γίνει ένα μεγάλο πάρκο. Κι όποτε ρωτούσαν: «Ποιος θα πληρώνει το πάρκο;», Κρίτων Αρσένης, δηλαδή, τίποτα! Πολύ ωραία!

Πάμε τώρα στη συνέχεια. Από την ώρα που αποφασίσαμε τελικά να το αξιοποιήσουμε, πράγματι ο τότε Πρωθυπουργός Αντώνης Σαμαράς -και πρέπει να του το πιστώσουμε αυτό- ήταν ο άνθρωπος που οραματίστηκε αυτό το σχέδιο και λίγο πριν πέσει από την πρωθυπουργία, υπέγραψε τον Νοέμβριο του 2014 τη σύμβαση με την εταιρεία «LAMDA DEVELOPMENT» για την παραχώρηση του χώρου στο Ελληνικό.

Ποια ήταν τότε η πολιτική κατάσταση στην Ελλάδα; Ο κ. Τσίπρας είχε πάει τότε στο Ελληνικό με τον τότε δήμαρχο κ. Κορτζίδη. Είχαν βάλει τον κ. Κορτζίδη σε κάτι κάγκελα και έκανε απεργία πείνας για να μη δοθεί ποτέ το Ελληνικό. Και ο κ. Τσίπρας με την «ΑΥΓΗ» έκαναν μια ημερίδα λέγοντας: «Το Ελληνικό είναι η ψυχή μας, θα γίνει μόνο πάρκο». Σε αυτό το πολιτικό περιβάλλον, λοιπόν, παρά αυτές τις αντιξοότητες ο τότε Πρωθυπουργός Αντώνης Σαμαράς κατάφερε και προχώρησε την επένδυση.

Ψήφισε ο ελληνικός λαός τον κ. Τσίπρα για να τον δοκιμάσει και τον έκανε Πρωθυπουργό. Και τι έγινε, κυρία Πέρκα; Μας τα είπατε προ ολίγου. Αλλάξατε κάποιους όρους της συμβάσεως. Δεν μπαίνω στην κουβέντα. Την κουβέντα την κάναμε -να ξέρετε- στη Βουλή. Δεν ήσασταν πάλι Βουλευτής. Εισηγητής ήταν ο Υπουργός Πολιτισμού του ΣΥΡΙΖΑ κ. Μπαλτάς.

Και όταν του είπα ότι αυτή η σύμβαση είναι ιδεολογική νίκη της Νέας Δημοκρατίας, μου απάντησε -κι είναι στα Πρακτικά της Βουλής- ότι για τον ΣΥΡΙΖΑ, κατά τον κ. Μπαλτά, το Ελληνικό είναι η δικιά σας Συνθήκη του Μπρεστ - Λιτόφσκ κι ότι κάνατε μία υποχώρηση, διότι δεν μπορούσε να γίνει αλλιώς για να κρατήσετε την εξουσία, αλλά όταν θα αποκτούσατε πραγματικά την εξουσία, θα τα παίρνατε όλα πίσω από τον επενδυτή. Αυτά έλεγε εδώ ο Μπαλτάς.

Άρα ήταν απολύτως προφανές, κυρία Πέρκα, -κι εγώ γι’ αυτό σας τιμώ και το έχω πει τετρακόσιες φορές- ότι κάνατε μια πολύ δύσκολη δουλειά, δυσκολότερη της δικής μου. Ποια ήταν η δύσκολη δουλειά; Να πρέπει να προχωρήσετε το έργο με το μισό τουλάχιστον κόμμα σας εναντίον σας.

Εγώ ξέρετε, έχω διευθυντές του Υπουργείου Περιβάλλοντος που μας έλεγαν ότι ερχόταν η καλή κ. Πέρκα, μας έλεγε «κάντε αυτό», έφευγε και κατέβαινε ο Υπουργός και μας έλεγε «μην της δίνετε καμμία σημασία»! Αυτά μας τα έχουν πει υπάλληλοι στις συσκέψεις που κάναμε για το Ελληνικό! Άρα εγώ σας λέω ότι το κάνατε με μεγάλη δυσκολία και οι Υπουργοί της κυβερνήσεως Τσίπρα σάς σαμποτάρανε. Αυτή είναι η πραγματικότητα.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Πάμε τώρα σε κάτι βαρύ που είπατε. Είπατε ότι είναι αφελής η δήλωση Μητσοτάκη. Τελείως ψευδές αυτό που λέτε και λάθος. Γιατί; Σε τι απάντησε ο Μητσοτάκης με το ότι θα ξεμπλοκάρει το έργο σε μία εβδομάδα; Στην τότε έκδοση της κοινής υπουργικής απόφασης που προέβλεπε ότι το Κεντρικό Αρχαιολογικό Συμβούλιο θα είχε τόσο κομβικό ρόλο στην υλοποίηση της επενδύσεως που αυτομάτως η εταιρεία είπε ότι με αυτόν τον όρο αποχωρεί. Αυτή η απόφαση, αυτή η ΚΥΑ που μπλόκαρε την επένδυση, ακυρώθηκε με απόφαση του Πρωθυπουργού Κυριάκου Μητσοτάκη την τρίτη μέρα που ήταν Πρωθυπουργός. Άρα ο λόγος που μπλόκαρε την επένδυση την Παρασκευή, ξεμπλόκαρε την επένδυση την Τετάρτη. Πράγματι, λοιπόν, ακριβώς όπως το είπε, έτσι κι έγινε.

Όσον αφορά τον διαγωνισμό για το καζίνο, με συγχωρείτε, δεν κάνατε κανέναν διαγωνισμό για το καζίνο. Βγάλατε τα τεύχη του διαγωνισμού, αλλά διαγωνισμός δεν έγινε. Είχε αναβληθεί η ημερομηνία του διαγωνισμού δύο φορές, όταν ήρθαμε εμείς στην Κυβέρνηση. Εμείς κάναμε τον διαγωνισμό. Και σημειώστε ότι κάναμε τον διαγωνισμό στις 4 Οκτωβρίου του 2019 -ήταν η ημέρα του διαγωνισμού, εκτός κι αν ήσασταν κυβέρνηση στις 4 Οκτωβρίου του 2019- κρατώντας την ίδια επιτροπή παιγνίων που είχε διορίσει ο ΣΥΡΙΖΑ. Και το λέω διότι, όταν άρχισε η δικαστική διαμάχη «HARD ROCK» , «MOHEGAN», ο αρμόδιος τομεάρχης του ΣΥΡΙΖΑ κ. Παππάς δυστυχώς είχε αρχικά υιοθετήσει όλες τις κατηγορίες της «HARD ROCK» περίπου υπονοώντας ότι ο διαγωνισμός ήταν στημένος. Όταν η μία μετά την άλλη οι δικαστικές αποφάσεις δικαίωσαν τους χειρισμούς που κάναμε και την Επιτροπή Παιγνίων και τον κ. Καραγρηγορίου, τον Πρόεδρο, τον οποίο -επαναλαμβάνω- εσείς είχατε διορίσει, ευτυχώς σταμάτησε κι ο ΣΥΡΙΖΑ.

**ΜΙΧΑΗΛ ΚΑΤΡΙΝΗΣ:** Το 2014 είχε διοριστεί.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εγώ λέω ότι ο ΣΥΡΙΖΑ τον είχε διορίσει. Δεν παίρνω πιστοποιητικά κοινωνικών φρονημάτων. Πάντως επί ΣΥΡΙΖΑ ήταν ο κ. Καραγρηγορίου. Η ανανέωση της θητείας του έγινε από τον κ. Τσακαλώτο. Την έχω δει.

Άρα, λοιπόν, ξαναλέω τον διαγωνισμό τον κάναμε εμείς.

Πάμε στις αναβλητικές αιρέσεις τώρα. Μου είπατε, εάν δεν έχετε έγγραφο από τη «LAMDA», δεν ισχύει τίποτα απ’ ό,τι λέτε. Κάνετε λάθος. Ακούστε τώρα, γιατί κάνετε λάθος. Πολύ πάνω από τα έγγραφα, κυρία Πέρκα, είναι το συμφέρον. Πάμε να δούμε, λοιπόν, ποιο είναι το συμφέρον της «LAMDA». Η «LAMDA» έχει κάνει μια αύξηση του μετοχικού κεφαλαίου 650 εκατομμυρίων για το έργο στο Ελληνικό, έχει εκδώσει ένα ομόλογο 330 εκατομμυρίων για το έργο στο Ελληνικό και έχει πάρει 1,5 δισεκατομμύριο δάνεια από την τράπεζα για το έργο στο Ελληνικό. Η «LAMDA» πια για κάθε μέρα που καθυστερεί το έργο στο Ελληνικό χάνει λεφτά. Πλέον ο επισπεύδων είναι η «LAMDA». Αυτό εξηγεί και το γιατί η «LAMDA» πληρώνει τα έργα της κατεδάφισης.

Χαίρομαι, γιατί είναι η πρώτη φορά που ακούω από Βουλευτή του ΣΥΡΙΖΑ ότι τα έργα της κατεδάφισης δεν βαραίνουν τον Έλληνα φορολογούμενο, γιατί τις πρώτες μέρες που ξεκίνησαν οι κατεδαφίσεις είχα βαρεθεί να ακούω στα κανάλια τα ψέματα των Βουλευτών σας, ότι το ελληνικό δημόσιο πληρώνει τα έργα και παρασύρατε και τον κ. Αρσένη, που είναι πιο ανώριμος -ας το πούμε έτσι- στα κοινοβουλευτικά και παρασύρεται.

Άρα, λοιπόν, υπ’ αυτή την έννοια, είναι η πρώτη δημόσια παραδοχή ότι τα χρήματα τα βάζει η «LAMDA».

Τώρα, όσο και να θέλετε να απαξιώσετε…

**ΘΕΟΠΙΣΤΗ (ΠΕΤΗ) ΠΕΡΚΑ:** Πώς;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τι πώς; Με σύμβαση. Ψηφίσαμε νόμο εδώ, κυρία Πέρκα, και δώσαμε το δικαίωμα στην «ΕΛΛΗΝΙΚΟ Α.Ε.» να υπογράψει σύμβαση με τη «LAMDA» και βάσει αυτού του νόμου υπεγράφη η σύμβαση με τη «LAMDA».

Η Πρόεδρος της «ΕΛΛΗΝΙΚΟ Α.Ε.», που έχει υπογράψει τη σύμβαση, είναι πάλι δική σας πρόεδρος. Την ίδια έχουμε αφήσει, αυτή που είχε διορίσει ο κ. Φλαμπουράρης. Άρα, λοιπόν, μου λέτε τώρα ότι η κυρία Πρόεδρος της «ΕΛΛΗΝΙΚΟ Α.Ε.», που διόρισε ο κ. Φλαμπουράρης, έχει κάνει παρανομία;

**ΘΕΟΠΙΣΤΗ (ΠΕΤΗ) ΠΕΡΚΑ:** Είπα εγώ παρανομία;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κάποια στιγμή κρατηθείτε και λίγο στον πραγματικό κόσμο. Έχουν γίνει όλα νόμιμα και με τους δικούς σας ανθρώπους. Αυτή είναι η πραγματικότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Γιατί αφήσαμε τους δικούς σας ανθρώπους; Λέω αυτό και κλείνω. Για έναν βασικό λόγο, κυρία Πέρκα. Εσείς δεν το κάνατε, αλλά τι να κάνετε και εσείς, ό,τι μπορείτε κάνατε. Το Ελληνικό υπάρχουν δύο τρόποι για να το δει κανείς. Ο ένας είναι, όπως δυστυχώς το βλέπει ο ΣΥΡΙΖΑ από τη μέρα που έχασε τις εκλογές, δηλαδή ως ένα ακόμα πεδίο πολιτικής σύγκρουσης Νέας Δημοκρατίας και ΣΥΡΙΖΑ. Αυτό μας εξυπηρετεί εμάς πολιτικά, διότι τελικά το «εύγε» για το Ελληνικό θα το πάρει όλο η Νέα Δημοκρατία, ενώ δεν της ανήκει όλο το έργο. Μας δίνετε όλο το έργο, ενώ έχετε κάνει εσείς πολλή δουλειά.

Κατά τη γνώμη μου, κάνετε μεγάλο λάθος. Το Ελληνικό έπρεπε να το παρουσιάσουμε ως ένα έργο, που τελικά παρά τις διαφωνίες μας, τις διαφορές μας, τους τσακωμούς μας, όλα αυτά που είναι μέσα στην πολιτική και είναι δεκτά, είναι ένα έργο που ενώνει τρεις διαφορετικές διαδοχικές κυβερνήσεις, την κυβέρνηση Σαμαρά - Βενιζέλου, Νέας Δημοκρατίας - ΠΑΣΟΚ, την κυβέρνηση ΣΥΡΙΖΑ και την Κυβέρνηση Νέας Δημοκρατίας του Κυριάκου Μητσοτάκη. Εάν το βλέπαμε έτσι, κύριε Πρόεδρε, όλοι θα ήμασταν χαρούμενοι, όλοι θα ψηφίζαμε τις τροπολογίες, όλοι θα χαιρόμασταν που προχωρά το έργο, όλοι θα χαιρόμασταν που θα έβρισκε ο κόσμος δουλειά και όλοι θα παίρναμε μερίδιο της επιτυχίας. Αυτό που κάνετε, κυρία Πέρκα, μειώνει τη δική σας και προσωπική συνεισφορά στο να γίνει το έργο στο Ελληνικό και είναι πολύ μεγάλο λάθος. Ειλικρινά, αυτό πιστεύω. Δεν σας αξίζει για τον κόπο που κάνατε.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Προχωρούμε. Ακολουθούν ο κ. Σπανάκης από τη Νέα Δημοκρατία και στη συνέχεια ο κ. Χειμάρας από τη Νέα Δημοκρατία.

Απλώς, κυρίες και κύριοι συνάδελφοι, θέλω να σας πω το εξής. Μετά από την ολοκλήρωση του νομοσχεδίου, υπάρχουν δεκαπέντε ερωτήσεις. Εγώ δεν θα συμπεριφερθώ όπως την τελευταία στιγμή ο κ. Μπούρας. Δηλαδή, επτά λεπτά, θα είναι επτά λεπτά. Μετά από την ολοκλήρωση του νομοσχεδίου, όμως, υπάρχουν δεκαπέντε ερωτήσεις. Έχετε δει ήδη τον Υπουργό Υγείας. Υπάρχουν δεκαπέντε ερωτήσεις.

**ΜΙΧΑΗΛ ΚΑΤΡΙΝΗΣ:** Ναι, αλλά πρέπει να μιλήσουν οι εισηγητές, κύριε Πρόεδρε.

**ΔΙΑΜΑΝΤΩ ΜΑΝΩΛΑΚΟΥ:** Είναι οι δευτερολογίες μας, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Αλίμονο, δεν το συζητάω. Όμως, δεκαπέντε ερωτήσεις είναι τέσσερις ώρες. Πάρτε το υπ’ όψιν σας.

Κύριε Σπανάκη, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα μου επιτρέψετε ξεκινώντας να ευχαριστήσω το επιτελείο του Υπουργείου Ανάπτυξης, τον Υπουργό κ. Γεωργιάδη, τον Υφυπουργό κ. Παναθανάση, τον Γενικό Γραμματέα κ. Σταμπουλίδη, γιατί σήμερα έγινε δεκτή μία τροπολογία που λύνει προβλήματα μικρά της καθημερινότητας επαγγελματιών, κατόχων επαγγελματικών αδειών υπαίθριου εμπορίου. Με την αποδοχή αυτής της τροπολογίας δίνουμε τη δυνατότητα να ανανεώσουν την άδειά τους όσοι πληρούν τα κριτήρια του άρθρου 19 του σχετικού νόμου και μπορούν να υποβάλουν εκ νέου αίτηση για ανανέωση των αδειών τους. Δηλαδή, η Κυβέρνηση της Νέας Δημοκρατίας δίνει μια δεύτερη ευκαιρία σε ανθρώπους με χαμηλά εισοδήματα, βιοπαλαιστές που είχαν ανάγκη αυτή τη ρύθμιση.

Επίσης, για όσους επαγγελματίες είχαν άδειες και είχαν ανάκληση αδειών, γιατί είχαν υπέρβαση των ορίων του άρθρου 21 του σχετικού νόμου, έχουμε μέχρι τις 31-12-2020 άρση της ανάκληση της άδειάς τους. Άρα,η άδειά τους θα έχει ισχύ μέχρι τις 31-12-2020.

Αυτά δεν είναι για επαγγελματίες, ούτε μεγαλοεπιχειρηματίες, είναι για βιοπαλαιστές, διότι αυτή η Κυβέρνηση απευθύνεται σε όλα τα κοινωνικά στρώματα.

Κυρίες και κύριοι συνάδελφοι, σήμερα έρχεται ένα νομοσχέδιο, που μέσα από 65 άρθρα δίνει λύσεις στην καθημερινότητα και όσον αφορά την καταπολέμηση του παραεμπορίου.

Πολλοί είναι οι λόγοι που υπάρχει το παραεμπόριο, όπως η υψηλή έμμεση φορολογία που έφερε η κυβέρνηση του ΣΥΡΙΖΑ. Αυτή θα πρέπει να μειωθεί και προς αυτή την κατεύθυνση κινείται και η Κυβέρνηση της Νέας Δημοκρατίας.

Όμως, ποια είναι η κυριότερη αιτία της μη αποτελεσματικής λειτουργίας των ελεγκτικών μηχανισμών; Έχει να ρωτήσει κανείς; Η ύπαρξη πολλαπλών υπηρεσιών και οργάνων με αλληλοκαλυπτόμενες αρμοδιότητες και περιοχές κάλυψης, που τελικά οδηγεί στο να μην είναι ποτέ κανείς υπεύθυνος για τίποτα.

Για τον έλεγχο και την προστασία από τη διακίνηση παράνομων και επικίνδυνων προϊόντων είναι σήμερα αρμόδια δύο όργανα, η σημασία των οποίων δεν αμφισβητείται. Όμως, η παράλληλη δραστηριότητά τους έχει προκαλέσει συχνά σύγχυση αρμοδιοτήτων. Η σύσταση της διυπηρεσιακής μονάδας ελέγχου αγοράς, της λεγόμενης ΔΙΜΕΑ, διατηρεί όλα τα θετικά των σημερινών δύο οργάνων, αλλά ταυτόχρονα θεσπίζει έναν ενιαίο ελεγκτικό μηχανισμό με πλήρεις και ξεκάθαρες αρμοδιότητες και διευρυμένο πεδίο εφαρμογής σύμφωνα με τα νέα δεδομένα της αγοράς.

Παραθέτω ενδεικτικά, γιατί ο χρόνος είναι περιορισμένος, κάποιες διατάξεις που αποδεικνύουν πως η ΔΙΜΕΑ θα πετύχει, γιατί σκοπός της είναι η εκπόνηση από κοινού με τη Γενική Διεύθυνση του ΣΔΟΕ του εθνικού στρατηγικού σχεδίου για την αντιμετώπιση του παράνομου εμπορίου, για την τήρηση του ψηφιακού συστήματος διαχείρισης δεδομένων ως κεντρικό σημείο αναφοράς καταγγελιών και πληροφοριών και κυρίως την υποχρέωση διαβίβασης αυτών στις αρμόδιες υπηρεσίες.

Με τη διάταξη αυτή σταματά η διαχρονική δικαιολογία των μη αρμοδίων, «ότι δεν γνωρίζω, δεν μας έχει ενημερώσει κανείς» κ.λπ.. Δίνουμε τέλος σε παθογένειες του παρελθόντος.

Παρέχεται η δυνατότητα στη ΔΙΜΕΑ και στα όργανά της να ζητούν ανά πάσα στιγμή, όπου κρίνεται αναγκαίο, και την επέμβαση του εισαγγελέα, αλλά και συνεργασία με φορείς και υπηρεσίες του εξωτερικού για την καταπολέμηση του παράνομου εμπορίου και του παράνομου ηλεκτρονικού εμπορίου σε διεθνές επίπεδο.

Η Κυβέρνηση αυτή είναι που στην πράξη προχωρά και την ηλεκτρονική τιμολόγηση μέσα από το Υπουργείο Οικονομικών.

Αγαπητοί συνάδελφοι, με το σχέδιο νόμου που καλούμαστε σήμερα να ψηφίσουμε η Κυβέρνηση του Κυριάκου Μητσοτάκη προχωρά κι άλλο προς την ολοκλήρωση της ηλεκτρονικής διακυβέρνησης, προς τον εκσυγχρονισμό της λειτουργίας στη χώρα μας. Στην πράξη, όμως, όχι με θεωρίες και δικαιολογίες, για να μην προχωρήσει τίποτα.

Με το άρθρο 51 του παρόντος νομοσχεδίου η σύσταση των ΙΚΕ πραγματοποιείται μέσω «Ηλεκτρονικής Υπηρεσίας μιας Στάσης».

Προχωράμε στη θέσπιση ολοκληρωμένου πληροφοριακού συστήματος και για την οργάνωση και λειτουργία του υπαίθριου εμπορίου.

Υπάρχουν σημαντικές διατάξεις για τα επιμελητήρια. Τα επιμελητήρια είναι ένας πολύ σημαντικός θεσμός, που δυστυχώς στην Ελλάδα με το πέρασμα των χρόνων έπαψαν να επιτελούν επικαιροποιημένο έργο, συχνά δε αποτέλεσαν απλώς ένα μέσο για την εκπλήρωση των αιτημάτων συντεχνιών ή πολιτικών σκοπιμοτήτων. Με το σημερινό νομοσχέδιο γίνεται μια νέα αρχή για τον εκσυγχρονισμό των επιμελητηρίων και ελπίζω να έχουμε συνέχεια σε αυτό, να μπει ένα ολοκληρωμένο πλαίσιο, σύγχρονο, σύμφωνα με τα ευρωπαϊκά πρότυπα, ώστε να γίνουν τα επιμελητήριά μας και πάλι ένας αξιόπιστος θεσμός, που θα προσφέρει σημαντικό έργο στους επαγγελματίες.

Και αφού αναφέρθηκα στους επαγγελματίες, κύριε Υπουργέ, το σχέδιο νόμου περιλαμβάνει διατάξεις και για τους αδειούχους υδραυλικούς. Θα πρέπει κάποια στιγμή να συζητήσουμε για τους επαγγελματίες των τεχνικών κλάδων που δυστυχώς αρχίζουν σιγά-σιγά να εκλείπουν. Ενώ είχαμε -και έχουμε- εξαιρετικούς τεχνικούς και τεχνίτες, είχαμε τα τεχνολογικά εκπαιδευτικά ιδρύματα, τα επαγγελματικά και τεχνικά λύκεια, αναγνωρισμένες και με κύρος τεχνικές σχολές, κάπου σιγά-σιγά όλα αυτά απαξιώθηκαν.

Θα πρέπει να ξεκινήσουμε έναν ουσιαστικό διάλογο από την αρχή για τους επαγγελματίες μας, να δούμε τι έφταιξε, τι κίνητρα μπορούμε να δώσουμε για υφιστάμενους και νέους επαγγελματίες, να δούμε τις ανάγκες της αγοράς σήμερα.

Έχει και πολλά άλλα θετικά το σημερινό σχέδιο νόμου. Κύριε Πρόεδρε, ολοκληρώνοντας, θα προσπαθήσω να προλάβω να τα αναφέρω, όπως τη διάταξη για το Ενιαίο Μητρώο Ανελκυστήρων, τις διατάξεις για την έρευνα και καινοτομία, τη σύσταση του Εθνικού Μητρώου Νεοφυών Επιχειρήσεων. Όλοι αγαπούν να αναφέρονται στις start-up, σε διάφορες ιστορίες επιχειρηματικών επιτυχιών Ελλήνων, αλλά στην πραγματικότητα δεν διαθέτουμε καν κάποια επίσημη καταγραφή των νεοφυών επιχειρήσεων που δραστηριοποιούνται στη χώρα μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, για τα θέματα του Οικονομικού Επιμελητηρίου, αναφέρθηκα και προηγουμένως στα επιμελητήρια. Ακριβώς, αυτό έχουμε και με τις ρυθμίσεις του άρθρου 57. Οι σκοποί του Οικονομικού Επιμελητηρίου της Ελλάδος διευρύνονται προς μία κατεύθυνση εκσυγχρονισμού. Να προχωρήσουμε και σε πιο γενναίες μεταρρυθμίσεις στα επιμελητήριά μας.

Έχουμε σε αυτό το νομοσχέδιο διατάξεις και για το Τεχνικό Επιμελητήριο της Ελλάδας αλλά και για το Οικονομικό Επιμελητήριο. Να μη μείνουμε εδώ. Είναι πολύ σημαντικός ο θεσμός των επιμελητηρίων.

**ΠΡΟΕΔΡΕΥΩΝ (Δημήτριος Βίτσας):** Κύριε Σπανάκη, σας ευχαριστώ.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Χάσαμε, δυστυχώς, τεσσεράμισι χρόνια. Βρεθήκαμε μπροστά σε απρόβλεπτες και πρωτοφανείς καταστάσεις παγκόσμιας εμβέλειας. Θα συνεχίσουμε, όμως, να νομοθετούμε με το βλέμμα στην ανάπτυξη, στην πρόοδο για τη δημιουργία της Ελλάδας που θέλουμε. Διότι η Ελλάδα που θέλουμε διαμορφώνεται έτσι όπως αξίζει στους Έλληνες με την Κυβέρνηση της Νέας Δημοκρατίας. Και όσοι αμφισβητούν τις προσπάθειες της Κυβέρνησης αυτής για το Ελληνικό…

**ΠΡΟΕΔΡΕΥΩΝ (Δημήτριος Βίτσας):** Κύριε Σπανάκη, πρέπει να ολοκληρώσετε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Επειδή είναι και η εκλογική μου περιφέρεια, κύριε Πρόεδρε, επιτρέψτε μου.

Τους καλώ να επισκεφτούν και μέρα τις εγκαταστάσεις του Ελληνικού, να δουν τις κατεδαφίσεις. Διότι αυτοί που σχολιάζουν ότι δεν γίνεται τίποτα, μάλλον περνούν νύχτα και δεν βλέπουν ότι το έργο προχωράει. Και θα προχωρήσει το έργο με μεγάλη επιτυχία, διότι η περιοχή μας έχει και υψηλά ποσοστά ανεργίας και πρέπει να ενισχυθεί η απασχόληση στην περιοχή.

**ΠΡΟΕΔΡΕΥΩΝ (Δημήτριος Βίτσας):** Κύριε Σπανάκη, η δική μου περιοχή έχει μεγαλύτερα ποσοστά ανεργίας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Γι’ αυτό, λοιπόν, καλώ όλες τις πτέρυγες του Κοινοβουλίου να υπερψηφίσουν αυτό το νομοσχέδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ πολύ.

Την εκλογική μας περιφέρεια τη θυμόμαστε στην αρχή, όχι στο τέλος.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Στο τέλος ξυρίζουν τον γαμπρό!

**ΠΡΟΕΔΡΕΥΩΝ (Δημήτριος Βίτσας):** Ε, δεν ξέρω ποιος είναι ο γαμπρός εδώ τώρα.

Τον λόγο έχει ο κ. Χειμάρας για επτά λεπτά.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ:** Κύριε Πρόεδρε, θα μιλήσω από τη θέση μου πολύ λιγότερο. Έχουν ακουστεί σήμερα -νομίζω- και έχουν απαντηθεί όλα τα ζητήματα που τέθηκαν. Βεβαίως, ο χρόνος είναι πολύτιμος για όλους.

Θα κατέθετα αναλυτικά τις εμπειρίες μου, όσον αφορά το παραεμπόριο, όντας ο ίδιος έμπορος τα τελευταία δεκαπέντε χρόνια στη Λαμία. Αντιλαμβάνομαι απόλυτα την προσπάθεια του Υπουργείου. Σας συγχαίρω για αυτό, αγαπητοί κύριοι Υπουργοί. Είναι ο αντίπαλός μας στον αγώνα όλα αυτά τα δέκα χρόνια της κρίσης για να μπορέσουμε να διατηρήσουμε τις θέσεις εργασίας στις επιχειρήσεις μας, για να μπορέσουμε εμείς οι πολύ μικροί επιχειρηματίες να ζήσουμε μαζί με τους συνεργάτες μας τις οικογένειές μας.

Βεβαίως, δεν θα μπορούσα να μην αναφερθώ έστω για λίγο στην προσπάθεια που γίνεται για τις νεοφυείς επιχειρήσεις. Αυτό το νέο πλαίσιο ήταν απαραίτητο για τη χώρα μας. Είναι πίστη δική μου ότι οι νεοφυείς επιχειρήσεις μπορούν να αποτελέσουν εκείνο το κίνητρο για να γυρίσουν πίσω τα παιδιά μας, τα παιδιά που δουλεύουν στο εξωτερικό και να ενισχύσουν την προσπάθεια της Κυβέρνησής μας, την προσπάθεια της χώρας για να βγει από αυτό το αδιέξοδο.

Υπάρχουν πάρα πολλές ρυθμίσεις μέσα στο νομοσχέδιο. Εγώ θα αξιοποιήσω -αν θέλετε- την ευκαιρία της παρουσίας σας εδώ, για να σας θέσω κι έναν στόχο δικό μας τοπικό, στη Φθιώτιδα, όπου θα μπορούσε -αν θέλετε- στον χώρο τον συγκεκριμένο να στεγαστεί ένα cluster νεοφυών επιχειρήσεων. Αναφέρομαι στην Πανελλήνια Έκθεση Λαμίας. Είναι ένας χώρος στην είσοδο της πόλης εγκαταλελειμμένος δυστυχώς, ο οποίος μπορεί να αποτελέσει εκείνον τον μοχλό ανάπτυξης της περιοχής μας και της Λαμίας αλλά και της Περιφέρειας Στερεάς Ελλάδας. Αξιοποιούμενες οι υποδομές αυτές μπορούν να δημιουργήσουν οικονομία εκεί που σήμερα δεν υπάρχει και που δυστυχώς τα προηγούμενα χρόνια η κυβέρνηση του ΣΥΡΙΖΑ νομοθέτησε ένα στρεβλό νομοθέτημα, το οποίο χρειάζεται οπωσδήποτε να διορθωθεί. Θα ήμουν πολύ ευχαριστημένος και εγώ αν ήμουν στη θέση σήμερα του κ. Σπανάκη, του συνάδελφου, να σας ευχαριστήσω για μια τροπολογία που θα έλυνε οριστικά το θέμα της Πανελλήνιας Έκθεσης της Λαμίας. Είμαι σίγουρος, όμως, πως το επόμενο διάστημα αυτό θα γίνει, για να μπορέσουμε να αξιοποιήσουμε τους πόρους του ΕΣΠΑ, του Ταμείου Ανάκαμψης, να μπορέσουμε επιτέλους να δημιουργήσουμε θέσεις εργασίας και στην ελληνική περιφέρεια, γιατί εκεί θα στηριχθεί το αύριο του τόπου μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ πάρα πολύ για τον χρόνο.

Ερχόμαστε στις δευτερολογίες των εισηγητών.

Θέλετε να μιλήσετε όλοι; Έχετε από τρία λεπτά.

**ΜΙΧΑΗΛ ΚΑΤΡΙΝΗΣ:** Γιατί, κύριε Πρόεδρε;

**ΠΡΟΕΔΡΕΥΩΝ (Δημήτριος Βίτσας):** Με συγχωρείτε, αλλά ο Προεδρεύων όταν μιλούσατε το πρωί κράτησε με ακρίβεια τους χρόνους σας. Για να πω την αλήθεια, με εξαίρεση τον κ. Κέλλα, ο οποίος μίλησε δεκαπέντε λεπτά και τριάντα επτά δευτερόλεπτα και τον κ. Αρσένη που μίλησε δέκα λεπτά και δώδεκα δευτερόλεπτα όλοι οι άλλοι έχετε καταναλώσει και τη δευτερολογία σας.

**ΔΙΑΜΑΝΤΩ ΜΑΝΩΛΑΚΟΥ:** Είναι τεράστιο το νομοσχέδιο και οι τροπολογίες.

**ΠΡΟΕΔΡΕΥΩΝ (Δημήτριος Βίτσας):** Είναι τεράστιο και είναι και τεράστιας σημασίας. Τι να κάνουμε όμως τώρα;

**ΜΙΧΑΗΛ ΚΑΤΡΙΝΗΣ:** Αυτό αφορά και τον Υπουργό;

**ΠΡΟΕΔΡΕΥΩΝ (Δημήτριος Βίτσας):** Βεβαίως, αφορά και τον Υπουργό.

**ΜΙΧΑΗΛ ΚΑΤΡΙΝΗΣ:** Μίλησε ογδόντα λεπτά.

**ΠΡΟΕΔΡΕΥΩΝ (Δημήτριος Βίτσας):** Εγώ είμαι σίγουρος ότι ο Υπουργός δεν θα μιλήσει. Ό,τι είχε να πει το είπε.

Ξεκινάμε με τις δευτερολογίες.

Κύριε Κέλλα, έχετε τον λόγο.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Θα ήθελα κατ’ αρχάς, να ξεκινήσω από όλα όσα ακούστηκαν από την πλευρά του ΣΥΡΙΖΑ. Εγώ δέχομαι ότι είναι Αντιπολίτευση ο ΣΥΡΙΖΑ και ότι οφείλει να κάνει αντιπολίτευση. Γι’ αυτό και κατανοώ πάρα πολλά από τα επιχειρήματα τα οποία βρίσκονται στα όρια της σοβαρότητας. Το να ισχυρίζεστε όμως ότι η Νέα Δημοκρατία δεν υπερασπίζεται το δημόσιο συμφέρον νομίζω ότι είναι πέρα από κάθε όριο. Είστε το κόμμα που πρωτοκλασάτα στελέχη της κυβέρνησής σας και μάλιστα προσφάτως συζητούσαν μέσα στο Μέγαρο Μαξίμου, το οποίο αποκαλούσαν «μαγαζί για δουλειές με πολλά λεφτά».

Λέτε εσείς σε εμάς, στη Νέα Δημοκρατία, για σχέσεις με επιχειρηματίες και καναλάρχες; Σας ρωτάω. Η γάτα των Ιμαλαΐων σάς θυμίζει κάτι; Τα βοσκοτόπια του Καλογρίτσα σάς παραπέμπουν κάπου; Να μην πάμε παρακάτω για τις τηλεοπτικές άδειες, για το Ινστιτούτο της Φλωρεντίας, που ούτε στη Φλωρεντία δεν το ξέρουν! Σας παρακαλώ, συνάδελφοι. Σε όλα τα πράγματα υπάρχει κι ένα όριο!

Έρχομαι στο νομοσχέδιο. Μιλήσατε για προχειρότητα και για ασύνδετες διατάξεις. Εσείς το λέτε αυτό, που δεν υπήρξε νομοσχέδιο τεσσεράμισι χρόνια που δεν καταλειπόταν σε κοινές υπουργικές αποφάσεις και σε υπουργικές αποφάσεις;

Επιπλέον, η κ. Τζάκρη επικέντρωσε στην κριτική της στο νομοσχέδιο ότι η ΔΙΜΕΑ δεν προβλέπει συνεργασίες. Μιλάτε σοβαρά τώρα; Να συζητήσουμε επί της ουσίας, αγαπητοί συνάδελφοι. Η ουσία είναι ότι πρόκειται για ένα άρτια διαρθρωμένο και συνεκτικό νομοσχέδιο. Στο πρώτο σύνολο διατάξεων στα άρθρα από το 1 έως το 22 που αφορούν τη ΔΙΜΕΑ ορίζονται αναλυτικά τα πάντα σε σχέση με την οργάνωση, τη λειτουργία της μονάδας, τον σκοπό της μονάδας, το αντικείμενο της υπηρεσίας, τους επιχειρησιακούς στόχους, τη στελέχωση, την οργάνωση των κλιμακίων ελέγχου, τις συνεργασίες με το ΣΔΟΕ, τη Δημοτική Αστυνομία, το Σώμα Επιθεώρησης Εργασίας, τις υπηρεσίες των Υπουργείων Αγροτικής Ανάπτυξης και Υγείας, την ΕΥΠ, την Εθνική Αρχή Διαφάνειας και όλες τις άλλες υπηρεσίες, ακόμα και άλλων κρατών-μελών όπου και για ό,τι χρειάζεται.

Στο δεύτερο σύνολο διατάξεων, στα άρθρα από το 23 έως το 45 ομαδοποιούνται ρυθμίσεις που αφορούν τη στήριξη επαγγελματικών κλάδων, την ευελιξία της οικονομικής δραστηριότητας, αλλά και την επιχειρηματικότητα. Οι συγκεκριμένες διατάξεις συνδέονται με τις τροπολογίες με τον γενικό αριθμό 411 και ειδικό αριθμό 23 καθώς και με το γενικό αριθμό 419 και ειδικό αριθμό 26.

Ειδικότερα, η πρώτη τροπολογία για την εκ νέου παράταση της κατασκευής των ταχέων περιπολικών από τα Ναυπηγεία της Ελευσίνας, αφ’ ενός μεν δίνει τη δυνατότητα της ολοκλήρωσης ενός έργου που ξεκίνησε το 2016 και έπρεπε να έχει ολοκληρωθεί το 2018 και θα παραδοθεί έως τις 30 Σεπτεμβρίου του 2020, αφ’ ετέρου για την αναγέννηση των ναυπηγείων της χώρας έπειτα από την εξεύρεση λύσης που θα καταστήσει τα ναυπηγεία μας βιώσιμα.

 Όσον αφορά στη δεύτερη τροπολογία, διασταυρώνεται και αυτή στο σύνολό της με διατάξεις του νομοσχεδίου, αλλά θα ήθελα πρώτα να σταθώ σε τρία ειδικότερα σημεία, όπως στις φαρμακαποθήκες του άρθρου 3 που δίνει λύση σε πολλές από τις επιχειρήσεις αυτές. Τις βγάζει από το αδιέξοδο σ’ όλη την Ελλάδα, όπως είπε και ο Υπουργός κ. Γεωργιάδης.

 Στο άρθρο 41 με το άρθρο 5 της τροπολογίας εντάσσονται στον αναπτυξιακό νόμο τα κέντρα αποκατάστασης και αποθεραπείας. Είναι μια πολύ σημαντική τροπολογία, η οποία ενισχύει τις επιχειρήσεις της ανθρώπινης υγείας και της κοινωνικής μέριμνας.

 Θα πάω στις ρυθμίσεις των άρθρων 6, 7 και 13 που συνιστούν προεκτάσεις των διατάξεων των άρθρων 46 έως και 56 για την έρευνα και την καινοτομία. Τόσο τα κίνητρα για τους εργαζόμενους σε ερευνητικά πανεπιστημιακά ινστιτούτα των ΑΕΙ όσο και η ίδρυση του Thess-INTEC για τη λειτουργία και τη διαχείριση του τεχνολογικού πάρκου τέταρτης γενιάς στη Θεσσαλονίκη συνιστούν απτά στοιχεία της ανάπτυξης, της έρευνας και της καινοτομίας στη χώρα.

 Το άρθρο 13 της τροπολογίας είναι πάρα πολύ σημαντικό, διότι δίνεται η δυνατότητα στα ερευνητικά κέντρα να έχουν πρόσβαση στο εθνικό μητρώο ασθενών από κορωνοϊό, προκειμένου να ενισχύσουμε ακόμα περισσότερο την ολοκληρωμένη και επιτυχημένη στρατηγική μας.

 Έρχομαι στην τροπολογία με γενικό αριθμό 418 και ειδικό 25 για την αναστολή του δικαιώματος της «DIGEA» που είπε ο Υπουργός κ. Πέτσας, που αναστέλλει τη δυνατότητα να διακόπτει την παροχή υπηρεσιών λόγω της πανδημίας κ.λπ..

 Ως εκ τούτου, όλες οι τροπολογίες συνιστούν κρίσιμες συνεπαγωγές των άρθρων του νομοσχεδίου και το εμπλουτίζουν με γνώμονα τη λειτουργική διασταύρωση των αναπτυξιακών πολιτικών. Γι’ αυτόν τον λόγο και η Πλειοψηφία στηρίζει τις τροπολογίες και το νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Κέλλα.

Τον λόγο έχει η κ. Τζάκρη εκ μέρους του ΣΥΡΙΖΑ, για τρία λεπτά.

**ΘΕΟΔΩΡΑ ΤΖΑΚΡΗ:** Ευχαριστώ πολύ, κύριε Πρόεδρε.

 Κύριε Υπουργέ, επειδή αναλώσατε πολύ μεγάλο μέρος της αρχικής σας τοποθέτησης αναφερόμενος στα συγκριτικά στοιχεία των ελέγχων που έκανε το Συντονιστικό Κέντρο, θέλω να σας θυμίσω ότι το Συντονιστικό Κέντρο ιδρύθηκε το 2013 επί των ημερών της Νέας Δημοκρατίας. Νομίζω ότι παίρνετε λάθος ορόσημο, λάθος milestone.

Εγώ θα καταθέσω στα Πρακτικά -για να υπάρχει- τον απολογισμό του 2018, όχι γιατί αμφισβητώ τον αριθμό των ελέγχων που εσείς είπατε, αλλά για να σας δείξω τι έκανε το συντονιστικό κέντρο από το 2013 μέχρι το 2016. Έκανε ένα μηδενικό, έκανε μηδενικούς αγορανομικούς ελέγχους στην αγορά που ξέρουμε όλοι πόσοι σημαντικοί είναι. Το συντονιστικό κέντρο ήταν ένα πτώμα -το είπα πολλές φορές- και αναστήθηκε από το 2016 μέχρι το 2019. Εννοείται, κύριε Υπουργέ, ότι όταν ένα σώμα που δεν υφίσταται πριν ανασταίνεται και μπαίνει σε μια διαδικασία να κάνει ελέγχους, θα αυξηθούν και τα ποσοτικά και τα ποιοτικά του στοιχεία. Αυτά σε ό,τι αφορά το ΣYKEAAΠ.

Έρχομαι τώρα σ’ αυτή την περιβόητη τροπολογία για την Ελληνική Βιομηχανία Ζάχαρης, στην οποία αναφερθήκατε προηγουμένως. Αναφέρετε ρητά κάτι και το διαβάζω απευθείας από την αιτιολογική έκθεση του άρθρου 4 της ενιαίας τροπολογίας, του σώματος της τροπολογίας: «Πρόκειται για οφειλές που γεννώνται προς το προσωπικό, που συνεχίζει να απασχολείται έως ότου ολοκληρωθεί η διαδικασία της μεταφοράς του».

Σας ερωτώ, κύριε Υπουργέ: Πλην των εκατόν τριών εργαζομένων, οι οποίοι είναι ήδη σε μια διαδικασία μεταφοράς σε άλλες δημόσιες υπηρεσίες, υπάρχουν και άλλοι εργαζόμενοι ή μεταξύ αυτών άλλοι οι οποίοι θα αντιμετωπίσουν το φάσμα της απόλυσης και είναι αναγκαία, πραγματικά, η ψήφιση τροπολογίας σήμερα, που να απαλλάσσει τα μέλη του προηγούμενου Δ.Σ. από την υποχρέωση καταβολής αποζημιώσεων στους απολυόμενους; Αυτό θέλω να το γνωρίζω. Είναι καίριας σημασίας για το αν θα ψηφίσουμε «όχι», πολλώ δε μάλλον που τώρα, κύριε Υπουργέ, βρισκόμαστε σ’ ένα κρίσιμο στάδιο, όπου όχι απλά υπάρχει η συμφωνία της εξυγίανσης αλλά αυτή έχει επικυρωθεί και από το δικαστήριο και οτιδήποτε γεννάται στο χρονικό αυτό διάστημα, ό,τι γίνεται στη ζωή της επιχείρησης, είτε καλύπτεται από τη συμφωνία εξυγίανσης και είναι νόμιμο και επωφελές γι’ αυτή είτε όχι δεν βρίσκει έρεισμα καμμιά ευνοϊκή διάταξη νόμου.

Έρχομαι τώρα στο άρθρο 6 που αφορά το Ελληνικό. Ανάλωσε πολύ μεγάλο μέρος της συζήτησης σήμερα το Ελληνικό. Θέλω να σας ρωτήσω και με ειλικρίνεια να μου απαντήσετε: Αυτό το 6α που κάνετε για τον ανεξάρτητο μηχανικό που θα επιβλέπει, θα εγκρίνει, θα κάνει τον έλεγχο των μελετών, θα παραδίδει το έργο και μάλιστα κατά το εδάφιο δ θα είναι υποχρεωμένη η δημόσια υπηρεσία εντός δεκαπέντε ημερών να αποδέχεται την έκθεση του ιδιώτη μηχανικού, άλλως θα παραπέμπεται το θέμα στη διαιτησία, πιστεύετε ειλικρινά εσείς, ένας άνθρωπος της αγοράς –για πολλά μπορούμε να σας κατηγορήσουμε, αλλά δεν μπορούμε να σας πούμε ότι δεν είστε άνθρωπος της αγοράς- ότι αυτό δεν θα καταπέσει στο Συμβούλιο της Επικρατείας; Σας είπε, πραγματικά, η νομική υπηρεσία του Υπουργείου Ανάπτυξης ή ο προσωπικός σας νομικός σύμβουλος ότι αυτό το άρθρο μ’ αυτή τη συγκεκριμένη διατύπωση μπορεί να σταθεί; Πρόκειται για εκχώρηση δημόσιας υπηρεσίας του στενού πυρήνα του κράτους σε ιδιώτη. Αυτό δεν στέκεται πουθενά.

Επειδή είμαι σίγουρη, κύριε Υπουργέ, εγώ που είμαι παλιά εδώ ότι το γνωρίζετε αυτό, επιτρέψτε μου να πω ότι αυτό το άρθρο, το 6α, θα αποτελέσει το άλλοθί σας και το πρόσχημά σας για να δικαιολογήσεε, όπως δικαιολογείτε μέχρι τώρα, το γιατί δεν θα προχωρήσει η επένδυση του Ελληνικού.

Έρχομαι τώρα στην άλλη φοβερή τροπολογία για τη «DIGEA» και τις χαριστικές ρυθμίσεις που φέρνετε για τα ιδιωτικά κανάλια εθνικής εμβέλειας και επιμένω σ’ αυτό.

Κύριε Υπουργέ, αντί να μας φέρνετε τα ιδιωτικά κανάλια έτσι όπως τα κάνετε εσείς με τις παροχές που τους δίνετε, εσείς οι άνθρωποι της ιδιωτικής οικονομίας, της αγοράς και των ιδιωτικών πρωτοβουλιών, τα έχετε κάνει κακέκτυπα της κρατικοδίαιτης ΕΡΤ.

Εγώ επομένως σας προτείνω, αντί να φέρνετε τρεις την ώρα επιδοτήσεις για τα ιδιωτικά κανάλια, να φτιάξετε μια εταιρεία εκεί στου Μαξίμου, πείτε την «Μαξίμου Holdix Α.Ε.» και «κρεμάστε» από κάτω διάφορες θυγατρικές. Η μία θυγατρική ας πάει να αγοράσει τα κανάλια. Ειλικρινά, κύριε Υπουργέ, θα στοιχίσει λιγότερο στον Έλληνα φορολογούμενο. Την άλλη ιδιωτική επιχείρηση, τη θυγατρική, να την πείτε «Επιχειρηματικές Εξυπηρετήσεις» και όποιος ιδιώτης θέλει να κάνει μια επιχειρηματική εξυπηρέτηση, να έρχεται εκεί. Δεν ξέρω ποιον θα βάλετε επικεφαλής. Τον διευθυντή του γραφείου σας; Θα μπει ο ίδιος ο κ. Δημητριάδης αυτοπροσώπως, να πληρώνει ένα παράβολο και να προχωράνε οι δουλειές τους, να έρχονται εδώ πέρα;

Είναι δυνατόν, κύριε Υπουργέ; Έχετε κάνει ουσιαστικά τη δημοκρατία –τι να σας πω;- θεσμική παρωδία. Ό,τι υπάρχει πιο ρουσφετολογικό, πιο πελατειακό, ό,τι πιο παράνομο, έρχεστε εδώ πέρα μέσα στο Κοινοβούλιο και ουσιαστικά το αναβαθμίζετε. Αυτό ακριβώς κάνετε. Νισάφι επομένως μ’ αυτές τις διαδικασίες ειλικρινά. Νισάφι.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κυρία Τζάκρη.

 Απλά για να ξεκαθαρίσουμε κάτι, φαντάζομαι, κυρία Τζάκρη, ότι οι ερωτήσεις που κάνατε έχουν ρητορικό χαρακτήρα, έτσι;

**ΘΕΟΔΩΡΑ ΤΖΑΚΡΗ:** Whatever it takes.

**ΣΠΥΡΙΔΩΝ -ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και** **Επενδύσεων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και** **Επενδύσεων):** Ευχαριστώ.

Κανένας από τους εργαζομένους της Ελληνικής Βιομηχανίας Ζάχαρης δεν πρόκειται να απολυθεί, είναι όμως, όπως ξέρετε στη διαδικασία της μετάταξής τους, και αυτή η διαδικασία όπως σίγουρα γνωρίζετε, δυστυχώς για λόγους γραφειοκρατίας δεν εξελίσσεται αυτόματα. Περνάει από διάφορες κρατικές υπηρεσίες, από υπηρεσιακά συμβούλια, από κοινές υπουργικές αποφάσεις κ.λπ.. Άρα οι άνθρωποι αυτοί θέλουν να έχουν την κάλυψή μας γι’ αυτό το ενδιάμεσο διάστημα μέχρι να ολοκληρωθεί αυτή η διαδικασία.

Ξαναρωτώ τον ΣΥΡΙΖΑ –γιατί πρόκειται να φύγω εγώ τώρα- ώστε να ξέρω αν θα την αφήσω ή αν θα τη βγάλω. Την καταψηφίζετε την τροπολογία;

**ΘΕΟΔΩΡΑ ΤΖΑΚΡΗ:** Θα σας πω αν μου δοθεί ο λόγος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και** **Επενδύσεων):** Είναι σημαντικό να το καταλάβω, επειδή έχουμε κάνει έναν διάλογο από το πρωί. Χαίρομαι που συνεννοηθήκαμε ότι δεν αφορά στον κ. Καραθανάση και στον επενδυτή. Αφορά στο παρόν διοικητικό συμβούλιο της Ελληνικής Βιομηχανίας Ζάχαρης. Άρα, λοιπόν, πολύ ήρεμα και πολιτισμένα θέλω μια καθαρή απάντηση: Την καταψηφίζετε;

**ΠΡΟΕΔΡΕΥΩΝ (Δημήτριος Βίτσας):** Κυρία Τζάκρη, απαντήστε μ’ ένα ναι ή μ’ ένα όχι, σας παρακαλώ πάρα πολύ.

**ΘΕΟΔΩΡΑ ΤΖΑΚΡΗ:** Ακόμα και αυτό που ρωτάτε, κύριε Υπουργέ, το ξέρετε ότι είναι υποκριτικό. Γνωρίζω ότι αυτή η τροπολογία είναι μια επιμέρους ρύθμιση ενός σώματος δεκαπέντε τροπολογιών.

Ξέρετε, κύριε Υπουργέ, επειδή εσείς είστε παλιός κοινοβουλευτικός, ότι αν εμείς έχουμε διάσταση απόψεων και διαφωνούμε έστω και σε ένα σημείο, είμαστε υποχρεωμένοι να πούμε όχι στο σύνολο της τροπολογίας. Επομένως μη μου βάζετε τέτοια. Αν εσείς εδώ σήμερα δεσμεύεστε ότι δεν θα απολυθεί κανένας με τη συγκεκριμένη ρύθμιση, την εγκρίνουμε.

Και κάτι άλλο που ξέχασα όσον αφορά το 6α: Μας δώσατε προηγουμένως διευκρινίσεις ότι τις συμμετοχές της κ. Λάτση και της «LAMDA DEVELOPMENT» τις πήρε αυτό το fund το ελβετικό εν πάση περιπτώσει, το οποίο fund μάς είπατε ότι δεν έχει καμμία σχέση με την «ORLINA PROPERTIES». Κατέληξαν όλοι αυτοί να είναι παρεούλα μαζί με τον κ. Σαμαρά, τον αδελφό του πρώην Πρωθυπουργού και μαζί με τον κ. Ζαββό. Άρα, κοιτάξτε να δείτε. Είναι προς διερεύνηση όλα αυτά τα ζητήματα -σας το είπα και στην πρωτολογία μου- άλλα όχι τόσο άσχετα μεταξύ τους. Το «Orlina Properties Ανώνυμη Εταιρεία Επενδύσεων» σε ακίνητη περιουσία δεν είναι τελικά τόσο άσχετο με το fund που υποκατέστησε την κ. Λάτση στις μετοχές της στο Ελληνικό.

Ευχαριστώ πολύ, κύριε Πρόεδρε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και** **Επενδύσεων):** Κύριε Πρόεδρε …

**ΠΡΟΕΔΡΕΥΩΝ (Δημήτριος Βίτσας):** Μισό λεπτάκι. Να μιλήσει και ο κ. Κατρίνης, να μιλήσουν όλοι και μετά …

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και** **Επενδύσεων):** Για δευτερόλεπτα, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ορίστε, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και** **Επενδύσεων):** Κυρία Τζάκρη, επειδή είχα πει στην ομιλία μου ότι αν δεν έχω τη συναίνεση του ΣΥΡΙΖΑ θα την αποσύρω, λέω, για τα Πρακτικά, ότι εφόσον δηλώσατε ότι με την αίρεση ότι δεν θα απολυθεί κανένας το συγκεκριμένο κομμάτι το υποστηρίζετε, ασχέτως αν καταψηφίσετε την τροπολογία εν τω συνόλω για άλλους λόγους, παραμένει η τροπολογία και θα γίνει δεκτή κανονικά και θα ψηφιστεί κανονικά με το υπόλοιπο σώμα της τροπολογίας από εμάς.

Όσον αφορά το δεύτερο που είπατε, ακούστε, κυρία Τζάκρη. Έχετε κάνει Υπουργός Βιομηχανίας, δηλαδή έχετε επαφή μ’ αυτό που συζητάμε: Οι μετοχές αγοράζονται από συγκεκριμένες εταιρείες με συγκεκριμένες διαδικασίες. Η εταιρεία στο διοικητικό συμβούλιο της οποίας συμμετέχουν ο κ. Ζαββός, ο κ. Αλέξανδρος Σαμαράς και η κ. Μιράντα Ξαφά –αναφέρω τα ονόματα όπως τα ανέφερε ο Κοινοβουλευτικός σας Εκπρόσωπος- δεν έχει καμμία σχέση με τις μετοχές της κ. Λάτση.

Το με ποιους κάνουν παρέα ή δεν κάνουν παρέα, με συγχωρείτε, δεν είναι ζήτημα της Βουλής και της Κυβέρνησης.

**ΘΕΟΔΩΡΑ ΤΖΑΚΡΗ:** Δεν εννοούσα φιλικά. Εννοώ παρέα εταιρική.

**ΠΡΟΕΔΡΕΥΩΝ (Δημήτριος Βίτσας):** Συγγνώμη, αλλά το θέμα έχει συζητηθεί ξανά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ξαναλέω, δεν έχει καμμία σχέση η εταιρεία «ORILINA» στης οποίας το διοικητικό συμβούλιο συμμετέχουν τα προαναφερόμενα πρόσωπα με τις μετοχές της κ. Μαριάννας Λάτση.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Κατρίνης εκ μέρους του Κινήματος Αλλαγής.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Πρόεδρε, όσα χρόνια βρίσκομαι σε αυτή την Αίθουσα, δεν θυμάμαι πραγματικά να έχει ξανασυμβεί αυτό που συνέβη σήμερα. Υπουργός πήρε και ζήτησε τον λόγο ή δεκατρείς ή δεκατέσσερις φορές, μιλώντας για πάνω από μιάμιση ώρα, απαντώντας προσωπικά σε κάθε συνάδελφο ο οποίος τολμούσε να πει κάτι που είχε σχέση με το νομοσχέδιο ή με το πρόσωπο του Υπουργού.

Και βέβαια μπορεί ο κ. Γεωργιάδης –ο οποίος έφυγε τώρα- να θεωρεί ότι βρίσκεται υπεράνω της ανοχής του Προεδρείου ή και οριακά του Κανονισμού, όμως, κύριε Πρόεδρε, θέλω να σας διαβεβαιώσω ότι η ρητορική βουλιμία του κ. Γεωργιάδη σίγουρα δεν βρίσκεται υπεράνω της ανοχής των συναδέλφων. Εκτός αν θέλουμε στην επόμενη αναθεώρηση του Κανονισμού, να βάλουμε μια διάταξη μόνο για τον κ. Γεωργιάδη ότι έχει δικαίωμα να παρεμβαίνει σε κάθε αναφορά που γίνεται σε νομοσχέδιο το οποίο έχει την ευθύνη ή σε προσωπική αναφορά στον ίδιο κατ’ εξαίρεση σε κάθε συνάδελφο. Αυτό, λοιπόν, θέλω να πιστεύω ότι δεν θα ξαναγίνει.

Συγκρατώ από αυτά που είπε, τη δέσμευσή του για διακόσιες χιλιάδες ελέγχους με το νέο όργανο το οποίο συστήνεται στο νομοσχέδιο. Μου θυμίζει τη δήλωση ακριβώς έναν χρόνο πριν και τέσσερις μέρες, 23 Ιουλίου του 2019 για τις μπουλντόζες που θα έμπαιναν στο Ελληνικό μέχρι τέλος του 2019, και θα δούμε σε έναν χρόνο από τώρα για το κατά πόσον θα υλοποιηθεί ή όχι.

Βεβαίως δεν μπορώ να μη σχολιάσω αυτό που είπε ο πρώην Υφυπουργός Εμπορίου ο κ. Βλάχος, ότι το 2009, όντας μέλος της κυβέρνησης του κ. Καραμανλή παραδώσαμε έναν μηχανισμό έτοιμο να κάνει ενδελεχείς ελέγχους, και ήρθε το ΠΑΣΟΚ και τους κατήργησε. Δεν θέλω να γυρίσω τον χρόνο πίσω, να θυμηθώ αυτή η πενταετής διακυβέρνηση Καραμανλή πόσο αυστηρούς ελεγκτικούς μηχανισμούς εισήγαγε και πόσο θωρακισμένη οικονομία άφησε στην κυβέρνηση του ΠΑΣΟΚ και τι συνέπειες είχε αυτό για την οικονομία της χώρας και τους πολίτες.

Όσον αφορά τις τροπολογίες, γιατί για το νομοσχέδιο τοποθετήθηκαμε, εμείς καταθέσαμε μια τροπολογία -το έχουμε ξανακάνει- για την παράταση, τη μείωση του τέλους στη «DIGEA» για τους περιφερειακούς σταθμούς μέχρι και τον Σεπτέμβριο. Βεβαίως υπερψηφίζουμε την τροπολογία αυτή αλλά θεωρούμε ότι είναι ατελής και κακώς η Κυβέρνηση δεν την ενσωματώνει. Σύντομα θα έρθει πάλι στη δική μας άποψη και θα αναγκαστεί να παρατείνει εκ νέου, γιατί τα προβλήματα στους περιφερειακούς σταθμούς είναι πάρα πολύ μεγάλα και δυστυχώς αδικήθηκαν από το μοίρασμα της διαφημιστικής πίτας.

Για τα ναυπηγεία υπερψήφισε την τροπολογία όπως και για τις άδειες υπαίθριου εμπορίου του συναδέλφου, του κ. Σπανάκη, αν δεν κάνω λάθος.

Όσον αφορά την τροπολογία για τους πλειστηριασμούς στη Ραφήνα του κ. Οικονόμου στις πυρόπληκτες περιοχές, θέλουμε να διευκρινίσουμε και να ρωτήσουμε αν αφορά και την Κινέτα που είναι πυρόπληκτη περιοχή της ίδιας περιόδου. Θέλω, κύριε Πρόεδρε, να εκφράσω την απορία μου, γιατί μια τροπολογία που αφορά σε παράταση πλειστηριασμών δεν έρχεται την Τετάρτη στο νομοσχέδιο του Υπουργείου Οικονομικών, που επισήμως πλέον μετά από δέκα χρόνια για πρώτη φορά στη χώρα, στη Βουλή, δεν θα έχουμε προστασία πρώτης κατοικίας, δεν θα έχουμε παράταση πλειστηριασμών και για τις υπόλοιπες περιοχές, είτε είναι πυρόπληκτες, όπως η Ηλεία, είτε για αδύναμους δανειολήπτες. Ορθώς έρχεται αυτή η διάταξη για τις πυρόπληκτες περιοχές του 2018, αλλά δεν καταλαβαίνω γιατί έρχεται στο νομοσχεδίου του Υπουργείου Ανάπτυξης και όχι μεθαύριο, όπου θα γίνει το «ευεργετικό» πλαίσιο επιδότησης δόσεων των δανειοληπτών από την Κυβέρνηση του κ. Μητσοτάκη, που θα ανοίξει τον ασκό του Αιόλου για τους πλειστηριασμούς, για την κατάργηση προστασίας πρώτης κατοικίας, και δυστυχώς μια πρόγευση είναι η εξαίρεση που ορθώς σήμερα εισαγάγουμε στη Βουλή, και εμείς ως Κίνημα Αλλαγής την υπερψηφίζουμε. Θα επιμείνουμε, όμως, την Τετάρτη, ώστε να υπάρχει παράταση στην αναστολή πλειστηριασμών, όχι μόνο για τις περιοχές που επλήγησαν το 2018 στις φονικές πυρκαγιές αλλά για όλους τους πραγματικά αδύναμους δανειολήπτες.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ και εγώ.

Τον λόγο έχει εκ μέρους του Κομμουνιστικού Κόμματος Ελλάδας η κ. Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Θα ξεκινήσω από την τροπολογία του ΚΚΕ. Βεβαίως δεν περιμέναμε από τον Υπουργό να τη δεχτεί, όμως θέλαμε -και το λέμε ειλικρινά- να μαθευτεί ένα πολύ μεγάλο πρόβλημα. Ναι, ζητάμε απομάκρυνση ρυπογόνων βιομηχανικών μονάδων από έκταση εξακοσίων σαράντα στρεμμάτων στον Δήμο Κερατσινίου - Δραπετσώνας. Και αυτό γιατί; Γιατί αυτές οι βιομηχανίες ρυπαίνουν με αποδείξεις. Η δυσοσμία στην περιοχή είναι έντονη. Κρατάει χρόνια. Φοβούνται οι κάτοικοι να βγουν έξω, να αναπνεύσουν στην κυριολεξία. Στα σχολεία της Δραπετσώνας τα παιδιά ούτε στο προαύλιο δεν τα βγάζουν οι δάσκαλοι ούτε μάθημα γυμναστικής δεν κάνουν. Οι γειτονιές θυμίζουν θάλαμο αερίων. Κάνουν την κατάσταση αφόρητη στην κυριολεξία. Υπάρχουν μαζικά συμπτώματα δύσπνοιας, τσούξιμο στα μάτια και άλλα. Αυτά τα επιβεβαιώνουν επίσημα παραδοτέα υπομνήματα του «Δημόκριτου» και του Αστεροσκοπείου. Το βενζόλιο εκτός ορίων προκαλεί καρκίνο, θειούχες πτητικές ουσίες που είναι αυξημένες και τις εισπνέουν καθημερινά οι κάτοικοι. Και βεβαίως μέσα από αυτούς τους ελέγχους «Δημόκριτου» και Αστεροσκοπείου φωτογραφίζονται αυτές οι ρυπογόνες βιομηχανίες και ζητάμε την άμεση μετεγκατάστασή τους. Είναι αναγκαία. Εμείς θα επιμείνουμε.

Βεβαίως, ιδεολογικά έχουμε εκ διαμέτρου αντίθετες απόψεις. Όμως, δεν παύει να αποδεικνύεται η βαρβαρότητα αυτού του συστήματος που υπηρετείτε, όταν δίνετε αφθονία χρημάτων και προνομίων στους μεγαλοεπιχειρηματίες, να πουλούν υπηρεσίες ακόμα και στον τομέα της υγείας και ειδικά για κέντρα αποκατάστασης ΑΜΕΑ. Δηλαδή, οι οικονομικά αδύνατοι δεν μπορούν να φροντίσουν την υγεία τους. Ε, μεγαλύτερη απανθρωπιά δεν υπάρχει, ενώ αυτά τα χρήματα θα έπρεπε να χρησιμοποιούνται για τέτοιες υποδομές και να είναι τελείως δωρεάν οι υπηρεσίες τους. Άρα, είναι και απάνθρωπο και άγριο το καπιταλιστικό σύστημα, γιατί δεν ενδιαφέρεται για τις ανάγκες των ανθρώπων αλλά μόνο για τα κέρδη των επιχειρηματικών ομίλων.

Για το Ελληνικό πολύ καυγάς, ψιλοκαυγάς. Είναι να κρύψετε ότι για αυτό το φιλέτο ψηφίσατε όλοι παρέα και όχι να μείνει για τις ανάγκες των δήμων, των αθλητών στον Άγιο Κοσμά. Το δώσατε για αγορά σε έναν όμιλο. Ανταγωνίζεστε ποιος θα πρωτοεξυπηρετήσει τον μεγάλο επενδυτή. Και τι κρύβεται ακόμα; Ότι ο ανεξάρτητος μηχανικός, που είναι μια ιδιωτική εταιρεία, καλείται να ελέγχει τον εργοδότη του, δηλαδή μια άλλη ιδιωτική εταιρεία, καθώς η «ΛΑΜΔΑ» είναι αυτή που τον πρότεινε.

Είναι σαφές ότι σε κάθε περίπτωση η εξασφάλιση του μέγιστου κέρδους για τον επενδυτή, επιβάλλει την εξασφάλιση του ελάχιστου δυνατού κόστους για τα έργα υποδομής και κοινής ωφέλειας, με ό,τι αυτό συνεπάγεται για την ποιότητα και ασφάλεια των έργων. Εξάλλου, υπάρχει πολύ μεγάλη πείρα - ΣΔΙΤ αυτοκινητόδρομων- που κόστισε ζωές στα εργατικά ατυχήματα, κακοτεχνίες κ.λπ..

Τελειώνω με τις τροπολογίες. Συμφωνούμε με την τροπολογία που δίνει παράταση για αναστολή μέτρων αναγκαστικής εκτέλεσης στους πληγέντες από τη φονική πυρκαγιά στο Μάτι. Όμως χρειάζονται και άλλα μέτρα. Ήδη έχουμε καταθέσει μια ερώτηση και τα βάζουμε αναλυτικά.

Ψηφίζουμε την παράταση αδειών για λαϊκές αγορές.

Για την τροπολογία για τα ναυπηγεία Ελευσίνας, στους Αμερικανούς δίνεται. Απλώς έχει μπει ένας αχυράνθρωπος μπροστά. Αυτό κάνατε και εσείς και οι προηγούμενοι.

Παρ’ όλα αυτά, θα πούμε «παρών» για έναν και μόνον λόγο: Για να πληρωθούν οι εργαζόμενοι, οι οποίοι γίνονται κάθε φορά μπαλάκι.

Καταψηφίζουμε το μίνι νομοσχέδιο με τις δεκαπέντε τροπολογίες, όπως και αυτή την τροπολογία που ενισχύει τα ιδιωτικά κανάλια και την «DIGEA».

Καταψηφίζουμε και τη φωτογραφική τροπολογία του κ. Πλεύρη. Μόνο το όνομα του διευθύνοντα συμβούλου της Ελληνικής Τράπεζας Ανάπτυξης λείπει. Τα άλλα είναι φωτογραφικά.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ο κ. Βιλιάρδος από την Ελληνική Λύση έχει τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ.

Θα ξεκινήσω με την απάντηση του κυρίου Υπουργού στον συνάδελφο όσον αφορά τις παράνομες μεταναστευτικές ροές. Ο Υπουργός απάντησε ότι ολόκληρο τον χρόνο 2019 - 2020 όπου έχει όλα τα στοιχεία μέχρι σήμερα, μειώθηκαν οι μεταναστευτικές ροές. Εμείς έχουμε καταθέσει έναν πίνακα, ο οποίος λέει ότι στο δεύτερο εξάμηνο του 2019 υπήρχε αύξηση 300% σε σχέση με το πρώτο εξάμηνο του 2019. Η μείωση του 2020 -όση είναι- οφείλεται στους εξής δύο λόγους: Πρώτον, στην εφαρμογή του άρθρου 78 της Ευρωπαϊκής Ένωσης που είχαμε προτείνει εμείς, και το οποίο, όμως, εφαρμόστηκε από την Κυβέρνηση της Νέας Δημοκρατίας μόνο για έναν μήνα, και δεύτερον, βέβαια, λόγω του COVID-19 που έκλεισαν τα σύνορα, αλλά από εκεί και μετά ξεκίνησαν πάλι. Ήδη είναι ξανά αυξημένες.

Όσον αφορά την απάντηση που έδωσε σε μένα σχετικά με τους ελέγχους που γίνονται στην παραοικονομία, είπαμε εμείς ότι έχουμε νόμους αρκεί να εφαρμόζονται. Οι στατιστικές που κατέθεσε σύμφωνα με τις οποίες υπάρχει μεγάλη επιτυχία στον συγκεκριμένο τομέα, αποδεικνύουν ακριβώς ότι έχουμε νόμους και πρέπει απλά να εφαρμόζονται. Αφού, όμως, είναι τόσο επιτυχημένος ο ΣΥΚΕΑΠ, όπως ανέφερε ο Υπουργός, γιατί δεν τον εμπλουτίζει με νέο προσωπικό; Κατ’ εμάς δεν υπήρχε κανένας λόγος ίδρυσης μιας νέας εταιρείας.

Τώρα σχετικά με τη «LAMDA DEVELOPMENT», ανέφερα μόνο το γεγονός της πώλησης των 8,9 εκατομμυρίων μετοχών το πρωί, το βράδυ πούλησε ξανά οπότε τώρα είναι 14,89 εκατομμύρια μετοχές και τίποτα άλλο. Συμπλήρωσα μόνο πως κανένας δεν πουλάει μετοχές τη στιγμή που υπάρχουν προοπτικές κερδοφορίας. Άρα όταν κάποιος πουλάει, η αγορά υποθέτει ότι οι προοπτικές κερδοφορίας είναι χαμηλότερες.

Όσον αφορά τώρα τη χρηματοδότηση της επένδυσης στο Ελληνικό που ισχυρίστηκε πως είναι εξασφαλισμένη, απορούμε πραγματικά από πού το συμπέρανε, αφού η αύξηση κεφαλαίου ήταν 650 εκατομμύρια, η έκδοση ομολόγων απέφερε μεταξύ των 320 και 330 εκατομμυρίων ευρώ, από τα οποία βέβαια πρέπει να αφαιρεθούν τα χρήματα για την αγορά του οικοπέδου για να παραμείνουν τα υπόλοιπα.

Με δεδομένο το ύψος της επένδυσης στα 7 δισεκατομμύρια ευρώ, απορούμε για το συμπέρασμά του, εκτός αν είναι σίγουρος πως ο δανεισμός της εταιρείας από τις τράπεζες, που έχουν πάψει να δανείζουν όλες τις υπόλοιπες μικρομεσαίες επιχειρήσεις πραγματικής οικονομίας, είναι σίγουρος.

Τώρα, κατά την άποψή μας, θα κατασκευάζονται στο Ελληνικό ακίνητα και θα πωλούνται και οικόπεδα επίσης, όπως με τις συνήθεις αντιπαροχές με αφετηρία το καζίνο της «ΤΕΡΝΑ», του εθνικού κατασκευαστή, και της «MOHEGAN» που θα δώσει 30 εκατομμύρια ευρώ για την άδεια. Αν θέλετε θα το καταθέσω στα Πρακτικά.

Παρεμπιπτόντως, τώρα η «MOHEGAN» υποβαθμίστηκε στις Ηνωμένες Πολιτείες από τη «MOODYS», με αυξημένο ρίσκο χρεοκοπίας και με την ανάγκη να κλείσει καζίνο λόγω του COVID-19. Αυτό δεν το έχουμε λάβει καθόλου υπ’ όψιν. Πολύ σωστά πάντως είπε ότι είναι θέμα της οικογένειας Λάτση, αλλά η Ελλάδα δεν έχει τις καλύτερες εμπειρίες από αυτές τις οικογένειες, οπότε είναι λογική η δυσπιστία μας. Για παράδειγμα, το «STAR» της οικογένειας Βαρδινογιάννη -μεγάλης οικογένειας- συνεχίζει να προβάλλει τουρκικές σειρές, το τελευταίο κανάλι ευτυχώς, σημειώνοντας πως από το 2000 μέχρι σήμερα έχουν προβληθεί στην Ελλάδα πενήντα πέντε τουρκικές σειρές.

Είμαστε πάντως εναντίον της επένδυσης του Ελληνικού, μεταξύ άλλων επειδή δεν χρειάζονται άλλες τουριστικές επενδύσεις στην Ελλάδα και λέμε πάντοτε ότι φτάνει η μονοκαλλιέργεια του τουρισμού και φυσικά φτάνουν τα καζίνο.

Τώρα στην τροπολογία αυτή που αφορά τη «DIGEA» θα ψηφίσουμε υπέρ, έχουμε, όμως, μια μεγάλη διαφορά όσον αφορά τα ΕΛΤΑ τα οποία ανήκουν στο υπερταμείο. Το υπερταμείο έχει έσοδα και από αυτά τα έσοδα θα ήταν καλά να πλήρωνε τις ζημιές που έχουν τα ΕΛΤΑ. Δεν θα τις πληρώνουμε συνέχεια εμείς όλοι οι Έλληνες.

Στην τροπολογία 411 που αφορά το σχέδιο του Πολεμικού Ναυτικού, επίσης θα ψηφίσουμε υπέρ. Ελπίζουμε, όμως, να είναι η τελευταία φορά όπως το διαβεβαίωσε και ο αρμόδιος Υπουργός.

Στις τέσσερις τροπολογίες, μαζί με αυτή του ΚΚΕ, θα ψηφίσουμε επίσης υπέρ. Θεωρούμε ότι είναι όλες σωστές.

Τέλος, την μεγάλη τροπολογία αυτή που ουσιαστικά είναι σαράντα έξι σελίδες νομοσχεδίου σε σύνολο εβδομήντα τεσσάρων με δεκαπέντε άρθρα γεμάτα από ασαφείς και γενικόλογες διατυπώσεις, δεν θα την ψηφίσουμε. Για παράδειγμα, στο άρθρο 1 και τελειώνω, υπάρχουν ασαφείς και άδηλου αντικείμενο φορείς. Το άρθρο 2, αποχαρακτηρίζει έναν αριθμό από άγνωστα κτήρια και τα κατατάσσει στις διατάξεις για τη σύσταση οριζόντιας ιδιοκτησίας και πολλά άλλα τα οποία θεωρούμε αρνητικά.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ.

Τον λόγο έχει ο κ. Αρσένης από το ΜέΡΑ25.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Είχαμε μια πρωτοφανή παραβίαση του Κανονισμού. Ο κύριος Υπουργός μίλησε, πραγματικά, μετά από κάθε αντιπολιτευόμενο Βουλευτή. Δεν υπήρξε αντιπολιτευόμενος Βουλευτής του οποίου η ομιλία να μην ακολουθήθηκε από μια απάντηση από τον κ. Γεωργιάδη. Δεν έχει ξαναγίνει αυτό το πράγμα! Τις προάλλες μου έδωσε και τον λόγο στην επιτροπή παρακάμπτοντας τον Πρόεδρο και ο Πρόεδρος το δέχτηκε. Δεν έχουν ξαναγίνει αυτά τα πράγματα!

Τώρα, για τον κ. Γεωργιάδη και την Κυβέρνηση αναξιοποίητα είναι τα πάρκα και οι ελεύθεροι χώροι, τα δάση, οι αρχαιολογικοί χώροι. Ήταν πρωτοφανές ότι πλέον το «δόγμα Γεωργιάδη» είχε εμποτίσει τη Νέα Δημοκρατία και τον Πρωθυπουργό. Γιατί πώς αλλιώς να κρίνω τις δηλώσεις του κ. Μητσοτάκη, ενός ανθρώπου που όταν ήταν Βουλευτής θεωρούταν ο «πράσινος» Βουλευτής της Νέας Δημοκρατίας, και έφτασε ως Πρωθυπουργός να λέει ότι: «Στην Κασσιόπη το δάσος καίγεται, το τσιμέντο μένει, άρα να προχωρήσουμε στην επένδυση». Ανήκουστα πράγματα, πραγματικά, για έναν άνθρωπο οποίος θεωρείται από το κόμμα του -είναι μια ιστορία που σταματήσαμε να την ακούμε ευτυχώς- ως ο «πράσινος» Πρωθυπουργός.

Θα ήθελα να ρωτήσω τον κ. Γεωργιάδη -λείπει αυτή τη στιγμή από την Αίθουσα- αν έχει ακούσει για την κλιματική αλλαγή, αν έχει ακούσει για την ανάγκη στην Ελλάδα να υπάρχουν μητροπολιτικά πάρκα. Γιατί, πραγματικά, ο τρόπος που αναφέρεται στο Ελληνικό, δείχνει ότι στη δικιά του λογική είναι πραγματικά άχρηστο ένα μητροπολιτικό πάρκο. Δείχνει ότι είναι πραγματικά άχρηστο να δοθεί αυτή η γη στους δήμους και στους δημότες.

Σε ένα πράγμα θα συμφωνήσω μαζί του, ότι το Ελληνικό έχει δυστυχώς μετατραπεί σε ένα κοινό project των τριών μεγάλων κομμάτων. Η διαφορά είναι ότι η Νέα Δημοκρατία είναι πολύ πιο απροκάλυπτη στο πώς το προωθεί, αλλά υπάρχει ένας προφανής συναγωνισμός. Και δεν θα ξεχάσω την αποστροφή του Αλέξη Τσίπρα στην τελευταία προεκλογική του ομιλία στην Αθήνα, ότι αυτό το μεγαλύτερο φιλέτο της Μεσογείου δεν μπορούσε να μείνει αναξιοποίητο. Ήταν κάτι σοκαριστικό.

Τώρα με τη νέα τροπολογία σε αυτό το νομοσχέδιο έρχεται και ο ιδιώτης μηχανικός ο οποίος εγκρίνει τα πάντα, και το μικρό κομμάτι που μένει στον δημόσιο τομέα να κρίνει, θα εγκρίνεται και αυτό αυτόματα αν περάσει ένα ελάχιστο χρονικό διάστημα.

Ολοκληρώνω, κύριε Πρόεδρε.

Αναρωτιόμαστε πλέον, ποια θα είναι η επόμενη εκπρόθεσμη τροπολογία τελευταίας στιγμής σε άσχετο νομοσχέδιο που θα έρθει για το Ελληνικό. Εκτός από ένα νομοσχέδιο που έχει περάσει από την Επιτροπή Παραγωγής και Εμπορίου, όλα τα άλλα είχαν τροπολογίες εκπρόθεσμες, φωτογραφικές της τελευταίας στιγμής πάντα σε άσχετα νομοσχέδια για το Ελληνικό. Είναι αδιανόητος ο τρόπος που κάνετε το παράνομο νόμιμο για το Ελληνικό.

Είπαν οι συνάδελφοι ότι τα νούμερα δεν βγαίνουν. Όμως ξέρετε ποια βασικά νούμερα δεν βγαίνουν; Δεν βγαίνουν τα νούμερα της αντιμετώπισης της κλιματικής αλλαγής. Δεν βγαίνουν τα νούμερα της ποιότητας του περιβάλλοντος για έναν επενδυτή ο οποίος δεν έχει τα χρήματα το κάνει, παρά μόνο αν του δίνουμε και του ξαναδίνουμε τα δικά μας για να κάνει το καζίνο στο κέντρο της Αθήνας.

**ΠΡΟΕΔΡΕΥΩΝ (Δημήτριος Βίτσας):** Κύριε Αρσένη, σας ευχαριστώ.

Κηρύσσεται περαιωμένη η συζήτηση επί της αρχής, των άρθρων, και των τροπολογιών του σχεδίου νόμου του Υπουργείου Ανάπτυξης και Επενδύσεων: «Διυπηρεσιακή Μονάδα Ελέγχου Αγοράς, ρύθμιση της οικονομικής δραστηριότητας, αντιμετώπιση του παράνομου εμπορίου, πρόστιμα για τη διακίνηση και εμπορία απομιμητικών/παραποιημένων προϊόντων, ρύθμιση θεμάτων για τη βιομηχανία, τις ιδιωτικές επενδύσεις, τις συμπράξεις δημοσίου και ιδιωτικού τομέα, την έρευνα, την καινοτομία και το Οικονομικό Επιμελητήριο Ελλάδας και λοιπές διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Επισημαίνουμε ότι η ψηφοφορία περιλαμβάνει την αρχή του νομοσχεδίου, εξήντα τέσσερα άρθρα, έξι τροπολογίες, το ακροτελεύτιο άρθρο, καθώς και το σύνολο του νομοσχεδίου.

Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Και βεβαίως, θα πρέπει να βεβαιωθείτε ότι έχετε ψηφίσει όλα τα άρθρα, τις τροπολογίες, καθώς και το ακροτελεύτιο άρθρο και το σύνολο του νομοσχεδίου. Αφού καταχωρηθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Δημήτριος Βίτσας):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Δημήτριος Βίτσας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Διυπηρεσιακή Μονάδα Ελέγχου Αγοράς, ρύθμιση της οικονομικής δραστηριότητας, αντιμετώπιση του παράνομου εμπορίου πρόστιμα για τη διακίνηση και εμπορία απομιμητικών/παραποιημένων προϊόντων, ρύθμιση θεμάτων για τη βιομηχανία, τις ιδιωτικές επενδύσεις, τις συμπράξεις δημοσίου και ιδιωτικού τομέα, την έρευνα, την καινοτομία και το Οικονομικό Επιμελητήριο Ελλάδος και λοιπές διατάξεις. |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 2 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 11όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 12 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 27 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 35 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 36 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 37 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 43 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 46 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 54 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 61 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. Τροπ. 419/26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. Τροπ. 411/23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Υπ. Τροπ. 418/25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Βουλ. Τροπ. 423/27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Βουλ. Τροπ. 424/28 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Βουλ. Τροπ. 426/30 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Βίτσας):** Συνεπώς το σχέδιο νόμου του Υπουργείου Ανάπτυξης και Επενδύσεων: «Διυπηρεσιακή Μονάδα Ελέγχου Αγοράς, ρύθμιση της οικονομικής δραστηριότητας, αντιμετώπιση του παράνομου εμπορίου, πρόστιμα για τη διακίνηση και εμπορία απομιμητικών/παραποιημένων προϊόντων, ρύθμιση θεμάτων για τη βιομηχανία, τις ιδιωτικές επενδύσεις, τις συμπράξεις δημοσίου και ιδιωτικού τομέα, την έρευνα, την καινοτομία και το Οικονομικό Επιμελητήριο Ελλάδας και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το νομοσχέδιο σελίδα 403α)

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Βίτσας):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, στο σημείο αυτό διακόπτεται η συνεδρίαση.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΟΣ (Δημήτριος Βίτσας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σας ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου τη Δευτέρα 27 Ιουλίου 2020, ότι οι επίκαιρες ερωτήσεις οι οποίες θα συζητηθούν είναι οι εξής:

Η με αριθμό 938/17-7-2020 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικόλαου Ηγουμενίδηπρος τον Υπουργό Εργασίας και Κοινωνικών Υποθέσεων,με θέμα: «Άμεση στήριξη των εργαζόμενων οδηγών τουριστικών λεωφορείων».

Η με αριθμό 940/20-7-2020 επίκαιρη ερώτηση δεύτερου κύκλου του Βουλευτή Βοιωτίας του Κινήματος Αλλαγής κ.Γεωργίου Μουλκιώτηπρος τον Υπουργό Εργασίας και Κοινωνικών Υποθέσεων, με θέμα: «Άμεση εφαρμογή των αποφάσεων της ολομέλειας του Συμβουλίου της Επικρατείας για τα αναδρομικά των συνταξιούχων».

Η με αριθμό 941/20-7-2020 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ.Βασίλειου Κεγκέρογλουπρος τον Υπουργό Εργασίας και Κοινωνικών Υποθέσεων, με θέμα: «Παράταση της συλλογικής συμβάσης εργασίας των οδηγών τουριστικών λεωφορείων Κρήτης με τους τουριστικούς πράκτορες και τους ιδιοκτήτες τουριστικών λεωφορείων».

Η με αριθμό 942/20-7-2020 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ.Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Έκδοση υπουργικής απόφασης σύμφωνα με τη διάταξη της εύλογης αμφιβολίας (ν.4554/18) και στους μηχανικούς, παλιούς ασφαλισμένους, που έχουν πλήρη ασφάλιση σε άλλον φορέα, πέραν του ΤΣΜΕΔΕ».

Η με αριθμό 7074/4-6-2020 ερώτηση του Βουλευτή Βοιωτίας του Κινήματος Αλλαγής κ.Γεωργίου Μουλκιώτηπρος τον Υπουργό Εργασίας και Κοινωνικών Υποθέσεων, με θέμα: «Εξίσωση ορίων ηλικίας ανδρών-γυναικών για λήψη σύνταξης με ανήλικο παιδί (εικοσιπενταετία/2010)».

Οι ως άνω επίκαιρες ερωτήσεις και ερωτήσεις κατά το άρθρο 130 παράγραφος 5 του Κανονισμού της Βουλής θα απαντηθούν από τον Υπουργό Εργασίας και Κοινωνικών Υποθέσεων κ. Ιωάννη Βρούτση.

Η με αριθμό 934/15-7-2020 επίκαιρη ερώτηση πρώτου κύκλου του Βουλευτή Ηλείας του Κινήματος Αλλαγής κ.Μιχάλη Κατρίνηπρος τον Υπουργό Υγείας, με θέμα: «Αποκλεισμένη η Ηλεία από τους σχεδιασμούς του Υπουργείου Υγείας».

Η με αριθμό 936/17-7-2020 επίκαιρη ερώτηση πρώτου κύκλου του Βουλευτή Χανίων του Συνασπισμού Ριζοσπαστικής Αριστεράς κ.Παύλου Πολάκηπρος τον Υπουργό Υγείας, με θέμα: «Καθυστέρηση στο πρόγραμμα ενεργειακής αναβάθμισης νοσοκομείων».

Η με αριθμό 937/17-7-2020 επίκαιρη ερώτηση δεύτερου κύκλου του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Υγείας, με θέμα: «Εκτός λειτουργίας το ένα από τα δύο ακτινοθεραπευτικά μηχανήματα του Πανεπιστημιακού Γενικού Νοσοκομείου Λάρισας (ΠΓΝΛ)».

Η με αριθμό 939/17-7-2020 επίκαιρη ερώτηση πρώτου κύκλου του Βουλευτή Β1΄ Βόρειου Τομέα Αθηνών του ΜέΡΑ25 κ.Κλέωνα Γρηγοριάδηπρος τον Υπουργό Υγείας, με θέμα: «Προβλέψεις και πρόνοιες με αφορμή την αύξηση κρουσμάτων COVID-19».

Η με αριθμό 945/20-7-2020 επίκαιρη ερώτηση δεύτερου κύκλου του Βουλευτή Ηλείας του Συνασπισμού Ριζοσπαστικής Αριστεράς κ.Διονύσιου – Χαράλαμπου Καλαματιανούπρος τον Υπουργό Υγείας,με θέμα: «Οι νοσηλευτικές μονάδες υγείας Ηλείας αποκλεισμένες από την προκήρυξη θέσεων για ειδικευμένους ιατρούς του κλάδου ΕΣΥ».

Η με αριθμό 948/20-7-2020 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ.Ιωάννη Μπαλάφαπρος τον Υπουργό Υγείας, με θέμα: «Στήριξη των ψυχικά πασχόντων και όσων χρειάζονται ψυχολογική υποστήριξη».

Η με αριθμό 949/20-7-2020 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ.Κρίτωνα – Ηλία Αρσένηπρος τον Υπουργό Υγείας, με θέμα: «Θα νοσηλευόσασταν σε ράντζο στο «Αττικό» εν μέσω πανδημίας, κύριε Υπουργέ;

Η με αριθμό 5687/10-4-2020 ερώτηση της Βουλευτού Κιλκίς του Συνασπισμού Ριζοσπαστικής Αριστεράς κ.Ειρήνης - Ελένης Αγαθοπούλουπρος τον Υπουργό Υγείας, με θέμα: «Λειτουργία μονάδας εντατικής θεραπείας (ΜΕΘ) στο Γενικό Νοσοκομείο Κιλκίς».

Η με αριθμό 6623/19-5-2020 ερώτηση του Βουλευτή Α΄ Θεσσαλονίκης του Κουμμουνιστικού Κόμματος Ελλάδας κ.Γιάννη Δελήπρος τον Υπουργό Υγείας, με θέμα: «Εργαζόμενοι ορισμένου χρόνου στο Νοσοκομείο Δράμας».

Η με αριθμό 6854/27-5-2020 επίκαιρη ερώτηση του Βουλευτή Ηρακλείου του Κινήματος Αλλαγής κ.Βασίλειου Κεγκέρογλουπρος τον Υπουργό Υγείας, με θέμα: «Αναγκαία μια σύγχρονη και σοβαρή πολιτική ανάπτυξης της δημόσιας υγείας».

Οι ως άνω επίκαιρες ερωτήσεις και ερωτήσεις κατά το άρθρο 130 παράγραφος 5 του Κανονισμού της Βουλής θα απαντηθούν πρώτες από τον Υπουργό Υγείας κ. Βασίλειο Κικίλια.

Ξεκινάμε με την πρώτη με αριθμό 936/17-7-2020 επίκαιρη ερώτηση πρώτου κύκλου του Βουλευτή Χανίων του Συνασπισμού Ριζοσπαστικής Αριστεράς κ.Παύλου Πολάκηπρος τον Υπουργό Υγείας, με θέμα: «Καθυστέρηση στο πρόγραμμα ενεργειακής αναβάθμισης νοσοκομείων».

Κύριοι συνάδελφοι, σας παρακαλώ όλους να κρατάτε τους χρόνους, γιατί είναι δεκαπέντε συνολικά οπότε θα πάμε σίγουρα ως τις 12 το βράδυ.

Κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς σήμερα είναι η πρώτη φορά που έχουμε επίκαιρη ερώτηση οι δυο μας. Όλες τις άλλες ερωτήσεις που έχω κάνει, τις έχει απαντήσει ο κ. Κοντοζαμάνης και είναι σαν να μην απάντησε.

Η ερώτηση έχει να κάνει με την καθυστέρηση στο πρόγραμμα ενεργειακής αναβάθμισης των νοσοκομείων της χώρας. Πέρυσι στις 5 Ιουνίου του 2019, και αφού είχε προηγηθεί μια βαριά διαδικασία με το Υπουργείο Ανάπτυξης, το Υπουργείο Οικονομίας, τις διαχειριστικές αρχές κ.λπ. κ.λπ., καταφέραμε και εξασφαλίσαμε τη χρηματοδότηση ύψους 45,6 εκατομμυρίων ευρώ της ενεργειακής αναβάθμισης δεκατεσσάρων νοσοκομείων της χώρας.

Τα δεκατέσσερα νοσοκομεία ήταν:

Το Γενικό Νοσοκομείο Καβάλας, το Γενικό Νοσοκομείο Θεσσαλονίκης Παπαγεωργίου, το Γενικό Νοσοκομείο «ΓΕΝΝΗΜΑΤΑΣ- Ο ΑΓΙΟΣ ΔΗΜΗΤΡΙΟΣ», το Πανεπιστημιακό Γενικό Νοσοκομείο Λάρισας, το Γενικό Περιφερειακό Ιπποκράτειο Θεσσαλονίκης, το «Αχιλλοπούλειο» Νοσοκομείο Βόλου, το Πανεπιστημιακό Νοσοκομείο Ιωαννίνων, το Ψυχιατρικό Νοσοκομείο «ΔΡΟΜΟΚΑΪΤΕΙΟ» στην Αττική, PSYHAT στην Αττική, το «ΓΙΩΡΓΟΣ ΓΕΝΝΗΜΑΤΑΣ», ο «Ευαγγελισμός»-Οφθαλμιατρείο, το Νοσοκομείο ΚΑΤ, το Νοσοκομείο «ΕΛΕΝΑ ΒΕΝΙΖΕΛΟΥ-ΑΛΕΞΑΝΔΡΑ» και το Λαϊκό Νοσοκομείο.

Τα ποσά τα οποία κυμαίνονται από 2,5 εκατομμύρια το λιγότερο έως 4,5 εκατομμύρια το περισσότερο, σύνολο 45 εκατομμύρια ευρώ, τα οποία ουσιαστικά ήταν και είναι ένα μεγάλο πρόγραμμα με αντικατάσταση κουφωμάτων, με αντικατάσταση λυχνιών λαμπτήρων led, με άλλα συστήματα κλιματισμού, με αντικατάσταση θυρών με ενεργειακές, με μια σειρά μονώσεις στις υποδομές των κτηρίων, στις σκεπές και στους τοίχους που ουσιαστικά θα οδηγούσε στη μείωση της κατανάλωσης ενέργειας περίπου κατά 30% μεσοσταθμικά στα νοσοκομεία αυτά.

Αυτό σήμαινε σε ένα νοσοκομείο, για παράδειγμα στο Πανεπιστημιακό Νοσοκομείο Ιωαννίνων, μείωση του ετήσιου λειτουργικού κόστους και εξοικονόμηση χρημάτων από τον προϋπολογισμό του 900.000 ευρώ τον χρόνο. Αντίστοιχα ποσά είναι σε όλα τα μεγάλα νοσοκομεία και δεν πέφτει σε κανένα λιγότερο από 500.000 με 600.000 ευρώ. Όλα, λοιπόν, τα νοσοκομεία θα είχαν εξοικονόμηση, η οποία θα μπορούσε να στραφεί σε άλλες δαπάνες.

Εσείς, απ’ όσο ξέρω, έχετε εντάξει άλλα εννιά νοσοκομεία ανά τη χώρα με αποφάσεις ένταξης στο πρόγραμμα αυτό, διότι είναι το Πρόγραμμα Ενεργειακή Αναβάθμιση Δημοσίων Κτηρίων Παραγωγής Ενέργειας από μονάδες ΣΗΘΥΑ ή με χρήση ΑΠΕ σε νοσοκομεία του Επιχειρησιακού Προγράμματος Υποδομές Μεταφορών, Περιβάλλον Αειφόρος Ανάπτυξη 2014 - 2020.

Εκκινήσαμε τις διαδικασίες από πέρυσι. Είναι δουλειά που έχει γίνει και με διοικητές που είχαν παραμείνει και από τη δικιά μας εποχή κ.λπ..

Το θέμα είναι το εξής: Έναν χρόνο μετά η πορεία των διαγωνισμών αυτών φαίνεται βαλτωμένη. Ακόμα και νοσοκομεία στα οποία έχει ολοκληρωθεί ο διαγωνισμός και είναι ο έλεγχος των διαγωνισμών αυτών υπό την επιχειρησιακή δομή του ΕΣΠΑ για να τις εγκρίνει, όπως είναι το Πανεπιστημιακό Νοσοκομείο Ιωαννίνων στέλνει το Υπουργείο Υγείας –και θα μιλήσω ήπια στην πρωτολογία μου, αλλά αναλόγως την απάντηση…

**ΠΡΟΕΔΡΕΥΩΝ (Δημήτριος Βίτσας):** Κύριε Πολάκη, ήπια, αλλά μια φράση ακόμα γιατί έχουν περάσει τέσσερα λεπτά.

**ΠΑΥΛΟΣ ΠΟΛΑΚΗΣ:** Μισό λεπτό, κύριε Πρόεδρε, γιατί πέρα από τα παλαμάκια, αυτό είναι έργο το οποίο αλλάζει τα νοσοκομεία όπως και πολλά άλλα και πρέπει να γίνει.

Στέλνουν, λοιπόν, διαρκώς αντιφατικές εγκυκλίους στα νοσοκομεία, ακόμα και σε νοσοκομεία που έχουν τελειώσει τον διαγωνισμό, και τους λένε το εξής: «Αλλάξτε τον τύπο του έργου από «Προμήθεια και Εγκατάσταση» σε «Έργο»». Τι σημαίνει αυτό; Ενώ, προσέξτε, η ίδια η τεχνική υπηρεσία έχει δώσει εγκρίσεις σκοπιμότητας, να προκηρυχτούν τα έργα αυτά ως «Προμήθεια και Εγκατάσταση». Το κόστος είναι 50% λιγότερο. Αυτή είναι η διαφορά. Αν δηλαδή πάρεις κουφώματα και τα εγκαταστήσεις σου λένε: «Όχι, δεν είναι «Προμήθεια και Εγκατάσταση», είναι «Έργο»». Αν το κάνεις ως «Προμήθεια και Εγκατάσταση» κάνει 500.000 ευρώ και αν το κάνεις σαν «Έργο» θα φτάσει ένα εκατομμύριο. Και το λέω χοντρικά.

Η ίδια τεχνική υπηρεσία, που επί των ημερών μας, ενέκρινε -και υπέγραφα εγώ- σκοπιμότητες να προκηρυχτεί ως προμήθεια, και η εγκατάσταση επί των ημερών σας στέλνει εγκυκλίους και λέει: «Όχι, κάντε το έργο».

Επειδή το έχω ζήσει το σενάριο σε διάφορα νοσοκομεία στο παρελθόν, θέλω μια απάντηση αν το πρόγραμμα συνολικά θα προχωρήσει, αν το παρακολουθείτε; Είναι πολλά αυτά που έχετε στο κεφάλι σας, το ξέρω, το έχω βιώσει.

Το θέμα είναι το εξής, επειδή αυτά είναι έργα που μένουν και αλλάζουν τη ζωή και των εργαζομένων και των ασθενών, είναι μεγάλη ευκαιρία αυτό το πρόγραμμα, φτύσαμε αίμα για να γίνει αυτό το πράγμα τότε και να πάρουμε τα χρήματα από το Υπουργείο Ανάπτυξης. Εντάξαμε τα πρώτα νοσοκομεία, έχετε εντάξει έχω μάθει άλλα εννέα, όμως το θέμα είναι να προχωρήσουν. Και δεν πρόκειται να προχωρήσουν, σας το λέω τώρα κατ’ αρχάς φιλικά, με τέτοια διαδικασία δεν θα γίνει κανένα. Δεν θα γίνει κανένα.

Απαντήστε μου και θα δούμε.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Τώρα, κύριε συνάδελφε, αντιπαρέρχομαι τοξεκινάω ήπια και ανάλογα με την απάντηση θα συνεχίσω έτσι ή αλλιώς, γιατί εσείς ξέρετε πάρα πολύ καλά έχοντας προσωπική άποψη για το πρόσωπό μου, ότι δεν υπάρχει έτσι ή αλλιώς ή αλλιώτικα σε αυτές τις απαντήσεις, υπάρχει η πραγματικότητα την οποία βιώνουμε και πάντα επαρκείς εξηγήσεις. Και καλά κάνετε και ελέγχετε στα πλαίσια του κοινοβουλευτισμού την ηγεσία του Υπουργείου Υγείας για όλα.

Για να μη χρονοτριβώ, είναι σημαντικό το πρόγραμμα της ενεργειακής αναβάθμισης; Βεβαίως, κύριε συνάδελφε, είναι πολύ σημαντικό. Καλώς ξεκινήσατε και βάλατε στη διαδικασία αυτά τα νοσοκομεία και εντάξατε και τα κονδύλια στον προϋπολογισμό; Βεβαίως. Είναι στόχος της πολιτικής ηγεσίας του Υπουργείου Υγείας η ταχύτερη υλοποίηση του προγράμματος και όχι η καθυστέρησή του; Βεβαίως. Το καταλαβαίνουμε όλοι, θέλω να συνεννοηθούμε τουλάχιστον στα βασικά. Υπάρχει κοινή λογική. Βεβαίως θέλω να προχωρήσουν τα έργα αυτά της ενεργειακής αναβάθμισης εντάσσοντας και άλλα νοσοκομεία φυσικά, και αν αυτό είναι εφικτό όσο πιο πολλά νοσοκομεία γίνεται. Υπάρχει κάποια διάθεση κωλυσιεργίας; Το αντίθετο. Εγώ τα βρήκα μπλοκαρισμένα αυτά. Προσπαθούσα να καταλάβω γιατί δεν τα προχωρούσαν οι διαχειριστικές. Προσπαθούσα να βγάλω άκρη και με τις υπηρεσίες επίσης.

Και δεν ισχύει, κύριε Υπουργέ, ότι αλλάξαμε ή άλλαξε το Υπουργείο, μετέτρεψε τεχνικά δελτία υλοποίησης του διαγωνισμού από προμήθειες σε έργο, όπως μου λέτε, αλλά σε μεικτά. Τι σημαίνει μεικτά και γιατί έτσι θεωρούμε ότι θα προχωρήσει το έργο;

Ένα μέρος είναι έργο και ένα μέρος είναι προμήθεια, όπως είναι και το έργο αυτό στην πραγματικότητα. Ένα κομμάτι της όλης διαδικασίας είναι έργο και ένα άλλο κομμάτι είναι προμήθεια. Η λύση των μεικτών συμβάσεων σύμφωνα με την διαβούλευση που έκανε το Υπουργείο Υγείας με τα συναρμόδια Υπουργεία σε επίπεδο γραμματέων -και βασανίστηκε γι’ αυτό επαναλαμβάνω επικροτούμε την προσπάθεια την οποία κάνατε, ο τρόπος με τον οποίον θέλατε να προχωρήσετε το έργο δεν θα μπορούσε να ολοκληρωθεί και να προχωρήσει ποτέ αυτό το έργο, είχε μπλοκάρει στις διαχειριστικές, όπως γνωρίζετε οι διαχειριστικές δεν είναι στο Υπουργείο Υγείας- είναι ο μοναδικός τρόπος για να απεμπλακούμε από τα προσκόμματα και να προχωρήσουμε και αυτά τα έργα να υλοποιηθούν και φυσικά πάνω από όλα, γιατί κινδύνευσε, να χαθεί η χρηματοδότηση, κύριε Υπουργέ.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Πολάκης για τρία λεπτά.

**ΠΑΥΛΟΣ ΠΟΛΑΚΗΣ:** Κύριε Υπουργέ, εγώ θα σας τροφοδοτήσω με μια απάντηση, γιατί εγώ θέλω να γίνουν τα έργα αυτά, γιατί έχασα πολύ φαιά ουσία για να ξεκινήσει αυτό το πρόγραμμα. Θα σας τροφοδοτήσω με αυτή την απάντηση. Είναι η απάντηση του Βασίλη του Τσίκαρη, του διοικητή του Πανεπιστημιακού Νοσοκομείου Ιωαννίνων μέχρι πριν από ένα μήνα, ο οποίος απαντάει σε ένα προς ένα σημείο. Μπορείτε να το πάρετε σαν φόρμα αυτό, διότι εδώ έκανε προσφυγή ο Σύνδεσμος Ελληνικών Εταιρειών - Γραφείων Μελετών προς την ΕΑΑΔΗΣΥ. Η ίδια επιχειρηματολογία είναι παντού, οι ίδιοι έχουν πιάσει και την τεχνική υπηρεσία, οι ίδιοι έχουν πιάσει και τις διαχειριστικές αρχές.

Τι λένε, λοιπόν; Έστειλε η Ενιαία Ανεξάρτητη Αρχή Δημοσίων Συμβάσεων ερωτήματα προς το Πανεπιστημιακό Ιωαννίνων ενώ έκανε το διαγωνισμό. Και του λέει: «Για πες μας, γιατί κάνεις αυτό έτσι και το άλλο έτσι, γιατί δεν κάνεις αυτό;» Είναι αυτά που έστειλε ο Σύνδεσμος Ελληνικών Εταιρειών - Γραφείων Μελετών.

Τι θέλω να πω με αυτό; Το Πανεπιστημιακό Ιωαννίνων έχει είκοσι επτά μηχανικούς στην τεχνική υπηρεσία. Έγραψε μια εξαιρετική απάντηση, που με βάση αυτή πήρε την έγκριση της ΕΑΑΔΗΣΥ και προχώρησε αυτός ο διαγωνισμός.

Είναι ψέμα αυτό που σας λένε. Ακούστε με. Αυτή η κοινωνία και αυτός ο χώρος του Υπουργείου Υγείας έχει δομηθεί τριάντα χρόνια, στο πώς θα φάμε περισσότερα και να το πω και με τα ονόματα. Ξέρετε ότι ακόμα -και εμείς δεν προλάβαμε να τα αλλάξουμε- ισχύει ο νόμος του Σουφλιά για τις μελέτες, όπου το ίδιο έργο, ένα κέντρο υγείας, αν το μελετήσει δομή του Υπουργείου Υγείας είτε η τεχνική υπηρεσία είτε οι ΥΠΕ είτε νοσοκομείο το κόστος είναι ένα εκατομμύριο ευρώ για παράδειγμα. Αν το ίδιο έργο το μελετήσει ένας δήμος το κόστος είναι 100.000 ευρώ. Το βίωσα αυτό ως Δήμαρχος Σφακίων. Έκανα μελέτη του Πολυδύναμου Περιφερειακού Ιατρείου 35.000 ευρώ. Αν την έκανε η ΥΠΕ θα έκανε 350.000 ευρώ. Αυτά σας λένε. Είναι ψέματα όλα αυτά που σας λένε και οι διαχειριστικές και οι πάντες.

Αυτή εδώ η απάντηση λύνει όλα τα ερωτήματα που μπορεί να έχουν οι τεχνικοί σας σύμβουλοι. Ο λόγος που γίνεται είναι πρώτον, για να φάνε λεφτά σε μελέτες έξω. Δεύτερον, για να βαφτίσουν έργο την τοποθέτηση των κουφωμάτων ή την τοποθέτηση των πορτών, ενώ έχεις αγοράσει τις πόρτες και τα κουφώματα ή έχεις πάρει το κλιματιστικό. Δεν έχετε, λέει, μελέτη για τα κλιματιστικά. Για τις συνδέσεις των κλιματιστικών; Αυτά κάνουμε. Αυτό είναι. Πάρτε την απάντηση. Διαβάστε την, δείξτε την στις υπηρεσίες και ξεμπλοκάρετε τα έργα.

Να σας πω και κάτι τελευταίο. Θα ήθελα πάρα πολύ να δείτε -δεν μπορείτε να μου απαντήσετε σήμερα, σας το λέω όμως τώρα- αν έχετε δώσει μετά τον Ιούλιο του 2019 1 ευρώ για έργα από το αποθεματικό του Υπουργείου, αν έχετε εντάξει από τον Ιούλιο του 2019 1 ευρώ…

Πέρασε ένας χρόνος για να σας την κάνω την ερώτηση, είχαμε άλλα νταβαντούρια. Τώρα όμως θα επανέλθω πολύ έντονα με αυτό το πράγμα, διότι από το αποθεματικό του Υπουργείου ένα κρυφό κονδύλι της τάξεως των έντεκα με δεκατεσσάρων εκατομμυρίων ευρώ κάθε χρόνο από το οποίο πληρώναμε δικαστικές αποφάσεις, εγώ από το αποθεματικό χρηματοδότησα τριάντα εκατομμύρια ευρώ εξοπλισμούς και μικρά έργα τα τρία χρόνια που έγιναν σε όλα τα νοσοκομεία της χώρας, από το Πρόγραμμα Δημοσίων Επενδύσεων Εθνικών Πόρων. Σας έχει ενημερώσει κανείς ότι έχουμε και εθνικούς πόρους;

Λοιπόν, έχουμε εντάξει και έχουμε πληρώσει γύρω στα πενήντα εκατομμύρια ευρώ έργα και έχουν πληρωθεί τα είκοσι πέντε. Έχετε εντάξει κάποιο έργο από αυτά;

Και επίσης η τρίτη ερώτηση που θα έρθει σύντομα είναι από τον διαγωνισμό της Δούρου που κι αυτού το δεύτερο του κομμάτι έχει μπλοκαριστεί, τα πρώτα είκοσι τρία εκατομμύρια έχουν δημοπρατηθεί, πολλά έχουν τοποθετηθεί, κάποια τα καθυστερούν. Το δεύτερο το έχουν μπλοκάρει, δεν έχει παίξει πενιά και ο κ. Πατούλης στους μικρούς εξοπλισμούς και σε μονάδες κ.λπ.. Πάρα πολλά που λέτε ότι είναι σε δωρεές, υπάρχουν στον διαγωνισμό της Δούρου, θα μπορούσαν να είχαν προχωρήσει. Έκαναν ενστάσεις οι εταιρείες, κ.λπ..

Θα επανέλθω με συγκεκριμένη ερώτηση και για το μηχάνημα cyber knife στο Κρατικό της Νίκαιας. Εκεί 27 Αυγούστου έκανε την προσφυγή, 1η Σεπτεμβρίου ανέλαβε ο Πατούλης, πέρασε ο μήνας, δεν έκανε την απάντηση και είναι πάλι ο διαγωνισμός στον αέρα. Είναι το πρώτο μηχάνημα ακτινοχειρουργικής cyber knife που θα έμπαινε σε δημόσιο νοσοκομείο.

Ενημερωθείτε για αυτά, γιατί θα επανέλθω μετά τις διακοπές.

(Στο σημείο αυτό ο Βουλευτής, κ. Παύλος Πολάκης, καταθέτει για τα Πρακτικά το προαναφερθέν απόσπασμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ. Αυτό είναι αντικείμενο μιας νέας επίκαιρης ερώτησης.

Τον λόγο έχει ο κ. Υπουργός.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Όπως καταλαβαίνετε, κύριε Πρόεδρε, είναι χείμαρρος ο Υπουργός, ξεκινάει από την ερώτηση και καταλήγει σε άλλα θέματα. Δεν μπορώ να μην του απαντήσω, όμως, τώρα. Είναι σημαντικά τα θέματα, τα οποία έθεσε. Το cyber knife είναι σημαντικό.

Να θυμηθώ, κύριε Υπουργέ, ότι εσείς ήσασταν τεσσεράμισι χρόνια εκεί, άρα το δεν πρόλαβα, δεν έκανα, κ.λπ. -όχι εσείς προσωπικά, μιλάμε για το σύνολο της πολιτικής ηγεσίας- είναι κάτι το οποίο είναι σχετικό.

Όπως, επίσης και εγώ ήμουν αυτός ο οποίος παρέστη σε εκδήλωση στον «Ευαγγελισμό» με την πρώην περιφερειάρχη, ευχαριστώντας την και εσάς για όλη την προσπάθεια η οποία έγινε για τα μηχανήματα υψηλής τεχνολογίας τα οποία μπαίνουν στα νοσοκομεία μας. Δεν μπορώ, όμως, να παραγνωρίζω ότι οι τεχνικές μελέτες για να μπουν στα νοσοκομεία δεν υπάρχουν ειδικοί χώροι για να μπουν, δεν υπάρχουν κονδύλια για να μπουν, και ένα μηχάνημα που πάει στο παιδιατρικό νοσοκομείο είναι για ενήλικες.

Άρα, λοιπόν, σε όλα υπάρχει ένα μέτρο και εκεί υπάρχει κοινή λογική. Μπορούμε να συνεννοηθούμε εκεί πέρα που υπάρχει κοινή λογική. Μου λέτε κάτι για τον διοικητή του Νοσοκομείου Ιωαννίνων. Να το δεχτώ, να το δω, αλλά εγώ σας μίλησα για συγκεκριμένα πράγματα.

Μου κάνετε μια ερώτηση για ενεργειακή αναβάθμιση.

Θα τα πάρω εγώ αυτά. Θα τα πάω στην υπηρεσία. Σας είπα ότι βρήκα μια μπλοκαρισμένη κατάσταση. Θέλω να παραμείνει μπλοκαρισμένη και να μην αναβαθμιστούν ενεργειακά τα νοσοκομεία, που είναι ένα έργο το οποίο εσείς ξεκινήσατε; Όχι, φυσικά. Θέλω να μην είναι μπλοκαρισμένα και να προχωρήσουν.

Κάναμε σύσκεψη με τα συναρμόδια Υπουργεία…

**ΠΑΥΛΟΣ ΠΟΛΑΚΗΣ:** Και να μη «φάνε» τα αγροτικά!

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Μισό λεπτό. Είναι θέμα και του Υπουργείου Ανάπτυξης, Οικονομικών, Περιβάλλοντος, σε επίπεδο γενικών γραμματέων με την αρμόδια γενική γραμματέα. Και φτάσαμε σε αυτό το επίπεδο, να σας λέω ότι με αυτόν τον τρόπο εισηγούνται όλες οι υπηρεσίες ότι μπορεί να προχωρήσει το έργο.

**ΠΡΟΕΔΡΕΥΩΝ (Δημήτριος Βίτσας):** Θα συζητηθεί η δεύτερη με αριθμό 934/15-7-2020 επίκαιρη ερώτηση πρώτου κύκλου του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υπουργό Υγείας, με θέμα: «Αποκλεισμένη η Ηλεία από τους σχεδιασμούς του Υπουργείου Υγείας».

Παρακαλώ, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Κύριε Υπουργέ, ενάμιση μήνα πριν σ’ αυτή εδώ την Αίθουσα κάναμε μία ερώτηση στον Υφυπουργό, τον κ. Κοτζαμάνη, σε σχέση με τα κενά που είχαν τα νοσοκομεία του Νομού Ηλείας σε ιατρικό προσωπικό, κατάσταση που ανάγκασε τις διοικήσεις να μετακινούν γιατρούς από το Νοσοκομείο Αμαλιάδας στο Νοσοκομείο του Πύργου, για να καλύψουν τα κενά τα οποία δεν μπορούσαν να καλυφθούν από μόνιμες προσλήψεις.

Όλη, λοιπόν, αυτή η κατάσταση δημιούργησε ένα κενό στις παρεχόμενες υπηρεσίες υγείας. Κάναμε ερώτηση στον Υπουργό τι προτίθεται να κάνει σε σχέση με αυτή την κατάσταση, αν και εφόσον εννοεί πραγματικά τη δέσμευση του Πρωθυπουργού ότι αναγνωρίζει τη συμβολή του δημόσιου συστήματος υγείας, άρα θα ενισχύσει τα νοσοκομεία. Η απάντηση ήταν ότι δεκατρείς θέσεις επιμελητών βρίσκονται σε εξέλιξη, σε διαδικασία κρίσης, χωρίς όμως να μας απαντήσει, κύριε Υπουργέ, ο κ. Κοντοζαμάνης, πότε θα ολοκληρωθεί αυτή η διαδικασία και πότε θα έρθουν οι γιατροί αυτοί στα νοσοκομεία.

Την ίδια στιγμή, επαναφέραμε το αίτημα των διοικήσεων και από τα τρία νοσηλευτικά ιδρύματα του νομού για την προκήρυξη όλων των κενών οργανικών θέσεων ιατρικού προσωπικού, αίτημα το οποίο υπέγραψε και ο Διοικητής της 6ης ΥΠΕ. Και το λέμε αυτό γιατί 31-12-2020 θα κενωθεί η θέση δευθυντή χειρουργικής κλινικής, ορθοπεδικής κλινικής, οφθαλμολογικής κλινικής και ακτινολογίας.

Προτού, λοιπόν, «αλέκτωρα λαλήσαι, τρεις…» και αφού ο Υφυπουργός δεν δεσμεύτηκε για την προκήρυξη των κενών οργανικών θέσεων -μόνο τυχαίο δεν ήταν- ήρθε η προκήρυξη από το Υπουργείο, η οποία προβλέπει είκοσι πέντε θέσεις για τα νοσοκομεία αρμοδιότητας της 6ης Υγειονομικής Περιφέρειας, καμμία εκ των οποίων δεν κατανέμεται στα νοσοκομεία του Νομού Ηλείας. Βεβαίως, προκαλεί εντύπωση το γεγονός ότι νοσοκομεία μικρότερης δυναμικότητας, φερ’ ειπείν, από απ’ αυτό του Πύργου, όπως το Γενικό Νοσοκομείο Μολάων παίρνει έξι θέσεις μόνιμου ιατρικού προσωπικού.

Την ίδια στιγμή γνωρίζετε πολύ καλά τη δυσκολία στην περίοδο του COVID-19, όπου δεν υπήρχε καμμία πρόσληψη επικουρικού ιατρικού προσωπικού, γιατί δεν υπήρχε ενδιαφέρον ιατρικού προσωπικού για τα νοσοκομεία της Ηλείας. Άρα, καταλαβαίνετε αυτό καθιστά ακόμα πιο επιτακτική την αναγκαιότητα, να ενισχυθούν με μόνιμο προσωπικό τα νοσοκομεία του νομού.

Τελειώνοντας, θέλω να σας απευθύνω δύο ερωτήματα, αφού σας πω ότι όλο αυτό, η απουσία της Ηλείας, προκάλεσε την έντονη αντίδραση και της τοπικής αυτοδιοίκησης και του ιατρικού συλλόγου και όλων των φορέων της περιοχής. Το πρώτο είναι, αν θα προκηρύξετε άμεσα τις κενές οργανικές θέσεις μόνιμου ιατρικού προσωπικού για τα νοσοκομεία της Ηλείας, όπως σας έχει ζητηθεί και από τα τρία νοσοκομεία και από την 6η ΥΠΕ και το δεύτερο, αν θα μετατρέψετε τις θέσεις επικουρικών ιατρών σε θέσεις Επιμελητών Β΄, όπως μας είπε ο κ. Κοντοζαμάνης σαράντα μέρες πριν σ’ αυτή εδώ την Αίθουσα.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Μισό λεπτό, κύριε Υπουργέ.

Κύριε Κατρίνη, κοιτώντας εδώ τον κατάλογο, βλέπω ότι πανομοιότυπη ερώτηση είναι και του κ. Καλαματιανό. Δέχεστε εσείς να συζητηθούν μαζί;

**ΜΙΧΑΗΛ ΚΑΤΡΙΝΗΣ:** Βεβαίως.

**ΠΡΟΕΔΡΕΥΩΝ (Δημήτριος Βίτσας):** Ωραία.

Οπότε θα συζητηθεί και η όγδοη με αριθμό 945/20-7-2020 επίκαιρη ερώτηση δεύτερου κύκλου του Βουλευτή Ηλείας του Συνασπισμού Ριζοσπαστικής Αριστεράς κ. Διονύσιου - Χαράλαμπου Καλαματιανού προς τον Υπουργό Υγείας, με θέμα: «Οι νοσηλευτικές μονάδες υγείας Ηλείας αποκλεισμένες από την προκήρυξη θέσεων για ειδικευμένους ιατρούς του κλάδου ΕΣΥ».

Κύριε Καλαματιανέ, έχετε τον λόγο για τρία λεπτά

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κύριε Υπουργέ, η υγειονομική κρίση είναι παρούσα και αναμένεται κι ένα δεύτερο κύμα εξάπλωσης του κορωνοϊού που θα έλθει τους προσεχείς μήνες. Οι νοσηλευτικές μονάδες της Ηλείας δοκιμάστηκαν πολύ από τον κορωνοϊό. Μάλιστα είχαμε και τον πρώτο νεκρό στη χώρα από τον κορωνοϊό στην Ηλεία.

Οι ανάγκες πλήρωσης θέσεων, κυρίως, ιατρικού προσωπικού στις νοσηλευτικές μονάδες της Ηλείας έχουν περιγραφεί σε κατ’ επανάληψη ερωτήσεις μας προς εσάς. Αναφέρω για παράδειγμα την Παθολογική Κλινική Πύργου, όπου αυτή τη στιγμή οι οργανικές θέσεις είναι εννέα ειδικευμένων παθολόγων και εννέα ειδικευόμενων. Αυτή τη στιγμή υπηρετούν δύο παθολόγοι στην Παθολογική Κλινική του Νοσοκομείου Πύργου και άλλοι δύο που έχουν μεταφερθεί από την Αμαλιάδα. Δηλαδή, το πρόβλημα καταλαβαίνετε είναι τεράστιο. Δεν μπορούν να λειτουργούν ταυτόχρονα και οι δύο παθολογικές κλινικές με τεράστιες ελλείψεις.

Πρόσφατα εγκρίνατε την προκήρυξη ογδόντα δύο θέσεων ειδικευμένων γιατρών ΕΣΥ σε όλη την Ελλάδα, είκοσι πέντε από τις οποίες στην 6η ΥΠΕ που ανήκουν οι νοσηλευτικές μονάδες της Ηλείας. Δυστυχώς, καμμία από αυτές δεν προβλέπεται για τις νοσηλευτικές μονάδες Ηλείας που έχουν τεράστιες ελλείψεις. Αναφέρθηκε και προηγουμένως ότι ειδικά προβλέπονται έξι θέσεις μονίμων ιατρών για το Κέντρο Υγείας Μολάων. Δεν προβλέπεται τίποτα για την Ηλεία με αυτές τις τεράστιες ελλείψεις.

Παράλληλα, δεν έχετε ανακοινώσει το πλάνο σας για την ανανέωση των συμβάσεων των συμβασιούχων που υπηρετούν στις νοσηλευτικές μονάδες. Πρόκειται για εξειδικευμένο προσωπικό που προσέφερε σημαντικές υπηρεσίες κατά τη διάρκεια της πανδημίας και η παραμονή τους στην εργασία κρίνεται απαραίτητη.

Τα ερωτήματα, λοιπόν, είναι συγκεκριμένα: Για ποιους λόγους έμειναν εκτός της προκήρυξης μονίμων ιατρών οι νοσηλευτικές μονάδες της Ηλείας; Τι προτίθεστε να πράξετε, σχετικά με την άμεση ενίσχυση σε μόνιμους ιατρούς των νοσηλευτικών μας μονάδων και κυρίως, τι θα πράξετε για την ανανέωση των συμβάσεων των συμβασιούχων που υπηρετούν στις νοσηλευτικές μονάδες.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Ευχαριστώ πολύ, κύριε Πρόεδρε.

Ευχαριστώ και τους συναδέλφους που είμαι σίγουρος ότι το ενδιαφέρον τους για την εκλογική τους περιφέρεια και τις υγειονομικές μονάδες της περιφέρειας είναι ειλικρινές.

Θέλω να σπεύσω να πω, αγαπητοί κύριοι συνάδελφοι, ότι η αναβάθμιση του ΕΣΥ δεν νομίζω ότι είναι προϊόν συγκυρίας του κορωνοϊού αλλά αποτέλεσμα σχεδιασμού και αποφάσεων της Κυβέρνησης. Και προφανώς, θα συνεχίσουμε να ενισχύουμε και τα νοσοκομεία και τα κέντρα υγείας με νέο προσωπικό, ανάλογα με τις ανάγκες κάθε υγειονομικής περιφέρειας, δίνοντας έμφαση αυτή την εποχή, για ευνόητους λόγους, όπως καταλαβαίνετε, στη νησιωτική Ελλάδα.

Πράγματι, αγαπητέ κύριε Κατρίνη, προκηρύξαμε ογδόντα μία θέσεις μονίμων ιατρών τώρα, αυτή τη στιγμή, έχοντας ως στόχο να ενισχύσουμε τις δομές υγείας που αντιμετωπίζουν πολύ σοβαρά και διαχρονικά προβλήματα στελέχωσης. Όμως, όπως σας εξήγησα οι σαράντα εννέα θέσεις από αυτές αφορούν και θα πάνε στα νησιά μας. Θα προκηρυχθούν κι άλλες προφανώς. Καταλαβαίνετε ότι στις ογδόντα μία θέσεις δεν ήταν δυνατόν να συμπεριλάβουμε όλα τα νοσοκομεία της χώρας, και σε κάποιες περιπτώσεις οι ανάγκες ήταν πιο επιτακτικές προκειμένου να διασφαλιστεί η εύρυθμη λειτουργία του ΕΣΥ.

Και μια που με ρωτήσατε, σας απαντώ ευθέως ότι ναι, σε επόμενη φάση φυσικά θα εξετάσουμε την ενίσχυση όχι μόνο του Νοσοκομείου Πύργου αλλά και όποιων άλλων νοσηλευτικών ιδρυμάτων δεν περιλαμβάνονται στην προκήρυξη αυτή των ογδόντα μία θέσεων.

Θα ήθελα, όμως, να σας υπενθυμίσω, για να δούμε και τι έρχεται και από το παρελθόν και τι έχει γίνει στο πρόσφατο παρελθόν, ότι έχουμε τις προκηρύξεις –προσέξτε, έχουμε πολλές φορές συζητήσει με την προηγούμενη ηγεσία γι’ αυτό, και πόσο η διαδικασία μπορεί να είναι χρονοβόρα- του 2018 είκοσι δύο μόνιμων ιατρών που αφορούν το Νοσοκομείο Πύργου. Για εννέα εξ’ αυτών έχει ήδη ολοκληρωθεί η διαδικασία διορισμού, μία εξ’ αυτών είναι στο στάδιο των υπογραφών, τρεις είναι στον έλεγχο πρακτικών προκειμένου να προχωρήσουν οι διορισμοί, οκτώ είναι σε αναμονή κοινοποίησης πρακτικών και μία απέβη άγονη.

Επιπλέον, τον Απρίλιο όντως, κύριε Κατρίνη, προκηρύξαμε δεκατρείς θέσεις μονίμων ιατρών για τα ίδια νοσοκομεία. Ήδη έχει αναρτηθεί ο αυτοματοποιημένος πίνακας κατάταξης των υποψηφιοτήτων και άμεσα θα ξεκινήσει η διαδικασία ελέγχου των δικαιολογητικών από τα συμβούλια. Τον περασμένο δε Μάρτιο εγκρίναμε με υπουργική απόφαση την πρόσληψη δεκαέξι επικουρικών γιατρών για το Νοσοκομείο Πύργου. Δυο υπηρετούν ήδη και για άλλους δύο αναμένουμε τον διορισμό τους. Αυτά για το Νοσοκομείο Πύργου. Έχουμε επανειλημμένως μιλήσει ως πολιτική ηγεσία του Υπουργείου Υγείας, και σας έχω πει ότι εάν είτε εσείς είτε οποιοσδήποτε άλλος παράγων του νομού, από θέση ευθύνης ή όχι, μπορεί να βρει για το έκτακτο της κατάστασης ακόμη και γιατρό συνάδελφο με «μπλοκάκι», 2.000 ευρώ αφορολόγητα και ακατάσχετα, να θέσει σε συγκεκριμένες θέσεις στο νοσοκομείο, εμείς θα το δεχθούμε την ίδια ακριβώς στιγμή.

Τώρα, για το Νοσοκομείο της Αμαλιάδας, κύριοι συνάδελφοι, από τις προηγούμενες προκηρύξεις έχει ολοκληρωθεί η διαδικασία διορισμού δύο μονίμων ιατρών. Μία βρίσκεται στο στάδιο των υπογραφών και για πέντε αναμένεται η κοινοποίηση των πρακτικών. Σύνολο: οκτώ θέσεις.

Επίσης, στο Νοσοκομείο στην Κρέστενα αναμένεται η κοινοποίηση πρακτικών για τέσσερις θέσεις μονίμων ιατρών.

Και σε ό,τι έχει να κάνει με τον χρόνο αυτό της πανδημίας και τις εξαγγελίες τις οποίες ακούσατε, εμείς όντως φέραμε στο Εθνικό Σύστημα Υγείας πάνω από πέντε χιλιάδες υγειονομικούς, γιατρούς, νοσηλευτές, παραϊατρικό προσωπικό. Εξήγησα ήδη και είπα ότι, με βάση την εντολή του Πρωθυπουργού, σε αυτούς τους νοσηλευτές οι οποίοι προσελήφθησαν ως επικουρικοί εντός COVID και στους προηγούμενους -είναι κάπου δυόμισι χιλιάδες νοσηλευτές- θα δοθεί η ανάλογη μοριοδότηση ,έτσι ώστε να μείνουν μόνιμα στο Εθνικό Σύστημα Υγείας.

Κάνουμε αυτό το οποίο πρέπει να κάνουμε για τους εργαζομένους από τον ΟΑΕΔ σε διάφορες θέσεις ευθύνης εντός του Εθνικού Συστήματος Υγείας, για να τους κρατήσουμε και, πράγματι, εξετάζεται, κύριοι συνάδελφοι, η μετατροπή των θέσεων των επικουρικών ιατρών σε Επιμελητές Β΄ -δεν είναι ακριβώς μετατροπή, ουσιαστικά είναι προκήρυξη των θέσεων- έτσι ώστε να μπορούν να παραμείνουν στο Εθνικό Σύστημα Υγείας και οι συνάδελφοί μας. Και είναι και οι μόνιμοι γιατροί οι οποίοι έρχονται στη διαδικασία αυτή του ΑΣΕΠ που εξήγησα.

Όλη αυτή η διαδικασία, λοιπόν, νομίζω ότι θα ενισχύσει το Εθνικό Σύστημα Υγείας. Θα ήθελα να πω ότι δεν υπάρχει δεύτερης ή τρίτης ταχύτητας νομός, κάθε άλλο. Υπάρχει ο σεβασμός μας, η προσοχή μας και η μέριμνά μας για όλα τα υγειονομικά ιδρύματα της χώρας. Καλά κάνετε και θέτετε τις ερωτήσεις σας, και θα έλεγα στο πλαίσιο της ενίσχυσης των νοσοκομείων του νομού να συνεργαστούμε, προκειμένου να μπορούμε να έχουμε και σε τοπικό επίπεδο και για το άμεσο ακόμη που σας είπα -την ανθρωπογεωγραφία τη γνωρίζετε καλύτερα ίσως- το καλύτερο δυνατό αποτέλεσμα.

**ΠΡΟΕΔΡΕΥΩΝ (Δημήτριος Βίτσας):** Κύριε Κατρίνη, έχετε τον λόγο για τρία λεπτά.

**ΜΙΧΑΗΛ ΚΑΤΡΙΝΗΣ:** Κύριε Υπουργέ, μας είπατε πάρα πολλούς αριθμούς, και αν ένας πολίτης της Ηλείας είχε τη δυνατότητα να παρακολουθήσει αυτή τη συζήτηση θα θεωρούσε ότι ζει μία πλάνη. Αν σημείωσα σωστά αυτά που μας αναφέρατε, πάνω από είκοσι πέντε γιατροί επίκειται να διοριστούν βάσει των προκηρύξεων. Βέβαια υπάρχει μία λεπτομέρεια. Δεν μας είπατε πότε ακριβώς θα ολοκληρωθεί αυτή η διαδικασία. Γιατί ξέρετε πολύ καλύτερα από μένα ότι ο χρόνος που μεσολαβεί από την προκήρυξη της θέσης μέχρι την ολοκλήρωση της κρίσης με τον νέο τρόπο που γίνεται είναι πάρα πολύς, και έχει αποδειχθεί ότι το σύστημα είναι χρονοβόρο και ίσως θα πρέπει να αναθεωρηθεί και ο τρόπος με τον οποίον γίνεται αυτή η διαδικασία, γιατί περνάει πάρα πολύς χρόνος κατά μέσο όρο δύο με δυόμισι έτη.

Άρα συγκρατώ αυτό που λέτε για τις θέσεις και για το Νοσοκομείο του Πύργου και της Αμαλιάδας και των Κρεστένων. Μέχρι στιγμής δεν το έχουμε δει και περιμένουμε να δούμε πότε θα γίνει πραγματικότητα.

Θα σας πω όμως κάτι, κύριε Υπουργέ. Εφόσον αποδεχόμαστε ότι υπάρχει πρόβλημα όσον αφορά την προσέλκυση ιατρικού προσωπικού, θα πρέπει η πολιτική ηγεσία του Υπουργείου Υγείας να εξετάσει σοβαρά να αλλάξει την κατηγορία ζώνης που ανήκουν τα νοσοκομεία της Ηλείας, ώστε να δώσει κίνητρα για την προσέλκυση μόνιμου ιατρικού προσωπικού. Εφόσον βλέπουμε ότι σε προκηρύξεις δεν υπάρχει το ενδιαφέρον που υπάρχει σε άλλες περιοχές, να αλλάξουν ζώνη τα νοσοκομεία της Ηλείας.

Δεύτερον, θα μου επιτρέψετε επίσης να σας πω ότι διαβάζοντας την προδημοσίευση της κατανομής θέσεων της προκήρυξης 6Κ, που αφορά προσωπικό σε νοσοκομεία όλης της χώρας, απουσιάζουν εκκωφαντικά και πάλι τα νοσοκομεία της Ηλείας όσον αφορά το νοσηλευτικό προσωπικό. Έχει προβλεφθεί μόνο μία θέση διαιτολόγου και μία θέση μηχανικού, την ίδια στιγμή που στα νοσοκομεία της Αχαΐας έχουμε επτά ΤΕ νοσηλευτές και δύο ΠΕ, η Ηλεία μένει εκτός από το ιατρικό προσωπικό με τις ογδόντα μία θέσεις και από το νοσηλευτικό προσωπικό, από την προκήρυξη 6Κ, όντας μία περιοχή που διπλασιάζεται ο πληθυσμός της το καλοκαίρι, αλλά δεν έχει ιατρικό και νοσηλευτικό προσωπικό.

Δεν έχουμε δει ακόμα τη μονιμοποίηση του νοσηλευτικού προσωπικού, που, αν δεν κάνω λάθος, είναι δέσμευση του ίδιου του Πρωθυπουργού για το προσωπικό το οποίο προσελήφθη την περίοδο του κορωνοϊού. Είπατε κάτι για το επικουρικό ιατρικό προσωπικό. Ο κ. Κοντοζαμάνης, είχε πει για μετατροπή σε μόνιμους Επιμελητές Β΄, εσείς λέτε για προκήρυξη που θα τους δώσει μοριοδότηση. Πρέπει όμως να το δούμε -γιατί, ξέρετε, όταν περνάνε δύο μήνες και δεν το βλέπουμε, είμαστε καχύποπτοι και αυτό είναι λογικό- και να μη ζήσουμε τις καταστάσεις μετακίνησης προσωπικού από νοσοκομείο σε νοσοκομείο του νομού. Για παράδειγμα, από το Κέντρο Υγείας Ανδρίτσαινας, ο μόνος παθολόγος που υπηρετεί σε μία ιστορική ορεινή περιοχή, μετακινήθηκε στο Νοσοκομείο του Πύργου κι έμεινε χωρίς γιατρό η περιοχή. Και άλλα τέτοια τραγελαφικά συμβαίνουν στον Νομό Ηλείας.

Και λυπάμαι, κύριε Υπουργέ, αλλά παρά το γεγονός ότι δεν θέλω να αμφισβητήσω τις προθέσεις σας, γιατί σας ξέρω από τότε που διακονούσαμε τη Σχολή Δημόσιας Υγείας στα ίδια θρανία, οφείλω να πω ότι δεν με πείθετε με τις απαντήσεις σας, γιατί δεν μου λέτε πότε θα ολοκληρωθούν οι διαδικασίες των γιατρών και δεν μου λέτε με σαφήνεια -φαντάζομαι και στον συνάδελφο- πότε θα προκηρύξετε θέσεις μόνιμου ιατρικού προσωπικού, όπως κάνατε με τα άλλα νοσοκομεία της 6ης ΥΠΕ. Θέλω σας παρακαλώ να μας πείτε συγκεκριμένα χρονοδιαγράμματα, ότι «εγώ τον Σεπτέμβριο θα προκηρύξω θέσεις στα νοσοκομεία της Ηλείας και τον Οκτώβριο θα ολοκληρώσω όλα αυτά που σας είπα για τις είκοσι πέντε θέσεις ιατρικού προσωπικού».

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κύριε Υπουργέ, μας αναφέρατε ότι, πράγματι, το 2018 υπήρξαν προκηρύξεις για πρόσληψη μόνιμων ιατρών στις νοσηλευτικές μονάδες υγείας, και μας αναφέρατε κάποιες διαδικασίες που είναι σε εξέλιξη για την πλήρωση αυτών των θέσεων. Θα πρέπει, λοιπόν, να μας πείτε και συγκεκριμένο χρονοδιάγραμμα, πότε περιμένετε επιτέλους να ολοκληρωθούν οι διαδικασίες και να τοποθετηθούν αυτοί οι γιατροί στις νοσηλευτικές μονάδες της Ηλείας, όπου τόσο μεγάλες είναι οι ελλείψεις και τόσο πολύ είναι απαραίτητο αυτό το προσωπικό.

Ακόμη θα πρέπει να μας πείτε τι σκοπεύετε να κάνετε για τις προκηρύξεις από δω και πέρα, γιατί αυτά είχαν δρομολογηθεί από την προηγούμενη κυβέρνηση, από την κυβέρνηση ΣΥΡΙΖΑ από το 2018 -προβλέπονται κάποιες προσλήψεις- και κυρίως τι θα γίνει αν δεν πληρωθούν αυτές οι θέσεις. Γιατί, για παράδειγμα, αν υπάρχουν λίγες θέσεις στην παθολογική κλινική της νοσηλευτικής μονάδας του Πύργου, δεν θα υπάρξει ενδιαφέρον για να διοριστούν εκεί γιατροί. Περισσότερες θέσεις θα δημιουργήσουν άλλα δεδομένα και θα είναι πιο ελκυστική η πλήρωση των θέσεων και η αποδοχή των θέσεων αυτών από τους γιατρούς.

Επίσης, όπως είπε και ο συνάδελφος, βεβαίως, χρειάζεται και η αλλαγή της κατηγορίας ζώνης και να υπάρξουν κίνητρα ειδικά για την Ηλεία, ώστε να τοποθετούνται και να αποδέχονται γιατροί τις θέσεις αυτές.

Θα πρέπει επίσης να είναι σαφές ότι ειδικά για την Ηλεία θα πρέπει αυτή να ενταχθεί στον μελλοντικό σχεδιασμό για πλήρωση θέσεων τόσο ιατρικού όσο και νοσηλευτικού προσωπικού. Οι ελλείψεις είναι πάρα πολύ μεγάλες -αναφέρθηκα και πριν- τόσο στη νοσηλευτική μονάδα του Νοσοκομείου του Πύργου, ειδικά στην παθολογική, όσο και στην Αμαλιάδα και στην Κρέστενα. Επίσης, τα Κέντρα Υγείας Ανδρίτσαινας, Γαστούνης και άλλα, έχουν πάρα πολλές ελλείψεις σε προσωπικό.

Θα θέλαμε ακόμη να μας πείτε, τι γίνεται με την προκήρυξη 2Κ για νοσηλευτικό προσωπικό. Υπήρχαν κάποιες θέσεις εκεί που είχαν προκηρυχθεί. Δεν ξέρουμε ακόμα τι έχει γίνει για το νοσηλευτικό προσωπικό.

Επίσης, ένα τελευταίο ερώτημα σχετικά με τη Νοσηλευτική Μονάδα των Κρεστένων. Είναι δρομολογημένη η μονάδα ψυχοκοινωνικής αποκατάστασης. Είχαν παραληφθεί τα τεύχη δημοπράτησης και το έργο βρίσκεται στο τελικό στάδιο χρηματοδότησης. Αν έχετε κάποια ενημέρωση, να μας πείτε τι σκοπεύετε να κάνετε σχετικά με αυτό, γιατί είναι πραγματικά πολύ σημαντικό να προχωρήσει η διαδικασία για τη Νοσηλευτική Μονάδα της Κρέστενας και τη λειτουργία της ως μονάδα ψυχοκοινωνικής αποκατάστασης.

Όλοι οι φορείς, οι νοσηλευτικές μονάδες, οι διοικήσεις των νοσοκομείων, οι ιατρικοί σύλλογοι, η τοπική αυτοδιοίκηση, όλοι οι πολίτες της Ηλείας περιμένουν σήμερα να ακούσουν κάποιες συγκεκριμένες δεσμεύσεις σας ,τόσο για το χρονοδιάγραμμα υλοποίησης των δρομολογημένων προσλήψεων με προηγούμενους διαγωνισμούς για ιατρικό, κυρίως, προσωπικό, όσο και το ποιος είναι ο σχεδιασμός για ένταξη των νοσηλευτικών μονάδων σε μελλοντικές προκηρύξεις για πλήρωση θέσεων τόσο ιατρικού όσο και νοσηλευτικού προσωπικού.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Ευχαριστώ, κύριε Πρόεδρε, θα είμαι σύντομος.

Κύριοι συνάδελφοι, ακούστε. Εγώ δέχομαι ότι μπορούμε διαπαραταξιακά να κάνουμε μια κουβέντα -παρ’ ότι θεωρώ μεγάλη κατάκτηση τον ΑΣΕΠ- για το πώς μπορούμε να επιταχύνουμε τις διαδικασίες. Γιατί -όπως καταλαβαίνετε- θέσεις κηρύσσονται άγονες, υπάρχει διαδικασία από τους δικαστές, από το ΑΣΕΠ. Υπάρχει, βεβαίως, η δική μας προσπάθεια μέσω ηλεκτρονικής πλατφόρμας να μειώσουμε τους χρόνους. Θα μειωθούν πάρα πολύ οι χρόνοι έτσι. Το εξήγγειλα στην αρχή της χρονιάς.

Υπάρχει όμως και μια πανδημία και όλα κινούνται δυναμικά. Οι διαδικασίες που ανέφερα είναι διαδικασίες που έχουν προχωρήσει και θα τελεσφορήσουν. Από κει και πέρα όμως θα πρέπει να ξέρετε ότι τα πάντα προτεροποιούνται, κατηγοριοποιούνται με βάση την καθημερινότητα την οποία ζούμε. Ο στόχος προφανώς είναι Εθνικό Σύστημα Υγείας να προφυλαχθούν και να στηριχθούν οι άνθρωποι, οι ασθενείς, να σωθούν ανθρώπινες ζωές. Καταλαβαίνω την ανάγκη του νομού. Με πολύ καλή διάθεση απέναντι σας, στους συνάδελφους μου, ίσως να μπορέσουμε από κοινού να βρούμε λύσεις.

Επειδή περιόδευσα σχεδόν σε όλα τα μεγάλα νοσοκομεία και σε μικρά περιφερειακά εν μέσω κορωνοϊού την άνοιξη, και τώρα τους καλοκαιρινούς μήνες προσπαθώ να περιοδεύσω σε όλα τα νοσοκομεία, τα κέντρα υγείας, περιφερειακά ιατρεία των νησιών, για να δω ο ίδιος ποια είναι τα θέματα να ακούσω και τα προβλήματα κ.λπ., θα σας έλεγα ότι ο τρόπος με τον οποίον αντιμετωπίζεται η νησιωτικότητα κατ’ αρχάς κι η περιφέρεια, κύριε συνάδελφε, θα πρέπει να ξαναμπεί στο μικροσκόπιο, και ενδεχομένως να συνυπολογίσουμε και να βρούμε τρόπους τέτοιους, έτσι ώστε να μπορέσουμε να στηρίξουμε περιφερειακά νοσοκομεία -τα οποία κατά την άποψή μου επιτελούν ένα πολύ σημαντικό έργο- με θέσεις συναδέλφων ιατρών και λοιπών ειδικοτήτων όπως και νοσηλευτών και παραϊατρικού προσωπικού και λοιπά με τρόπο τέτοιο, έτσι ώστε να μην κηρύσσονται άγονες και να μπορέσουν επιτέλους να τελεσφορήσουν.

Γιατί προσέξτε, δεν είναι μόνο η ποσότητα. Πολλά πράγματα έχουν έκαστες πολιτικές ηγεσίες δοκιμάσει στο παρελθόν. Για παράδειγμα, «Δώσε έναν παραπάνω βαθμό από Επιμελητή Β΄ σε Επιμελητή Α΄» ή μείνε τέσσερα χρόνια εκεί και μετά μπορείς να πας σε μία άλλη θέση προσωποπαγή σε άλλο νοσοκομείο. Επίσης είναι και το οικονομικό θέμα πολλές φορές.

Θα έλεγα -εγώ δέχομαι να το κάνουμε αυτό από κοινού, δεν υπάρχει κάτι εγωιστικό στο Υπουργείο Υγείας- να βρούμε τρόπους, έτσι ώστε η ελληνική περιφέρεια κι η νησιωτικότητα που είναι κατά άποψή μου ισχυρό πλεονέκτημα κι όχι μειονέκτημα για τη χώρα, να ενισχυθούν και να στηριχθούν με τέτοιο τρόπο νομοθετικά, έτσι ώστε να μη γίνεται εκ παραδρομής ή με βάση τις ανάγκες πρόσκαιρα η όποια αντιμετώπιση του προβλήματος αλλά να νομοθετηθεί έτσι ώστε να έχει τη δυνατότητα να είναι λύση σε διάρκεια.

Ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ, κύριε Υπουργέ.

Προχωρούμε στη συζήτηση της τρίτης με αριθμό 939/17-7-2020 επίκαιρης ερώτησης πρώτου κύκλου του Βουλευτή Β1’ Βόρειου Τομέα Αθηνών του ΜέΡΑ25 κ.Κλέωνα Γρηγοριάδηπρος τον Υπουργό Υγείας, με θέμα: «Προβλέψεις και πρόνοιες με αφορμή την αύξηση κρουσμάτων COVID-19».

Ορίστε, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, τελευταία τόσο ειδησεογραφικά όσο και από τα στοιχεία που παρέχει το κράτος, πληροφορούμαστε για μια ραγδαία έξαρση των κρουσμάτων του κορωνοϊού στη χώρα μας, στην Ελλάδα. Φαίνεται ότι αυτή η έξαρση, κύριε Υπουργέ, σχετίζεται -ευθέως φαίνεται αυτό- με το άνοιγμα των συνόρων για τον τουρισμό μας, κάτι που ήταν σε ένα βαθμό αναγκαίο να γίνει, δεν λέμε όχι. Φαίνεται επίσης ότι ακριβώς επειδή σχετίζεται με το άνοιγμα των συνόρων, η συντριπτική πλειοψηφία των νέων κρουσμάτων που αποκτά η χώρα είναι εισαγόμενα, ήτοι προέρχονται από το εξωτερικό και όχι από την Ελλάδα.

Εμείς, ως ΜέΡΑ25, κύριε Υπουργέ, εγκαίρως από τον Μάρτιο ακόμα σας έχουμε προειδοποιήσει για τον κίνδυνο της επανάκαμψης ενός δεύτερου κύματος του κορωνοϊού και σας έχουμε από νωρίς ζητήσει να πάρετε τα μέτρα, ώστε να θωρακιστεί το Εθνικό Σύστημα Υγείας μας, δηλαδή, να προβείτε σε αθρόες προσλήψεις χιλιάδων γιατρών με συμβάσεις αορίστου χρόνου, δηλαδή, σε μόνιμες προσλήψεις. Σας έχουμε ζητήσει επίσης να προσλάβετε άλλους τόσους και παραπάνω υγειονομικούς και, βεβαίως, κυρίως σας έχουμε ζητήσει από τον Μάρτιο συστηματικά και συντεταγμένα να προβείτε σε μαζικότατα τεστ. Έλεγα μάλιστα εγώ ως Κοινοβουλευτικός Εκπρόσωπος ότι καλό θα είναι να έχουν γίνει εκατομμύρια τεστ, όχι χιλιάδες.

Παράλληλα εγείρονται συγκεκριμένα ερωτήματα, σχετικά με το νέο καθεστώς επιδημιολογικής παρατήρησης. Κύριε Υπουργέ, φτάνουν στα αυτιά μας, συγκεκριμένα, συνέχεια φήμες, ότι όσοι τουρίστες προσέρχονται αυτοβούλως για να κάνουν το τεστ για τον COVID-19, σε περίπτωση που αποδειχθούν θετικοί δεν προστίθενται στα κρούσματα που ανακοινώνονται από την ελληνική πολιτεία. Θέλουμε μια απάντηση επ’ αυτού.

Επίσης δεν υφίσταται επαρκής ενημέρωση, ως προς το πόσα νέα κρούσματα σχετίζονται με προηγούμενα και πόσα είναι «ορφανά». Πληροφορία που -όπως ξέρετε καλύτερα από εμένα- είναι εξαιρετικά κρίσιμη για την ιχνηλάτηση της διασποράς του COVID-19.

Τώρα, οι ερωτήσεις είναι συγκεκριμένες, κύριε Υπουργέ, και για να μην τρώω άλλο χρόνο, σας τις απευθύνω διαβάζοντας τες: Σε επίπεδο εναλλακτικών σεναρίων ποια είναι τα συγκεκριμένα μέτρα και ποιες οι συγκεκριμένες πρόνοιες που έχουν σχεδιαστεί για το ενδεχόμενο δεύτερο κύμα της πανδημίας, ιδίως αν αυτό ο μη γένοιτο εμφανιστεί εν μέσω θέρους και τουριστικής περιόδου; Δεύτερον, με ποιον τρόπο -όπως σας είπα και πριν- καταμετρώνται τα κρούσματα και διαχωρίζονται σε εισαγόμενα και μη; Υφίσταται διαφοροποίηση ανάλογα με το εάν ένας τουρίστας προέρχεται αυτοβούλως για τεστ ή όχι;

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κύριος Υπουργός.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Ευχαριστώ, κύριε Πρόεδρε.

Κύριε συνάδελφε, πάντα ευγενής και κύριος στις τοποθετήσεις σας, σας ευχαριστώ πάρα πολύ για την ερώτηση. Είναι καίρια και πολύ σημαντική.

Νομίζω ότι εμφανίσαμε δείγματα γραφής από τα τέλη Ιανουαρίου για το πόσο πιστεύουμε στην πρόληψη και στις ενέργειες αυτές νωρίς στο χρόνο, έτσι ώστε να μπορέσουμε να στηρίξουμε το Εθνικό Σύστημα Υγείας και την ελληνική κοινωνία. Θα ήθελα να θυμίσω ότι αρκετά βήματα μπροστά και με ισχυρά αντανακλαστικά και σε σχέση με όλες τις άλλες ευρωπαϊκές χώρες, φτιάξαμε ένα μηχανισμό τέτοιο που εμπλέκει το ΕΚΑΒ, το ΕΚΕΠΥ, τα νοσοκομεία αναφοράς, τους επιστήμονες μας, την επιτροπή των είκοσι οχτώ επιστημόνων που είναι κορυφαίοι.

Απαντάω έτσι σε ένα κομμάτι της ερώτησής σας. Δεν υπάρχει καμμία αμφιβολία. Οι άνθρωποι αυτοί είναι αυτοί οι οποίοι έχουν την ευθύνη επιστημονικά, διαβουλεύονται σχεδόν καθημερινά. Η κοινή συνισταμένη από πολλές απόψεις και ευρείας συζήτησης καθημερινώς της επιστημοσύνης τους και των εισηγήσεων τους, είναι αυτή που έρχεται ως μαγιά στο Υπουργείο Υγείας και στην Κυβέρνηση και παίρνονται οι αποφάσεις.

Έτσι λοιπόν πριν καν να είχαμε κρούσμα στην Ελλάδα, φτιάξαμε έναν μηχανισμό τέτοιο, ο οποίος απέδωσε και απέδωσε σε πολύ υψηλό βαθμό. Το έχετε κι εσείς αναγνωρίσει και σας ευχαριστώ πάρα πολύ γι’ αυτό.

Θα ήθελα να σας θυμίσω ότι μετά επακολούθησαν πολλά στάδια. Επακολούθησε στάδιο ανοίγματος για την κοινωνία μας. Ανοίξαμε τα σχολεία, τα καταστήματα υγειονομικού ενδιαφέροντος, τις επιχειρήσεις, το ελληνικό δημόσιο, τις μετακινήσεις από νομό σε νομό και από περιφέρεια σε περιφέρεια. Μετά από την 1η Ιουνίου και στις 15 Ιουνίου ανοίξαμε πτήσεις από το εξωτερικό, τις οποίες τεστάραμε. Την 1η Ιουνίου πιο λίγες. Στις 15 Ιουνίου και στο αεροδρόμιο στη Μακεδονία. Σιγά-σιγά από 1η Ιουλίου έγιναν οι πτήσεις από το εξωτερικό σε πολλαπλούς προορισμούς. Κι όλα αυτά έχουν γίνει λελογισμένα, με προσοχή και με μέθοδο. Γι’ αυτό -όπως βλέπετε- σε σχέση με άλλες γειτονικές χώρες -δεν μπορεί να πει κανείς ότι είναι στην άλλη άκρη του κόσμου κι έχουν άλλο κλίμα- ή τις υπόλοιπες ευρωπαϊκές χώρες εμφανώς βρισκόμαστε σε πολύ καλύτερη κατάσταση.

Καλά κάνετε και ανησυχείτε κι εμείς ανησυχούμε και επαγρυπνούμε. Να σας πω λοιπόν, ότι η κατάσταση αυτή είναι δυναμική. Προκύπτουν νέα δεδομένα κάθε μέρα και τα αξιολογούμε. Ανάλογα προσαρμόζουμε την πολιτική μας.

Θέλω να σας πω ότι προφανώς, υπάρχει -το απευχόμαστε- plan B. Αυτό αφορά τοπικά lockdown, επιμέρους διορθώσεις, PCR ενδεχομένως σε περισσότερους τουρίστες ή υποχρεωτικότητα. Τα εξετάζει καθημερινά η επιτροπή εμπειρογνωμόνων. Αν και για το τεστ θα ήθελα να σας ενημερώσω ότι η πολιτική, που μας πρότειναν οι επιστήμονές μας δικαιώθηκε. Άλλες χώρες βιάστηκαν να κάνουν rapid test αμφιβόλου ποιότητας πολλών εκατομμυρίων και χαντακώθηκαν απ’ αυτό, με απώλειες χιλιάδων ζωών δυστυχώς. Οπότε θέλει πάρα πολύ προσοχή το πού κάνεις τεστ και τι τεστ κάνεις.

Πιστεύω ότι είναι στο χέρι μας να δούμε εάν έχουμε μια απλή αύξηση και να αποφύγουμε ένα δεύτερο κύμα αυτή τη στιγμή. Θα σας έλεγα πώς, σε ό,τι έχει να κάνει με τα δείγματα και το εάν είναι από το εξωτερικό ή από το εσωτερικό, ο μηχανισμός είναι συγκεκριμένος. Δεν παρεμβαίνει κανείς. Ό,τι έρχεται εδώ και ελέγχεται, από τη στιγμή που βρίσκεται θετικό, καταχωρείται. Γίνεται ιχνηλάτηση αμέσως, από τους συγγενείς, μετά πρώτος κύκλος, δεύτερος κύκλος, βλέπουμε το ύψος της μεταδοτικότητας σε συμπτωματικούς ή ασυμπτωματικούς και καταχωρείται. Όλα γίνονται με διαφάνεια και όλα ανακοινώνονται, στον βαθμό αυτό, που δεν υπάρχει υπερεπικοινωνία. Ειδικά για τις τοπικές κοινωνίες και τα νησιά μας δεν θέλουμε να κάνουμε ζημιά στον τουρισμό μας, προφανώς.

Προσπαθούμε, λοιπόν, να υπάρχει ένα λελογισμένο μέτρο, μια ισορροπία μεταξύ αυτών που ανακοινώνουμε, να μην βάλουμε ιδιαίτερη πίεση, που ούτως ή άλλως υπάρχει σε κλειστές κοινωνίες, και παράλληλα επιστημονικά και τεκμηριωμένα να μπορούμε να ελέγξουμε τη νόσο.

**ΠΡΟΕΔΡΕΥΩΝ (Δημήτριος Βίτσας):** Κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ, κύριε Πρόεδρε.

Ευχαριστώ κι εσάς, κύριε Υπουργέ, που είσαστε πάντα εδώ, για να απαντήσετε εν μέσω πανδημίας και πάρα πολλής δουλειάς που έχετε.

Θα ήθελα να σας πω κάτι. Κατάλαβα καλά την απάντησή σας, φαντάζομαι. Εννοείτε ότι οι τουρίστες που προσέρχονται αυτοβούλως για να κάνουν τεστ, εάν βγουν θετικοί, προσμετρώνται και ανακοινώνονται.

Το δεύτερο και τελευταίο σκέλος της απάντησής σας είναι λίγο ομιχλώδες για εμένα. Δηλαδή, δεν ξέρω τι ακριβώς εννοείτε, λέγοντας ότι «για να μην κάνουμε ζημιά στα νησιά μας, ίσως και να». Είναι λίγο ασαφές αυτό. Εννοείτε ότι μπορεί να υπάρχει κάποιος, που έχει κορωνοϊό και να μην το μάθουμε ποτέ; Φαντάζομαι ότι τα πάντα μπορεί να είναι θεμιτά, αλλά θα ήθελα να το αποσαφηνίσετε τι ακριβώς εννοείτε.

Θέλω να σας πω ποιο είναι για εμάς το κεντρικό, το κυρίαρχο θέμα όσον αφορά την πιθανότητα επανάκαμψης του κορωνοϊού είτε τώρα είτε το φθινόπωρο και μάλιστα σε χειρότερη κλίμακα απ’ ό,τι ήμασταν και λόγω ακριβώς -εγώ δεν το αρνούμαι, ποτέ δεν κάνω μικροπολιτική- των έγκαιρων μέτρων που πήρε η Κυβέρνηση και για τα οποία σας δώσαμε συγχαρητήρια σαν ΜέΡΑ25. Όντως, το ζήσαμε πολύ ήπια. Όμως, φοβόμαστε ότι μπορεί να μην είναι έτσι τη δεύτερη φορά και θεωρούμε σαν ΜέΡΑ25 ότι το κομβικό σημείο, κύριε Υπουργέ -είστε γιατρός και το ξέρετε- είναι οι γιατροί.

Φαίνεται, λοιπόν, εδώ από τα στοιχεία που έχω, τόσο από τη συνδικαλιστική ένωση των γιατρών όσο και από τον ΣΚΑΪ -είναι στοιχεία που ανακοίνωσε επίσημα και ο ΣΚΑΪ, που σίγουρα δεν είναι ένα αριστερό ή φιλοαριστερό κανάλι- ότι τετρακόσιοι τριάντα είναι όλοι και όλοι οι επικουρικοί γιατροί που έχουν προσληφθεί. Αυτοί φαίνεται ότι δεν έχουν προσληφθεί με σύμβαση αορίστου χρόνου. Είναι στοιχεία από τη συνδικαλιστική οργάνωση των γιατρών, αλλά και από τον ΣΚΑΪ, που δημοσίευσε ο ΣΚΑΪ. Επίσης, περίπου τρεισήμισι χιλιάδες είναι οι επικουρικοί λοιποί υγειονομικοί.

Λένε, λοιπόν, οι γιατροί -ο ΣΚΑΪ δεν το λέει, αλλά το λένε οι γιατροί- ότι αυτό είναι σταγόνα στον ωκεανό, δεδομένου ότι πριν την πανδημία έλειπαν από το Εθνικό μας Σύστημα Υγείας πέντε χιλιάδες μόνιμοι ειδικευμένοι γιατροί και είκοσι πέντε χιλιάδες λοιποί υγειονομικοί, σύμφωνα με τα επίσημα -προσέξτε με- οργανογράμματα του 2012, τα κρατικά οργανογράμματα. Σύμφωνα με τους γιατρούς, έλειπαν οκτώμισι χιλιάδες και τριάντα πέντε αντίστοιχα. Λέω, όμως, τα κρατικά οργανογράμματα του 2012 που λένε αυτά τα νούμερα που σας είπα.

Επίσης, φαίνεται ότι οι λειτουργούσες κλίνες ΜΕΘ, στην πραγματικότητα δεν είναι παραπάνω από επτακόσιες δέκα. Φαίνεται, επίσης, ότι ήδη είναι ασφυκτικά γεμάτες αυτές οι κλίνες στις ΜΕΘ με περιστατικά της λοιπής νοσηρότητας, δηλαδή από τα ήδη προηγούμενα.

Δεν λέμε ότι μπορούν σε μια μέρα να γίνουν θαύματα, δεν μπορούν να γίνουν πέντε χιλιάδες ή δέκα χιλιάδες, αλλά τι θα γίνει, κύριε Υπουργέ μου, εάν ενσκήψει ο ιός δριμύτερος τώρα ή τον Οκτώβρη; Θα έπρεπε, νομίζουμε, ως ΜέΡΑ25, να έχουμε ήδη τριπλασιάσει τις ΜΕΘ, να τις έχουμε πάει στις τρεις χιλιάδες ή στις τέσσερις χιλιάδες. Ξέρω ότι δεν γίνονται θαύματα, αλλά ανησυχούμε πολύ σοβαρά γι’ αυτό.

Αυτά ήθελα να σας πω και περιμένω την απάντησή σας.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Ευχαριστώ, κύριε Πρόεδρε, όπως ευχαριστώ και εσάς, κύριε συνάδελφε.

Διαβάζω ακριβώς το κομμάτι, που αφορά τα εγχώρια και εξωχώρια κρούσματα, για να μην παρεξηγηθώ. Τα κρούσματα COVID-19 διακρίνονται σε εισαγόμενα και εγχώρια, ανάλογα εάν οι ασθενείς εκτέθηκαν στον ιό σε χώρα του εξωτερικού ή στην Ελλάδα. Με δεδομένο ότι ο χρόνος επώασης του κορωνοϊού κυμαίνεται από μία έως δεκατέσσερις ημέρες, ως εισαγόμενο θεωρείται το κρούσμα που ο ιός δεκατέσσερις ημέρες πριν την έξαρση συμπτωμάτων της νόσου βρισκόταν εκτός Ελλάδας, ανεξάρτητα από το εάν ο έλεγχος έγινε σε πύλη εισόδου της χώρας ή σε εργαστήριο επιλογής του ασθενή.

Τέλος, σε ό,τι αφορά τα κρούσματα, των οποίων δεν είναι γνωστή η πηγή μετάδοσης, όπως γίνεται εξαρχής, έτσι γι’ αυτή την περίοδο ο ΕΟΔΥ και η Πολιτική Προστασία προχωρούν σε ενδελεχείς ιχνηλατήσεις, με στόχο την αποφυγή διασποράς της νόσου και την προάσπιση της δημόσιας υγείας.

Θέλω, επίσης, να σας πω για τις προσλήψεις και για τις ΜΕΘ. Αυτό το οποίο βάζετε είναι καίριο. Καταφέραμε, εντός τριών μηνών και εν μέσω κορωνοϊού, να κάνουμε πάνω από πέντε χιλιάδες προσλήψεις. Πέντε χιλιάδες προσλήψεις πάρα πολύ σημαντικές για το Εθνικό Σύστημα Υγείας. Δεν ωφελεί να πάω πίσω, στις περιοριστικές δημοσιονομικές πολιτικές και να πω πόσες δυσκολίες πέρασε το ΕΣΥ και πόση ανάγκης στήριξης έχει. Σε τόσο σύντομο χρονικό διάστημα τόσες πολλές προσλήψεις δεν έχουν ξαναγίνει ποτέ.

Επίσης, απάντησα πριν στους συναδέλφους μας, θα το ξαναπώ και σε εσάς, ότι αυτοί οι άνθρωποι οι οποίοι αγωνιστήκαν, οι νοσηλευτές, οι επικουρικοί, αλλά και αυτοί οι οποίοι είχαν προσληφθεί πριν ως επικουρικοί θα μείνουν μόνιμα στο Εθνικό Σύστημα Υγείας και ότι υπολογίζεται η μετατροπή θέσεων επικουρικών ιατρών σε επιμελητές, για να μείνουν κι αυτοί. Διότι παρ’ ότι ξέρουμε όλοι ότι έχουν συγκεκριμένο χρόνο δια της υπογραφής, μιλώ για τους συνανθρώπους μας και συναδέλφους ή άλλων ειδικοτήτων ή λοιπού προσωπικού που προσελήφθησαν μέσω ΟΑΕΔ, γίνεται προσπάθεια να βρεθεί τρόπος μέσω του Υπουργείου Εργασίας ή μέσω ΕΣΠΑ, να παραμείνουν και αυτοί για κάποιο χρονικό διάστημα.

Επίσης, θέλω να σας πω ότι εδώ έγινε ένα μικρό θαύμα. Το να φθάσουμε από πεντακόσιες εξήντα πέντε θέσεις σε μονάδες εντατικής θεραπείας ή ΜΑΦ στις χίλιες δεκαεπτά εν μέσω κορωνοϊού σε λίγους μήνες -μακάρι, να μην χρειαστεί να καλυφθεί ούτε το 20% απ’ αυτές από COVID περιστατικά- είναι κάτι πάρα πολύ σημαντικό.

Τι άλλο κάναμε εν μέσω κρίσης; Γιατί η κρίση, ο κορωνοϊός δεν έχει τελειώσει. Σας είπαμε ότι μέχρι το τέλος του έτους θα υπάρχουν μόνιμες χίλιες διακόσιες ΜΕΘ και ΜΑΦ. Μόνιμες, προίκα στο Εθνικό Σύστημα Υγείας, με τον κωδικό 45 εκατομμύρια ευρώ ΓΛΚ για την πληρωμή γιατρών, νοσηλευτών και λοιπού προσωπικού, με αυτό το προσωπικό μόνιμα να μένει στα νοσοκομεία και με πληρωμένη από τη δωρεά του Ιδρύματος Σταύρος Νιάρχος και πέντε χρόνια εκπαίδευσης για όλο αυτό το προσωπικό και μετά από προμήθειες του ελληνικού δημοσίου και ιδιωτών με καινούργια μόνιτορ, με καινούργιους αναπνευστήρες, με καινούργια κρεβάτια και όλο τον τεχνολογικό εξοπλισμό, που χρειάζεται μια σύγχρονη ΜΕΘ, προκειμένου να μπορέσει να επιτελέσει το έργο το οποίο θέλουμε. Άρα, θα έχουμε τεχνολογικό εξοπλισμό για τις καινούργιες ΜΕΘ και θα αλλάξουμε και των παλαιών ΜΕΘ τον εξοπλισμό με βάση αυτά τα οποία έχουμε.

Συνεπώς, λοιπόν, στο τέλος αυτής της περιόδου θα έχουμε χίλιες διακόσιες μόνιμες ΜΕΘ, θα έχουμε και τις άλλες, κύριε συνάδελφε, αυτές τις οποίες μετατρέψαμε -καρδιοχειρουργικές κλπ.- σε ΜΑΦ και ΜΕΘ αυτό το χρονικό διάστημα, εάν και εφόσον χρειαστεί.

Να επαναλάβω ότι διαχωρίσαμε τα περιστατικά σε COVID και non COVID. Στείλαμε με συμβάσεις που κάναμε για τα περιστατικά non COVID σε ιδιωτικά θεραπευτήρια, έτσι ώστε να μην υπάρχει πρόσμειξη με άτομα με χαμηλό ανοσοποιητικό σύστημα, γιατί καταλαβαίνετε ότι θα ήταν καταστροφικές οι συνέπειες.

Βεβαίως, οι ΜΕΘ μας δεν είναι μόνο για τον κορωνοϊό. Εξήγησα πριν δυστυχώς, ότι έχουμε και άλλες θλιβερές πρωτιές, όπως στα τροχαία για παράδειγμα, που βλέπετε τι γίνεται κάθε καλοκαίρι στα νησιά μας, καρδιακά, εγκεφαλικά και άλλες ανάγκες.

Είπα ότι δυστυχώς -το είπε και ο Πρωθυπουργός- είναι θλιβερό ότι ένα από τα μεγαλύτερα ρουσφέτια-ανάγκες της Μεταπολίτευσης ήταν «βρείτε μου ένα κρεβάτι στη μονάδα εντατικής θεραπείας για τον συγγενή μου, ο οποίος κινδυνεύει να χάσει τη ζωή του».

Θεωρώ ότι αυτά θα είναι μια πολύ μεγάλη παρακαταθήκη για το Εθνικό Σύστημα Υγείας. Καλά κάνετε και ρωτάτε. Λόγος ανησυχίας δεν υπάρχει. Μάλιστα, βρήκατε και το timing, το momentum. Ακόμα και σήμερα υπογράψαμε τις συμφωνίες για τα δεκαπέντε νοσοκομεία και τα εκατόν τριάντα εβδομήντα τέσσερα κρεβάτια ΜΕΘ και ΜΑΦ από το Ίδρυμα «Σταύρος Νιάρχος».

Άρα, μόνιμα προστίθενται πράγματα. Ο κύριος Πρόεδρος της Βουλής με ενημέρωσε ότι μέσα στις επόμενες μέρες θα υπογραφεί η συμφωνία και με τη Βουλή των Ελλήνων -κύριε Αντιπρόεδρε, σας ευχαριστώ πάρα πολύ για μια ακόμη φορά γι’ αυτό- για τις πενήντα κλίνες ΜΕΘ στο «Σωτηρία». Είναι τεράστια η προσφορά της Βουλής των Ελλήνων στο Εθνικό Σύστημα Υγείας. Θα υλοποιηθούν εντός εβδομήντα ημερολογιακών ημερών. Προχωρούν με ιδιωτικές δωρεές και οι έντεκα κλίνες στο Γενικό Κρατικό της Νίκαιας. Βλέπετε ότι παρ’ ότι έχουμε πολλά άλλα πράγματα, τα οποία είναι πιεστικά και στα οποία πρέπει να βρίσκουμε λύσεις, προχωράμε σ’ αυτά τα οποία έχουμε δεσμευτεί, κύριε συνάδελφε.

**ΠΡΟΕΔΡΕΥΩΝ (Δημήτριος Βίτσας):** Θα συζητηθεί τώρα η πρώτη με αριθμό 937/17-7-2020 επίκαιρη ερώτηση δεύτερου κύκλου του Βουλευτή Μαγνησίας του Συνασπισμού Ριζοσπαστικής Αριστεράς κ.Αλέξανδρου Μεϊκόπουλου προς τον Υπουργό Υγείας, με θέμα: «Εκτός λειτουργίας το ένα από τα δύο ακτινοθεραπευτικά μηχανήματα του Πανεπιστημιακού Γενικού Νοσοκομείου Λάρισας (ΠΓΝΛ)».

Κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, ήθελα να σας θέσω σήμερα ένα αρκετά σοβαρό θέμα, το οποίο θα λάβει και απειλητικές διαστάσεις, ιδιαίτερα εν μέσω νέων αυξημένων υγειονομικών αναγκών, που προκλήθηκαν από την πανδημία και θα ήθελα πραγματικά να ζητήσω τη δέσμευσή σας για ένα συγκεκριμένο και αυστηρό οργανόγραμμα επίλυσης.

Το Πανεπιστημιακό Γενικό Νοσοκομείο της Λάρισας διέθετε μέχρι πρόσφατα δύο ακτινοθεραπευτικά μηχανήματα, εξυπηρετώντας τους καρκινοπαθείς όλων των θεσσαλικών νομών, αλλά και όμορων. Ωστόσο, κύριε Υπουργέ, εδώ και τρεις εβδομάδες το δεύτερο ακτινοθεραπευτικό του Πανεπιστημιακού Νοσοκομείου έχει βγει εκτός λειτουργίας.

Η πληροφόρηση, που είχαμε από τη διοίκηση του νοσοκομείου ήταν ότι το συγκεκριμένο μηχάνημα βρισκόταν υπό επισκευή, αναμένοντας τα κατάλληλα ανταλλακτικά. Ωστόσο, πλέον ανακοινώθηκε ότι λόγω παλαιότητας του μηχανήματος, τα ανταλλακτικά του δεν μπορούν να βρεθούν στην αγορά και έτσι το μηχάνημα δεν θα επισκευαστεί.

Όλο αυτό το χρονικό διάστημα, λοιπόν, που το ακτινοθεραπευτικό μηχάνημα βρίσκεται εκτός λειτουργίας, δεκάδες καρκινοπαθείς από τη Μαγνησία υφίστανται μία απίστευτη ταλαιπωρία, καθώς ενημερώθηκαν για την ακύρωση των προγραμματισμένων ραντεβού τους για ακτινοθεραπεία εξαιτίας του συγκεκριμένου προβλήματος.

Αυτή η αγωνία, κύριε Υπουργέ, όπως αντιλαμβάνεστε, αυξάνεται, γιατί το δεύτερο μηχάνημα, αυτό που σας είπα πριν έχει χαλάσει πλέον οριστικά, χωρίς να υπάρχει καμία πρόβλεψη για προμήθεια νέου μηχανήματος. Νομίζω ότι δεν ξεχνάτε και εσείς ότι εν μέσω πανδημίας, εν μέσω κορωνοϊού το γεγονός ότι οι άνθρωποι αυτοί που έχουν ήδη επιβαρυμένο οργανισμό και ευάλωτο ανοσοποιητικό σύστημα θα πρέπει να ακυρώνουν και να καθυστερούν τις ακτινοθεραπείας τους. Αυτό το πράγμα έχει υψώσει πάρα πολύ την αγωνία τους, αλλά και την απελπισία -θα έλεγα- κύριε Υπουργέ.

Η μόνη λύση που υπάρχει μέχρι στιγμής για τους καρκινοπαθείς της Μαγνησίας είναι είτε να μεταβαίνουν για ακτινοθεραπείες σε άλλα νοσοκομεία της Θεσσαλονίκης και της Αθήνας με μεγάλη φυσικά οικονομική επιβάρυνση, αλλά και περαιτέρω σωματική και ψυχική ταλαιπωρία.

Συνεπώς, βάσει της εικόνας που σας παρέθεσα, κύριε Υπουργέ, νομίζω ότι τα ερωτήματα που προκύπτουν είναι δύο σοβαρά και πάρα πολύ απλά: Το πρώτο είναι εάν προτίθεστε να προμηθεύσετε άμεσα το Πανεπιστημιακό Νοσοκομείο της Λάρισας με νέο και σύγχρονο ακτινοθεραπευτικό μηχάνημα. Το δεύτερο και κατά τη γνώμη μου πιο σοβαρό, διότι θα λύσει και το θέμα της μετακίνησης των ανθρώπων από τη Μαγνησία είναι εάν θα προμηθεύσετε και το Αχιλλοπούλειο Νοσοκομείο με αντίστοιχο ακτινοθεραπευτικό μηχάνημα, ώστε να μην αναγκάζονται οι καρκινοπαθείς της Μαγνησίας να μεταβαίνουν στη Λάρισα.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Ευχαριστώ, κύριε Πρόεδρε.

Κύριε συνάδελφε, οι ογκολογικοί ασθενείς αποδείξαμε από την αρχή της θητείας μας ότι είναι πρώτη προτεραιότητά μας. Η άμεση και απρόσκοπτη πρόσβασή τους σε θεραπείες, αλλά και φαρμακευτική αγωγή ήταν εξαρχής μέλημά μου. Αυτός ήταν ο λόγος για τον οποίο προχωρήσαμε τότε –αν θυμάστε- σε παρεμβάσεις για τη διευκόλυνση διανομής ογκολογικών φαρμάκων, αλλαγές στην ολοήμερη λειτουργία των νοσοκομείων με στόχο τη μείωση λίστας αναμονής για τις ακτινοθεραπείες και επιτάχυνση των διαδικασιών για την προμήθεια των νοσοκομείων με τελευταίας τεχνολογίας εξοπλισμό.

Πράγματι, όπως σωστά είπατε, στο Πανεπιστημιακό Νοσοκομείο Λάρισας την 7η Ιουλίου τέθηκε εκτός λειτουργίας ένας εκ των δύο γραμμικών επιταχυντών του νοσοκομείου και γίνεται προσπάθεια ανεύρεσης ανταλλακτικών, τα οποία δεν μπορεί να εξασφαλίσει η κατασκευάστρια εταιρεία. Είναι πολύ παλιό το μηχάνημα.

Παρά το γεγονός, όμως, ότι -θα ήθελα να σας διορθώσω, εάν μου επιτρέπετε- ένας γραμμικός επιταχυντής είναι εκτός λειτουργίας, όντως, αλλά και παρά το ότι αποχώρησε μία γιατρός χάρη στις φιλότιμες -το τονίζω- προσπάθειες του προσωπικού του τμήματος δεν έχει μειωθεί ούτε στο ελάχιστο ο αριθμός των ασθενών που εξυπηρετούνται καθημερινά στον άλλο σύγχρονο γραμμικό επιταχυντή του νοσοκομείου του που εγκαταστάθηκε το 2017. Αυτό αποδεικνύουν και τα στοιχεία του νοσοκομείου, σύμφωνα με τα οποία έξι μέρες πριν τη βλάβη του παλιού μηχανήματος εξυπηρετούνταν καθημερινά κατά μέσο όρο εβδομήντα οχτώ περιστατικά, ενώ έξι μέρες μετά τη βλάβη του μηχανήματος εξυπηρετούνταν ογδόντα πέντε με ογδόντα έξι περιστατικά, περισσότερα περιστατικά δηλαδή.

Επομένως, το πρόβλημα δεν είχε αντίκτυπο στους ασθενείς. Δεν κινδύνευσαν να μείνουν χωρίς θεραπεία. Παρ’όλα αυτά, υφίσταται και έχετε δίκιο που το θέτετε. Εμείς, σε συνεργασία με την υγειονομική περιφέρεια και το Νοσοκομείο έχουμε προχωρήσει σε όλες τις απαιτούμενες ενέργειες, προκειμένου να αντιμετωπίσουμε το συγκεκριμένο πρόβλημα, έτσι ώστε στο Πανεπιστημιακό Νοσοκομείο Λάρισας να μπορούν να συνεχίσουν οι κάτοικοι, οι συμπολίτες μας, οι ασθενείς να δέχονται ποιοτικές υπηρεσίες υγείας.

Το νοσοκομείο έχει ήδη κάνει αίτημα για νέο γραμμικό επιταχυντή, καθώς αυτός που χάλασε, όπως σας εξήγησα, βρίσκεται σε end of life κατάσταση, δηλαδή έχει ουσιαστικά ολοκληρώσει τον χρόνο στον οποίο μπορεί να λειτουργήσει. Εγκαταστάθηκε στο νοσοκομείο το 1996.

Άρα, για το νοσοκομείο της Λάρισας θα δούμε τι θα κάνουμε, όσον αφορά νέο γραμμικό επιταχυντή. Αν θέλετε να συνεργαστούμε σε αυτό, να το κάνουμε με πολύ μεγάλη χαρά.

Όσον αφορά το Νοσοκομείο Βόλου, θέλω να σας πω ότι ουδέποτε λειτούργησε ακτινοθεραπευτικό μηχάνημα στο Νοσοκομείο Βόλου και δεν υπήρχε καν στον οργανισμό του νοσηλευτικού ιδρύματος. Εξετάζεται το ενδεχόμενο, στο πλαίσιο τροποποίησης των οργανισμών όλων των νοσοκομείων της χώρας, που προωθεί το Υπουργείο Υγείας να συμπεριληφθεί το Αχιλλοπούλειο και να έχει τμήμα ακτινοθεραπευτικής ογκολογίας.

**ΠΡΟΕΔΡΕΥΩΝ (Δημήτριος Βίτσας):** Κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, δεν το συνηθίζω, αλλά θα ήθελα να σας παραθέσω κι εγώ ορισμένους αριθμούς και να προβώ, αν μου επιτρέπετε, σε μία διόρθωση.

 Το ογκολογικό τμήμα του Αχιλλοπούλειου Νοσοκομείο Βόλου πραγματοποιεί, κύριε Υπουργέ, κάθε μήνα τετρακόσιες πενήντα χημειοθεραπείες σε περίπου τριακόσιους ασθενείς. Στα εξωτερικά ιατρεία του Αχιλλοπούλειου Νοσοκομείου Βόλου εξετάζονται περίπου τρεισήμισι χιλιάδες ογκολογικοί ασθενείς τον χρόνο.

Από την εικόνα λοιπόν, που σας παραθέτω, έχει δημιουργηθεί τα τελευταία χρόνια -νομίζω- ένα ώριμο αίτημα και μία επιτακτική ανάγκη, να δημιουργηθεί λοιπόν στο Αχιλλοπούλειο Νοσοκομείο Βόλου ογκολογική κλινική, αλλά και να προμηθευτεί το συγκεκριμένο νοσοκομείο ένα σύγχρονο ακτινοθεραπευτικό μηχάνημα.

Εδώ, έρχεται, κύριε Υπουργέ, η διόρθωση, γιατί δεν ξέρω αν οι υπηρεσιακοί παράγοντες σας έχουν ενημερώσει σωστά. Ήδη, από το 2017, είχαμε δρομολογήσει μαζί με την προηγούμενη διοίκηση του νοσοκομείου, αλλά και το Υπουργείο Υγείας τη δημιουργία ογκολογικής κλινικής για το Αχιλλοπούλειο, αλλά και την ενίσχυση του ογκολογικού τμήματος με περαιτέρω προσωπικό. Επί ΣΥΡΙΖΑ, κύριε Υπουργέ, το ογκολογικό τμήμα στο Αχιλλοπούλειο Νοσοκομείο επανδρώθηκε με έναν ακόμη μόνιμο γιατρό ογκολόγο, κάτι που αποτελούσε όπως σας είπα χρόνιο αίτημα των κατοίκων της Μαγνησίας. Έτσι, αυτή τη στιγμή, στο ογκολογικό τμήμα του Αχιλλοπούλειου Νοσοκομείου υπάρχουν δύο μόνιμοι γιατροί κι ένας επικουρικός.

Επιστέγασμα -εδώ είναι η διόρθωση, κύριε Υπουργέ- αυτής της συντεταγμένης και συντονισμένης προσπάθειας, ήταν, από την προηγούμενη ηγεσία του Υπουργείου Υγείας τον Μάρτιο του 2019 να εγκριθεί η ένταξη ογκολογικής κλινικής στο νέο οργανόγραμμα του Αχιλλοπούλειου Νοσοκομείο Βόλου.

Τι συμβαίνει σήμερα; Έναν χρόνο μετά, η σημερινή ηγεσία, όχι με δική σας ευθύνη, δεν έχει εκδώσει την απαραίτητη κοινή υπουργική απόφαση του Υπουργού Υγείας και του Υπουργού Οικονομικών για τη δρομολόγηση της δημιουργίας ογκολογικής κλινικής.

Κύριε Υπουργέ, να που σήμερα, λόγω αυτού που έχει συμβεί στο Πανεπιστημιακό της Λάρισας, υπάρχει αυτό το μεγάλο πρόβλημα, αφήνοντας ακάλυπτους δεκάδες ανθρώπους στη Μαγνησία.

Με πρόσφατη ερώτησή μου, μάλιστα, πριν από τρεις εβδομάδες σάς ενημέρωσα για το συγκεκριμένο θέμα, που υπάρχει στη Λάρισα. Ποια είναι λοιπόν, η πραγματικότητα; Οι καρκινοπαθείς της Μαγνησίας υποχρεώνονται να μεταβαίνουν στη Θεσσαλονίκη ή στην Αθήνα ή σε άλλες πόλεις ή να πραγματοποιούν, κύριε Υπουργέ, εν έτει 2020 σε μια περιοχή που διαθέτει δευτεροβάθμιο νοσοκομείο με δυνατότητες τριτοβάθμιου να πηγαίνουν σε ιδιωτικά ιατρεία και να ξοδεύουν περίπου 1.000 ευρώ τη φορά.

Ποιο είναι λοιπόν το μήνυμα, κύριε Υπουργέ, που εκπέμπει η οργανωμένη πολιτεία προς αυτούς τους ανθρώπους; Είναι ότι αν έχεις λεφτά και μπορείς να πληρώνεις τις μετακινήσεις σου, όλα καλά. Αν δεν έχεις όμως, τι συμβαίνει; Θα πρέπει να πηγαίνεις Αθήνα και Θεσσαλονίκη;

Τη στιγμή που σας πληροφόρησα -πριν από λίγο- ότι το Αχιλλοπούλειο έχει και την υποδομή να στηρίξει ογκολογική κλινική, την έχει εντάξει στο οργανόγραμμά του επί ΣΥΡΙΖΑ, το οργανόγραμμα αυτό έχει εγκριθεί και επί έναν χρόνο αυτή η απαραίτητη Υπουργική απόφαση δεν έχει εκδοθεί.

Λυπάμαι, κύριε Κικίλια. Εγώ ξέρω και αναγνωρίζω τις αγνές σας προθέσεις. Νομίζω, όμως, ότι είναι αδικαιολόγητη αυτή η καθυστέρηση. Έχετε λοιπόν, την ευκαιρία να μας δώσετε ένα σαφές οργανόγραμμα. Είπατε για το Πανεπιστημιακό της Λάρισας. Πείτε και τους χρόνους που έχετε μπροστά σας αναφορικά με τη δημιουργία ογκολογικής κλινικής στο Αχιλλοπούλειο Νοσοκομείο Βόλου, προκειμένου οι άνθρωποι αυτοί να μην υπόκεινται σε ταλαιπωρία εδώ και πόσες εβδομάδες.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Ευχαριστώ, κύριε Πρόεδρε.

Κύριε συνάδελφε, δεν υπάρχει καμμία αμφιβολία ότι το Εθνικό Σύστημα Υγείας τέμνεται εκεί που ξεκινά η φτώχεια και οι άνθρωποι δεν μπορούν ή δεν έχουν. Η δική μου υπηρεσία και ο δικός μου προορισμός ως Υπουργός Υγείας είναι να υπηρετώ πρώτα απ’ όλα αυτούς τους ανθρώπους που δεν έχουν άλλη επιλογή, σεβόμενος και όλους τους άλλους συνανθρώπους μας που έχουν άλλη επιλογή. Άρα, είναι καθέτως και οριζοντίως ένα εθνικό σύστημα υγείας, νοσοκομεία, κέντρα υγείας και παροχές υπηρεσιών υγείας για όλους.

Άρα, σας επαναλαμβάνω ότι σε ό,τι έχει να κάνει με το πρόβλημα του Νοσοκομείου, πάω πρώτα στον Βόλο και λέω ότι δημιουργείται μία αίσθηση ότι τεσσεράμισι χρόνια περίπου μια συγκεκριμένη πολιτική ηγεσία δεν πρόλαβε τον Μάρτη. Τελευταία στιγμή, ήταν να το υπογράψει και δεν το υπέγραψε. Δεν πειράζει.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Σας λέω ότι, ως πολιτική ηγεσία, καταλαβαίνουμε την ανάγκη να έχουμε καινούργια οργανογράμματα. Πολλά από αυτά πηγαίνουν πολλά χρόνια πίσω. Άλλες ήταν οι ανάγκες των νοσοκομείων μας. Γίνεται επανεκτίμηση. Μάλιστα, όταν αυτά είναι λελογισμένα οργανογράμματα στις διοικήσεις των νοσοκομείων, δίνουμε τη δυνατότητα στους γιατρούς, στα όργανα του νοσοκομείου, στους συνδικαλιστές στις νοσηλευτικές υπηρεσίες να ξεκινάει από κάτω προς τα πάνω -έτσι πρέπει να γίνεται- η δημιουργία και το χτίσιμο ενός νέου οργανογράμματος. Αυτό, το οποίο λέτε δεν υπήρχε. Δεν υπήρχε κλινική και τέτοιο τμήμα στο Αχιλλοπούλειο. Να πάμε να τη δημιουργήσουμε.

Σε ό,τι έχει να κάνει με το μόνιμο πρόβλημα το οποίο παρουσιάζεται, καταλαβαίνετε ότι είναι πολύ σημαντικό μετά τα χρόνια της κρίσης το ότι χρειαζόμαστε καινούργια σύγχρονης τεχνολογίας μηχανήματα υψηλών παροχών υγείας. Είναι κάτι το οποίο είναι πρώτη μέριμνά μας. Θα σας έλεγα ότι είναι και μια πολύ μεγάλη ευκαιρία στο κομμάτι αυτό που αναλογεί στο Εθνικό Σύστημα Υγείας της μεγάλης προσπάθειας που γίνεται από τη χώρα και που ευοδώθηκε, ούτως ώστε να πάρουμε ευρωπαϊκά κονδύλια και να μπορέσουν να αξιοποιηθούν στο θέμα της ψηφιακής υγείας, στο θέμα το κτηριακό, στο θέμα των μηχανημάτων, στο θέμα του οράματος που έχουμε για ένα νέο Εθνικό Σύστημα Υγείας του 21ου αιώνα. Προφανώς, τα νοσοκομεία και ο νομός δεν μπορούν να λείπουν απ’ αυτό. Αντίθετα, πρέπει να είναι βασικό κομμάτι της στρατηγικής μας και της τακτικής της υλοποίησης, βάσει αυτού του προγράμματος.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Η δεύτερη με αριθμό 935/16-7-2020 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Υγείας, με θέμα: «Επανεμφανίστηκαν τα ράντζα στο «Αττικό» Νοσοκομείο, παρά τον κίνδυνο που ελλοχεύει, λόγω κορωνοϊού», δεν θα συζητηθεί.

Θα συζητηθεί η τρίτη με αριθμό 949/20-7-2010 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα-Ηλία Αρσένη προς τον Υπουργό Υγείας, με θέμα: «Θα νοσηλευόσασταν σε ράντζο στο «Αττικό» εν μέσω πανδημίας, κύριε Υπουργέ;».

Κύριε Αρσένη, έχετε δύο λεπτά στη διάθεσή σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, η ουσία της επίκαιρης ερώτησης πραγματικά είναι στον τίτλο. Έχουμε το «Αττικό», ένα νοσοκομείο πάρα πολύ σημαντικό για όλη την Αθήνα και όχι μόνο τη δυτική Αθήνα. Υπάρχει ένα φαινόμενο με τα ράντζα το οποίο ήταν ένα ζήτημα του παρελθόντος που έχει επανεμφανιστεί. Έχουμε τις φωτογραφίες του Σωματείου Εργαζομένων, που μας δείχνουν την κατάσταση στις 14 Ιουλίου του 2020, με τρομερό συνωστισμό, πιθανά ασθενών με COVID και των συνοδών τους, μαζί με γιατρούς και νοσηλευτές και άλλους ασθενείς σε ράντζα. Πραγματικά, υπάρχει παντελής έλλειψη προστασίας πρώτα απ’ όλα των ασθενών που βρίσκονται ξαπλωμένοι και δεν μπορούν να κάνουν τίποτα απέναντι στην έκθεση της υγείας τους στον κίνδυνο αυτό.

Η κατάσταση, όπως την έχουμε περιγράψει επανειλημμένα, είναι η εξής: Νοσοκομεία, ακόμα και τόσο σημαντικά όπως το «Αττικό» χωρίς την απαραίτητη στελέχωση, υποστελεχωμένα, σε ποσοστό που πολλές φορές ξεπερνά κατά πολύ το 50%, δηλαδή συμβαίνει μόνο ένας στους τρεις γιατρούς να είναι στη θέση του.

Την ίδια στιγμή, σάς έχουμε ζητήσει επανειλημμένα και άλλα πράγματα, πέρα από τις προσλήψεις και την ενδυνάμωση των άλλων περιφερειακών νοσοκομείων, όπως το Νοσοκομείο «Αγία Βαρβάρα», το οποίο επανήλθε από την αφάνεια και από την απαξίωση λόγω του κορωνοϊού, όμως συνεχίζει να αντιμετωπίζει τρομερά προβλήματα, με τους περισσότερους γιατρούς που οργανικά είναι εκεί πέρα να βρίσκονται στο Γενικό Κρατικό Νίκαιας, οπότε και αυτό αδυνατεί να προσφέρει τις υπηρεσίες του.

Γι’ αυτό, κύριε Υπουργέ, σας καλώ να δεσμευτείτε για τα δύο νοσοκομεία της περιφέρειας, τα οποία είναι το «Αττικό» και το «Αγία Βαρβάρα», για την επίλυση των προβλημάτων, που στην πρώτη περίπτωση είναι η πρόσληψη εργαζομένων μόνιμων γιατρών, όχι άλλων συμβασιούχων επικουρικών, αλλά μόνιμων γιατρών για τις μόνιμες καταστάσεις ανάγκης και του νοσηλευτικού προσωπικού. Στη δεύτερη περίπτωση, για το «Αγία Βαρβάρα» σε συνέχεια της προηγούμενης συζήτησης και της προηγούμενης επίκαιρης ερώτησης, η λύση του πολεοδομικού, αλλά και η λύση κυρίως της ανεξαρτησίας του από το Γενικό Κρατικό Νίκαιας, ώστε να μπορεί να αξιοποιήσει κατ’αρχήν τους δικούς του γιατρούς -που τους περισσότερους τους δεσμεύει το Γενικό Κρατικό Νίκαιας- και κατά δεύτερον να μπορέσει να επεκταθεί και να συμπληρωθεί το οργανόγραμμά του από γιατρούς και άλλο μόνιμο νοσηλευτικό προσωπικό.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Θα απαντήσει και σ’ αυτήν την επίκαιρη ερώτηση ο Υπουργός Υγείας κ. Βασίλειος Κικίλιας.

Κύριε Υπουργέ, έχετε τον λόγο για τρία λεπτά.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Ευχαριστώ πολύ.

Κύριε συνάδελφε, προφανώς, το πρόβλημα δεν είναι τωρινό, αλλά είναι διαχρονικό, είναι των τελευταίων ετών και οφείλεται σε δύο παράγοντες: Πρώτον, στο ότι πολλοί ασθενείς προτιμούν την επιλογή ενός πανεπιστημιακού νοσοκομείου, που προσφέρει πολύ υψηλού επιπέδου υπηρεσίες υγείας. Είναι το μοναδικό τριτοβάθμιο νοσοκομείο για όλο το λεκανοπέδιο της Αττικής όταν εφημερεύει και καλύπτεται μερικώς η εφημερία του από το νοσοκομείο «Ευαγγελισμός». Το αποτέλεσμα είναι πράγματι να προσέρχονται περίπου χίλια άτομα σε κάθε εφημερία. Επομένως, καταλαβαίνετε ότι είναι λογικό ένας τόσο μεγάλος όγκος περιστατικών, που δέχεται το «Αττικό» να συνεπάγεται και την ύπαρξη επικουρικών κλινών τις ώρες της εφημερίας.

 Δυσλειτουργίες υπάρχουν και σε άλλα νοσοκομεία του Λεκανοπεδίου. Εδώ υπάρχει ένας κεντρικός σχεδιασμός. Η σκέψη είναι να τα αντιμετωπίσουμε πυροσβεστικά ή με μόνιμο, οριστικό και αποτελεσματικό τρόπο. Φυσικά, οι εφημερίες δεν μπορούσαν να αλλάξουν εν μέσω κορωνοϊού. Το καταλαβαίνετε αυτό. Δεν μπορεί κανείς να ξεκινήσει μ’ έναν νέο τρόπο εφημεριών, ενώ ελλοχεύει ο κίνδυνος μιας πανδημίας και έχουμε να αντιμετωπίσουμε ένα πολύ κρίσιμο θέμα δημόσιας υγείας.

Όμως, κατά την άποψή μας, πρέπει να υπολογιστούν τέσσερις άξονες στην αλλαγή των εφημεριών. Πρώτον, οι χωροταξικές αλλαγές, όπου απαιτούνται. Δεύτερον, ο σωστός καταμερισμός των κλινών που εφημερεύουν σ’ όλα τα νοσοκομεία. Τρίτον, ο καλύτερος καταμερισμός του ιατρικού, νοσηλευτικού και λοιπού προσωπικού τις ημέρες και τις ώρες εφημερίας. Τέταρτον και πάρα πολύ σημαντικό, η διασύνδεση των ΤΕΠ, δηλαδή των επειγόντων περιστατικών, με το ΕΚΑΒ.

Άρα, λοιπόν, αυτά θεωρώ ότι πρέπει να είναι ο ακρογωνιαίος λίθος στην προσπάθεια για αλλαγή των εφημεριών κεντρικά και ειδικά στην Αττική κι αυτό θα μπορέσει να υλοποιηθεί, όταν δεν θα έχουμε να επικάθεται πάνω μας ένας τεράστιος κίνδυνος δημόσιας υγείας, όπως είναι ο κορωνοϊός.

Σε ό,τι έχει να κάνει με τις άμεσες ενέργειες, θέλω να σας πω ότι εμείς πιστεύουμε ότι η προστασία των εργαζομένων και των ασθενών είναι πρώτη απ’ όλα, άρα για τον COVID που είπατε, ειδικό πρωτόκολλο, ελαχιστοποίηση του επισκεπτηρίου, υποχρεωτική χρήση μάσκας, εντατικοποίηση των ελέγχων, τήρηση των μέτρων ατομικής υγιεινής και προστασίας εφαρμόζονται ήδη.

Επειδή το θέσατε και είναι σημαντικό και έπαιξε ρόλο -και παίζει ρόλο- το «Αγία Βαρβάρα» στην αντιμετώπιση του COVID ως νοσοκομείο, το οποίο στηρίζει την προσπάθειά μας, ο σχεδιασμός για την επαναλειτουργία του Νοσοκομείου «Αγία Βαρβάρα» έχει ξεκινήσει από τις αρχές του 2020. Το αξιοποιήσαμε στην πανδημία ως κέντρο νοσηλείας περιστατικών COVID και παρατείναμε τον χρόνο εφαρμογής, βάσει του πλάνου, το οποίο προβλέπει ότι πρέπει να στηρίζει ως νοσοκομείο αυτήν τη στιγμή την Αττική για ενδεχόμενα κρούσματα. Υπάρχει, όμως, το πλάνο, η πλήρης ανάπτυξη, ο εκσυγχρονισμός της μονάδας τεχνητού νεφρού, η σύσταση μονάδας λειτουργίας αναπνευστικής φροντίδας, η ενίσχυση της λειτουργίας συγκεκριμένων εξωτερικών ιατρείων, όπως είπα, ουρολογικό, δερματολογικό, οφθαλμολογικό και μικροβιολογικό.

Άρα, καλά κάνετε και θέτετε το θέμα γιατί και η δική μας βούληση είναι, το Νοσοκομείο «Αγία Βαρβάρα» να αποτελέσει μια αυτόνομη και εξειδικευμένη δομή για την αντιμετώπιση ασθενών συγκεκριμένων κατηγοριών, προσφέροντας ταυτόχρονα στους κατοίκους της περιοχής σύγχρονες και ποιοτικές υπηρεσίες υγείας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κύριε Αρσένη, έχετε τρία λεπτά για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, συμφωνώ με τις εξαγγελίες σας για το «Αγία Βαρβάρα». Το πρόβλημα είναι ότι είχε γίνει μια επίκαιρη ερώτηση και εκεί είχαν ανακοινωθεί οι εξαγγελίες. Πέρασε πάνω από ένας μήνας, έγινε ξανά επίκαιρη ερώτηση και ανακοινώθηκαν πάλι οι ίδιες εξαγγελίες. Τώρα, μετά από δύο εβδομάδες, είναι πάλι οι ίδιες εξαγγελίες και δεν έχει υλοποιηθεί κάτι. Η ανησυχία είναι ότι, με απόφαση του κ. Γεωργιάδη, είχε κλείσει στην πράξη το νοσοκομείο και τώρα με τον κορωνοϊό ανοίγει στην πράξη ξανά, όμως αν δεν υλοποιηθούν οι εξαγγελίες σας όσο διαρκεί αυτή η επιδημία -ελπίζουμε να λήξει πολύ άμεσα- φοβάμαι ότι πάλι θα προχωρήσουμε στα σενάρια κλεισίματος του «Αγία Βαρβάρα». Επομένως, θα ήθελα να δούμε πρόοδο, τώρα που υπάρχει η ανάγκη με τον κορωνοϊό, να δούμε πραγματικά να λύνονται τα χρόνια προβλήματα του «Αγία Βαρβάρα». Το μεν διοικητικό μπορεί πραγματικά να λυθεί πολύ εύκολα εν μέσω κορωνοϊού με το να είναι συνδεδεμένο με το Γενικό Κρατικό Νίκαιας, αλλά να μπορεί να έχει το δικό του οργανόγραμμα, που σημαίνει ότι οι εργαζόμενοι, που έχουν τουλάχιστον οργανικές θέσεις στο «Αγία Βαρβάρα» να ανήκουν και να γίνεται η διαχείρισή τους από το «Αγία Βαρβάρα» και από εκεί και πέρα, να δούμε τη συμπλήρωση των κενών θέσεων.

Επίσης, για το «Αττικό» ό,τι και να πούμε, όποια και να είναι η δικαιολογία, δεν παύει, κύριε Υπουργέ, να είναι συγκλονιστικό και να είναι εντελώς απαράδεκτο -από όποια πλευρά και αν το δει κανείς- σ’ ένα νοσοκομείο αναφοράς για κορωνοϊό να έχουμε ράντζα.

Δηλαδή, δίπλα στον άνθρωπος που νοσηλεύεται για οποιονδήποτε λόγο, για ένα τροχαίο ατύχημα, για οτιδήποτε, να περνούν πιθανά κρούσματα κορωνοϊού. Δεν υπάρχει κάτι το οποίο μπορεί αυτό να το δικαιολογήσει. Δεν είναι δυνατόν στον διάδρομο ενός νοσοκομείου αναφοράς για κορωνοϊό να υπάρχουν ράντζα. Αυτό πρέπει να το λύσετε αμέσως. Δεν είναι κάτι που μπορεί να περιμένει και είναι πάρα πολύ σημαντικό.

Επίσης, μιας και συζητάμε για τα θέματα υγείας και τον κορωνοϊό, θα ήθελα -επειδή είχαμε κάνει μια συζήτηση πριν τον κορωνοϊό- να μου πείτε εάν συνεχίζετε να πιστεύετε, αν συνεχίζουν να υπάρχουν σχέδια ιδιωτικοποίησης, όπως αυτό που υπήρχε για την πτέρυγα στα Γιάννενα κ.ο.κ. για το Αττικό Νοσοκομείο συγκεκριμένα. Δηλαδή, εάν οι σκέψεις για ιδιωτικοποίηση υποδομών συνεχίζουν να υπάρχουν και αν συνεχίζετε να ασπάζεστε τη δήλωσή σας τότε ότι δεν είναι σημαντικό εάν η υποδομή είναι δημόσια, αλλά η πρόσβαση εάν είναι δημόσια. Θα ήθελα πραγματικά να ακούσω –από την εμπειρία σας- αν έχει αλλάξει κάτι τώρα, με τον κορωνοϊό ή συνεχίζετε να πιστεύετε ότι τα νοσοκομεία κάλλιστα μπορεί να ιδιωτικοποιηθούν ως υποδομές, αρκεί οι πολίτες να μπορούν να έχουν πρόσβαση σε αυτές τις νέες ιδιωτικές υποδομές, ακριβότερες για τα ασφαλιστικά ταμεία και για τους ίδιους τελικά.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Κύριε Υπουργέ, έχετε τρία λεπτά για τη δευτερολογία σας.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Ευχαριστώ πολύ, κύριε Πρόεδρε.

Κύριε συνάδελφε, εγώ αναγνωρίζω ότι το ενδιαφέρον σας για το Αττικό Νοσοκομείο είναι ειλικρινές. Εμείς πήραμε ογδόντα πέντε άτομα, εν μέσω κορωνοϊού μέσα σε τρεις μήνες. Σας εξήγησα γιατί ο κόσμος προτιμάει ένα τέτοιο τριτοβάθμιο πανεπιστημιακό νοσοκομείο, προκειμένου να το επισκεφθεί στην εφημερία. Ανακοινώθηκε πριν από λίγες μέρες μια μεγάλη μεταρρύθμιση στην πρωτοβάθμια φροντίδα υγείας.

Θεωρώ ότι η αλλαγή των εφημεριών όπως σας εξήγησα, η στήριξη και ενίσχυση δικτύων πρωτοβάθμιας φροντίδας υγείας και στην περιοχή, η δυνατότητα ενίσχυσης του νοσοκομείου -έγινε ήδη και θα συνεχίσει να γίνεται- και η αλλαγή στον τρόπο εφημεριών θα επιφέρουν το επιθυμητό για μένα και εσάς αποτέλεσμα.

Έχω ήδη ο ίδιος επισκεφθεί επανειλημμένως και σε εφημερία το «Αττικό». Ξέρω πολύ καλά τι γίνεται και τι δεν γίνεται. Το διοικητικό προσωπικό και ο διοικητής και οι ιατροί και οι νοσηλευτές και το λοιπό προσωπικό κάνουν μια πάρα πολύ μεγάλη προσπάθεια. Θα κοιτάξουμε να αντιμετωπίσουμε το θέμα. Σας είπα ότι τα προβλήματα ιεραρχούνται.

Το πρώτο πρόβλημα αυτήν τη στιγμή, που αντιμετωπίζει η χώρα και όλος ο πλανήτης, είναι ο κορωνοϊός, οπότε καταλαβαίνετε ότι οδηγεί τις εξελίξεις. Παρ’ όλα αυτά, είναι στις άμεσες προτεραιότητές μας ο τρόπος με τον οποίον θα μπορέσουμε να βοηθήσουμε, έτσι ώστε να μην είναι τόσο μεγάλη η εφημερία από πλευράς ανθρώπων, οι οποίοι προσέρχονται στο «Αττικό».

Ένας τρόπος και μια σκέψη επίσης είναι στα οργανωμένα περιστατικά μέσα από το ΕΚΑΒ. Καταλαβαίνετε ότι αυτοβούλως, την προσέλευση ενός πολίτη σε ένα νοσοκομείο δεν μπορεί να την απαγορεύσει κανείς, αλλά ενδεχομένως, ένα άλλο νοσοκομείο, το οποίο θα μπορέσει να εφημερεύει μαζί με το «Αττικό» θα μπορέσει να δώσει τη δυνατότητα να φύγει ένα βάρος πάνω από το «Αττικό» και να πηγαίνει στο άλλο νοσοκομείο, με βάση τα περιστατικά τα οποία διακομίζονται με το ΕΚΑΒ.

Για το «Αγία Βαρβάρα», την οποία είπατε, εγώ θεωρώ ότι είναι ένα νοσοκομείο με προοπτική, όπως και το «Παμμακάριστος». Είναι νοσοκομεία, τα οποία μπορούν να χρησιμοποιηθούν και να βοηθήσουν. Αποδείχτηκε αυτό μέσα στην κρίση.

Τώρα, επανέρχεστε σε κάτι για το οποίο τα πράγματα είναι ξεκάθαρα. Την τελευταία φορά, εσείς θελήσατε λίγο να το θολώσετε. Δεν έχω να πω κάτι παραπάνω ή κάτι λιγότερο για τις πράξεις της ηγεσίας του Υπουργείου Υγείας και της Κυβέρνησης εν μέσω κορωνοϊού για το Εθνικό Σύστημα Υγείας. Όπως σας εξήγησα και την τελευταία φορά, εγώ είμαι θεματοφύλακας του δωρεάν και δημόσιου χαρακτήρα του και εξήγησα στην προηγούμενο συνάδελφο ότι οριζοντίως και καθέτως ξεκινάει το Εθνικό Σύστημα Υγείας εκεί που αρχίζει η φτώχεια, εκεί που οι άνθρωποι δεν μπορούν ή δεν έχουν και οφείλει το Εθνικό Σύστημα Υγείας να μπορέσει να προσφέρει σε όλους αυτούς τους ανθρώπους. Οπότε νομίζω ότι παραβιάζετε ανοιχτές θύρες.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ. Ευχαριστώ πολύ και τους δύο.

Συνεχίζουμε με την έκτη με αριθμό 948/20-7-2020 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφα προς τον Υπουργό Υγείας, με θέμα: «Στήριξη των ψυχικά πασχόντων και όσων χρειάζονται ψυχολογική υποστήριξη».

Κύριε Μπαλάφα, καλησπέρα σας, καλή εβδομάδα.

Ορίστε, έχετε τον λόγο.

**ΙΩΑΝΝΗΣ ΜΠΑΛΑΦΑΣ:** Κύριε Υπουργέ, η παρούσα επίκαιρη ερώτηση εντάσσεται σε μια προσπάθεια να αναδειχθούν τα μεγάλα προβλήματα της ψυχικής υγείας και στο μέτρο του δυνατού να αντιμετωπιστούν αυτά τα ζητήματα με δεδομένες, φυσικά, τις μεγάλες διαφορές που έχουμε σε ζητήματα στρατηγικής ιδιαίτερα, αλλά και τακτικής.

Αυτή η επίκαιρη ερώτηση αφορά τους πάσχοντες από ψυχικά νοσήματα σε πιο διαχρονική βάση, αλλά αφορά επίσης αυτούς και αυτές -είναι πολλοί και πολλές- οι οποίοι αντιμετωπίζουν ιδιαίτερα προβλήματα, ψυχικά νοσήματα δηλαδή, λόγω της πανδημίας. Αυτά τα ζητήματα ή τα νοσήματα ή οι διαταραχές έχουν να κάνουν με τον εγκλεισμό, με τον φόβο, αλλά και με την εργασιακή ανασφάλεια. Έχουν να κάνουν επίσης με την ανεργία και οπωσδήποτε αυτοί οι συνάνθρωποί μας χρειάζονται ιδιαίτερη κοινωνική, ψυχολογική στήριξη και ενίσχυση.

Επίσης και συναφές με το προηγούμενο είναι ότι αυτή η ενίσχυση πρέπει να κατευθύνεται στις δημόσιες βασικά δομές της ψυχικής υγείας, τοπικά και κεντρικά, ζητήματα οργάνωσης, ζητήματα έμψυχου δυναμικού και η αναφορά γίνεται και για τα ψυχιατρικά τμήματα των γενικών νοσοκομείων και για τα ειδικά ψυχιατρεία, αλλά και για τις κοινοτικές μονάδες ψυχικής υγείας, πρωτοβάθμια φροντίδα ψυχικής υγείας.

Υποβάλλουμε τα ερωτήματά μας, γνωρίζοντας φυσικά, τις δυσκολίες αφενός, αλλά από την άλλη μεριά, έχοντας μια εμπειρία των δυνατοτήτων που υπάρχουν, κύριε Υπουργέ. Διότι, από τη δική μας πλευρά, γνωρίζετε ότι παρ’όλο που η δική μας τετραετία ήταν ιδιαίτερα δύσκολη και καταφέραμε να υπάρξει μια επανεκκίνηση της βαλτωμένης, λόγω των πολιτικών λιτότητας ψυχιατρικής μεταρρύθμισης και αυτήν τη στιγμή υπάρχει ένας σχεδιασμός με βάθος και ορίζοντα τετραετίας.

Τα ερωτήματα, λοιπόν, είναι τα εξής και η ερώτηση γίνεται απόλυτα καλοπροαίρετα, για να βρούμε μια διέξοδο: Υπάρχει κάποιο σχέδιο στη λογική της ψυχιατρικής μεταρρύθμισης; Υπάρχει κεντρικός και τοπικός στρατηγικός σχεδιασμός και επαναλαμβάνω, στα ψυχιατρικά τμήμα των γενικών νοσοκομείων και στα ειδικά ψυχιατρεία και στις κοινοτικές μονάδες πρωτοβάθμιας φροντίδας ψυχικής υγείας;

Συναφής με την προηγούμενη ερώτηση είναι η ερώτηση για το τομεοποιημένο σύστημα ψυχιατρικής εφημερίας, ειδικά στο Λεκανοπέδιο που υπάρχουν τα μεγαλύτερα προβλήματα, όπως επίσης και για την εφαρμογή του ν.4461 του 2017, ο οποίος προέβλεπε και προωθούσε τη διοικητική αναδιάρθρωση αλλά και την τομεοποίηση στις υπηρεσίες ψυχικής υγείας.

Τέλος, όχι τελευταίο φυσικά σε σημασία, είναι ποιος είναι, έστω σε γενικές γραμμές, ο προγραμματισμός, ο σχεδιασμός σας προσλήψεων εξειδικευμένου, ειδικευμένου κυρίως ιατρικού και νοσηλευτικού προσωπικού. Οδηγός μας σε όλα τα παραπάνω, κύριε Υπουργέ, είναι η άποψη, η θέση μας, ότι η επένδυση στην ψυχική υγεία είναι επένδυση στην ανθρώπινη αξιοπρέπεια.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ, κύριε Μπαλάφα.

Θα απαντήσει ο Υπουργός Υγείας κ. Βασίλης Κικίλιας.

Κύριε Κικίλια, έχετε τρία λεπτά στη διάθεσή σας.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Κύριε συνάδελφε, ευχαριστώ πολύ για την ερώτηση.

Θέλω να πω ότι διίστανται οι απόψεις μας στο τι έγινε τα τελευταία τέσσερα χρόνια. Εγώ αναγνωρίζω τις καλές προθέσεις πάντως. Θέλω να πω ότι δεν είδα πρόοδο στον ευαίσθητο τομέα πράγματι της ψυχικής υγείας τα τελευταία τέσσερα χρόνια, γιατί ήταν συσσωρευμένα και πολλά προβλήματα.

Πράγματι, ο ν.4461 του 2017 φιλοδοξούσε να ανασυγκροτήσει την οργάνωση των υπηρεσιών υγείας. Είχε, όμως, σοβαρές αδυναμίες. Δεν συνοδεύτηκε από συγκεκριμένο σχέδιο εφαρμογής ούτε στηρίχθηκε πολιτικά, με αποτέλεσμα να μείνει, δυστυχώς, ανενεργός.

Τα σημαντικά κονδύλια που είχαν προβλεφθεί με χρήματα του ΕΣΠΑ έμειναν πλέον κι αυτά, κύριε συνάδελφε, ανενεργά για τέσσερα ολόκληρα χρόνια.

Όσον αφορά τις διασυνδέσεις ψυχικής υγείας με την πρωτοβάθμια φροντίδα υγείας, δηλαδή με τις ΤΟΜΥ, νομίζω ότι ήταν άγονη αυτή προσπάθεια, παρά το ότι υπήρχαν δεσμεύσεις και αναγγελίες από την προηγούμενη διακυβέρνηση και ενδεχομένως και καλοί σκοποί, λέω εγώ, για αναδιοργάνωση και στελέχωση των ψυχιατρικών κλινικών στα νοσοκομεία της χώρας. Η κατάσταση, όμως, κατά την άποψή μας παρέμεινε στάσιμη, με αποτέλεσμα πράγματι να παρατηρούνται σοβαρά προβλήματα, με σημαντικότερο το φαινόμενο μικρών ασύλων σε κλινικές νοσοκομείων.

Τέλος, στο επίπεδο της κοινωνικής φροντίδας και κοινωνικής επανένταξης η κατάσταση παρέμεινε, λίγο ως πολύ, η ίδια, ενώ υπήρξε διανομή σημαντικών κονδυλίων προς τους φορείς, χωρίς σχεδιασμό και χωρίς έλεγχο της ποιότητας και της αποδοτικότητας των παρεμβάσεων.

Είναι, κατά την άποψή μας, μια σημαντική μεταρρύθμιση κι εξετάζουμε όλα τα δεδομένα. Θέλουμε να δούμε τι δεν πήγε καλά. Δεν θέλουμε να επαναλάβουμε τα ίδια λάθη. Σε σύντομο χρονικό διάστημα, θα είμαι εδώ -δεσμεύομαι γι’ αυτό- για να σας παρουσιάσω ένα συνολικό σχέδιο, που θα αντιμετωπίζει τα προβλήματα και τις παθογένειες, που παραλάβαμε από την προηγούμενη πολιτική ηγεσία.

Ενδεικτικά, θα αναφέρω ότι στόχος μας είναι η αποασυλοποίηση των εναπομεινάντων χρονίων ασθενών με ψυχική αναπηρία. Θέλουμε να δρομολογήσουμε ανάπτυξη νέων δομών, προκειμένου να προωθηθεί η λίστα αναμονής στις ΥΠΕ. Έχει υποβληθεί από το ΔΣ του Παρατηρητηρίου άνοιας και εξετάζεται από το Υπουργείο πρόσθετη λίστα για τη δημιουργία των δομών τελικού σταδίου άνοιας και κέντρων ημέρας.

Θα επανέλθω στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κύριε Μπαλάφα, έχετε τρία λεπτά.

**ΙΩΑΝΝΗΣ ΜΠΑΛΑΦΑΣ:** Επειδή μου αρέσει να είμαι συγκεκριμένος και να μη λέμε γενικολογίες και να βγει και κάτι, εγώ θα επιμείνω, για να εξηγούμεθα: Δεν αμφισβητώ την πρόθεση. Αμφισβητώ, όμως, ότι υπάρχει μια έγνοια ή η απαραίτητη έγνοια γι’ αυτό που λέμε ψυχική υγεία. Δεν ξέρω αν ήταν αδύνατον να υπάρξει ένα σχέδιο μέχρι τώρα από την πλευρά σας, γεγονός, όμως, είναι ότι δεν υπάρχει.

Επιμένουμε σε αυτό, λοιπόν, και πιστεύουμε ότι πρέπει να υπάρξει ένα σχέδιο, γιατί μέχρι σήμερα δεν υπάρχει και αυτό είναι μια πολύ μεγάλη έλλειψη, ιδιαίτερα με την έξαρση των ψυχικών νοσημάτων και των ψυχικών διαταραχών την περίοδο αυτή, εξαιτίας της πανδημίας.

Δεν θέλω να αντιπαραθέσω τι κάναμε σε ορισμένα πράγματα ή δεν κάναμε εμείς. Νομίζω ότι κάναμε αρκετά πράγματα, αλλά δεν θέλω να τα παραθέσω τώρα. Θέλω να επιμείνω, όμως, για άλλη μια φορά, στο ζήτημα της πρόσληψης εξειδικευμένου προσωπικού. Δεν είναι μόνο το ζήτημα των προσλήψεων. Είναι το ζήτημα της οργάνωσης, της φιλοσοφίας, της στρατηγικής, αλλά είναι και το ζήτημα του προσωπικού. Δεν μπορεί το μεγαλύτερο ειδικό ψυχιατρικό νοσοκομείο, στο Δαφνί εννοώ, το Ψυχιατρικό Νοσοκομείο Αθηνών, να έχει τέτοια έλλειψη σε εξειδικευμένο ιατρικό και νοσηλευτικό προσωπικό. Συγκεκριμένα, λείπουν περίπου τριάντα με σαράντα γιατροί και περίπου ενενήντα νοσηλευτές από το Δαφνί.

Δεν αναφέρθηκα καθόλου στις ευάλωτες ομάδες, γιατί είναι μια κατηγορία ειδικού ρόλου, ειδικής ανάγκης και φροντίδας, αλλά νομίζω ότι, μιλώντας πιο γενικά, χρειάζεται να υπάρξει μια φροντίδα και κυρίως -επαναλαμβάνω και τελειώνω με αυτό- να υπάρξει ένας προγραμματισμός.

Σε αυτή την κατεύθυνση του προγραμματισμού, του σχεδίου, είμαστε έτοιμοι να συμβάλουμε στην όποια προσπάθεια διαβούλευσης γίνει, κύριε Υπουργέ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μπαλάφα.

Κύριε Υπουργέ, έχετε τρία λεπτά.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Ευχαριστώ πολύ, κύριε Πρόεδρε.

Κύριε συνάδελφε, σας ευχαριστώ κι εσάς για την τοποθέτησή σας. Εμείς ενισχύσαμε -μιλάω τώρα πλέον με στοιχεία- τις ψυχιατρικές κλινικές και τα ψυχιατρικά νοσοκομεία της χώρας ήδη. Η μέριμνα γι’ αυτούς τους ανθρώπους έχει να κάνει προφανώς, με την προώθηση θέσεων ψυχιάτρων και παιδοψυχιάτρων. Με τις προκηρύξεις που κάναμε μέχρι σήμερα, περιλήφθηκαν δεκαπέντε θέσεις ιατρών ψυχιατρικής και ψυχιατρικής παιδιού και εφήβου, οι οποίες βρίσκονται στο συμβούλιο προσλήψεων.

Ταυτόχρονα, φέτος τοποθετήθηκαν εφτά ψυχίατροι στα νοσοκομεία με παλαιές προκηρύξεις. Επιπλέον, από την 1η Ιανουαρίου ως και σήμερα έχουν τοποθετηθεί στα νοσοκομεία της χώρας εκατόν έξι ειδικευόμενοι ψυχιατρικής παιδοψυχιατρικής και είκοσι έξι επικουρικοί ιατροί.

Σας είπα και πριν, το επαναλαμβάνω και τώρα: Όπως βλέπετε το Υπουργείο Υγείας και η πολιτική του ηγεσία πρώτα κάνει και μετά ανακοινώνει. Δεν μου αρέσουν οι επικοινωνιακοί πομφόλυγες. Σέβομαι αυτό το οποίο λέτε. Με πολύ μεγάλη χαρά να δουλέψουμε και μαζί, αν θέλετε. Η ψυχιατρική μεταρρύθμιση, κατά την άποψή μου, δεν μπορεί να είναι στο πόδι.

Σας είπα ότι η προηγούμενη πολιτική ηγεσία -δεν είναι θέμα αντιπαράθεσης, δυστυχώς ξέρετε ότι όλοι κρινόμαστε από το έργο μας- τέσσερα χρόνια γεμάτα, μετέφερε ένα πολύ μεγάλο κομμάτι -αν όχι όλο- του ΕΣΠΑ, στην ψυχιατρική μεταρρύθμιση, αλλά δεν απορροφήθηκε τίποτα από αυτά. Νομίζω ότι αυτό μας έχει προβληματίσει πάρα πολύ. Ο τρόπος με τον οποίο διασυνδέθηκαν αυτές οι δομές με την πρωτοβάθμια δεν προχώρησε και οι νέες δομές δεν προχώρησαν. Πρέπει να δούμε γιατί συμβαίνει αυτό. Εγώ θεωρώ -καλή τη πίστη- ότι υπήρχε διάθεση για έργο και για προσπάθεια προς αυτή την κατεύθυνση, όμως, δεν ευοδώθηκε.

Πρέπει να δούμε τι έγινε λάθος, να προσπαθήσουμε να μην κάνουμε τα ίδια λάθη και να χαράξουμε μια άλλη στρατηγική, που μπορεί να φέρει ένα μετρήσιμο αποτέλεσμα.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ, κύριε Υπουργέ.

Προχωρούμε στην πρώτη ερώτηση με αριθμό 5687/10-4-2020 του κύκλου αναφορών - ερωτήσεων της Βουλευτού Κιλκίς του Συνασπισμού Ριζοσπαστικής Αριστεράς κ. Ειρήνης-Ελένης Αγαθοπούλουπρος τον Υπουργό Υγείας, με θέμα: «Λειτουργία Μονάδας Εντατικής Θεραπείας (ΜΕΘ) στο Γενικό Νοσοκομείο Κιλκίς».

Κυρία Αγαθοπούλου, έχετε τον λόγο για δύο λεπτά κι εσείς.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, η ερώτηση που συζητάμε σήμερα έχει κατατεθεί γραπτά από τον Απρίλη και αφορά τη δημιουργία κλινικής στο Νοσοκομείο Κιλκίς. Δεν απαντήθηκε ποτέ γραπτά, οπότε σήμερα τη φέρνουμε προφορικά. Δυστυχώς, δεν είναι μοναδική ερώτηση, που αφορά το Νοσοκομείο Κιλκίς που δεν έχει απαντηθεί από το Υπουργείο Υγείας. Έχω καταθέσει δύο φορές ερώτηση, που αφορά τα στοιχεία λειτουργίας, αλλά και οικονομικά στοιχεία του Νοσοκομείου Κιλκίς, καθώς και αιτήσεις κατάθεσης εγγράφων. Ξέρω ότι και το νοσοκομείο είχε απαντήσει και η ΥΠΕ έχει απαντήσει, αλλά αυτές οι απαντήσεις δεν έχουν φτάσει ποτέ σε εμάς από το Υπουργείο σας.

Σήμερα, λοιπόν, την ερώτηση για τη δημιουργία ΜΕΘ τη συζητάμε προφορικά. Την αίτηση κατάθεσης εγγράφων για τα στοιχεία του νοσοκομείου, εάν δεν απαντηθεί, θα την καταθέσουμε και θα την ξανακαταθέσουμε, γιατί, κύριε Υπουργέ, θέλουμε στοιχεία. Μας αρέσει να κάνουμε αντιπολίτευση με στοιχεία.

Η σημερινή ερώτηση αφορά τη δημιουργία ΜΕΘ. Είναι καλό το γεγονός ότι η συζήτηση αυτή ξανάνοιξε. Βέβαια, άνοιξε υπό δύσκολες συνθήκες για τη δημιουργία ΜΕΘ στα νοσοκομεία όλης της χώρας. Άνοιξε εν μέσω πανδημίας. Έγινε, όμως, κατανοητό ότι μόνο το δημόσιο σύστημα υγείας μπορεί να προσφέρει αξιόπιστες υπηρεσίες υγείας. Είναι αναγκαία η στήριξή του και η δημιουργία κλινικών ΜΕΘ τόσο στα αστικά κέντρα, όσο και στην περιφέρεια.

Όσον αφορά συγκεκριμένα το Νοσοκομείο Κιλκίς είναι μια συζήτηση που δεν ξεκίνησε τώρα. Μάλιστα, από το 2017 στην πρόταση οργανισμού που κατατέθηκε τότε προς το Υπουργείο Υγείας υπάρχει η ίδρυση κλινικής ΜΕΘ με έξι κρεβάτια.

Οι ερωτήσεις που θέλουμε σήμερα εδώ να απαντήσετε, πρώτον, είναι εάν η επιστημονική επιτροπή, που έχει συσταθεί στο Υπουργείο για τον σχεδιασμό των κλινικών ΜΕΘ σε όλη τη χώρα, συνεχίζει να λειτουργεί και μετά το Πρόγραμμα «Νιάρχος». Είναι, λοιπόν, στα σχέδιά σας και η ίδρυση νέων κλινικών και όχι μόνο στα αστικά κέντρα; Γιατί το Πρόγραμμα «Νιάρχος» αφορούσε κυρίως δεκαπέντε νοσοκομεία σε μεγάλα αστικά κέντρα. Αφορά και την επαρχία; Τι προγραμματισμός υπάρχει; Τι χρονοδιάγραμμα υπάρχει για την υλοποίηση των προτάσεων της επιτροπής;

Επίσης, εδώ, κύριε Υπουργέ, να σας κάνουμε και μια πρόταση για να ενημερωθεί το Σώμα ή η Επιτροπή Κοινωνικών Υποθέσεων για την πρόοδο των εργασιών της επιτροπής με επικεφαλής την κ. Κοτανίδου. Θα ήταν πολύ χρήσιμο για μας.

Δεύτερον, το βασικό ερώτημα είναι: Κατά πόσον η δημιουργία ΜΕΘ στο Γενικό Νοσοκομείο Κιλκίς, η έγκριση δηλαδή του οργανισμού που είχε κατατεθεί επί ΣΥΡΙΖΑ, είναι στα σχέδια της νέας Κυβέρνησης; Θέλουμε μια απάντηση από εσάς, διότι, όσο δεν υπάρχει επίσημη απάντηση του Υπουργείου, πολλοί λαϊκίζουν πάνω στο θέμα και καπηλεύονται το θέμα. Αυτό είναι εις βάρος του νοσοκομείου, αλλά και του τοπικού πληθυσμού του Κιλκίς.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Αγαθοπούλου.

Έχω μια ανακοίνωση προς το Σώμα, πριν δώσω τον λόγο στον Υπουργό.

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας και Θρησκευμάτων: «Εκσυγχρονισμός της ιδιωτικής εκπαίδευσης και άλλες επείγουσες διατάξεις αρμοδιότητας Υπουργείου Παιδείας και Θρησκευμάτων».

Στην ερώτηση θα απαντήσει ο Υπουργός Υγείας κ. Βασίλης Κικίλιας.

Κύριε Κικίλια, έχετε τρία λεπτά στη διάθεσή σας.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Ευχαριστώ, κύριε Πρόεδρε.

Κυρία συνάδελφε, ευχαριστώ πολύ για την ερώτηση. Απαντώ ευθέως. Από το 2017 μέχρι σήμερα, βέβαια, έχει περάσει πολύς καιρός. Άρα, λοιπόν, η απλή κατάθεση ενός οργανισμού και η πρόθεση είναι καλή ως πρόθεση, αρκεί να υλοποιείται. Παρ’όλα αυτά, δεν πειράζει, θα το κάνουμε εμείς.

Ο ιατροτεχνολογικός εξοπλισμός, κλίνες, αναπνευστήρες, μόνιτορ και ό,τι άλλο προκύπτει για τη δημιουργία της ΜΕΘ, έχει ήδη έγκριση σκοπιμότητας από το Υπουργείο Υγείας, για την προμήθεια εξοπλισμού, αξίας 650 χιλιάδων ευρώ.

Δεύτερον, ο διαγωνισμός για την προμήθεια του εξοπλισμού βρίσκεται στη φάση διαβούλευσης των τεχνικών προδιαγραφών, έτσι ώστε με την περάτωσή τους να ξεκινήσει η διαγωνιστική διαδικασία. Στόχος μας είναι -μπορείτε να το πείτε σε όλους, εγώ εξουσιοδοτώ εσάς, προσωπικά- να λειτουργήσει άμεσα στο νοσοκομείο Κιλκίς Μονάδα Εντατικής Θεραπείας και να δοθεί λύση σε αυτό το διαχρονικό πρόβλημα, που έχει ως συνέπεια οι ασθενείς να πρέπει να διακομίζονται σε νοσοκομεία άλλων νομών.

Επιπλέον, είναι σε εξέλιξη η διαδικασία προμήθειας και ξενοδοχειακού εξοπλισμού για τη ΜΕΘ, δηλαδή ντουλάπες, καθίσματα και ό,τι άλλο χρειάζονται οι επαγγελματίες της υγείας. Οι παραπάνω προμήθειες είναι ενταγμένες στο Πρόγραμμα Δημοσίων Επενδύσεων.

Μια που αναφέρατε το Ίδρυμα Σταύρος Νιάρχος και την επιτροπή, θα έρθει η επιτροπή εδώ στην Επιτροπή Κοινωνικών Υποθέσεων; Βεβαίως, πολύ ωραία και πολύ εύστοχη η πρόταση, προκειμένου να αναλύσει πού βρισκόμαστε και τι μένει ακόμα να γίνει. Όχι. Δεν ολοκληρώνεται το έργο της επιτροπής ούτε του Υπουργείου Υγείας με την ευγενή χορηγία των ΜΕΘ του Ιδρύματος Σταύρος Νιάρχος, για την οποία τους ευχαριστούμε πάρα, πάρα πολύ. Ήδη, εν μέσω κορωνοϊού, σας θυμίζω, παραπάνω από εκατό μόνιμες κλίνες, που υλοποίησε το Υπουργείο, έχει τη δυνατότητα να μετατρέψει ξανά και αυτές τις οποίες χρησιμοποίησε εν μέσω κορωνοϊού, αλλά δεν θα γίνει αυτό, γιατί σας εξήγησα ότι με ιδίους κρατικούς πόρους θα υλοποιηθούν όλες οι ΜΕΘ οι οποίες έχουν προγραμματιστεί μέχρι τον αριθμό των χιλίων διακοσίων που είναι δώδεκα ανά εκατό χιλιάδες κατοίκους, που είναι ο μέσος όρος της Ευρωπαϊκής Ένωσης. Σε αυτές συμπεριλαμβάνονται και οι πενήντα, που είχε την ευγενή καλοσύνη να κάνει δωρεά δια ημών η Βουλή των Ελλήνων και την ευχαριστούμε πάρα πολύ. Θα υπογραφεί η σχετική σύμβαση, γιατί ολοκληρώθηκε και ο διαγωνισμός.

Με ενημέρωσε ο Πρόεδρος της Βουλής την Πέμπτη, αν δεν κάνω λάθος, ότι θα προχωρήσει εντός εβδομήντα εργάσιμων ημερών. Θα γίνουν και άλλες δωρεές, αλλά αυτό είναι ένα σύστημα, το οποίο πηγαίνει και οδεύει παράλληλα.

Άρα, λοιπόν, οπουδήποτε υπάρχει η δέσμευση του Υπουργείου Υγείας ότι θα υλοποιήσει πρόγραμμα ΜΕΘ ή ΜΑΘ, αυτό θα γίνει με ιδίους πόρους. Αυτό μπορείτε να το πείτε αρμοδίως.

Τα υπόλοιπα, στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ, κύριε Υπουργέ.

Όντως, την Πέμπτη στη Διάσκεψη των Προέδρων ανακοινώθηκε.

Κυρία Αγαθοπούλου, έχετε τρία λεπτά στη διάθεσή σας για τη δευτερολογία σας.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, είναι αλήθεια ότι υπάρχει ένα πρόγραμμα δημοσίων επενδύσεων της τάξεως των 5 εκατομμυρίων για ιατροτεχνολογικό και ξενοδοχειακό εξοπλισμό, το οποίο σταδιακά υλοποιείται στο νοσοκομείο Κιλκίς. Μάλιστα, έχω να σας καταθέσω και τροποποιητικές αποφάσεις της περιόδου διακυβέρνησης του ΣΥΡΙΖΑ, είναι το 2016, του 2017 και του 2018, όπου επικαιροποιήθηκαν οι ανάγκες και πράγματι, μέσα σε αυτές τις αποφάσεις υπάρχουν και κλίνες ΜΕΘ και αναπνευστήρες ΜΕΘ, ακριβώς γιατί στην πρόταση οργανισμού, που είχε καταθέσει η διοίκηση, συμπεριλήφθηκαν και έξι κρεβάτια ΜΕΘ για το νοσοκομείο ΚΙΛΚΙΣ. Όμως, αυτό είναι ένα ζητούμενο.

Ξέρετε πάρα πολύ καλά κι εσείς ότι μόνα τους τα κρεβάτια ή μόνοι τους οι αναπνευστικές δεν υπάρχει περίπτωση να λειτουργήσουν. Επίσης, το είπατε και σε προηγούμενη ερώτηση, εάν δεν αλλάξει ο οργανισμός του νοσοκομείου και να προστεθεί κλινική ΜΕΘ στον νέο οργανισμό δεν υπάρχει περίπτωση να λειτουργήσει. Άρα, τα ερωτήματα που σας θέτουμε είναι σαφέστατα και αφορούν: Θα αλλάξει ο οργανισμός του νοσοκομείου το επόμενο διάστημα, για να συμπεριλάβει κυρίως την κλινική ΜΕΘ, θα πω εγώ; Υπάρχει πρόβλεψη στις προσλήψεις; Δεν ξέρω αν έχετε προγραμματίσει τις προσλήψεις, που εμείς είχαμε προϋπολογίσει για το 2020 και για πότε, αλλά εκεί μέσα θα θέλαμε να υπάρχουν θέσεις για προσωπικό της κλινικής ΜΕΘ. Παρεμπιπτόντως, σας λέω ότι το Νοσοκομείο Κιλκίς αυτήν τη στιγμή πάσχει από μειωμένο προσωπικό. Αν δεν προκηρυχθούν θέσεις μόνιμου προσωπικού και για την παθολογική κλινική και αυτή θα αναγκαστεί να κλείσει το επόμενο διάστημα.

Άρα λοιπόν, οι ερωτήσεις είναι συγκεκριμένες. Θα προκηρύξετε νέες θέσεις μόνιμου προσωπικού, αυτές που ήδη έχουν προϋπολογιστεί από την προηγούμενη κυβέρνηση; Θα αλλάξει ο οργανισμός; Ενόψει της νέας κρίσιμης περιόδου, που έρχεται από Σεπτέμβρη, θα έχουμε το χρονοδιάγραμμα ή και την υλοποίηση αυτών που λέτε; Γιατί, κύριε Υπουργέ, είναι καλή η κριτική στην προηγούμενη διοίκηση, ξεχνάτε βέβαια τι μας αφήσατε. Τότε ο κ. Γεωργιάδης έλεγε ότι «μπορεί να κλείσω νοσοκομεία» και εμείς ήμασταν αυτοί που τα κρατήσαμε ανοιχτά. Άρα λοιπόν, τεσσεράμισι χρόνια δεν είναι υπεραρκετά, όπως εσείς λέτε. Ξεχνάτε λοιπόν, τι μας αφήσατε.

Σήμερα είστε εσείς η ηγεσία του Υπουργείου Υγείας, έχετε όλη την ευθύνη για το χρονοδιάγραμμα, αλλά και για να το υλοποιήσετε. Πραγματικά, δεν μας ενδιαφέρει αν θα γίνει επί δικής σας θητείας ή επί δικής μας. Εμάς, αυτό που μας ενδιαφέρει είναι πράγματι, να υλοποιηθεί η δέσμευση αυτή για την ίδρυση ΜΕΘ κλινικής στο νοσοκομείο Κιλκίς και να λειτουργήσει το νοσοκομείο μας προς όφελος της τοπικής κοινωνίας.

Σας ευχαριστώ.

(Στο σημείο αυτό η Βουλευτής κ. Ειρήνη-Ελένη Αγαθοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Αγαθοπούλου.

Κύριε Υπουργέ, έχετε τρία λεπτά για τη δευτερολογία σας.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** «Προς όφελος της τοπικής κοινωνίας». Είμαι σίγουρος, κυρία συνάδελφε, ότι αυτό υπηρετείτε. Δεν υπάρχει καμμία αμφιβολία, είμαι σίγουρος.

Πρέπει όμως, να σημειώσω -γιατί άλλο τα λόγια και άλλο τα έργα, έχει πολύ μεγάλη διαφορά- ότι το 2017 διαβιβάστηκε στην 4η ΥΠΕ απόφαση του Δ.Σ του νοσοκομείου, με την οποία εγκρίθηκε η αναμόρφωση του οργανισμού. «…Εντάσσεται μεταξύ άλλων ιατρικό και λοιπό προσωπικό για τη ΜΕΘ». Ούτε αυτό είδα πουθενά. Στη συνέχεια, δεν υπήρχε καμμία εξέλιξη, το 2017, το 2018, το 2019.

Λοιπόν, ναι, θα αλλάξουμε τον οργανισμό και δεν πρόκειται να ανοίξει ΜΕΘ ή ΜΑΘ αν δεν έχουμε όλο, στελεχωμένο και με το ιατρικό και νοσηλευτικό προσωπικό του το τμήμα αυτό, για να μπορέσει να λειτουργήσει.

Δεν ξέρω τι έγινε στο παρελθόν. Από εδώ και πέρα, ο τρόπος με τον οποίο θα προχωρούμε σε επεκτάσεις μονάδων υγείας, θα είναι αυτός. Μηχανήματα, ιατροί, νοσηλευτικό παραϊατρικό προσωπικό, κτίριο, εκπαίδευση, ψηφιοποίηση και προχωράμε. Αυτό το οποίο έγινε, το οποίο το αναφέρατε λίγο ως πολύ για το παρελθόν, ότι κάπου υπάρχουν κτήρια, κάπου αλλού υπάρχουν μηχανήματα, κάπου αλλού μας περισσεύουν κάποιοι ιατροί και νοσηλευτές ή κάπου υπάρχει δωρεά για ένα εκπαιδευτικό πρόγραμμα και πάμε να ψάξουμε στο μέλλον να βρούμε τα άλλα, δεν είναι ενδεδειγμένος τρόπος ανάπτυξης εθνικού συστήματος υγείας.

Πάντως, τις καλές προθέσεις, κυρία συνάδελφε, εγώ τις αναγνωρίζω.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ και τους δύο.

Θα συζητηθεί η τρίτη με αριθμό 6623/19-5-2020 ερώτηση του κύκλου ερωτήσεων-αναφορών του Βουλευτή Α΄ Θεσσαλονίκης του Κουμμουνιστικού Κόμματος Ελλάδος κ. Γιάννη Δελή προς τον Υπουργό Υγείας, με θέμα: «Εργαζόμενοι ορισμένου χρόνου στο Νοσοκομείο Δράμας».

Κύριε Δελή, έχετε δύο λεπτά για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ.

Κύριε Υπουργέ, μεταφέρουμε την αγωνία εξαιτίας της εργασιακής αβεβαιότητας, που βιώνουν αρκετοί εργαζόμενοι στη σίτιση, στην καθαριότητα και στη φύλαξη στο νοσοκομείο της Δράμας. Θα μου πείτε τώρα: Είναι οι μόνοι άραγε σε αυτές τις υπηρεσίες, στα νοσοκομεία της χώρας, που ζουν αυτήν την αβεβαιότητα; Όχι. Με αφορμή όμως μια πρόσφατη επίσκεψή μας στη Δράμα και στο νοσοκομείο και με τη σχετική ενημέρωση από το σωματείο εκεί, μεταφέρουμε εδώ, για να απαντήσετε, την ερώτηση που είχε κατατεθεί, βεβαίως ως γραπτή, αλλά δεν απαντήθηκε -δεν γνωρίζουμε τον λόγο- και επανακατατέθηκε ως επίκαιρη.

Τριάντα τρεις εργαζόμενοι στην καθαριότητα, λοιπόν, κύριε Υπουργέ, εννέα τραπεζοκόμοι και επτά φύλακες, σαράντα εννέα δηλαδή εργαζόμενοι, σαράντα εννέα οικογένειες κρύβονται πίσω από αυτούς, εργαζόμενοι που είχαν προσληφθεί μέσω ΑΣΕΠ το 2018 με δίχρονη σύμβαση. Η σύμβασή αυτών των ανθρώπων λήγει το Δεκέμβρη του 2020 για τους εργαζόμενους στην καθαριότητα και τον επόμενο μήνα το Γενάρη του 2021 για τους εργαζόμενους στη σίτιση και στη φύλαξη.

Περιμένουν, κύριε Υπουργέ, από εσάς αυτοί οι σαράντα εννιά εργαζόμενοι και οι οικογένειές τους, να ακούσουν τι θα γίνει. Θα βρεθούν στον δρόμο της ανεργίας; Θα περιμένουν, άραγε, καμμιά παράταση της σύμβασής τους ή μήπως θα περιμένουν ποιος εργολάβος θα πάρει την καθαριότητα του Νοσοκομείου της Δράμας, ώστε να πάνε εκεί να υποβάλουν αίτηση, για να συνεχίσουν να εργάζονται;

Μιλάμε για ανθρώπους βεβαίως, οι οποίοι εργάζονται εδώ και είκοσι χρόνια, αρκετοί από αυτούς στο Νοσοκομείο της Δράμας. Από την ενημέρωση που έχουμε από το σωματείο, η διοίκηση του νοσοκομείου θεωρεί την παρουσία τους εντελώς απαραίτητη για τη λειτουργία του νοσοκομείου.

Σας ρωτάμε, λοιπόν, αυτό είναι και το ερώτημα της επίκαιρης ερώτησης, τι θα κάνει η Κυβέρνησή σας, ώστε να συνεχίσουν να εργάζονται οι εργαζόμενοι αυτοί, όχι βεβαίως με αυτό το καθεστώς της επισφαλούς εργασίας, της γεμάτης άγχος και αγωνία, όπως είπαμε, αλλά με μια μόνιμη και σταθερή εργασιακή σχέση και με πλήρη εργασιακά, μισθολογικά και ασφαλιστικά δικαιώματα.

Με λίγα λόγια, κύριε Υπουργέ, σας ρωτάμε ευθέως: Θα μονιμοποιήσετε σε όλα τα νοσοκομεία της χώρας όλους αυτούς τους τόσο απαραίτητους εργαζόμενους;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Δελή.

Θα απαντήσει ο Υπουργός Υγείας κ. Βασίλειος Κικίλιας, ο οποίος έχει τρία λεπτά για την πρωτολογία του.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Ευχαριστώ πολύ, κύριε Πρόεδρε.

Κύριε συνάδελφε, ευχαριστώ για την ερώτηση.

Πράγματι, στο Γενικό Νοσοκομείο Δράμας τον ερχόμενο Δεκέμβριο λήγουν οι διετείς ατομικές συμβάσεις ιδιωτικού δικαίου ορισμένου χρόνου, ΙΔΟΧ, μετά από ανακοίνωση μέσω ΑΣΕΠ τριάντα δύο εργαζομένων στην καθαριότητα. Επίσης, τον Ιανουάριο του 2021 λήγουν οι συμβάσεις επτά φυλάκων, δέκα τραπεζοκόμων και τριών μαγείρων.

Όλες αυτές οι συμβάσεις, το γνωρίζετε κι εσείς κι εμείς και οι συγκεκριμένοι συμπολίτες μας, ότι ήταν ορισμένου χρόνου. Εξαρχής ήξεραν οι εργαζόμενοι ότι υπάρχει συγκεκριμένη ημερομηνία λήξης για τις συμβάσεις τους.

Οπότε, είναι σίγουρο ότι εγώ κι εμείς δεν τους κρατάμε σε ομηρία. Όμως, με βάση αυτό το οποίο λέτε –και αυτό το ακούω, το να εξασφαλίσουμε στους εργαζόμενους μόνιμη και σταθερή εργασία- γνωρίζετε ότι με βάση το π.δ.164/2004 είναι παράνομο και απαγορεύεται η μετατροπή των συμβάσεων ΙΔΟΧ σε αορίστου χρόνου. Γιατί γι’ αυτό δεν μιλάμε; Να μετατρέψουμε τις συμβάσεις τους σε αορίστου χρόνου. Υπάρχει το π.δ.164/2004 που το απαγορεύει.

Το νοσοκομείο βέβαια, δεν μπορεί να καλύψει τις ανάγκες του με μόνιμους υπαλλήλους που προβλέπει ο οργανισμός, γιατί οι θέσεις αυτές είναι καλυμμένες, αλλά δεν επαρκούν. Επομένως, αυτό που θα κάνουμε, προκειμένου να διασφαλίσουμε την εύρυθμη λειτουργία του Γενικού Νοσοκομείου Δράμας, όπως και άλλων νοσηλευτικών ιδρυμάτων, που αντιμετωπίζουν το ίδιο πρόβλημα, είναι να εξετάσουμε το ενδεχόμενο να προχωρήσουμε εγκαίρως σε νέες συμβάσεις με προσλήψεις προσωπικού ΙΔΟΧ μέσω ΑΣΕΠ είτε να πάμε σε προσλήψεις επικουρικού προσωπικού από τους πίνακες, που πολύ καλά γνωρίζετε ότι υπάρχουν στην 4η ΥΠΕ Μακεδονίας και Θράκης.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Κύριε Δελή, έχετε τον λόγο για τρία λεπτά.

**ΙΩΑΝΝΗΣ ΔΕΛΗΣ:** Κύριε Υπουργέ, αντί να αναρωτιέστε δημόσια τι θα κάνετε, πείτε μας τι θα κάνετε, τι σκοπεύετε να κάνετε. Ή το ένα ή το άλλο. Όχι για να το ακούσουμε εμείς, αλλά για να το ακούσουν αυτοί οι εργαζόμενοι, οι οποίοι, σας διαβεβαιώ ότι παρακολουθούν αυτή τη στιγμή τη συζήτηση της ερώτησης.

Είπατε στην απάντησή σας, κύριε Υπουργέ, ότι δεν φταίτε εσείς και ότι οι εργαζόμενοι ήξεραν ότι υπογράφουν μια τέτοια σύμβαση, ήξεραν δηλαδή ότι πάνε να δουλέψουν για δύο χρόνια. Να σας ρωτήσω κι εγώ: Μήπως είχαν άλλη επιλογή; Τους αφήσατε άλλη επιλογή; Όχι εσείς προσωπικά, αλλά τα κόμματά σας, οι κυβερνήσεις σας, οι πολιτικοί σας. Είχαν άλλη επιλογή; Όχι βέβαια. Ήταν η μόνη επιλογή που τους απέμεινε. Δεν θα τους κατηγορούμε κι από πάνω ότι φταίνε γιατί επέλεξαν να δουλέψουν για δύο χρόνια. Πολύ καλά έκαναν. Και για ένα χρόνο. Τι να κάνουν οι άνθρωποι;

Είπατε ότι είναι παράνομη η μετατροπή αυτών των συμβάσεων ορισμένου χρόνου σε μόνιμες και ότι τις απαγορεύει το προεδρικό διάταγμα, το οποίο βεβαίως βασίζεται στη συνταγματική επιταγή του άρθρου 103.

Πριν από λίγο καιρό, όμως, έγινε η συνταγματική αναθεώρηση και ήταν τότε που το ΚΚΕ κατέθεσε προς ψήφιση μια διάταξη, η οποία θα τροποποιούσε και θα καταργούσε τη συγκεκριμένη συνταγματική απαγόρευση της μετατροπής των συμβάσεων ορισμένου χρόνου σε αορίστου, γιατί περί αυτού πρόκειται.

Τι στάση κράτησε η Νέα Δημοκρατία; Είπε «όχι». Τι στάση κράτησε ο ΣΥΡΙΖΑ; Είπε «όχι». Τι στάση κράτησε το Κίνημα Αλλαγής; Είπε «όχι». Είναι η ίδια ακριβώς στάση, που κράτησαν αυτά τα κόμματα πριν από δεκαεννέα χρόνια, όταν το 2001 ψηφιζόταν τότε αυτή η διάταξη. Εντάξει, τότε το Κίνημα Αλλαγής λεγόταν ΠΑΣΟΚ, και ο ΣΥΡΙΖΑ λεγόταν Συνασπισμός. Η ίδια στάση ήταν. Συνεπώς, μην επικαλείστε τώρα μια διάταξη που εσείς θέσατε, γιατί δεν έπεσε από τον ουρανό για τη μη μονιμοποίησή τους.

Οι εργαζόμενοι αυτοί, κύριε Υπουργέ, νομίζω ότι απογοητεύονται από την απάντησή σας. Ελπίζω να το ξεκαθαρίσετε στη δευτερολογία σας. Οι εργαζόμενοι αυτοί παρείχαν και παρέχουν τις υπηρεσίες τους. Σκίζονται οι άνθρωποι σε κρίσιμους τομείς δουλειάς ενός νοσοκομείου. Μιλάμε για την καθαριότητα, μιλάμε για τη σίτιση, για τη φύλαξη και ό,τι αυτό σημαίνει μέσα σε καιρούς πανδημίας που ζούμε αυτή τη στιγμή και έχοντας αποκτήσει εν τω μεταξύ οι περισσότεροι από αυτούς και ένα πολύ μεγάλο διάστημα εργασιακής εμπειρίας.

Εν πάση περιπτώσει, για να το κλείνουμε, κύριε Υπουργέ, εσείς προσωπικά, αλλά και η Κυβέρνησή σας, δεν τους αποκαλούσατε όλους αυτούς «ήρωες της πανδημίας»; «Ήρωες» τους ανεβάζατε και «ήρωες» τους κατεβάζετε. Πώς τους συμπεριφέρεστε, λοιπόν, τώρα; Στα λόγια, βέβαια, ήρωες, γιατί στην πράξη, τους λέτε ότι απολύονται και ότι δεν μπορείτε να κάνετε τίποτα γι’ αυτούς.

Αυτό που θέλουμε να πούμε εμείς είναι ότι τέτοιου είδους εργασίες -θα κλείσω, κύριε Πρόεδρε- όπως είναι η καθαριότητα ενός νοσοκομείου, γιατί μιλάμε για την καθαριότητα ενός νοσοκομείου -το καταλαβαίνουμε;- για τη σίτιση, για τη φύλαξή του, δεν είναι εποχικές εργασίες. Δεν είναι κάτι σαν το μάζεμα της ελιάς και του ροδάκινου. Αυτοί οι εργαζόμενοι χρειάζονται στο νοσοκομείο και χρειάζονται περισσότεροι, όπως χρειάζονται σε όλα τα νοσοκομεία, όχι μόνο στο Νοσοκομείο Δράμας.

Απ’ ό,τι καταλαβαίνουμε, από την απάντησή σας, αλλά και από τη συνολικότερη πολιτική της Κυβέρνησής σας -όπως και της προηγούμενης, η οποία βέβαια έχει τεράστιες ευθύνες γι’ αυτήν την κατάσταση που τη συντήρησε και τη διαιώνισε παίζοντας διάφορα παιχνιδάκια- ο μόνος δρόμος γι’ αυτούς τους εργαζόμενους είναι να οργανωθούν και να αγωνιστούν για να επιβάλουν το δικαίωμά τους στη μόνιμη και σταθερή δουλειά.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Δελή.

Κύριε Υπουργέ, έχετε τρία λεπτά για τη δευτερολογία σας.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Ευχαριστώ, κύριε Πρόεδρε.

Κύριε συνάδελφε, δεν υπάρχει αμφιβολία ότι είναι ειλικρινής η αγωνία σας για τους συνανθρώπους μας. Επίσης, νομίζω ότι επειδή τα έργα μιλάνε σωστά, περισσότερο από ό,τι τα λόγια και οι διακηρύξεις, το Υπουργείο Υγείας εξετάζει τις δυνατότητες, που έχει γι’ αυτούς τους ανθρώπους. Εγώ, απλά σας ανέφερα τι λέει το προεδρικό διάταγμα με βάση αυτά τα οποία μου λέτε περί μονιμοποίησής τους.

Και σε άλλα νοσοκομεία και σε άλλες υγειονομικές περιφέρειες έχουν πράξει τα δέοντα εν μέσω κορωνοϊού, όπως για παράδειγμα για τους τέσσερις χιλιάδες συνανθρώπους μας του ΟΑΕΔ διαφόρων ειδικοτήτων, που όλοι προεξοφλούσαν ότι θα φύγουν από το Εθνικό Σύστημα Υγείας ανανεώσαμε ήδη για έναν χρόνο και εξετάζουμε τους τρόπους, με τους οποίους θα το επεκτείνουμε αυτό.

**ΙΩΑΝΝΗΣ ΔΕΛΗΣ:** Και αυτών λήγει σε λίγο καιρό.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Αυτό προσπαθώ να εξηγήσω, ότι στα πλαίσια του νόμου και του Συντάγματος, η ηγεσία του Υπουργείου Υγείας θα κάνει ό,τι είναι ανθρωπίνως δυνατό.

Συν αυτό, θα ήθελα να σας πω ότι μαζί με αυτούς τους παραπάνω από πέντε χιλιάδες συνανθρώπους μας επαγγελματίες της υγείας -γιατρούς, νοσηλευτές και λοιπό προσωπικό- που προσελήφθησαν, εξετάζονται και οι τρόποι σε διάφορες ειδικότητες -πρώτα απ’ όλα στους νοσηλευτές- ώστε να μπορέσουν να μείνουν στο Εθνικό Σύστημα Υγείας.

Εξήγησα αναλυτικά στους συναδέλφους στις προηγούμενες ερωτήσεις που έγιναν ποιος είναι ο τρόπος με τον οποίον επεξεργάζεται το Υπουργείο Υγείας και η πολιτική ηγεσία για να υλοποιηθεί αυτό.

Παρ’όλα αυτά, επειδή με ρωτάτε κάτι συγκεκριμένο, σας λέω ότι αυτός είναι ο νόμος, αυτό είναι το προεδρικό διάταγμα. Η βούλησή μας είναι αυτή και το αποδείξαμε μέχρι τώρα και εν μέσω κρίσης. Νομίζω ότι ο τρόπος με τον οποίον έχουν συμπεριληφθεί σε όλες τις αποφάσεις, προς όφελός τους πάντα, όλοι οι υγειονομικοί και μη, δηλαδή και οι καθαρίστριες και οι τραπεζοκόμοι κ.λπ., δείχνει τη βούληση της ηγεσίας του Υπουργείου Υγείας του μη διαχωρισμού όλων αυτών ανθρώπων, που έδωσαν τη μάχη εν μέσω κορωνοϊού.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Η τελευταία ερώτηση, κύριε Υπουργέ, πριν σας αποδεσμεύσουμε.

Περνάμε στη δεύτερη με αριθμό 6854/27-5-2020 επίκαιρη ερώτηση του κύκλου αναφορών-ερωτήσεων του Βουλευτή Ηρακλείου του Κινήματος Αλλαγής κ.Βασίλειου Κεγκέρογλουπρος τον Υπουργό Υγείας, με θέμα: «Αναγκαία μια σύγχρονη και σοβαρή πολιτική ανάπτυξης της δημόσιας υγείας».

Κύριε Κεγκέρογλου, έχετε τον λόγο για δύο λεπτά για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, μετά από εννιά ερωτήσεις, για να ολοκληρώσουμε πολύ σύντομα, από την πρωτολογία μου αποδεχθείτε τα όσα προτείνω, για να πάτε να ξεκουραστείτε.

Αναφέρθηκαν ήδη οι κύριοι συνάδελφοι και εσείς στο σημαντικό ρόλο που έπαιξε το Εθνικό Σύστημα Υγείας και αναδείχθηκε αυτός ο ρόλος κατά τη διάρκεια της πανδημίας. Είναι μια κατάκτηση της Μεταπολίτευσης. Τα πράγματα, όμως, δεν είναι όπως θα θέλαμε να είναι και στα νοσοκομεία και σε όλες τις δομές υγείας. Χρειάζεται πραγματικά, ένα σχέδιο αναβάθμισης, αναγέννησης του ΕΣΥ, που αφορά και τις δομές και τις μονάδες και βέβαια, τη στελέχωσή του με το αναγκαίο προσωπικό και την προμήθεια του σύγχρονου τεχνολογικού εξοπλισμού.

Η ερώτησή μου, όμως, αφορά ένα συγκεκριμένο θέμα σχετικά με την δημόσια υγεία και νομίζω ότι εάν μπορούσα να το πω σε δύο σειρές είναι η λειτουργία και η ιατρική στελέχωση των υπηρεσιών δημόσιας υγείας της χώρας σε περιφερειακό και κεντρικό επίπεδο. Όπως γνωρίζετε, τις παλιές αρμοδιότητες της υπηρεσίας του νομιάτρου σήμερα τις έχει η περιφέρεια και βέβαια, στο κέντρο λειτουργεί, εκτός από τον ΕΟΔΥ και τις υπηρεσίες του Υπουργείου, αυτές καθ’ αυτές και το ινστιτούτο Παστέρ και άλλες κεντρικές δομές. Είναι κατ’ εξοχήν αρμόδιες για την αντιμετώπιση μικρών και μεγάλων επιδημιών για την πρόληψη. Βέβαια, η Κυβέρνηση οφείλει, με βάση και την εμπειρία από την πανδημία, να πάρει μέτρα και να αναβαθμίσει όλες αυτές τις δομές ή να τις αναδιαρθρώσει, όπου χρειάζεται.

Αυτό, λοιπόν, το οποίο επισημαίνουμε είναι ότι ψηφίστηκε μεν ο ν.4675, αλλά φαίνεται από την ίδια την εμπειρία που έχουμε τώρα ότι χρειάζεται ήδη αναθεώρηση και αναβάθμιση σε πολλά σημεία. Θεωρώ ότι πρέπει να γίνει ένας ουσιαστικός διάλογος με τους επιστημονικούς φορείς και τα μέλη των υπηρεσιών δημόσιας υγείας, προκειμένου να προχωρήσει μια ουσιαστική αναβάθμιση.

Το δεύτερο, που θέλω να επισημάνω, είναι ότι ήδη έχουν προβλεφθεί, με μια υπουργική απόφαση που υπογράφηκε τον Ιούνιο πέρσι, οι θέσεις της ειδικότητας δημόσιας υγείας και κοινωνικής ιατρικής, οι οποίες πρώτες θέσεις αυτές θα μπορέσουν να ανοίξουν το δρόμο για την εκπαίδευση και τη διαδικασία, που χρειάζεται, ούτως ώστε να έχουμε ένα ισχυρό σύστημα. Ξέρετε ότι το πρόγραμμα εκπαίδευσης έχει οριστεί, τα οκτώ κέντρα έχουν καθοριστεί και το Υπουργείο θα πρέπει να προχωρήσει στην σύσταση των δεκαέξι θέσεων ειδικευόμενων στα οκτώ εκπαιδευτικά κέντρα, που έχουν ήδη οριστεί.

Το ερώτημα είναι, λοιπόν, εάν ανοίξει η ειδικότητα και προχωρήσει και αν προχωρήσει και στις πρώτες δεκαέξι τοποθετήσεις.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κεγκέρογλου.

Θα σας απαντήσειο Υπουργός Υγείας κ. Βασίλειος Κικίλιας.

Κύριε Κικίλια, έχετε τρία λεπτά στη διάθεσή σας.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Ευχαριστώ, κύριε Πρόεδρε.

Κύριε συνάδελφε, είστε από τους πιο έμπειρους του Κοινοβουλίου. Σας ευχαριστώ πάρα πολύ, επιτέλους δέχομαι μια ερώτηση για τη δημόσια υγεία.

Το λέω, γιατί πιστεύουμε ακράδαντα και θα συμφωνήσω μαζί σας ότι η δημόσια υγεία προηγείται της περίθαλψης. Ο τρόπος με τον οποίον πρέπει να δομήσουμε και από πλευράς πόρων έχει μόνο το 2%, κύριε Κεγκέρογλου, το 98% η περίθαλψη στην Ελλάδα. Ένα τέτοιο σύστημα screening, προσυμπτωματικού ελέγχου, προσυμβατικού ελέγχου, προγεννητικού ελέγχου, οριζόντιων μαστογραφιών για όλες αυτές τις βαριές νόσους, που προκαλούν μέχρι και θάνατο, με βάση τους συμπεριφεριακούς και κοινωνικούς παράγοντες, δηλαδή την καθιστική ζωή, το κάπνισμα, την παχυσαρκία, την μη άθληση, που οδηγούν σε καρδιαγγειακές νόσους, σε σακχαρώδη διαβήτη, σε χρόνια αναπνευστική πνευμονοπάθεια και σε καρκίνους. Είναι οι τέσσερις κύριες νόσοι, από τις οποίες χάνονται πολλές ανθρώπινες ζωές, δυστυχώς και είναι θέμα της δημόσιας υγείας και πολύ σωστά το λέτε να έρθει να παρέμβει και να μπορέσει να δώσει λύσεις σε αυτά τα προβλήματα. Ένα κομμάτι αυτής της μεταρρύθμισης ήταν το νομοσχέδιο, το οποίο καταθέσαμε. Εγώ δέχομαι ότι πρέπει να επικαιροποιηθεί, αν και θεωρώ ότι έχει πολλά κομβικά σημεία, τα οποία θα πρέπει να εφαρμόσουμε ως πολιτικές. Ήδη εφαρμόσαμε τη μεταρρύθμιση του αντικαπνιστικού νόμου, πάρα πολύ σημαντική, μετά από πολλά χρόνια στην Ελλάδα και με πολύ μεγάλη επιτυχία.

Πάω απευθείας στο κομμάτι το οποίο ρωτήσατε, για να σας πω ότι και αυτούς τους δεκατέσσερις και όχι μόνο η αρμόδια υπηρεσία του Υπουργείου Υγείας είχε διαβιβάσει περισσότερες από εκατό αιτήσεις ιατρών άλλων ειδικοτήτων στο Κεντρικό Συμβούλιο Υγείας, προκειμένου να γνωμοδοτήσει και να διενεργήσει τις απαραίτητες εξετάσεις έτσι ώστε να απονεμηθούν σε αυτούς τους γιατρούς οι ειδικότητες δημόσιας υγείας και κοινωνικής ιατρικής κ.λπ..

Δεν θέλω να ξαναμπώ στη διαδικασία να συζητήσω για το θέμα του Προέδρου του ΚΕΣΥ, αυτό θα δρομολογηθεί προκειμένου να προχωρήσουν και οι διαδικασίες αυτές χωρίς καθυστέρηση και χωρίς χρονοτριβές. Πιο συγκεκριμένα αφορούν γιατρούς δημόσιας υγείας, είναι μια διαδικασία που θα ολοκληρωθεί άμεσα με συγκρότηση της αρμόδιας επιτροπής, έτσι ώστε να διαβαστούν οι σχετικές γνωμοδοτήσεις στο Υπουργείο και να προχωρήσουν οι απαιτούμενες ενέργειες για την απονομή τίτλου.

Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Ορίστε, κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αναγνωρίζοντας τον ουσιαστικό ρόλο της δημόσιας υγείας νομίζω ότι κανείς δεν θα μπορέσει να έχει αντίρρηση με την έννοια και της πρόληψης και όλων όσων ενεργειών χρειάζονται όταν υπάρχει μια επιδημία ή και μια πανδημία ο κρίσιμος αυτός ρόλος δεν μπορεί να αναληφθεί εάν δεν υπάρξει βεβαίως και η απαραίτητη οργανωτική δομή, αλλά κυρίως το αναγκαίο και κατάλληλο στελεχιακό δυναμικό.

Στο κομμάτι το ιατρικό εκτός από τους άλλους, γιατί χρειάζονται και οι άλλοι από επόπτες υγείας μέχρι δεν ξέρω ποιες ειδικότητες, η ειδικότητα δημόσιας υγείας κοινωνικής ιατρικής, όπως καθιερώθηκε να λέγεται, είναι πάρα πολύ κρίσιμη. Και θεωρώ ότι αφού έχετε αυτήν την θετική άποψη μετά και την αντιμετώπιση της δυσλειτουργίας, εγώ δεν το είχα συμπεριλάβει ότι είναι και το ΚΕΣΥ στη μέση για ευνόητους λόγους, αν και προέκυψε το σχετικό επεισόδιο στην Ολομέλεια μετά που κατέθεσα την ερώτηση, η ερώτηση είχε κατατεθεί εδώ και καιρό, θεωρώ ότι είναι ζήτημα του Υπουργείου.

Σας έχει αποστείλει μια επιστολή η Ελληνική Εταιρεία Κοινωνικής Ιατρικής που εγώ θα ήθελα να έχετε μια συνάντηση μαζί τους, θα είναι πάρα πολύ χρήσιμη για να πάρετε σωστές αποφάσεις. Είμαι σε θέση και γνωρίζω ότι στη διοίκησή της εκτός από ακαδημαϊκούς γιατρούς της δημόσιας υγείας του ΕΣΥ από τέσσερα διαφορετικά πανεπιστήμια και πέντε διαφορετικές κεντρικές και περιφερειακές υπηρεσίες είναι άνθρωποι που είναι από όλο το πολιτικό φάσμα. Θα σας καταθέσω στα Πρακτικά και για τη δικιά σας χρήση την επιστολή που έχουν απευθύνει στους αρχηγούς των κομμάτων, δεν ξέρω τώρα στο Υπουργείο εάν έχει έρθει με διαφορετικό πνεύμα, προκειμένου να λάβετε γνώση και να έχετε μια διαβούλευση μαζί τους.

Το δεύτερο θέμα που είπατε για τη διαδικασία ότι θα επιμεληθείτε μετά και την αποκατάσταση της ομαλής λειτουργίας του κεντρικού συμβουλίου το εκλαμβάνω ως δέσμευση ότι και οι πρώτοι ιατροί που πρέπει να τοποθετηθούν προκειμένου να λειτουργήσουν τα εκπαιδευτικά κέντρα θα είναι στην προτεραιότητα σας, αλλά και συνολικά η ειδικότητα της κοινωνικής ιατρικής δημόσιας υγείας θα προχωρήσει με βάση τις προβλεπόμενες στην υπουργική απόφαση διαδικασίες.

Δεν έχω τίποτα να πω, αλλά θα είμαστε εδώ για να δούμε κατά πόσο θα προχωρήσουν τα πράγματα.

(Στο σημείο αυτό ο Βουλευτής, κ. Βασίλειος Κεγκέρογλου, καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, έχετε τον λόγο για τρία λεπτά.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Καλά κάνετε και ελέγχετετην ηγεσία του Υπουργείου Υγείας.

Σας λέω ευθύς αμέσως ότι πρώτον, μετά το δικό σας αίτημα θα δούμε τους ανθρώπους. Δεύτερον, θα δώσω εντολή στο Γενικό Γραμματέα Δημόσιας Υγείας, τον Παναγιώτη Πρεζεράκο, που έχει βαθιά γνώση του θέματος και βοήθησε κομβικά στη σύνταξη και στο δημόσιο διάλογο με το νομοσχέδιο για τη δημόσια υγεία να προχωρήσουμε σε αυτό.

Νομίζω ότι όλοι μπορούν να καταλάβουν ότι ένα σύγχρονο σύστημα υγείας χρειάζεται πάνω και πρώτα απ’ όλα να μπορέσουμε να βρούμε τρόπους έτσι ώστε πολύ νωρίτερα στην πορεία και στη διαδρομή του μέσου Έλληνα να μπορούν να διαγνωστούν, είτε γονιδιακά, είτε από την πλευρά του physical test, δηλαδή του stress test, είτε με βάση τον τρόπο ζωής, είτε με βάση εργαστηριακές εξετάσεις, είτε με βάση προσυμβατικό έλεγχο, οι τάσεις για συστηματικές νόσους που μπορούν να αντιμετωπιστούν πολύ πολύ καλύτερα, με πολύ καλύτερο προσδόκιμο, με πολύ καλύτερη ποιότητα ζωής για τον μέσο Έλληνα.

Αυτό πρέπει να μπει στην κουλτούρα μας πλέον. Πρέπει να γίνει κτήμα των νέων γενεών. Χαίρομαι, το επαναλαμβάνω για μία ακόμη φορά, που ένας έμπειρος συνάδελφος φέρνει αυτό το θέμα. Κατά την άποψή μου, πρώτα πρέπει να σκέφτεται κανείς πώς θα αποτρέψουμε όλους αυτούς τους ανθρώπους, με βάση τις οδηγίες που θα δώσει η οργανωμένη πολιτεία και οι ειδικοί, να φτάσουν σε ένα νοσοκομείο και μετά πώς θα τους περιθάλψουμε όταν φτάσουν στο νοσοκομείο.

Είναι το τελευταίο, θα το πω όμως, το θέμα το κονδυλίων και των δαπανών στην υγεία. Είναι απίστευτη η εξοικονόμηση. Το κυριότερο και το πιο βασικό από όλα, όμως, είναι η ποιότητα ζωής της μέσης ελληνικής οικογένειας, του μέσου Έλληνα, να μην νοσήσει κι αν νοσήσει, να μην νοσήσει βαριά, να γνωρίζει νωρίς στη ζωή του ποιοι είναι οι κίνδυνοι και ποιος είναι ο τρόπος να τους αποφύγει.

Ευχαριστώ πολύ, κύριε συνάδελφε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Τη σκυτάλη παίρνει ο Υπουργός Εργασίας τώρα. Έχουμε δύο ερωτήσεις οι οποίες θα συζητηθούν μαζί μιας κι έχουν το ίδιο θέμα. Πρόκειται για τις ερωτήσεις του κ. Κεγκέρογλου και του κ. Ηγουμενίδη.

Θα συζητηθεί η έβδομη με αριθμό 941/20-7-2020 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Παράταση της συλλογικής συμβάσης εργασίας των οδηγών τουριστικών λεωφορείων Κρήτης με τους τουριστικούς πράκτορες και τους ιδιοκτήτες τουριστικών λεωφορείων».

Κύριε Κεγκέρογλου, έχετε δύο λεπτά για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, έχουμε ξανασυζητήσει για το θέμα των συλλογικών συμβάσεων. Τώρα δεν είναι γενικό το ερώτημα. Αναφερόμαστε μόνο στο θέμα της συλλογικής σύμβασης εργασίας των οδηγών τουριστικών λεωφορείων της Κρήτης.

Συγκεκριμένα, υπήρξε μια σύμβαση η οποία έληγε κανονικά στις 31 Μαρτίου του 2020. Η μετενέργειά της είναι τρεις μήνες, όπως είναι γνωστό, όπως και όλων των συμβάσεων. Δώσατε παράταση για όλες τις συμβάσεις μέχρι 30 Ιουνίου του 2020. Εάν δώσατε, λοιπόν, παράταση στις συβάσεις μέχρι 30 Ιουνίου του 2020, εγώ θεωρώ ότι η σύμβαση αυτή έληξε μεν 30 Ιουνίου του 2020, αλλά έχει και το τρίμηνο της μετενέργειας.

Σε αυτήν την περίπτωση θεωρώ ότι θα μπορούσε να έχει υπάρξει, εφόσον ίσχυε η παράταση, μια εν ηρεμία συζήτηση των δύο μερών προκειμένου να συνάψουν νέα συλλογική σύμβαση ή να καθορίσουν την παραπέρα πορεία, είτε με ανανέωση είτε με νέα σύμβαση, όπως αυτοί αποφασίσουν. Είναι γνωστό ότι δεν μπορεί να παρέμβει κανείς στο στάδιο της διαπραγμάτευσης και του τρόπου με τον οποίο θα συμφωνήσουν οι δύο πλευρές στο πλαίσιο, βεβαίως, του νόμου.

Το ερώτημα, λοιπόν, είναι εάν η ερμηνεία αυτή στέκει για τη συγκεκριμένη σύμβαση και με αυτήν την ερμηνεία εάν ισχύει μέχρι 30 Σεπτεμβρίου του 2020 με τη μετενέργεια. Εάν ισχύει αυτό, θα είναι ευτύχημα διότι θα αποκατασταθεί η κοινωνική ειρήνη και θα έχουν όλον τον χρόνο μπροστά τους οι δύο πλευρές να διαπραγματευτούν και να συμφωνήσουν.

Το δεύτερο το οποίο θέλω να σας θέσω κλείνοντας τα δύο λεπτά, κύριε Υπουργέ, είναι ότι σε κάθε περίπτωση και ιδιαίτερα εάν δεν ισχύει αυτό το οποίο σας είπα σύμφωνα με το Υπουργείο, θα πρέπει άμεσα το Υπουργείο να ανταποκριθεί στο κάλεσμα της πλευράς των οδηγών τουριστικών λεωφορείων για τριμερή συνάντηση στο Υπουργείο.

Εν συντομία, σας ξαναλέω ότι αν ισχύει αυτή η ερμηνεία έχει καλώς, μπορεί να αποκατασταθεί η κοινωνική ειρήνη και να προχωρήσουν οι δύο πλευρές στη διαπραγμάτευση. Εάν δεν ισχύει, νομίζω ότι άμεσα πρέπει να ανταποκριθείτε στο αίτημα που σας έχουν καταθέσει οι οδηγοί τουριστικών λεωφορείων προκειμένου να γίνει τριμερής συνάντηση στο Υπουργείο και να συζητηθούν, να γνωρίζει η κάθε πλευρά από πρώτο χέρι ποιο είναι το θεσμικό πλαίσιο μέσα στο οποίο μπορούν να κινηθούν και αν ισχύει η μετενέργεια ή όχι μετά τις 30 Ιουνίου του 2020.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κεγκέρογλου.

Η άλλη ερώτηση που θα συζητηθεί μαζί με την ερώτηση του κ. Κεγκέρογλου είναι η τέταρτη με αριθμό 938/17-7-2020 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικόλαου Ηγουμενίδη προς τον Υπουργό Εργασίας και Κοινωνικών Υποθέσεων, με θέμα: «Άμεση στήριξη των εργαζόμενων οδηγών τουριστικών λεωφορείων».

Κύριε Ηγουμενίδη, έχετε τον λόγο για δύο λεπτά.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, ομολογώ ότι για μένα είναι δυσάρεστη έκπληξη ότι φτάνουμε σήμερα σε αυτήν εδώ τη συζήτηση και για το λόγο ότι από αρκετούς συναδέλφους έχει τεθεί το θέμα για το οποίο φτάνουμε να συζητάμε, αλλά πρώτα απ’ όλα και κυρίως διότι για ένα μήνα τώρα οι οδηγοί των τουριστικών λεωφορείων της Κρήτης, του σωματείου «Ο Ερμής» βρίσκονται σε απεργία.

Παρά τις συνεχιζόμενες απεργιακές κινητοποιήσεις, είναι αδύνατον μέχρι στιγμής να συμφωνηθεί η υπογραφή νέας σύμβασης. Οι εργαζόμενοι, εκ των πραγμάτων, βρίσκονται κάτω από καθεστώς ασφυκτικής πίεσης σε μια περίοδο που υπό κανονικές συνθήκες θα έπρεπε να εργάζονται και η εργασία τους να προστατεύεται πλήρως. Εξάλλου, πιστεύω ότι πραγματικά η προστασία και η διασφάλιση αξιοπρεπών συνθηκών εργασίας θα ήταν και μια καλύτερη διαφήμιση για τον τουρισμό μας.

Το ερώτημα, λοιπόν, είναι τι κάνει το Υπουργείο Εργασίας και πώς αντιμετωπίζει αυτήν την ομάδα των εργαζομένων που για ένα μήνα βρίσκεται σε απεργιακή κινητοποίηση.

Πιστεύω ότι η λογική των ίσων αποστάσεων στη συγκεκριμένη περίπτωση λειτουργεί υπέρ του ισχυρού εκ των εταίρων. Πιστεύω ότι η Κυβέρνηση οφείλει επιτέλους να πάρει θέση και να σταματήσει να νίπτει τας χείρας, ως άλλος Πόντιος Πιλάτος. Ο ρόλος του Υπουργείου Εργασίας, κατά τη γνώμη μου, δεν είναι να κρύβεται πίσω από τους νόμους, αλλά να παρεμβαίνει και να βρίσκει λύσεις ακόμα και αυτήν την παράταση της σύμβασης. Σίγουρα, κι αυτό είναι το ερώτημα που τίθεται, η Κυβέρνηση, βεβαίως, πρέπει να σέβεται τους κοινωνικούς εταίρους και από την άλλη μεριά, δεν μπορεί να παραμένει αμέτοχη.

Η ερώτηση είναι: Σε ποιες ενέργειες θα προβείτε για την εξεύρεση λύσης και την υπεράσπιση των αιτημάτων των οδηγών των τουριστικών λεωφορείων για την υπογραφή νέας συλλογικής σύμβασης.

Και, βεβαίως, θα καταθέσω για τα Πρακτικά και την επιστολή του σωματείου, αναφέρθηκε και ο συνάδελφος πριν από μένα, που ζητούν τριμερή συνάντηση στο Υπουργείο. Ποια είναι η θέση σας γι’ αυτό, το πότε θα οριστεί. Γιατί δεν μπορεί να παραπεμφθεί στις καλένδες. Η συνάντηση πρέπει να γίνει αύριο-μεθαύριο θα έλεγα δυνατά, αν είναι δυνατόν. Ποια είναι η θέση του Υπουργείου σε αυτήν τη συνάντηση;

Ευχαριστώ.

(Στο σημείο αυτό ο Βουλευτής κ. Νικόλαος Ηγουμενίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Ηγουμενίδη.

Θα απαντήσει ο Υπουργός Εργασίας και Κοινωνικών Υποθέσεων κ. Ιωάννης Βρούτσης.

Κύριε Βρούτση, καλησπέρα σας. Έχετε έξι λεπτά στη διάθεσή σας.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Καλησπέρα, κύριε Πρόεδρε. Καλησπέρα στους εκλεκτούς συναδέλφους.

Κύριε Ηγουμενίδη, ξεκινάω με εσάς. Δίνω μία απάντηση σε αυτό το οποίο βάλατε ως κριτική. Το Υπουργείο Εργασίας ούτε κρύβεται, αλλά προσθέτω ούτε αυθαιρετεί. Το Υπουργείο Εργασίας είναι εκεί, κοντά στην κοινωνία, παρακολουθεί τα ζητήματα, είναι δίπλα στους εργαζόμενους συνεχώς και μέσα στο πλαίσιο του θεσμικού πλαισίου που υπάρχει, με το νομικό οπλοστάσιο του εργατικού δικαίου της χώρας μας, προσπαθεί να επιλαμβάνεται των θεμάτων, όταν και όποτε αυτά προκύπτουν. Τόσο απλά.

Έρχομαι τώρα πιο συγκεκριμένα. Γιατί για εμάς, κύριε Ηγουμενίδη, η συνδικαλιστική ελευθερία είναι θεμελιώδες δικαίωμα των εργαζομένων που προστατεύεται ρητά από το Σύνταγμά μας, αλλά και από διεθνείς συμβάσεις και συνθήκες που δεσμεύουν τη χώρα μας.

Η συνδικαλιστική ελευθερία αποτελεί μια δυναμική σύνθεση του δικαιώματος ελεύθερης ίδρυσης και συμμετοχής σε συνδικαλιστικές οργανώσεις, του δικαιώματος ελεύθερης συλλογικής διαπραγμάτευσης των όρων εργασίας και σύναψης συλλογικών συμβάσεων εργασίας -από εδώ και πέρα θα τις λέω ΣΣΕ για λόγους συντομίας- και του δικαιώματος συλλογικής δράσης και κινητοποίησης για προστασία των εργατικών συμφερόντων και την προώθηση των εργατικών διεκδικήσεων με όρους συλλογικότητας και αλληλεγγύης.

Με τις συλλογικές συμβάσεις εργασίας καθορίζονται οι όροι εργασίας και οι μεταξύ των συμβαλλομένων αμοιβαίες υποχρεώσεις. Οι όροι και η διαδικασία σύναψης ΣΣΕ διέπονται από τον νόμο, τον γνωστό νόμο 1876 από το 1990, θεμελιώδης απαραβίαστος νόμος. Οι ΣΣΕ συμπληρώνουν τους γενικούς όρους εργασίας που ρυθμίζονται από τους σχετικούς νόμους και κατοχυρώνονται από το Σύνταγμα, ορίζουν τα δικαιώματα και τις υποχρεώσεις των συμβαλλομένων μερών, ορίζουν θέματα σχετικά με τις διαδικασίες και τους όρους συλλογικής διαπραγμάτευσης, μεσολάβησης και διαιτησίας. Με τις ΣΣΕ θεσπίζονται κατά κανόνα ευμενέστεροι όροι εργασίας από τους προβλεπόμενους στις διατάξεις της ισχύουσας νομοθεσίας.

Η ισχύς των συλλογικών συμβάσεων εργασίας παρατείνεται εκ του νόμου για χρονικό διάστημα τριών μηνών μετά τη λήξη ή την καταγγελία τους, προκειμένου να διευκολυνθούν οι συλλογικές διαπραγματεύσεις, να προστατευτούν οι εργαζόμενοι μέχρι τη σύναψη νέας συλλογικής σύμβασης εργασίας. Δηλαδή όσα προβλέπονται σε μία συλλογική σύμβαση εργασίας εξακολουθούν αναγκαστικά από τον νόμο να ισχύουν για διάστημα τριών μηνών μετά τη λήξη της.

Στην περίπτωση κατά την οποία δεν είναι δυνατή η επίτευξη μιας συλλογικής σύμβασης εργασίας, μετά το τρίμηνο οι εργαζόμενοι καλύπτονται στο πλαίσιο της μετενέργειας αφού εξακολουθούν να ισχύουν από τους κανονιστικούς όρους αποκλειστικά οι όροι που αφορούν, πρώτον, τον βασικό μισθό ή το βασικό ημερομίσθιο και δεύτερον, τα τέσσερα βασικά επιδόματα ωρίμανσης, τέκνων, σπουδών και επικίνδυνης εργασίας, εφόσον τα επιδόματα αυτά προβλέπονταν στη συλλογική σύμβαση εργασίας που έληξε ή καταγγέλθηκε.

Σε αυτό το σημείο να σας υπενθυμίσω ότι στο πλαίσιο των έκτακτων μέτρων για την αντιμετώπιση της υγειονομικής κρίσης το Υπουργείο Εργασίας μερίμνησε ειδικά για τις συλλογικές συμβάσεις εργασίας προκειμένου κανένας εργαζόμενος να μη μείνει εκτός προστατευτικού πλαισίου. Η υγειονομική κρίση, με πολλαπλές συνέπειες στην εθνική οικονομία και την αγορά εργασίας της χώρας, δεν άφηνε περιθώριο για τη διενέργεια συλλογικών διαπραγματεύσεων προκειμένου να συναφθούν νέες συλλογικές συμβάσεις εργασίας στην περίπτωση λήξης της ισχύος τους. Γι’ αυτόν τον λόγο με νομοθετική διάταξη από 1ης Μαΐου του 2020, πράξη νομοθετικού περιεχομένου, επιμηκύναμε μέχρι και την 30ή Ιουνίου τη διάρκεια όλων εκείνων των συλλογικών συμβάσεων των οποίων η τρίμηνη παράταση έληξε εντός χρονικού διαστήματος από την 29η Φεβρουαρίου του 2020 έως και την 30ή Απριλίου του 2020.

Επομένως, η συλλογική σύμβαση εργασίας των τουριστικών λεωφορείων Κρήτης με τους τουριστικούς πράκτορες και με τους ιδιοκτήτες τουριστικών λεωφορείων, της οποίας η τρίμηνη παράταση έληξε 31 Μαρτίου του 2020, παρατάθηκε μέχρι 30 Ιουνίου του 2020, δηλαδή για όσο χρονικό διάστημα διήρκεσαν τα περιοριστικά μέτρα που επιβλήθηκαν για την αντιμετώπιση της πανδημίας.

Σταματάω εδώ, θα τοποθετηθώ στη δευτερολογία μου. Θέλω όμως για να προλάβω την οποιαδήποτε κριτική, να σας πω ότι εκ προοιμίου αποδέχομαι την πρόταση να γίνει η τριμερής συνάντηση, συμφιλιωτική συνάντηση στο Υπουργείο Εργασίας.

Θα τα πούμε όμως στη δευτερολογία.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κύριε Κεγκέρογλου, έχετε τρία λεπτά στη διάθεσή σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, το περιεχόμενο των συλλογικών συμβάσεων και η διαδικασία όπως έχει τροποποιηθεί, γιατί ο νόμος ισχύει από το 1990, αλλά έχει τροποποιηθεί, λίγο πολύ το γνωρίζουμε. Και βεβαίως δεν είναι ο ρόλος του Υπουργείου να παίρνει τη μία ή την άλλη πλευρά, αλλά είναι να διασφαλίζει ότι θα μπορούν να διεξαχθούν ελεύθερες διαπραγματεύσεις και η διασφάλιση αυτή κατοχυρώνει και την πλευρά των εργαζομένων, η οποία νομικά στηρίζεται και νομίζω ότι υπάρχουν οι εγγυήσεις για αυτό. Και από την πλευρά όμως των εργοδοτών υπάρχουν οι αντίστοιχες εγγυήσεις. Άρα είναι μία καθαρή διαδικασία, η οποία όμως πρέπει να διεξαχθεί για να έχει αποτελέσματα. Αν δεν διεξαχθεί η διαπραγμάτευση πώς θα έχει αποτελέσματα;

Όπως σωστά είπατε, δεν ήταν δυνατόν μέσα στην πανδημία να γίνουν διαπραγματεύσεις. Έχω μία διαφορετική ερμηνεία ως προς τις ημερομηνίες και θωρώ ότι η συλλογική σύμβαση εργασίας των οδηγών τουριστικών λεωφορείων με την πλευρά των εργοδοτών που έληξε 31 Μαρτίου του 2020, είχε συναφθεί, είχε υπογραφεί τον Μάιο του 2019 και παρατάθηκε η ισχύς της, σύμφωνα με την πράξη νομοθετικού περιεχομένου που κυρώθηκε με νόμο, μέχρι 30 Ιουνίου. Δεν υπάρχει παράταση της μετενέργειας, ούτε κάτι διαφορετικό. Στις 31 Μαρτίου έληγε η σύμβαση. Παρατάθηκε μέχρι 30 Ιουνίου με την πράξη νομοθετικού περιεχομένου και στη συνέχεια ισχύει η μετενέργεια, όπως σε όλες τις συμβάσεις. Δεν διαγράφεται το διάστημα της μετενέργειας αφού νομοθετικά δόθηκε παράταση στον χρόνο ισχύος της σύμβασης. Αυτό το θεωρώ ότι είναι ερμηνεία η οποία λύνει το θέμα στη συγκεκριμένη περίπτωση, γιατί με την ισχύ της μετενέργειας μέχρι 30 Σεπτεμβρίου του 2020 υπάρχει όλος ο χρόνος μέσα από κοινωνική ειρήνη να υπάρξει η διαβούλευση.

Γιατί, όπως είπε και ο συνάδελφος, ήταν σε κινητοποιήσεις τόσο καιρό, πολλοί άνθρωποι από την πλευρά των εργαζομένων βρίσκονται σε δύσκολη θέση για να επιβιώσουν, όλοι βεβαίως, η ενίσχυση η οποία έχει αποφασιστεί να δοθεί από την πολιτεία δεν έχει φθάσει ακόμα σε αυτούς. Μάλιστα μέχρι σήμερα ήταν ανοιχτή η πλατφόρμα προκειμένου να υποβάλουν αιτήσεις για τον Ιούνιο. Άρα η κατάσταση των ανθρώπων, ατομικά και οικογενειακά, είναι πάρα πολύ δύσκολη.

Θεωρώ, λοιπόν, ότι εάν ισχύει αυτή η ερμηνεία -τίποτα δεν είναι θέσφατο και εγώ λέω ότι εάν υπάρχει άλλη ερμηνεία θα την ακούσω με προσοχή- μπορεί κάλλιστα να δοθεί λύση και μέσα από την τριμερή, η οποία εκτός από την αποδοχή εκ μέρους σας, κύριε Υπουργέ, θα ήταν χρήσιμο τις επόμενες μέρες να πραγματοποιηθεί -γιατί έχει τραβήξει πάρα πολύ αυτή η αντιπαράθεση και οι κινητοποιήσεις των εργαζομένων-, να οριστεί, προκειμένου να υπάρξει ένα ξεκαθάρισμα στο πλαίσιο που θα συνεννοηθούν οι δύο πλευρές. Θέλουμε να υπάρξει σύνθεση, θέλουμε να υπάρξει αποτέλεσμα, έχουν γίνει προσπάθειες σε τοπικό επίπεδο και με πρωτοβουλία του περιφερειάρχη και με πρωτοβουλίες άλλων φορέων. Δεν έχει γίνει κατορθωτό.

Εγώ θεωρώ ότι μπορείτε με την ερμηνεία που λέω ότι ισχύει να δώσετε λύση οριστική στο θέμα και να είναι δικιά τους η ευθύνη από εκεί και πέρα, και των δύο πλευρών, να καταλήξουν σε μία συμφωνία, η οποία βεβαίως θα είναι προς όφελος και των δύο πλευρών και συνολικά του τουρισμού και της εξυπηρέτησης του τουρισμού. Δεν είναι καλό πράγμα οι τουρίστες που κατεβαίνουν εκτός από τα προβλήματα που έχουμε με τον κορωνοϊό να έρχονται αντιμέτωποι και με τις κινητοποιήσεις των εργαζομένων. Δεν είναι καλό πράγμα να μην υπάρχει ομαλή εξυπηρέτησή τους, δεν είναι καλό πράγμα οι οικογένειες αυτών των ανθρώπων να υποφέρουν λόγω του ότι δεν έχουν τα απαραίτητα ούτως ώστε να επιβιώσουν.

Σας κάνω έκκληση να δώσετε λύση και με αυτόν τον τρόπο. Είναι στο χέρι σας.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ πολύ, κύριε Κεγκέρογλου.

Κύριε Ηγουμενίδη, έχετε κι εσείς τρία λεπτά.

**ΝΙΚΟΛΑΟΣ ΗΓΟΥΜΕΝΙΔΗΣ:** Κύριε Υπουργέ, ενώ, όπως σας είπα, το ότι φθάνουμε σε αυτή τη συζήτηση ήταν για μένα μια δυσάρεστη έκπληξη, η απάντησή σας δεν με εκπλήσσει καθόλου. Είστε κατά τη γνώμη μου απολύτως συνεπής με την πολιτική την οποία υπηρετείτε, την πολιτική των vouchers, την πολιτική της απορρύθμισης των εργασιακών σχέσεων, την πολιτική που αφήνει τους εργαζόμενους βορά σε συνθήκες εργασιακής ζούγκλας. Άμα το θέλετε να μιλήσουμε για τις συλλογικές συμβάσεις, ναι, να πούμε λοιπόν: κανένας εργαζόμενος στην Ελλάδα χωρίς την «ομπρέλα» προστασίας που του παρέχει η συλλογική σύμβαση εργασίας. Εργασία εκτός συλλογικής σύμβασης είναι μαύρη σκλαβιά, είναι μαύρη εργασία, είναι απαράδεκτη, είναι απορριπτέα.

Θα μου επιτρέψετε να πω ότι εκτός από το γράμμα του νόμου, υπάρχει και το πνεύμα του. Και ο νόμος και το Σύνταγμα επιτάσσουν τη διασφάλιση της κοινωνικής ειρήνης αλλά και την προστασία των εργαζομένων. Με τούτη την έννοια λοιπόν –ναι, θα επιμείνω και θα επανέλθω- πρέπει το Υπουργείο Εργασίας να σταματήσει να παίζει τον ρόλο του Πόντιου Πιλάτου. Το γεγονός ότι ένας κλάδος σε μια από τις πιο τουριστικές περιοχές της χώρας βρίσκεται σε απεργία και ότι το μόνο που μέχρι σήμερα είχε σαν απάντηση το Υπουργείο ήταν ότι δεν μπορεί να κάνει κάτι γιατί δεν είναι αρμοδιότητά του, κατά τη γνώμη μου, κύριε Υπουργέ, είναι απαράδεκτο.

Πιστεύω ότι θα πρέπει να σταματήσει το Υπουργείο να αρνείται την παρέμβαση αφήνοντας τους εργαζόμενους βορά με ένα ημερομίσθιο πείνας. Πεντακόσιες οικογένειες σήμερα που παρακολουθούν τη σημερινή μας συζήτηση, απαιτούν και παλεύουν για τα αυτονόητα εργασιακά τους δικαιώματα. Πώς μένουν αυτοί εκτός προστασίας της συλλογικής σύμβασης;

Νομίζω πως είναι θετικό ότι αποδέχεστε την τριμερή συνάντηση στο Υπουργείο. Ωστόσο -όπως είπα και στην πρωτολογία μου- νομίζω ότι αυτή η τριμερής συνάντηση πρέπει να γίνει μέσα στο επόμενο διήμερο, μέχρι το μέσο της εβδομάδας δηλαδή.

Επίσης, κύριε Υπουργέ, κλείνοντας θα ήθελα να σας ρωτήσω ποια μέτρα σκοπεύετε να πάρετε για τη στήριξη των εργαζόμενων του χώρου που λόγω κορωνοϊού βρίσκονται ολοένα και σε πιο δυσχερή θέση. Να σας θυμίσω την πρόταση του ΣΥΡΙΖΑ για πλήρη καταβολή του μισθού στους εργαζόμενους με το κράτος να επιδοτεί το 40% του μισθού και το 100% των ασφαλιστικών εισφορών. Να μας πείτε ποια είναι η θέση σας κι αν σκοπεύετε να την υιοθετήσετε για τους εργαζόμενους και του χώρου του τουρισμού.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Ηγουμενίδη.

Τον λόγο έχει ο κύριος Υπουργός για τη δευτερολογία του για έξι λεπτά.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Θέλω να ξεκινήσω με τον κ. Ηγουμενίδη, ο οποίος έκανε μια ιδεολογικοπολιτική κριτική απέναντι στην Κυβέρνηση. Κύριε Ηγουμενίδη σας συνιστώ να είστε πιο προσεκτικός. Λίγο πριν κυβερνούσατε. Τεσσερισήμισι χρόνια δείξατε δείγματα γραφής για το πώς βλέπετε και την αγορά εργασίας και τους εργαζόμενους. Και αυτό αποτυπώθηκε και στις εκλογές που οι εργαζόμενοι σας γύρισαν την πλάτη, διότι χρησιμοποιήσατε τους εργαζόμενους με τη γνωστή τακτική του να κλείνετε το μάτι και να χτυπάτε το χέρι στην πλάτη και επί της ουσίας είστε η κυβέρνηση -σας τα θυμίζω αυτά, να τα έχετε υπ’ όψιν σας- που έφερε για πρώτη φορά στο εργατικό δίκαιο της χώρας τις ομαδικές απολύσεις και την ελευθέρωση τους. Η απελευθέρωση των ομαδικών απολύσεων είναι με υπογραφή του κόμματος του ΣΥΡΙΖΑ, κύριε Ηγουμενίδη!

**ΝΙΚΟΛΑΟΣ ΗΓΟΥΜΕΝΙΔΗΣ:** Έτσι είναι, εάν έτσι νομίζετε!

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Ηγουμενίδη, δεν σας διέκοψε.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Μην εκνευρίζεστε. Ξέρετε ότι εκτίθεστε τώρα. Τα είπατε αυτά και θα πάρετε τις απαντήσεις σας. Παρακολουθούν οι εργαζόμενοι. Και θυμίζω ότι είστε η κυβέρνηση που έβαλε το ένα τρίτο των νέων προσλήψεων με μερική απασχόληση , το 50% και πλέον στις νέες προσλήψεις μερικής απασχόλησης και κάτω από 420 ευρώ ήταν ο μισθός τους, δηλαδή, κάτω κι από το επίδομα ανεργίας. Αυτή ήταν η κυβέρνησή σας. Εκεί οδηγήσατε τα πράγματα. Γι’ αυτό σας συνιστώ να είστε πιο προσεκτικοί όταν κάνετε κριτική.

Τώρα έρχομαι στον κ. Κεγκέρογλου.

Κύριε Κεγκέρογλου θέλω να σας πω ότι συμφωνώ μαζί σας. Επιδίωξή μας -και το ξέρετε- είναι η εργασιακή ειρήνη. Επιδίωξη του Υπουργείου είναι η εργασιακή ειρήνη, να μην υπάρχει αυτή η αντιπαλότητα μεταξύ εργαζομένων και εργοδοτών, να υπάρξει αυτή η συμφιλίωση, να υπάρξει το έδαφος και η κοινή συνισταμένη να βρούμε λύσεις. Δεν βρίσκουμε όμως πάντα. Αυτές είναι οι ελεύθερες συλλογικές διαπραγματεύσεις.

Κρατάω εδώ ένα κείμενο βάσει του οποίου σας λέω ότι αυτήν τη στιγμή υπάρχουν δεκαεννιά κλαδικές συλλογικές συμβάσεις εργασίας, εννέα ομοιοεπαγγελματικές, μία διαιτητική απόφαση, σύνολο είκοσι εννέα. Καμμία από τις είκοσι εννέα συλλογικές συμβάσεις εργασίας δεν βρίσκεται στο τρίμηνο της παράτασης. Ειδικότερα από τις είκοσι εννέα σε ισχύ κλαδικές και ομοιοεπαγγελματικές ΣΣΕ οι δεκαέξι λήγουν στις 31 Δεκεμβρίου του 2020, οι δέκα λήγουν εντός του 2021 και του 2022 και πέντε λήγουν τον Αύγουστο του 2020 και τον Σεπτέμβριο του 2020.

Θέλω να σας πω λοιπόν ότι η πολιτική λειτουργία και στόχευσή μας είναι η στήριξη των ελεύθερων συλλογικών διαπραγματεύσεων. Στη συγκεκριμένη περίπτωση δεν μπορούμε να επιβάλουμε με πολιτική επιβολή αυτό το οποίο προτείνετε. Δεν θα το αναλύσω περισσότερο. Η ερώτηση αυτή έχει απαντηθεί άλλες δύο φορές στη Βουλή. Κλείνω, όμως, με την πρότασή που κάνετε, κύριε Κεγκέρογλου, την οποία κάνω αποδεκτή. Βεβαίως θα προχωρήσουμε σε τριμερή συνάντηση μεταξύ εργαζομένων, εργοδοτών και Υπουργείου αμέσως το επόμενο διάστημα. Δεν μπορώ να προσδιορίσω τη μέρα διότι αυτήν τη στιγμή είμαι στη Βουλή, είναι δέκα και μισή το βράδυ. Αύριο το πρωί οι υπηρεσίες μου θα φροντίσουν να γίνει αυτή η τριμερής συνάντηση που εισηγείται το Κίνημα Αλλαγής.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ. Ωραίο κλίμα, μου αρέσει.

 Και πάμε στην ένατη με αριθμό 942/20-7-2020 επίκαιρη ερώτηση δευτέρου κύκλου του Βουλευτή Ηρακλείου του Κινήματος Αλλαγής κ.Βασίλειου Κεγκέρογλουπρος τον Υπουργό Εργασίας και Κοινωνικών Υποθέσεων, με θέμα: «Έκδοση υπουργικής απόφασης σύμφωνα με τη διάταξη της εύλογης αμφιβολίας (ν.4554/18) και στους μηχανικούς - παλιούς ασφαλισμένους που έχουν πλήρη ασφάλιση σε άλλο φορέα, πέραν του ΤΣΜΕΔΕ».

Έχετε δύο λεπτά στη διάθεσή σας για την πρωτολογία σας, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Θετική, κύριε Υπουργέ, η ανταπόκρισή σας στο αίτημα για τριμερή συμφιλιωτική συνάντηση. Δείτε μέχρι να γίνει η τριμερής συμφιλιωτική και την νομική βάση, αν ισχύει αυτό το οποίο σας είπα για την συγκεκριμένη συλλογική σύμβαση. Γιατί γενικώς ισχύουν αυτά που είπατε.

Έρχομαι τώρα σε ένα θέμα που το έχουμε ξανασυζητήσει και για το οποίο δεσμευτήκατε ότι παρά την πρώτη άποψη που είχε διατυπωθεί από τις αρμόδιες υπηρεσίες, χρειαζόταν να το επανεξετάσουμε. Είναι ένα θέμα που αφορά ασφαλισμένους οι οποίοι είχαν για ένα διάστημα κατά την πολιτεία διπλή ασφάλιση. Αυτοί όμως ήταν εργαζόμενοι στο δημόσιο. Το δημόσιο κατέβαλε τις εισφορές για τη μία ασφάλιση και από κάποιο σημείο και μετά χωρίς αυτοί να έχουν ιδιωτική δραστηριότητα το ΕΦΚΑ και πρωτύτερα ο φορέας που προϋπήρχε, ζήτησαν την καταβολή σημαντικών ποσών που αφορούν τη δεύτερη ασφάλιση.

Αναφέρω συγκεκριμένα τις περιπτώσεις μηχανικών που ήταν ασφαλισμένοι και πριν το ΄93 -και το λέω γιατί μετά το ΄93 έχει διευκρινιστεί απόλυτα- ήταν στο δημόσιο, ασφαλισμένοι κανονικά από το δημόσιο και τούτη την ώρα βρίσκονται μπροστά στο γεγονός σαν απλοί υπάλληλοι να πρέπει να πληρώσουν 180.000 και 200.000 ευρώ. Αυτό δεν υπάρχει. Και δεν υπάρχει στα χαρτιά, δεν υπάρχει στη δικαιοσύνη, δεν υπάρχει στην πραγματικότητα γιατί οι άνθρωποι από ένα μηνιάτικο ζουν τις οικογένειές τους και άρα δεν μπορεί να υπάρξει αυτή η δυνατότητα.

Αν υποθέσουμε ότι ήταν υποχρεωτική ασφάλιση, αυτή ήταν υποχρέωση του δημοσίου. Άρα το δημόσιο πρέπει να ξεκαθαρίσει τη δουλειά μεταξύ τους. Δεν πρέπει να τα ζητάει από έναν δημόσιο υπάλληλο, ένας δημόσιος υπάλληλος να πληρώσει ασφαλιστικές εισφορές που είναι του εργοδότη.

Ολοκληρώνω, λοιπόν αναφέροντας ότι υπάρχει η διάταξη του νόμου η οποία έχει αξιοποιηθεί για τις περιπτώσεις που υπάρχει εύλογη -όπως αναφέρεται- διάφορα. Το άρθρο 3 του νόμου αναφέρει για την εύλογη αμφιβολία ότι μία από τις περιπτώσεις που μπορεί να ισχύσει το άρθρο είναι η πλήρης ασφάλιση από μισθωτή ή μη μισθωτή απασχόληση κατά την ίδια χρονική περίοδο για την οποία έχουν καταλογιστεί εισφορές από φορέα ασφάλισης μισθωτών ή μη μισθωτών υπηρεσιών. Είναι καρμπόν η περίπτωση που σας αναφέρω, δηλαδή, δημόσιος υπάλληλος με εκ των υστέρων αίτημα του φορέα ασφάλισης να πληρώσει και ΤΣΜΕΔΕ πέρα από τη γενική ασφάλιση. Και ο ν.4554/2018 όπως τροποποιήθηκε με τον ν.4623/2019 προβλέπει ότι με υπουργική απόφαση λύνονται αυτές οι περιπτώσεις.

Θα ήθελα την θετική απάντησή σας προκειμένου να δώσουμε λύση σε ένα έντονο πρόβλημα που προέκυψε στους ανθρώπους χωρίς να έχουν ενημερωθεί ποτέ. Κι αυτό είναι πολύ σημαντικό, γιατί αλλιώς θα είχαν κινηθεί προς την υπηρεσία τους η οποία θα διευκρίνιζε τα πράγματα στην ώρα τους.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Κεγκέρογλου.

Στην ερώτησή σας θα απαντήσει ο Υπουργός Εργασίας και Κοινωνικών Υποθέσεων κ. Ιωάννης Βρούτσης.

Κύριε Βρούτση, έχετε τον λόγο για τρία λεπτά.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Για λόγους συντομίας ξεπερνώ τα προκαταρκτικά, το τι κάναμε με την ασφαλιστική μεταρρύθμιση και το τι επιδιώκουμε, που πάνω απ’ όλα είναι η βιωσιμότητα του συστήματος. Ένα ασφαλιστικό, το οποίο ταλαιπώρησε τη χώρα μας για δεκαετίες και βρισκόμαστε τώρα σε μια ισορροπία του συστήματος. Το επιβεβαιώνει και το αποδεικνύει η για πρώτη φορά κατατεθείσα αναλογιστική μελέτη, που ήρθε στη Βουλή συνοδεύοντας το νομοσχέδιο, αλλά και η μελέτη επάρκειας των συντάξεων.

Εισέρχομαι τώρα στον πυρήνα της ερώτησής σας, κύριε Κεγκέρογλου, και θέλω να αναφερθώ στο ισχύον νομοθετικό πλαίσιο, διότι εδώ ως Υπουργός εγώ, με τον θεσμικό μου ρόλο, δεν μπορώ διαμέσου της Βουλής να επιλαμβάνομαι τέτοιων θεμάτων, παρά μόνο υποχρέωσή μου είναι να τηρώ τον νόμο, τη νομοθεσία, το θεσμικό πλαίσιο. Μέσα απ’ αυτόν μόνο τον ασφαλή δρόμο μπορώ να τοποθετούμαι για περιπτώσεις σαν και αυτές που τώρα συζητάμε στην επίκαιρη ερώτηση.

Λέω, λοιπόν, ότι σύμφωνα με το άρθρο 3 του ν. 4554/2018 –θέλω να το προσέξουμε αυτό, Πρόεδρε, γιατί έχει μια αξία- οφειλές προς πρώην φορείς κοινωνικής ασφάλισης ή το δημόσιο, για τις οποίες δημιουργήθηκε εύλογη αμφιβολία ως προς την υποχρέωση υπαγωγής ή μη στην παράλληλη ασφάλιση δυο ή περισσοτέρων πρώην φορέων ασφάλισης ή του δημοσίου για το χρονικό διάστημα έως 31 Δεκεμβρίου του 2016 διαγράφονται ή απαλλάσσονται από τυχόν επιβληθέντα πρόσθετα τέλη, τόκους, προσαυξήσεις και επιβαρύνσεις.

Σύμφωνα με την υπ’ αριθμόν ΦΔ 15/Γ/690/1663 υπουργική απόφαση του Υφυπουργού Εργασίας, Κοινωνικής Ασφάλισης και Κοινωνικής Αλληλεγγύης, η οποία εκδόθηκε κατά εξουσιοδότηση του άρθρου 3 του ν.4554/2018, με θέμα «Υπαγωγή των από 1-1-1993 ασφαλισμένων με παράλληλη ασφάλιση μέχρι τις 31-12-2016 σε πρώην φορείς ασφάλισης στις διατάξεις του άρθρου 3 του ν. 4554/2018», δικαίωμα υπαγωγής στην άνω διάταξη έχουν οι νέοι ασφαλισμένοι, δηλαδή οι υπακτέοι στην υποχρεωτική ασφάλιση από 1-1-1993 και εφεξής, στην περίπτωση της υποχρεωτικής ασφάλισης και σε περισσότερους του ενός φορέα λόγω ιδιότητας και απασχόλησης για το χρονικό διάστημα έως 31-12-2016. Αυτοί δύνανται να αιτηθούν τη διαγραφή των βεβαιωμένων και μη οφειλών τους προς τους φορείς κοινωνικής ασφάλισης, που προέκυψαν στο πλαίσιο εφαρμογής του άρθρου 39 του ν.2084/1992, συμπεριλαμβανομένων τυχόν πρόσθετων τελών, τόκων, προσαυξήσεων και λοιπών επιβαρύνσεων.

Απαραίτητη προϋπόθεση, σύμφωνα με την παράγραφο 2 της άνω υπουργικής απόφασης, είναι η ηλεκτρονική υποβολή της αίτησης του ενδιαφερομένου.

Παράλληλα, με το άρθρο 3 του ν.4554/2018 προβλέπεται ότι για την απάντηση επί των ανωτέρω αιτημάτων των ενδιαφερομένων για υπαγωγή τους στην εν λόγω διάταξη απαιτείται, κύριε Κεγκέρογλου, κατ’ αρχάς, γνωμοδότηση του Συμβουλίου Κοινωνικής Ασφάλισης, του ονομαζόμενου ΣΚΑ για συντομία, και εν συνεχεία εκδίδεται απόφαση του Υπουργού Εργασίας, με την οποία επιλύονται οι ανωτέρω ασφαλιστικές αμφισβητήσεις.

Οι ως άνω διατάξεις κρίθηκαν σκόπιμες εξαιτίας της πολυνομίας, της πολυπλοκότητας και των συνεχών τροποποιήσεων του νομοθετικού πλαισίου υπαγωγής στην ασφάλιση και ως εκ τούτου, δημιουργήθηκαν εις βάρος των ασφαλισμένων οφειλές για την υπαγωγή στην παράλληλη ασφάλιση δυο ή περισσοτέρων πρώην φορέων λόγω δυσχερώς ερμηνευόμενων νομικών ζητημάτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Έρχομαι πιο ειδικά στη δευτερολογία μου, για να πω το τι μπορεί να γίνει.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, πράγματι ο Υφυπουργός της προηγούμενης κυβέρνησης, του ΣΥΡΙΖΑ –έφυγε και ο συνάδελφος εδώ να το ακούσει- δεν συμπεριέλαβε τους παλαιούς ασφαλισμένους πριν το 1993 στη συγκεκριμένη υπουργική απόφαση, παρ’ ότι ο νόμος είναι σαφέστατος. Δίνει το δικαίωμα, εάν διαβάζατε και παρακάτω, ανεξάρτητα εάν είναι παλαιοί ή νέοι ασφαλισμένοι και εφόσον η εύλογη αμφιβολία, η οποία μπορεί να αποδειχθεί ενδεικτικά από μια από τις περιπτώσεις που αναφέρει, είναι υπαρκτή. Η ε΄ περίπτωση που αναφέρει το άρθρο 3 είναι η περίπτωση, την οποία σας αναφέρω.

Ενώ, λοιπόν, δεν συμπεριέλαβε τους παλαιούς ασφαλισμένους στην περίπτωση των μηχανικών, να μιλήσουμε τώρα για μια άλλη κατηγορία που συμπεριέλαβε τους παλαιούς ασφαλισμένους. Είναι η υπουργική απόφαση 689/1662, την ίδια ημερομηνία, με το ίδιο ΦΕΚ που αναφέρατε, στις 28-11-2018 και αναφέρεται στους ασφαλισμένους στο πρώην ΤΣΠΕΑΘ, είναι οι δημοσιογράφοι, οι οποίοι συμπεριελήφθησαν στη συγκεκριμένη ρύθμιση και έτσι λύθηκε το πρόβλημα το οποίο είχαν, διότι υπήρχε ζήτημα με ανθρώπους που είχαν και μπλοκάκι και ταυτόχρονα ήταν εργαζόμενοι σε μέσα επικοινωνίας. Το ίδιο διάστημα τους καλούσαν να πληρώνουν ασφάλεια και στο ΙΚΑ και στο ΤΕΒΕ και δεν ξέρω και πού αλλού. Οπότε, με αυτόν το νόμο και αυτήν την υπουργική απόφαση λύθηκε και για τους παλαιούς ασφαλισμένους. Στους μηχανικούς, όμως, λύθηκε μόνο για τους νέους. Νέοι ασφαλισμένοι θεωρούνται, κατ’ αυτόν τον νόμο, οι μετά του 1993. Προς ενημέρωση της Βουλής το λέω. Το γνωρίζουν οι ιθύνοντες και ο Υπουργός πρώτα απ’ όλα.

Αυτό το οποίο, λοιπόν, καταλαβαίνω εγώ από τον Υπουργό είναι ότι ενώ το προβλέπει ο νόμος, η προηγούμενη κυβέρνηση έβγαζε περιοριστικά υπουργικές αποφάσεις. Όμως για να εκδοθεί υπουργική απόφαση, εάν το κατάλαβα καλά –θα μας το πει στη δευτερομιλία του, για να βρούμε τη λύση- με βάση αυτόν τον νόμο θα πρέπει να υπάρξει αίτημα προς το Συμβούλιο Κοινωνικής Ασφάλισης, το λεγόμενο ΣΚΑ, το οποίο αφού γνωμοδοτήσει, θα βγάλει την υπουργική απόφαση. Εάν κατάλαβα καλά, αυτήν την απάντηση μας έδωσε ο Υπουργός.

Περιμένω να δω, εάν πράγματι αυτό ισχύει ή κάτι άλλο. Όμως θεωρώ ότι ο νόμος καλύπτει απόλυτα αυτήν τη διαδικασία και περίπτωση και είναι άδικο ένας σημαντικός αριθμός συμπολιτών μας που δουλεύουν στο δημόσιο -δεν δουλεύουν στον ιδιωτικό τομέα-, που δεν έχουν εργαστεί ποτέ στον ιδιωτικό τομέα, να κληθούν εκ των υστέρων να πληρώσουν.

Λέω, κύριε Υπουργέ, εάν το κατάλαβα καλά, ότι ναι μεν λέτε ότι καλύπτονται από τον νόμο, δεν τους περιέλαβε όμως η προηγούμενη κυβέρνηση στις υπουργικές αποφάσεις και, κατά τη γνώμη σας, χρειάζεται να γίνει αίτημα προς το Συμβούλιο Κοινωνικής Ασφάλισης, το οποίο αφού γνωμοδοτήσει και ανάλογα με τη γνωμοδότηση, θα αποφασίσετε. Είναι μία διαδικασία, που την κατανοώ, γιατί πράγματι το Συμβούλιο Κοινωνικής Ασφάλισης είναι γι’ αυτόν τον λόγο, για να γνωμοδοτεί για περιπτώσεις που δεν είναι σαφείς στο θεσμικό πλαίσιο για την κοινωνική ασφάλιση. Είναι ένας δρόμος. Πάντως, θέλω να ξέρω, εάν κατανοείτε ότι αυτή η περίπτωση είναι γενικότερα από τις περιπτώσεις που υπάρχει ανάγκη να ρυθμιστούν και υπάγονται στο άρθρο 3 γενικά, ασχέτως εάν η προηγούμενη κυβέρνηση εξέδωσε τις απαιτούμενες αποφάσεις.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κεγκέρογλου.

Κύριε Υπουργέ, έχετε τον λόγο για τρία λεπτά για τη δευτερομιλία σας, όπως είπε ο κ. Κεγκέρογλου.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, θέλω λίγο την προσοχή της Βουλής, υπό την έννοια ότι αυτά τα ζητήματα είναι με βαθείς νομικούς όρους, πολύ εξειδικευμένα και είμαι υποχρεωμένος να μιλήσω από κειμένου, διότι και η απάντηση που δίνω στον συνάδελφο κ. Κεγκέρογλου θέλω να είναι συγκεκριμένη με βάση τις νομικές διατάξεις όπως ισχύουν.

Κύριε Κεγκέρογλου, η διάταξη στην οποία αναφέρεστε είναι ασαφής. Σας το λέω εκ προοιμίου και πρέπει να βρούμε έναν δρόμο κοινό, για να βρούμε λύση στο πρόβλημα.

Το Υπουργείο Εργασίας μελετά προσεκτικά όλα τα αιτήματα των ασφαλισμένων για την υπαγωγή τους στη διάταξη της εύλογης αμφιβολίας -αυτό είναι το θέμα μας, η εύλογη αμφιβολία- και αξιολογεί ατομικά και εξειδικευμένα το καθένα απ’ αυτά. Εφόσον πληρούνται τα κριτήρια της παραγράφου 2 του άρθρου 3 του ν.4554/2018 που αποδεικνύουν την εύλογη αμφιβολία και υπάρχει θετική γνωμοδότηση από το Συμβούλιο Κοινωνικής Ασφάλισης, το ΣΚΑ, θα εκδίδονται οι προβλεπόμενες από τον νόμο υπουργικές αποφάσεις.

Το Συμβούλιο Κοινωνικής Ασφάλισης είναι γνωμοδοτικό και συμβουλευτικό όργανο του Υπουργείου Εργασίας -σωστά το είπατε-, στη γραμματεία του οποίου υποβάλλονται τα αιτήματα των ενδιαφερομένων και συνεδριάζει ανά τακτά χρονικά διαστήματα.

Όπως γνωρίζετε, κατ’ εξουσιοδότηση του άρθρου 3 του ν.4554/2018, εκδόθηκαν κατά το έτος 2018 δύο υπουργικές αποφάσεις, σύμφωνα με τις οποίες διαγράφηκαν οι οφειλές δύο κατηγοριών ασφαλισμένων και συγκεκριμένα των δημοσιογράφων, παλαιών ασφαλισμένων -σωστά το είπατε- του πρώην ΤΣΠΕΑΘ, του Ταμείου Σύνταξης Προσωπικού Εφημερίδων Αθηνών-Θεσσαλονίκης, και των ασφαλισμένων του πρώην ΟΓΑ με δραστηριοποίηση σε περιοχές με ειδικά πληθυσμιακά κριτήρια. Δηλαδή, ρύθμισαν τις οφειλές συλλήβδην και όχι ατομικά, ανά περίπτωση, όπως προβλέπει το νομοθετικό και κανονιστικό πλαίσιο.

Επειδή στην ερώτησή σας ζητάτε να εκδοθεί αντίστοιχη υπουργική απόφαση και για την κατηγορία παλιών ασφαλισμένων την 1η Ιανουαρίου 1993, οι οποίοι ναι μεν ασφαλίστηκαν σε κάποιο ταμείο, όπως το ΤΣΜΕΔΕ και στο μεταξύ διορίστηκαν στο δημόσιο, θα πρέπει να διευκρινίσω ότι η υπουργική απόφαση που εκδόθηκε κατ’ εξουσιοδότηση του νόμου ρητά προβλέπει την υπαγωγή στη διάταξη για την εύλογη αμφιβολία των νέων ασφαλισμένων, δηλαδή, αυτών που ασφαλίστηκαν υποχρεωτικά από την 1η Ιανουαρίου 1993 και μετά.

Ειδικότερα, όσον αφορά τους μηχανικούς ασφαλισμένους του ΤΣΜΕΔΕ, περιπτώσεις υποχρεωτικής παράλληλης ασφάλισης έως 31 Δεκεμβρίου 2016 προκύπτουν από παλιούς ασφαλισμένους του πρώην ΤΣΜΕΔΕ που έχουν διοριστεί στο δημόσιο έως τις 31 Δεκεμβρίου 1992 και συγκεκριμένα, πρώτον, παλιοί ασφαλισμένοι του τέως ΤΣΜΕΔΕ, μηχανικοί οι οποίοι διορίστηκαν στο δημόσιο έως τις 31 Δεκεμβρίου 1992 σε ειδικότητα διάφορη του μηχανικού, οι οποίοι σύμφωνα με τις διατάξεις του άρθρου 6 του ν. 2326/1940 ασφαλίζονταν έως τις 31 Δεκεμβρίου 2016 υποχρεωτικά από το ΤΣΜΕΔΕ λόγω ιδιότητας και κατέβαλαν σε αυτό εισφορές ελεύθερου επαγγελματία και παράλληλα, ασφαλίζονταν υποχρεωτικά στο δημόσιο, σύμφωνα με τις διατάξεις του προεδρικού διατάγματος 169/2007 και κατέβαλαν σε αυτό εισφορές μισθωτού.

Δεύτερον, παλαιοί ασφαλισμένοι του πρώην ΤΣΜΕΔΕ, μηχανικοί οι οποίοι διορίστηκαν στο δημόσιο έως τις 31 Δεκεμβρίου 1992 σε ειδικότητα ΠΕ μηχανικών οι οποίοι σύμφωνα με τις διατάξεις της παραγράφου 6 του ν. 2326/1940 ασφαλίζονταν έως τις 31 Δεκεμβρίου 2016 υποχρεωτικά από το ΤΣΜΕΔΕ λόγω άσκησης επαγγέλματος και κατέβαλαν σε αυτό εισφορές μισθωτού μηχανικού και παράλληλα ασφαλίζονταν υποχρεωτικά στο δημόσιο, σύμφωνα με τις διατάξεις του προεδρικού διατάγματος 169/2007 και κατέβαλαν σε αυτό επίσης εισφορές μισθωτού.

Μέχρι και σήμερα, αιτήματα από παλαιούς ασφαλισμένους του πρώην ΤΣΜΕΔΕ για διαγραφή οφειλών λόγω εύλογης αμφιβολίας δεν έχουν υποβληθεί στο Συμβούλιο Κοινωνικών Υποθέσεων, ΣΚΑ, το οποίο αναμένεται και συνεδριάζει μέσα στον Αύγουστο.

Παρά ταύτα, σε περίπτωση που υποβληθούν τέτοια αιτήματα εφαρμογής των διατάξεων περί εύλογης αμφιβολίας, οι οποίοι ναι μεν ασφαλίστηκαν σε κάποιο ταμείο του πρώην ΤΣΜΕΔΕ και στο μεταξύ διορίστηκαν στο δημόσιο θα τύχουν εκτεταμένης επεξεργασίας και διεξοδικής μελέτης από το αρμόδιο γνωμοδοτικό όργανο του Υπουργείου Εργασίας, το ΣΚΑ, λαμβάνοντας υπόψη τα πραγματικά περιστατικά και την έκταση κάθε αιτήματος ξεχωριστά.

Οι υπηρεσίες του Υπουργείου μας μελετούν προσεκτικά τα ζητήματα που ανακύπτουν αναφορικά με την παράλληλη ασφάλιση δύο ή περισσοτέρων πρώην φορέων και των οφειλών που έχουν δημιουργηθεί, λαμβάνοντας υπ’ όψιν τις σχετικές εισηγήσεις των υπηρεσιών του ΕΦΚΑ, καθώς και τις προτάσεις των επαγγελματικών φορέων των ασφαλισμένων με γνώμονα τη διασφάλιση της προστασίας των ασφαλισμένων, των συνταξιούχων και συνολικά του ασφαλιστικού συστήματος.

Οι υπουργικές αποφάσεις θα εκδοθούν εφόσον πληρούνται οι προϋποθέσεις του νόμου πάντα όμως εντός των ορίων των δημοσιονομικών δυνατοτήτων της χώρας μας χωρίς να διαταράσσεται η ισορροπία και να τίθεται σε κίνδυνο η βιωσιμότητα του ασφαλιστικού συστήματος της χώρας.

Όπως, καταλαβαίνετε, λοιπόν, κύριε Κεγκέρογλου, ιδού ο δρόμος. Το Συμβούλιο Κοινωνικής Ασφάλισης μπορεί να υποδεχθεί αιτήσεις ατομικές από ανθρώπους οι οποίοι ενδιαφέρονται. Εκείνο είναι το αρμόδιο θεσμικό όργανο που θα αξιολογήσει την κάθε περίπτωση ξεχωριστά. Προσωπικά ως Υπουργός δεσμεύομαι εάν οι εισηγήσεις είναι θετικές. Τότε, με βάση τις θετικές εισηγήσεις είμαι υποχρεωμένος ηθικά και πολιτικά να εκδώσω υπουργικές αποφάσεις για τη συγκεκριμένη περίπτωση, όχι όμως ως Υπουργός να παίρνω πρωτοβουλίες να σβήνω χρέη. Δεν είναι αυτός ο ρόλος μου ούτε η πολιτική μου παιδεία, ούτε η πολιτική μου συγκρότηση μου το επιτρέπουν. Υπάρχουν θεσμικά όργανα. Υπάρχουν νόμοι. Έτσι πρέπει να λειτουργούμε. Πληρώσαμε πολύ ακριβά τους Υπουργούς Εργασίας τους «Άγιους Βασίληδες» τα προηγούμενα χρόνια.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Ευχαριστώ πολύ και τους δύο.

Εισερχόμαστε στην πέμπτη με αριθμό 940/20-7-2020 επίκαιρη ερώτηση δεύτερου κύκλου του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Άμεση εφαρμογή των αποφάσεων της ολομέλειας του Συμβουλίου της Επικρατείας για τα αναδρομικά των συνταξιούχων».

Κύριε Μουλκιώτη, καλησπέρα και καλή εβδομάδα.

Έχετε δύο λεπτά στη διάθεσή σας.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, το θέμα είναι γνωστό σε εσάς. Βεβαίως, όπως γνωρίζετε και αντιλαμβάνεστε, με μεγάλη αγωνία περιμένουν οι συνταξιούχοι ένα μήνυμα, το οποίο μετά την απόφαση του Συμβουλίου της Επικρατείας έπρεπε ήδη η Κυβέρνηση να το έχει δώσει. Δεν υπήρχε λόγος να υπάρξει μια τέτοια καθυστέρηση, σε σχέση με το τι θα πράξει.

Βγήκαν δύο αποφάσεις του Συμβουλίου της Επικρατείας. Αναφέρονται πολύ συγκεκριμένα θέματα. Αναφέρονται πολύ συγκεκριμένοι περιορισμοί και συγκεκριμένες προβλέψεις. Αναφέρεται ότι μιλάμε για αναδρομικά έντεκα μηνών δηλαδή από τον Ιούνιο του 2015 έως και τον Μάιο 2016.

Οι αποφάσεις αυτές του Συμβούλιο της Επικρατείας είναι περιοριστικές, όπως είπα, τόσο για το χρονικό εύρος, όσο και για τους δικαιούχους, αφού αποδίδονται αναδρομικά μόνο σε όσους συνταξιούχους έχουν ασκήσει προσφυγές και δεν περιλαμβάνεται ρητή αναφορά σε καμμία απόφαση για δυνατότητα κάλυψης και των συνταξιούχων που δεν έχουν ασκήσει προσφυγή.

Όπως ξέρετε, κύριε Υπουργέ, εμείς καθ’ όλη τη διάρκεια και της πανδημίας καταθέσαμε προτάσεις και πάρα πολλές από αυτές τις κάνατε δεκτές. Το έχουμε αναγνωρίσει μάλιστα και στη Βουλή. Κάνατε δεκτές πάρα πολλές προτάσεις μας, τις υιοθετήσατε και πράγματι ήταν για το καλό των πολιτών.

Και σήμερα λοιπόν, ζητάμε με αυτήν την ερώτηση να μας πείτε, πώς προτίθεται η Κυβέρνηση να δώσει απάντηση στο αίτημα των συνταξιούχων οι οποίοι δεν έχουν ασκήσει προσφυγές και πρέπει να καλυφθούν για να αποφύγουν δαπάνες και όλα τα άλλα προβλήματα τα οποία εσείς το γνωρίζετε πολύ καλύτερα ότι υπάρχουν. Επίσης, αυτά τα αναδρομικά, πώς θα δοθούν στους συνταξιούχους; Είναι μείζον οικονομικό πρόβλημα. Είναι αντιληπτό και δεν μπορούμε να το αγνοήσουμε.

Η Κυβέρνηση όμως πρέπει να έχει μελετήσει σίγουρα ότι υπήρχε ένα ζήτημα με τα αναδρομικά. Άρα πρέπει να έχει κάνει –να το πω και επί το λαϊκότερο- και το κουμάντο στο πώς θα δώσει το στίγμα και το μήνυμα καταβολής αυτών των αναδρομικών. Άρα, κύριε Υπουργέ, υπάρχει το χρονοδιάγραμμα που εσείς κρίνετε, προκειμένου να ικανοποιήσετε τους συνταξιούχους που έχουν ασκήσει ή δεν έχουν ασκήσει προσφυγή και δικαιούνται να πάρουν τα αναδρομικά για αυτό το χρονικό διάστημα;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Μουλκιώτη.

Θα σας απαντήσει ο Υπουργός Εργασίας και Κοινωνικών Υποθέσεων κ. Ιωάννης Βρούτσης

Κύριε Βρούτση, έχετε τρία λεπτά στη διάθεσή σας.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κύριε Μουλκιώτη, η ερώτησή σας δεν είναι τυπικά επίκαιρη. Είναι και πραγματικά επίκαιρη υπό την έννοια ότι πράγματι αυτό το ζήτημα αναδεικνύεται αυτή τη στιγμή μέσα στην κοινωνία ως ένα κορυφαίο θέμα, θέμα ημερήσιας συζήτησης στις τηλεοπτικές εκπομπές, στους ειδησεογραφικούς κόλπους. Το ερώτημα έρχεται προς το Υπουργείο Εργασίας και συνολικά προς την Κυβέρνηση: Τι θα κάνει η Κυβέρνηση με τα αναδρομικά τα οποία προέκυψαν από την πρόσφατη απόφαση του Συμβουλίου της Επικρατείας;

Εξηγούμαι απέναντί σας και θέλω να δώσω μια απάντηση, η οποία λίγο, πολύ έχει δοθεί. Έχουμε τοποθετηθεί ως Κυβέρνηση. Πρώτα και κύρια, κύριε Μουλκιώτη, ξέρετε ότι η Κυβέρνηση μας –το επαναλαμβάνω- σέβεται τις δικαστικές αποφάσεις. Το ερώτημα είναι: Πώς το αποδεικνύουμε αυτό; Μα, ήδη το αποδεικνύουμε μέσα από τη δική μας πολιτική πρακτική. Δηλαδή, οι τελευταίες αποφάσεις του Συμβουλίου της Επικρατείας, πριν αυτήν την οποία συζητάμε με την επίκαιρη ερώτησή σας, ήταν στις 1ης Οκτωβρίου 2019 που έκριναν αντισυνταγματικό τον νόμο Κατρούγκαλου- ΣΥΡΙΖΑ πάνω σε πολλά σημεία, πάνω σε ζητήματα τα οποία αφορούσαν επικουρικές, στη σύνδεση με το εισόδημα τους ελεύθερους επαγγελματίες, τις κύριες συντάξεις που δεν υπήρχε το στοιχείο της ανταποδοτικότητας.

Ξέρετε πάρα πολύ καλά ότι όταν βγήκε η απόφαση η τοποθέτησή μας ήταν ότι πράγματι εμείς δεσμευόμαστε να σεβαστούμε την απόφαση ή τις αποφάσεις του Συμβουλίου της Επικρατείας. Πράξη όμως έγινε –μόνο έτσι μπορεί να γίνει πράξη- στις 28 Φεβρουαρίου 2020 που ψηφίστηκε ο ασφαλιστικός νόμος μέσα από τον οποίο ενσωματώνεται πλέον μια άλλη ασφαλιστική αντίληψη και για τις επικουρικές που κάναμε άρση της περικοπής των 1.300 ευρώ και ταυτόχρονα, μετατρέψαμε το ασφαλιστικό σε ένα ελκυστικό ασφαλιστικό, όχι σε τιμωρητικό και ισοπεδωτικό καθώς κινητροδοτούμε κάποιον να παραμένει στον ασφαλιστικό του φορέα με τριάντα χρόνια και πάνω διότι θα έχει υψηλότερους συντελεστές αναπλήρωσης. Και δεν φέραμε μόνο τον νόμο, αλλά το κάναμε και πράξη. Συγκεκριμένα, την 1η Μαΐου 2020 δώσαμε τη νέα επικουρική. Πήραν αυξήσεις διακόσιοι πενήντα χιλιάδες συνταξιούχοι με τη νέα επικουρική. Στις 7 Ιουλίου δώσαμε και τα αναδρομικά οκτώ μηνών στους συνταξιούχους. Το χρονοδιάγραμμά μας λέει ότι μέχρι το τέλος του χρόνου θα δώσουμε και τη νέα κύρια σύνταξη σε εκατοντάδες χιλιάδες συνταξιούχους και θα δώσουμε και τα αναδρομικά δώδεκα μηνών σε εκατοντάδες χιλιάδες συνταξιούχους.

 Δεν είναι μόνο αυτά, κύριε Μουλκιώτη. Μου δίνετε την ευκαιρία να πω –γιατί είναι η πρώτη μου παρουσία στη Βουλή- ότι πριν από τρεις μέρες –το είδατε κι εσείς, το είδε όλος ο ελληνικός λαός- κάναμε έναν πραγματικό άθλο. Κάναμε το επίτευγμα της ψηφιακής σύνταξης. Δεν είναι μια απλή ψηφιακή πλατφόρμα η ψηφιακή σύνταξη. Ήταν κάτι που πολλοί πίστευαν ότι είναι αδύνατο να γίνει. Το αμφισβητούσαν ότι μπορεί να γίνει πραγματικότητα και έγινε πραγματικότητα η ψηφιακή σύνταξη «ΑΤΛΑΣ». Δόθηκαν τρεις χιλιάδες ενενήντα εννέα συντάξεις από το πιλοτικό πρόγραμμα του «ΑΤΛΑΣ» και από εκείνη την ημέρα, δηλαδή από τις 23 Ιουλίου του 2020, άνοιξε πλέον το σύστημα και βγαίνουν αθρόα ψηφιακές συντάξεις μέσα σε δευτερόλεπτα σε δύο μεγάλες κρίσιμες κατηγορίες των συντάξεων χηρείας και των αγροτών που βάλαμε σε πρώτη προτεραιότητα. Το χρονοδιάγραμμα, το οποίο παρουσιάσαμε δημόσια, λέει ότι στο τέλος του χρόνου θα δώσουμε ψηφιακή σύνταξη σε μια άλλη μεγάλη ευαίσθητη κατηγορία, στην κατηγορία των συντάξεων αναπηρίας. Στο μέσον του 2021 θα πάρουν ψηφιακή σύνταξη εκείνοι που αιτούνται, οι μισθωτοί του ιδιωτικού τομέα και οι μισθωτοί του δημόσιου τομέα και στο τέλος του 2021 θα πάρουν ψηφιακά τη σύνταξή τους το τέως ταμείο ΟΓΑ, δηλαδή οι αυτοαπασχολούμενοι, οι ελεύθεροι επαγγελματίες, το ταμείο των δικηγόρων και οι δημοσιογράφοι. Στο τέλος του 2021, λοιπόν, θα έχουμε και το τέλος μιας βασανιστικής περιόδου για τον ελληνικό λαό, για εργαζόμενους και συνταξιούχους που περίμεναν δύο, τρία και παραπάνω χρόνια για να πάρουν το αυτονόητο, αυτό που είναι η κατάληξη του εργασιακού βίου, δηλαδή η σύνταξή τους. Είναι ένα επίτευγμα το οποίο θα μείνει ως παρακαταθήκη στις επόμενες γενιές η ψηφιακή σύνταξη «ΑΤΛΑΣ».

 Για το ζήτημα των αναδρομικών που προέκυψε με την τελευταία απόφαση του Σ.τ.Ε., σας επαναλαμβάνω, κύριε Μουλκιώτη, ότι εμείς θα σεβαστούμε την απόφαση της δικαιοσύνης.

 Επειδή ήδη μιλάω για πέντε λεπτά και έχω και δευτερολογία, θα σας πω μετά μερικές προτάσεις για την καταβολή αυτών των αναδρομικών.

 **ΠΡΟΕΔΡΕΥΩΝ (Απόστολος Αβδελάς):** Όπως είπατε, το θέμα είναι πολύ επίκαιρο και ενδιαφέρον. Αν θέλετε, σας δίνω και άλλο χρόνο, γιατί είναι πάρα πολλοί αυτοί που ενδιαφέρονται.

Κύριε Μουλκιώτη, έχετε τρία λεπτά στη διάθεσή σας.

 **ΓΕΩΡΓΙΟΣ ΜΟΥΛΚΙΩΤΗΣ:** Πράγματι, κύριε Πρόεδρε, είναι επίκαιρο το θέμα και αφορά όλη την κοινωνία. Όλοι με αγωνία περιμένουν να ακούσουν από τα χείλη του Υπουργού στη Βουλή τι θα πράξει η Κυβέρνηση σε σχέση με τα αναδρομικά και με τους συνταξιούχους. Εγώ πράγματι περιμένω στη δευτερολογία να έχω συγκεκριμένες προτάσεις από τον κύριο Υπουργό, να ακούσω τις απόψεις της Κυβέρνησης τις συγκεκριμένες για να γνωρίζουμε πλέον και να υπάρχει ένα σαφές πλαίσιο και μια σαφής εικόνα για το πώς θα κινηθεί η Κυβέρνηση από εδώ και πέρα.

 Κύριε Υπουργέ, η Κυβέρνηση είχε υιοθετήσει και τη λογική –θα σας το υπενθυμίσω- «μην προχωράτε και μην κινείστε σε αγωγές ή προσφυγές, μπείτε στο σύστημα ΗΔΙΚΑ, κάντε την αίτηση» -το οποίο ήταν και από την προηγούμενη κυβέρνηση και το οποίο κι εσείς υιοθετήσατε- «και θα γίνει η ανάλογη επεξεργασία και θα τύχει της απόδοσης των αναδρομικών». Αυτό το έχουν κάνει οι συνταξιούχοι. Έδειξαν εμπιστοσύνη οι συνταξιούχοι. Είναι αυτό που λέμε εμπιστοσύνη στη διοίκηση. Είναι πολύ μεγάλη υπόθεση η εμπιστοσύνη του πολίτη στη διοίκηση και είναι ένα στοίχημα το οποίο οφείλει αυτήν τη στιγμή να δώσει, δηλαδή να δώσει ένα στίγμα και ένα μήνυμα ότι το Συμβούλιο της Επικρατείας είπε αυτά.

 Παρ’ ότι εμείς έχουμε τις αμφισβητήσεις μας και είπαμε ότι εσείς ουσιαστικά συνεχίζετε τον νόμο Κατρούγκαλου, όμως τα της αντισυνταγματικότητας τα διορθώσατε –είναι γεγονός- και οφείλετε και τώρα να δώσετε το μήνυμα στη συγκεκριμένη περίπτωση για το πώς αυτοί οι συνταξιούχοι θα ικανοποιηθούν, πρώτον πώς θα πάρουν αυτά τα χρήματα του διαστήματος των έντεκα μηνών, πώς θα τα πάρουν και επίσης αυτοί οι οποίοι δεν έχουν κάνει προσφυγή, δεν έχουν προχωρήσει σε διαδικασίες άλλες και έχουν μπει σε έξοδα, σε δαπάνες και σε αγωνία χρόνων για να τακτοποιηθούν. Αυτοί οι άνθρωποι θα ικανοποιηθούν; Πρέπει ο συνταξιούχος σήμερα να ικανοποιηθεί ή πρέπει να τρέξει πάλι, να κινήσει διαδικασίες δικαστικών προσφυγών κ.λπ.; Είναι μια αέναη κατάσταση, μια αγωνία, μια αβεβαιότητα η οποία δεν αρμόζει στις μέρες μας να υπάρχει. Οι συνταξιούχοι οφείλουν και πρέπει να λάβουν σήμερα τη συγκεκριμένη, τη σταθερή απάντηση της Κυβέρνησης για να γνωρίζουμε πλέον πώς προχωράμε από εδώ και πέρα.

 Κύριε Υπουργέ, είπατε βεβαίως για το e-ΕΦΚΑ και πώς προχωράει με το σύστημα «ΑΤΛΑΣ» κ.λπ.. Από εδώ και πέρα πράγματι θα μπει αυτό το σύστημα και θα προχωρήσει. Όμως, κύριε Υπουργέ, τριακόσιες χιλιάδες εκκρεμείς συντάξεις υπάρχουν. Να μην πω για την περιφέρεια τη δική μου. Έξι χιλιάδες εκκρεμείς συντάξεις στο e-ΕΦΚΑ αγροτών. Το ξέρετε, τα είπαμε και την άλλη φορά. Δεν υπάρχει προσωπικό να βγάλει τη γραφειοκρατία του χεριού και αυτό συνεχίζεται ακόμα και είναι ένα άλλο μεγάλο θέμα το οποίο θα βρούμε μπροστά μας όλοι. Δεν είναι δικό σας ή δικό μας. Είναι όλων μας το θέμα των συντάξεων. Ξέρετε σε ποια κατάσταση είναι ο αγρότης σήμερα. Έξι χιλιάδες εκκρεμότητες στο e-ΕΦΚΑ αγροτών Στερεάς Ελλάδος. Από το 2016 και ακόμα πάρουν σύνταξη. Είμαστε στο 2020. Τι άλλο να κάνει ένας αγρότης που δεν μπορεί να κάνει τίποτε άλλο;

 Άρα, λοιπόν, πρέπει να τα δείτε και αυτά και να στελεχωθούν οι υπηρεσίες της κοινωνικής ασφάλισης με προσωπικό. Χωρίς προσωπικό, μόνο με μηχανήματα δεν γίνεται. Όσο και να θέλουμε να το προσδιορίσουμε και να πούμε μπράβο, χρειάζεται και το προσωπικό, το έμψυχο υλικό, για να δει πώς προχωράνε αυτές οι διαδικασίες.

 Είναι πάρα πολλά τα θέματα. Τα ξέρετε, κύριε Υπουργέ. Εγώ δεν μπορώ να διανοηθώ ότι δεν τα ξέρετε, όμως οφείλετε να τα πείτε και στη Βουλή για να γνωρίζουμε όλοι το καθαρό πλαίσιο και το καθαρό πεδίο, πώς θα κινηθεί το ζήτημα της ασφάλισης και του παρελθόντος, γιατί αυτό το παρελθόν είναι το μείζον το οποίο καίει και το έχουμε μπροστά μας.

 Άρα, επειδή βάλατε και το ζήτημα αυτό, μπαίνουν θέματα και για τους συνταξιούχους για τα αναδρομικά τους, αλλά θα μας πείτε σήμερα -και εδώ σας προκαλώ- γι’ αυτούς τους ανθρώπους, τους τριακόσιους χιλιάδες που έχουν μείνει χωρίς σύνταξη για τόσα χρόνια τι θα κάνετε ως Υπουργείο.

Ευχαριστώ, κύριε Πρόεδρε.

 **ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Μουλκιώτη.

Κύριε Υπουργέ, έχετε τρία λεπτά για τη δευτερολογία σας.

 **ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

 Κύριε Μουλκιώτη, αναγνωρίζω την ευαισθησία σας, αλλά ας δούμε πώς έχει η πραγματικότητα. Σήμερα ως Υπουργός Εργασίας βρίσκομαι στη Βουλή τρεις μέρες μετά από την έναρξη του μεγαλύτερου επιτεύγματος στην κοινωνική ασφάλιση.

 Κύριε Πρόεδρε, αυτό που πρέπει να γνωρίζουν οι σημερινοί εργαζόμενοι της χώρας που είναι κατάκτηση του ελληνικού λαού, ανεξάρτητα από το ότι έγινε επί ημερών της τωρινής πολιτικής ηγεσίας και της Κυβέρνησης του Κυριάκου Μητσοτάκη, είναι ότι οι επόμενες γενιές δεν θα περιμένουν ούτε δύο ούτε τρία χρόνια για να πάρουν τη σύνταξή τους. Όλες οι επόμενες γενιές των εργαζομένων της χώρας θα παίρνουν τη σύνταξή τους σε δευτερόλεπτα. Το αμφισβητούσαν όλοι αυτό και έγινε πράξη με το «ΑΤΛΑΣ». Χαίρομαι, κύριε Μουλκιώτη, που αναγνωρίζετε ότι αυτό είναι μια πραγματικότητα.

 Για τις παλαιές συντάξεις βεβαίως υπάρχει πρόβλημα. Ούτε τεχνική διαδικασία υπάρχει για να υπάρξει το πάτημα ενός κουμπιού, όπως κάναμε με τις νέες συντάξεις. Σκεφτείτε, όμως, ότι είναι μια κληρονομιά πενήντα ετών. Δεν γεννήθηκαν τώρα οι εκκρεμείς συντάξεις. Επί πενήντα χρόνια υπήρχαν στο σύστημα. Επί πενήντα χρόνια ταλαιπωρούνταν οι άνθρωποι με τις εκκρεμείς συντάξεις. Το αναδεικνύετε ως μείζον θέμα. Το δέχομαι και λίγο ως αντίβαρο του μεγάλου επιτεύγματος ώστε να μειώσετε την επιτυχία της Κυβέρνησης. Καλοπροαίρετα το λέω. Εντάξει, κριτική κάνουμε, έτσι είναι η πολιτική. Φανταστείτε τώρα όλον αυτόν τον κόσμο του e-ΕΦΚΑ. Δεν είμαι υπέρ των προσλήψεων, το ξεκαθαρίζω. Το 2012-2014 άκουγα τον ΣΥΡΙΖΑ και άλλα κόμματα να λένε «κάντε προσλήψεις να βγουν οι συντάξεις». Δεν ήταν λύση οι προσλήψεις. Λύση ήταν ο «ΑΤΛΑΣ» που διεκόπη το 2015 με την κυβέρνηση του ΣΥΡΙΖΑ και σταμάτησε την πορεία που είχα φτιάξει με τον Χρήστο Χάλαρη έτοιμη για να βγει ψηφιακά το αμέσως επόμενο διάστημα. Ο Βασίλης Κεγκέρογλου ήταν Υφυπουργός μου την περίοδο εκείνη και τα ξέρει πάρα πολύ καλά.

 Σας λέω, λοιπόν, ότι το ανθρώπινο δυναμικό, το οποίο θα εξοικονομείται μέσα απ’ αυτές τις νέες λειτουργίες του «ΑΤΛΑΣ», της ψηφιακής σύνταξης, θα μπορεί να ασχολείται μόνο με τις εκκρεμείς, οι οποίες δεν θα αυξάνονται πλέον. Δεν θα έχουμε αύξηση του όγκου των εκκρεμών. Συνεχώς θα φθίνουν και θα φτάσουμε σε ένα σημείο πολύ σύντομα που πλέον αυτές οι εκκρεμείς θα μηδενιστούν. Είναι μπροστά μας αυτός ο χρόνος.

 Δεύτερο στοιχείο: Προσπαθούμε. Δεν μπορώ να το εξαγγείλω αυτό. Γίνεται μια τιτάνια προσπάθεια. Προσέξτε. Το δεύτερο εξάμηνο του 2020 είναι από τα πιο δύσκολα διαστήματα για το e-ΕΦΚΑ που πλέον είναι ο μοναδικός ενιαίος φορέας που έχουμε φτιάξει στην Ελλάδα -έχουμε ενοποιήσει διοικητικά και οργανωτικά όλο το σύστημα- διότι το δεύτερο αυτό εξάμηνο έχουμε τεράστιες υποχρεώσεις.

 Προσέξτε, κύριε Πρόεδρε. Πληρώσαμε νέες επικουρικές, αναδρομικά, επικουρικό. Στο τέλος Ιουλίου, αυτήν τη στιγμή, η δέσμευσή μας ότι για πρώτη φορά στην ιστορία του ασφαλιστικού πληρώνονται μαζί κύριες και επικουρικές γίνεται πράξη. Δεν είναι εύκολα αυτά. Ήταν για πρώτη φορά μια εκκρεμότητα δεκαετιών. Έχουμε μπροστά μας τη νέα κύρια και τα αναδρομικά των κύριων. Έχουμε μπροστά μας αυτήν τη συζήτηση που κάνουμε τώρα, τα αναδρομικά τα συγκεκριμένα.

Έχουμε τη σύνταξη των συνταξιούχων των εργαζομένων που πρέπει να προσαρμοστεί το σύστημα και έχουμε και τις εκκρεμείς συντάξεις, όλο αυτό το μεγάλο βάρος.

Εκτός από το ανθρώπινο δυναμικό, σας ενημερώνω, αγαπητέ κύριε συνάδελφε, ότι επιδίωξη είναι και προσπαθούμε σιγά-σιγά να προσαρμόσουμε τα καινούργια λογισμικά του συστήματος «ΑΤΛΑΣ» -αυτό είναι πλέον το μέλλον του ασφαλιστικού μας- να ενσωματώσει μέσα και εκκρεμείς συντάξεις. Καταλαβαίνετε τι θα γίνει αυτό, τη μέρα που θα πάρει το πακέτο των εκκρεμών συντάξεων, για παράδειγμα των δύο κατηγοριών που βάλαμε τώρα στη λειτουργία του της χηρείας και του ΟΓΑ. Δεν είμαστε μακριά και αυτό κρατήστε το. Μας χωρίζουν λίγοι μήνες από τη μέρα που όλος αυτός ο κόσμος των εκκρεμών συντάξεων, που είναι το 40% των εκκρεμών, θα μπει αυτόματα μέσα στο σύστημα «ΑΤΛΑΣ». Δεν μπορώ να πω παραπάνω. Μένω εδώ πέρα. Εκεί προσπαθούμε. Άρα, λοιπόν, αισιοδοξία.

Δεν λύνεται το πρόβλημα των εκκρεμών συντάξεων ούτε με τους διορισμούς που λέτε. Δεν μπορούν να γίνουν διορισμοί, ούτε το πίστευα. Ο «ΑΤΛΑΣ» είναι πλέον πραγματικότητα και αυτή η Κυβέρνηση έχει αποδείξει πως σε ό,τι δεσμεύεται το κάνει πράξη.

Στο ζήτημα στο οποίο αναφέρεστε για τα αναδρομικά, θα γίνω πιο συγκεκριμένος. Ποτέ μου δεν έκρυψα την αλήθεια μέσα από αυτήν την Αίθουσα ποια είναι η πραγματικότητα. Κύριε Μουλκιώτη, στον κοινωνικό προϋπολογισμό που είναι ο προϋπολογισμός του Υπουργείου Εργασίας είχαμε προβλέψει τα χρήματα τα οποία αφορούσαν την επικουρική την καινούργια, αυτή που δώσαμε και τα χρήματα για τις κύριες συντάξεις, αυτά που θα δώσουμε. Το πακέτο των αναδρομικών δεν το έχουμε στο Υπουργείο Εργασίας. Δεν υπάρχουν αυτά τα λεφτά στο Υπουργείο Εργασίας. Είναι χρήματα τα οποία θα τα πληρώσει ο ελληνικός λαός από την τσέπη του και θέλω να είμαστε ξεκάθαροι. Τα ξέρουμε. Δεν υπάρχει μαγικό συρτάρι, μαγικός τρόπος να βρεθούν χρήματα να πληρωθούν. Τα χρήματα είναι πάρα πολλά. Είναι δισεκατομμύρια και θα τα πληρώσει ο κρατικός προϋπολογισμός. Και όταν λέμε ότι θα τα πληρώσει ο κρατικός προϋπολογισμός, για να συνεννοούμαστε, θα τα πληρώσουμε όλοι. Είναι μια έκτακτη αυτήν τη στιγμή δαπάνη του κρατικού προϋπολογισμού που θα έρθει προς το Υπουργείο Εργασίας για να πληρώσει τα χρήματα στους συνταξιούχους, με βάση την απόφαση του Συμβουλίου της Επικρατείας. Είναι δισεκατομμύρια, κύριε Μουλκιώτη και δεν νομίζω ένας μέσα σε αυτήν την Αίθουσα να μπορεί να πει εύκολα έβγαλε κάποια δισεκατομμύρια να πληρώσεις. Δεν υπάρχουν αυτά. Στο Υπουργείο Εργασίας δεν υπάρχουν. Θα τα πάρουμε από τον κρατικό προϋπολογισμό, από τους φορολογούμενους πολίτες.

Δεύτερον, δεν είναι μόνο αυτή η απόφαση. Είναι και η απόφαση του Ελεγκτικού Συνεδρίου που αφορά τους δημοσίους υπαλλήλους, η οποία για την εκκρεμότητα των αναδρομικών περιμένουμε και την απόφαση του Ελεγκτικού Συνεδρίου. Δεν ξέρω ποια είναι η απόφαση. Θα τη δούμε όταν βγει, αλλά σας λέω ότι και αυτήν θα τη σεβαστούμε. Σεβασμό στην απόφαση του Ελεγκτικού Συνεδρίου σημαίνει ότι θα σεβαστούμε κάποια απόφαση αν μιλάει για χρήματα, δηλαδή το πακέτο θα αυξηθεί των υποχρεώσεων του ελληνικού κράτους, που ούτε και αυτά τα χρήματα υπάρχουν στον κοινωνικό προϋπολογισμό του Υπουργείου Εργασίας. Και αυτά τα χρήματα θα τα πάρουμε από τον κρατικό προϋπολογισμό. Αυτή είναι πραγματικότητα. Αυτή είναι η αλήθεια. Δεν υπάρχουν συρτάρια στο Υπουργείου Εργασίας που να υπάρχουν λεφτά παρκαρισμένα και να τα έχουμε προς διάθεση ή να μην τα δίναμε ή να κάνουμε τους κακούς και να λέμε: «Δεν δίνουμε χρήματα». Τα χρήματα αυτά θα τα πάρουμε από τον Έλληνα φορολογούμενο.

Πάμε στο θέμα το πώς θα γίνει η ικανοποίηση της απόφασης του Συμβουλίου της Επικρατείας. Εγώ σήμερα είμαι ενώπιον της ελληνικής Βουλής διαμέσου της ερώτησής σας έτοιμος να πω ορισμένα πράγματα. Πρώτον, θα σεβαστούμε την απόφαση.

Δεύτερον, ισχύει η θέση μας. Το είπατε και εσείς, περί χρηστής διοίκησης, δηλαδή δεν θέλουμε οι συνταξιούχοι να τρέχουν σε δικηγορικά γραφεία, ούτε να σπαταλούν χρήμα, ούτε χρόνο με ό,τι αυτό συμβαίνει για μια χώρα που σήμερα δημόσια τοποθετείται ο Υπουργός Εργασίας, έχουν τοποθετηθεί και άλλοι δύο Υπουργοί και ο Υπουργός Οικονομικών και ο κυβερνητικός εκπρόσωπος. Έχουν πει και εκείνοι ότι θα σεβαστούμε την απόφαση της δικαιοσύνης και ότι τα χρήματα αυτά είναι χρήματα τα οποία θα τα δώσουμε και δεν πρέπει οι συνταξιούχοι να τρέχουν στα δικηγορικά γραφεία. Αυτό νομίζω ότι σημαίνει πολλά.

Η διάταξη με την οποία θα δοθούν τα χρήματα, δηλαδή ο τρόπος, ο χρόνος απονομής, η διάρκεια απονομής είναι ένα ζήτημα το οποίο δεν έχει λήξει. Είναι ένα ζήτημα το οποίο επεξεργαζόμαστε. Θα είναι διάταξη νόμου, σαφέστατα, που θα προσδιορίζει τον τρόπο και τη διαδικασία καταβολής των χρημάτων. Είναι ένα ζήτημα το οποίο εύχομαι και πιστεύω πολύ σύντομα θα το ανακοινώσουμε.

Άρα, λοιπόν, κύριε Μουλκιώτη, να κρατήσετε ότι εμείς θα σεβαστούμε την απόφαση του Συμβουλίου της Επικρατείας. Οι συνταξιούχοι δεν πρέπει να προστρέχουν στα δικηγορικά γραφεία και θέλουμε να είναι μια διαδικασία η οποία θα είναι η τελευταία για τους ασφαλισμένους, τους εργαζόμενους γενικά με προστριβές με τον ασφαλιστικό νόμο της χώρας και να έχουμε στο μέλλον τέτοια πάλι γεγονότα τα οποία θα μας τραβάνε προς τα πίσω. Πρέπει να πηγαίνουμε μπροστά, να μην υπάρχουν συνταγματικές αμφισβητήσεις.

Ο τελευταίος νόμος -το επαναλαμβάνω- δεν έχει συνταγματικές αμφισβητήσεις. Είναι ένας νόμος ο οποίος έχει αξιολογηθεί και είναι κάτι θετικό για τη χώρα, ότι μπορούμε να προχωρήσουμε μπροστά, με έναν ασφαλιστικό νόμο που δεν θα έχει εκκρεμότητες, ούτε αβεβαιότητες, όπως είπατε, γιατί στόχος μιας ευνομούμενης πολιτείας είναι να κάνει ακριβώς αυτό, να πηγαίνει μόνο μπροστά και να μην δημιουργεί εύλογα ερωτήματα δικαίου από τους εργαζόμενους και τους ασφαλισμένους.

Κρατάμε, λοιπόν, από την ερώτησή σας ότι θα τη σεβαστούμε απόλυτα, ότι είναι μια δύσκολη άσκηση δημοσιονομική, αλλά θα τη βγάλουμε εις πέρας και πολύ σύντομα ο τρόπος, ο χρόνος και η διαδικασία καταβολής των χρημάτων στους συνταξιούχους θα ανακοινωθεί.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Συνεχίζουμε με την τέταρτη με αριθμό 7074/4-6-2020 ερώτηση του κύκλου αναφορών - ερωτήσεων του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Εξίσωση ορίων ηλικίας ανδρών-γυναικών για λήψη σύνταξης με ανήλικο παιδί (εικοσιπενταετία το 2010)».

Κύριε Μουλκιώτη, έχετε δύο λεπτά στη διάθεσή σας.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, πράγματι η Βουλή ενημερώθηκε επίσημα από την Κυβέρνηση το τι θα πράξει για τους συνταξιούχους, ασκήσαντες και μη ασκήσαντες προσφυγή. Εύχομαι το συντομότερο να υπάρξουν οι επίσημες κυβερνητικές αποφάσεις -οι συγκεκριμένες-, προκειμένου να γνωρίζει ο καθένας πώς θα κινηθεί η όλη διαδικασία.

Επί του θέματος, κύριε Υπουργέ, είναι το Υπουργείο το οποίο πράγματι δέχεται θέματα διάφορα που αφορούν την κοινωνία, δηλαδή αφορούν τους πάντες. Η ερώτησή μας αναφέρεται στην εξίσωση των ορίων ηλικίας των ανδρών και των γυναικών για τη λήψη της σύνταξης με ανήλικο παιδί. Η ερώτηση έχει να κάνει με την απόφαση 317 του έτους 2020 της ολομέλειας του Ελεγκτικού Συνεδρίου που απορρίφθηκε αναίρεση που είχε ασκήσει το ελληνικό δημόσιο κατά της απόφασης του β΄ τμήματος του Ελεγκτικού Συνεδρίου που δικαιώνει άνδρα υπάλληλο που είχε προσφύγει για τα όρια συνταξιοδότησης με ανήλικο παιδί, δηλαδή εικοσιπενταετία 2010.

Αυτό το δικαίωμα με τη συγκεκριμένη απόφαση, κύριε Υπουργέ, αφορά τους αγρότες που συμπληρώνουν εικοσιπέντε ασφαλιστικά έτη το έτος 2010 και έχουν συμπληρώσει την ηλικία των πενήντα ετών έως 18 Αυγούστου του έτους 2015. Από τη συγκεκριμένη ημερομηνία και μετά αυξάνουν σταδιακά τα όρια για το έτος 2022 διαμορφώνεται στα εξήντα επτά έτη.

Το ερώτημα είναι πολύ συγκεκριμένο, κύριε Υπουργέ και θα θέλαμε και εδώ συγκεκριμένη απάντηση, όπως δώσατε ευθέως απάντηση και στην προηγούμενη ερώτηση.

Προτίθεστε να προβείτε και για τις άλλες περιπτώσεις των ανδρών, σύμφωνα με την απόφαση 317 του 2020; Υπάρχει η νομοθετική ρύθμιση για να υπάρχει εναρμόνιση με αυτήν την απόφαση της ολομέλειας του Ελεγκτικού Συνεδρίου; Λέτε πράγματι –και εγώ το δέχομαι και το λέω, το έχετε δείξει τουλάχιστον στο ασφαλιστικό νομοσχέδιο- ότι τηρείτε τις αποφάσεις των δικαστηρίων. Τηρήσατε τις αποφάσεις που αφορούσαν την αντισυνταγματικότητα της ασφαλιστικής νομοθεσίας. Πράγματι διορθώθηκαν και προχωράμε.

Θα εναρμονιστεί, λοιπόν, το Υπουργείο, η Κυβέρνηση με αυτήν την απόφαση της ολομέλειας, την 317 του 2020 του Ελεγκτικού Συνεδρίου; Και αν ναι, ποιο θα είναι το χρονοδιάγραμμα το οποίο θα υπάρξει αυτή η διαδικασία τακτοποίησης, σύμφωνα με την εναρμόνιση την οποία ζητάμε;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μουλκιώτη.

Κύριε Υπουργέ, έχετε τρία λεπτά στη διάθεσή σας.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κύριε Μουλκιώτη, επιτρέψτε μου να κάνω μια εισαγωγική παρατήρηση, που έχει να κάνει και με το Υπουργείο και με τον θεσμικό ρόλο του Υπουργού και πως προσωπικά εγώ αντιλαμβάνομαι τα πράγματα.

Ναι, εννοείται ότι σεβόμαστε τις αποφάσεις της δικαιοσύνης. Θέλω, όμως, να σας πω ένα προσωπικό παράδειγμα που με αφορά ως Βουλευτή της αξιωματικής αντιπολίτευσης τεσσερισήμισι χρόνια απέναντι στον ΣΥΡΙΖΑ και θέλω αυτό το παράδειγμα –μακάρι- όλο το πολιτικό σύστημα να το παρακολουθεί στο μέλλον, γιατί έτσι μόνο νομίζω ότι μπορούμε να πάμε με σταθερά βήματα μπροστά.

Σπάνια θα βρείτε δική μου ερώτηση προς την προηγούμενη πολιτική ηγεσία του ΣΥΡΙΖΑ και την κυβέρνηση του ΣΥΡΙΖΑ που ερχόμουν εδώ με ένα στοιχείο ερώτησης για μια κοινωνική κατηγορία και να μην έλεγα ταυτόχρονα πόσα λεφτά είναι αυτά και πού θα βρεθούν αυτά τα λεφτά.

Διότι πρέπει να ξέρετε, κύριε Πρόεδρε, ότι κάθε ερώτηση η οποία έρχεται εδώ προς το Υπουργείο Εργασίας είτε αφορά εργασιακά είτε ασφαλιστικά, από πίσω είναι αρκετές δεκάδες εκατομμύρια. Και το θέμα είναι: Αν από κάτω κάποιος Βουλευτής θέλει να κάνει τον καλό, βεβαίως από την κοινοβουλευτική δημοκρατία, βεβαίως θα ρωτάει ο Βουλευτής και αυτή είναι η ομορφιά της δημοκρατίας και αυτός ο κοινοβουλευτικός έλεγχος κι εγώ είμαι εδώ παρών, το ξέρετε, για να απαντάω, αλλά σκεφτείτε τον Υπουργό που κάθε φορά που θα δεχόταν μια ερώτηση, είτε για τα ασφαλιστικά είτε για τα εργασιακά, απλόχερα να μοίραζε δεκάδες εκατομμύρια.

Αυτό πρέπει να το αποφύγουμε. Γι’ αυτό είναι πάρα πολύ κρίσιμη η σθεναρότητα των Υπουργών όσον αφορά τα κρίσιμα αυτά παραγωγικά Υπουργεία Οικονομικών και Εργασίας κατ’ εξοχήν, διότι σε αυτά τα Υπουργεία αποφάσεις οποιασδήποτε μορφής φέρουν και δημοσιονομικές επιπτώσεις.

Και πληρώσαμε πολύ ακριβά στο παρελθόν αλόγιστες αποφάσεις οι οποίες μοίραζαν δεξιά και αριστερά χρήματα προσπαθώντας να περιβάλλουν τον εκάστοτε Υπουργό με το καλό προσωπείο και την καλή φορεσιά του ευαίσθητου και του ανθρώπου ο οποίος είναι καλός και μπορεί να μοιράζει χρήματα. Όμως τα χρήματα δεν είναι του Βρούτση. Δεν είναι δικά μου χρήματα. Είναι χρήματα του κρατικού προϋπολογισμού ή του κοινωνικού προϋπολογισμού. Και ο κάθε Βρούτσης ως Υπουργός Εργασίας έχει υποχρέωση ηθική και πολιτική για τις επόμενες γενιές να περιφρουρεί την ισορροπία των συστημάτων και να μην μοιράζει απλόχερα για να γίνεται ευχάριστος. Στόχος και σκοπός του κάθε Υπουργού είναι να είναι χρήσιμος.

Έρχομαι, λοιπόν, στη συγκεκριμένη απόφαση, κύριε Μουλκιώτη. Για το συγκεκριμένο ζήτημα θα μου επιτρέψετε να πάω λίγο στη δευτερολογία, διότι και εδώ θέλει μια ανάλυση νομική ότι πράγματι αυτό το ζήτημα -θα το πω με γενικές γραμμές και θα τοποθετηθώ στη δευτερολογία μου- είναι ένα θέμα που ήρθε από το Ελεγκτικό Συνέδριο, αφορά, όμως, προγενέστερα χρόνια, διότι με νόμο μεταγενέστερα καταργήθηκαν αυτές οι διατάξεις και πλέον υπάρχει μια ισονομία μεταξύ ανδρών και γυναικών με τους καινούργιους νόμους. Αυτή είναι μια πραγματικότητα. Άρα εξετάζουμε για μια περίοδο του παρελθόντος το συγκεκριμένο ζήτημα.

Γι’ αυτό, λοιπόν, το θέμα θα σας απαντήσω στη δευτερολογία μου πιο αναλυτικά για να σεβαστώ και τον χρόνο.

**ΠΡΟΕΔΡΕΥΩΝ (Απόστολος Αβδελάς):** Κύριε Μουλκιώτη, έχετε τον λόγο για τρία λεπτά.

**ΓΕΩΡΓΙΟΣ ΜΟΥΛΚΙΩΤΗΣ:** Πράγματι, κύριε Υπουργέ, είναι θέμα του παρελθόντος. Πράγματι η νομοθεσία έχει κατασταλάξει και έχει οριστικοποιήσει τις εξελίξεις σε σχέση με τη συνταξιοδότηση. Παράλληλα, όμως, με αυτήν την απόφαση που αφορά τους άντρες συνταξιούχους που έχουν τις προϋποθέσεις, είναι μια απόφαση της Ολομέλειας του Ελεγκτικού Συνεδρίου. Και όταν είναι ζητήματα που αφορούν ισότητα και εμπιστοσύνη προς τη διοίκηση, πρέπει η Κυβέρνηση να δώσει σαφή απάντηση τι θα πράξει.

Διότι, κύριε Υπουργέ, αν θα έχουμε οποιαδήποτε αμφισβήτηση ή οποιαδήποτε προϋπόθεση στην τήρηση ή στην εφαρμογή της απόφασης αυτής του Ελεγκτικού Συνεδρίου, αυτό σημαίνει ότι θα οδηγηθούν αυτοί οι συνταξιούχοι πράγματι που αφορούν το παρελθόν. Το αναγνωρίζω κι έτσι είναι. Το λένε και οι ίδιοι. Είναι πάρα πολλοί όμως σε όλη την Ελλάδα που εμπίπτουν σε αυτήν την κατηγορία.

Πρέπει, λοιπόν, να ασκήσουν προσφυγή; Πρέπει να υποβληθούν στη δικαστική βάσανο; Η συγκυρία δεν είναι και τόσο ευνοϊκή προκειμένου να προβούν σε δικαστικές δαπάνες και δαπάνες άλλης φύσεως.

Άρα το θέμα είναι πολύ συγκεκριμένο, κύριε Υπουργέ. Είναι μια απόφαση της Ολομέλειας του Ελεγκτικού Συνεδρίου. Έλυσε το θέμα για συγκεκριμένη κατηγορία και για συγκεκριμένο χρόνο και είπε ότι από κει και πέρα όχι γιατί έχει ρυθμιστεί. Πράγματι υπάρχει πάγια ρύθμιση. Μια αίτηση αναίρεσης έγινε δεκτή. Κι άλλοι τόσοι που μπορούν να κάνουν, πρέπει να κάνουν οπωσδήποτε προσφυγή στο Ελεγκτικό Συνέδριο; Πρέπει να προχωρήσουν στη διοικητική διαδικασία; Ή θα λυθεί και θα πει η Κυβέρνηση ότι πλαίσιο και οικονομικά δεδομένα υπάρχουν, τα λαμβάνουμε υπ’ όψιν και προχωράμε με ένα χρονοδιάγραμμα συγκεκριμένο;

Μόνο έτσι, νομίζω, κύριε Υπουργέ, στα πλαίσια της καλής πίστης σε κάθε περίπτωση, αλλά πάντα με γνώμονα την αρχή της ισότητας και της χρηστής διοίκησης, αλλά και της εμπιστοσύνης του πολίτη στη διοίκηση, ότι βλέπουμε μια απάντηση από την Κυβέρνηση, σαφή και συγκεκριμένη. Γιατί οτιδήποτε σε περίπτωση αμφιβολίας ή προϋπόθεσης αμφιβολίας, σημαίνει ότι κάποιοι άνθρωποι πρέπει υποχρεωτικά να προσφύγουν δικαστικά για να δικαιωθούν. Γιατί είναι δεδομένο θα δικαιωθούν.

Άρα η Κυβέρνηση γιατί με μια μη απόφαση ή με μια αμφισημία να βάλει σε περιπέτειες τους πολίτες αυτής της χώρας σε αυτή τη συγκυρία; Θέλουμε, λοιπόν, κύριε Υπουργέ, μια συγκεκριμένη απάντηση κι εγώ θα πω δέσμευση ότι και αυτή η απόφαση του Ελεγκτικού Συνεδρίου θα υλοποιηθεί στα πλαίσια του γενικότερου σεβασμού, που είναι και υποχρέωση να σεβαστεί η Κυβέρνηση και η πολιτεία της απόφασης του δικαστηρίου, να σέβεται τον εαυτό της, δηλαδή, προκειμένου να ικανοποιηθούν αυτοί οι άνθρωποι.

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, έχετε τον λόγο για τρία λεπτά για τη δευτερολογία σας.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Επαναλαμβάνω, για να μην υπάρχει παρερμηνεία αυτών που θα πω, ότι σεβόμαστε τις δικαστικές αποφάσεις.

Δεύτερον, δεν μπορώ να κρίνω τη δικαστική απόφαση. Η δικαστική απόφαση είναι σεβαστή. Το Ελεγκτικό Συνέδριο αποφάσισε, όμως, και πρέπει να δούμε τι αποφάσισε, γιατί έχει ένα ενδιαφέρον. Κοιτάξτε. Ενώ για τις γυναίκες του δημοσίου απαιτούνταν είκοσι πέντε χρόνια εργασίας, πραγματικής υπηρεσίας και συμπλήρωση πεντηκοστού δευτέρου έτους ηλικίας κι έπαιρνε σύνταξη με ανήλικο παιδί. Θα μπορούσε εύλογα να ερωτηθεί κάποιος: Και αυτός ο ιδιωτικός τομέας; Ήταν παιδιά ενός κατώτερου θεού, λέω εγώ, κύριε Μουλκιώτη;

Όμως, προσέξτε, είναι μια απόφαση του Ελεγκτικού Συνεδρίου. Εξετάζει μόνο το δημόσιο. Δεν την αξιολογώ. Για πραγματικά περιστατικά ενημερώνω τη Βουλή τι συνέβη και τι λέει αυτή η απόφαση. Λέει, λοιπόν, ότι όχι μόνο γυναίκες πενήντα δύο ετών και με είκοσι πέντε χρόνια υπηρεσίας στο δημόσιο, αλλά και οι άντρες μέχρι πριν το 2013 να μπορούν να φεύγουν με σύνταξη στα πενήντα δύο τους χρόνια. Και ας αναλογιστεί ο καθένας τι σημαίνει αυτή η απόφαση.

Σίγουρα, όμως, ως Υπουργός θέλω να σας πω ότι αυτή η απόφαση της κοστίζει εκατοντάδες εκατομμύρια. Δεν θα κρυφτώ πίσω από το δάχτυλό μου. Σέβομαι τη δικαστική απόφαση, αλλά αυτή η απόφαση είναι κόντρα σε αυτό το οποίο λέμε, να υπάρχει μια δημοσιονομική ισορροπία στη χώρα και είναι κόντρα και στη λογική ότι πρέπει να υπάρχει ισονομία και με τον ιδιωτικό τομέα. Είναι εκτός. Το Ελεγκτικό Συνέδριο δεν εξετάζει, όμως, τον ιδιωτικό τομέα. Σωστά κάνει και βγάζει αυτή την απόφαση για λόγους δικαιοσύνης.

Σας λέω, λοιπόν, ότι το συγκεκριμένο ζήτημα για εμάς ως Υπουργείο Εργασίας, η απόφαση του Ελεγκτικού Συνεδρίου κρίνεται με βάση το νομοθετικό καθεστώς που ίσχυε κατά το χρόνο αποχώρησης του προσφεύγοντες υπαλλήλου, δηλαδή το 2014, πριν ακόμα τη θέσπιση του ν.4336/2015, ο οποίος όρισε ενιαία συνταξιοδοτικά όρια για όλους. Πρόκειται, λοιπόν, για μια ιδιάζουσα νομικά περίπτωση δημοσίου υπαλλήλου -ένας δημόσιος υπάλληλος προσέφυγε- που αποχώρησε από την υπηρεσία πριν την αύξηση της ηλικίας συνταξιοδότησης στα εξήντα επτά χρόνια. Σήμερα το όριο συνταξιοδότησης είναι στα εξήντα επτά χρόνια για όλους.

Το Υπουργείο Εργασίας έχει αποδείξει εμπράκτως ότι σέβεται τις αποφάσεις της ελληνικής δικαιοσύνης, συμμορφώνεται με αυτές και τις εφαρμόσει απαρέγκλιτα. Μελετάμε πολύ προσεκτικά και αξιολογούμε συνολικά την πρόσφατη απόφαση του Ελεγκτικού Συνεδρίου, η οποία άπτεται ενός ιδιαίτερα ευαίσθητου κοινωνικού θέματος, αυτού της εξίσωσης των ορίων ηλικίας συνταξιοδότησης ανδρών και γυναικών ασφαλισμένων μέχρι 31 Δεκεμβρίου του 2010. Άρα η χρονική περίοδος για την οποία συζητά αυτήν τη στιγμή η Βουλή είναι μέχρι το 2010 να εξισωθούν άντρες και γυναίκες που ήταν δημόσιοι υπάλληλοι.

Κύριο μέλημα του Υπουργείου Εργασίας είναι η περιφρούρηση των ασφαλιστικών δικαιωμάτων των εργαζομένων εντός των ορίων της απόλυτης νομιμότητας και της αρχής της ισότητας. Οποιαδήποτε, όμως, απόφαση λάβουμε αυτή θα πρέπει να είναι εξορθολογισμένη, μετρημένη δημοσιονομικά στο πλαίσιο των οικονομικών δυνατοτήτων της χώρας μας.

Είμαστε εδώ και θα πράξουμε ό,τι κρίνεται αναγκαίο προκειμένου να εφαρμοστεί η απόφαση ελληνικής δικαιοσύνης, χωρίς όμως να θέσουμε σε κίνδυνο τη βιωσιμότητα του ασφαλιστικού συστήματος της χώρας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ πολύ και τους δύο.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 23.20΄ λύεται η συνεδρίαση για αύριο, ημέρα Τρίτη 28 Ιουλίου 2020 και ώρα 10.00΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας και Θρησκευμάτων: «Εκσυγχρονισμός της ιδιωτικής εκπαίδευσης και άλλες επείγουσες διατάξεις αρμοδιότητας του Υπουργείου Παιδείας και Θρησκευμάτων», σύμφωνα με τη συμπληρωματική ημερήσια διάταξη.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**